
שרה לשיתוף פעולה אזורי

ו' באייר תשס"א

29 לאפריל 2001

בהתאם להוראות סעיף 16 (2) (2) לחוק מבקר המדינה (תיקון 33) התשס"א-2001, אני מתכבדת להניח על שולחן הכנסת, את "הערות ראש הממשלה" לדין וחשבון מספר 51ב' של מבקר המדינה.

מסמך זה מתייחס לממצאי ביקורת על פעולותיה של הממשלה היוצאת.

ראש הממשלה מינה בימים הראשונים לפעולת הממשלה, את ועדת השרים לתיאום, מינהל וביקורת המדינה שבראשותי. חברים בה: שר החקלאות ופיתוח הכפר מר שלום שמחון והשר אליהו סויסה (אחראי על ענייני ירושלים).

ועדת השרים תעסוק בתחומים הבאים:

- 
תיאום בין משרדי הממשלה בענייני מינהל ושירות לציבור;

- 
דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

-  
מעקב אחר תיקון הליקויים על-פי דו"חות מבקר המדינה;

-  
גיבוש המלצות להנהגת רפורמות ושינויים מבניים בשירות המדינה;

-  
ריכוז ועיבוד הצעות לחיסכון, ייעול ושיפור השירות במגזר הציבורי;

-  
גיבוש מדיניות בתחום האיכות והמצויינות במשק בכלל ובמגזר הציבורי בפרט.

עקב חילופי שרים ומנכ"לים במשרדי הממשלה לא התקיימה עדיין, במספר משרדי הממשלה, עבודת המטה המתבקשת הנובעת מממצאי הביקורת. על מנכ"לי המשרדים מוטלת חובה, על פי הוראות חוק מבקר המדינה, לעמוד בראש ועדות המעקב אחר תיקון הליקויים, ולהפעילן במגמה לתקן את אותם הליקויים עליהם הצביעה הביקורת.

ועדת השרים תעקוב אחר תוצאות הפעולות של הוועדות, ותביא אותן לידיעת הציבור.

בתקופה הקצרה מאז מונתה ועדת השרים, התקיימו דיונים והתקבלו החלטות בנושאים הבאים:

נסיעות לחו"ל בתפקיד; שימור מפות ותצלומי אויר; פיקוח על הקצאות מים לחקלאות; אספקת חול; אימוץ בין ארצי; תקצוב שירותי רווחה ברשויות המקומיות; הטיפול בבני נוער שבסכנת נשירה והתנהגות עבריינית; קביעת תעריפי ארנונה; התביעה הפלילית בפרקליטות ובמשטרה; פרסום מדיניות תמיכה.


כמו כן החליטה הועדה לקיים דיונים מערכתיים נוספים בנושאים מרכזיים עליהם הצביע  המבקר, על מנת לגבש עקרונות בעניינים שלא הוסדרו במשך שנים ארוכות, הנוגעים למערכות הקשרים בין משרדי הממשלה, או בין משרדי הממשלה והשלטון המקומי.

במסמך זה אנו מדווחים על תוצאות פעולה של המשרדים, בעקבות דוחות קודמים של מבקר המדינה. "לקט המעקבים" כולל הפעם 83 פרקים. 

אני מבקשת להודות בהזדמנות זו, לחבריי בועדת השרים, לנציגי משרדי הממשלה והגופים המבוקרים, שפועלים עמנו בשיתוף פעולה, ולמזכירות הממשלה.

תודה מיוחדת לאגף הבכיר לביקורת המדינה והביקורת הפנימית במשרד ראש הממשלה, בראשות מר עוזי ברלינסקי, המסייע לועדת השרים בפעולותיה, מקיים את פעולות הבקרה והמעקב המתבקשות, ונוטל חלק בייזום הרפורמות.

אנו נמשיך לפעול במגמה לשפר את המינהל הציבורי, לבער תופעות שליליות עליהן הצביעה הביקורת, למען איכות חיינו.


בברכה,


ציפי ליבני


שרה לשיתוף פעולה אזורי

464

משרד התקשורת

מינהל וביקורת המדינה

נסיעות בתפקיד של עובדי מדינה לחו"ל

דו"ח מספר 51ב' - החלטה מספר תמ/1 מיום 28.3.2001.

ועדת השרים לתיאום, מינהל וביקורת המדינה קיימה דיון בנושא בתאריך 28.3.2001.

בדיון נטלו חלק בין היתר: השר סאלח טריף, סגנית שר התשתיות הלאומיות גב' נעמי בלומנטל, מנכ"ל רשות השידור, ובכירים ממשרדי האוצר, החקלאות ופיתוח הכפר, ונציבות שירות המדינה.

ועדת השרים קיבלה החלטה ומספרה תמ/1 כדלקמן:

מחליטים:

בהמשך להחלטה מספר 1187(תמ/31) מיום 11.4.1991:

א.
מנכ"ל משרד ממשלתי אחראי לאישור נסיעות לחו"ל בתפקיד של עובדי משרדו. החשב הכללי ונציב שירות המדינה יכינו הוראה חדשה בענין זה. ההוראה תפורסם בתכ"ם ובתקשי"ר.


הערות מבקר המדינה ילקחו בחשבון במהלך הכנת ההוראה, שתוגש לאגף לביקורת המדינה במשרד ראש הממשלה, בתוך ארבעה חודשים.


נציג נציבות שירות המדינה ירכז פעולות ההכנה.

ב. 
בהמשך לסעיף ג' להחלטה הנ"ל, משרד האוצר יבחן את שאלת המקורות למימון הוצאות נסיעה בתפקיד לחו"ל של חשב או סגן חשב במשרד ממשלתי, ויגיש המלצותיו תוך שלושה חודשים לוועדת השרים לעניני תיאום, מינהל וביקורת המדינה.

ג. 
מנכ"ל לא יאשר בדיעבד נסיעות לחו"ל בתפקיד לעובד מדינה, למעט מקרים חריגים במיוחד, בהתאם להנחיות מאת נציבות שירות המדינה, ובאישור השר הממונה.

ד. 
נסיעות לחו"ל כאמור, במימון מלא או חלקי שאינן מתקציב המשרד, ייבחנו על-ידי היועץ המשפטי של המשרד. חוות-דעת היועץ המשפטי של המשרד תובא בפני המנהל הכללי, טרם קבלת החלטתו.

ה. 
נסיעות מנכ"ל או בעל מעמד מקביל, יאושרו על-ידי השר הממונה.

ו. 
ועדת השרים רושמת את הודעת נציג החשב הכללי במשרד האוצר, בענין המכרז ועדכון סדרי ההתקשרות עם חברת אל-על וסוכני הנסיעות, שיוצאו בקרוב, במגמה להביא להקטנת העלויות למדינה, למימון הוצאות נסיעה לחו"ל בתפקיד לעובדי מדינה.


דיווח בנושא יועבר בתוך שלושה חודשים לאגף לביקורת המדינה במשרד ראש הממשלה.

שימור מפות ותצלומי אויר
דו"ח מספר 51ב' - החלטה מספר תמ/2 מיום 28.3.2001.

ועדת השרים לתיאום, מינהל וביקורת המדינה קיימה דיון בנושא בתאריך 28.3.2001.

בדיון נטלו חלק בין היתר: נציגים בכירים ממשרדי הביטחון, הבינוי והשיכון, החקלאות ופיתוח הכפר, צה"ל וגנז המדינה.

ועדת השרים קיבלה החלטה ומספרה תמ/2 כדלקמן:

מחליטים:

בהמשך להחלטות הממשלה מספר 3982 מיום 5.7.1998 ומספר 3983 מיום 5.7.1998:

א. 
צה"ל, יחד עם ארכיון צה"ל ובהתאם להנחיות גנז המדינה, על-פי סמכותו בחוק הארכיונים התשט"ו-1955, יכינו בתוך שישה חודשים תוכנית עבודה ולוח זמנים שמטרתה: איסוף, מיון ושימור של מפות ותצלומי אויר המצויים ברשות מערכת הביטחון. התוכנית תועבר לאגף לביקורת המדינה.

ב. 
הארכיון הלאומי למפות וצילומי אויר, כאשר יוקם, וארכיון צה"ל, יעניקו את שירותיהם לציבור הרחב ולמשרדי הממשלה השונים, בכל הנוגע לאוסף המפות ותצלומי האוויר שברשותם, שהותרו לפרסום.

ג. 
משרדי הממשלה, כולל מערכת הביטחון, יעבירו לארכיון הלאומי למפות ותצלומי אויר, כאשר יוקם, ולארכיון צה"ל בהתאמה, ועל-פי הנחיות גנז המדינה, את המפות שהוכנו על-ידם ו/או את קיטלוגן.

פיקוח על הקצאת מים לחקלאות
דו"ח מספר 51ב' - החלטה מספר תמ/3 מיום 28.3.2001.

ועדת השרים לתיאום, מינהל וביקורת המדינה קיימה דיון בנושא בתאריך 28.3.2001.

בדיון נטלו חלק בין היתר: סגנית שר התשתיות הלאומיות גב' נעמי בלומנטל, ונציגים בכירים ממשרדי התשתיות הלאומיות והחקלאות ופיתוח הכפר.

יו"ר ועדת השרים סיכמה:

א. 
על-פי בקשת שר התשתיות הלאומיות, לדחות את המשך הדיון בנושא פיקוח על הקצאת מים לחקלאות, בחודש ימים.

ב. 
לקראת הדיון החוזר בנושא בוועדת השרים, משרד התשתיות הלאומיות ומשרד החקלאות ופיתוח הכפר, יגבשו הצעה להחלטה מפורטת, אשר תיתן מענה לתיקון הליקויים עליהם הצביע דו"ח מספר 51ב' של מבקר המדינה, לרבות הצעה לתיקוני חקיקה נדרשים.

אספקת חול
דו"ח מספר 51ב' - החלטה מספר תמ/4 מיום 28.3.2001 והחלטה מספר תמ/11 מיום 3.4.2001.
ועדת השרים לתיאום, מינהל וביקורת המדינה קיימה דיון בנושא בתאריך 28.3.2001.

בדיון נטלו חלק בין היתר: נציגים בכירים ממשרדי התשתיות הלאומיות, הפנים ואיכות הסביבה.

ההחלטה אושרה ביום 3.4.2001 כדלקמן:

מחליטים, בהמשך להחלטה מספר תמ/4 מיום 28.3.2001:

א. 
משרד התשתיות הלאומיות, בהתייעצות עם משרד האוצר, משרד הפנים, המשרד לאיכות הסביבה ומינהל מקרקעי ישראל, יגבש תוכנית לקידום פיתוח אתרים חדשים לכריית חול ממקורות שונים בארץ בטווח הקרוב.

ב. 
מינהל מקרקעי ישראל, המשרד לביטחון הפנים, משטרת ישראל והמשרד לאיכות הסביבה, יגבשו פתרונות לשמירה על אתרי החול, שישלבו, בנוסף לתפקידי המשטרה, את אחריות מינהל מקרקעי ישראל כבעלים, אמצעי הפיקוח שברשותו, ואמצעים של המשרד לאיכות הסביבה. הפתרונות יועברו לאגף לביקורת המדינה במשרד ראש הממשלה.

ג. 
מסקנות והמלצות הצוותים הנ"ל יובאו לדיון ולאישור ועדת השרים תוך שלושה חודשים. 

אימוץ בין-ארצי

דו"ח מספר 51ב' - החלטה מספר תמ/5 מיום 2.4.2001

ועדת השרים לתיאום, מינהל וביקורת המדינה קיימה דיון בנושא בתאריך 2.4.2001.

בדיון נטלו חלק בין היתר: פקידים בכירים ממשרדי הפנים, העבודה והרווחה והמשפטים.

ועדת השרים קיבלה החלטה ומספרה תמ/5 כדלקמן:

מחליטים:

א. 
ועדת השרים רושמת לפניה את הערת משרדי הממשלה הממונים על ביצוע החוק, כי התיקון בחוק אימוץ ילדים התשמ"א-1981, המסדיר אימוץ מארצות חוץ על-ידי תושב ישראל, הוא חדש יחסית, ולפיכך לא ניתן היה בשלב זה להפיק את מלוא הלקחים בתהליך היישום של התיקון בחוק.

ב. 
לרשום את הודעת משרד העבודה והרווחה, לפיה הורים מאמצים מקבלים את רשימת הבדיקות הרפואיות של המועמד לאימוץ, המומלצות על-ידי משרד הבריאות 

ג. 
לרשום את הודעת משרד המשפטים, כי הוא בוחן את האפשרות לחייב את העמותות המוכרות הפועלות בתחום אימוץ בין-ארצי, לערוך בדיקות רפואיות בארצות חוץ לילדים המועמדים לאימוץ, ולהביא בפני מבקשי האימוץ את כל המידע הדרוש להחלטתם בנושא.

ד. 
משרד העבודה והרווחה ומשרד המשפטים, יבחנו את הצורך בתיקונים והשלמות בחוק אימוץ ילדים התשמ"א-1981, בתקנות מכוחו, בכללים ובהנחיות בענין פעילות עמותה מוכרת לאימוץ בין-ארצי.


הערות מבקר המדינה ילקחו בחשבון במהלך הבחינה.

ה. 
משרד העבודה והרווחה יפעל לאכיפת התקנות וההנחיות בענין האימוץ הבין-ארצי, ובכלל זה הכרה בעמותה, ביטול או התליה של הכרה בעמותה בגין העדר או פקיעת תוקף הערבות הבנקאית מאת העמותה במשך כל תקופת פעילותה ועד למילוי התחייבויותיה על-פי החוק. משרד המשפטים יבחן את האפשרות לקיום מנגנון, אשר יבטיח את כספי המבקשים לאמץ באמצעות עמותה מוכרת עד להשלמת הליך האימוץ.

ו. 
משרד העבודה והרווחה יכין ויפיץ עד חודש אוגוסט 2001, הנחיות מפורטות בנוגע למתכונת הרצויה של דו"ח המעקב, ולנושאים שעל העובד הסוציאלי מטעם העמותה המוכרת לפרט, לאחר ביקור חוות דעת על קליטתו של הילד בבית המבקש.

ז. 
משרד המשפטים יפרסם את העמותות שלא קיבלו הכרה או שלא הוארכה להן ההכרה, למרות שאין חובה חוקית לקיום פרסום זה.

ח. 
משרד המשפטים יכין תזכיר לתיקוני חקיקה, המתבקשים בחוק האימוץ ובתקנות מכוחו, בהתאם להערות מבקר המדינה.

ט. 
משרד העבודה והרווחה יעביר למשרד הפנים את תעודות ההכרה של כל אחת מהעמותות, כדי שיכללו בתיק העמותה לעיון המבקשים. ציון שמות הארצות שבהן מתעתדת העמותה לפעול, לא יכלל בתעודת הרישום של רשם העמותות, אלא יירשם במשרדי רשם העמותות כי העמותה מתעתדת לפעול בנושא אימוץ בן-ארצי, וכי רשימת הארצות בהן היא יכולה לפעול, טעונה הכרה מצד שר המשפטים ושר העבודה והרווחה.

י. 
משרד העבודה והרווחה יכין נהלים כתובים, המסדירים בשיטתיות את דרכי הפיקוח על העמותות המוכרות, על פי הערות דו"ח מבקר המדינה.

יא.
דיווח בנושאים המפורטים לעיל יימסר תוך שישה חודשים לאגף לביקורת המדינה במשרד ראש הממשלה.

תקצוב שירותי רווחה ברשויות המקומיות

דו"ח מספר 51ב' - החלטה מספר תמ/6 מיום 2.4.2001

ועדת השרים לתיאום, מינהל וביקורת המדינה קיימה דיון בנושא בתאריך 2.4.2001.

בדיון נטלו חלק בין היתר: פקידים בכירים ממשרדי הפנים, העבודה והרווחה, האוצר ומרכז השלטון המקומי.

ועדת השרים קיבלה החלטה ומספרה תמ/6 כדלקמן:

מחליטים:

א. 
ועדת השרים בדעה כי יש לקבוע מבחנים ראויים אשר יתרמו לשקיפות ולשוויוניות בעת הקצאה ומימון שירותים בתחום הרווחה. בתוך חודש ימים ייערך דיון נפרד בוועדת השרים, בהשתתפות כל הגורמים הנוגעים לנושא, לשם גיבוש מדיניות, הסדרים ראויים וקריטריונים ברורים בענין זה. הערות מבקר המדינה יילקחו בחשבון בעת גיבוש הסדרים אלה.

ב. 
משרד העבודה והרווחה יבחן מחדש ויגדיר את המפתחות והקריטריונים הקיימים לחלוקת תקציבי הרווחה ותקני כוח האדם, במטרה לשפרם. כמו כן יכין הצעה שכוללת את הקריטריונים החסרים.

ג. 
משרד העבודה והרווחה יפרסם בתע"ס (תקנון עבודה סוציאלית) את הקריטריונים הקיימים לתקציבי הרווחה עד 1.5.2001, ואת הקריטריונים החסרים, בתוך שישה חודשים.

ד. 
תנאי להשתתפות משרד העבודה והרווחה בתקציבי הרווחה, הינו קבלת נתונים דמוגרפיים וסוג נזקקות של הפונים בקובץ נתוני יסוד (מערך הדיווח של הלשכות לעבודה סוציאלית למשרד העבודה והרווחה).

ה. 
ועדת השרים תקיים דיון נפרד בענין הקריטריונים להקצאת משרות יסוד תקניות לרשויות המקומיות, הדרושות לטיפול בצרכים ובמצוקות של האוכלוסייה הזקוקה לשירותי לשכות הרווחה.

הטיפול בבני נוער שבסכנת נשירה והתנהגות עבריינית

דו"ח מספר 51ב' - החלטה מספר תמ/7 מיום 2.4.2001

ועדת השרים לתיאום, מינהל וביקורת המדינה קיימה דיון בנושא בתאריך 2.4.2001.

בדיון נטלו חלק בין היתר: פקידים בכירים ממשרדי החינוך, העבודה והרווחה, הנהלת בתי המשפט ומשטרת ישראל.

ועדת השרים קיבלה החלטה ומספרה תמ/7 כדלקמן:

מחליטים:

א. 
המשרד לביטחון הפנים - משטרת ישראל ומשרד העבודה והרווחה - שירות המבחן לנוער, יקבעו המלצות וקריטריונים להפניית קטינים בהליך אי-תביעה לשירות המבחן.


ההמלצות יועברו לאגף לביקורת המדינה במשרד ראש הממשלה, ויוגשו לאישור ועדת השרים.

ב. 
מנכ"ל משרד העבודה והרווחה, תוך הוועצות עם מנהל אגף לנוער וצעירים ושירותי תקון, משטרת ישראל וראש אגף התקציבים במשרד האוצר, יכין תוכנית לרפורמה בפעולותיו של שירות המבחן לנוער.


התוכנית צריכה להביא לטיפול יסודי בכל הקטינים המופנים לשירות, ולשיפור המעקב אחר תוצאות הטיפול.


התוכנית תוגש לוועדת השרים אשר תדון בה בתוך כחודשיים.

ג. 
משרד העבודה והרווחה, בשיתוף אגף התקציבים במשרד האוצר, יפעל במגמה לתקן הליקויים בענין מעונות החסות, כך שתגדל התפוסה במעונות החסות, כדי לצמצם את מספר הממתינים ככל האפשר למעונות סגורים, וקביעת הליכי המעקב באמצעות קציני המעקב.

ד. 
משרד העבודה והרווחה יכין תוכנית להגברת הפיקוח על מעונות החסות, בקרה על התקדמות שיקומם של החניכים, ומחקרים וסקרים שמטרתם לוודא את השגת מטרות החסות, שהיא הוצאת בני הנוער ממעגל העבריינות.

ה. 
הנהלת בתי המשפט תקיים מדיניות, לפיה יקבלו שופטי נוער הכשרה והשתלמות בשיפוט נוער.

ו. 
הנהלת בתי המשפט תפעל לקיצור פרק הזמן ממועד הגשת כתב האישום, ועד מועד הקראתו בבתי המשפט לנוער בבאר שבע, כך שעד ספטמבר 2001 יהיה שופט נוער מקצועי בבית המשפט באורח קבע.

ז.
ועדת השרים בדעה, כי נושא הטיפול בבני נוער שבסכנת נשירה, התנתקות ועבריינות צריך להיות טיפול מערכתי של משרדי ממשלה שונים, רשויות מקומיות וגופים נוספים.


ועדת השרים תקיים דיון נפרד ומקיף לטיפול בנושא זה.


משרד החינוך, משרד העבודה והרווחה והמשרד לביטחון הפנים יגבשו מסקנות והצעות להחלטה, לאור ממצאי דו"ח מבקר המדינה, אשר יובאו לדיון ולאישור ועדת השרים.

פרסום מדיניות התמיכה

דו"ח מספר 51ב' - החלטה מספר תמ/8 מיום 3.4.2001

ועדת השרים לתיאום, מינהל וביקורת המדינה קיימה דיון בנושא בתאריך 3.4.2001.

בדיון נטלו חלק בין היתר: נציגים בכירים ממשרדי המשפטים, האוצר והפנים.

ועדת השרים קיבלה החלטה ומספרה תמ/8 כדלקמן:

מחליטים:

א. 
בחודש ינואר בכל שנה או מיד לאחר אישור תקציב המדינה בכל שנה, יפרסם משרד המעונין לתמוך מתקציבו או מכספי העזבונות, בשני עיתונים יומיים ובאתר המשרד שבאינטרנט, את רשימת התחומים שבגדר אחריותו, שהוא רוצה לקדמם, באמצעות התמיכות, תוך ציון מספר התקנה התקציבית שממנה תשולם התמיכה, והיקפה הכספי. מנכ"ל המשרד אחראי לביצוע.


כל אימת שנקבע מבחן תמיכה חדש, או שנעשה תיקון במבחנים למתן תמיכה, יפורסם הנוסח המעודכן של המבחנים במלואם, ויודגשו בו המשפטים או המלים שתוקנו.

הפרסום כאמור לעיל יעשה באופן שיהיה נגיש לקהל היעד הרלבנטי.

משרד המשפטים, יחד עם משרד האוצר, יקבעו נהלי הפרסום ודרכי ביצועם.

ב. 
משרדי הממשלה התומכים יבצעו ביקורת בגופים הנתמכים, בהתאם לנוהל התמיכות המקובל. ממצאי הביקורת בכל הנוגע לעמותות, יועברו בין השאר לרשם העמותות במשרד הפנים.

ג. 
ועדת השרים תקיים דיון נפרד, מתוך ראייה כוללת של נושא הפיקוח והבקרה על הגופים הנתמכים.

קביעת תעריפי ארנונה

דו"ח מספר 51ב' - החלטה מספר תמ/9 מיום 3.4.2001

ועדת השרים לתיאום, מינהל וביקורת המדינה קיימה דיון בנושא בתאריך 3.4.2001.

בדיון נטלו חלק בין היתר: נציגים בכירים ממשרדי הפנים והאוצר.

ועדת השרים קיבלה החלטה ומספרה תמ/9 כדלקמן:

מחליטים:

א. 
משרד הפנים ישלים בתוך שישה חודשים את העבודה המתבצעת לבדיקת היעילות והמועילות של שיטת הקצאת מענק האיזון הנוהגת ושיעוריה, במגמה ליצור קשר בין תעריפי הארנונה, לבין המציאות החברתית-כלכלית ברשות מקומית.

ב. 
משרד הפנים, יחד עם משרד האוצר ובהתייעצות עם משרד המשפטים, יגבש הסדר מקיף בנושא הפטור מתשלום ארנונה למוסדות ולמתקנים, לרבות הסוגייה האם פטור כמוהו כתמיכה במוסד ציבור, כמשמעותו בסעיף 3א' לחוק יסודות התקציב, התשמ"ה-1985.

ג. 
משרד הפנים יגבש תוך ארבעה חודשים שיטה אחידה למדידת שטח נכס, כדי למנוע שחישוב הארנונה יושפע מעצם שיטת המדידה, וכדי שתהיה שקיפות כלפי תושבי הרשות המקומית.

ד. 
משרד הפנים יקבע קריטריונים לצירופם של שטחים חסרי שיוך מוניציפלי לרשויות מקומיות, בהם לא משלמים ארנונה לרשויות המקומיות.


דיווח על הביצוע יועבר לאגף לביקורת המדינה בתוך שישה חודשים.

ה. 
לאור הערות מבקר המדינה בענין דרך קביעת שיטת הארנונה ושיעוריה, שר הפנים יגבש תוך ארבעה חודשים מסמך, שיקבע את עיקרי המדיניות בתחום זה. המסמך יובא לדיון ולאישור הממשלה.

התביעה הפלילית בפרקליטות ובמשטרה

דו"ח מספר 51ב' - החלטה מספר תמ/10 מיום 3.4.2001

ועדת השרים לתיאום, מינהל וביקורת המדינה קיימה דיון בנושא בתאריך 3.4.2001.

בדיון נטלו חלק בין היתר: נציגים בכירים ממשרדי המשפטים, ביטחון הפנים ומשטרת ישראל.

ועדת השרים קיבלה החלטה ומספרה תמ/10 כדלקמן:

מחליטים:

א. 
לאמץ את החלטת שרי המשפטים וביטחון הפנים עליה נמסר לוועדה, לאחד באופן הדרגתי את התביעה המשטרתית והפרקליטות. ועדת השרים רשמה לפניה, כי לצורך יישום ההחלטה הוקם צוות בינמשרדי, בהרכב: נציג משרד המשפטים - יו"ר, ונציגי המשרד לביטחון הפנים, משטרת ישראל, אגף התקציבים במשרד האוצר ונציבות שירות המדינה. הצוות עוסק בבחינת היישום בפועל של ההחלטה, ומגבש תוכנית אופרטיבית להפעלת החלופה המועדפת בנושא זה בימים אלה. הערות מבקר המדינה יילקחו בחשבון במהלך עבודת הצוות.


ועדת השרים תקיים דיון נוסף בעוד חודשיים כדי לקבל עדכון בנושא.

ב. 
עד להסדרת ביצוע הרפורמה כאמור לעיל, תוצא הנחיה פנימית במשטרה, שתעגן את שיקול דעתם המקצועית העצמאית של התובעים המשטרתיים בנושאים שבתחום טיפולם, במגמה ליצור אי תלות מקצועית של התובעים בגורמי החקירה. ההנחייה תהיה בהתייעצות עם היועץ המשפטי לממשלה ופרקליטת המדינה.

ג. 
לרשום את הודעת משרד המשפטים, כי הוגשה לכנסת הצעת חוק מטעם הממשלה, אשר מסדירה בשלב זה, לתקופת הביניים עד להסדר המלא, את חלוקת הסמכויות בין הפרקליטות לתובעים המשטרתיים, בכל הנוגע להעמדה לדין וסגירת תיקים ועבירות מסוג פשע.

ד. 
בתיקי התביעה המשטרתיים, בהם הוחלט שלא להעמיד לדין בנימוק של "חוסר ענין לציבור", יפורטו עיקרי השיקולים אשר הביאו להחלטה. הפירוט יהיה בהתאם להנחיות היועץ המשפטי לממשלה, פרקליטות המדינה ואגף החקירות במשטרה. בפירוט יבואו לידי ביטוי הערות המבקר, הצורך בפירוט וחשיבותו.

חלק  ב'

לקט מעקבים

אחר ביצוע החלטות ממשלה

ותיקון ליקויים מדו"חות הביקורת 
לקט מעקבים

אחר ביצוע החלטות ממשלה 
ותיקון ליקויים מדו"חות הביקורת

משרד ראש הממשלה

שימור מסמכים מלשכות של שרים ושל עובדי מדינה בכירים
"ניגודי עניינים"

משרד האוצר

פיקוח ובקרה על נתוני השכר של עובדי המדינה

פיקוח רשויות המס על עמותות בנייה

ייעול בפעולות בתי-החולים הממשלתיים

המשרד לאיכות הסביבה
הטיפול בפסולת של חומרים מסוכנים

מסוף המטענים לחומרים מסוכנים בתחנת הרכבת בבאר שבע
המערך המשולב לטיפול בארועי חומרים מסוכנים

מתקנים היוצרים קרינה אלקטרומגנטית בתדרי רדיו

זיהום מי הנחלים

מערכת הביטחון
משרד הביטחון

רכש תרופות וציוד רפואי עבור מערכת הביטחון
מערך הביקורת הפנימית במשרד הביטחון
התקשרויות אגף השיקום במשרד הביטחון
הנח"ל - תמורות ויעדים
היחידה הארצית למכירת עודפים באגף סיב"ט
הקצאת משימות בין צה"ל לבין התעשייה

ניהול חשבונות משרד הביטחון בבנקים  בארץ
אגף מחשוב ומערכות מידע לניהול
מוכנות העורף למתקפה בחומרי לחימה כימיים וביולוגיים
מערך התובלה היבשתית בשעת חירום
צבא הגנה לישראל

פינוי שדות מוקשים
ניהול מלאי החלפים בחיל האוויר
קורסים קדם-צבאיים
הרשות לפיתוח אמצעי לחימה

פרויקט "קישורית" - פעילות רפא"ל בשוק התקשורת האזרחי

התעשיה הצבאית לישראל בע"מ

היבטים בניהול ובתפעול

תשלובת התחמושת הכבדה בתעש

משרד הבינוי והשיכון
"עמידר" - סדרי שכירה של מקבצי דירות

הוועדה הציבורית לערעורים בנושאי אכלוס
רכישה וניהול של מלאי דירות

מימון הבנייה של מוסדות ציבור

משרד החוץ
פעולות הסברה בחו"ל
"דרכונים רשמיים"

נציגויות ישראל בארה"ב
החטיבה הקונסולרית
משרד החינוך
החינוך במגזר הדרוזי
החינוך במגזר הערבי

הטלוויזיה החינוכית הישראלית

משרד החקלאות ופיתוח הכפר

השירותים הווטרינריים

משרד המדע, התרבות והספורט

הטיפול במחקר ופיתוח

משרד המשפטים

קניין רוחני - פעולות של לשכת הפטנטים, המדגמים וסימני המסחר ואכיפה
הבקרה הציבורית על לשכת עורכי הדין ושקיפות פעולותיה
הכונס הרשמי

מינויים לא תקינים

משרד העבודה והרווחה
העסקת עובדים זרים בישראל
טיפול באוכלוסית הקשישים

משרד הפנים
רישוי כלי ירייה
שירותי הכבאות וההצלה
רישוי עסקים

תמיכות מתקציב המדינה ועזבונות לטובת המדינה
מינוי מבקרים פנימיים ברשויות המקומיות

המועצה המקומית מודיעין עילית

עיריית אריאל

המועצה האזורית מגילות

המועצה המקומית עמנואל
תכנון ייעודי הקרקע בחוף הים התיכון
הקצאת קרקע לעמותה בפרדס חנה
משרד התחבורה
הטיפול המערכתי בנהגים מועדים
המלחמה בתאונות הדרכים

בטיחות טיסה
חברת נתיבי אילון בע"מ - הקמת מחלפים: אילון דרום 
וקיבוץ גלויות-חיל השריון

תכנון מערכת מסילתית להסעת המונים במטרופולין תל אביב

מחלקת עבודות ציבוריות

מסירת עבודות תכנון
מסירת עבודות פיקוח
משרד התעשייה והמסחר
השקעות הון בתעשיה - המעקב אחר ביצוען

משרד התקשורת

טלוויזיה בכבלים
משרד התשתיות הלאומיות

הרפורמה בענף הגז
מינהל מקרקעי ישראל
תפיסה ושימוש חורג בקרקעות
הטיפול בגביית חובות
המוסד לביטוח לאומי

מתן גמלאות סיעוד לזקנים

פיתוח שירותים בקהילה ובמוסדות לזקנים  סיעודיים - סדרי מינהל  והתקשרות

חוק בריאות ממלכתי - פעולות המוסד

רשות הדואר
העסקת עובדים

העברת דברי דואר

מינוי בלתי תקין של סמנכ"ל לארגון ומשאבי אנוש
מועצת הרשות וועדותיה

רשות הנמלים והרכבות
מסירת עבודות לקבלנים

רכבת ישראל - תחזוקת קרונות
האגרות על השירותים הניתנים בנמלים
הכפלת מסילת הרכבת בקו חיפה-בנימינה

הרשות השנייה לטלוויזיה ולרדיו
המועצה וועדותיה
ערי הפיתוח בדרום הארץ
תשתית התחבורה בדרום הארץ

פיקוח, בקרה ואבטחת מידע

ועדות היגוי למחשוב

משרד ראש הממשלה 
שימור מסמכים מלשכות של שרים 
ושל עובדי מדינה בכירים 
דו"ח מספר 48
החלטת הממשלה

בק/83 מיום 17 למארס 1998

א. 
בכל משרד ממשלתי ימונה "אחראי על רשומות המשרד", העונה על הדרישות המקצועיות כפי שיקבעו על-ידי נציבות שירות המדינה, בשיתוף עם גנז המדינה.

ב. 
בכל משרד ממשלתי תוכן תוכנית פעולה לטיפול ברשומות המשרדיות, על-פי הנחיות גנז המדינה, שתכלול הוראות בדבר:
1) 
ביעור והפקדה בארכיון המדינה;

2) 
ניהול הרשומות האלקטרוניות של המשרד וזיקתן לרשומות הנייר.

הסמנכ"לים למינהל במשרדי הממשלה אחראים לביצוע התוכניות שתוגשנה לגנז המדינה בתוך שלושה חודשים.

ג. 
גנז המדינה ידווח בתוך שישה חודשים לאגף לביקורת המדינה על ביצוע ההחלטה.

ביצוע ההחלטה

משרד ראש הממשלה - גנז המדינה

בתאריך 9.1.2001 קיים המפקח הכללי במשרד ראש הממשלה דיון מעקב בנושא; בעקבותיו פנה גנז המדינה ביום 16 לינואר 2001 לגופים שבהם לא מונה עדיין אחראי לניהול רשומות, וחזר על הצורך למנות אחראי לניהול רשומות באותו גוף. 

הפנייה נשלחה למשרד ראש הממשלה, המשרד לאיכות הסביבה, למשרד לביטחון הפנים, למשרד לעניני דתות, למשרד התחבורה, לשירות התעסוקה, לרשות השידור, לטלוויזיה הישראלית, לרבנות הראשית, לחברת עמידר, לחברת תה"ל ולחברה הישראלית למדליות ומטבעות.

"ניגודי עניינים"
דו"ח מספר 50ב
החלטת הממשלה

תמ/38 מיום 13.3.2000

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

הצוות יוכל לסייע לעובדי מדינה הנתקלים בסוגיות אתיות במהלך עבודתם, במציאת פתרונות ראויים.

ביצוע ההחלטה

משרד ראש הממשלה

מונה צוות בהרכב המפקח הכללי במשרד ראש הממשלה, היועץ המשפטי של נציבות שירות המדינה, ונציג מחלקת יעוץ וחקיקה במשרד המשפטים. הצוות התכנס למספר פגישות עבודה במחצית השנייה של שנת 2000.

הצוות גיבש חומר מקצועי מגוון תוך התמקדות בנושאים הבאים: שמירת מידע ופרטיות, גילוי פיננסי, פעילות עסקית, פעילות פוליטית, מתנות וטובות הנאה, הגבלות לאחר פרישה, ומסירת עבודות לקבלנים. החומר נמצא בסבב הערות, לפני הוצאתו לאור.

הצוות החליט על הטמעת כללי אתיקה לעובדי המדינה במהלך שנת 2001, באמצעות קורסים והשתלמויות. 

מצב הביקורת הפנימית בחברות הממשלתיות 

החלטת כנסת -  נובמבר 1991

הכנסת קיבלה בחודש נובמבר 1991 החלטה בה הוטל על רשות החברות הממשלתיות ועל האגף הבכיר לביקורת המדינה והביקורת הפנימית במשרד ראש הממשלה לעקוב אחרי התפתחות מצב הביקורת הפנימית בחברות הממשלתיות ולהגיש דו"ח על ממצאי מעקב אלה.

בעקבות החלטה זו, התקיימה ביקורת בשנת 1991. הנתונים התבקשו מ-117 חברות, לרבות חברות בת. 

התקבלו נתונים מ-107 חברות. מ-10 חברות לא התקבלו נתונים.

בביקורת השניה שנערכה ב-1997, התקבלו נתונים מ-60 חברות. מ-23 חברות לא התקבלו נתונים.

ביקורת המעקב הנוכחית, שנערכה בחודשים דצמבר 2000 וינואר- מרץ 2001, נועדה לבחון את השינויים שחלו במצב הביקורת הפנימית בחברות הממשלתיות מאז 1997. התקבלו נתונים מ-75 חברות מתוך 82 חברות ממשלתיות (91%). לא התקבלו נתונים מ-7 חברות (9%) והן: נכסים מ.י. בע"מ, החברה לפיתוח רמלה לוד בע"מ, המכון הישראלי ליין, המרכז הארצי לפיתוח המקומות הקדושים; אגרידב חברה לפיתוח חקלאי (ארצות חוץ) בע"מ; כפר הנוער מאיר שפיה; קרן השתלמות לשופטים;

בביקורת זו נבחנו כמה תחומים: קיום ועדת ביקורת פעילה; הימצאות תוכנית ביקורת מאושרת; מטלות נוספות שהוטלו על המבקר; קיום ביקורת על המערכות הממוחשבות; השתתפות המבקר בישיבות ההנהלה; טיפול המבקר בתלונות הציבור; טיפול המבקר בממצאי מבקר המדינה; הגשת דוחות ביקורת כסדרן; קיום נוהל ביקורת מאושר; התאמת מצבת העובדים לתקן.

יש להדגיש כי ב-68% מן החברות שנבדקו, מועסקים רואי חשבון עצמאיים. רק בחברה אחת אין מבקר פנימי.

כאן המקום להודות לגב' אילנה לוי מרשות החברות הממשלתיות על הסיוע בהפצת שאלוני הביקורת וריכוזם ולמר עקיבא איסרליש מהאגף הבכיר לביקורת המדינה והביקורת הפנימית במשרד ראש הממשלה אשר ביצע את הביקורת.

ממצאים עיקריים

1.
קיום ועדת ביקורת פעילה


מתוך 75 חברות שנבדקו, ב-67 חברות (90%), פועלת ועדת ביקורת. ועדת ביקורת אינה קיימת ב-8 חברות (10%). 


בביקורת משנת 1997, נמצא כי רק ב-71% מהחברות שנבדקו פעלה ועדת ביקורת.

2.
הימצאות תוכנית ביקורת מאושרת 


בכל 75 החברות שנבדקו, קיימת תוכנית ביקורת מאושרת. שיפור ניכר לעומת הביקורת משנת 1997, לפיה רק ב-68% מהחברות קיים היה אישור דירקטוריון לתוכנית הביקורת.

3.
מטלות נוספות שהוטלו על המבקר


ב-70 חברות מתוך 75 החברות שנבדקו (93%), לא הוטלו על המבקר מטלות נוספות, מעבר לביקורת. ב-5 חברות (7%) מכלל החברות שנבדקו, הוטלו תפקידים נוספים, תופעה האסורה עפ"י חוק. הממצאים תואמים את נתוני הביקורת משנת 1997.

4.
קיום ביקורת על המערכות הממוחשבות


ביקורת ענ"א מתקיימת ב-53 חברות מתוך 75 החברות (71%) שנבדקו.


ב-22 חברות לא מתקיימת ביקורת ענ"א (29%). 


בביקורת משנת 1997 נמצא כי מתקיימות ביקורת ענ"א ב-49% מהחברות. 

5.
השתתפות המבקר בישיבות הנהלה


ב-39 חברות מבין 75 החברות שנבדקו (52%), משתתף המבקר בישיבות ההנהלה.


ב-36 מהחברות (48%), המבקר אינו משתתף בישיבות ההנהלה. בביקורת משנת 1997 נמצא כי ב-56% מבין החברות שנבדקו המבקר משתתף בישיבות ההנהלה. 

6.
טיפול המבקר בתלונות הציבור


רק 15 מבקרים מכלל 75 המבקרים שפעולותיהם נבחנו, מטפלים בתלונות הציבור (20%).  60 מבקרים (80%) אינם מטפלים בתלונות הציבור. בביקורת משנת 1997 נמצא כי 13% מהמבקרים מטפלים בתלונות הציבור. 

7.
טיפול המבקר בממצאי מבקר המדינה


ב-34 חברות מבין 75 החברות שנבדקו (45%), המבקר הפנימי מטפל גם בממצאי ביקורת המדינה.


ב-41 חברות (55%) המבקר הפנימי אינו מטפל בממצאי ביקורת המדינה.


עפ"י נתוני הביקורת משנת 1997, טיפלו 31% מהמבקרים הפנימיים בממצאי ביקורת המדינה. 

8.
הגשת דוחות ביקורת כסדרן


ב-72 חברות מבין החברות שנבדקו (96%), המבקר הפנימי מגיש דו"חות ביקורת לדירקטוריון, או לועדת הביקורת של הדירקטוריון.

9.
קיום נוהל ביקורת מאושר


ב-59 חברות מבין החברות שנבדקו (79%) קיים נוהל ביקורת מאושר על ידי הדירקטוריון.


ב-16 חברות מבין החברות שנבדקו (21%), לא קיים נוהל ביקורת מאושר. חלק מחברות אלה, התחייבו כי הנוהל יאושר בקרוב.

10.
התאמת מצבת העובדים בביקורת לתקן


ב-51 חברות מבין החברות שנבדקו (68%), המבקר הפנימי הינו עובד חיצוני מטעם משרד רו"ח, ומועסק במסגרת שעות שהוקצבו לו. 


ב-23 חברות מבין החברות שנבדקו (31%) קיימות יחידות ביקורת תקניות, בד"כ בחברות הקשורות למערכת הביטחון, ובחברות ממשלתיות גדולות כגון: חברת החשמל, בזק, עמידר, אל-על, בתי זיקוק לנפט.


ברשות לתכנון והכשרה ימיים, אין מבקר פנימי.

המלצות עיקריות

1.
על רשות החברות לחזור ולהזכיר ליו"ר הדירקטוריונים למנכ"לים וליו"ר ועדות הביקורת את הכללים והוראות החוק, שעל פיהם צריכה להתנהל הביקורת הפנימית.

2.
לענין פרסום ממצאי הביקורת: על רשות החברות להעביר את ממצאי הביקורת לידיעת נושאי המשרה הבאים בחברות הממשלתיות: יו"ר דירקטוריון, יו"ר ועדת הביקורת, המנכ"ל והמבקר.

3.
לעניין הביקורת בסביבה הממוחשבת: ביקורת ענ"א, יש מקום לחזק תחום זה על ידי ארגון השתלמויות למבקרים ולנושאי משרה נוספים בחברות הממשלתיות. האגף לביקורת המדינה והביקורת הפנימית, ערוך לסייע לקידום תחום מקצועי זה.

4.
לעניין השתתפות מבקר החברה בישיבות ההנהלה: יש לאפשר לכל מבקר לקחת חלק בישיבות, אולם המבקר יוכל להחליט באלו ישיבות יטול חלק.

5.
לעניין טיפול המבקר בתלונות הציבור: תחום זה נתון להחלטת ההנהלה, ובלבד שלא יבוא על חשבון עבודת הביקורת הסבירה. אין זה ראוי שטיפול בתלונות יוטל על מבקר שאינו עובד החברה.

6.
לעניין הטיפול בממצאי מבקר המדינה: על המבקרים הפנימיים להיות מעורבים בתהליכי ביקורת המדינה בחברה, ולעמוד בקשר עם נציגי מבקר המדינה. כמו כן עליהם להיות מעורבים במהלכי המעקב, אחר ביצוע תיקון הלקויים והחלטות שקיבלה הממשלה. בעניין זה עליהם לעמוד בקשר רצוף עם נציגי המפקח הכללי שבמשרד ראש הממשלה.


אין להטיל על המבקרים לנסח את תגובות החברה לממצאי הביקורת ולמעקב. על המבקר מוטלת חובה לבחון את התגובות ולגבש מסקנות והמלצות לגביהן.

7.
לעניין העסקת גורמי חוץ בביקורת: הממצא לפיו רק ב-30% מן החברות שנבדקו מועסק מבקר שהוא עובד החברה, הינו בעייתי. מחויבותו של נותן שירותים חיצוני לאירגון, למינהל התקין ולטוהר המידות, מוגבלת. על רשות החברות לבחון את המשמעויות הניהוליות והכלכליות ולגבש מסקנות.

משרד האוצר

פיקוח ובקרה על נתוני השכר של עובדי המדינה 

החלטת הממשלה

בק/78 מיום 16 למארס 1998
א. 
החשב הכללי יגבש מנגנוני בקרה ואבטחת מידע, ממוחשבים ומינהליים, בתהליך הדיווח של נתוני השכר ועיבודם במערך השכר של עובדי המדינה.

ב. 
החשב הכללי ונציב שירות המדינה, יבחנו את תהליכי העבודה שבהם משולבים מערכת השכר ומערכת נציבות שירות המדינה, במגמה לצמצם כפילויות בהזנת נתונים זהים.


כמו-כן יגובשו נהלי תיאום לגופים הנוגעים בדבר, במגמה לאתר אי-התאמות ותיקון חריגים וליקויים.

ג. 
דיווח ימסר לאגף לביקורת המדינה בתוך שישה חודשים - ודו"ח ביניים בתוך שלושה חדשים.
ביצוע ההחלטה

משרד האוצר

א.
במהלך שנת 2000 שודרגה מערכת בקרת השכר בממשלה. יש עתה בידי החשב הכללי נתונים מדויקים על היקף הביצוע של כל תקציב השכר, הן במונחים שקליים והן במונחים כמותיים, ברמת תקנות, תכניות ותחומי פעולה. במקביל עודכנו הנתונים הכמותיים בתקציב.


בחודש ינואר 2001 נמסרה המערכת למשרד הבריאות, שהינו לקוח עיקרי.


הושלם האפיון בנושא אבטחת מידע, ונקבעו כללי האבטחה. במהלך שנת 2001 תשודרג מערכת האבטחה.

פיקוח רשויות המס על עמותות בנייה

החלטת הממשלה

בק/186 מיום 23 למארס 1999
א. 
נציבות מס הכנסה ומיסוי מקרקעין ואגף המכס ומע"מ במשרד האוצר, יקיימו בדיקה מקיפה ומעמיקה של העמותות לבנייה עצמית לסוגיהן שלא חלה לגביהן התיישנות השומה - כדי לוודא שאינן מנצלות לרעה את מעמדן והן משלמות את המס שעליהן לשלם.

ב. 
נציב מס הכנסה, ביחד עם רשם העמותות, יגבשו תכנית להקמת מערכת מתואמת ומקיפה לביצוע פיקוח נאות על מוסדות אלה.

ג. 
דיווח יימסר לאגף לביקורת המדינה בתוך שלושה חודשים.

ביצוע ההחלטה

משרד האוצר - נציבות מס הכנסה ומיסוי מקרקעין 

הוקם צוות המטפל בעמותות בנייה.

מידי שלושה חודשים מעבירה מחלקת מיסוי מקרקעין למחלקת השומה, דיווח על עמותות אשר רכשו קרקע במהלך הרבעון האחרון.

רשם העמותות מעביר למחלקת המודיעין בנציבות מס הכנסה, סיווג של עמותות הבנייה - לעמותת קבלן ולעמותת משתכנים. מחלקת המודיעין מעבירה העתק מרשימות אלה למחלקת שומה.

מחלקת שומה עורכת מיפוי העמותות לשם קביעה למי מהן יש לפתוח תיק במס הכנסה, ואיזה סוג תיק יש לפתוח להן.

לאחר צבירת ניסיון בעריכת שומות במספר תיקי עמותות, יוכן חוזר מקצועי על ידי מחלקות המקרקעין והשומה.

אגף מס הכנסה מעדכן את אגף המכס ומע"מ בדבר התקדמות בנושא, במגמה שאגף המכס ומע"מ יבחן שינוי הסיווג אצלו.

ייעול בפעולות בתי-החולים הממשלתיים

(הסדרי התחשבנות בין קופות החולים לבין בתי חולים ממשלתיים)

דו"ח מספר 50ב
החלטת הממשלה

תמ/43 מיום 13.3.2000
א. 
מנכ"ל משרד הבריאות, ביחד עם מנהלי בתי-החולים הממשלתיים, נציג משרד האוצר ובשיתוף מומחים מחוץ לשירות המדינה, יכינו לכל בית-חולים ממשלתי תוכנית איזון והתייעלות נפרדת, שתכלול גם את פעולות קרנות המחקר הפועלות בבתי-החולים, והסדרת פעילותן הכספית.

ב. 
לצורך תוכנית ההתייעלות תוכן מערכת נתונים ממוחשבת לכל בית-חולים ותאגיד בריאות, המסוגלת לספק נתונים פיננסיים-תמחיריים, אמינים ועדכניים, כולל נתונים על פירוט השירותים הניתנים במרפאות החוץ של בתי-החולים ואורך התורים.

ג. 
במסגרת התוכנית יגובשו כללים לאישור הקמה של מחלקות ויחידות חדשות בבתי-החולים, ולבדיקת נחיצותן של יחידות ומחלקות קיימות, מתוך מגמה לבטל כפילויות בין ובתוך בתי-חולים, ולסגור יחידות ומחלקות מיותרות.

ד. 
הערות ביקורת המדינה ילקחו בחשבון במהלך הכנת התוכניות דלעיל.

ה. 
דיווח ימסר לאגף לביקורת המדינה בתוך שלושה חודשים.

ביצוע ההחלטה

משרד הבריאות

ב. 
הטמעת המערכת הפיננסית החדשה "אביב" בבתי החולים ובתאגידי הבריאות, המספקת נתונים פיננסים ברמה גבוהה, מאפשרת התקדמות בנושא ייעול בפעולות בתי החולים. 


צעד נוסף הנמצא בתהליך ביצוע הינו פרוייקט נמ"ר (ניהול מערכות רפואיות), האמור לספק תשתית מידע ל"רצפת הייצור" של בתי החולים: ניהול חולים, ניהול חדרי ניתוח, ניהול מעבדות וניהול מכוני הדמיה.


בהמשך, תוקם מערכת חשבונאות ניהולית (תמחיר), שתוכל לתת מידע על עלויות של פעילויות בית החולים (מחלקות, פרוצדורות, מטופלים). המערכת תאפשר לתקצב ולתמחר במדויק את השירותים המסופקים בבתי החולים.
ג. 
במשרד הבריאות קיימת תוכנית רב שנתית לתוספת מיטות ופתיחת מחלקות, בהתחשב בקריטריונים של תפוסת מיטות, גידול אוכלוסיה, התפלגות גילאי האוכלוסיה ועוד.

המשרד לאיכות הסביבה 
הטיפול בפסולת של חומרים מסוכנים

דוחות מספר 45 ו-46
החלטת הממשלה

בק/67 מיום 5 לינואר 1998
א. 
המשרד לאיכות הסביבה ישלים את התיקון בתקנות רישוי עסקים (סילוק פסולת חומרים מסוכנים), התשנ"א1990-, בנושא הגדרת פסולת מסוכנת, על פי אמנת בזל (לא כולל פסולת רפואית).

ב. 
משרד התחבורה יקבע את היקף החומרים המסוכנים לשינוע ללא פיקוח והיתר, על פי חוק שירותי הובלה, התשנ"ז1997-.

ג. 
משרד התחבורה, יחד עם משטרת ישראל, יפעלו לאכיפה ופיקוח על יישום הסדרים אלה.

ד. 
המשרד לאיכות הסביבה, ביחד עם משרד הפנים ומרכז השלטון המקומי, יגבשו תכניות אכיפה, בשיתוף עם היחידות הסביבתיות ברשויות המקומיות, בכל הקשור בחומרים מסוכנים ובהתאם להערות ביקורת המדינה.

ה. 
המשרד לאיכות הסביבה, ביחד עם צה"ל, ישלימו ההקמה של מרכז "המידע האחוד" לחומרים מסוכנים.


דיווח על ההתקדמות יוגש לאגף לביקורת המדינה במשרד ראש הממשלה בתוך שלושה חודשים. 

ביצוע ההחלטה
משרד התחבורה
רכבת ישראל

ב. 
"תקנות מסילות הברזל (שינוע חומרים מסוכנים) התשנ"ט-1999" – נחתמו על ידי השר לתשתיות לאומיות דאז בחודש מאי 1999, ונכנסו לתוקף בחודש אוגוסט 1999. 

"הצעת תקנות שירותי הובלה התש"ס-2000" – אושרה על ידי ועדת הכלכלה של הכנסת. התקנות מסדירות את נושא הובלת חומרים מסוכנים והתנאים הנדרשים מכל מוביל המבקש להוביל חומרים מסוכנים.

התקנות הועברו לחתימת השרים ולפרסומן ברשומות. התקנות יכנסו לתוקף חודש לאחר פרסומן ברשומות, והן יחליפו את ההוראות להובלת חומרים מסוכנים. 

מסוף המטענים לחומרים מסוכנים בתחנת הרכבת בבאר שבע

דו"ח מספר 49

החלטת הממשלה

בק/172 מיום 17 למארס 1999
א. 
בהמשך להחלטה מספר 726 של הממשלה מיום 31.3.1996 ולדיון בישיבת ועדת השרים לאיכות הסביבה ולחומרים מסוכנים מיום 29.3.1998 (סעיף חמ/8):-

1) 
המערך המשולב לטיפול בארועי חומרים מסוכנים בפיקוד המשטרה יקיים תרגילים לטיפול בארוע שעלול להתרחש מהסיכון הגבוה שבהפעלת המסוף במקומו הנוכחי, בתחנת הרכבת בבאר שבע.

2) 
משטרת ישראל תדווח לאגף לביקורת המדינה בתוך חודשיים על תוצאות עבודת המטה בעניין ההיערכות לטיפול בארועי חומרים מסוכנים.

ב. 
משרד התשתיות הלאומיות, ביחד עם המשרד לאיכות הסביבה ואגף התקציבים במשרד האוצר, יודיעו בתוך ארבעה חודשים לוועדת השרים על לוח הזמנים שנקבע להעתקת מסוף המטענים המסוכנים מבאר שבע.
ביצוע ההחלטה

המשרד לביטחון הפנים - משטרת ישראל
א.
1) 
במחוז הדרומי של משטרת ישראל נערכה עבודת מטה, אשר לוותה במפגשים עם הגורמים הקשורים במתן מענה לסוג זה של תרחיש. הוכנה פקודת היערכות, בוצעו הדרכות לשוטרים ולקצינים אשר הצטיידו בהתאם, ובוצעו תרגילים.
ביום 4.4.2000 נערך תרגיל "עלטה לבנה" לטיפול באירוע שעלול להתרחש במסוף תחנת הרכבת בבאר שבע. התרחיש - דליפת מתילן ברומיד כתוצאה מהתנגשות בין שתי משאיות חומרים מסוכנים, בכניסה למסוף המטענים.
בתרגיל השתתפו 83 קציני משטרה, שוטרים ומתנדבים. גורמים נוספים שהשתתפו - נציגי המשרד לאיכות הסביבה, עיריית באר שבע, חפ"ק העירייה, כיבוי אש, נציג פיקוד העורף מחוז דרום, מנהל רכבת ישראל - תחנת באר שבע, נציג חברת הברום ומנהל מסוף המטענים בבאר שבע.
התרגיל בוצע ברמה טובה, בשיתוף פעולה עם גורמי החירום, למעט מד"א. 
גם במהלך חודש יולי 2000 נערך תרגיל ובו תרחיש של אירוע חומרים מסוכנים במסוף המטענים.

משרד התחבורה

רכבת ישראל

ב. 
רכבת ישראל פרסמה מכרזים להקמת מסילת הרכבת לרמת חובב. 

נבחרו שלושה קבלני ביצוע: שני קבלנים לביצוע הגשרים בתוואי, וקבלן אחד לביצוע התשתיות.

משך העבודות החזוי - סיום בשנת 2004.
ריכוז ממצאי הביקורת

1.
סמוך למסוף הוקמו קניונים גדולים לתושבי באר שבע והסביבה. מאחר שבמסוף מטפלים בכמויות גדולות ביותר של חומרים נדיפים העלולים לגרום להרעלות ואף למוות, מיקומו באזור כה פעיל מהווה סיכון בטיחותי חמור, ותקלה בו עלולה להצריך פינוי אוכלוסייה.

2.
על אף שחלפו יותר משנתיים ממועד החלטת הממשלה בדבר העתקת המסוף והתגבשה הסכמה בין הגופים הנוגעים לעניין בדבר סדרי המימון ולוח הזמנים להעתקתו לרמת חובב, לא הוחל עד מועד סיום הביקורת בצעדים ממשיים להעתקתו.

3.
עד מועד סיום הביקורת לא ננקטו צעדים ממשיים להעתקת מסוף המטענים לחומרים מסוכנים מתחנת הרכבת בבאר שבע. בנסיבות אלו נשקפת סכנה לאוכלוסייה השוכנת סמוך למסוף ולתושבים שיגורו בשכונה המתוכננת לידו; בכבישי הדרום מוסיפות לנוע משאיות רבות המובילות חומרים מסוכנים; ונמנעת האפשרות להשבחת שטחים לפיתוח ולבינוי שכונות חדשות.

מצב תיקון הליקויים

רשות הנמלים והרכבות - רכבת ישראל

1. 
לא אושרה הקמת המסוף בנבטים. נבחרה החלופה ברמת-חובב, אשר עושה שימוש בתוואי ההיסטורי של המסילה העוקפת את באר-שבע.
משרד התחבורה

2. 
הכספים שמשרדי הממשלה ובעלי המפעלים התחייבו להעביר, נמצאים כבר בידי רכבת ישראל.

רשות הנמלים והרכבות - רכבת ישראל

3. 
ראה לעיל ביצוע ההחלטה, סעיף ב'.

המערך המשולב לטיפול בארועי חומרים מסוכנים

החלטת הממשלה

בק/173 מיום 17 למארס 1999
א. 
המשרד לביטחון הפנים - משטרת ישראל, ביחד עם משרדי איכות הסביבה, הפנים והאוצר, יכינו, במסגרת התקציבים הקיימים, תכנית לשיפור והרחבה של המערך המשולב לטיפול בארועים של חומרים מסוכנים.

התכנית תכלול:

1) 
השלמות ציוד לשירותי הכבאות. 

2) 
הכשרה ואימון של כבאים, שוטרים וצוותי מגן דוד אדום.

3) 
פיתוח והטמעה של הליך שיטתי להפקת לקחים מארועי חומרים מסוכנים.

הערות מבקר המדינה ילקחו בחשבון במהלך הכנת התכנית.

ב. 
משרדי הפנים והאוצר יודיעו לאגף לביקורת המדינה על הצעדים שננקטים לתגבור מערך כוח האדם לשירותי הכבאות, כמתבקש מהחלטות הממשלה מספר 4374 מיום 11.12.1994 ומספר 754 מיום 18.4.1996.

ג. 
דיווח ביניים יוגש לאגף לביקורת המדינה בתוך שלושה חודשים.

ביצוע ההחלטה

המשרד לאיכות הסביבה

א. 
ביום 19.12.1999 נכנס לתוקף "נוהל סיוע ליחידות סביבתיות ברכישת ציוד לטיפול בארועי חומרים מסוכנים".

הנוהל מפרט את עקרונות הסיוע התקציבי, ליחידות איכות הסביבה ברשויות מקומיות ובאיגודי ערים לאיכות הסביבה.

המשרד פעל במסגרת עבודת מטה עם המשרד לביטחון הפנים, לשינוי פקודת המשטרה, כך שתותאם לתורת הטיפול באירועים על חומרים מסוכנים.

הוכנה הצעה לתיקון לחוק חומרים מסוכנים כמתחייב מהביקורת, כולל הסדרת סמכויותיהן של הרשויות המקומיות באירועים של חומרים מסוכנים. התיקון בפקודת המשטרה, גובש עם כל הגורמים הנוגעים.

המשרד לביטחון הפנים - משטרת ישראל
א.2) 
נמשכות ההכשרות לקצינים ושוטרים, על פי תכנית העבודה לשנת 2001, שגובשה על ידי המרכז הארצי ללימודי חומרים מסוכנים של המשרד לאיכות הסביבה ומשטרת ישראל, בהשתתפות גורמי חירום והצלה.

בפברואר 2001 התקיים קורס מדריכי חומרים מסוכנים.

על פי תכנית העבודה השנתית, מתוכננים לביצוע קורסים והשתלמויות לכל מחוזות המשטרה, לרבות קורס הערכת סיכונים ארצי, השתלמויות ליחידות מיוחדות (יסמ"ג), וקורס חומרים מסוכנים לקצינים בכירים.
א.3) 
הוקמה ועדה להפקת לקחים מאירועי חומרים מסוכנים. בראש הוועדה עומד נציג המשרד לאיכות הסביבה. בוועדה שותפים נציגים ממד"א, נציבות כבאות והצלה במשרד הפנים, מרכז ארצי לחומרים מסוכנים, נציג המשטרה בפיקוד העורף וקצין מטה חומרים מסוכנים במדור סיור במשטרת ישראל.
התקיימו שני דיונים ביוזמת ובראשות נציג המשטרה בפיקוד העורף.
במסגרת דיוני הוועדה נקבע מודל לביצוע תחקירים בוועדה, נקבעו נהלי דיווח ובחירת האירועים, לשם הפקת לקחים. 
הוועדה לא תעסוק באירועים הנמצאים בתהליכי חקירה או בבירור.

התכנסות הוועדה - אחת לשלושה חודשים, בעקבות אירוע, או לפי בקשת אחד מחברי הוועדה.
הוועדה מתכננת דיון בדוח תחקור של אירוע חומרים מסוכנים, עקב תאונה בצומת מורשה ביום 17.12.2000.

משרד התחבורה

רכבת ישראל

"תקנות מסילות הברזל (שינוע חומרים מסוכנים) התשנ"ט-1999" – נחתמו על ידי השר לתשתיות לאומיות דאז בחודש מאי 1999, ונכנסו לתוקף בחודש אוגוסט 1999. 

"הצעת תקנות שירותי הובלה התש"ס-2000" – אושרה על ידי ועדת הכלכלה של הכנסת. התקנות מסדירות את נושא הובלת חומרים מסוכנים והתנאים הנדרשים מכל מוביל המבקש להוביל חומרים מסוכנים.

התקנות הועברו לחתימת השרים ולפרסומן ברשומות. התקנות יכנסו לתוקף חודש לאחר פרסומן ברשומות, והן יחליפו את ההוראות להובלת חומרים מסוכנים.

רכבת ישראל פועלת בנושא בכמה היבטים:

1. 
העברת הדרכות לנהגי קטרים, עוזרים, מנהלי תחנות ומנהלי משמרות, בנושאי שינוע חומרים מסוכנים וטיפול באירועי חומרים מסוכנים ברכבת.
2. 
הצבת מכולות ניטרול ב-10 תחנות רכבת.
3. 
קביעת קריטריונים לרכבות: הצטיידות בערכות חירום לנהג ולעוזר, החזקת מכשיר קשר ידני תקין אצל נהג הרכבת, ומתן הדרכה בטיחותית לנהגים ועוזרים לפחות אחת לשנה.
4. 
מתן הדרכות בטיחות שינוע חומרים מסוכנים לגורמים חיצוניים, כמו רשויות כיבוי אש, וביצוע תרגיל אירוע ברכבת, בשילוב גורמים מערכתיים נוספים.

מתקנים היוצרים קרינה אלקטרומגנטית בתדרי רדיו

דו"ח מספר 50ב
החלטת הממשלה

תמ/50 מיום 2000
לתקן את נוסח החלטה מספר תמ/42 של ועדת השרים לעניני תיאום, מינהל וביקורת המדינה מיום 13.3.2000. להלן הנוסח המתוקן:

א. 
המשרד לאיכות הסביבה יכין, בתוך שלושה חודשים, תכנית בקרה ופיקוח, לבדיקת קיומם של היתרי הפעלה, ועמידתם של מתקני השידור בתנאי היתר ההפעלה.

ב. 
המשרד לאיכות הסביבה ישכור שירותים של בודקים מומחים, שיבדקו באופן שוטף קיומם של היתרי הפעלה, ועמידתם של מתקני השידור בתנאים שקבע המשרד, על-פי תכנית הבקרה והפיקוח כאמור לעיל.


ביצוע הבדיקות כפוף לאישור הטלת אגרות על החברות המפעילות, לשם מימון הוצאות הבקרה והפיקוח.


דרך הטלת האגרות תקבע על-ידי המשרד לאיכות הסביבה ומשרד האוצר.

ג. 
תוקם ועדה מייעצת ליד ועדת השרים לנושא האנטנות הסלולריות, אשר תפעל על-פי הצורך ובהתאם להחלטות ועדת השרים, בענין מתן רשיונות בנייה ומתן היתרים לפי פקודת הרוקחים.

הרכב הוועדה המייעצת:

- נציג המשרד לאיכות הסביבה - יו"ר

- נציג משרד הפנים

- נציג משרד התקשורת

- נציג משרד האוצר

- נציג מרכז השלטון המקומי.

ד. 
הערות מבקר המדינה יילקחו בחשבון בהכנת תכנית העבודה.

ה. 
דיווח יימסר ליו"ר ועדת השרים לתיאום, מינהל וביקורת המדינה, ולאגף לביקורת המדינה, בתוך ארבעה חודשים.

ביצוע ההחלטה
המשרד לאיכות הסביבה
ב. 
המשרד לאיכות הסביבה יזם הצעת חוק אגרות (הוראת שעה), לצורך שכירת שירותיהם של המומחים שהסמיך הממונה על הקרינה הסביבתית, לצורך בדיקת מוקדי השידור של החברות הסלולריות. 

המשרד הפיץ תזכיר חוק הקרינה הבלתי מיננת, שבו מוצעות הוראות גם בנושא אגרות. מאחר והטיפול בהצעה מתעכב בשל היקף ההערות והבעיות שהועלו, הופץ גם תזכיר לחוק מיוחד (הוראות שעה), בנושא אגרות קרינה. 

הלשכה המשפטית במשרד האוצר הודיעה כי היא מתנגדת לאגרות.

ריכוז ממצאי הביקורת

1. 
למרות השימוש הגובר בטלפונים הניידים בארץ, נושא הקרינה ממוקדי השידור של מערכת התקשורת התאית עדיין אינו מעוגן בחוק או בתקנות. 

3.
למרות החיוניות שבהכנת תקן, הן בשל חומרת הבעיה והיקפה והן בשל העניין הציבורי הרב בה, לא ניתנה לכך הקדימות הראויה. רק במאי 1999 החליטה ועדת ההיגוי של המשרד להקים ועדת משנה של מומחים להכנת תקן ישראלי למניעת חשיפה לקרינת תדרי רדיו. עד מועד סיום הביקורת, אוקטובר 1999, לא הסתיימו ההליכים לקביעת התקן. 


4.
עד מועד סיום הביקורת, אוקטובר 1999, לא ניתן תוקף לתמ"א 36 החלקית - תכנית מתאר ארצית לתקשורת, ומשום כך עדיין אין הוראות תכנוניות סטטוטוריות למתן היתר בנייה להקמה של מוקדי השידור. 


8.
עד מועד סיום הביקורת לא נקבעו עקרונות פעולה על ידי הצוות המשותף שדן בנושא מיזוג מוקדי השידור, באופן שיאפשר לכמה חברות לפעול מאתר שידור אחד, ולא הוחל במיזוגם של מוקדי השידור. יצוין כי בצוות לא שותפו נציגי משרד הפנים והרשויות המקומיות. 


11.
על המשרד לשקול, בשיתוף עם משרדי הממשלה האחרים הנוגעים בדבר, ליצור מנגנון פיקוח ובקרה שיאפשר להם לאכוף את סמכויותיהם החוקיות. 

14.
לדעת משרד מבקר המדינה, מאחר שוועדת המשנה לשם הכנת התקן הישראלי למניעת חשיפה לקרינת תדרי רדיו, מונתה רק לשם קביעת תקן, ולאחר שייקבע התקן תופסק פעולתה, אין היא יכולה לבוא במקום ועדה מייעצת קבועה כנדרש על פי התקנות. 

15.
מדי פעם בפעם דורש הממונה על הקרינה הסביבתית מהחברות המפעילות לבדוק את מוקדי השידור שבאחריותן. בדיקות אלה נעשות בידי המומחים שהסמיך הממונה, אולם הן ממומנות בידי החברות המפעילות. בנסיבות אלה עלול להיווצר ניגוד עניינים בין מחויבותם של המומחים לממונה לבין מחויבותם לחברות המפעילות. מן הראוי שהמשרד ישקול את האפשרות להעסיק את הבודקים המומחים על ידי שכירת שירותיהם במישרין. את שכירת השירות יוכל המשרד לממן באמצעות גביית אגרות מהחברות המפעילות. 
מצב תיקון הליקויים

המשרד לאיכות הסביבה
1. 
נושא התקשורת התאית מוסדר כיום בחקיקה באופן חלקי. המשרד לאיכות הסביבה הכין והפיץ הצעת תזכיר חוק שאמורה לשפר את ההסדר החוקי הקיים, בנוסף לקביעת התקן ותיקון תקנות הרוקחים (יסודות רדיואקטיביים ומוצריהם), התשנ"ג – 1993, הנמצאים בגיבוש והכנה.

ועדת התקינה של המשרד לעניין קרינת תדרי רדיו (RF), שהוקמה לעניין קביעת ספי בטיחות למתקני שידור, סיימה עבודתה באמצע שנת 2000. 

טרם הושלמה הכנתו של חוק הקרינה הבלתי מייננת; המשרד התקשר בחוזה עם מומחה (פרויקטור) לזירוז הליך השלמת החוק.

3. 
ועדת המשנה לתקינה לקביעת תקן ישראלי להגבלת חשיפת האוכלוסייה לקרינה אלקטרומגנטית, סיימה את עבודתה ב-28.6.2000. המלצותיה אושרו בוועדת ההיגוי לתקינה, ופורסמו לשם קבלת תגובות מהציבור. 

4. 
בדצמבר 2000 הומלצה תמ"א 36/א לאישור על ידי המועצה הארצית לתכנון ולבנייה.

הנוסח שאושר בתמ"א 36/א כולל את כל דרישות המשרד לאיכות הסביבה, לענין בטיחות הקרינה ממתקני שידור, בעת הבקשה להיתרי בנייה. 

הנוסח שנדון בישיבת המועצה הארצית, פרוטוקול הדיון וההחלטות, הועברו לכל מחוזות המשרד. החברות הסלולריות מתנגדות לסעיף 18 שבתמ"א 36, המחייב יידוע הציבור בדבר הכוונה להקים אתר שידור סלולרי.

8. 
לא נקבעו עקרונות למיזוג מוקדי שידור סלולריים, מכיוון וקיימת התנגדות של הממונה על ההגבלים העסקיים למיזוג זה.

11. 
קיים הסכם בין השלטון המקומי והחברות הסלולריות, בדבר חידוש שנתי של היתר הקרינה של אתרי שידור סלולריים, על בסיס תוצאות בדיקות השדה האלקטרומגנטי בשטח, על ידי בודק מוסמך. 

המשרד נערך להפעיל "פיקוח על" באמצעות מחוזות המשרד, בסיוע היחידות הסביבתיות. 

14. 
ועדה מייעצת ליד ועדת השרים לנושא האנטנות הסלולריות, התכנסה בתאריך 28.11.2000 לישיבתה הראשונה, ותמשיך בפעילותה כפי שנדרש בחוק.

15. 
ראה לעיל, ביצוע ההחלטה, סעיף ב'.

זיהום מי הנחלים

דו"ח מספר 49

א. ריכוז ממצאי הביקורת

1.
המשרד החל בשנת 1995 לטפל בהכנת תקנות בדבר איכות מי הקולחים המטוהרים ומוזרמים לנחלים, ואולם עד מועד סיום הביקורת לא הותקנו תקנות אלה.

2.
אין בודקים את הימצאותם וריכוזם של חומרים אורגניים סינתטיים ושל מתכות כבדות במימי הנחלים, אף שחומרים אלה נמצאים בשפכים תעשייתיים המוזרמים לנחלים במישרין או דרך מערכות הביוב העירוניות.

3.
אין בודקים באופן מלא וסדיר את הריכוז של החומרים המסוכנים השוקעים ומצטברים בבוצה שעל קרקעית הנחלים, וחלקם נשטפים לים ועלולים לזהם גם אותו.

5.
בכמה תחנות ניטור בנחלים שנבדקו (הנחלים: נעמן, ציפורי, קישון, דליה, תנינים, חדרה, אלכסנדר, שורק ולכיש), יש זיהום כבד של המים שמקורו במערכות ביוב עירוניות, וכי חלק מהמים האלה מגיעים בסופו של דבר אל הים. לא חל שיפור של ממש באיכות מי הנחלים שנדגמו, בהשוואה לשנת 1996, ואיכותם היתה ירודה.

6.
באזור החוף, שבו נמצא מאגר מי התהום השפירים הגדול במדינה, עלול מאגר זה להזדהם אף הוא, בשל החלחול המתמיד של מי נחלים מזוהמים לתוכו.

7.
בכמה מקומות, בעיקר סמוך לשפכי הנחלים, עדיין יש ריכוז גבוה של מתכות כבדות. 

8.
המכון לחקר ימים ואגמים לישראל המליץ לעשות בדיקות יסודיות יותר כדי לאתר את מקורות הזיהום ולהעריך את השפעתו על הסביבה, וכדי לאפשר נקיטת אמצעי אכיפה נגד המזהמים ולקדם תכניות להפסקת זיהום הנחלים ולניקוי קרקעיתם. כן המליץ המכון, להכין ולממן תכנית ניטור כוללת לבדיקת איכות הסביבה הימית, וכן להרחיב את הבדיקות הקיימות ולהגדיל את תכיפותן. אך ההמלצות האלה עדיין לא אומצו.

9.
המשרד אינו מפרסם את התוצאות של ניטור מי הנחלים שנועד לבדיקת ריכוז החומרים הרעילים בהם, ואינו מזהיר את הציבור מפני הסכנות שבהם.


מן הראוי שהמשרד ישקול, בתיאום עם משרד הבריאות ומשרד הפנים, להוציא בתדירות קבועה פרסומים שיביאו לידיעת הציבור נתונים מעודכנים על איכות מי הנחלים, ובעיקר יזהירו אותו מפני השימוש בהם, בדומה לפרסומים שהוא מוציא בדבר איכות מי הים בחופי הרחצה. כמו כן יש מקום שמשרד הפנים ישקול לבחון מסגרת חוקית מתאימה, שעל פיה יחויבו רשויות מקומיות שיש בתחומיהן נחלים שהזיהום בהם מסכן את הציבור, להציב בסביבת הנחלים האלה שלטים שיזהירו את הציבור מפני מגע עם מימיהם.

11.
עד ספטמבר 1998 רק 53 מבין 265 הרשויות המקומיות חוקקו חוק עזר לעניין הזרמת שפכי תעשייה למערכת הביוב.

13.
סקירת הדוחות התקופתיים שהכין האגף למים ונחלים בשנים 1997 ו‑1998 העלתה, שלגבי חלק מהמקרים, לאחר שנקט המשרד הליכי חקירה, הוא אינו מבקש מהפרקליטות להכין ולהגיש כתב אישום נגד גופים מזהמים (בדרך כלל מפעלים גדולים ורשויות מקומיות), לאחר שהתחייבו לפניו לתקן את המעוות לפי תכנית שהוכנה בהנחיית המשרד ועל פי לוח זמנים מוסכם.

14.
למרות התנגדות המשרד להמשך האכלוס של העיר מודיעין ושל היישובים החדשים הסמוכים לה, ופעולתו בוועדות התכנון לכלול בתכניות הבנייה הוראות שלא יאפשרו לאכלס אזורים שלא הושלמה בהם תשתית ביוב, נמשך אכלוסן של אלפי דירות בתחום מחוז המרכז, ושפכיהם ממשיכים לזרום לנחלים.

15.
במארס 1998, כחמש שנים לאחר הקמת מינהלת השיקום לנחלי ישראל, הציע המשרד להכין מסמך מדיניות שישמש פרוגרמה לפעילות המינהלת ויכלול, בין היתר, דרכים לסילוק מקורות הזיהום של הנחלים ולהקמת מתקנים חלופיים לאספקת מים שיאפשרו שיקום סביבתי, וכן תכניות לפיתוח בר קיימא של רצועות הנחל המשוקמות, שיינתן להן תוקף סטטוטורי. עד מועד סיום הביקורת לא הוכן מסמך המדיניות, וממילא לא ננקטו צעדים ארגוניים לשיקום הנחלים על פיו.

16.
בידי מינהלת השיקום אין עדיין תכניות רב‑שנתיות בהיקף ארצי, הכוללות את כל נחלי ישראל שנדרש לשקמם.

17.
בשל הריכוז הגדול של חומרים מסוכנים שהצטברו במשך עשרות שנים בשני הנחלים: הירקון והקישון, ובשל ריבוי הגופים המזהמים נחלים אלה, יש צורך בהיערכות מיוחדת של המשרד לטיפול בהם. המשאבים העומדים לרשות רשויות הנחל במסגרת תקציביהן השוטפים מאפשרים להן לבצע רק פעולות מוגבלות להפסקת הזיהום ולמניעתו. לפיכך נדרשת מעורבות ממלכתית להנחיית פרויקטים רב‑שנתיים לשיקום נחלים אלה ולהקצאת תקציבים ממשלתיים לביצועם.

ב. מצב תיקון הליקויים

המשרד לאיכות הסביבה

1. 
צוות משותף לנציבות המים, משרד הבריאות והמשרד לאיכות הסביבה מקדם את הכנתן של תקנות איכות הקולחים המוזרמים לנחלים. השלמת הטיוטה והעברתה לועדת הכלכלה של הכנסת תהיה בשנת 2001.
2. 
דיגום נחלים מבוצע כל שנה באופן רצוף במסגרת תכנית רב שנתית, על מנת לקיים רצף נתונים רב שנתי, בו מתקבלת תמונת מצב כללית לגבי איכות המים הזורמים . 
הדיגום מבוצע ב- 12 בנחלים נבחרים, בתחנות קבועות בנחל, פעמיים בשנה. 
הדיגום מספק גם ראיות נוספות המשמשות לצורכי אכיפה, כאשר מדובר בטיפול משפטי כנגד גורם מזהם ספציפי . 
פרט לדיגום רציף זה, מתבצע דיגום בנקודות ההזרמה לנחל של המזהמים השונים בהתאם לצורכי האכיפה.

נוכחות חומרים אורגניים במי נחלים נבדקת באופן קבוע בבדיקות צח"ב (צריכת חמצן ביולוגית), צח"כ (צריכת חמצן כימית) ופחמימנים - שמן מינרלי. בדיקה זו נערכת במי 12 נחלים. כן נבדקים ריכוזי מתכות כבדות ובורון, ובקרקעית ארבעה נחלים חדרה, אלכסנדר, שורק ולכיש, נבדקו ריכוזי חומרים אורגניים ומתכות כבדות.

מתוכננת גם בדיקת פחמימנים מוכלרים במסגרת מחקר שיבוצע באוניברסיטת חיפה.

3. 
לא נמצאו רמות גבוהות של ריכוזי מתכות כבדות במי נחלים ובקרקעית נחלים, ולכן הוחלט להפסיק לנטר מרכיב זה. 
הבעיה העיקרית בקרקעית נחלים היא רמה גבוהה של חומרים אורגניים.

דיגום סדימנטים (משקעים) עשוי לתת תשובות לריכוז פרמטרים שלא נבדקו באופן שוטף במהלך ניטור הנחלים (בדיקת ריכוזי מתכות כבדות, פחמימיים ופרמטרים נוספים).

המרכיבים שיבדקו ונקודות הדיגום יקבעו בהתאם לתוצאות השוטפות של ניטור קרקעית הנחלים.

5. 
בהתאם לסמכויות חוק המים וחוק רישוי עסקים - תנאים מיוחדים לרשיון עסק, פועל המשרד נגד מזהמי נחלים. בעקבות פעילות זו ירדה כמות המזהמים המוזרמים לנחלים, וכתוצאה מכך עלתה איכות המים במספר נחלים.

להלן מספר דוגמאות:
א. 
הקמת מכון טיהור לשפכי האגן המערבי שתביא להפסקת זיהום נחל שורק. המכון נמצא בשלבי הרצה.

ב. 
חזיריות עיבלין - הסדרת הטיפול וסילוק השפכים הביאו למניעת זיהום יובלי הנעמן. 
ג. 
טיפול מערכתי באזור התעשייה רמת חובב שהביא למניעת הגלשה של שפכים ליובלי הבשור.

ד. 
הפעלת מכון טיהור כרמיאל שגרמה לירידה בכמות המזהמים המוזרמים לנחל חלזון ואגן נחל נעמן.

ה. 
הקמת מכון טיהור שפכים עפולה ושידרוג מפעל טיהור שפכים חיפה, שגרמו לירידה בכמות המזהמים המוזרמים לאגן נחל קישון.
ו. 
הפעלת מכון טיהור שפכים מילואות שצמצמה את כמות המזהמים המוזרמים לנחל נעמן.
ז. 
צמצום כמות המזהמים המוזרמים לנחל חרוד ממפעל תנובה בתל יוסף.

ח. 
חיבור אור עקיבא ובנימינה למכון טיהור שפכים חדרה שהביא לצמצום כמות המזהמים המוזרמים לאגן נחל תנינים.

6. 
במסגרת הטיפול במזהמי הנחלים בשנים האחרונות, הוקמו מתקני טיפול בשפכים, שהפחיתו את הזיהום בנחלים ירקון, שורק, ואיילון. הפחתת עומסי הזיהום בנחלים מקטינה גם את כמויות המזהמים המחלחלות לאקוויפר החוף.

7. 
מתוצאות ניטור קרקעית נחלים, מתברר שאין ריכוזים גבוהים של מתכות כבדות בקרקעית נחלים, לעומת הצטברות גבוהה של מתכות כבדות בסמוך לשפכי נחלים. יתכן וההבדל בתוצאות נובע מסוגי הקרקע השונים: בסמוך לשפכי נחלים הקרקע חרסיתית יותר וסופחת יותר. בקרקעית הנחלים הקרקע צעירה יותר, פחות חרסיתית ובעלת גודל גרגיר גס יותר, וסופחת פחות.

8. 
כיום מתבצע דיגום נחלים כל שנה באופן רציף, במסגרת תכנית רב שנתית, על מנת לקיים רצף של נתונים רב שנתי, בו מתקבלת תמונת מצב כללית לגבי איכות המים והבוצה (קרקעות נחלים).
דיגום המים מתבצע ב-12 נחלים נבחרים, בתחנות קבועות בנחל, פעמיים בשנה. פרט לדיגום רציף זה מתבצע דיגום בנקודות ההזרמה לנחל של המזהמים השונים, בהתאם לצרכי האכיפה.
9. 
המשרד מפרסם את תוצאות הניטור באתר האינטרנט של המשרד, בחוברת המסכמת את תוצאות הניטור המופצת לאנשי מקצוע, בעיתון "נחלי ארצנו" המופיע מספר פעמים בשנה, ובהודעות לעיתונים. 
בנושא התראות לציבור, פנה המשרד לאיכות הסביבה לרשויות המקומיות, בבקשה ליידע את הציבור לגבי איכות המים בנחלים, על ידי הצבת שילוט מתאים בגדות הנחלים.

11. 
הסמכות לחוקק חוקי עזר הינה של הרשויות המקומיות עצמן. המשרד לאיכות הסביבה פנה לרשויות המקומיות בבקשה לקדם חקיקת חוקי עזר לעניין הזרמת שפכי תעשייה למערכת הביוב, אולם הענות הרשויות המקומיות היתה חלקית. אין ביכולתו של המשרד לאיכות הסביבה לחייב, על פי חוק, את הרשויות הרשויות המקומיות לעשות כן.
מפגעים הנוצרים משפכי תעשייה מטופלים על ידי המשרד במסגרת סמכויותיו, הן מול המפעל עצמו והן מול הרשות המקומית הרלוונטית.

13. 
המשרד לאיכות הסביבה מטפל בכ-200 גורמי זיהום עיקריים לאורך הנחלים. לחלקם נשלחת התראה, ונגד רובם נפתחת חקירה. כאשר המשרד נוקט בהליכי חקירה, הוא פונה לפרקליטות להכין ולהגיש כתב אישום נגד גופים מזהמים.
14. 
בסוף שנת 2001 תחל הרצתו של מכון טיהור שפכים איילון, שיטפל בשפכי העיר מודיעין.

15. 
בחודש יוני 1999 השלים המשרד לאיכות הסביבה את נייר העמדה "מדיניות שיקום ופיתוח נחלי ישראל", שהוגש לעורכי תמ"א/35 - תכנית מתאר ארצית משולבת לבנייה, לפיתוח ולשימור.

תמ"א 35 מכלילה את תכנון הנחלים במסגרות הטיפול במרקמים הפתוחים ובמרקמים העירוניים וקושרת את תכניות השיקום וההסדרה עם התכנון הפיסי-המרחבי. 
התכנית מקיפה בהתייחסותה את מערכת הנחלים הארצית, משני צדי קו פרשת המים הארצי: נחלי מישור החוף, נחלי אגן הכנרת והאגן המזרחי, נחלי הערבה ואגן מפרץ אילת. הוראות התכנית מתייחסות לרצועת הנחל, הכוללת את אפיק הנחל (ציר הזרימה והגדות), את סביבתו המיידית של הנחל ואת התחומים המושפעים ממנו.
תמ"א 35 מורה על עריכת תכניות אב ותכניות מתאר לכל נחל ומציגה את העקרונות לעריכתן של תכניות אלו. עקרונות תכנון הנחלים יהיו: אבטחת שטחים הנדרשים להסדרת הזרימות, כולל סיכוני הצפות; שיקום הנחלים והשבת ערכי טבע ונוף; יצירת מרחב פתוח סביב אפיקי הנחלים; שמירה על רציפות שטחים ירוקים, שיאפשרו פעילות נופש לאורך צירי הנחלים. הגבול המדויק של תחומים אלה ייקבע בתכניות המפורטות.

16. 
המשרד לאיכות הסביבה השלים מסמך "שיקום נחלי ישראל - הצעת מסגרת לתכנית עבודה רב שנתית (טיוטא לדיון)", המתיחס לשיקום "תשתיתי", פיתוח לנופש בחיק הטבע, ופיתוח פארקי.

לשיקום נחל שורק הוכן נייר עמדה "הקצאת קולחים לשיקום נחלים: בחינת נחל שורק - ניתוח עלות/תועלת בסיסי".
השותפים במינהלה לשיקום נחלי ישראל, ובעיקר הקרן הקיימת לישראל והמשרד לאיכות הסביבה, מימנו פרוייקטים לרווחת הציבור, וביניהם: פארק נחל לכיש באשדוד; קטע נחל בסמוך לקיבוץ מעברות, על גדת נחל אלכסנדר; פארק בית שאן לאורך נחל חרוד; פארק קרית טבעון במעלה הקישון, ועוד.

17. 
שיקום נחל קישון: הושגה הסכמה בין המשרד לאיכות הסביבה לבין עיריית חיפה, רשות נחל קישון, איגוד ערים לאיכות הסביבה חיפה ומפעלי התעשייה המזהמים את הקישון (ששה מפעלים פטרוכימיים וליצור דשנים וכן מכון הטיהור של איגוד ערים חיפה לביוב). לפי הסכמה זו נדרשים המזהמים התעשייתיים לטפל בשפכים בחצר המפעל לרמה שנקבעה על ידי המשרד לאיכות הסביבה, ולאחר מכן להקים צינור מוצא ימי לסילוק הקולחים המטופלים לים, ולא דרך הנחל. תאריך היעד להשלמת התוכנית נקבע ל-1.1.2004. 

קיימת עדיין בעיה של חומציות גבוהה, במי הנחל, והזרמת שפכים עירוניים ברמת טיפול נמוכה. בעיות אלו צפויות להפתר, במידה רבה, במשך שנת 2001.

שיקום נחל ירקון: נעשה באמצעות הרשות הסטטטוטורית נחל ירקון. 
הוקמו מכוני טיהור מודרניים לשפכי כפר-סבא, הוד השרון ורמת השרון. 

לא נפתרה עדין בעית הזרמת שפכים מקלקיליה ליובלי הירקון. קיימת תוכנית לפיה יופנו שפכים אלה, לטיפול וניצול, במתקן חדש הנבנה ליד קיבוץ יד חנה.
מערכת הביטחון

משרד הביטחון
רכש תרופות וציוד רפואי עבור מערכת הביטחון

דו"ח מספר 50א

החלטת הממשלה

תמ/61 מיום 18.7.2000
בהמשך להחלטה מספר 372 (תמ/4) מיום 30.9.1999, להטיל על משרד הביטחון וצה"ל להיערך לביצוע רכש התרופות והציוד הרפואי עבור מערכת הביטחון, באמצעות משרד הבריאות או באמצעות אחת מארבע קופות החולים הגדולות בישראל, בדרך של הספקה על פי התקשרות חוזית, לשם יעול הטיפול בנושא וחיסכון בהוצאות. מערכת הביטחון תמסור, בתוך חודש ימים, דיווח ליו"ר ועדת השרים בענין ההיערכות לביצוע האמור לעיל, לרבות לוח זמנים ושלבי הפעולה.

ביצוע ההחלטה

משרד הביטחון

קופות החולים אינן מעונינות להשתתף במכרזים פרטניים לרכש תרופות וציוד רפואי; קופ"ח "כללית" וקופ"ח "מכבי העבירו תשובותיהן בכתב. יתר קופות החולים כלל לא ענו.

משרד הבריאות, באמצעות חברה, עונה רק לכ-25% - 20% מהמכרזים, ולא תמיד זוכה.

סוכמה רשימה של כ-160 פריטים לרכישה מרוכזת. עקב בעיה משפטית, הוחלט לפצל את הרשימה, ולאפשר פרסום מכרז גם לספקים שהם יצרני תרופות ו/או ציוד רפואי, כיוון שהמשרד עלול היה להיות חשוף לתביעות משפטיות מצד יצרנים, בטענה שהם מופלים לרעה ואינם יכולים להשתתף במכרז.

משרד הביטחון פנה לקופות החולים על מנת לנסות לשכנען להשתתף במכרזים.

המכרזים יתפרסמו לכל המאוחר במהלך אפריל 2001.

מערך הביקורת הפנימית במשרד הביטחון
דו"ח מספר 51א'
החלטת הממשלה

תמ/68 מיום 3.9.2000

מערך הביקורת הפנימית במשרד הביטחון יותאם במלואו להוראות חוק הביקורת הפנימית, התשנ"ב-1992, ולהערות מבקר המדינה בדו"ח מספר 51א'.

משרד הביטחון ידווח ליושב-ראש ועדת השרים ולאגף לביקורת המדינה, תוך שלושה חודשים, על ביצוע החלטה זו.

ההחלטה קיבלה תוקף של החלטת ממשלה ביום 21.09.2000, ומספרה הוא 2405 (תמ/68).
ביצוע ההחלטה

משרד הביטחון

על בסיס עבודת המטה הנערכת במשרד, מתגבשות ההמלצות הבאות:

1. 
להגדיר את המבקרים הפנימיים באגפים כעובדי בקרה ולא כעובדי ביקורת, אשר ימשיכו לבצע את מה שהם עושים כיום, ובכפיפות הנוכחית.

2. 
האחריות הבלעדית לביצוע ביקורת באגפים תהיה של מבקר המערכת, באמצעות עובדי יחידת מבקר מערכת הביטחון, ללא קשר ליחידות הבקרה באגפים.

נשארו מספר תפקידים שטרם הוחלט לגביהם:

1. 
יחידת מבקר אגף הכספים בחשבות המשרד, משום כפיפות חשב המשרד לחשב הכללי במשרד האוצר.
2. 
המבקר במשלחת הרכש בניו יורק, משום המיקום הגיאוגרפי.

לאחר השלמת עבודת המטה במאי 2001, יסוכם הנושא בהנהלת המשרד.
התקשרויות אגף השיקום במשרד הביטחון
דו"ח מספר 51א'
החלטת הממשלה
תמ/69 מיום 3.9.2000
א. 
משרד הביטחון יכין, תוך שישה חודשים, נוהל עבודה מפורט לאגף השיקום. נוהל זה יכלול הוראות בדבר רכישות והתקשרויות של האגף, ובכללן הוראות בדבר:

1) 
הפרדה בין הגופים הדורשים לבין בחירת הספקים.

2) 
אמות מידה לבחירת ספקים ולהתקשרות אתם, כמקובל במשרד הביטחון.

3) 
עריכת מכרזים, כמקובל ביחידות רכש של משרד הביטחון.

4) 
נוהל מיוחד לעובדי משרד הביטחון הפונים בבקשות לאגף השיקום.

5) 
הבטחת מעקב ובקרה על כל פעולות אגף השיקום

6) 
גילוי נאות של החלטות לפנים משורת הדין, ושילוב ההחלטות בעלות אופי אוניברסלי בהוראות אגף השיקום.

ב. 
משרד הביטחון ידווח ליושב-ראש ועדת השרים ולאגף לביקורת המדינה, תוך ששה חודשים, על ביצוע החלטה זו.

ההחלטה קיבלה תוקף של החלטת ממשלה ביום 21.09.2000, ומספרה הוא 2406 (תמ/69). 

ביצוע ההחלטה

משרד הביטחון

א.1) 
משרד הביטחון פועל להפריד בין גוף דורש לבין גוף רוכש. עבור אגף השיקום הוכנה טיוטא של הצעה להוראת משרד הביטחון, הדנה ביחסי גוף דורש/גוף רוכש, המיועדת לאגף השיקום.

2) 
הוחל בתהליך לקביעת אמות מידה לבחירת ספקים עבור אגף השיקום. נדרשות עדיין מספר השלמות.

נבחנת אפשרות להקים במסגרת אגף השיקום, ועדה לבחירת ספקים עבור אגף השיקום, אשר תהיה "שלוחה" של הוועדה לבחירת ספקים, שבאחריות סגן ראש מינהל ההרכשה והייצור לתיעוש, תוך מתן פתרונות לייחודיות של אגף השיקום.

3) 
במסגרת עבודת מטה בין אגף השיקום לבין אגף בקרה ומעקב, נמצא בהכנה נספח שיצורף להוראת משרד הביטחון הרלוונטית, בו יפורטו כללים והנחיות להוצאת הזמנות על ידי אגף השיקום.

הסכמי מחירים: בהכנה נספח מיוחד עבור אגף השיקום, בגלל הייחודיות של אגף השיקום. הנספח נמצא בעבודת מטה בין אגף בקרה ומעקב, אגף השיקום ויחידת היועץ הכלכלי.

קביעת מחירים: הנושא נמצא בבחינה על ידי היועץ הכלכלי של משרד הביטחון, בשיתוף אגף השיקום. נבדקת הרלוונטיות של הוראת המשרד הדנה בנושא זה - עבור אגף השיקום.

בגלל היקף העבודה הנדרש לביצוע ההחלטה, יושלם ביצוע ההחלטה במהלך המחצית הראשונה של שנת 2002.
הנח"ל - תמורות ויעדים
דו"ח מספר 51א'

החלטת הממשלה
תמ/70 מיום 3.9.2000
א. 
ועדת השרים ממליצה לפני שר הביטחון לקיים במועד קרוב דיון בעתידו, בתפקודו ובמשימותיו של הנח"ל.

ב. 
צה"ל יכין, תוך שלושה חודשים, קובץ מפורט של נהלים ופקודות בכל הנוגע לשירות הצבאי בנח"ל, ויעמידו, בין כלל הדברים, לידיעתם של המועמדים לגיוס לנח"ל.

ג. 
משרד הביטחון יכין, תוך שלושה חודשים, הצעה לתשתית החוקית של הפעלתם של גרעיני נח"ל במשימות הלאומיות.

ד. 
אגף הנוער, הנח"ל והמשימות הלאומיות יכין, תוך שלושה חודשים, נוהל ורשימת אמות מידה, שיתייחסו לגופים הרשאים לגייס גרעינים, להיבטים הרעיוניים, לתשתית, לאמצעים, לתחומי הפעולה ולגודל הסף של גרעיני הנח"ל.

ה. 
משרד הביטחון ידווח ליושב-ראש ועדת השרים ולאגף לביקורת המדינה על ביצוע החלטה זו, תוך שלושה חודשים מיום קבלתה.
ההחלטה קיבלה תוקף של החלטת ממשלה ביום 21.09.2000, ומספרה הוא 2407(תמ/70).
ביצוע ההחלטה

משרד הביטחון

א. 
ראש הממשלה ושר הביטחון הינחה את סגן שר הביטחון לדון בתפקודו ובמשימותיו של הנח"ל. הודעה על כך הועברה גם למזכירות הממשלה ב-6 לדצמבר 2000.
ב. 
הוכנה טיוטא של הנהלים והפקודות בנושא השירות הצבאי בנח"ל. נדרש עדיין תיאום סופי של הנושא בין מפקד מרכז הנח"ל, לבין ראש אגף הנוער והנח"ל. התיאום יסתיים במהלך המחצית הראשונה של שנת 2001.


לאחר מכן יידרש פרק זמן של כארבעה חודשים נוספים עד לפרסום ההוראות/ הפקודות.

ג. 
עקב מורכבות הנושא, תתוקן ותעודכן בשלב הראשון, התקנה בחוק הנח"ל, הדנה בהכשרה חלוצית אחרת, ורק בשלב מאוחר יותר יתוקן חוק הנח"ל עצמו, לאחר שיוחלט על עתיד הנח"ל.


ניתן יהיה לעדכן התקנה במהלך המחצית הראשונה של שנת 2001.
ד. 
הוכנה טיוטא ראשונית על ידי אגף הנוער והנח"ל במשרד הביטחון, הכוללת פירוט של קריטריונים בנושא גיוס גרעינים לנח"ל, ומתייחסת גם להיבטים רעיוניים, לתשתיות, לאמצעים ולתחומי הפעולה של הנח"ל.

הנוהל ואמות המידה, יפורסמו בנוהל פנימי של אגף הנוער והנח"ל.

השלמת עבודת המטה ופרסום הנוהל עצמו יסתיימו במהלך המחצית הראשונה של שנת 2001.
היחידה הארצית למכירת עודפים באגף סיב"ט
דו"ח מספר 51א'
החלטת הממשלה

תמ/72 מיום 12.11.2000

א. 
סיב"ט תבנה מערך להערכה ולמדידה של פעולותיה, ובכלל זה מערך בקרה ומעקב. המערך יכלול דיווח על מלוא פעולות המכירה, ובכללן מכירות שבוטלו ותשלומים שהוחזרו לרוכשים, וכן דו"חות תקבולים רב-שנתיים, הכוללים גם תכנון מול ביצוע.

ב. 
יבחן מחדש הנוהל המחייב בדיקת ציוד ופריטים בעת קליטתם ביחידה ורישומם המדויק, ובכלל זה נוהל מיוחד לבדיקת ציוד המיועד למכירה על-פי משקל.

ג. 
דיווח על ביצוע החלטות אלה יימסר לוועדת השרים ולאגף לביקורת המדינה במשרד ראש הממשלה, תוך שלושה חודשים.

ההחלטה קיבלה תוקף של החלטת ממשלה ביום 30.11.2000, ומספרה הוא 2564 (תמ/72).
ביצוע ההחלטה

משרד הביטחון

א. 
נבנתה מערכת דיווח ובקרה, הנותנת תמונת מצב בזמן אמת, לגבי מכירת העודפים והתקבולים המתקבלים ביחידת המכירות בגין מכירתם. מערכת הדיווח הושלמה בדצמבר 2000. מבוצעות פעילויות משלימות, לצורך הבאתה למצב הרצוי הסופי.

ב. 
הנוהל המחייב בדיקת ציוד ופריטים בעת קליטתם, נכתב מחדש ונמצא בדיון סופי לקראת אישורו. 

מוכנות העורף למתקפה בחומרי לחימה כימיים וביולוגיים
דו"ח מספר 51א'

החלטת הממשלה

תמ/73 מיום 12.11.2000
א. 
צה"ל יקבע, בהסכמת כל הגורמים המעורבים, "תרחיש-יחוס" תקף ועדכני לעורף, למתקפה בחומרי לחימה כימיים וביולוגיים.

ב. 
אגף התקציבים במשרד האוצר, בתיאום עם משרד הביטחון - מינהלת "רמדה", צה"ל - פיקוד העורף ומשרד הבריאות, יכין תוכנית תקציבית רב-שנתית להצטיידות בערכות מגן (לכיסוי פערים ולרענון), ולרכש תרופות, אמצעי גילוי, זיהוי וטיהור.

ג. 
צה"ל יזום דרכים חדשות שבעזרתן ניתן יהיה להביא את הציבור לקבל את שירות התמיכה בערכות מגן.

ד. 
צה"ל יכין תוכנית הסברה מתאימה בשגרה על האיום הביולוגי, על-מנת למנוע מצב בו האוכלוסייה תיוודע לאיום רק בחירום.

ה. 
לרשום את הודעת משרד הביטחון, כי פיתוח דגם לערכת מגן עתידית נמצא בשלבי סיום. הייצור יימסר במידת האפשר ליצרנים אחדים.

ו. 
דיווח ימסר ליו"ר ועדת השרים ולאגף לביקורת המדינה במשרד ראש הממשלה.

ביצוע ההחלטה

משרד הביטחון

א.
 צה"ל קבע לפיקוד העורף תרחיש יחוס לחירום.

ב. 
פיקוד העורף בשיתוף הממונה על האמצעים המיוחדים במשרד, הכינו ופרסמו תוכנית רב שנתית. תוכנית זו אושרה ברמות השונות במשרד הביטחון ובצה"ל, והוצגה למשרד האוצר. משרד האוצר לא מכיר בתוכנית זו כתוכנית רב שנתית, ומממן אותה במימון שנתי בלבד.

ג. 
בשנת 2001 החלה לפעול ניידת ערכות מגן, שעוברת ביישובים קטנים; נפתחו תחנות לחלוקת ערכות במקומות עבודה, בתי ספר וגני ילדים.

ד. 
פיקוד העורף הכין תוכנית הסברה בנושא האיום הביולוגי. פיקוד העורף טרם קיבל מהדרג המדיני את האישור להפעלת תוכנית פרסום והסברת האיום. 

ה. 
ערכת מגן עתידית נמצאת בשלבי פיתוח אחרונים; הפיתוח יסתיים בתחילת 2002. משרד הביטחון בוחן מספר ספקים אפשריים לייצור המסכה, בארץ ובחו"ל.

מערך התובלה היבשתית בשעת חירום 
דו"ח מספר 51א'

החלטת הממשלה

תמ/74 מיום 12.11.2000
א. 
צה"ל, משרד התחבורה ומל"ח יערכו בחינה מחודשת לגבי צרכי ההובלה, כל אחד בתחומו. זאת על רקע תרחיש הייחוס הכולל, בין השאר, פגיעות בעורף, ועל רקע הגידול באמצעי התובלה.

ב. 
תוצאות הבחינה המחודשת יעובדו בעבודת מטה משותפת בין צה"ל לבין מל"ח ומשרד התחבורה, במגמה לשפר את מצב ההובלה במשק האזרחי.

ג. 
במקביל, צה"ל יבצע בדיקה מחודשת לגבי שחרור נהגים נוספים למילוי צרכי המשק האזרחי.

ד. 
דיווח יימסר לוועדת השרים ולאגף לביקורת המדינה במשרד ראש הממשלה בתוך שישה חודשים.

ההחלטה קיבלה תוקף של החלטת ממשלה ביום 30.11.2000, ומספרה הוא 2566 (תמ/74).
ביצוע ההחלטה

משרד הביטחון

ריתוק כלי רכב

במסגרת עבודת המטה בין מל"ח, משרד התחבורה והיחידה לארגון וגיוס אמצעים שבאגף הטכנולוגיה והלוגיסטיקה, הוכר הצורך ביצירת גרעין אורגני עצמאי במשרדי ההובלה. לפיכך, נקבע כי 30% הרכב האורגני שבחברות ההובלה, ירותק למל"ח, בתהליך רב שנתי, כלהלן:

א)
עד ינואר 2001 - ריתוק 10% מכלל כלי הרכב שאושרו לריתוק עבור מל"ח.

ב)
עד אוגוסט 2001 - השלמת ריתוק עד 20% מכלל כלי הרכב שאושרו לריתוק עבור מל"ח.

ג)
עד אוגוסט 2002 - השלמת הריתוק ל-30% מכלי הרכב שאושרו לריתוק למל"ח.

ריתוק כלי הרכב הכבדים יבוצע רק בסופו של התהליך, על מנת שלא לפגוע במערך המובילים של צה"ל.

מיכליות להובלת דלק 
במסגרת עבודת המטה בין מל"ח, משרד התחבורה והיחידה לארגון וגיוס אמצעים שבאגף הטכנולוגיה והלוגיסטיקה, הוכר הצורך בשחרור מגיוס לצה"ל של מיכליות להובלת דלק, בנפח המאפשר לספק כ-50% מנפח הביקושים בעת רגיעה.

מספר חברות להובלת דלק ישולבו במערך ההובלה של צה"ל על מנת לתת מענה לצרכים בזמן חירום. יתר החברות יועברו ברישומים ו/או במסגרת ריתוק משקי למשרד התחבורה/מערך מל"ח.

כושר ההובלה תואם לצרכי מינהל הדלק, כפי שנקבע בעבודת המטה בין מל"ח לבין משרד התחבורה.

השיטה להקצאת המיכליות שיועברו למשרד התחבורה/מערך מל"ח (העברה ברישומים ו/או ריתוק משקי), תיקבע בהתאם להעדפות של הגופים הנוגעים: מל"ח, מינהל הדלק, משרד התחבורה.
הקצאת משימות בין צה"ל לבין התעשייה

דו"ח מספר 51א'
החלטות הממשלה

תמ/78 מיום 12.11.2000
א. 
מנכ"ל משרד הביטחון יקיים בדיקה מחדש של הכללים, התהליכים והשיטות להקצאת משימות בין צה"ל לבין התעשייה בתנאי תחרות, ושל סדרי הפיצוי לצה"ל.

ב. 
הבדיקה צריכה להתייחס, בין היתר, לשאלה עד כמה הושג יעד האיזון בין השמירה על יכולתו של הצבא לקיום מוכנות וכוננות של אמצעי לחימה שהופקדו בידיו, לבין היעילות הכלכלית של ניהול משק הביטחון, וניצול נכון של פוטנציאל התעשיות הביטחוניות.

ג. 
דיווח יוגש לוועדת השרים ולאגף לביקורת המדינה במשרד ראש הממשלה בתוך שישה חודשים.

ההחלטה קיבלה תוקף של החלטת ממשלה ביום 30.11.2000, ומספרה הוא 2570 (תמ/78).
תמ/79 מיום 12.11.2000
א. 
צה"ל יכין מסמך המפרט את המשימות והמערכים שניתן לבצעם באמצעות המגזר האזרחי, ומשמעותם.

ב. 
צה"ל ומשרד הביטחון, ביחד עם אגף התקציבים במשרד האוצר, יבחנו בתוך שישה חודשים את המשמעויות הכלכליות של איזרוח משימות ומערכים, בצה"ל וסוגיית הסיוע של משרד האוצר בתהליך.

ג. 
דיווח יוגש לוועדת השרים ולאגף לביקורת המדינה במשרד ראש הממשלה בתוך שישה חודשים. 

ההחלטה קיבלה תוקף של החלטת ממשלה ביום 30.11.2000, ומספרה הוא 2571 (תמ/79).
ביצוע ההחלטות
משרד הביטחון

מנכ"ל משרד הביטחון מינה ועדה בראשות היועץ הכלכלי למערכת הביטחון, לבחינה מחודשת של הקצאת משימות בין צה"ל לבין התעשייה, ושל אזרוח משימות בצה"ל. בוועדה מיוצגים גם נציגי צה"ל.

הוועדה מביאה בחשבון, במסגרת דיוניה, גם את החלטת ועדת השרים הדנה באזרוח משימות בצה"ל. חברי הוועדה רואים את שתי ההחלטות - תמ/78 
ו-תמ/79 - כמיקשה אחת.

הוועדה קיימה מספר דיונים, ומוערך כי תשלים עבודתה במאי 2001.

במסגרת עבודת הוועדה נבחנות מספר דרכי פעולה:

א. 
קביעת קריטריונים ברורים יותר להגדרה של משימות ליבה ושל משימות הניתנות לאזרוח.

ב. 
מיפוי תחומים בהם יש כפל תשתיות, לצורך איתור משימות לאזרוח, ויכולת קליטת המשימות שיאוזרחו - על ידי התעשיות.

ג. 
שימוש בגישה מינהלתית - הקמת ועדה, אשר תכלול את נציגי הגופים הרלוונטיים במערכת הביטחון, את נציג התעשייה ויועץ מקצועי חיצוני. מתפקידיה, לאתר, על בסיס תוכנית רב שנתית, נושאים אשר יכולים להתאים להעברה לביצוע בתעשיות, על בסיס הקריטריונים שיגובשו.

סיום משוער של ביצוע ההחלטה - יוני 2001.

ניהול חשבונות משרד הביטחון בבנקים בארץ
דו"ח מספר 51א

א. ריכוז ממצאי הביקורת

1. 
טרם שבחר בבנק אוצר החייל להספקת שירותים בנקאיים, לא בחן אגף הכספים (אכ"ס) אם באפשרותו לקבל בבנק מסחרי אחר תשואה מירבית על ההפקדות הכספיות של המשרד, וכן למזער את עלות ניהול חשבונותיו. יתרה מזו, על אף שמרבית החשבונות נפתחו בבנק אוצר החייל לפני שנים רבות, אכ"ס מעולם לא השווה בין התנאים שהוא מקבל מבנק זה, לבין התנאים שניתן לקבל מבנקים מסחריים אחרים. החשכ"ל מצדו לא דרש מאכ"ס לבצע בדיקה כזו.
2. 
מן הראוי, שהחשב הכללי יקבע בהוראות תכ"ם פרקי זמן מירביים לבדיקה מחודשת של הצרכים שהביאו לפתיחת חשבונות משרדי ממשלה בבנקים מסחריים, ולבחינת הפעילות בחשבונות אלה ביחס לזו שאושרה; כמו כן, מן הראוי שיעגן בהוראות תכ"ם את הצורך בקיום בדיקה תקופתית של תנאים לניהול חשבונות משרדי ממשלה בבנקים מסחריים.

3. 
במשרד בכלל ובאכ"ס בפרט אין הוראות פנימיות העוסקות בהיבטים של ניהול חשבונות המשרד בבנקים מסחריים ובבנק הדואר, מעבר למפורט בהוראות תכ"ם. בהיעדר הוראות כאלו, אכ"ס לא קבע את אמות המידה שעל פיהן הוא ממליץ לחשכ"ל על פתיחת חשבונות בבנקים מסחריים ועל סגירתם של חשבונות בנק קיימים.
4. 
אכ"ס מנהל עשרה חשבונות בבנק הדואר ובבנק אוצר החייל, שנועדו בחלקם לגביית הכנסות ובחלקם לתשלום הוצאות. בביקורת עלה, כי אכ"ס ערך רק רבע (50) מתוך 200 ההתאמות שהיה עליו לערוך בהתאם להוראות תכ"ם בתקופה ינואר 1998 - אוגוסט 1999.

5. 
בתקופה ינואר 1998 - אוקטובר 1999 העבירו יחידות צה"ל וגופי המשרד לאכ"ס התאמות בנקים של חשבונות דמי מחזור ומת"ש פעם אחת בלבד (בסוף שנת 1998) ולא כל חודש, כנדרש; אכ"ס לא התריע על כך. באותה התקופה אכ"ס כלל לא העביר לחשכ"ל דוחות אודות התאמות בנק לחשבונות אלה, על אף שהוראות תכ"ם מחייבות להעביר דוחות כאלה אחת לשלושה חודשים. החשכ"ל מצדו לא דרש מאכ"ס להעביר לו דיווחים, ובכך לא קיים בקרה על ניהול חשבונות דמי מחזור וחשבונות מת"ש של גופי המשרד ויחידות צה"ל. 

6. 
בתקופה שבין ינואר 1998 לספטמבר 1999 ארך לעתים תיקון של מספר אי-התאמות על ידי אכ"ס עד 15 חודשים ממועד גילוין, לעומת חודש כנדרש, זאת על אף שחלקן היו בהיקף כספי ניכר. בשל הזמן הרב עד לתיקון אי-ההתאמות, תקופה ארוכה לא היה בידי אכ"ס מידע מהימן בדבר היתרה בחלק מחשבונותיו בבנק.

7. 
בהתבסס על נתוני אכ"ס, נבדקו 122 מקרים בהם העביר בנק אוצר החייל בשנים 1998 ו-1999 את היתרות הכספיות בשלושה חשבונות בנקים של המשרד לחשבון המשרד בבנק ישראל. נמצא, כי ב-101 מקרים (כ-83% מהמקרים שנבדקו) העביר הבנק את היתרות במועדים מאוחרים מאלה שקבע החשכ"ל. למרות זאת, אכ"ס לא פנה אליו בדרישה לפעול בהתאם להנחיות החשכ"ל; אכ"ס גם לא דיווח לחשכ"ל אודות המועדים שבהם העביר הבנק את היתרות, וזאת בניגוד להוראות תכ"ם. עקב כך, נפגעה יכולת הבקרה של החשכ"ל על ניהול חשבונות המשרד. החשכ"ל מצדו לא התריע בפני אכ"ס על אי-קבלת הדיווחים. 

8. 
בתחילת אוקטובר 1995 הודיע ראש אכ"ס למנכ"ל המשרד ולחשכ"ל, כי הוא עומד להתמנות כדירקטור בבנק. מנכ"ל המשרד והחשכ"ל לא ענו להודעה זו. המשרד לא פנה בנושא לנציבות שירות המדינה. בפועל כיהן ראש אכ"ס כדירקטור בבנק אוצר החייל, החל מנובמבר 1995 ועד ינואר 2000, אף שלא קיבל לכך אישורים מתאימים, ועל אף שבתקופה זו קיים המשרד, באמצעות אכ"ס, קשרים מסחריים ענפים עם הבנק. ממילא לא נמצא תיעוד לכך שהמשרד נדרש לסוגיה של תקינות המינוי, כפי שהתחייב מהוראות התקשי"ר ומן הכלל האוסר על ניגוד עניינים.

9. 
לדעת משרד מבקר המדינה, מעצם הגדרת התפקידים, קיים ניגוד עניינים בין תפקיד דירקטור בבנק מסחרי, המספק שירותים בנקאיים למשרד (שהינו אחד מלקוחותיו הגדולים), כשעליו חובת נאמנות לבנק ועליו לדאוג לטובתו ולהגדלת רווחיו, לבין תפקיד ראש אכ"ס וחשב המשרד, שמייצג את המשרד וחייב לדאוג לענייניו, מול אותו הבנק. המדובר במצב שאינו תקין ביסודו, ושהוראות התקשי"ר דלעיל, שכאמור לא קוימו, נועדו למנוע. על מערכת הביטחון ללמוד לקח ממקרה זה ולמנוע הישנות מצבים כאלה בעתיד. 
10. 
על אכ"ס ועל החשב הכללי לערוך בחינה מקיפה של מכלול תהליכי הניהול של כספי המשרד בבנקים והבקרה עליהם. את מסקנות בחינה זו יש לעגן בהוראות תכ"ם ובהוראות המשרד, תוך כדי בניית מערכת בקרה שתבטיח קיום הוראות אלה.
ב. מצב תיקון הליקויים

משרד הביטחון

עבודת המטה להכנת הכללים הדנים בהיבטים של ניהול חשבונות המשרד בבנקים, עומדת לפני סיום. במהלך הרבעון של שנת 2001 תפורסם הוראה שעניינה אופן הפתיחה, הניהול והסגירה של חשבונות המשרד בבנקים מסחריים, ובכלל זה קביעת קריטריונים לפעילויות אלו.

בוצע מיפוי מחדש של חשבונות המשרד בבנקים. בדצמבר 2000 סיכם אגף הכספים במשרד הביטחון עם אגף החשב הכללי במשרד האוצר אילו חשבונות ימשיכו להיות פעילים בבנק אוצר החייל, אילו חשבונות יסגרו ואילו חשבונות נחיצותם תיבחן בעתיד.

צומצמה התנועה הכספית בחשבונות המשרד בבנק אוצר החייל. והכספים המוחזקים בחשבונות מועברים, ככל שניתן, לחשבון המשרד בבנק ישראל.

אגף הכספים, בתיאום עם אגף החשב הכללי, מנהל מו"מ עם בנק אוצר החייל להשגת הסכם, שבמסגרתו תיקבע השיטה על אופן העברת יתרות לבנק ישראל, ושיעורי העמלות להם יהיה זכאי בנק אוצר החייל, בגין הפעילויות שיבצע עבור המשרד. 
משרד האוצר

החשב הכללי מקיים בקרה על חשבונות משרדי הממשלה בבנקים.

החשב הכללי עורך מיפוי של כל חשבונות משרדי הממשלה בבנקים מסחריים, בבנק הדואר ובבנק ישראל. במסגרת המיפוי יאושרו מחדש ויתועדו הסיבות לפתיחת החשבונות בבנקים המסחריים.
יכתבו מחדש הנהלים לפתיחת החשבונות והבקרה השוטפת עליהם, במסגרת הוראות התכ"ם. ייקבעו פרקי זמן לבדיקה מחודשת של הצרכים שהביאו לפתיחת החשבונות בבנקים המסחריים, ויוגדרו התנאים לפתיחת חשבונות בבנקים מסחריים.
נבחן הצורך בפתיחת חשבונות בבנקים מסחריים בכלל, ובבנק אוצר החייל בפרט. בנוסף נבחנת מערכת ההסכמים הקיימת בין משרד הביטחון לבנק אוצר החייל, כולל היבטיה הכלכליים. במסגרת ההסדרים העתידיים עם בנקים מסחריים, אם יהיו, לא תתאפשר אחזקת יתרות זכות בחשבונות הבנקים.
הבדיקה צפוייה להסתיים במהלך המחצית הראשונה של שנת 2001.

החשב הכללי יבהיר את אחריות חשב המשרד לבקרה ולניהול חשבונות הבנקים.

מתבצע מיפוי של כל חשבונות המשרדים בבנקים. תיושם בקרה שוטפת על חשבונות אלו, באמצעות מערכת המידע הקיימת בחשב הכללי.

ייסגרו חשבונות שאינם פעילים. הוראות הסגירה ירוכזו בתכ"ם.

ימונה עובד שיהיה אחראי על ביצוע הבקרה השוטפת על ניהול החשבונות.

ירועננו הנהלים להגשת התאמות בנקים בהתאם להוראות התכ"ם.

בחוזר סוף שנה של החשב הכללי מצוינת הוראה לשלוח את התאמות הבנקים.

ירועננו ההוראות והנהלים בנושא משיכה מחשבון הכנסות. באמצעות יחידת הביקורת של אגף החשב הכללי, תיערך בקרה שוטפת מטעם החשב הכללי על ביצוע הוראות התכ"ם בנושא.

יושם דגש על טיפול בהמחאות, במסגרת סגירת שנת הכספים.

אגף מחשוב ומערכות מידע לניהול
דו"ח מספר 51א

א. ריכוז ממצאי הביקורת

5.
תכניות העבודה של מל"ן לשנים 1998 ו-1999 השאירו מחוץ לתכנון המפורט של התקציב הפנימי נתחים לא מתוכננים של כ-50%, אשר לא הובאו לידי ביטוי בסעיפים מיוחדים לעניין זה. העלויות הצפויות למשרד מביצוע התכנית השנתית גבוהות מהמוצג בתכנית. הפירוט בתכניות העבודה אינו מציג בבהירות מספקת את משך ביצועם המשוער, ולפיכך גם את עלותם הכוללת המשוערת של פיתוחים בביצוע פנימי, מעורב או חיצוני, של מערכות מחשוב מרכזיות חדשות.

6.
המעקב אחר ביצוע המשימות, הן זה הנעשה על ידי ראשי היחידות במל"ן, והן זה הנעשה על ידי העוזרים האגפיים למחשוב, אינו שיטתי ואינו מלווה במסמכי עבודה אשר בהם נערכים רישום, מיון והפקת לקחים בכל הנוגע לביצוע משימות על פי התכנון, ביטול ביצוען של משימות, דחיית מועד ביצוען או מועד סיומן של משימות, והסיבות לביטולים או עיכובים. אין במשרד נתונים מדויקים בנוגע לתכנון מול הביצוע, על רמת החריגות וסיבותיהן, או במלים אחרות, אין במשרד מידע מלא בכל הנוגע לרמת היעילות של השירותים שמספק מל"ן. 
ב. מצב תיקון הליקויים

משרד הביטחון

5.6. 
אגף מחשוב ומערכות מידע לניהול במשרד הביטחון, הפיץ ב-7 לאוגוסט 2000 עדכון להוראה פנימית (הוראה 10.04), הדנה בתוכנית עבודה שנתית למיחשוב, ובכלל זה הכללים הדנים באופן המעקב אחר התקדמות תוכנית העבודה.

באגף מל"ן פותחה תוכנה, המאפשרת מעקב אחר ביצוע תוכנית העבודה השנתית. התוכנה מאפשרת דיווח ומעקב על ביצוע בכל רמות תפקידי הקו במל"ן.
צבא הגנה לישראל

פינוי שדות מוקשים

דו"ח מספר 50א

החלטת הממשלה

תמ/32 מיום 1.2.2000

א. 
פינוי שדות מוקשים, לרבות שטחים חשודים במיקוש, יתבצע לאחר פנייה מתאימה של מינהל מקרקעי ישראל או משרד ממשלתי או רשות מקומית, ולאחר בדיקה ואישור של צה"ל שאין מניעה, מבחינה צבאית, לפנות את שדה המוקשים המבוקש.

ב. 
פינוי שדה המוקשים והפיקוח על הפינוי יבוצעו על ידי גורמים אזרחיים נפרדים, שייבחרו ויועסקו על ידי הגוף האזרחי יוזם הפינוי ועל חשבונו.

ג. 
משרד הביטחון יגבש בתוך שלושה חודשים את הנוהל המחייב לפעילות פינוי שדות מוקשים, על סמך פניית גורמים אזרחיים.

חוות דעת הפרקליטות הצבאית בענין קביעת האחריות האזרחית והפלילית על פי הנוהל, תועבר לאישור היועץ המשפטי לממשלה.

הנוהל שיגובש יועבר למינהל מקרקעי ישראל ולאגף לביקורת המדינה במשרד ראש הממשלה.

ד. 
צה"ל יעביר למרכז למיפוי ישראל תוך שלושה חודשים את איתור שדות המוקשים שאינם חיוניים לביטחון המדינה. המרכז למיפוי ישראל יעלה את שדות המוקשים על גבי מפות אזרחיות.

המרכז למיפוי ישראל וצה"ל יכינו תכנית עבודה למיפוי מדויק של שדות המוקשים.

צה"ל יגיש לוועדת השרים מסמך המפרט את האמצעים והתקציבים הדרושים על מנת לשפר את רמת המיפוי של שדות המוקשים, וכן הערכה לגבי משך הזמן הנדרש לביצוע.

ה. 
משרד הביטחון יעביר את איתור השטחים הממוקשים למינהל מקרקעי ישראל, על פי הנהלים המקובלים בין הגופים.

ו. 
משרד הביטחון וצה"ל יגבשו בתוך שלושה חודשים את רשימת שדות המוקשים במקומות שאינם חיוניים. רשימה זו תימסר למינהל מקרקעי ישראל, משרד החקלאות ופיתוח הכפר, משרד הבינוי והשיכון, אגף התקציבים במשרד האוצר והאגף לביקורת המדינה במשרד ראש הממשלה.

ז. 
לרשום את הודעת משרד הביטחון לגבי מצב הטיפול בפינוי המוקשים, כדי לאפשר קידום הכשרת פארק לאורך גדות נהר הירדן, בין הירמוך לנחל בזק. משרד הביטחון יעביר דיווח מפורט בענין זה ליושב-ראש ועדת השרים.
ביצוע ההחלטה

משרד המשפטים

ג. 
חוות-הדעת של הפרקליטות הצבאית בענין קובעת, כי התיאום והפיקוח על פינוי שדות המוקשים ייעשו על ידי חברות אזרחיות שייבחרו לשם כך מראש, ובכך תוסר, לדידם, האחריות הפלילית מעל הגורמים הצבאיים. מנגד, בחוות-הדעת של מחלקת ייעוץ וחקיקה בפרקליטות נאמר, כי לא ניתן יהיה להסיר את האחריות הפלילית מעל גורמי צה"ל, וכי חוק העונשין מחייב לפחות פיקוח שלהם על עבודות הגופים האזרחיים, ווידוא ביצוע; דהינו, היות השטח נקי ממוקשים עובר להסרת צו הסגירה משדה המוקשים.

בהתאם להחלטת ועדת השרים, על מנת לקבוע נוהל מוסכם, שיתאם את דרישות החוק ויבהיר את גדר האחריות הפלילית והאזרחית בעניין, סוכם:

א. 
בנושאים של פיקוח נפש, חשוב שיתקיים נוהל ברור, אשר יסדיר בצורה בהירה ומפורשת את פינוי שדות המוקשים והפיקוח על עבודות אלו, בכדי למנוע סיטואציות של עבודה לא אחראית, וגלגול אחריות מגורם אחד למשנהו, העלולים לעלות בחיי אדם.

ב. 
לשם פינוי שדה מוקשים, יבחר משרד הביטחון בקפידה שתי חברות אזרחיות כדלקמן:

1) 
חברה לפינוי שדה מוקשים.

2) 
חברה לפיקוח על עבודת הפינוי של שדה מוקשים.

ג. 
שתי החברות תבחרנה ביחד לכל שדה מוקשים, אשר יוחלט על פינויו, ובלבד שיובטח כי החברות שתיבחרנה הינן מיומנות ומנוסות, בתחום פינוי מוקשים או פיקוח על פינוי מוקשים, לפי הענין, וכי הן בעלות יכולות הולמות לביצוע הפינוי בהתאם לתנאי השטח.

ד. 
בחוזה ההעסקה בין משרד הביטחון לחברות האזרחיות, ייאמר במפורש כי עובדי החברות הינם עובדים בשליחות הצבא, וממילא חלים עליהם הוראות חוק השיפוט הצבאי, התשט"ו-1955, כאמור בסעיף 8(3) לחוק זה, ובכלל זה חל גם סעיף 124 לחוק, העוסק בהתרשלות חייל - ובעניין זה עובד בשליחות הצבא - במילוי תפקידו בצבא.

ה. 
מפקד ההנדסה הפיקודי או נציגו, יחד עם נציגי החברה שתבצע את עבודות הפינוי וחברת הפיקוח, יקיימו סיור מקדים בטרם יוחל בעבודה, בשטח שדה המוקשים אותו הוחלט לפנות. בסיור זה יונחו נציגי החברות באשר למיקום המוקשים, שיטת העבודה הרצויה, ובכל נתון נוסף שיידרש. סיור בהרכב זה יתקיים גם בסיום פינוי המוקשים, ובמהלכו יפרטו נציגי החברות בפני מפקד ההנדסה הפיקודי או נציגו, את הפעולות השונות אשר נעשו על ידיהם בשטח, לשם פינוי המוקשים ולשם פיקוח על עבודות הפינוי.

ו. 
בסיום ההליך האמור, יציג מפקד ההנדסה הפיקודי בפני אלוף הפיקוד, דו"ח מפורט באשר לפעולות השונות שבוצעו לשם פינוי שדה המוקשים המדובר. לאחר קבלת דו"ח זה, ולאחר בדיקות נוספות שיבוצעו במידת הנדרש על פי שיקול דעתו, יוציא אלוף הפיקוד צו המורה כי השטח נקי ממוקשים, וכי הכניסה אליו מותרת.

ז. 
הסדר זה יתקיים במשך שנה, ולאחר תקופה זו ייבחן הנושא ויוחלט, על פי הלקחים, כיצד להמשיך ולנהוג בעתיד.

ח. 
יודגש, כי הסדר זה, כמו כל הסדר אחר שניתן לקבוע, אינו מסיר את תחולת דיני העונשין מכל גורם משתתף בתהליך אשר יפעל ברשלנות במילוי תפקידו.

ט. 
באשר לאחריות אזרחית - הוסכם כי המדינה תישא באחריות כלפי אזרחים, במידה שיפגעו חלילה, אולם בחוזי ההתקשרות של משרד הביטחון עם החברות האזרחיות יוכללו סעיפים שיבטיחו למדינה שיפוי וזכות השבה במקרים אלו.

ניהול מלאי החלפים בחיל האוויר
דו"ח מספר 51א'

החלטת הממשלה

תמ/71 מיום 12.11.2000
א. 
מערך ניהול הפריטים בחיל האוויר יהפוך למערך המבוסס על מסלול מקצועי צבאי לכל דבר, ובכלל זה הכשרה מתאימה ומסלול קידום ושכר, תואמים למנהלי פריט ולקציני המטה בלהק ציוד, הקשורים לתחום זה.

ב. 
יוקם מערך בקרה בחיל האוויר, מלווה בתורת בקרה ובמסלולי הדרכה מתאימים. הבקרה תתמקד בתחום מערכות נשק מושבתות, ובייחוד בדיווחי היחידות השונות הנוגעים למצבי מערכות מושבתות.

ג. 
צה"ל, משרד הביטחון ואגף התקציבים במשרד האוצר, יבחנו מחדש את תקציב רכש החלפים לחיל האוויר, בהתחשב בצורך להבטיח מענה הולם לבעיית המערכות המושבתות ולניהול מלאי סביר.

ד. 
דיווח על ביצוע החלטות אלה יוגש לוועדת השרים ולאגף לביקורת המדינה במשרד ראש הממשלה, תוך שישה חודשים.

ההחלטה קיבלה תוקף של החלטת ממשלה ביום 30.11.2000, ומספרה הוא 2563 (תמ/71).
ביצוע ההחלטה

משרד הביטחון

א. 
במהלך הרבעון הראשון של שנת 2001 יעבור להק ציוד שינוי ארגוני, שעיקרו שיפור יכולת הטיפול בזמינות מערכות הנשק, שיפור יכולת ניהול משאבי הארגון, פיתוח והטמעת תו"ל טכנו-לוגיסטי, ואיחוד גופי שליטה לוגיסטית ותחזוקתית.

המיומנות הלוגיסטית, יחד עם המקצועיות בתחומי הטכנולוגיה, יקבלו מענה הדרכתי כולל, באמצעות הקמת מרכז הדרכה ייעודי, בעל אחריות כוללת להכשרה ולקידום, הן בתחום הלוגיסטיקה והן בתחומים הטכניים-המקצועיים השונים.

עבודת מנהל הפריט כדיסציפלינה עצמאית, תבוטל, ותשולב כחלק מעבודת קצין המטה בלהק ציוד.

איחוד המיומנות הטכנית והלוגיסטית, מחייב תהליכי קידום מקצועי ושיבוץ בהתאם למקצועו הטכני הבסיסי של קצין המטה. מרכז ההדרכה ימסד תהליכי הכשרה והסמכה בתחום ניהול הפריטים ואחזקתם.

ב. 
עם החלת השינוי הארגוני בתחילת חודש יולי 2001, יוקם גוף שליטה ובקרה מרכזי ועצמאי, בכפיפות ישירה לראש להק ציוד, ללא תלות בגופי הביצוע (כמתחייב ממהות גוף בקרה), הכולל את מוקד מינהלת פריטי אויר ויחידת שליטה מרכזית לתחזוקה. גוף זה יספק מענה כולל ומרכזי לדיווח היחידות, לשליטה ובקרת זמינות מערכות הנשק - הן להשבתות שמהותן טכנית, והן להשבתות שמקורן לוגיסטי.

קורסים קדם-צבאיים
דו"ח מספר 51א'

החלטת הממשלה

תמ/77 מיום 12.11.2000
א. 
החל מ-1.2.2001, מועמדים לשירות ביטחון (מלש"בים), המתנדבים לאימון וללימוד קדם-צבאי למקצועות צבאיים שונים, יהנו מתנאי שירות כמו חיילי החובה, לפחות במה שנוגע לתנאי שירות בסיסיים, ובהתאם להערות מבקר המדינה.

ב. 
מינהל הגיוס בצה"ל יתקן הליקויים עליהם הצביע מבקר המדינה בדו"ח 51א', יבחן ויעדכן את הנהלים הנוגעים לאוכלוסיית המלש"בים, ויקבע נהלי מעקב אחר הביצוע.

ג. 
דיווח יימסר לוועדת השרים ולאגף לביקורת המדינה במשרד ראש הממשלה בתוך שישה חודשים.
ביצוע ההחלטה

משרד הביטחון

א. 
ראש אכ"א אישר תשלום שכר לחניכי קורסים קדם-צבאיים. התשלום מבוצע החל מינואר 2001.

ב. 
סוכם על ביטול כל הקורסים הקדם-צבאיים במשך שלוש השנים הקרובות, למעט הקורסים בתחומים הבאים: טכני, תכנות ומודיעין.

הרשות לפיתוח אמצעי לחימה

פרויקט "קישורית" - פעילות רפא"ל בשוק התקשורת האזרחי
דו"ח מספר 51א'

החלטת הממשלה

תמ/76 מיום 12.11.2000
א. 
בעקבות דו"ח מספר 51א' של מבקר המדינה בנושא פרוייקט "קישורית", רפא"ל תכין בתוך שישה חודשים נוהל שעניינו שמירת נכסי הידע שלה. הנוהל יכלול בין היתר הבטי מדיניות, בקרה וניהול. הנוהל יועבר לאגף עם השלמתו.

ב. 
הנהלת רפא"ל תפעל להטמעת נהלי אבטחת האיכות בתהליכי העבודה.

ג. 
דיווח יימסר לוועדת השרים ולאגף לביקורת המדינה במשרד ראש הממשלה.

ההחלטה קיבלה תוקף של החלטת ממשלה ביום 30.11.2000, ומספרה הוא 2568 (תמ/76).
ביצוע ההחלטה

הרשות לפיתוח אמצעי לחימה

א. 
הנוהל לשמירת נכסי הידע הכולל היבטי מדיניות, בקרה וניהול, יועבר לאגף הבכיר לביקורת המדינה במשרד ראש הממשלה בחודש יוני 2001.

ב. 
הטמעת נהלי אבטחת האיכות בתהליכי העבודה, תושלם עד חודש מארס 2001.

התעשייה הצבאית לישראל בע"מ

מפעלי הנשק הקל בתעש בהיערכות חדשה

דו"ח מספר 51א'

החלטת הממשלה

תמ/75 מיום 12.11.2000
א. 
לרשום את הודעת הנהלת תעש (התעשייה הצבאית בע"מ) כי תבחן בתוך שלושה חודשים, את הצורך והתנאים להמשך קיומם של מפעלי הנשק הקל, על-בסיס הסיכויים להבראתם.

ב.
הערות מבקר המדינה בדו"ח 51א' ילקחו בחשבון.

ג. 
המסקנות יועברו לוועדת השרים ולאגף לביקורת המדינה במשרד ראש הממשלה.

ההחלטה קיבלה תוקף של החלטת ממשלה ביום 30.11.2000, ומספרה הוא 2567 (תמ/75).
ביצוע ההחלטה

משרד הביטחון

תוכנית הבראה נדונה ואושרה על ידי דירקטוריון החברה בישיבה מספר 135, שהתקיימה ב-2.8.2000. 

על מנת לאפשר את התחלת ביצוע תוכנית ההבראה, נחתם בדצמבר 2000 הסכם עם ארגון העובדים, באישור הממונה על השכר במשרד האוצר ורשות החברות הממשלתיות. מטרת ההסכם - להסדיר העברת פעילות העיבוד השבבי של כל חלקי הנק"ל המתבצעת במפעל קשת, הסדרת תנאי ניודם של עובדי מפעל "מגן" למפעלים אחרים, קביעת תנאי פרישתם של עובדי מפעל "מגן" שהעסקתם בתעש תסתיים, והבטחת שיתוף פעולה וסיוע מצד העובדים לקידום והצלחת המהלך.

במסגרת ההסכם נקבע כי במפעל "מגן" תפעל יחידת שירות לעיבוד שבבי, עבור כל מפעלי החברה וגורמי חוץ.

הנהלת החברה מקיימת מעקב צמוד אחר התקדמות ביצוע התוכנית העסקית ועדכונה.

היבטים בניהול ובתפעול 
תשלובת התחמושת הכבדה בתעש

דו"ח מספר 51א

א. ריכוז ממצאי הביקורת

12.
מספר שעות העבודה שעבדו העובדים אינו זהה למספר שעות העבודה המשולמות להם (מערכת השכר), ואינו זהה למספר שעות העבודה המדווחות למערכת התמחיר (MFG), ובכללן חיובי מפא"ת.
13.
המעבדה עורכת בדיקה חודשית לגילוי שעות דיווח חריגות המדווחות למערכת התמחיר. נמצא, כי בבדיקה לא התגלו חלק מהחריגות גם כאשר מספר השעות לא היה סביר. 
14.
עובדים דיווחו על עבודה במקביל בשני פרויקטים - בפרויקט בו עבדו ובפרויקט אחר בו לא עבדו. במקרים אחרים דיווחו עובדים לפרויקטים רק חלק מהשעות בהם עבדו או שכלל לא דיווחו על השעות. כתוצאה מכך חייבה התשלובת את מפא"ת בפרויקטים שעליהם לא עבדו, או שלא חייבה בשעות עבודה, עקב רישומן על פקודת עבודה שאינה קיימת. 

15.
המעבדה דיווחה למערכת התמחיר לגבי עובדים יומיים 8.5 שעות עבודה ליום, ללא התאמה למספר שעות עבודתם. כמו כן נמצאו מקרים כאלו בדיווחי עובדים למערכת התמחיר. 

16.
במעבדה מועסקים שישה עובדים, שהוסכם שיעבירו כרטיס נוכחות אחת ליום. מפא"ת חויב בשעות עבודה של משרה מלאה. משרד מבקר המדינה העיר, כי אין ודאות שהחיוב מבטא את שעות העבודה בפועל. 
17.
עובדים במעבדה רשמו שעות עבודה עקיפות כאילו היו שעות עבודה ישירות, כגון מנהלי מחלקות ומנהלים תורניים שדיווחו על שעות ישירות לפרויקטים ולא דיווחו על שעות עקיפות עבור ניהול, או עובדים שהשתתפו במצגות או בישיבות ועדת הבטיחות. יצוין, כי חיוב מפא"ת אמור להיות על סמך שעות ישירות בלבד, ולפיכך כלל לא היה מקום לחייבו.

18.
עובדים במעבדה הגישו באיחור את דוחות השעות הישירות לחיובי הפרויקטים. המעבדה רשמה שעות אלו כשעות עקיפות, ותיקון הרישום נעשה בחודשים הבאים רק בחלק מהמקרים. במקרים בהם לא תוקן הרישום, לא חייבה תעש את מפא"ת בשעות עבודה ולא קיבלה את תמורתן. 

19.
מפא"ת עורך בדיקת סבירות לגבי השעות שתעש חייבה אותה. נמצא, כי בבדיקות אלו לא ניתן היה לאמת את מספר השעות. בבירור שערך משרד מבקר המדינה במפא"ת, הוא אישר שאין בידיו כלים לבדיקת חיובים אלו. מן הראוי שמפא"ת ישפר את בדיקת חיובי השעות.

30.
בסוף 1998 שילמה התשלובת ליועץ א' כ-54,000 ש"ח לחודש (לא כולל מע"מ והחזר הוצאות). סכום זה גבוה בכ-87% מהתעריף המירבי שקבע משהב"ט ליועצים, ואף גבוה בכ-60% משכר מנכ"ל תעש (ברוטו) ובכ-20% מעלות העסקת מנכ"ל תעש. ליועץ ג' שילמה התשלובת באותו מועד כ-38,000 ש"ח לחודש (לא כולל מע"מ). התברר, כי התשלובת שילמה ליועצים ב' ו-ג' על פי תעריף משהב"ט ליועצים בעלי משרד, על אף שהם יועצים ללא משרד. הסכומים ששולמו גבוהים בכ-35% עד 40% מתעריף משהב"ט ליועצים ללא משרד. 
33.
על פי נוהל תעש, יש לדווח למינהל הבטיחות בתעש על כל תאונה. משרד מבקר המדינה העלה באתר מסויים כי בתקופה ינואר - דצמבר 1998 נפגעו 18 עובדים, בעיקר פגיעות קלות, אך הדבר לא דווח למינהל הבטיחות, בכלל זה על עובדת שנפגעה משאיפת חומצה. 
34.
עדיין קיימים ליקויים בתחום הבטיחות, ובכללם חריגה מנהלים, עבירות בטיחות חוזרות ונשנות, ואי-נקיטת צעדים משמעתיים נגד ממונים. מן הראוי, שהתשלובת תמשיך במאמציה לתיקון הליקויים והחריגות, וכן שיוגבר הפיקוח של מינהל הבטיחות של תעש על מפעליה.

ב. מצב תיקון הליקויים

התעשייה הצבאית לישראל בע"מ

19-12. 
המערכת הופעלה לקראת סוף שנת 1999, ובכך נפתרו הבעיות שהוצגו בדו"ח הביקורת. במהלך שנת 2000 הנושא עבד באופן תקין וללא בעיות.

30. 
שונה בסיס ההתקשרות עם יועצים א' ב' ו-ג', ושירותיהם ניתנים לתעש באמצעות חברות כוח אדם, כלהלן:

יועץ א' - החל מ- 1.1.2000

יועץ ב' - החל מ- 1.8.2000

יועץ ג' - החל מ- 2.7.2000.

34-33. 
המקרים שלא דווחו היו מקרים שלא היו מלווים בהיעדרות מהעבודה. למרות האמור לעיל ועל מנת למנוע ספקות בעתיד ולהגיע לדיווח מלא לכל הגורמים, ניתנה הנחייה בכתב בנדון. 

בנוהל תעש 81.40 סעיף 5 מוגדרת תאונה: "ארוע במהלך פעילותו של המפעל, שכתוצאה ממנו נפגע אדם".

בתעש יש לדווח על תאונה גם במקרה של עובד אשר נפגע, קיבל טיפול במרפאה וחזר מיד לעבודתו.

להלן מספר דוגמאות שלגביהם בתעש יש לדווח כתאונה:

גוף זר נכנס לעינו של העובד.

העובד נכווה במהלך העבודה מאחיזה של גוף חם.

העובד נחתך או נשרט במהלך העבודה.

העובד קיבל מכה במהלך העובדה.

בהתאם לנוהל תעש, בכל אותם המקרים, על ממונה הבטיחות לדווח כתאונה.
משרד הבינוי והשיכון 
"עמידר" - סדרי שכירה של מקבצי דירות

דו"ח מספר 49

החלטת הממשלה
בק/194 מיום 29 למארס 1999
א. 
התקשרויות לשכירת מקבצי דיור וכן העסקת שמאים ומתווכים ייעשו על פי חוק חובת המכרזים, התשנ"ב-1992 ותקנותיו בלבד.

ב. 
בהתאם להחלטה מספר 4796 של הממשלה מיום 24.1.1999, שומות ייעשו על פי חוזים שייחתמו בין משרדי הממשלה ועמידר עם השמאים קודם להתקשרויות לשכירת המקבצים. המשרדים יזמינו שומה לגבי כל הצעה שתתקבל.

שכירת מקבצי דיור תתבצע בכפוף לשומות.

דמי השכירות יותאמו למחירי השוק, על פי בדיקות כלכליות.

ג. 
בדיקות כלכליות יקדמו לקבלת החלטות על שכירות מקבצי דירות מול פתרונות דיור אחרים לעולים קשישים.

ד. 
ועדת היגוי, בהרכב נציג אגף התקציבים במשרד האוצר - יושב-ראש, ובהשתתפות נציגי משרד הבינוי והשיכון, החשב הכללי במשרד האוצר והמשרד לקליטת העלייה, תגבש קריטריונים אחידים לסיוע לדיור לקשישים ותבחן את הכדאיות של מגוון הפתרונות לזכאים אלה - ותיקים ועולים כאחד ותתאם את הפעולות בנושא.

הוועדה תדווח לאגף לביקורת המדינה על פעולותיה תוך שישה חודשים.

ביצוע ההחלטה

חברת עמידר

א. 
ההתקשרויות לשכירת מקבצי דיור מתבצעות על ידי חברת עמידר כשלוחה של המשרד לקליטת העלייה, על פי תוצאות מכרזים פומביים המתפרסמים על ידי המשרד לקליטת העלייה.

ב. 
השמאים רשומים במאגר שמאים שהוכן באמצעות מכרז. המאגר אושר על ידי מועצת המנהלים של עמידר. 

הוועדה הציבורית לערעורים בנושאי אכלוס
דו"ח מספר 49
החלטת הממשלה
בק/195 מיום 29 למארס 1999
משרד הבינוי והשיכון ומשרד האוצר, יגישו תוך חמישה חודשים לאגף לביקורת המדינה, את מסקנותיהם לגבי דו"ח מבקר המדינה בכל הנוגע לקביעת נהלים ברורים בענין כללי הסיוע של הוועדה הציבורית לערעורים בנושאי אכלוס. במסגרת זו תיכלל המלצה לענין קביעת המורשים לחתום על תעודות הזכאות המונפקות על פי החלטות הוועדה, קביעת סכומי סיוע מרביים, והאפשרות לחריגה מן הסכום המרבי במקרים מיוחדים.
ביצוע ההחלטה
משרד הבינוי והשיכון
שר הבינוי והשיכון מינה ועדה פנימית, שקבעה כללים ברורים, הן בעניין הרכב הוועדה הציבורית וסדרי עבודתה, והן בעניין סכומי הסיוע ותקרותיהם. ההמלצות שהגישה הוועדה הפנימית אושרו על ידי שר הבינוי והשיכון עוד ב-20 לדצמבר 1999, בכל הנוגע לנוהלי הוועדה הציבורית, להרכבה ולסדרי עבודתה.
אשר לסכומי הסיוע המרביים, שהוצעו על ידי הוועדה הפנימית, קבע השר שאין בידו לקבל את המלצות הוועדה, מאחר וסכומים אלה אמורים להיקבע על פי החלטת הממשלה (החלטה מספר 186 מיום 22.8.1999), בתיאום עם שר האוצר.
כמעט בכל התיקים לא עברה הוועדה הציבורית את תקרת הסכומים המרביים, כפי שהוצע על ידי הוועדה הפנימית. המקרים החריגים הבודדים יובאו לאישור המנכ"ל.
רכישה וניהול של מלאי דירות

החלטת הממשלה

בק/197 מיום 29 למארס 1999
א. 
בהמשך להחלטה מספר 4796 של הממשלה מיום 24.1.1999, רכישת דיור למלאי, בין אם דירה בודדת ובין אם מספר דירות, בין במישרין על ידי משרד הבינוי והשיכון או על ידי חברות ממשלתיות וממשלתיות עירוניות, וכן העסקת שמאים ומתווכים, תיעשה אך ורק במכרז פומבי, כמתחייב מחוק חובת המכרזים.

בתום שנה לביצוע החלטה זו משרד הבינוי והשיכון ידווח לאגף לביקורת המדינה על הלקחים שנלמדו.

ב. 
רכישת דירות תתבצע בכפוף לשומות.

ג. 
משרד הבינוי והשיכון יודיע תוך שלושה חודשים לאגף לביקורת המדינה על לוח הזמנים שנקבע להשלמת הרישום המרוכז של מלאי הדירות הציבוריות שבבעלותו.

ד. 
משרד הבינוי והשיכון יגיש לאגף לביקורת המדינה תוך שלושה חודשים תכנית למעקב ובקרה על מלאי הדירות המאוכלסות והריקות.

ה. 
ועדת השרים תדון בנפרד בהצעת משרד האוצר לכלול בהחלטה סעיפים נוספים כדלקמן:

1. 
בסיפא של סעיף ב' יבוא: "דמי הרכישה יותאמו למחירי השוק, אשר יקבעו על פי בדיקות כלכליות."

2. 
להוסיף סעיף ה' להחלטה כדלקמן:

"ה. 
טרם רכישת דירות, יבוצע ניתוח כלכלי השוואתי של האלטרנטיבות השונות לפתרונות דיור לזכאים לדירות וכן קביעת סטנדרט נדרש לענין זה.


ועדת היגוי בהרכב: נציג משרד הבינוי והשיכון - יושב-ראש, ובהשתתפות נציגי משרד האוצר (נציג אגף התקציבים והחשב הכללי) תתאם הפעולות בנושא זה."

ביצוע ההחלטה

משרד הבינוי והשיכון

א. 
המשרד רוכש דירות נ"ר (נכסי רכישה - דירות בשיכון ציבורי) למלאי, בדרך של מכרז ועל פי פרסום פומבי בעיתונות. הדירות נרכשות בכפוף לשומות.

ב. 
על פי חוות-דעת של המשנה ליועץ המשפטי לממשלה, אין צורך במכרז כשעומדת על הפרק שאלת רכישתה של דירה ספציפית עבור זכאי ספציפי.

ג. 
הקמת מאגר הדירות הממוחשב נמצאת בעדיפות ראשונה, במסגרת תכנית העבודה לשנת 2001 של אגף מערכות מידע במשרד. המאגר יכיל את כל דירות המדינה המנוהלות על ידי החברות המאכלסות. לאחר בניית מאגר הדירות, תגובש הקמת מערכת למעקב וניהול מלאי הדירות.
מימון הבנייה של מוסדות ציבור

דו"ח מספר 50ב

מחליטים:
תמ/45 מיום 2.4.2000
א. 
משרד הבינוי והשיכון ימשיך להחיל את הקריטריונים שנקבעו בהחלטות הממשלה משנת 1995 ואילך, בענין זכאות לקבלת מימון לבניית מוסדות ציבור בבנייה חדשה, ויעדכן אותם לפי הצורך.

ב. 
משרדי הממשלה ינמקו את החלטותיהם במקרים חריגים, בהם לא התמלאו נהלי המשרדים לגבי מימון בנייה של מוסדות ציבור.

ג. 
משרד הבינוי והשיכון יכין מדריך מפורט להקצאת קרקעות לצרכי ציבור ("המדריך"), בתיאום עם הוועדה הבינמשרדית שמונתה על-פי החלטה מספר 1316 של הממשלה, מיום 8.1.1997.

מנכ"ל משרד הבינוי והשיכון, ביחד עם מנכ"לי משרדי הפנים, החינוך והאוצר, יערוך סקר של מצאי מוסדות ציבור, בכל הישובים ברחבי הארץ, בכלל זה בישובי מיעוטים. בסקר המצאי יכללו כל המוסדות נשואי ה"מדריך". הסקר יכלול את מיקום המבנים, שטחם, מצב התחזוקה בהם ומידת הפעלתם.

עם השלמת הסקר, יהוו הסקר וה"מדריך" בסיס להקצאת תקציבים למוסדות על-ידי הגורמים הממלכתיים השונים.

ד. 
תוקם ועדה בינמשרדית, אשר תתאם בתחילת כל שנה תקציבית את תכניות העבודה של המשרדים המשתתפים במימון בניית מוסדות ציבור.

הוועדה תגבש את מסקנותיה בחדשים ינואר-מארס, וסיכומיה יועברו לכל המשרדים.

העקרונות שינחו את עבודת הוועדה:

- מניעת כפל מימון או מימון יתר;

- תזמון מתואם של תקציבים ממשרדים שונים להקמת מבני ציבור;

- עידוד הקמת "מבנים משולבים".

בעבודת הוועדה ילקחו בחשבון הערות מבקר המדינה.

הרכב הוועדה:

מנכ"ל משרד הבינוי והשיכון או נציגו - יו"ר

נציגי משרד האוצר, משרד החינוך, המשרד לעניני דתות, משרד העבודה והרווחה, משרד המדע, התרבות והספורט, ונציגי מפעל הפיס והחטיבה להתיישבות בסוכנות היהודית.

דיווח על ביצוע ההחלטה יועבר ליו"ר ועדת השרים לתיאום, מינהל וביקורת המדינה, ולאגף לביקורת המדינה במשרד ראש הממשלה, בתוך חודשיים.

ביצוע ההחלטה

משרד הבינוי והשיכון

ד. 
מנכ"ל משרד הבינוי והשיכון הקים ועדה בינמשרדית, כנדרש מההחלטה. בנוסף, תטפל הוועדה גם בנושאים הבאים:

1. 
הגדרת תקנים לגורמי התכנון והביצוע השונים של כל משרדי הממשלה.

2. 
התאמת מרכיבי העלות של המבנים, לרבות חיבורי חשמל, מים וביוב אצל הגורמים המקצועיים והסטטוטוריים.

3. 
מתן מענה לתשתיות ההיקפיות שסביב מוסדות הציבור, על ידי הסיוע הבינמשרדי.

4. 
צרוף גופים ציבוריים וממלכתיים לוועדה, העוסקים בהקמת מוסדות ציבור, כמו: המוסד לביטוח לאומי, משרד התעשייה והמסחר, משרד הבריאות, וכו'.

5. 
בחינת דרכי סיוע לרשויות, במסגרת הוועדה להסבת תקציבים, מבנייה - לתחזוקה והפעלה של מוסדות ציבור.

6. 
שיתוף נציגי מרכז השלטון המקומי בשלבי הדיון המתקדמים.

7. 
תיאום תקציבי מוסדות ציבור תוך איתור פרוייקטים, שלהם נקודות השקה בין המשרדים השונים. 

8. 
הכנת רשימת המוסדות המוכרים, אשר הוחל בבנייתם, בין שקיבלו מימון מדינה ובין שלא, בצרוף אומדנים לגמר.

משרד החוץ
פעולות הסברה בחו"ל

החלטת הממשלה
בק/183 מיום 23 למארס 1999
א. 
להקים פורום קבוע לתיאום פעולות הסברה ממשלתיות בחו"ל. בפורום ישתתפו: נציגי משרד החוץ, לשכת העיתונות הממשלתית, היועץ להסברה ותקשורת במשרד ראש הממשלה, דובר משרד הביטחון ודובר צה"ל.

נציג משרד החוץ ירכז פעולות הפורום.

ב. 
הפורום יעסוק, בין היתר, בהצבת יעדי הסברה, תכנון הסברה, קביעת סדרי עדיפות ומעקב אחר הביצוע.

ג. 
דיווח ימסר לאגף לביקורת המדינה מידי שלושה חודשים על פעולות הפורום.

ד. 
משרד החוץ ידווח לאגף לביקורת המדינה בתוך שלושה חודשים על תיקון הליקויים ויישום המלצות הביקורת.
ביצוע ההחלטה

משרד החוץ

הוקם פורום קבוע לתיאום פעולות הסברה ממשלתיות בחו"ל. חברים בו נציגי משרד החוץ (יו"ר), משרד ראש הממשלה, לשכת העיתונות הממשלתית, המשרד לביטחון הפנים, משרד הביטחון, דובר צה"ל, ומתאם הפעולות בשטחים. 

בישיבות האחרונות של הפורום, נדונה הפעילות ההסברתית והתקשורתית בתקופת המשבר עם הרשות הפלסטינאית. 

בתאריך 4.2.2001 התקיים דיון אצל המפקח הכללי במשרד ראש הממשלה במגמה לעמוד על מצב התיאום הבין משרדי, הקשיים שנתגלו והדרכים ליישובם.

משרד התיירות

לבקשת נציגות של משרד החוץ לחומר פרסומי, מועבר החומר למרכז המידע של משרד החוץ, ומשוגר על ידם למבקש.

"דרכונים רשמיים"

דו"ח מספר 50ב
החלטת הממשלה

תמ/40 מיום 13.3.2000
א. 
משרד החוץ יקיים בחינה מחודשת של מדיניות ההנפקה של "דרכונים רשמיים" והזכאים להם.

ב. 
יגובשו כללים חדשים לגבי זכויותיהם וחובותיהם של נושאי "דרכונים רשמיים".

ג. 
יילקחו "דרכונים רשמיים" ממי שאינו זכאי לשאת אותם על-פי הכללים החדשים שייקבעו.

ד. 
הערות ביקורת המדינה ילקחו בחשבון במהלך הבחינה מחדש וקביעת הכללים.

ה. 
דיווח על הביצוע ימסר לאגף לביקורת המדינה בתוך שלושה חודשים.

ביצוע ההחלטה

משרד החוץ

א. 
נבחנה מחדש, בהתאם להחלטת ועדת השרים, מדיניות המשרד לגבי הנפקת "דרכונים  רשמיים".
ב. 
גובשו כללים חדשים לגבי זכויותיהם וחובותיהם של נושאי דרכונים רשמיים. טיוטת נוהל בנושא נמצאת בשלבי עריכה סופיים.
ג. 
נלקחו כל הדרכונים הרשמיים ממי שלא היו זכאים לשאתם.

ד. 
הערות הביקורת נלקחו בחשבון בשעת הבחינה המחודשת וקביעת הכללים.

נציגויות ישראל בארה"ב
דו"ח מספר 50ב

א. ריכוז ממצאי הביקורת

1.
לא נמצא כי המשרד עשה את השינויים במערך השליחים על פי תכנית ארגונית כוללת לשגרירות, המבוססת על ניתוח הצרכים והגדרת תפקידים. לדעת משרד מבקר המדינה, בחינה כזאת דרושה כדי להתאים את מערך כוח האדם לצרכים. 
2.
מן הראוי שהמשרד ייתן דעתו על תקופה סבירה של חפיפה בין עובדים מתחלפים, וימנע החלפת כל צוות העובדים ביחידה אחת באותו פרק זמן. 
3.
הבדיקה העלתה שכמה שליחים בשגרירות ובקונסוליה שירתו בחו"ל יותר מחמש שנים רצופות. 

4.
עד ינואר 2000 טרם מונה ציר הסברה חדש. 

5.
לדעת משרד מבקר המדינה, עולה חשש כי לפעמים התקבלו עובדים מקומיים לעבודה בשגרירות ובקונסוליה בזכות קרבתם וקשריהם, ומן הראוי להקפיד על קבלת עובדים מקומיים על פי כישוריהם  בלבד. 
6.
 משרד מבקר המדינה העלה כי אין דפוסי תיאום בין השגריר, הקונסול הכללי והשגריר לאו"מ - שלושת הנציגים הבכירים של המדינה בארה"ב.

7.
 לדעת משרד מבקר המדינה, כיוון שמתן דירת שרד כרוך בהוצאה כספית גדולה, ופעמים רבות ההחלטה להקצות דירת שרד לבעל תפקיד מסוים משמשת תקדים, יש צורך שהמשרד יקבע נהלים ברורים לגבי הזכאות לדירות שרד, ואף יעדכן את הנהלים העוסקים ברהיטים ובציוד שבהן.

8.
 לדעת משרד מבקר המדינה יש מקום לקבוע לאלתר נוהל לקבלת ייעוץ משפטי מקומי לנציגויות. 

9.
לחלק מהשליחים אין צורך לארח אנשים במסגרת תפקידם, ולא ברור מדוע משולמת להם קצובת ייצוג. הביקורת העלתה כי השליחים אינם נדרשים לציין פרטים הנוגעים לשימוש בדמי הייצוג, כגון זהות  האורחים, תאריך האירוח ומטרתו.

10.
לא נעשה ניסיון לרכז את הביטוח הרפואי של הנציגויות כדי להשיג הסדרי ביטוח טובים יותר. מן הראוי היה שהוועדה הבין-משרדית לשכר ולתנאי שירות בחו"ל, תשקול אם יש מקום לרכז את הביטוח בגוף אחד. 
11.
לדעת משרד מבקר המדינה, על המשרד להגדיר בבירור את תפקידיו של הקונסול לענייני תרבות ואת סמכויותיו כלפי הנציגויות האחרות בארה"ב וכן לתת בידיו את הכלים למימושם. מתשובות המשרד בעניין זה עולה כי יש חילוקי דעות בדבר מקום מושבו הראוי של הקונסול לענייני תרבות ואף של הקונסול לענייני  אקדמיה. 
12.
יש צורך בתיאום בין הנציגויות לבין המשרד בארץ, בדיווחים שוטפים ובהנחיות מהמשרד, וכן נחוץ תיאום ביניהן לבין המשלחות האחרות. הבדיקה העלתה כי נושאים אלה לקו בחסר. 
13.
איוש התפקידים החשובים בתחום ההסברה והדוברות בוושינגטון ותפקיד סגן הקונסול בניו יורק לא היה רצוף, ואף תפקידו של הסמנכ"ל האחראי לנציגויות בצפון אמריקה לא היה מאויש פרק זמן ארוך.

ב. מצב תיקון הליקויים

משרד החוץ

1. 
בעקבות הביקורת, מתקיימים במשרד החוץ דיונים בנושא פריסת הקונסוליות ובחינת התפקידים הארציים ברחבי ארה"ב.
2. 
משרד החוץ קבע, שבנוסף לחפיפה המקובלת, יצאו מקבלי התפקידים בחו"ל לביקורי "אורינטציה" חודשים מספר לפני הגעתם למקום השירות. ביקורים אלה, בשונה מחפיפה מסורתית, משוחררים מלחצי "הרגע האחרון", ולכן לדעת המשרד, יהיו גם יעילים יותר.
3. 
בתיאום עם נציב שירות המדינה, הוחלט על שינוי ההוראות בתקשי"ר לעובדי משרד החוץ, להעמיד את מספר שנות השירות בחו"ל על חמש שנים, ולהקים ועדה משותפת למשרד ולנציבות שתדון במקרים חריגים.
4. 
מונה כבר ציר הסברה בשגרירות בוושינגטון.
5. 
בעקבות הביקורת, דרש המשרד לקיים ועדות קבלה לעובדים מקומיים בכל הנציגויות, ומקיים פיקוח על יישום הנחיה זו.
6. 
משרד החוץ פועל להגביר התיאום בין השגריר, הקונסול הכללי והשגריר לאו"מ. שלושת ראשי הנציגויות בוושינגטון וניו יורק הינם מינויים חיצוניים, שלא מקרב סגל העובדים הקבוע של המשרד.

7. 
נוהל זכאות לדירת שרד, למעון ראש נציגות, ולהצטידות ברהיטים ובציוד שבהן, הושלם ומיושם.

8.
היועץ המשפטי של המשרד מכין נוהל בדבר קבלת יעוץ משפטי מקומי לנציגויות. טיוטת הנוהל נמצאת בשלבי הכנה סופיים.
9. 
לדעת משרד החוץ, כל העובדים השליחים, ללא יוצא מן הכלל, נדרשים לארח ולחלק מתנות. שיטת הדיווח נקבעה על ידי הוועדה הבינמשרדית לתנאי שירות, ומשרד החוץ פועל על פי הוראותיה.

10. 
מטעמי יעול וחיסכון, הוחלפה בשנת 2000 חברת הניהול העוסקת בהחזר הוצאות רפואיות על ידי חברת ביטוח. על פי המלצת הביקורת תדון הוועדה הבינמשרדית לתנאי שירות - בריכוז הביטוח בגוף אחד.

11. 
משרד החוץ טרם החליט בענין קונסול תרבות, והנושא עדיין בדיון. עד כה התקבלה החלטה עקרונית הקובעת שהקונסול לעניני תרבות, שמקום מושבו בניו-יורק, יהיה אחראי רק על ניו-יורק. לגבי התפקידים הארציים, עדיין לא נקבעה החלטה במשרד.

12. 
בעקבות הביקורת, נלמדו הליקויים ותוקנו. להערכת גורמי המטה במשרד, שופר התיאום בין הנציגויות לבין המשרד בארץ, ובין הנציגויות לבין המשלחות האחרות.

13. 
כל המשרות בתחום ההסברה והדוברות בוושינגטון, סגן הקונסול בניו יורק, והסמנכ"ל האחראי לנציגויות בצפון אמריקה, כבר אוישו.

החטיבה הקונסולרית
דו"ח מספר 50ב

א. ריכוז ממצאי הביקורת

2.
לעתים נעשות בנציגויות פעולות בידי עובדים מקומיים שאינם מוסמכים על פי החוק לעשותן.

4.
מהממצאים עולה כי דרושה בחינה מחודשת של דרך מינוי השליחים לתפקידים קונסולריים ושל הכשרת 
 העובדים המקומיים בנציגויות בתחום זה; עוד עולה כי יש צורך בהקפדה רבה יותר של הנציגויות על מילוי התקנות וההוראות בתחום הפעולות הנוטריוניות. 
5. 
הביקורת העלתה כי ניתנו "דרכונים-רשמיים" על סמך רשימה של ממלאי תפקידים שהוכנה לפני שנים רבות, בלא שהובהר מי קבע את הרשימה, מה הן אמות המידה הראויות לקביעת הרשימה, ובידי מי הסמכות להוסיף ולגרוע ממנה. הונפקו דרכונים רשמיים לשליחים של גופים שונים מסיבות לא ברורות, ולאנשים שלא היו זכאים לכך; יש להסדיר את ההוראות בדבר הנפקת דרכונים רשמיים, חובותיהם וזכויותיהם של נושאי דרכונים אלו ורשימת הזכאים לשאתם. 
ב. מצב תיקון הליקויים

2.4. 
שופרו ההדרכות ודרכי הפיקוח והבקרה על התפקוד הקונסולרי של הנציגויות, במטרה להימנע ככל הניתן מפעולות של עובדים שלא הוסמכו לכך.
5. 
גובשו כללים חדשים לגבי זכויותיהם וחובותיהם של נושאי דרכונים רשמיים. טיוטת נוהל בנושא נמצאת בשלבי עריכה סופיים.
נלקחו כל הדרכונים הרשמיים ממי שלא היו זכאים לשאתם.

משרד החינוך
החינוך במגזר הדרוזי

דו"ח מספר 46
החלטת הממשלה

בק/53 מיום 3 לנובמבר 1997

א. 
בהמשך להחלטה מספר תמ/21 של הממשלה מיום 11 לאפריל 1996, יכין משרד החינוך התרבות והספורט, בשיתוף משרד האוצר, תוכנית חומש חינוכית לשנים 1998-2001 למגזר הדרוזי. הערות ביקורת המדינה ילקחו בחשבון במהלך הכנת התוכנית.

התכנית תוגש לאגף לביקורת המדינה במשרד ראש הממשלה בתוך ארבעה חודשים.

ב. 
הצוות הבינמשרדי לשיקום השכונות שמרכז משרד הבינוי והשיכון, בשיתוף משרד האוצר, יכין תוכנית לשילוב ישובים דרוזים במסגרת התוכניות הרב-שנתיות לשיקום השכונות. התכנית תוגש בתוך ארבעה חודשים לאגף לביקורת המדינה.
ביצוע ההחלטה

משרד החינוך

א. 
מטרת תכנית החומש 

משרד החינוך פועל לקדם את מערכת החינוך הערבית והדרוזית, והקצה תקציב של 250 מיליון ש"ח לחמש שנים, החל משנה"ל תש"ס.

מטרת תכנית החומש היא יצירת שיוויון הזדמנויות, בין תלמידי מערכת החינוך היהודית לבין התלמידים במערכת החינוך הדרוזית והערבית, כך שתלמידים דוברי ערבית, יוכלו להגיע להישגים שיצמצמו את הפערים הקיימים בין קבוצות אלה באוכלוסייה, תוך התחשבות בייחודיות ובצרכים של כל קבוצה.

צוות היגוי משרדי לתוכנית החומש, קבע תוכנית המתבססת על המלצות שלוש ועדות (בן פרץ, גולדשטיין, כ"ץ), שטיפלו במגזרים שונים במערכת החינוך הערבית והדרוזית.

צוות ההיגוי נערך להפעלת תוכנית החומש לשנה"ל תשס"א לטווח הקצר, ולארבע השנים הבאות כמסגרת כללית להפעלת תוכנית החומש.

תחומי תכנית החומש

קידום הישגים לימודיים כמיומנויות היסוד בבתי הספר היסודיים ובחטיבת הביניים.

קידום שיעורי העלאת הזכאות לבגרות בחטיבות העליונות.

ביצוע פעילויות בתחומים שונים, בזיקה ישירה לסעיפים 1 ו-2.

ביצוע תכנית החומש

מוקד ביצוע תכנית החומש יהיה בית הספר.

האחריות הכוללת על ביצוע התוכנית תוטל על מנהלי המחוזות.

המחוז יוודא הקמת צוות היגוי בכל בית ספר, צוות היגוי יישובי בשיתוף ראש הרשות, וצוות היגוי מחוזי בראשותו של מנהל המחוז.

יושם דגש על תפקיד מנהל בית הספר ואחריותו לביצוע תוכנית הפעילות השנתית, כאשר הוא אישית מוביל ומלווה את התהליך החינוכי הבית ספרי.

לכל בית ספר נקבע גוף מלווה ומנחה לפעולות הבאות:

- לגבש, עם בית הספר, את מיפוי הצרכים.

- לתכנן וללוות את הצוות החינוכי בביצוע ויישום תכנית הפעילות השנתית.

- לסייע במתן אמצעים כפי שיידרשו, כנובעים מיעדי תוכנית הפעילות השנתית.

- להוציא לפועל תכנית יישובית, בהנחיית המפקח, המבוססת על כלל התוכניות הבית ספריות וצרכי הישוב, תוך שימת דגש על איגום המשאבים ותיאום עם הרשות המקומית.

החינוך במגזר הערבי

דו"ח מספר 46
החלטת הממשלה
בק/54 מיום 3 לנובמבר 1997

א.
לרשום את הודעת שר החינוך, התרבות והספורט מיום 8 לאוקטובר 1997 בדבר מינוי ועדה להכנת תוכנית חומש לחינוך הערבי, בהשתתפות נציג האוצר, בראשות פרופ' מרים בן-פרץ.

בהכנת התוכנית ילקחו בחשבון הערות ביקורת המדינה המתייחסות לתוכנית החומש שפרסם משרד החינוך, התרבות והספורט ביוני 1991.

ב. 
התוכנית תוגש לאגף לביקורת המדינה בתוך ארבעה חודשים.

ביצוע ההחלטה

ראה ביצוע החלטה בק/53 - החינוך במגזר הדרוזי.

הטלוויזיה החינוכית הישראלית 

דו"ח מספר 48

החלטת הממשלה

בק/82 מיום 17 למארס 1998
א. 
שר החינוך, התרבות והספורט יגבש תוכנית לגבי המבנה הארגוני והמעמד המשפטי הראוי של הטלוויזיה החינוכית הישראלית, לאור המלצות מבקר המדינה.

ב. 
דיווח יועבר לאגף לביקורת המדינה בתוך שישה חודשים.

ביצוע ההחלטה

משרד החינוך - הטלוויזיה החינוכית

משרד החינוך בוחן הפיכת הטלוויזיה החינוכית ל"סוכנות ניהול". משמעות שינוי זה היא:

1.
טלוויזיה חינוכית ציבורית, המשדרת תוכניות איכותיות, נטולות שיקולי מדרוג, בנושאי חינוך, תרבות, מדע, ונושאים חברתיים אחרים, אשר אינם מקבלים מענה בערוצים אחרים.

2.
פיתוח וקידום הלמידה מרחוק, במגמה לשלב את הטלוויזיה והמחשב, והפיכתם לכלי המאפשר לכל הציבור העשרה וקידום חברתי-חינוכי. 

משרד החקלאות ופיתוח הכפר

השירותים הווטרינריים

דו"ח מספר 46

מצב תיקון הליקויים

היקף השחיטה השחורה

יחידת הפיצו"ח ממונה על מלחמה ב"שחיטה שחורה". בשנים 1999 ו-2000 ביצעה יחידת הפיצו"ח של משרד החקלאות 86 ו-43 תפיסות, בהתאמה, של "שחיטה שחורה". כל בתי המטבחיים מוסרים בקביעות דיווח מספרי על היקף השחיטה.
שיפור מצבם של בתי המטבחים והקצאת משאבים מהמשרד לשיפור מצבם

עודכנה התוספת לפקודת מחלות בעלי חיים (שחיטת בהמות), המסדירה מיקומם ומספרם של בתי המטבחים בישראל. 

שחיטות דחק

מ-01/01/2001 אין מתבצעות שחיטות דחק בעדרי החלב. כל שחיטות הדחק והבהמות המתות שמעל גיל 6 חדשים, מועברות למתקן שריפה מרכזי בליווי וטרינרי. הפיצוי לבעליהן מוסדר ע"י מועצת החלב וקרן נזקי טבע.

תקן מומלץ לרופאים וטרינרים 

מרכז השלטון המקומי לא אימץ את התקן המומלץ על ידי משרד החקלאות, והוא נתון לקביעתם של ראשי העיריות והמועצות. 

"ניגוד עניינים" במתן שירותים לענף הלול

בוצעה הפרדה בין המערך הקליני למערך המפקח. עדיין קיים ניגוד עניינים ברמת מנהלי המעבדות והמשחטות. 

שאריות אנטיביוטיקה במוצרים מן החי

בדיקות של שאריות תרופות, במוצרים מהחי, מבוצעות כיום בבשר עוף, ביצים, חלב , דגים, דבש, ובבשר בקר מיבוא. הבדיקות במסגרת סקר ארצי כמקובל אינן מבוצעות בבשר בקר וצאן מקומי מחוסר מימון. הבדיקות היחידות שבוצעו בבקר הם בדיקות שחיטות דחק (סה"כ  28 בדיקות). במהלך שנת 2000 בוצעו במוצרים השונים בדיקות לשאריות תרופות, חומרי הדברה, ומזהמים סביבתיים, לפי הפרוט הבא:

	סה"כ הבדיקות המתוכננות בשנת 2001
	סה"כ בדיקות אשר בוצעו בשנת 2000
	שם המוצר הנבדק

	2,900
	2,648
	בשר עוף

	800
	431
	ביצים

	300
	190
	דגים

	1,700
	1,490
	חלב

	20
	20
	דבש

	בהיקף דומה לשנת 2000
	2,841
	בשר בקר מיובא


הדגימות בבשר עוף, מבוצעות ע"י הוטרינרים המפקחים במשחטות ובמפעלים. הדגימות בדגים מבוצעות בידי הרופאים הרשותיים. דגימות דבש מבוצעות ע"י מנהל המכון הווטרינרי. דגימות חלב ע"י רופאי הלשכות הוטרינריות. דגימות בשר בקר מיובא ע"י רופאי הנמלים. דגימות ביצים בוצעו בעבר ע"י פקחי מועצת הלול, ובעתיד ע"י הרופאים הרשותיים. הבדיקות  המעבדתיות עצמן מבוצעות במעבדה המרכזית לשאריות במכון הוטרינרי. 

המגמה המסתמנת בפיקוח על בשר עוף הינה שיפור המודעות בקרב המגדלים (החקלאים). בעבר היו רמות חריגות של שאריות אנטיביוטיקה בבשר ההודים בסדר גודל של 7%-8%. בשנים האחרונות, בעזרת שיפור פעולות האכיפה, ירדה החריגה לפחות מ-1%, בדומה למקובל בעולם הנאור. במהלך השנים נמצאו בעזרת הסקר הארצי, כמויות חריגות של שאריות קוקסידיוססטיקה בבשר פטם. לאחר פעולות הסברה ושיפור האכיפה, הפכה תופעה זו לנדירה. רמת השאריות במוצרים האחרים שנבדקו (דגים, ביצים, חלב  וכו') אינה חורגת מהמקובל בעולם. הסקרים השנתיים במוצרים אלה, שהרכבם משתנה ע"פ קביעת ועדת ההיגוי, מאפשרים מעקב וטיפול בכל המקרים של חריגה. 

מאזן המעבדה לשאריות כימיות וביולוגיות בבשר עוף ומוצריו 

להלן נתוני המאזן לשנת 2000: 
הכנסות:  2,600 מלש"ח.
הוצאות:  2,393 מלש"ח (כולל שכ"ע).
תרופות בלתי מורשות 

מערך האכיפה נמצא בארגון מחדש. בשנת 2000 נערכה פעילות אינטנסיבית בשיתוף השירותים הוטרינרים (שו"ט), יחידת הפיצו"ח ומשרד הבריאות, שהסתיימה בתפיסת כמויות ניכרות של תכשירים וטרינרים מזויפים, תכשירים וטרינרים מוברחים משטחי האוטונומיה, חומרים בלתי מאושרים, רקיחות לא חוקיות, ותרופות מוברחות.  

פיקוח על מכוני תערובת

בשנת 1998/9 נערכו ביקורים ב-29 מכוני תערובת המנפקים תערובות רפואיות.

בשנת 2000 נערכו שתי בקורות בלבד.

מקומות ניפוק מורשים

בשנת 1998/9 נערכו ביקורות ב-19 מקומות מאושרים לשיווק תרופות וטרינריות מיוחדות לבעלי חיים.

בשנת 2000 נערכו ע"י השו"ט 9 ביקורים.

השימוש בפורמלדהיד בענף הלול

התכשיר פורמלדהיד רשום כחוק בישראל. השימוש בחומר הוסדר ע"י נציגי המשרד לאיכות הסביבה, משרד העבודה, משרד הבריאות והשירותים הוטרינרים. היועצים המשפטיים של המשרדים סיכמו נוסח תקנות הנמצאות בהליכי פרסום: תקנות הבטיחות בעבודה (גיהות תעסוקתית ובריאות העובדים בפורמלדהיד) התש"ס-1999, ותקנות החומרים המסוכנים (שימוש בתכשירים ליד מבנים) התשס"א-2001.

הקמת תחנת הסגר לבהמות מוברחות מהאוטונומיה

ליד מושב דור, הוקמה תחנת הסגר לבהמות מוברחות מהאוטונומיה. התחנה לא הופעלה, הן בגלל מעוט התפיסות, והן בגלל מיקומה, בצמוד לרפתות חלב מקומיות. עדרים מקו התפר מועברים היום לתחנת ההסגר בבאר שבע. השירותים הוטרינריים בודקים חלופות שונות לתחנת דור, כולל העתקת המתקן.

תרכיבים למחלות אקזוטיות

לאחר תקלות רבות, הופעל המתקן ליצור תרכיב חירום ב-1/3/2001. היערכות למחקר ואבחון מעבר למינימום המתחייב, בלתי אפשרית בקיצוצים המושתים על כוח האדם במכון הוטרינרי.

מתן שירות לישובים היהודיים מעבר לקו הירוק

בוצע באופן סדיר עד לפרוץ האירועים של ספטמבר 2000.

יחידת הפיצו"ח

הכפיפות המבצעית הינה למנהל היחידה. כפיפות מקצועית למנהל השירותים הווטרינריים. מונו 3 מקשרים, ששיפרו את הפעלת היחידה לצרכים הוטרינרים.

גביית תשלום עבור אבחון מחלות

משימת התמחור הוטלה על המכון לפריון העבודה ערב סגירתו. העבודה לא הושלמה. השירותים הווטרינרים עוסקים בלימוד הנושא.
ביעור הברוצלוזיס

הושקעו במבצע במתכונתו המורחבת, כ-30 מלש"ח. האוצר הודיע על הפסקת המימון, לאור חוסר ההצלחה בשטח, וגם לאור העובדה שהמבצע לא התנהל משני צידי הגבול במקביל.
המבצע ממשיך להתבצע, היקף של  כ-2.5 מלש"ח  לשנה בלבד. מתבצע חיסון תוך עיני בעדרים, במקום השיטה הקודמת "בער ושחט".
אין מניעה לשחרר בשר זה למאכל אדם. הנוהג בעולם לגבי מדינות בלתי נגועות, בהן אין מחסנים, הוא השמדת הבשר ואברי הפנים. במדינות נגועות מותר שחרור הבשר לרוב לאחר טפול תרמי. 

מחלת הכלבת

השירותים הוטרינריים פתחו במבצע חיסון אורלי של חיות הבר. בשנת 2000 פוזרו פיתיונות בשטח של כ-5000 קמ"ר בצפון הארץ. התכנית ל-2001 היא לחזור על הפיזור בצפון, ולהרחיב את הפיזור גם לאזור ערד-דימונה. 

עבודה פרטית של רופאים וטרינרים

הרשות העליונה לעבודה פרטית בנציבות שירות המדינה החליטה שלא תאושר עבודה פרטית בשכר לרופא וטרינרי, בעל תפקיד סטטוטורי, ובכל יתר התפקידים, ידונו לגופו של ענין.
התקשי"ר יתוקן באופן שלא תאושר עבודה פרטית לבעל תפקיד סטטוטורי.
רישום השו"ט כמפעל עסקי

השירותים הוטרינריים מוגדרים כיחידת סמך ללא חשבות נפרדת. מערכת השו"ט אינה מנוהלת על בסיס עסקי.
תימחור המערכת

משימת התמחור הוטלה על המכון לפריון העבודה ערב סגירתו והעבודה לא הושלמה. השירותים הוטרינריים עוסקים בלימוד הנושא.

ניהול ספרים במעבדות ובמחקרים

תקציב המעבדות לשאריות וטיב דגה, מנוהל בתקציב השוטף ובתקציבי המחקר. לגבי יתר המעבדות קיים נוהל לגבי ההוצאות. השירותים הוטרינריים נמצאים עתה בשלבי הערכות לניהול  ההכנסות. מחקרי חו"ל, מנוהלים באורח מלא. לגבי  מחקרי פנים מנוהלות ההכנסות בלבד.
ספירת מלאי

לגבי ציוד בר-קיימא ותרכיבים, מתבצעת ספירת מלאי אחת לשנה, באחריות מנהל היחידה לפיקוח והדרכה משקית במשרד החקלאות. לגבי תרכיבים, השירותים הוטרינריים מקיימים מעקב ממוחשב, שוטף ורציף.

גביית חובות

א. 
דו"חות גיול חובות, מופקים ומועברים ע"י הגזבר אחת לחודש לכל הלשכות הוטרינריות. 
במהלך התקופה הקרובה תותקן תוכנת "בוחן" במערך הלשכות, כדי להפיק את דו"ח גיול החובות, באורח עצמאי.
ב. 
מערכת "בוחן" אינה מסוגלת לבצע חישוב של ריביות פיגורים/הצמדה.

ג. 
בעת שמוגשות תביעות משפטיות, באמצעות הלשכה המשפטית של המשרד, מבוצעים חישובי הצמדות וריביות פיגורים.

ארגון השירותים הוטרינרים והעברת השירות לחקלאים, לידיים פרטיות

מהניסיון המצטבר בשירותים הוטרינרים, הגיע משרד החקלאות למסקנה שהפיקוח בכל הרמות (ולא פיקוח-על בלבד), חייב להישאר בידי השירותים הוטרינריים. אין משרד החקלאות רואה מקום להפרטה (נוספת) של השירותים הקיימים. ההשלכות המעשיות ממסקנה זו הן, שיש להשאיר בתחום פעילות השירותים הוטרינריים בשדה, את כל סמכויות הפיקוח, החיסונים כנגד המחלות המגפתיות (קטגוריה A), ואלו שהוכחדו או בתהליכי הכחדה. יש גם לשמר את יכולת הפעולה של השירותים בשדה.

בעתות חירום וטרינריות, ובמגזרים בהם אין החלופה של השוק הפרטי קיימת, הועברה למעשה פעילות החיסון כנגד מחלות בעלי חיים שאינן בקטגוריות הנ"ל, לידי הוטרינריה הפרטית. כדי לשמר מעמדו כמעבדה רפרנטית לעת חירום, ועל מנת לא לאבד את המידע האפידמיולוגי ההכרחי לשירותים הוטרינרים, למטרות אתראה, שומר המכון הוטרינרי על נפח אבחון הכרחי. מעבר לכך (כמו באבחון מחלות בחיות מחמד), אין המכון הוטרינרי מתחרה במעבדות שקמו בשוק הפרטי.
משרד המדע, התרבות והספורט

הטיפול במחקר ופיתוח

א. ריכוז ממצאי הביקורת

1.
המיניסטריון הפדרלי הגרמני לחינוך ולמחקר מעביר כספים למימון מחקרים לחשבון מיוחד של משרד המדע בבנק ישראל; בחשבון האמור היו יתרות זכות גדולות. נמצא, כי הכספים בחשבון האמור אינם נושאים ריבית, שכן בעקבות החלטת בנק ישראל, זה יותר משמונה שנים הוא אינו מזכה בריבית יתרות מטבע חוץ שהפקידו אצלו משרדי הממשלה. עם זאת התברר כי ניתן לבקש מהחשב הכללי שבמשרד האוצר היתר לפתוח חשבון בבנק מסחרי ולהפקיד בו את הכספים, וכך ליהנות מריבית על יתרות בחשבון. המשרד לא ביקש היתר כזה. לדעת משרד מבקר המדינה, ניהול פיננסי תקין, לנוכח יתרות הזכות הגדולות שעמדו במשך שנים רבות בחשבון, חייב השקעת הכספים בתכנית נושאת ריבית שאין בה סיכון. 
2. 
לדעת משרד מבקר המדינה, לנוכח חשיבות נושא הניהול הפיננסי של המחקרים ורישום ההוצאות, על המשרד לשפר ולהעמיק את הבקרה במוסדות על השימוש במענקי מחקר. 

3.
המשרד לא ניהל רישום מסודר של התקדמות המחקרים לסוגיהם, תוצאותיהם, פרסומים שהוצאו, פטנטים שנרשמו בעקבותיהם ושימוש תעשייתי בידע שהופק בהם. 

4.
הערכת תכניות היא כלי חשוב בידי קובעי מדיניות ומבצעיה, להשוואה בין התכנון לבין הביצוע ולהפקת לקחים. התברר כי המשרד לא העריך את תכנית המחקר לפיתוח תשתיות ולא הגדיר מדדים שיאפשרו לקבוע את מידת הצלחתה. לדעת משרד מבקר המדינה, על המשרד להעריך את התכנית בכללותה לאור ההתפתחויות המדעיות והטכנולוגיות בארץ ובעולם, ולמדוד את תרומתה לפיתוח התשתית הטכנולוגית בתחומים השונים ולכלכלת המדינה. 

ב. מצב תיקון הליקויים

משרד המדע, התרבות והספורט
1. 
חשב המשרד פנה בבקשה אל החשב הכללי, לפתוח חשבון מט"ח בבנק מסחרי, אך החשב הכללי סרב לאשר הבקשה. 

המשרד פועל לצמצום וייעול תהליך הזרמת התשלומים למוסדות המחקר, כדי לצמצם ולמנוע היווצרות יתרות בחשבון המשרד בבנק ישראל: א) אחת לחודש שולח המשרד, מכתב תזכורת למוסדות המחקר בכל הקשור לעיכובים בקבלת דיווחים כספיים ומדעיים ו/או אי עמידה בתנאי ההסכמים. ב) אחת לחודשיים, מתקיימים מפגשים בין אנשי הכספים של המשרד עם נציגי מוסדות המחקר, במטרה לשפר את הזרמת הכספים מהמשרד למוסדות המחקר.

2. 
המשרד מינה שני משרדי רואי חשבון לבדיקת המוסדות (אוניברסיטאות ומכוני מחקר), על השימוש במענקי המחקר. הבדיקה נערכת על דגימה של כ-20% מהתוכניות השונות, תשתיות, מו"פ תחרותי, מחקרים משותפים עם גרמניה, ומחקרים משותפים עם ארצות אחרות. המשרד עורך באופן שוטף בדיקה מקצועית של תוכניות המחקר על ידי צוותים מקצועיים, הכוללים בקרים חיצוניים, שאינם מעובדי המשרד. בהכנה נוהל למעקב, פיקוח ובקרה על השימוש במענקי מחקר.
3. 
המשרד מינה צוות בכיר, הכולל את המדענית הראשית והיועצת המשפטית, לבדיקת נושא זכויות קניין על תוצאות מחקרי תשתית. הצוות קיים דיונים עם גורמים רבים, ונערך להמשיך עבודתו, בשיתוף כלל הגורמים הרלוונטיים במשרד ומחוצה לו. מועד סיום - עד סוף שנת 2001.

לנושא הקניין הרוחני הספקים ואינטרסים שונים הכרוכים, בין היתר, בסוג המחקר ומטרתו. האיזון בין האינטרסים השונים עדין ומורכב. מציאת האיזון כרוכה גם בליבון מדוקדק של אפיוני המו"פ הממשלתי ואופן השגת מטרותיו, באבחנה מן המו"פ האקדמי והמו"פ התעשייתי. 

הצוות בוחן את הנושא והפעילות בו, עם משרדי ממשלה אחרים, עם גורמים משפטיים וגורמים מקצועיים, וכן בוחן את הנושא עם רשויות מחקר אוניברסיטאיות המצויות בנושא, ומתלבטות בו מצדן. כן בוחן הצוות הסדרים בתחום המו"פ במדינות אחרות, כגון: אופן ההסדרה בחוק האמריקאי, והסדרים בגרמניה מול מוסדות המחקר הממשלתי. 

באופן פרטני נבחנו על ידי הצוות החוזים השונים הנהוגים במשרד. הוכנו תיקונים זמניים במספר סוגיות דחופות, כגון הסדר זכויות הקניין במחקרים המשותפים עם גרמניה. לובנו בקשות מיוחדות לבקשת רשיון לפטנט או לפרסום על ידי מספר מוסדות מחקר, במטרה ללמוד את האפיונים האמיתיים, "מן השטח", של הבעיה.

עד לסיום עבודת הצוות, הובהר לראשי רשויות המחקר באוניברסיטאות, כי הינם חייבים לבקש את אישור המשרד לפני ביצוע פעולות מסחור כל שהן בפרוייקטים הממומנים על ידו. מתבצע רישום מסודר של בקשות אלו. כן נבדק בקפדנות ביצוע הדרישה לאזכור המשרד בפרסומים מדעיים, הנובעים מהפרוייקטים והמלגות הממומנים על ידי המשרד.

המשרד בשלבי פיתוח אחרונים והטמעה של מערכת ממוחשבת חדשה למעקב ובקרה אחר תהליך אישור המחקרים וביצועם. באמצעות המערכת המשרד יקיים רישום של המחקרים, משלב הוצאת קול קורא, דרך קבלת הצעות, רישום שלבי הדיון בוועדות השונות, הכנת החוזים, קבלת דו"חות מדעיים, קבלת דו"חות כספיים במהלך חיי המחקר, תוצאות המחקר, פרסומים שהוצאו ופטנטים שירשמו, ושימושים תעשייתיים מהידע שיופק מהם.
4. 
לצורך הערכה כמותית של הישגי תוכנית התשתיות, הוחלט לשכור שירותיה של חברה המתמחה בהערכת תוכניות מו"פ. פורסם מכרז ונבחרה חברה, שאמורה לבצע בדיקה, בחינה והערכה של הישגי התוכנית עד עתה. צוות היגוי מטעם המשרד מלווה את העבודה. הדו"ח הסופי יוגש למשרד ביוני 2001. 

משרד המשפטים

קניין רוחני - פעולות של לשכת הפטנטים, 
המדגמים וסימני המסחר, ואכיפה

דו"ח מספר 48
החלטת הממשלה

בק/88 מיום 23 למארס 1998
א. 
שר המשפטים יקים גוף מרכזי לריכוז מידע ויעוץ, בנושא קניין רוחני, ויפעל לתיאום בין הגורמים הממשלתיים העוסקים בנושא: משרד המשפטים, משטרת ישראל, משרד התעשייה והמסחר, הנהלת המכס ומע"מ.

דיווח יימסר לאגף לביקורת המדינה במשרד ראש הממשלה, בתוך שלושה חודשים.

ב. 
משרד המשפטים יגבש תוכנית ליעול תהליכי העבודה ולענין האכיפה בלשכת הפטנטים, המדגמים וסימני המסחר.

הערות מבקר המדינה ילקחו בחשבון בהליך זה.

דיווח יוגש לאגף לביקורת המדינה בתוך שישה חודשים.
ביצוע ההחלטה

א. 
ועדת השרים לענייני קניין רוחני החליטה ב-23 לספטמבר 2000, למנות ועדה בין-משרדית בראשותה של המשנה ליועץ המשפטי לממשלה (אזרחי), ובהשתתפות נציגי משרד המשפטים, התעשייה והמסחר, האוצר (אגף המכס ומע"מ), ביטחון הפנים ומשטרת ישראל, אשר תגיש לוועדת השרים נייר עמדה, בנושא ההיערכות לפעולה בנושא המאבק בעבריינות בתחום הקניין הרוחני.
בחודש ינואר 2001 פרסמה הוועדה בראשות המשנה ליועץ המשפטי לממשלה דו"ח ביניים.

דו"ח הביניים כולל את תיאור המצב הקיים מבחינת מערך כוח האדם, המבנים והציוד, תיאור הפעילות, הבעיות שהתעוררו והצעות לשיפור האכיפה, כלהלן:

משטרת ישראל
הקמת יחידה ארצית מרכזית, שתפקידה יהיה לאכוף את דיני הקניין הרוחני. ליחידה זו יהיו מבנה וסמכויות ברורים והיא תתמסר לנושא זה בלבד. היא תוכל לפתח את ההתמחות הדרושה, לקבוע את סדר העדיפויות הארצי ולהקצות את המשאבים העומדים לרשותה בהתאם. בכך, יתאפשרו ריכוז הפעילות ביחידה אחת ותיאום יעיל יותר למול גורמי האכיפה והתביעה השונים כמו גם למול בעלי הזכויות, תוך שמירת האפשרות לניוד הצוותים. 

אגף המכס ומע"מ

המכס יחקור עבירות קנין רוחני, בנוסף על אלה שהוא חוקר כיום. המכס ופרקליטות המדינה יבחנו את הפרמטרים המתאימים לחקירת עבירות הקנין הרוחני.
יתוקנו כתבי ההסמכה של התובעים של המכס, כדי שיכללו גם את עבירות הקנין הרוחני, כך שניתן יהיה להוסיפן לכתבי האישום.

לצורך החקירות הפליליות, המכס יערוך השתלמויות בנושא הקנין הרוחני ויגבש הנחיות לחוקרים.

להוסיף למכס תקנים של תובעים.
משרד המשפטים

בכל מחוז יהיה פרקליט שמצוי בתחום הקנין הרוחני. פרקליט זה ינהל את התיקים ויהווה כתובת לפרקליטים אחרים ולתובעים המשטרתיים.

פרקליטות המדינה תנחה את פרקליטויות המחוז והמשטרה, באשר לקשר ביניהן בתחום הקנין הרוחני.

פרקליטות המדינה תקבע כללים באשר לחלוקת הכנת כתבי אישום בינה לבין יחידת התביעה של המכס.

הצוות המשותף לפרקליטות המדינה והתביעה המשטרתית יגבש עמדה לגבי אילו תיקים ניתן להגיש כתבי אישום.

פרקליטות המדינה ופורום האכיפה יגבשו כללים בדבר הראיות שנדרשות לצורך הגשת כתב אישום.

פרקליטות המדינה ופורום האכיפה יציגו את הסוגיה המורכבת של דיני הקנין הרוחני בפני בית המשפט, במטרה להגביר את המודעות של בית המשפט לנזק הכלכלי והתרבותי של עבירות בקניין רוחני, וכן לצורך החמרת העונשים במקרים המתאימים.

מנהל המחלקה הכלכלית ירכז את פורום האכיפה ואת ההנחיה השוטפת של גורמי האכיפה השונים.

יקבעו דרכי העברת מידע שוטף אל הממונה על העזרה המשפטית, וממנו למאגר המשטרתי ולכל גורם רלבנטי אחר.
הקמת יחידות אכיפה של דיני קניין רוחני בשטח C, בעלות סמכות פעולה לסחורות מפירות קניין רוחני, שמקורן בתחומי הרשות הפלשתינאית.

משרד התעשייה והמסחר

מחלקת האכיפה של המשרד תשים דגש על אכיפת עבירות הנוגעות לקנין רוחני, אשר נמצאות בתחום תפקידה. יחידת האכיפה תדווח על עבירות שאינן בתחום סמכותה, למשטרה.

שיתוף פעולה בין גורמי האכיפה
יוקם פורום שמטרתו לתאם את האכיפה של דיני הקנין הרוחני (פורום אכיפה), שבו יהיה נציג מומחה של כל גורמי האכיפה המרכזיים, שהם: המשטרה, הפרקליטות ורשויות המס; ריכוז הפורום יהיה בידי המחלקה הכלכלית בפרקליטות המדינה. 

הנהלים לשיתוף פעולה בין הגורמים יגובשו בפורום האכיפה, ונהלים קיימים ייושמו בהקדם.
הקשר עם בעלי הזכויות
פורום אכיפת קנין רוחני יבחן את הקשר עם בעלי הזכויות, נושא הנוגע לכל רשויות האכיפה.
השתלמויות והדרכות
יקוימו השתלמויות שבהן ישתתפו גורמי האכיפה השונים.

עריכת השתלמות כללית של החוקרים והתובעים העוסקים בקנין רוחני בפרקליטות, במכס, במשטרה ובמס הכנסה. ההשתלמות תרוכז בהיבט המקצועי בידי משרד המשפטים, ובהיבט הארגוני בידי המשטרה, בשיתוף הגורמים המקצועיים במכס ובמס הכנסה.

הבקרה הציבורית על לשכת עורכי הדין 
ושקיפות פעולותיה
דו"ח מיוחד של מבקר המדינה
החלטת הממשלה

תמ/67 מיום 3.9.2000
א. 
משרד המשפטים יציג את עמדתו ומסקנותיו בעניין הדין המשמעתי בלשכת עורכי הדין, תוך שלושה חודשים מיום קבלת החלטה זו.

ב. 
משרד המשפטים יקבע תוך שלושה חודשים מיום קבלת החלטה זאת, את עמדתו בנושאים המחייבים שינויי חקיקה, הנוגעים לשקיפות פעולותיה של לשכת עורכי הדין ולבקרה הציבורית על פעולותיה.

ג. 
ביישום הסעיפים א' וב' שלעיל תובאנה בחשבון הערות מבקר המדינה, המופיעות בדו"ח על הביקורת בלשכת עורכי הדין מיום 29 באפריל 1999, ובכללן ענין התאמת סדרי הדין לאלה הנוהגים בעולם המערבי.

ד. 
משרד המשפטים ידווח ליושב-ראש ועדת השרים ולאגף לביקורת המדינה על ביצוע החלטה זו, תוך שלושה חודשים מיום קבלתה.
ההחלטה קיבלה תוקף של החלטת ממשלה ביום 21.09.2000, ומספרה הוא 2404 (תמ/67).
ביצוע ההחלטה

משרד המשפטים
מחלקת יעוץ וחקיקה במשרד המשפטים העבירה לתגובת לשכת עורכי הדין, נייר עמדה המתיחס לנקודות הבאות:

הוצאת הדין המשמעתי מלשכת עורכי הדין
מבנה השיפוט המשמעתי בלשכת עורכי הדין, ושילוב נציגי ציבור במסגרתו
ועדת קבילות
ועדת מינויים

פומביות הדיון
עיכוב הדיון
קובלנה בעקבות הרשעה פלילית
סדרי הדין ומועדים בבירור הקובלנה.

תגובות לשכת עורכי הדין ונייר העמדה הועברו ליועץ המשפטי לממשלה, לגיבוש העמדה הסופית של משרד המשפטים.

הכונס הרשמי

א. ריכוז ממצאי הביקורת

7.
יש להרחיב, ככל שניתן, את מעגל המינויים לתפקיד כונס נכסים ומפרקים בקרב כלל המועמדים הכשירים. 

8.
נמצא, שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט. 
10. ראוי לבחון מחדש את אמות המידה למינוי מפרק או בעל תפקיד שנקבעו בתקנות, ובכלל זה לשקול צמצום תחולתו של האיסור למנות לתפקיד מי שכבר קיבל מינוי אחר בטרם חלפה שנה. 
ב. מצב תיקון הליקויים

הנהלת בתי המשפט

7.8. 
במהלך שנת 2000 הוקם מאגר מינויים ממוחשב ארצי בהנהלת בתי המשפט.

כמתחייב בתקנות החברות (כללים בדבר מינוי כונסי נכסים ומפרקים ושכרם) התשמ"א – 1981, מונו בשנת 2000 312 כונסי נכסים ומפרקים. 

רשימת כונסי הנכסים והמפרקים תלויה לעיון הציבור על גבי לוחות המודעות במזכירויות בתי המשפט. 

10. 
בוצע תיקון תקנות החברות (כללים בדבר מינוי כונסי נכסים ומפרקים ושכרם) התשס"א–2000, אשר פורסם ברשומות בתאריך 20.11.2000.

תיקון זה מבטל בין היתר את איסור מינויו של אדם לתפקיד אם טרם חלפה שנה מאז מונה לתפקיד אחר, וכן את האפשרות כי הכונס הרשמי יודיע לבית המשפט על הסתייגותו למינוי מועמד לתפקיד.

על פי התיקון, יכלל במאגר המינויים הממוחשב וברשימת כונסי הנכסים והמפרקים, גם שמו של השופט הממנה.

מינויים לא תקינים

א. ריכוז ממצאי הביקורת

1.
המשרד העסיק מנהל לשכת שר בתל אביב באמצעות חברת כוח אדם. מבקר המדינה קבע בדוח שהעסקה בדרך זו אינה תקינה. 

2.
המשרד העסיק יועץ לפי "חוזה לביצוע קבלני (של) עבודות הקשורות בייעוץ לשר המשפטים בנושא ארגון ומערכות מידע למערכת בתי המשפט ומשרד המשפטים". מבקר המדינה קבע שהעסקה בדרך זו מנוגדת להוראות נציבות שירות המדינה והיא פסולה.
ב. מצב תיקון הליקויים

משרד המשפטים

1.2. 
העובדים נשואי הביקורת אינם מועסקים עוד במשרד המשפטים.

משרד העבודה והרווחה
העסקת עובדים זרים בישראל

החלטת הממשלה
בק/169 מיום 17 למארס 1999
א. 
במגמה להביא לצמצום מספר העובדים הזרים בישראל:

1) 
בשנת 1999 יקטן מספר ההיתרים להבאת עובדים זרים ארצה.

2) 
תוגבר האכיפה לתשלום שכר המינימום לעובדים הזרים.

3) 
יוגבר מערך האכיפה וההרתעה; מעסיקים שיתפסו מעסיקים עובדים זרים ללא אישור, יוטלו עליהם קנסות מינהליים ותהיה הרחבה בהגשת כתבי אישום נגדם.

ב. 
המינהלה לטיפול בעובדים זרים שהוקמה על פי החלטה מספר 238 של הממשלה מיום 30.8.1996, תכין בתוך שלושה חודשים תכנית לביצוע האמור לעיל.

הערות מבקר המדינה יובאו בחשבון במהלך גיבוש התכנית.

ג. 
דיווח ימסר לאגף לביקורת המדינה בתוך שלושה חודשים.

ביצוע ההחלטה

משרד העבודה והרווחה

א(1). היתרים להבאת עובדים זרים
מתן היתרים, על פי ענפים, הצטמצם משנת 1996 ועד לשנת 1999. בשנת 2000 חל גידול במתן התרים בעקבות המצב הביטחוני, כמצוין בטבלה להלן:

	היתרים 2000
(עד חודש אוקטובר)
	היתרים
1999
	היתרים
1998
	היתרים
1997
	היתרים 
1996
	מיגזרים

	33,798
	35,525
	43,516
	57,000
	75,683
	בנייה

	17,335
	17,335
	17,335
	17,335
	17,500
	חקלאות

	19,051
	14,000
	14,474
	11,623
	8,187
	סיעודי

	6,865
	3,312
	5,307
	4,234
	4,791
	תעשיה

	77,049
	70,172
	80,632
	90,192
	106,161
	סה"כ


א( 2). שכר מינימום
בשנת 1999 שולמו הפרשי שכר לכ-6000 עובדים זרים בסך של כ-10 מיליון ש"ח, לעומת כ-5 מיליון ש"ח ב-1998, ו-3.5 מיליון ש"ח ב-1997. בשנת 2000 שולמו הפרשי שכר לכ-6,220 עובדים בסך של כ-4.2 מיליון ש"ח.

א( 3). גביית קנסות

גביית הקנסות המינהליים הועברה למרכז לגביית קנסות שבמשרד המשפטים.

טיפול באוכלוסיית הקשישים

החלטת הממשלה

תמ/34 מיום 6.3.2000
א. 
המוסד לביטוח לאומי ביחד עם משרד העבודה והרווחה, משרד הבריאות ומשרד האוצר, ישלימו עד 31.3.2000 את מיפוי הצרכים בתחום המוסדי ובתחום הטיפול בקהילה, לקשישים הסיעודיים והתשושים לשנים 2001-2006.
ב. 
המוסד לביטוח לאומי, ביחד עם משרד העבודה והרווחה ומשרד הבריאות, יבחנו את הסדרי התיאום הנוהגים במערכת השירותים לקשישים ויגבשו שינויי הערכות במידת הצורך, כמו גם נהלים מערכתיים לתיאום, בין נותני השירותים בממשלה ומוסדותיה, קופות החולים והשלטון המקומי.

התהליך יכלול רישום הפונקציות, האחראים לביצוע, נהלי עבודה מתואמים ושימוש באמצעים ממוחשבים.
הנהלים יושלמו עד 31.3.2000.

ג. 
1) 
משרד העבודה והרווחה, ביחד עם משרד הבריאות, יכינו במשותף תוכנית פיקוח ובקרה ממשלתית על מוסדות הנותנים שירותים לאוכלוסיית הקשישים. התוכנית תוכן לשנים 2002-2000.


2) 
היועצים המשפטיים של משרד העבודה והרווחה ומשרד הבריאות, יבחנו את הסנקציות שבחוק, כנגד מי שמפעיל מוסד לקשישים, שאינו עומד בקריטריונים שקבעה המדינה. צוות המשפטנים יפעל בהתייעצות עם הגורמים המקצועיים במשרדים.

דיווח על ביצוע ההחלטות יוגש לאגף לביקורת המדינה במשרד ראש הממשלה עד ליום 30.4.2000.

ביצוע ההחלטה

משרד העבודה והרווחה

א. 
להלן מיפוי הצרכים בתחום המוסדי במיטות לתשושים לשנים 2001 - 2005:

1. 
מספר מיטות קיימות (דצמבר 2000) 
לעצמאיים
6,530 


 
לתשושים
6,570 (כולל מרכזים 



            גריאטריים)

 
 
סה"כ
13,100


מספר מיטות נדרשות בשנת 2005

14,704

 
מספר מיטות צפוי לשנת 2005 

13,440

 
מחסור צפוי בשנת 2005

1,264 (מהן כ-800 



             מיטות לתשושים)

2. 
מרכזי יום: קיימים כיום כ-160 מרכזים בהם מבקרים כ-12 אלף מבקרים. לשנת 2001 מתוכננים עוד 8 מרכזים נוספים, שבהם צפויים לבקר עוד כ-500 מבקרים.

3. 
שכונות תומכות: קיימות כיום 52 שכונות תומכות בעבור כ-12 אלף זקנים. לשנת 2001 מתוכננות עוד 12 שכונות לכ-3,600 זקנים.

ב. 
נקבעו הסדרי תיאום במתן שירותים לזקנים בין המשרדים: עבודה ורווחה, הבריאות והמוסד לביטוח לאומי. לצרכי התיאום הבין-משרדי הוקמו הוועדות הבאות:

1.
 ועדה בין-משרדית לפיתוח מיטות לזקנים

2. 
ועדה למרכזי יום ומועדונים מועשרים לזקנים

3. 
ועדה בין-משרדית לתיאום לחוק ביטוח סיעוד

4. 
ועדה בין-משרדית לתיאום, פיקוח ואשפוז מוסדי של זקנים

5. 
צוות בין-משרדי לסגירת מוסדות הפועלים ללא רשיון
6. 
ועדה למתן פתרונות, מוסדיים ואחרים, לזקנים "הנופלים בין הכסאות".

משרד הפנים
רישוי כלי ירייה 
דו"ח מספר 48
החלטות הממשלה

בק/89 מיום 23 למארס 1998
א. 
משרד הפנים, ביחד עם המשרד לביטחון הפנים, משטרת ישראל, צה"ל, משרד הבריאות ומשרד העבודה והרווחה, יבחנו מחדש את המדיניות הנוהגת כיום למתן רשיונות להחזקת כלי יריה, לשם איתור מסוכנות לשאת כלי יריה לבעלי רשיונות ומבקשי רשיונות חדשים, ולאתר מי שמחזיק נשק שלא כדין, לשם תפיסת נשקו.

הערות מבקר המדינה ילקחו בחשבון במהלך הבחינה.

מסקנות הבחינה יוגשו בתוך שישה חודשים לאגף לביקורת המדינה.

הערות הביקורת ילקחו בחשבון במהלך הבחינה.

ב. 
לרשום את הערת מנכ"ל משרד העבודה והרווחה, כי במשרדו קיימות גישות שונות לעניין חובת הדיווח והעברת מידע. ב11.12.1997- מונתה על-ידו ועדה לענין זה, שתסיים עבודתה עד מחצית חודש מאי 1998.

ג. 
כל הנחייה שתתקבל מטעם משטרת ישראל והמורה על ביטול תוקף רשיון כלי ירייה למאיים באלימות, תבוצע ללא שהוי על-ידי משרד הפנים. הכללים ליישום הוראה זו יגובשו על-ידי הצוות כאמור בסעיף א' לעיל.
בק/130 מיום 23 לנובמבר 1998

א. 
משרד הפנים ביחד עם המשרד לביטחון הפנים יכין תוכניות לגבי:

1) 
תפיסת נשק של מי שפגה עילת החזקתו.

2) 
תפישת נשק של מי שלא שילם אגרת חידוש, או שלא עבר מיטווח שנתי.

התוכניות יוגשו לאגף לביקורת המדינה תוך שישה חודשים.

ב. 
משרדי הבריאות, החינוך, התרבות והספורט, הפנים ומרכז השלטון המקומי, ביחד עם המשרד לביטחון הפנים, יגבשו במשותף הכללים להגברת הבקרה על רישוי מתנדבי המשמר האזרחי ומלווי הטיולים נושאי נשק. הכללים יוגבשו ויעברו לאגף לביקורת המדינה בתוך שלושה חודשים.

ג. 
משרד הבריאות, בהתייעצות עם ההסתדרות הרפואית, יפרסם בתוך חודש ימים חוזר מפורט לרופאים, שענינו חובת דיווח לגבי מי שיש סכנה שישא כלי ירייה.

ד. 
מנכ"ל משרד העבודה והרווחה ישלים ללא דיחוי קריטריונים לעובדי רווחה ומטפלים אחרים, אשר יהוו אמצעי לאיתור אנשים שהם בגדר "קבוצות מסוכנות" לנשיאת כלי ירייה, ואשר יש לדווח עליהם למשרד הבריאות.

ה. 
הערות ביקורת המדינה ילקחו בחשבון בעת גיבוש התוכניות והכללים כאמור לעיל.
ביצוע ההחלטות

משרד הפנים

בק/89
נבחנו ורועננו הנהלים הנהוגים כיום למתן רשיונות להחזקת כלי ירייה, במטרה לאתר בעלי רשיונות שאינם רשאים לשאת כלי ירייה.

נקבע כי בעת מתן רשיון או בעת חידושו, ידרש המבקש להביא הצהרת בריאות, חתומה על ידי רופא. נוהל זה מתבצע בפועל.

במשרד העבודה והרווחה יוקם גוף, אשר יעביר מידע למשרד הפנים, מעובדים סוציאליים, על אנשים שאינם רשאים לשאת כלי ירייה.

עם קבלת הודעה ממשטרת ישראל, פועל משרד הפנים מיידית לבטול רשיונות להחזקת כלי ירייה של מי שמאיים באלימות. משטרת ישראל פועלת לתפיסת הנשק.

בק/130

בתיאום עם משטרת ישראל נבחן מדגם של 1000 בעלי רשיונות נשק. תוצאות המדגם הביאו להסדרת רשיונם של כ-80% מהמדגם.

בעקבות הצלחת המדגם, יתואם עם משטרת ישראל מבצע נרחב יותר לחידוש רשיונות לנשיאת כלי ירייה.

משרד הפנים הרחיב את פעולת ההסברה שלו, ופונה באמצעי התקשורת לאותם תושבים המחזיקים ברשיון לא תקף - להסדיר את רשיונם. בצורה זו הסדירו אלפים את רשיונם.

שירותי הכבאות וההצלה 
דו"ח מספר 48

החלטת הממשלה

בק/90 מיום 23 למארס 1998
א. 
"ועדת גינוסר", שמינה שר הפנים ביום 6.3.1996, ליישום דו"ח "ועדת לפידות" (1995) - תסיים את עבודתה ללא עיכוב נוסף.

ההמלצות ימסרו לאגף לביקורת המדינה במשרד ראש הממשלה.

ב. 
ממצאי מבקר המדינה בדו"ח מספר 48 על שירותי הכבאות וההצלה יעמדו בפני הוועדה בעת גיבוש המלצותיה.

ג. 
משרד הפנים, ביחד עם צה"ל, משרד האוצר, רשות שמורות הטבע והקרן הקיימת לישראל, יגבשו כללים מוסכמים להפעלת מערך הכיבוי מן האויר.

ד. 
האגף לביקורת המדינה במשרד ראש הממשלה יקיים ביקורת על יישום השינויים הארגוניים ותיקון הליקויים כמתבקש מהערות ביקורת המדינה, וידווח לוועדת השרים לביקורת המדינה על הביצוע.

ביצוע ההחלטה

צבא הגנה לישראל

ג.
1.
בהיבט המבצעי, צבא הגנה לישראל רואה יתרון משמעותי בכך ששירות הכבאות וההצלה יהיה גוף ארצי. שינוי זה יקל על שיתוף הפעולה בין צה"ל לשירות הכבאות וההצלה בכל הרמות, בשיגרה ובחירום.

חיל האוויר יוכל לסייע בהעברת ידע ולקחים לכשתוגדר סמכות ארצית שתבצע המשימה.

2. 
בהתייחס לדוח הוועדה לתכנון מערך הכבאות - "דוח ועדת גנוסר": מעיר צה"ל:

א. 
מסוקי היסעור הצה"ליים העוסקים כיום בכיבוי אש מהאוויר אינם כלי טיס ייעודיים  ומותאמים למשימה זו.

ב. 
מתאר הטיסה טומן בחובו שחיקה משמעותית ובלתי הפיכה למסוקי היסעור, ללא יכולת  סבירה להעריך את הנזקים ולצמצם את הסיכונים הנובעים מכך.

ג. 
משימת הכיבוי הינה בסיכון גבוה מעבר למקובל במשימות אחרות המבוצעות על ידי חיל האוויר.

ד. 
צמצום סדר הכוחות של מסוקי היסעור לא יאפשר לבצע את המשימה בעתיד.

ה. 
בכוונת חיל האוויר לצמצם כשירויות ולמקד כל טייסת בכשירויות הליבה המבצעית שלה.

3. 
לדעת צה"ל, ראוי לבטל את משימת כיבוי אש על ידי חיל האוויר. 
משרד ראש הממשלה
ד. 
בחודש נובמבר 2000 בחן האגף לביקורת המדינה במשרד ראש הממשלה השינויים הארגוניים ותיקון הליקויים. להלן עיקרי הממצאים וההמלצות:

א. 
הקמת רשות כבאות ארצית

משרד הבריאות - פריסה ארצית של שירותי הכיבוי נוחה למשרד הבריאות. אחידות בנהלים תועיל לאכיפה בנושא הבנייה של בתי-חולים ומרפאות. 

רשות הכבאות התבקשה למנות נציג ל"מרכז החירום הארצי" שבמשרד הבריאות.

משרד הביטחון - לגוף ארצי לכיבוי אש צריך שיהיו סמכויות נרחבות; יש לדון על כך ועל המבנה עם העובדים.

צה"ל - חיל האוויר - קיים שיתוף פעולה בין חיל האוויר ומערך כיבוי האש. לדעת חיל האוויר חשוב לעבוד מול גוף מרכזי.

משרד האוצר - אגף התקציבים - יש ליישם את המלצות "ועדת גינוסר" בשלמותן. הארגון החדש צריך להיות במתכונת של משטרה, עם "תורת לחימה". כיום מבנה השכר ברשויות אינו אחיד, וישנן תופעות חריגות עליהם התריע הממונה על השכר. במידה ותקום רשות ארצית, יש לקזז הסכומים מהתקציבים לשלטון המקומי. אגף התקציבים יכין מסמך תקציבי .

משרד התיירות - לכל רשות מקומית ישנם כיום תנאים משלה, למתן רשיון עסק. לכ-10% מבתי המלון (במיוחד בנתניה) אין רשיון עסק עקב העדר אישור כבאות. רשות כבאות ארצית תבצע תקינה אחידה למלונות בכל הארץ. יש לברך על ההתארגנות החדשה.

ב. 
כיבוי שריפות יער

הערות ביקורת המדינה לגבי כיבוי שרפות יער טופלו ברובן; זמן התגובה כיום הינו פחות משעתיים.

עם הקמת רשות הכבאות הארצית מבקש חיל האוויר להוציא ממנו את האחריות לכיבוי שריפות מן האוויר. הארגון החדש צריך להצטייד בהתאם. נציג אגף התקציבים מתנגד.

רישוי עסקים
דו"ח מספר 50א ודו"ח על הביקורת בשלטון המקומי, 
מספר 4, 2000
החלטות הממשלה
בק/125 מיום 23 לספטמבר 1998
א. 
משרד הפנים ביחד עם המשרד לאיכות הסביבה, המשרד לביטחון הפנים, משרד הבריאות, משרד העבודה והרווחה ונציג מרכז השלטון המקומי, יגישו לאגף לביקורת המדינה בתוך שישה חדשים, תכנית פעולה שתביא לרישוי עסקים הפועלים כיום ללא רשיון עסק, ולסגירתם של העסקים שאינם עומדים בדרישות החוק. התכנית תוגש בתיאום עם היועץ המשפטי לממשלה.

ב. 
לרשום את הודעת משרד הפנים כדלקמן:

1. 
בתיקון מספר 15 לחוק רישוי עסקים התשכ"ח-1968 אשר קיבל תוקף ב-6.8.1998, נקבעו כללים ועקרונות לשיפור הליכי הרישוי ולמניעת פעילותם של עסקים ללא רשיון.

2. 
הוועדה הבינמשרדית לרישוי עסקים בראשות נציג משרד הפנים ובהשתתפות נציגי המשרד לאיכות הסביבה, המשרד לביטחון הפנים, משרד העבודה והרווחה ומשרד הבריאות תדווח על תוצאות הטיפול של הרשויות המקומיות ונשואי הבדיקה כדי להביא לרישוי העסקים הפועלים כיום ללא רשיון עסק ולסגירתם של העסקים שאינם עומדים בדרישות החוק.

3. 
משרדי הממשלה, נותני האישור על פי החוק, יזרזו פרסום תקנות או צווים כדי להביא לידיעת הציבור את הדרישות המקצועיות לעסקים השונים. משרד הפנים יפרסם בהקדם את התקנות לקביעת מועדים לרשויות הרישוי המקומיות ולנותני האישור.

תמ/28 מיום 28 לנובמבר 1999
בהמשך להחלטה מספר 4415 (בק/125) מיום 15.10.1998, להטיל על משרדי הפנים, איכות הסביבה, ביטחון הפנים, בריאות, עבודה ורווחה, ביחד עם מרכז השלטון המקומי, להשלים ביצוע ההחלטה בתוך שלושה חודשים.

דיווח יימסר לאגף לביקורת המדינה.
תמ/56 מיום 19.6.2000
ב. 
משרד הפנים יגבש טיוטת הצעת-חוק, אשר תעניק סמכות לשר הממונה, לפעול לסגירת עסקים הפועלים ללא רשיון מטעמים המפורטים בחוק רישוי עסקים, או מטעמים אחרים של צדק טבעי.

ההחלטה קבלה תוקף של החלטת ממשלה ביום 6.7.2000 ומספרה הוא 1923 (תמ/56).

ביצוע ההחלטות

המשרד לביטחון הפנים - משטרת ישראל
בק/125 
אגף שיטור וביטחון - מחלקת אבטחה במשטרת ישראל, הפיץ הנחיה לכל קציני הרישוי במחוזות המשטרה, לפיה הם נדרשים לטפל בעסקים הפועלים ללא אישור המשטרה, תוך הפרת תנאי המשטרה - כדלקמן: לשלוח מכתב אזהרה לבעלי העסקים, בו יובהר למנהל העסק שעליו לפעול בדחיפות להסדרת אישור המשטרה לעסק שבבעלותו. אם תוך 90 יום לא ייענה לדרישות המשטרה, יוגש נגדו דוח.
עסקים שלא ימלאו אחר הדרישות, שאי קיומן מהווה סכנה ממשית לשלום הציבור, (קטגוריית טיפול רמה א') -  יוגש  נגדם דוח על ידי מחלקת התביעות במשטרה.
עסקים שאין בהם סכנה ממשית לשלום הציבור, (קטגוריית רמת טיפול ב' ו-ג') - יוגש דוח לרשות המקומית.
אחת לשלושה חודשים יכינו קציני הרישוי במחוזות המשטרה, דוח ובו הנתונים הבאים: שם היחידה, כמות העסקים, עסקים הפועלים במחוז ללא רשיון, עסקים בטיפול, דוחות שהוגשו וצווי סגירה שהוצאו - בחתך מנהלי ושיפוטי.

משרד הפנים

בק/125 
3. 
משרד הפנים קיים בדיקה מיוחדת לגבי עסקים הפועלים ללא רשיון ברשויות המקומיות.

בעקבות הבדיקה ננקטו הפעולות הבאות:

א. 
נשלחו מכתבים למשרדי הממשלה הנוגעים בדבר, הופנתה תשומת לבם לממצאים. משרד הפנים דרש שכל משרד בתחומו יפעל לסגירת העסק הפועל בניגוד לחוק.

ב. 
הממונים על המחוזות במשרד הפנים, פנו לכל ראשי הרשויות בדרישה לסגור עסקים, הפועלים ללא רשיון עסק.

ג. 
נציב כבאות והצלה הנחה את מפקחי השירות לפעול ביחד עם ראשי הרשויות המקומיות לסגירת עסקים המהווים סכנה לשלום הציבור.

שר הפנים חתם על תקנות חדשות לרישוי עסקים. התקנות נכנסו לתוקף ב-4 לדצמבר 2000, וישפיעו באופן משמעותי על הסדרת העסקים טעוני הרישוי. עיקרן: יעול, קיצור ופישוט הליכי קבלת רשיון העסק.

משרד הפנים מפרסם בעיתונות הארצית את חובת הוצאת רשיונות עסק לעסקים, ונוקט בפעולות הדרכה ברשויות המקומיות, כדי להטמיע את השינויים שנקבעו בחוק רישוי העסקים 1968.

בתאריך 2.1.2001 התקיים דיון מעקב אצל המפקח הכללי שבמשרד ראש הממשלה. בדיון נקבע כלהלן:

1.
משרד הפנים ידווח לאגף לביקורת המדינה וביקורת פנימית במשרד ראש הממשלה עד סוף ינואר 2001, על התקנות שהוצאו על ידי שר הפנים בעניין רישוי עסקים, והאמצעים שהמשרד נוקט לאכיפתם.

2.
משרדי הפנים, הבריאות, העבודה והרווחה ומשטרת ישראל, יעבירו בתוך 3 שבועות לאגף דיווח על פעולות אכיפה בתחום רישוי עסקים. כמו כן יועבר דיווח על פעולות הדרכה בשלטון המקומי, לעובדים העוסקים ברישוי עסקים ואכיפת החוקים.

3.
לבקשת המפקח הכללי, יקיימו משרדי הממשלה הנ"ל יחד עם משטרת ישראל ומרכז השלטון המקומי, מבצעי אכיפה כלפי עסקים המאחסנים חומרים מסוכנים ללא רשיון עסק, ואשר צויינו בדוח של אגף הביקורת ברשויות המקומיות במשרד הפנים.

משרד הפנים

תמ/28

תמ/56
משרד הפנים הכין דו"ח בדיקה מיוחד לגבי עסקים הפועלים ללא רשיון ברשויות המקומיות.

בעקבות הדו"ח קוים דיון עם שר הפנים וננקטו הפעולות הבאות:

א. 
נשלחו מכתבים למשרדי הממשלה הנוגעים בדבר, ותשומת לבם הופנתה לממצאים שבדו"ח. משרד הפנים דרש שכל משרד בתחומו יפעל לסגירת העסק שפועל בניגוד לחוק.

ב. 
הממונים על המחוזות במשרד הפנים, פנו לכל ראשי הרשויות בדרישה לסגור עסקים הפועלים ללא רשיון עסק.

ג. 
נציב כבאות והצלה הנחה את מפקחי השירות לפעול עם ראשי הרשויות המקומיות לסגירת עסקים המהווים סכנה לשלום הציבור.

שר הפנים חתם על תקנות חדשות לרישוי עסקים. התקנות נכנסו לתוקף ב-4 לדצמבר 2000. התקנות ישפיעו באופן משמעותי על הסדרת העסקים טעוני הרישוי, ועיקרן יעול, קיצור ופישוט הליכי קבלת רשיון העסק.

כשירות לציבור, ממשיך משרד הפנים במדיניות של פרסום בעיתונות הארצית לגבי חובת הוצאת רשיונות עסק לעסקים.

משרד הפנים נוקט בפעולות הדרכתיות ברשויות המקומיות, להטמעת השינויים בחוק רישוי עסקים.

תמיכות מתקציב המדינה ועזבונות לטובת המדינה

דו"ח מספר 48

החלטת הממשלה

בק/128 מיום 23 לספטמבר 1998
א.  אישור רשם העמותות
1) 
החל משנת התקציב 1999 יידרשו גופים הפונים בבקשה לתמיכה ממשרד ממשלתי להציג אישור של רשם העמותות.

2) 
רשם העמותות יבחן בהתאם לנהלים ולקריטוריונים שיגובשו על ידו -

א. 
אם העמותה עומדת בכל דרישות החוק.

ב. 
אם נכסי העמותה והכנסותיה משמשים אך ורק את מטרות העמותה.

3)
ללא הצגת אישור רשם העמותות, לא תדון ועדת התמיכות המשרדית בבקשות.

4) 
החשב הכללי יוציא הוראה מתאימה לחשבי המשרדים. התכ"מ יעודכן בהתאמה.

5) 
עמותה תפנה לרשם העמותות, בבקשה לקבלת האישור כאמור, עד ליום 30 לאפריל בכל שנה.

ב. 
פרסום העמותות הנתמכות
1) 
משרדי הממשלה יעבירו את רשימת הגופים הנתמכים וסכומי התמיכות לחשב הכללי ולרשם העמותות.

2) 
רשם העמותות יכין קובץ של עמותות מקבלות תמיכה וכספי עזבונות לטובת המדינה. הקובץ יכלול את הסכומים ומטרות התמיכה והעזבונות.

3) 
הקובץ יפורסם ב"רשומות", אחת לשישה חדשים.

ג. 
אם החשב הכללי במשרד האוצר יגיש הערות להחלטה זו בתוך שבועיים - תשוב ועדת השרים לדון בענין.
ביצוע ההחלטה
משרד הפנים
בתאריך 16.8.2000 התקיים מכרז להכנת "פירסום העמותות המתוקצבות". נבחר זוכה.

הדו"ח הראשון עם שמות העמותות המתוקצבות, יפורסם במחצית שנת 2001.

משרד האוצר - החשב הכללי

באגף החשב הכללי פותחה מערכת מרכזית לטיפול בתמיכות, המרכזת את נתוני התמיכה מכל משרדי הממשלה התומכים בעמותות. הנתונים מתפרסמים באתר האינטרנט של משרד האוצר.
מינוי מבקרים פנימיים ברשויות המקומיות

דו"ח מספר 48
החלטת הממשלה

תמ/25 מיום 28 לנובמבר 1999
בהמשך להחלטה מספר 4569 (בק/133) מיום 10.12.1998, הממונים על המחוזות במשרד הפנים יפעלו ללא דיחוי למינוי מבקרים פנימיים ברשויות המקומיות ובעיריות.

דיווח ימסר לאגף לביקורת המדינה בתוך 60 יום.

ביצוע ההחלטה

משרד הפנים

האגף לביקורת ברשויות המקומיות פירסם בנובמבר 2000, ממצאים המתייחסים לביקורת הפנימית ברשויות המקומיות, המהווים צילום מצב לדצמבר 1999. להלן ריכוז הממצאים:

	סה"כ רשויות
מקומיות
	מועצות
אזוריות
	מועצות
מקומיות
	עיריות
	נושא הליקוי


	36
(17%)
	_
	33
(22%)
	3
(5%)
	הרשות לא מינתה מבקר (במועצות אזוריות אין חובה למנות מבקר)

	128
(48%)
	24
(45%)
	81
(55%)
	23
(36%)
	ועדת הביקורת ברשות לא פעלה, פעלה באופן חלקי בלבד, או כלל לא פעלה 

	131
(49%)
	34
(64%)
	83
(56%)
	14
(22%)
	אין ברשות מוקד, או שלא מונה בעל תפקיד, לטיפול בפניות הציבור ולא יושם נוהל של מתן תשובות לתושבים

	36
(14%)
	1
(2%)
	16
(11%)
	19
(39%)
	דוחות המבקר לא נדונו במועצת הרשות או בוועדת הביקורת


מן הממצאים עולה כי עדיין לא בוצעה החלטת הממשלה במלואה.

בתאריך 2/4/2001 דווח משרד הפנים לאגף לביקורת המדינה במשרד ראש הממשלה כי מונו עד כה 162 מבקרים ברשויות.
המועצה המקומית מודיעין עילית

א. ריכוז ממצאי הביקורת

2.
פיגורי המועצה בגביית מסי ארנונה הסתכמו בסוף שנת 1997 בכ-516,000 ש"ח, המהווים כ-18% מפוטנציאל הגבייה באותה שנה. בסוף שנת 1998 הסתכם הפיגור בכ-1.4 מיליון ש"ח, המהווים כ-46% מפוטנציאל הגבייה באותה שנה; ובסוף שנת 1999 בכ-3.15 מיליון ש"ח. הביקורת מעירה, כי נתוני המועצה בדבר פיגורי הגבייה של הארנונה אינם משקפים את מלוא היקף הפיגורים בסעיף "אדמת בניין".

3.
המועצה לא נתנה ביטוי בתקציבה המאושר בכל שנה להיקף ההנחות שהיא צפויה לתת לתושביה על תשלומי הארנונה. בשנת 1999 הסתכמו ההנחות בארנונה שנתנה המועצה ב-4.24 מיליון ש"ח. 

4.
גביית מסי הארנונה לאדמת בניין נעשתה בשנים 1997 ו-1998, במפוצל, הן על ידי מחלקת הגבייה והן על ידי הגזברות. נתוני מחלקת הגבייה בנוגע למסי הארנונה חסרים, ואין בהם כדי לשקף במדויק את מלוא הגבייה בפועל. הודעות החיוב עבור ארנונה לאדמת בניין, שהוציאה המועצה לחמישה יזמים הפועלים בשטחה, מסתכמות ביותר מ-24 מיליון ש"ח. ברם, שיעור הגבייה של המועצה הינו נמוך מ-10%. מרבית הודעות החיוב שהוציאה המועצה ליזמים עבור ארנונה לאדמת בניין לא נרשמו בנתוני מחלקת הגבייה של המועצה. 

7.
למעט מספר מקרים חריגים אין תיעוד לדיונים ולאישורים שנתנה המועצה לתמיכה בעמותות. בפועל, אישרו בעלי תפקידים בכירים מתן תמיכות בנושאים שונים, ואישרו את גובהן, בניגוד לנוהל התמיכות הקובע, כי ועדת תמיכות היא אשר תדון בבקשות על פי מבחנים שקבעה לעצמה המועצה, ותמליץ על מתן התמיכות. 
8.
במקרים רבים תמכה המועצה בעמותות, בהיקף של מאות אלפי ש"ח, למטרות אשר חרגו מהמטרות שנקבעו במבחנים שקבעה המועצה, ובלי שהבקשות נידונו בוועדת תמיכות. יש להדגיש, כי כספים אלה שולמו לעמותות בנוסף לתמיכות ששילמה להן המועצה על פי מספר האברכים הלומדים במסגרתן. 
12.
העברת הכספים, המהווים למעלה מרבע מתקציב התמיכות של המועצה לעמותות הפועלות למתן שירותי דת ביישוב, נעשתה ללא קביעת אמות מידה, שתבטחנה שאישור התמיכות וגובהן ייעשה באופן ענייני, ברור ושווה. כמו כן, כספי התמיכה, שהועברו לבתי ההוראה וללשכות הרבנים, הסתכמו ב-1.52 מיליון ש"ח, דהיינו, חריגה של למעלה מ-50% מהסכום שאושר לתמיכה למטרה זו על פי המבחנים שקבעה המועצה. 
15.
במקרים רבים התקשרה המועצה עם יזמים לביצוע עבודות פיתוח ובנייה של מוסדות ציבור לפני שקיבלה מהממונה מטעם משרד הפנים על הרשויות המקומיות באזור יהודה והשומרון, פטור מעריכת מכרז.
16.
הביקורת העלתה כעשרה מקרים בשנים 1998 ו-1999, שבהם המועצה התקשרה עם ספקים בהיקפים של 55,000 ש"ח עד 550,000 ש"ח, ללא עריכת מכרז, על אף שהיקף ההתקשרות המותר ללא עריכת מכרז עמד, נכון לאוקטובר 1999, על סך של 52,700 ש"ח.
19.
הפרטים שעל המועצה למסור לממונה מטעם משרד הפנים על הרשויות המקומיות באזור יהודה והשומרון במסגרת בקשה לפטור ממכרז, צריכים להיקבע על פי סיבת הבקשה ועל פי סעיף הפטור המסוים שעל בסיסם היא מוגשת. הבקשות שהגישה המועצה לממונה לא נתנו בידיו מידע מספיק לצורך קבלת ההחלטות לפטור את המועצה ממכרז. חלק מבקשות המועצה לפטור ממכרזים לא הובאו לדיון במועצה.

38.
המועצה התירה בנייה ופיתוח בתחומה גם כאשר ידעה, כי האישורים שנתנה הינם בלתי חוקיים, בהיותם שלא על פי תכניות מיתאר מאושרות. המועצה קיימה פיקוח חלקי על בנייתם של עשרות בניינים שנבנו בשטחה. הפיקוח שקיימו ועדת התכנון ומהנדס המועצה על בנייתם של עשרות בניינים שנבנו בשטח המועצה היה חלקי.
40.
הפיקוח שקיימה המועצה במהלך בניית אלפי יחידות הדיור שנבנו בשטח המועצה, לא נעשה על סמך תכנית עבודה לפיקוח, שבה אמורים להיקבע ביקורים באתרי הבנייה, בשלבים שונים של התקדמות הבנייה ובתדירות הדרושה. כמו כן, לא נמצאו דיווחים סדורים על ביקורים באתרי הבנייה. 

41.
המועצה העסיקה מהנדס פרטי לצורך פיקוח על חלק מהפרויקטים שביצעו יזמים ביישוב. בחלק מחוזי ההתקשרות בין המועצה ליזמים נקבע, כי החברות המבצעות ישאו במימון הפיקוח. מהמסמכים עולה, כי ב-1998 פנתה המועצה לחברה ב' בבקשה, שהחברה תשלם ישירות את שכר המפקח שמעסיקה המועצה. משרד מבקר המדינה העיר, כי פיקוח הנדסי בתנאים בהם הקבלן משלם ישירות את שכר המהנדס המפקח, יוצר חשש למצב של ניגוד עניינים, אשר יש בו כדי לפגוע ביכולתו של המפקח לבצע את מלאכתו במקצועיות ובאובייקטיביות. 

42.
היעדר פיקוח של המועצה על עבודות הבנייה הנרחבות המבוצעות בשטחה, פוגע ביכולתה למלא את חובותיה במספר תחומים: אין באפשרותה להבטיח כי בניית היזמים נעשתה בהתאם לתכנית המיתאר; לא נבחן גודל השטח שהוקצה לשטחי ציבור; אין אפשרות לוודא, כי היקף הבנייה, שעל פיו נקבעו גובה האגרות עבור היתרי הבנייה, תואם את הבנייה בפועל; לא נבדקים תקני הבנייה אשר לרובם יש משמעויות בטיחותיות חשובות; אין פיקוח על הקמת התשתיות (ניקוז, ביוב, מים, כבישים ומדרכות). 

43.
לגבי מצב היתרי הבנייה ביחס לכ-2,300 יחידות דיור שנבנו עד יולי 1998 בקריית ספר, נמצא כי למעלה משליש מיחידות אלה נבנו ללא היתרי בנייה; חלק מהיחידות קיבלו היתרי בנייה על אף שנבנו מחוץ לתכניות המיתאר התקפות; לכל היחידות שהיו בשלבי בנייה שונים במהלך הבדיקה טרם הוצאו היתרי בנייה (המדובר בבנייה שבוצעה בקרית ספר ובשכונת ברכפלד).
ב. מצב תיקון הליקויים

המועצה המקומית מודיעין עילית

2.4. 
המועצה המקומית מודיעין עילית תתקשר בחוזה לניהול מערך הגבייה של המועצה עם גורם חיצוני מקצועי, אשר ילווה את הקמתה מחדש של מחלקת הגבייה במועצה. ימוסדו נהלי עבודה מקצועיים.

3. 
בעקבות מכרז, החל בתפקידו גזבר חדש, שבא מהמגזר הממשלתי הבכיר.
7.8.12. 
לקראת אישור תקציב 2001, יגובשו ויאושרו קריטריונים למתן תמיכות לגופים השונים.

15.16.19. 
מאז כניסת ראש המועצה המכהן לתפקידו, הופסקו התקשרויות ללא מכרז.

38.40.42.43. 
עם איוש משרת מהנדס המועצה, תתבצע בדיקה יסודית של הבנייה להיתרים שהוצאו.

41. 
המועצה הודיעה למהנדס החיצוני שהועסק בעבר, על הפסקת שירותיו. המועצה פרסמה מכרז לאיוש משרת מהנדס המועצה.
עיריית אריאל 

3. 
משרד הפנים מעביר לעיריית אריאל את נתוני מסגרות התקציב באיחור של מספר חודשים, ולא ניתן להגיש את הצעת התקציב לאישור מליאת המועצה במועד. 
4.
במשך חמש השנים האחרונות התכנסה וועדת הביקורת פעמיים בלבד, במאי 1993 ובפברואר 1997, ומאז ועד מועד סיום הביקורת (מאי 1998), לא התכנסה הוועדה כלל. הביקורת העירה, כי על ראש המועצה להורות על כינוס הוועדה ולקבוע את סדר היום של ישיבותיה. 
8.
בנובמבר 1995 הגישה חברה לגינון תביעה משפטית נגד המועצה, ובה דרשה סכום של כ-116,000 ש"ח, שלטענתה נותרה המועצה חייבת לה על עבודות שביצעה. לאחר הגשת התביעה, לטענת המועצה, היא ערכה בדיקה מקיפה בנושא הגינון; מהבדיקה הגיעה המועצה למסקנה, כי במרוצת תקופת ההתקשרות נהגה החברה לגבות ממנה כספים על עבודות שכלל לא ביצעה, או שביצעה באופן חלקי בלבד. על המועצה להקפיד בהתקשרויותיה בדבר פיקוח נאות על ספקיה. 

9.
אגני הייבוש אליהם מוזרמת בוצת הביוב היו מלאים עד אפס מקום. כתוצאה מכך זרמה בוצת הביוב אל נחל שלה. אפיק הנחל היה חסום במקומות אחדים בסלעים וצמחייה, שגרמו להיווצרות שלוליות מי ביוב לאורך אפיק הנחל. זרימה של שפכים גולמיים ומי קולחין, שקיבלו טיפול חלקי בלבד, פוגעת ומזהמת מעיינות ומסכנת את מאגרי מי התהום. 
11.
בהיעדר מערכת ביוב שמנקזת את מי הביוב של מכלאת הכלבים, שוטפים העובדים במים את הלכלוך שיוצרים הכלבים אל מחוץ למכלאה לכלבים, שם הם נצברים לערמה. 

א. מצב תיקון הליקויים

עיריית אריאל

3. 
תקציב שנת 1999 ותקציב שנת 2000 הוגשו במועדם, ואושרו על ידי מליאת מועצת העיר. 
תוכניות העבודה ותקציב העירייה לשנת 2001, אושרו פה אחד בישיבת מועצה מספר 6 בתאריך 17.12.2000.

עיריית אריאל קבלה מענק ממשרד הפנים על ניהול תקציבי מאוזן לשנים 1998 ו-1999, וסיימה את התקציב בשנת 2000 ללא גרעון.
הגשת מסגרת תקציבית במועד תלויה בקבלת אומדני ההקצבות שאמורים להיות בשנה העוקבת ממשרד הפנים וממשרד האוצר, לפיהם הרשות צריכה להתארגן.

4. 
בחודש מאי 2000 התקיימו בחירות לעיריית אריאל. נבחרה ועדת ביקורת חדשה בראשותו של חבר המועצה. מאז הבחירות התכנסה הוועדה מספר פעמים, והכינה המלצות והערות לדו"ח לשנת 1999 של אגף ביקורת רשויות מקומיות במשרד הפנים.

ראש העיר הנחה את כל יו"ר ועדות העירייה, על חובתם לכנס את הוועדות, על פי הנחיות משרד הפנים. 

8. 
לאחר סיום התביעה המשפטית, פרסמה העירייה הנחיות לכל מנהלי המחלקות בדבר התקשרויות עם ספקים ופיקוח עליהם. 

9. 
התוכנית לשיתוף פעולה עם סלפית להקמת מתקן טיהור משותף אריאל - סלפית, היתה אחת האפשרויות לפתרון בעיית הביוב, וההגיונית ביותר מבחינה אקולוגית. המו"מ בין ישראל לרשות לא התממש, העניין ירד מהפרק.
ראש עיריית אריאל פועל עם גורמים ממשלתיים שונים, כדי לקדם את שיקום מתקן הביוב הקיים: משרד האוצר, משרד הבינוי והשיכון, משרד הפנים ומשרד התשתיות הלאומיות.

11. 
ראש עיריית אריאל פועל עם המשרד לאיכות הסביבה, משרד הבריאות, משרד החקלאות ומשרד הפנים, כדי לקדם את הקמת מכלאת כלבים אזורית, שתיתן פתרון הולם לבעיית הכלבים המשוטטים באזור.

המועצה האזורית מגילות 

6. 
במועצה לא פועלות כלל ועדת הנהלה וועדת קניות. 

10.
העובדה שהמועצה לא הקפידה בעצמה על קבלת היתרי בנייה לצורך הקמה והצבה של מבנים לשימושה, לא רק שהינה בלתי תקינה, אלא שהיא משמשת דוגמה שלילית לאחרים. חובה לה למועצה לפעול בנחישות בכל ענייני התכנון והבנייה שבתחומה, כמתחייב מן החוק. 
11. 
ביוני 1998 ערך איגוד ערים יהודה לאיכות הסביבה סקר מזבלות בתחום המועצה. בסקר התגלו, במקומות שונים, מפגעים בתחום איכות הסביבה שלא טופלו.

14.
בסוף פברואר 1999 לא הייתה במועצה תכנית מיתאר לאתר "אבנת", מכללה ללימודי רפואה משלימה ומחשבים, והמועצה אף לא הגישה למועצת התכנון העליונה תכנית כזו לשם אישורה כנדרש. הפעלת המכללה על ידי המועצה באתר שלא נכלל בתכנית המיתאר, אינה עולה בקנה אחד עם הוראות החוק, ואינה יאה לרשות מוניציפאלית האמונה על שלטון החוק. 
ב. מצב תיקון הליקויים

המועצה האזורית מגילות
6. 
המועצה מקפידה שכל הוצאה תעשה באמצעות שריון תקציבי, המחייב כל גורם במועצה בקבלת אישור מראש מגזבר המועצה ומראש המועצה, לפני ביצוע ההוצאה.

במועצה מכהנת ועדת מכרזים פעילה, הבוחנת הצעות של ספקים/קבלנים ברכישות בהיקף המחייב מכרז פומבי, וגם ברכישות בהיקף קטן יותר.

המועצה מקפידה לקבל מספר הצעות מחיר מספקים שונים, על מנת להשיג תועלת מירבית למועצה.

10. 
בעקבות הביקורת, מקפידה המועצה להוציא היתרי בניה גם לפרוייקטים אותם היא יוזמת עבור עצמה.

11. 
באוקטובר 1999 התקינה המועצה חוק עזר פינוי אשפה.

בסיוע המשרד לאיכות הסביבה, רכשה המועצה וסיפקה ליישוביה מכולות פתוחות, המיועדות לפסולת גושית.

המועצה קבעה את אתר האשפה "טובלן" כאתר הרשמי לפינוי פסולת מתחומה, והנחתה בהתאם את יישוביה. 

המועצה פעלה לסלק את הפסולת מהמזבלות בתחומה לאתר אשפה מוסדר.

14. 
בשיתוף עם ההסתדרות הציונית העולמית יזמה המועצה תוכנית מתאר לאתר אבנת - תב"ע 11). התוכנית נמצאת בהליכים סטטוטוריים בוועדה המחוזית לתכנון ובנייה.

המועצה המקומית עמנואל

3. 
המועצה חדלה לחבר על חשבונה, ושלא באמצעות חברת החשמל, מפעלים ודירות לרשת החשמל, אך המשיכה לשלם עבור צריכת החשמל של כ-15 בתי כנסת ביישוב. ב-1997 שילמה המועצה 89,810 ש"ח, וב-1998 הקציבה המועצה למטרה זו 90,000 ש"ח. תשלומים לאחזקת בתי כנסת, הם עניינה של המועצה הדתית ביישוב, הנהנית מתקציבים מיוחדים, כולל, בין היתר, תמיכה כספית 
מהמועצה. המועצה אינה צריכה לשאת בהוצאות האמורות. 
5.
המועצה לא פעלה לחייב את ציבור התושבים עבור צריכת המים המשותפת. עוד נמצא, כי בבתי-הכנסת ביישוב אין מוני-מים, וזה שנים שהמועצה אינה שולחת להם דרישות לתשלום, אלא משלמת מקופתה עבור צריכת המים שלהם. 
7. 
במרוצת 1996 קבע ראש המועצה הקודם, כי בנושא תשלומי משכורות והעלאות שכר לעובדים תקבל חשבת השכר של המועצה הוראות ממזכיר המועצה. נמצא, כי מזכיר המועצה הורה לחשבת השכר לבצע תשלומים חריגים לעובדים. על פי נוהל תקין, על חשבת השכר להיות כפופה לגזבר גם בנושא תשלומי משכורות והעלאות שכר לעובדים, וכך תבטיח המועצה סדרי בקרה ובידוק נאותים על תשלומים לעובדים. 

8.
גזבר המועצה לא מסר לראש המועצה דוחות חודשיים; בתקופה ינואר 1997 עד מאי 1998 לא מסר ראש המועצה למועצה דוחות על פעולות המועצה, כנדרש בתקנון המועצות המקומיות (יהודה  
והשומרון), התשמ"א-1981, והמועצה לא קיימה דיונים באותם נושאים. 

16.
במספר מקומות ביישוב, שבהם הופסקה בנייתם של מבנים שונים, לא נקטה המועצה אמצעי בטיחות כלשהם, והמצב נותר כמעט כפי שהיה במועד הפסקת הבנייה. 

19.
המועצה שילמה לחברת הייעוץ וליועץ לפי דיווח כללי, ולא על סמך דיווחים מפורטים, כפי שסוכם. הפיקוח של רכז הפרויקט מטעם המועצה על עבודת היועצים ועל התשלומים להם נמצא לוקה בחסר. בנסיבות אלה לא ניתן לדעת אם הסכומים ששילמה להם המועצה היו כדין. 

21.
הסכמי הפרישה עם העובדים כללו תשלומים חריגים, שגרמו למועצה הוצאות כספיות גדולות ופגעו בתכנית ההבראה. אף שרשות מקומית רשאית לאמץ אמות מידה ייחודיות להטבות פרישה על מנת לעודד פרישה של עובדים, ההטבות שניתנו על פי תוכנית ההבראה חורגות מהמקובל.

23.
ראש המועצה הקודם חתם בינואר 1995 על כתב מינוי לשני עובדים חדשים, במשרה מלאה, לתפקיד זהה של "מנהל מחלקת תרבות תורנית" במועצה, אף כי בתפקיד זה כיהנה באותו זמן עובדת קבועה. באפריל 1995 מינה ראש המועצה הקודם אחד משני העובדים, אותם מינה קודם לכן ל"מנהל מחלקת תרבות", לתפקיד אחר, שהוגדר בכתב המינוי החדש שלו "מנהל ארנונה ויושב ראש מחלקת אכלוס וסיום בנייה". לתפקיד זה לא היה תקן, והוא לא היה קיים במועצה לפני מינוי העובד.

24. 
פעולות המועצה וראש המועצה הקודם בעניין מינוי עובדים מנוגדות לתקנון, ועל הממונה על הרשויות המקומיות הישראליות באזור יהודה והשומרון לבדוק נושא זה ולפעול בהתאם. 

ב. 
מצב תיקון הליקויים

המועצה המקומית עמנואל 

3. 
החל מפברואר 2000 אין המועצה המקומית עמנואל משלמת עבור צריכת החשמל של בתי הכנסת. פרוייקט החיבור העצמאי של מוסדות ציבור רבים לחברת חשמל, נמצא בהליכי סיום.

5. 
הותקנו מוני מים בבתי הכנסת, והמועצה הדתית משלמת את עלות צריכת המים.
7. 
הוראת ראש המועצה הקודם משנת 1996 בוטלה, ובהוראת ראש המועצה הנוכחי הוכפפה חשבת השכר לגזבר המועצה.
8. 
גזבר המועצה הקודם הפסיק את עבודתו במועצה. מונה ממלא מקום לגזבר, המקיים את הוראת החוק ומגיש דו"חות כדין.
ראש המועצה מוסר דוחות על פעילות המועצה למליאת המועצה, כנדרש בתקנון.
16. 
בשנת 2000 ערכה המועצה מבצע גידור נרחב באתרי הבנייה, שהופסקה בהם העבודה.

בנוסף, המועצה פועלת להריסת שלדי הבנינים בכניסה לעיר, המהווים מפגע אסתטי.

19. 
המועצה אינה מעסיקה יותר את חברת הייעוץ, ואינה משלמת לה דבר.
21. 
על פי הוראת ראש המועצה, מקפידה עתה המועצה שלא לאשר חריגות שכר. כל הסכם נבדק על ידי היועץ המשפטי טרם חתימתו, ורק הסכמים כדין נחתמים.
23. 
שני העובדים המוזכרים אינם עובדים יותר במועצה, ואין אדם הנושא בתפקידים אלו.
24. 
ראש המועצה הורה להעסיק עובדים רק על פי הנהלים; מאז הביקורת, לא נתקבל אף עובד חדש שלא על פי התקנון.

תכנון ייעודי הקרקע בחוף הים התיכון

3.
הוועדה למימי חופין לא עשתה שימוש בסמכותה ליזום תיקון לתמ"א/13 (תכנית מתאר ארצית, חלקית, לחופים - חוף הים התיכון), למרות מספר התכניות שאושרו כהקלה והיקפן. כמו כן, מאחר שטרם הושלמו תמ"א/13ב' ותמ"א/13 ג', אין בידיה אמות מידה סטטוטוריות שיאפשרו לה לבדוק אם התכניות להקמת מבנים במימי החופים המוגשות לאישורה, מתאימות לתכנון הלאומי הכולל. 

18.
על מינהל התכנון להשלים את הכנת תמ"א/13 ב' כדי שיוכל לבחון בראייה כוללת את מיקומן, תחומן וקיבולתן של המעגנות, וכן להשלים את קביעת רמות הפיתוח בחוף ובמימיו. 

19.
ראוי כי תהיה התאמה בין תמ"א/13 והתכניות שאמורות להשלים אותה, לבין הצעת החוק לשמירת הסביבה החופית של המשרד לאיכות הסביבה, ומסמך המדיניות למוסדות התכנון הנמצא בהליכי הכנה. 

ב. 
מצב תיקון הליקויים

המשרד לאיכות הסביבה
3. 
המועצה הארצית החליטה ב-1.8.2000 לתת הוראת שינוי לתמ"א/13, בעקבות דיון במסמך למדיניות למימי חופין. טרם ננקטו צעדים לבצע את ההוראה, בראייה כלל ארצית.

המשרד בדעה שיש לצרף לוועדה למימי חופין נציגים נוספים, ביניהם נציג ציבור.

בנושאי ים וחופים נעזר המשרד לאיכות הסביבה באופן קבוע בייעוץ מקצועי בשני גופים ממלכתיים - המכון הגיאולוגי והמכון לחקר ימים ואגמים.
המשרד פועל להקמת ועדה מקצועית מייעצת לוועדה למימי חופין, המורכבת מנציגי גופים ממלכתיים, במקום העסקת יועץ פרטי.

משרד התחבורה 
3. 
ב-1.8.2000 הוחלט במועצה הארצית לתכנון ולבניה על עריכת שינויים בתמ"א/13. להלן עיקרי השינויים:

התאמה להמלצות מסמך המדיניות למימי החופין.

התייחסות להרחבת תמ"א/13 על רצועת המשברים בים.
מיון סוגי המרינות השונות וקביעת אופיין והיקפן.

אישור השינויים הנ"ל בתמ"א/13 יהווה עיגון מסמך המדיניות בתוכנית הסטטוטורית, בהתאם לעמדת משרד התחבורה, ויהוו תחליף ראוי לצורך בהכנת תמ"א/13ב'.

18. 
נושא המעגנות זוכה להתייחסות רחבה במסמך המדיניות. אישור השינויים בתמ"א/13 יעניקו כלים נאותים לקבלת החלטות בענייני מעגנות.

להלן פירוט מספר כלי השיט וקיבולת העגינה הקיימת, במעגנות הים התיכון, נכון לינואר 2000:

	קיבולת המעגנה
	מספר כלי השיט
	מעגנה

	
	1/00
	1/99
	1/98
	1/97
	1/96
	

	550
	115
	_
	_
	_
	_
	אשדוד

	160
	160
	157
	155
	155
	155
	עכו

	230
	210
	224
	230
	215
	215
	יפו

	600
	235
	225
	205
	170 
	60
	אשקלון

	380
	280
	245
	220
	200
	200
	חיפה וקישון

	300
	300
	315
	315
	280
	280
	ת"א ואתרים

	800
	380
	354
	320
	280
	190
	הרצליה

	3,020
	1,680
	1,520
	1,445
	1,300
	1,100
	סה"כ


הקצאת קרקע לעמותה בפרדס חנה
דו"ח מספר 49

הגופים המבוקרים: מועצה מקומית פרדס חנה;  משרד החינוך, התרבות והספורט; משרד הפנים

א. ריכוז ממצאי הביקורת

2.
משרד מבקר המדינה העיר, כי האישורים שמסר מזכיר המועצה לעמותה ניתנו שלא בסמכות: (א) המועצה החליטה החלטה עקרונית להקצות קרקע עבור מוסדות החינוך של העמותה, ללא ציון פרטי הקרקע שתוקצה; האישור סטה מהחלטת המועצה ונקב בפרטי הקרקע. (ב) מתן היתר לעמותה להציב קרוונים על אותה קרקע הוא בסמכות הוועדה המקומית לתכנון ולבנייה, ורק היא רשאית להוציא היתרי בנייה.

ב. תגובות הגופים המבוקרים

מועצה מקומית פרדס חנה
2. 
מזכיר המועצה דאז, אינו מועסק יותר על ידי המועצה.

משרד התחבורה
הטיפול המערכתי בנהגים מועדים

החלטת הממשלה

בק/37 מיום 29 ליולי 1997
א. 
משטרת ישראל תעביר למשרד התחבורה את רשימת הנהגים שהיו מעורבים באשמתם בתאונות דרכים בשנים 1996-1994, ושל מי שביצעו עבירות תעבורה נוספות (על-פי התוספת הרביעית לתקנות התעבורה) ושבגינן נפסלו רשיונות הנהיגה שלהם.

ב. 
משרד התחבורה ישלח מכתבי אזהרה לנהגים כמפורט בסעיף א' לעיל. במכתב ייאמר כי המשרד שוקל בחינת יכולת הנהיגה ו/או דרכים לתיקון אופן הנהיגה שלהם.

ג. 
משרד הבריאות יכין תבחינים (קריטריונים) להעברת מידע על הנהגים שהיו בטיפול נפשי - למכון הרפואי לבטיחות בדרכים. המכון יפעל לזימון נהגים אלה לבדיקת כשירותם לנהיגה.

ד. 
דיווח על הביצוע יועבר בתוך ארבעה חודשים לאגף לביקורת המדינה במשרד ראש הממשלה.

ביצוע ההחלטה

משרד התחבורה 

במהלך שנת 2000 התכנסה ועדה מקצועית בהשתתפות יועצים משפטיים, נציגי המכון הרפואי לבטיחות בדרכים, משטרת ישראל, ואגף התנועה והרשות הלאומית לבטיחות בדרכים במשרד התחבורה, לדון בנושא.

הוועדה הגדירה "נהג מועד" כ"נהג שצבר במהלך שמונה שנים האחרונות למעלה מ-40 הרשעות תעבורה על עבירות מהתוספת לפקודת התעבורה (לא עבירות חנייה)".
נהגים כאלה יוזמנו לשימוע מיוחד על מכלול ההרשעות ורשיונם יפסל, על פי סעיף 56 לפקודת התעבורה, האומר: "היתה רשות הרישוי משוכנעת על פי הראיות שהובאו לפניה, כי בדרך נהיגתו של בעל רשיון נהיגה יש משום סכנה לעוברי דרך, או שבעל רשיון הנהיגה הוא פרוע ומופרע, רשאית היא בהחלטה מנומקת, ולאחר שניתנה לנהג הזדמנות להביא טענותיו לפניה, לפסלו מלהחזיק ברשיון הנהיגה".
ישום ההצעה מחייב אישור של בתי-משפט לתעבורה.
המלחמה בתאונות הדרכים

החלטת הממשלה

בק/51 מיום 3 לנובמבר 1997

ב.
נהלי העברת מידע ודיווח על נהגים ומבקשי רשיון נהיגה המשתמשים בסמים ובאלכוהול

1)
להטיל על היועץ המשפטי של משרד הבריאות, ביחד עם היועץ המשפטי של משרד התחבורה, לגבש נהלי העברת מידע ודיווח על נהגים ומבקשי רשיון נהיגה, המשתמשים בסמים ובאלכוהול, במערכות הבריאות הממשלתיות והציבוריות. הדיווחים יועברו למכון הרפואי לבטיחות בדרכים (המכון).
2)
היועץ המשפטי של משרד הבריאות יבחן, ביחד עם ההסתדרות הרפואית, דרכים להעברת מידע למכון מרופאים החושדים שמטופליהם אינם כשירים לנהוג ועלולים בנהיגתם לסכן את עצמם או את זולתם.
3)
המכון יבדוק כשירותם של הנהגים והמבקשים רשיון על-פי הנתונים דלעיל.

ביצוע ההחלטה

המשרד לביטחון הפנים - משטרת ישראל

מדור מחקר באגף התנועה, בשיתוף נציגי משרד הבריאות והמכון הרפואי לבטיחות בדרכים, ביצעו מחקר לגבי מעורבות משתמשי סמים בתאונות דרכים.
ממצאי המחקר הוצגו ב-15.2.2001 בפני נציגי משרד הבריאות, המכון הרפואי לבטיחות בדרכים, הרשות הלאומית למלחמה בסמים, צה"ל ואגף התנועה במשטרת ישראל.
ממצאי המחקר מצביעים על כך שיש להרחיב את קבוצת משתמשי הסמים הנבדקת, וזאת על מנת לבחון את כיווני הפעולה בעתיד.
סיכום מפורט של הדיון, תוצאותיו ולוח זמנים להמשך עבודה, יופץ בהקדם ובאחריות משרד הבריאות.
בטיחות טיסה

החלטת הממשלה

בק/131 מיום 23 לנובמבר 1998
1. 
ראש מינהל התעופה האזרחית, ביחד עם מנכ"ל רשות שדות התעופה, יודיעו לאגף לביקורת המדינה בתוך שלושה חודשים, על הפעולות שננקטו לשיפור בטיחות הטיסה האזרחית, בהתייחס לממצאי ביקורת המדינה, כדלקמן:

קרית שמונה (באחריות משרד התחבורה)

הקמת מגדל פיקוח במנחת קרית שמונה.

תאורת לילה למסלול הנחיתה.

שיפור פעולות ההצלה.

שיפור השירות לנוסעים: משרד התחבורה יכין קריטריונים למתן שירות לנוסע, במנחתים ובשדות תעופה פנים ארציים.

שדה התעופה חיפה (באחריות משרד התחבורה)

השלמת בחינת המשך השימוש בשדה התעופה חיפה כשדה בינלאומי, לאור הסיכונים הסביבתיים למטוסים.

שדה התעופה מחניים (באחריות רשות שדות התעופה)

סילוק מבנים המסכנים את התעופה.

הגדלת מספר מקומות החניה לרכב.

מנחתים (באחריות משרד התחבורה)

השלמת תוכנית רב-שנתית לפיתוח והקמה של מנחתים, כמתבקש מהחלטה מספר בק/99 מיום 24.3.1998, ומתקנות המנחתים התשל"ה1975-, כולל מתן שירותי כיבוי אש והצלה ברמה נאותה, ההולמים את מספר הנוסעים המשתמש במנחת.

משרד התחבורה מודיע כי עד תום 1999 תסתיים הכנת התוכנית.

2. 
משרד הביטחון, משרד התחבורה, צה"ל ורשות שדות התעופה, יגבשו כללים מוסכמים לשיתוף פעולה לצורך חקירת "כמעט תאונות", תאונות ותקריות, שבהן מעורבים מטוסים אזרחיים ומטוסים צבאיים, במגמה להגביר ככל האפשר את בטיחות הטיסה.

3. 
דו"ח המבקר הפנימי של משדר התחבורה שעניינו בטיחות בטיסה, יועבר עם השלמתו לאגף לביקורת המדינה. ממצאי ביקורת המדינה יהיו לנגד עיני המבקר הפנימי של משרד התחבורה.

4. 
מינהל התעופה האזרחית יגבש תוך ארבעה חודשים רשימת מכשולים למנחתים, שתכלול את תיאורם, מידת החריגה מהתקן ומיקומם.

5. 
מינהל התעופה האזרחית יעביר בתוך שלושה חודשים לרשות שדות התעופה, את רשימת החריגים בשדות התעופה, שאושרו על ידו.

6. 
רשות שדות התעופה תגבש בתוך שישה חודשים רשימת מכשולים לגבי שדות התעופה, שתכלול את תיאורם, מידת החריגה מהתקן ומיקומם.

7. 
לרשום את הודעת רשות שדות תעופה ומשרד התחבורה, כי בתאריך 15.3.1998 נחתם הסכם עם חברה, שקובע את צורת ההפעלה, התחזוקה והפיקוח על המערכות המטאורולוגיות התעופתיות.

8. 
מינהל התעופה האזרחית ימשיך את המעקב אחר ביצוע הוראות כושר אווירי שהוציא למכוני הבדק.

9. 
מינהל התעופה האזרחית יקפיד כי יתקיים הליך מבוקר של חקירה לגבי תקלות שארעו למטוסים זעירי משקל, שיש בהן סיכון בטיחותי, אך לא גרמו לתאונה.

10.
היועצים המשפטיים של משרד התחבורה ורשות שדות התעופה, יביאו תוך שלושה חודשים לאגף לביקורת המדינה חוות-דעת באשר לדרכים שיש לנקוט בהן כדי למנוע חריגות בנייה באזורים אשר בהם הוטלו מגבלות בנייה בגין תעופה. חוות הדעת תכלול אפשרות לסילוק מבנים המהווים סיכון חמור לתחבורה האווירית.

11.
הערות ביקורת המדינה ילקחו בחשבון בעת ביצוע החלטה זו.
ביצוע ההחלטה

משרד התחבורה
קרית שמונה
עבודת פיתוח המנחת אמנם לא הסתיימה, אך רמת הבטיחות של המסלול עלתה.

משרד התעשייה והמסחר השקיע בשנים 1999 ו-2000 16 מיליון ש"ח בעבודות העפר ובפיתוח הטרמינל , שיהיה מוכן בשנת 2001.

בתחילת שנת 2000 הוחל בעבודות תשתית נרחבות להקמת טרמינל חדש והסדרת רחבת חניה למטוסים ולרכב. במכלול הטרמינל ישתלב מערך מגדל הפיקוח. במהלך שנת 2001 תסתיים הקמת המגדל פיקוח.

שדה התעופה חיפה
נערך סקר סיכונים אינטגרטיבי. הוגשה חוות דעת של מינהל התעופה האזרחית, לפיה המיקום של שדה התעופה, עדיף על שדה התעופה מגידו.

שדה התעופה חיפה ייחשב כמועדף על ידי מינהל התעופה האזרחית, לעומת שדה התעופה מגידו, רק כאשר תתקבל ההחלטה להארכת מסלול הנחיתה אל תוך הים, כך שאורך המסלול יהיה לפחות 2400 מטר.

מתבצעת עבודת מטה לפיתוחו והפעלתו של שדה תעופה חיפה, על ידי גורם פרטי, במימון משרד התחבורה ומשרד האוצר.

מנחתים

מנחת לביא

המנחת מופיע בתמ"א 15, תכנית מתאר ארצית לתעופה, ואמור לבוא במקום מנחת נצרת, שיבוטל.

פיתוח מנחת לביא נעשה על ידי המועצה האזורית גליל תחתון.

2. 
בתאריך 13.4.2000 התכנסה ועדת מעקב משרדית, בראשות מנכ"ל המשרד, לדיון בדו"ח ביקורת בנושא "חקירת תאונות ותקריות אוויר". בישיבה זו החליט המנכ"ל בין היתר, על הקמת ועדת היגוי לנושא בטיחות טיסה.

הוועדה קיימה שני דיונים, בתאריכים 4.6.2000 ו-22.6.2000. דיונים אלה עסקו בעיקר בשאלות הבאות:

כפיפות מחלקת החקירות.

מיקום המחלקה מן הבחינה הארגונית ומן הבחינה המהותית.

שילוב חקירת תאונות וחקירת תקריות.

הוועדה טרם קיבלה החלטות בנושאים דלעיל, אך המגמה היא להפריד את מחלקת החקירות ממינהל התעופה האזרחית, כדי למנוע ניגוד עניינים בפעולתה, ולהכפיפה לשר התחבורה או לגורם ממלכתי אחר, רם דרג ובלתי תלוי.

הוועדה נמצאת בשלבים מתקדמים בעבודתה, שכן החלטה בסוגיה דלעיל, תאפשר קביעת גודל המחלקה ומשימותיה, ומכאן יגזרו האמצעים הדרושים לפעולתה.

חברת נתיבי אילון בע"מ - הקמת מחלפים:
אילון דרום וקיבוץ גלויות-חיל השריון

א. ריכוז ממצאי הביקורת

12. 
קבלן ג' החל בביצוע הקמת מחלף קיבוץ גלויות-חיל השריון רק ביוני 1995, מאחר שחברת נתיבי אילון (נת"א) לא המציאה לו מבעוד מועד את כל התכניות הדרושות לתחילת העבודה, ולא השלימה את כל התיאומים הדרושים עם הרשויות הנוגעות בדבר, כגון "בזק", עיריית תל אביב-יפו וחברת החשמל. 

16. 
לדעת משרד מבקר המדינה, לא היתה נת"א רשאית למסור עבודות נוספות ושינויים אלא בהליך תקין, המחייב אישור העבודה ותקצובה בידי מועצת המנהלים, וקיום מכרז או קבלת פטור ממכרז. 

18. 
על נת"א להפיק את הלקחים מהמשגים שנעשו בביצוע הפרויקט, תוך תשומת לב גם להערות מבקר המדינה בדוחות קודמים בדבר הליכי התכנון והביצוע של פרויקטים בתחום התחבורה. עוד על נת"א להקפיד על מילוי הוראות החוק וכללי מינהל תקין, כדי שתפעל בעתיד ביעילות ובחיסכון לשם השגת מטרותיה במועדים שנקבעו לכך, ולתועלת ציבור המשתמשים בכבישים. 

ב. מצב תיקון הליקויים

חברת נתיבי אילון

12. 
בעקבות הביקורת, פועלת חברת נתיבי אילון להשלים את כל התוכניות הדרושות והתיאומים המחויבים, לפני שניתן צו התחלת עבודה לקבלן, ולפני תחילת ביצוע העבודות בפרוייקט.

16. 
ביום 1.9.2000 נכנס בחברה לתוקף נוהל מכרזים והוראות שינויים. 
נוהל זה קובע חד משמעית, כי ניתן לאשר הוראת שינויים להסכם - בהיקף של עד 30% מההיקף הכספי של ההסכם המקורי, ובלבד שסכום הוראת השינויים אינו עולה על סך של 1,000,000 ש"ח (צמוד למדד מארס 2000). הוראת שינויים בהיקף של 1,000,000 ש"ח תובא, בכל מקרה, לאישור ועדת הפטור. 
במסגרת נוהל המכרזים והוראות השינויים, הוסף סעיף, על-פיו הוראות השינויים, שבסמכות המנכ"ל או ועדת הפטור לאשר, הן אך ורק הוראות שינויים המתייחסות לעבודות הדרושות, לצורך אותו המבנה הכלול בהסכם המקורי, על פי התכנון המקורי. סעיף זה מונע כל אפשרות לשלם, במסגרת הסכם מסוים, עבור עבודות שבוצעו שלא לצורך הפרוייקט נשוא ההסכם.
18. 
בסדר יומה של כל אחת מישיבות מועצת המנהלים של החברה, נכלל דיווח מנכ"ל. מנכ"ל החברה מעדכן את חברי מועצת המנהלים בנושאים המטופלים על ידי החברה באותה עת, ובסוגיות השונות המשפיעות על מחירי הפרוייקטים המבוצעים על ידי החברה, והחריגות המשמעותיות מהעלויות הצפויות.
תכנון מערכת מסילתית להסעת המונים 
במטרופולין תל אביב 

א. 
ריכוז ממצאי הביקורת

1. 
במשך שנים רבות דנו הממשלה וגופים אחרים בתכניות לשיפור מצב התחבורה במטרופולין, אולם לא הוכנה במשך כל השנים תכנית אב לתחבורה בתל אביב. בשלוש השנים האחרונות הוכנו תכניות אחדות לשיפור התחבורה, שעלותן היתה כ‑30 מיליון ש"ח, אולם עד סוף 1997 לא הוחל ביישומן, לא גובשו עד כה עקרונות מנחים, לא הוכנו תכניות סופיות ולא נתקבלו החלטות שיביאו לפתרונות המיוחלים.

7. 
בנובמבר 1994 החליטה הממשלה, כי "תכניות פיתוח רכבת ישראל 2000" של רשות הנמלים והרכבות, שהציע שר התחבורה תשמש קו מנחה לפיתוח הרכבת, וכי "יש להניח מסילת רכבת לכיוון כפר סבא תוך כדי בדיקת הנושא בשבועיים הקרובים". הנושא נבדק בידי הרשות, אולם לא היה בידיה תקציב מספיק לסלילת הקו. ב"תכנית רכבת 2000", שהמכון הכין לבקשת הרשות ב‑1995, נאמדה ההשקעה בקווי רכבת פרברית במטרופולין בסכום של 1.7 מיליארד ש"ח בקירוב (במחירי 1995). עד דצמבר 1997 בוצעה חלקית הכפלתו של קו תל אביב‑לוד, ונעשה תכנון חלקי של שני קווים שנכללו בתכנית. ההוצאה על עבודות אלה הגיעה לכ‑70 מיליון ש"ח, שהם 4% בלבד מאומדן ההשקעה בקווים המטרופוליטניים שנכללו בתכנית. שאר הקווים שנכללו בתכנית לא תוקצבו כלל.

10. 
אם חברת נתיבי תחבורה עתידיים תפעל במשך תקופה ארוכה ולא תצליח לקדם את התכניות, לא תצמח תועלת מפעילותה והתשלומים לכיסוי הוצאותיה יהיו לשווא.
ב. 
מצב תיקון הליקויים

משרד התחבורה
1. 
במחצית שנת 2000 נחתם חוזה עם קבוצת מתכננים, המיועדת לבצע את תוכנית האב לתחבורה בתל אביב. לפי החוזה, לוח הזמנים הצפוי לשלב הראשון של הכנת המודל התחבורתי, הוא עד סוף שנת 2001. לשלב השני תידרש כשנה נוספת.

7. 
החל משנת 1995 השקעות בתשתית מסילתית הינן מתקציב המדינה; קצב פיתוח הפרוייקטים נקבע בהתאמה.

נמצאים בביצוע קווי הרכבת הבאים: תל אביב-פתח תקווה-כפר סבא; תל אביב-ראשון לציון; נתב"ג-מודיעין; תל אביב-נתב"ג-לוד; רחובות–אשדוד; לוד-רחובות.

מצב ביצוע פרויקטים ברכבת ישראל

	סטטוס
	תאור
	שם הפרויקט

	לא תוקצב. נמצא בתוכנית החומש.
	שיקום מסילה קיימת.
	אשדוד- אשקלון

	בוצע.
	שיקום
	בת גלים-ת"א מרכז

	שדרוג בוצע בהשקעה של כ-42 מליון ש"ח (כולל מע"מ). הכפלה בביצוע; תושלם במחצית 2001. סה"כ השקעה כ-102 מיליון ש"ח (כולל מע"מ וכולל תחנות רחובות ובאר יעקב).
	שיקום,הכפלת מסילה, חשמול
	לוד-רחובות

	השיקום יסתיים עד סוף 2000, בהשקעה של כ-50 מיליון ש"ח (כולל תחנות יבנה ואשדוד). 
ההכפלה תסתיים ב-2001.
	שיקום מסילה קיימת, הכפלה וחשמול
	רחובות-אשדוד

	שיקום בוצע במסגרת שיקום קו לוד-באר שבע. הכפלה וחשמול נמצאים בתוכנית החומש.
	שיקום מסילה קיימת, הכפלה וחשמול
	רמלה-לוד

	לא תוקצב. נמצא בתוכנית החומש.
	סלילת מסילה חדשה כפולה, חשמול
	רמלה-מודיעין

	הביצוע יחל בשנת 2001 ויושלם עד סוף 2002. היקף ההשקעה נאמד בכ-330 מיליון ש"ח. 
	בתכנון מפורט
	שפירים-נתב"ג

	לא תוקצב. נמצא בבקשת התקציב ל-2001.
	הכפלה, חשמול
	ת"א דרום- ראשל"צ

	הכפלה בוצעה בהשקעה של כ-148.8 מיליון ש"ח (כולל מע"מ, וכולל תחנות כפר חב"ד ולוד).
	שיקום,הכפלה חשמול
	ת"א דרום-לוד

	קו ת"א-ראש העין: הופעל ביוני 2000. 
הקו לכפר סבא: ממתין לתקצוב וביצוע.
	שיקום מסילה קיימת, הכפלה וחשמול
	ת"א-כפר סבא- ראש העין

	הושלם ומופעל בהשקעה של כ-118 מיליון ש"ח (כולל תחנות בני ברק, סגולה וראש העין).
	שיקום
	ת"א-ראש העין


תחנות רכבת

	סטטוס
	תאור
	תחנה

	הסתיים באוקטובר 2000.
	בניית תחנה חדשה
	אוניברסיטה

	לא תוקצב.
	שיקום
	אשדוד

	לא תוקצב. נמצא בתוכנית החומש
	שיקום
	אשקלון

	הסתיים.
	שיקום
	באר יעקב

	הסתיים
	שיקום
	בני ברק

	תסתיים באוגוסט 2001. ההשקעה עד עתה בתחנות ההגנה והאוניברסיטה מסתכמות בכ-12 מיליון ש"ח, ואילו האומדן מסתכם ב-60 מיליון ש"ח. התוכנית הקיימת היא להתחיל את קו ראשל"צ בתחנת ההגנה. 
	בניית תחנה חדשה
	ההגנה 

	פועלת.
	
	השלום

	הסתיים.
	שיקום
	יבנה

	נמצאת בתוכנית החומש ועדיין לא תוקצבה.
	בניית תחנה חדשה
	יצחק שדה

	הסתיים.
	שיקום 
	לוד

	לא תוקצב. נמצא בתוכנית החומש.
	בניית תחנה חדשה
	מודיעין

	בבקשת התקציב לשנת 2001.
	בניית תחנה חדשה
	סוקולוב

	לא תוקצב. נמצא בתוכנית החומש.
	בניית תחנה חדשה
	קרית אריה

	הסתיים
	בניית תחנה חדשה
	ראש העין

	הסתיים.
	שיקום והרחבה
	רחובות

	לא תוקצב. נמצא בתוכנית החומש.
	בניית תחנות חדשות
	תחנות בקו ראשל"צ


10. 
הממשלה החליטה ביום 16.8.2000 על הקמת ועדת מכרזים בין-משרדית לפרסום מכרז לביצוע שלב א' של הפרוייקט, בהמשך להסכם שנחתם בין הממשלה לעיריית תל אביב וסיום המחלוקות שעיכבו את ביצוע הפרוייקט.

הוועדה האמורה, בראשות סגן בכיר לחשב הכללי, החלה בדיוניה על מנת לפרסם את המכרז הבינלאומי.

מחלקת עבודות ציבוריות

מסירת עבודות תכנון

א. 
ריכוז ממצאי הביקורת

3.
מע"צ לא קבעה כללים לעדכון הנתונים, לפיהם מחושב מדד עומס העבודה. בפועל, משרדי התכנון הגישו נתונים למע"צ, לעתים - בעקבות פניות של מנהל תחום (חוזים), ולעתים - ביוזמתם הם; מנהל תחום (חוזים) נהג להזין את הנתונים למאגר המתכננים באופן בלתי סדיר ובאקראי. 

4.
משרד מבקר המדינה העיר, כי העדר כללים לעדכון מאגר המתכננים, עלול ליצור יתרון למשרד תכנון מסוים שהגיש את הנתונים ביוזמתו, והם הוזנו למאגר המתכננים בסמוך למועד הגשתם. לדעת משרד מבקר המדינה, על מע"צ להזין את הנתונים האמורים במועדים קבועים ולעתים מזומנות, כך שההחלטה על מסירת העבודה תתבסס על נתונים עדכניים. 

9.
בדיקת ההתקשרויות שערכה מע"צ עם מתכנני חוץ בשנים 1999-1996 העלתה, כי מנהלי היחידות 
המזמינות לא פנו למשרדי התכנון כדי לקבל הצעות לביצוע עבודות תכנון. ועדת המכרזים דנה בבקשות של מנהלי היחידות, ואף החליטה על מסירת עבודות תכנון למשרדי תכנון מסוימים, בלי שבדקה את ההצעות האפשריות, כנדרש בהוראות. 

21. 
בביקורת הועלה, כי הבעלים והמנהלים של חמישה מבין תשעה משרדי התכנון שנדגמו, נמנים עם הבעלים והמנהלים של חברות נוספות שתחום עיסוקן בבנייה ובסלילה, וקצתן אף הן הועסקו בידי מע"צ בכמה פרויקטים; כן הועלה, כי הבעלים והמנהלים של שלושה מבין חמישה משרדי התכנון האמורים נמנים עם הבעלים של חברות נוספות העוסקות בהשקעות בנדל"ן. 

ב. 
מצב תיקון הליקויים

משרד התחבורה- מחלקת עבודות ציבוריות

3.4.
בהתאם להחלטת מנכ"ל מע"צ בישיבת הוועדה למעקב ותיקון ליקויים בתאריך 4.10.2000, נקבעו כללים חדשים לעדכון דו"ח עומס מתכננים חדש, שהופעל החל מיום 1.1.2000 כדלהלן: דו"ח עומס מתכננים הופך להיות רשימה מסודרת של מתכנן - מול פרוייקטים ומול סיווג/גודל המשרד, ללא ציון מספר העובדים במשרד. בנוסף, מאגר/קובץ המתכננים, יעודכן בפרק זמן של אחת לחצי שנה; הזנת הנתונים לעדכון תתבצע במועדים קבועים וברצף של אחת לחצי שנה, כך שמסירת העבודות למתכננים תתבצע על בסיס קובץ/רשימה עם נתונים מעודכנים.

9. 
הוועדה לקביעת קריטריונים למסירת עבודות תכנון – אמות מידה למסירת העבודות, סיימה את עבודתה.

הוועדה גיבשה פרמטרים/קריטריונים משוקללים למסירת עבודות תכנון, בהתאם לתקנות חוק חובת המכרזים והתכ"מ.

באוקטובר 2000, בישיבת הוועדה למעקב ותיקון ליקויים, קבע מנכ"ל מע"צ קריטריונים של עומס עבודה, התאמה והערכת מתכנן.

מע"צ פועלת כיום על פי קריטריונים אלה בבחירת מתכננים.

21. 
בדיון שקיימה הנהלת מע"צ בעניין, נקבע שלא ניתן לפגוע בחופש העיסוק ולחדור לפרטיות משרדי התכנון בכל הקשור לעסקיהם מחוץ למע"צ. אי לכך, מע"צ פועלת על פי הצהרה שמגישים המתכננים בטפסי הרישום והבקשה לקבלת עבודה, בהם הם מתבקשים להצהיר, האם יש/אין להם קשרים עסקיים עם החברות הקבלניות המבצעות את הפרוייקטים הספציפיים אליהם הם קשורים, או עסקי נדל"ן הקשורים לאותם פרוייקטים האמורים להיות מתוכננים על ידם. אם נמצא שלמתכנן יש עסקי נדל"ן או קשרים עסקיים עם החברה הקבלנית המבצעת, הוא לא יועסק על ידי מע"צ בתכנון הפרוייקטים.

המשנה למנכ"ל במע"צ הנחה את מנהל אגף חוזים והתקשרויות בחטיבת התכנון, לדרוש ממשרדי התכנון - לפני החתימה על חוזה עימם, לצרף הצהרה של בעלי המשרד, לגבי עסקי נדל"ן או קשר עסקי עם החברה הקבלנית המבצעת באזור אותו הם אמורים לתכנן. היה וימצא שקיים קשר כזה, תוחזר בקשת התכנון לוועדה למסירת עבודות תכנון, לשם מסירת העבודות למשרד תכנון אחר. 

מסירת עבודות פיקוח

8. 
בנובמבר 1998 חתם המחוז על שני חוזי פיקוח לגבי פרויקט מסוים: חוזה אחד עם חברה א' לפיקוח על הפרויקט ובכלל זה הבטחת האיכות, וחוזה אחר עם חברה ב' ל"ניהול הבטחת איכות", כלשון החוזה, וללא פירוט. מע"ץ לא שיתפה את הגורם האחראי להבטחת האיכות, הפועל במסגרתה, בתהליך קבלת ההחלטה על מסירת הניהול של הבטחת האיכות לחברה ב' וגם לא הגדירה מה תפקידה של כל אחת מהחברות בנושא זה. בשל העסקתה של חברה ב' נוכו 15% משכרה של חברה א'. 


13. 
יומן העבודה מקצה מקום לפרט את החומרים שהקבלן מספק לאתר. נמצא, שלמעט התייחסות לכמות אספלט לא היתה הקפדה על מילוי סעיף זה. 

23.
המחוז לא דרש ממקדמי הזמינות לדווח על פעולותיהם, והדיווחים השגרתיים היחידים על כך נמצאו בחשבונות שהם הגישו למע"ץ. דיווחים אלה, שנעשו לפי הבנתו של המדווח, הם לעתים כלליים עד כדי כך שלא ברור מהם מה נעשה. המחוז אישר ושילם למקדם זמינות אחד בעד 102 שעות לעבודה בתקופה של חצי שנה בקירוב לפני שנחתם עמו חוזה. 

ב. מצב תיקון הליקויים

משרד התחבורה - מחלקת עבודות ציבוריות

8.
ב-1.6.2000 מינה מנכ"ל מע"צ ועדת היגוי לבחינת הטמעת השימוש במפרטי בקרת/אבטחת איכות בעבודות מע"צ . הוועדה תכין תוכנית חומש להטמעת נושא בקרת/אבטחת איכות, תוך הגדרת יעדים, אבני דרך ולוחות זמנים לתהליך.

בנוסף, תעסוק הוועדה גם בשינוי ועדכון נוהל הפיקוח על עבודות קבלניות, בכל הקשור לאבטחת איכות בפרוייקטים.

בהמלצות הוועדה ייקבעו התעריפים לאבטחת האיכות בחוזה/הסכם הפיקוח.

13. 
מופעל יומן עבודה חדש, המוגדר בנוהל עבודות פיקוח. היומן החדש מופעל בכל המחוזות ואתרי העבודה, ומשתמשים בו במקום היומן הישן.

סמנכ"ל מע"צ לפיתוח, הנחה את מהנדסי המחוזות לשימוש ביומן החדש.

23. 
ועדה בינמשרדית בחשב הכללי, דנה עתה בשלושה סוגי חוזים: חוזי תכנון, חוזי פיקוח/ניהול וחוזים למתן שירותי יעוץ במטרה לאמצם/לאשרם כחוזה תקני אחיד, ובהכנת טופס מדף מתאים שישרת את כל משרדי הממשלה, כחוזה אחיד לביצוע עבודות קבלניות.
מע"צ הגישה לוועדה הבינמשרדית נוסח של חוזה הכולל פירוט השירותים הנדרשים.

מע"צ תחתים את כל היועצים על נוסח החוזה המעודכן. מנכ"ל מע"צ ינחה את כל הגורמים הרלבנטיים במע"צ להשתמש בנוסח חוזה הייעוץ החדש, עד לאישורו בוועדה הבינמשרדית.

משרד התעשייה והמסחר
השקעות הון בתעשיה - המעקב אחר ביצוען

החלטת הממשלה

בק/193 מיום 29 למארס 1999
א. 
מנהל מרכז ההשקעות, ביחד עם נציב מס הכנסה והחשב הכללי, יכין תוך שלושה חודשים תכנית חדשה לבדיקת תכניות ההשקעה שתכלול:
1. 
בדיקת הסבירות והכדאיות הכלכלית של תכניות היזמים.
2. 
פיקוח ובקרה מלאה על ביצוע ההשקעות.
3. 
אמצעים שיבטיחו שהתנאים שנקבעו בכתב האישור קויימו.
4. 
בקרות שיבטיחו שרק מי שקיים את התנאים שנקבעו לו, יהנה מההטבות על פי החוק.
ב. 
הערות מבקר המדינה יילקחו בחשבון בעת הכנת התכנית.
ג. 
דיווח יימסר לאגף לביקורת המדינה תוך שלושה חודשים.
ביצוע ההחלטה

משרד התעשייה והמסחר
א (1). בדיקת הסבירות והכדאיות הכלכלית של תכניות היזמים
טפסי חוות דעת של המנהלים המקצועיים בחטיבות, נמצאים בתהליך הטמעה. הורחב השימוש ביועצים טכנולוגיים.
א (2). ביקורת, בקרה ואכיפה
הורחב צוות רואי החשבון המטפל בבדיקת דוחות הביצוע הסופיים. סיום הטמעת מערכת המיחשוב החדשה, במהלך שנת 2001.
נבנה דו"ח תקופתי חדש, אשר יוטמע בחברות, לאחר הטמעת מערכת המיחשוב החדשה. בנוסף מתבצעת באופן שוטף, ביקורת יזומה על ידי מחלקת הביקורת במרכז ההשקעות.
משלוח התראה לביטול כתב אישור, וכן גביית החזר מענקים, בוצעו במלואם. הקפאת המענקים בוצעה באופן חלקי, בשל תהליך קליטת מערכת המחשוב החדשה.
משרד התקשורת 

טלוויזיה בכבלים

ריכוז ממצאי הביקורת

1.
הזכיינים לא הגישו לאישור האגף לטלוויזיה בכבלים (טל"כ) את תכניות הבנייה המפורטות במועדים שנקבעו בזיכיונות, והאגף לטל"כ לא דרש לקבלם באותם מועדים. הזכיינים גם לא המציאו לו את עותקי התכניות המפורטות שהגישו לאישור הוועדות המקומיות ולא דיווחו לו על כל ההחלטות של הוועדות המקומיות או המחוזיות, והוא לא דרש לקבלם.

2.
ועדת החריגים לחיבור מינויים, קבעה שעל המשרד למסור לה את עמדתו בנושאים חשובים הקשורים לפרשנות הזיכיונות. סגן בכיר ליועץ המשפטי של המשרד מסר לוועדה בעל פה עמדה ראשונית של המשרד, אולם גם לאחר פניות רבות של הוועדה לא מסר לה חוות דעת כתובה המסכמת את עמדת המשרד.

4.
לאחר שוועדת החריגים החליטה שעל הזכיינים לחבר את כל המבקשים באזור הזיכיון, היה על המשרד, למרות התנגדות הזכיינים, לקבוע לוח זמנים חדש לפריסת הרשת ולחיבור המנויים שהיא דנה בעניינם, אולם המשרד לא עשה זאת. 

5.
אף על פי שהזכיינים לא חיברו לרשת הטל"כ את כל היישובים והמבקשים אותם היו אמורים לחבר, לא נמצאו במשרד חוות דעת משפטיות שיבהירו כי חובת הזכיינים היא לחבר את כל היישובים והאתרים שלא חוברו.

6.
לדעת משרד מבקר המדינה, המשרד היה צריך להקים את ועדת החריגים במועד סמוך לפריסת הרשת, כדי שיתקבלו החלטות בנושאים שבמחלוקת במועד מוקדם, ולא להמתין לקבלת ההחלטות של ועדת החריגים בסוף 1996, כך שיהיה סיפק בידי הזכיינים להשלים את החיבורים לפי החלטות הוועדה עוד בתקופה שהוקצתה להם בזיכיון. לאחר שהתקבלו החלטות הוועדה, היה על המשרד לדרוש מהזכיינים, ולעמוד על כך, שיחוברו כל היישובים והאתרים שנכללו בזיכיון. 

7. 
הזכיינים הגישו לשירות לטל"כ דוחות על קרינה אלקטרומגנטית, אולם הוא לא בדק את הדוחות. 

8.
משנת 1993 ואילך שכר האגף לטל"כ רואה חשבון כדי שיבדוק את הדוחות הכספיים השנתיים שהזכיינים מגישים. בשנת 1995 ניסה רואה החשבון לעשות ניתוח והשוואה של דוחות אחד הזכיינים, לעומת התכנית העסקית שצורפה להצעתו למכרז, אולם הוא לא הצליח לעשות את ההשוואה משום שהזכיין לא המציא לו את כל המסמכים הדרושים להשוואה. גם בסקירת הדוחות הכספיים של הזכיינים לשנת 1997, ציין רואה החשבון כי לא קיבל את מלוא המידע והתשובות שביקש מהזכיינים. 

9.
הביקורת העלתה שמאז מתן הזיכיונות לא הגישו הזכיינים מאזני פרופורמה, ודוחות המשווים בין הפעילות הכלכלית בשנת הדוח לבין מאזן הפרופורמה, שעל פי הזיכיון היו אמורים להגיש מראש לאותה שנה. אי‑הגשת מסמכים נוספים, שעניינם בעיקר השקעות בתשתית, אותם ביקש רואה החשבון, לא אפשרה לשירות לטל"כ ולרואה החשבון לקבל מידע אמין ומעודכן על מצבם הכלכלי של הזכיינים. מידע זה חשוב בהליך קבלת החלטות במשרד. 

10.
בשנת 1998 לא דרש האגף שהזכיינים יגישו את דוחות המנויים כל רבע שנה. האגף גם לא דרש שידווחו על מספר המנויים שחוברו בכל אחד מאזורי הזיכיון. החלוקה לאזורים בדוח המנויים לא היתה בהתאם לאזורי הזיכיון, אינה מאפשרת לדעת את שיעור החדירה בכל אזור בנפרד, ולכן אי אפשר לבדוק אם ניתנה הנחה לפי התנאים שנקבעו בזיכיון לאותו אזור.
11.
הביקורת העלתה שלא נקבע שיעור מזערי לצפייה במדגם של תכניות המשודרות על ידי הזכיינים, על מנת לקבוע אם אלה עומדים בהתחייבויותיהם על פי תנאי הזיכיון. במסגרת הפיקוח שנעשה אין הקפדה על מסירת לוח השידורים מראש, ולא נעשה פיקוח על עמידה בלוח המשדרים. מבדיקת תיקי המועצה עולה, כי בתקופה דצמבר 1997 - מאי 1998 לא נעשו צפיות מדגמיות בשידורי הזכיינים. המועצה בודקת רק שידורים מעטים אם הם עולים בקנה אחד עם הסייגים שנקבעו בכללים.

12.
השיקול החשוב ביותר שאמור להישקל במועצה בעניין הפסקת העברתם של ערוצים, הוא טובת המנויים, ועליה להבטיח שבמקום הערוצים ששידורם הופסק ישודרו תכניות שוות ערך. הביקורת העלתה, שהמועצה לא הצליחה תמיד לגרום כי הזכיינים ישדרו מיד ערוצים שווי ערך במקום אלה ששידורם הופסק. 

15.
עד סוף 1998 לא קבע המשרד שיטה לחישוב דמי השימוש של ערוף הקניות לזכייני הטל"כ, ומתחילת שידורי ערוץ הקניות, במשך יותר משלוש שנים, לא שילם מפעילו בעד השימוש בו. ממילא לא שילמו הזכיינים תמלוגים מהכנסות מדמי שימוש בערוץ הקניות. 

16.
הבדיקה העלתה, שהמשרד לא יישם חלק מהמלצות ועדת פלד (שמונתה להכין הצעה להרחבה ולארגון מחדש של מערך שידורי הטלוויזיה והרדיו לציבור, ולהכין במידת הצורך המלצות לתיקוני חקיקה) שהיה אמור ליישם תוך שנה: (א) עד סוף 1998 לא פורסם אף מכרז אחד לערוץ ייעודי הכולל שידורי פרסומת. בפברואר 1999 היה הנושא תלוי ועומד בוועדת הכלכלה של הכנסת בשל התנגדות ערוץ 2 לפתיחת ערוצים נוספים לשידורי פרסומת. (ב) המועצה לא נערכה להקמת מערך פיקוח על ערוצים שישדרו פרסומת. (ג) המועצה לא דנה עם הזכיינים בנושאים הנוגעים להפרדת שירותי העברת השידורים מהאחראים לתוכן השידורים. (ד) שרת התקשורת לא הודיעה לזכיינים כי זיכיונותיהם לא יוארכו בתום תוקפם, אלא יוצעו במכרז חדש. 

מצב תיקון הליקויים

משרד התקשורת
1. 
בעקבות הבדיקה נדרשו הזכיינים, בין היתר, להגיש תכניות הנדסיות מפורטות (תכניות בנייה) על פי הוראות הזיכיון. לגבי מתחמים שכבר רושתו, מאחר שקבלת התכניות המפורטות נועדה לאפשר מעקב אחר קצב ההקמה של המתחמים, הרי משרושתו - המשימה הושלמה, ולפיכך קבלת תכניות אלה אינה רלוונטית יותר. 
2. 
חוות דעת כתובה כלולה בפנייה שנשלחה לחברות הכבלים ביום 12.10.1999. בפנייה זו נקבעה עמדתו המשפטית של המשרד לעניין פרשנות הזיכיונות וסמכות ועדת החריגים. היועץ המשפטי של המשרד הדגיש בפנייתו כי המשרד סומך את ידו על קביעתה של ועדת החריגים בדבר התחולה של חובת חיבור כללית, המעוגנת בתקנות הבזק (זיכיונות).

היועץ המשפטי התייחס במכתבו לפרשנות של ביטויים שונים בזיכיונות, לרבות הגדרת "חיבור מנוי", ולשאלת אופן החישוב של עלות חיבור כאמור כמשמעה בסעיף 65.2 לזיכיונות.
המשרד מסייע לפעילותה של ועדת החריגים, לרבות באמצעות מתן סיוע משפטי באשר לפרשנות תנאי הזיכיונות. 
4.6. 
ננקטו מהלכים ליישום החלטת וועדת החריגים וחיוב חיבור כל היישובים והאתרים. להלן תמצית הפעולות שננקטו:
המשרד פועל למימוש שיטתי וכולל של החלטת ועדת החריגים בדבר חיבור כללי לרשת הטלוויזיה בכבלים. לצורך זה נקט המשרד, בין היתר, במהלכים המפורטים להלן:
במענה לפנייתו של היועץ המשפטי, ענו שלוש חברות הכבלים, כי בדעתן לחבר את רוב הישובים המצויים באזורי זיכיונן. תכניותיהן כוללות חיבור של מעל 360 ישובים, רובם במהלך שנת 2000. 
חברות הכבלים ממשיכות לחבר ישובים לרשת הכבלים. במהלך שנת 2000 חוברו כ-190 ישובים. 

הסיבות העיקריות לאי חיבור הישובים הנותרים הינן: 


1) ישובים שאינם מעונינים בחיבור, כגון: קיבוצים, ישובים לא יהודיים.


2) ישובים שהוגשו לוועדת החריגים בבקשה לדחיית מועד חיבור או פטור מחיבור.


3) מחסור זמני, עולמי, בסיבים אופטיים.
5. 
בעקבות הביקורת, הוכנה חוות דעת משפטית בנושא.

7. 
האגף לשידורים רב-ערוציים למינויים, מקפיד לקבל את דו"חות הקרינה ולבדוק אותם. האגף פועל לתיקון ליקויים בעקבות בדיקת הדו"חות.

8.9. 
בעקבות הביקורת, הזכיינים נדרשו להגיש את דו"חות הפרופורמה ודו"חות ההשוואה.
במסמך מטעם האגף לשידורים רב ערוציים למינויים פורטו הדוחות השונים אותם הם חייבים להגיש לאגף, תוך ציון תדירות ההגשה. המסמך מפרט, בין היתר, דו"חות אלה. 
10. 
הדו"חות מגיעים עתה באופן סדיר ועל פי הפורמט הדרוש.
הדו"חות מגיעים בתדירות רבעונית, כנדרש בזיכיון.
הדו"חות בנויים על פי חלוקה בהתאם לאזורי הזיכיון. 
כאשר הסתבר כי באזורי חולון ובת-ים, אחוזי החדירה חייבו לתת הנחה לפי תנאי הזיכיון, הורה האגף לטלוויזיה בכבלים לחברת מת"ב לתת הנחה, שמשמעותה החזר כספי למנויים. החברה החזירה לזכאים כספים כמתחייב.

11. 
מאז חודש אוקטובר 2000 מאויש התפקיד של מנהל אגף פיקוח ובקרה. מנהל האגף החדש שיפר ויעל את שיטת העבודה עם בקרי הצפייה, הצופים כיום גם בשידורי הטלוויזיה בלווין, שהחלו במחצית חודש יולי 2000.
נקבעה מכסת צפייה ונוהל צפייה ופיקוח.  נקבעה מכסת צפייה של 100 שעות בחודש. מכסה זו מהווה "שיעור מזערי" בלבד. שיעור זה אינו מהווה כמות מספקת על מנת ליצור פיקוח אפקטיבי, ולכן הוחל בבניית מערך פיקוח מקיף יותר.
נערכת צפייה מדגמית קבועה של 100 שעות חודשיות.
לאחר קבלת דוחות הצפייה, נקבעות ההפרות לכאורה, אשר מועברות לתגובת חברות הכבלים הלווין.

12. 
נבנה הליך החלפת ערוצים ואישורם.  כיום, נוהל החלפת ערוצים מבוצע על ידי שאלון שבו מוגדרים התנאים להעלאת ערוץ ולהורדתו. חברות הכבלים משיבות לשאלות, ועל פי דרישה, משלימות נתונים. לאחר מתן תשובתן שוקלת המועצה את משמעות הורדת הערוץ המבוקש לעומת העלאת הערוץ החלופי, ומקבלת החלטתה בהתאם למכלול השיקולים לעיל. 
בעקבות הנסיון המצטבר בשנת העבודה 2000, שופר השאלון הנדרש מכל חברה המעוניינת לבצע שינוי בלוח הערוצים שלה: העלאה או הסרה של ערוצים. לדעת המשרד, עם המעבר ההדרגתי לשיטת שידור דיגיטלית, המאפשרת שידורם של יותר ערוצים, ילך ויפחת הצורך בהסרת ערוצים.

15. 
הליך קביעת דמי השימוש, החל לאחר קבלת חוק ההסדרים מדצמבר 1999.
אופן החישוב נקבע בתיקון לחוק הבזק, במסגרת חוק ההסדרים מדצמבר 1999. בהתאם לכך, נערך המשרד למציאת שיטת חישוב אשר תקבע על-ידי השר לתשלום דמי השימוש של ערוץ הקניות. 
16. 
א) 
מכרזים לערוצים ייעודיים
פורסמה בקשת מידע (RFI), נתקבלו תשובות והוכנו המכרזים. 
המועצה לשידורי כבלים ולשידורי לוויין, בסיוע מינהלת הסדרת השידורים לציבור, פועלת על מנת להוציא את המכרזים לערוצים הייעודיים: ב-13.11.2000 פורסם המכרז לערוץ החדשות הייעודי, וב-8.1.2001 פורסם המכרז לערוץ ישראלי בשפה הרוסית. על מנת לפרסם את המכרזים נערכו מספר שינויים בהחלטות, הן של הממשלה והן של ועדת הכלכלה של הכנסת. במהלך שנת 2001 אמורים להתפרסם חמישה מכרזים, ובמקביל יתקיים הליך של בחירת הזוכים בכל מכרז ומכרז. ערוץ החדשות, הראשון מבין הערוצים הייעודיים, אמור להתחיל לשדר בראשית שנת 2002.

ב) הקמת מערך פיקוח לפרסומות
הוחל תהליך של יעוץ ארגוני ולימוד מערכי פיקוח מקבילים.
הוחל בתהליך של יעוץ ארגוני ולימוד המערך המקביל ברשויות דומות, לרבות ITC באנגליה והרשות השניה לטלוויזיה ורדיו.
לאחר שהסתיים תהליך הלמידה של הנושא, הוגשה בקשה לתוספת תקנים על מנת להתחיל ולהקים את מערך הפיקוח ולאמן את צוותי העבודה. בקשה זו טרם אושרה.

ג) דיון עם הזכיינים על הפרדת הולכה מתוכן
נערך שימוע מקיף בו הביעו הזכיינים עמדותיהם בנושא.
במהלך חודש יולי 1999 פנתה המועצה לשידורי כבלים ולשידורי לוויין לציבור, לקבלת עמדותיו בנושא הסדרת שוק התוכן, אשר כלל הפרדת שירותי העברת שידורים מהאחראים לתוכן השידורים. 
בהמשך לשימוע שנערך בחודש יולי 1999, נערך שימוע נוסף בראשית שנת 2000, אשר תוצאתו היא החלטת המועצה, שאיזנה את האינטרסים השונים ואפשרה את תחילת השידורים של חברת הלווין. החלטה זו גם מגדירה את מגבלות הבעלות של חברות הכבלים על ערוצים. החלטה זו עוגנה בהחלטת בית הדין להגבלים עסקיים.

המועצה לשידורי כבלים ולשידורי לוויין פרסמה ביום 21.1.2000 פנייה נוספת לציבור לקבלת עמדותיו בנושאים הנ"ל.

ביום 18.7.2000 נערך שימוע בנושא בעלויות בתוכן ובערוצים; בעקבותיו גיבשה המועצה טיוטת כללים. כללים אלה טרם פורסמו לשימוע, עקב צורך בהכרעה בסוגיות משפטיות, אשר נדונות עם משרד המשפטים. לאחר השלמת הדיונים עם משרד המשפטים, יפורסמו הכללים. 

משרד התשתיות הלאומיות

הרפורמה בענף הגז

החלטת הממשלה

תמ/39 מיום 13.3.2000
א. 
להטיל על מינהל הדלק במשרד התשתיות הלאומיות לגבש שינויים בחקיקה כדי לאפשר:

1) 
פישוט מעבר צרכנים בין חברות הגז.

2) 
יצירת תחרות בין חברות הגז.

3) 
הוזלת מחירי הגפ"מ (גז פחמימני מעובה).

4) 
שיפור השירות והבטיחות לצרכן.

ב. 
להטיל על משרד התשתיות הלאומיות לצאת במסע הסברה לציבור החל מחודש ספטמבר 2000, להגברת מודעות צרכני הגז ליכולתם להחליף בין חברות גז.

ג. 
הערות ביקורת המדינה ילקחו בחשבון במהלך גיבוש השינויים בחקיקה.

ד. 
דיווח על הביצוע יועבר לאגף לביקורת המדינה במשרד ראש הממשלה בתוך שישה חודשים.
ביצוע ההחלטה
משרד התשתיות הלאומיות
א. 
אישור תקציב המדינה לשנת 2001, וחוק ההסדרים הנלווה אליו, יביאו לשינוי במגזר הגז הביתי. החוק יתרום להגברת תחרות בענף הגז, ולפישוט ההליכים הכרוכים בהחלפת ספקי הגז. המשרד ירחיב את החקיקה לקבלת סמכויות בתחום השירות לצרכן. במהלך גיבוש החקיקה נלקחו בחשבון הערות ביקורת המדינה.
ב. 
המשרד יוזם מסע פרסום והסברה, להגברת מודעות הצרכנים לזכויותיהם. הפרסום יתבצע בטלוויזיה באמצעות לשכת הפרסום הממשלתית. הפרסום ידגיש בפני הצרכנים את עצם האפשרות להחלפת ספק הגז, ויסביר כיצד ניתן לעשות זאת, הן עבור צרכן יחיד והן עבור קבוצה של צרכנים, המחוברים למערכת גז מרכזית.
מינהל מקרקעי ישראל
תפיסה ושימוש חורג בקרקעות

הגופים המבוקרים: משרד החקלאות ופיתוח הכפר; מינהל מקרקעי ישראל

א. ריכוז ממצאי הביקורת

הקמת חוות סוסים

3.
עד מועד סיום הביקורת לא נמצא, כי ממ"י או היזם פעלו בוועדות התכנון כדי לשנות את התב"ע 
למטרת מגורי נופש. על פי הסכם הפשרה שילמו היזמים לממ"י עבור הקרקע סכום נוסף של כ-1.6 מיליון ש"ח. 
ב. תגובות הגופים המבוקרים

מינהל מקרקעי ישראל

3. 
ב-6.3.2000 הוגשה תכנית חדשה לאישור מינהל מקרקעי ישראל, שמגמתה אישור המצב הקיים בחוות הסוסים: במקום מגורי סייסים שונה היעוד למגורי נופש.
הטיפול בגביית חובות
דו"ח מספר 48
הגופים המבוקרים:  משרד התשתיות הלאומיות; משרד האוצר - אגף החשב הכללי; מינהל מקרקעי ישראל

א.  ריכוז ממצאי הביקורת
טיפול בחובות
2. 
על פי נתוני המערכת הממוחשבת, ביוני 1997 היה סכום החוב בכל אחד מבין 24,255 תיקים גדול מ‑2,000 ש"ח. החובות באותם תיקים הסתכמו ב‑367 מיליון ש"ח. הועלה שהמינהל לא טיפל ב-77%  מהתיקים האמורים, והם הוגדרו "לפני טיפול".
3.
במשך שנים רבות לא רשם המינהל במערכת הממוחשבת חשבונות של עשרות אלפי חוכרים. כתוצאה מכך, לא דרש המינהל מאותם חוכרים לשלם לו דמי חכירה שנתיים (דח"ש). בחודש יוני 1997 עדיין לא היו רשומים במערכת הממוחשבת חשבונות של יותר מ‑10,000 חוכרים.

4. 
מבין 106,000 דרישות לתשלום דח"ש, שנשלחו לחוכרים ב‑1997, לא הגיעו ליעדן והוחזרו למינהל על ידי הדואר יותר מ‑18,000 אלף דרישות (17.3%). סכומי החובות שהיו נקובים בדרישות שהוחזרו הם עשרות מיליוני ש"ח.

5. 
כשני שלישים מסכומי החובות של חוכרים למינהל בכל אחת מהשנים 1997‑1994 היו של חובות שלא שולמו שבע שנים ויותר, ודבר זה מעיד על הטיפול הכושל של המינהל בגביית חובות לאורך השנים.

6. 
אגף הכספים והחשבונות במשרד הראשי של המינהל לא בדק מה הן הסיבות לגידול שהיה בסכומי החובות בשנים 1997‑1994. אגף הכספים גם לא הכין תכנית פעולה להגברת הגבייה על ידי המשרדים המחוזיים של המינהל.
9. 
על אף מספרם הרב של החייבים והסכום הגדול של החובות, אין במינהל נוהל עבודה המסדיר את אופן טיפולם של המשרדים המחוזיים בגביית חובות.
10. 
אגף הכספים ואגף מידע, שליטה, ארגון ושיטות שבמשרד הראשי של המינהל, סימנו תיקי חובות לטיפולם של המשרדים המחוזיים, בלא שניתנה עדיפות לחובות גדולים ולחובות שנוצרו לפני זמן רב. גם ההחלטות של המשרדים המחוזיים להעביר תיקי חובות לטיפולם של עורכי דין חיצוניים, לא נעשו על פי אמות המידה של גודל החוב וגילו.

ב.  תגובות הגופים המבוקרים
מינהל מקרקעי ישראל
2. 
כיום נעשה שימוש בעיבוד הממוכן לצורך פילוח חובות על פי גובה החוב.

3. 
מתבצע טיפול בנושא במסגרת טיוב לנתונים.

4. 
התבצע עדכון כתובות מקיף של בעלי נכסים במערכת הממוכנת. בנוסף, מחלקות משתכנים והגזברויות במחוזות, מאתרות חוכרים שהודעות התשלום שנשלחו אליהם - חזרו.

5. 
על פי נתוני החובות בחודש ינואר 2001, שיעור החובות הישנים מכלל החובות ירד ל-24%.

6. 
הוכנה תוכנית עבודה להגברת הגבייה במחוזות. במסגרת הפעילות בטיפול בחובות, הוגדרו דוחות מחשב לניהול מצבת החובות של המינהל, אשר באמצעותם מתקבל מידע על התנועה ב"חייבים".

9. 
בעקבות הביקורת, מופעל נוהל לטיפול בחובות.

10. 
אגף הכספים מעביר חובות על סף התיישנות, לטיפול עורכי דין חיצוניים, עם העדפה לטיפול בחובות של סכומים גבוהים, וחובות שגילם רב. בחובות המוגדרים כ"חובות גדולים", מתבצע טיפול פרטני נוסף.

המוסד לביטוח לאומי

מתן גמלאות סיעוד לזקנים

א. ריכוז ממצאי הביקורת
1. 
על המוסד להקפיד שכל הזכאים, שלא הוחל לתת להם שירותי סיעוד במועד, יקבלו את סכום הגמלה המגיע להם בעד פרק הזמן שבו לא קיבלו את השירותים. 

2. 
יש לבחון בניסוי את האפשרות למתן גמלה בכסף; לשלם ישירות לזכאים המטופלים בביתם 24 שעות ביממה 80% מקצבת הסיעוד, ולבדוק כיצד ישפיע תשלום סכום הגמלה ישירות לזכאים על זמינות שירותי הסיעוד, על עלותם ועל יכולת הפיקוח שלו על מתן השירותים. 

4. 
על המוסד לקצר את פרק הזמן העובר עד למתן השירותים לזכאים; להקפיד לשלם לזכאים שלא קיבלו שירותים בתוך פרק הזמן הקבוע בחוק את סכום הגמלה המגיע להם; לעמוד על כך שהסניפים עשו את הבירורים והפעולות המתחייבים מהדוחות שהוא מפיק; למנוע תשלומים לנותני השירות בעבור מי שאינם זכאים, וליצור הסדרים שיאפשרו לו לקבל ממשרדי הבריאות והעבודה והרווחה מידע על מאושפזים במוסדות סיעודיים. 


ב. מצב תיקון הליקויים

המוסד לביטוח לאומי

1.
 המוסד עורך מעקב וביקורת אחר הטיפול בהעברת גמלאות לזכאים בסניף משנה מזרח ירושלים, על מנת שלא יתהוו פיגורים בעתיד.

2. 
הושלמה הצעה לתיקון חקיקה בנושא סיעוד; ההצעה מוכנה להבאה בפני ועדת הסיעוד שליד מועצת המוסד. בתיקון יש התיחסות כיצד ישפיע תשלום הגמלה ישירות לזכאים - על זמינות שירותי הסיעוד, על עלותם ועל יכולת הפיקוח של המוסד על מתן השירותים.

4. 
המוסד ימשיך להפגיש בין קובץ סיעוד של המוסד, לבין קובץ מאושפזים של משרד הבריאות, על מנת למנוע תשלום גמלת סיעוד למאושפז במוסד סיעודי.

פיתוח שירותים בקהילה ובמוסדות לזקנים סיעודיים - סדרי מינהל והתקשרות

א. ריכוז ממצאי הביקורת

1. 
הסכום הכולל של התחייבויות המוסד לפיתוח שירותים גדול מסכום התקציב השוטף. במאי 1999 קבע הייעוץ המשפטי של המוסד, שהמוסד אינו רשאי לצבור את היתרות הלא מנוצלות של הסכומים שהוקצו נושא זה, ואינו רשאי להתחייב להוציא על תכניות סיעוד סכום החורג מסכום התקציב השוטף שיועד למטרה זו. 

2. 
על המוסד לעקוב אחר תכניות הפיתוח בקהילה ובמוסדות בשלבי אישורן וביצוען, לעשות לקיצור תהליך אישור תכניות הפיתוח, ולוודא שתכניות שמומנו בכספי המוסד יושלמו על פי ההסכמים וישמשו למטרות שלשמן נועדו. כמו כן על המוסד להתקשר עם יועצים חיצוניים בעלי כישורים מתאימים ולשלם להם רק בהתאם לתעריף. 

ב. מצב תיקון הליקויים

המוסד לביטוח לאומי

1. 
המוסד ממתין להמלצות יועץ ארגוני חיצוני, בדבר דרכים לקיצור תהליך הבדיקה של התכניות התקציביות, אישורן וחתימת הסכמים.

2.
יישום בקרה על תכניות הפיתוח בקהילה ובמוסדות יסתיים עד מחצית שנת 2001.

המוסד מקפיד על העסקת יועצים רלוונטיים לנושא הנבדק, ומשלם ליועצים על פי התעריף שבהסכם.

חוק בריאות ממלכתי - פעולות המוסד

דו"ח מספר 50ב

א. ריכוז ממצאי הביקורת

1.
המוסד אינו מקבל מידע שוטף ממעבידים על השכר החודשי שהם משלמים לעובדיהם; אין מידע שוטף מגופים אחרים המשלמים גמלאות; בכמה מקבציו חסר מידע חיוני אחר הדרוש לצורך גביית דמי ביטוח בריאות; ואין לו מנגנונים למניעת ניכויים כפולים של דמי ביטוח בריאות מגמלאות. משום כך ומכיוון שהבקרות שהמוסד עושה בעניין דמי ביטוח בריאות הן מדגמיות בלבד, אין הוא יכול להבטיח שכל מקבלי הגמלאות ישלמו דמי ביטוח בריאות או ישלמו אותם בסכומים שנקבעו בחוק. 


ב. מצב תיקון הליקויים

המוסד לביטוח לאומי

1.
עד להשלמת מערך "גמלאות כללי", המוסד מבצע ביקורות ידניות למציאת כפל ניכוי דמי ביטוח בריאות, ממקבלי קצבת שאירים או קצבת זקנה, המקבלים דמי אבטלה.

בחודש אוגוסט 2000 נתקבל ממשרד הביטחון אישור מסירת מידע למוסד לביטוח לאומי. בדיקת תקינות הנתונים תסתיים עד מחצית שנת 2001. הבדיקה קשורה בגורמים חיצוניים.

עד מחצית שנת 2001 המוסד יהיה ערוך לקלוט מידע ממשרד האוצר על מקבלי תגמולים לנרדפי הנאצים ונכי מלחמות הנאצים. המוסד יודיע למשרד האוצר לאלו מבין מקבלי התגמולים יש לנכות דמי ביטוח בריאות.

הקובץ של מקבלי קצבת נכות מעבודה, תוקן. הופץ חוזר לסניפים, המבהיר את אופן ניכוי דמי ביטוח בריאות ממקבלי קצבת נכות מעבודה, לאלה אשר מלאו להם 65 שנה, בהתאם למצבם המשפחתי.

רשות הדואר
העסקת עובדים 

דו"ח מספר 49
החלטת הממשלה

בק/178 מיום 23 למארס 1999
א. 
עובדים בכירים לא יכהנו כחברים בוועדי העובדים.

ב.
 1) 
חבר ועדה לקביעת סייגים להעסקת עובדים יימנע מטיפול ומדיון בנושא העסקתו או העסקת קרובו או העסקתו של עובד ביחידה הכפופה לו.

לענין זה "קרוב" - בן זוג, הורה, הורי הורה, צאצא, צאצא של בן זוג ובני זוגם של כל אחד מאלה או אח, אחות ובני זוגם וכן שותף עסקי.


2) 
התברר לחבר ועדה שעליו להימנע מטיפול או מדיון, יודיע על כך למנהל הכללי על מנת שזה ימנה חבר אחר במקומו, לטיפול או לדיון באותו ענין.

ג. 
לא ישותפו נציגי ועד עובדים בוועדות מכרזים, לפי תקנות חובת המכרזים, התשנ"ג1993-, ובוועדות אחרות של הרשות כמתבקש מהערות ביקורת המדינה.

ד. 
מנכ"ל רשות הדואר ידווח לאגף לביקורת המדינה בתוך שלושה חודשים על ביצוע ההחלטה.

ביצוע ההחלטה
רשות הדואר
א. 
בינואר 2001 נותרו רק ארבעה עובדים בכירים המכהנים עדיין כחברים בוועדי העובדים. ענינם נמצא בטיפול. 
ב. 
חברי "ועדת קרובי משפחה" נמנעים מטיפול ודיון בנושא העסקת קרובים, או בהעסקתו של עובד ביחידה, הכפופה לחבר הוועדה.
ג. 
נציגי ועד עובדים לא משותפים יותר בוועדת מכרזים, לפי תקנות חובת המכרזים התשנ"ג-1993, ולא בוועדות אחרות של הרשות.

ריכוז ממצאי הביקורת

6. 
בדיקת הליכי המינוי של שישה ממלאי משרות מיוחדות בשנים 1998-1997 העלתה, כי לשלושה מהם לא היו הכישורים הנדרשים למילוי תפקידיהם. 

מצב תיקון הליקויים

רשות הדואר
6.
עובד אחד מבין השלושה, הוא לדעת רשות הדואר בעל כישורים מתאימים, הן מבחינת ההשכלה הנדרשת והן מבחינת הנסיון הנדרש.
באשר לשני העובדים האחרים, ענינם נדון בוועדת הביקורת של מועצת הרשות, והוחלט להעביר ההמלצות לדיון במועצת הרשות.

העברת דברי דואר

3. 
הרשות איננה מנצלת את המידע שבידה על הליקויים בגבייה, כדי להדריך את סניפי הדואר ולשפר את פעולותיהם בתחום משלוחי דואר מסחרי. 


ב. מצב תיקון הליקויים

רשות הדואר
3. 
רשות הדואר נקטה במספר פעולות, כדי לשפר את הגבייה של בתי הדואר, בגין קבלה למשלוח של "דואר מסחרי":

הותקנה כמתוכנן המערכת הממוחשבת לגבייה, בגין משלוחי דואר מרוכזים. בסוף שנת 2000, היא פעלה ב-38 יחידות דואר.

מרכז המיון בתל-אביב מעביר דיווחים למרחבים, על האופן בו מתקבלים דברי הדואר מהסניפים.
הדיוק בגביית דמי הדואר, בגין משלוחים מרוכזים, המתקבלים ביחידות הדואר במרחבים, נבדק בידי יחידה מיוחדת לבקרת תעריפים, הפועלת במרכז המיון בתל-אביב.

היחידה קושרה אל המערכת הממוחשבת לקבלת משלוחים מרוכזים, ומסתייעת בה לקיום בדיקותיה.

בכל מקרה בו מתגלה גבייה לא נכונה של דמי דואר, ביחידת דואר במרחבים, פונה יחידת הבקרה האמורה אל היחידה הנוגעת בדבר, מצביעה על הליקוי שנתגלה ומדריכה אותה באשר לדרך תיקונו.

מינוי בלתי תקין של סמנכ"ל לארגון ומשאבי אנוש
דו"ח מספר 50ב

א. ריכוז ממצאי הביקורת

4. 
הליקויים שנמצאו במינויו של עובד א' לתפקיד סמנכ"ל לארגון ומשאבי אנוש, מצביעים שההחלטה על מינויו היתה בלתי תקינה. 

ב. מצב תיקון הליקויים

רשות הדואר
4. 
בישיבתה מיום 7.9.2000, דנה מועצת הרשות בדוח מבקר המדינה, ואישרה את מינויו של עובד א' לתפקיד סמנכ"ל ארגון ומשאבי אנוש, לתקופת כהונה נוספת של שלוש שנים, בהתאם לבקשתו והמלצתו של מנכ"ל הרשות.
נוהל "העסקת ממלאי משרות מיוחדות", שאושר על ידי מועצת הרשות, קובע כי המנכ"ל רשאי, באישור המועצה, למנות ממלא משרה מיוחדת - למשרה אחרת, בדרג שלא יפחת מדרג משרתו הנוכחית, לפי צרכי העבודה, לרבות שינויים אירגוניים ברשות. דרג מנהל מרחב (תפקידו הקודם של עובד א'), זהה לדרגה ולתנאי העסקה של סמנכ"ל ארגון ומשאבי אנוש.
רשות הדואר מצינת כי עובד א' נבחר כמנהל מרחב מצטיין על ידי שלושה מנכ"לים.
מועצת הרשות וועדותיה

דו"ח מספר 49

5.
ועדות דירקטוריון אחדות התכנסו בתדירות קטנה בהרבה מזו שנקבעה בנוהל: מקצתן התכנסו פעם עד שלוש פעמים בשנה, ומקצתן לא התכנסו כלל במשך שנה ואף שנתיים. ועדת הכספים, שהיא מהחשובות ביותר בחברות ובתאגידים ממשלתיים, התכנסה בשנת 1997 פעמיים בלבד, ובשנת 1998 שלוש פעמים. 

ב. מצב תיקון הליקויים

רשות הדואר
5. 
להלן דיווח על מצב התכנסות המועצה וועדותיה בשנת 2000:

א. 
מליאת המועצה
- 9 ישיבות

ב. 
ועדת אסטרטגיה
- 3 ישיבות

ג. 
ועדת ביקורת 
- 3 ישיבות

ד. 
ועדת כספים 
- 2 ישיבות

ה. 
ועדת ארגון 
- 1 ישיבות

ו. 
ועדת התייעלות
- 4 ישיבות.

רשות הנמלים והרכבות 
מסירת עבודות לקבלנים

בק/171 מיום 17 למארס 1999
א. 
רשות הנמלים והרכבות תנהיג בקרה על אישור מחירים בתהליך מסירת עבודות לקבלנים ובדיקת התחשיבים לקראת ניהול משא ומתן איתם.

ב. 
רשות הנמלים והרכבות תקפיד לפעול במסגרת חוק חובת המכרזים על מנת לנצל את יתרונות המכרז להשגת התנאים הטובים ביותר עבורה.

ג. 
דיווח על הפעולות יועבר לאגף לביקורת המדינה בתוך שלושה חודשים.

ביצוע ההחלטה

רשות הנמלים והרכבות - רכבת ישראל

א. 
נוהל רשות הנמלים והרכבות העוסק בפקודת שינויים, עודכן ב-14.3.2000, ומטרתו להגביר את הבקרה והפיקוח על סדרי אישור מחירים בפקודות שינויים, ובכלל זה הכנת אומדנים, ניתוח מחירים ובדיקות תחשיבי קבלנים, לקראת מו"מ עימם.
ב. 
נהלי הרכש שונו ועודכנו לפי חוק חובת המכרזים. 

רכבת ישראל - תחזוקת קרונות

10.
המפקח על ביצוע עבודות תחזוקת החשמל בקרונות, לא בדק אם הקבלן מילא את כל התנאים הנדרשים בחוזה לביצוע התחזוקה השוטפת, וממילא לא נדרש הקבלן לשלם קנסות על אי-עמידה בתנאים אלה. בגלל מגבלות הפיקוח והקנסות הקטנים אין בקנסות כדי להרתיע את הקבלן. 
15.
על הנהלת הרכבת לתכנן כהלכה את תחזוקת הקרונות שברשותה כדי להבטיח רמת בטיחות ורמת שירות נאותות ולנצלם בצורה מיטבית. עוד עליה להקפיד על מסירת עבודות לקבלנים בהליך תקין ולפקח על עבודתם. 
ב. מצב תיקון הליקויים

רשות הנמלים והרכבות - רכבת ישראל
10. 
מונה מפקח במשרה מלאה, לפיקוח על עבודות תחזוקת החשמל בקרונות, המבוצעת על ידי קבלן חיצוני, כולל מינוי מנהל מתחם תחזוקה שאחראי על פעילות ביקורת זו.
15. 
הוקמה "חטיבת נייד", אשר תפקידה הינו ניהול ופיקוח על מערך תחזוקת הנייד ברכבת ישראל, בפריסה ארצית. 

הופעלה מערכת אחזקה ממוחשבת לתחזוקת נייד רכבתי - לשליטה, בקרה וניהול על פעילויות התחזוקה, לפי מפרטי היצרנים ותקנים בינלאומיים. 

מסירת עבודות לקבלנים, מתבצעת עתה בהתאם לנוהלי רשות הנמלים והרכבות.

האגרות על השירותים הניתנים בנמלים

1.
קביעת התעריפים הבסיסיים לא נעשתה על פי תמחיר העלות של כל שירות. הרשות עשתה מפעם לפעם תחשיב של עלויות השירותים שהיא מספקת, אך לא קבעה את תעריפיה לפי עלויות אלה. בשל שיטת העדכון של תעריפי הרשות גדל במהלך השנים הפער בינם לבין העלויות של שירותיה. הגידול בהיקף הפעילות בנמלים, ההשקעות הגדולות בציוד ובתשתית וכן ההתייעלות והשינויים בתהליכי העבודה שנוצרו בעקבות ההשקעות, כמעט שלא באו לידי ביטוי במרבית התעריפים. עקב כך נוצרו כמה עיוותים בתעריפים.

2.
ההכנסות מאגרות על מטעני יצוא אינן מכסות את העלויות הכרוכות במתן השירות. מכאן שהתעריפים הנגבים בעד שינוע מטעני יבוא מסבסדים את השינוע של מטעני היצוא.

3.
גם בין תעריפי הניטול לסוגי מטענים שונים, יש הבדלים היוצרים סבסוד צולב בין סוגי המטענים.

4.
מבקר המדינה כבר העיר בדוח שנתי 25, שכדי לתת ביטוי הולם לשימוש במתקני הנמלים, יש לשקול גביית אגרת רציף על פי יחידת מטען או משקל.

5.
מאחר שהאגרות אינן משקפות בהכרח את עלות השירות, לא ניתן ללמוד מהכנסות הנמלים על היקף פעילותם ועל רווחיותם.

6.
מדי פעם בפעם עולה הצעה ליצור תחרות בין נמלי חיפה ואשדוד על ידי הפיכתם ליחידות עסקיות עצמאיות, ובכך לגרום להם להתייעל ולהוריד מחירים. תחרות מלאה תושג רק אם כל נמל יוכל לקבוע את תעריפי האגרות שהוא גובה, ויהיה לו תמריץ לשפר את רמת השירות הניתן בו.

7.
שר התחבורה מינה ועדה ציבורית לבדיקת המבנה של תעריפי האגרות. הוועדה הגישה לשר בספטמבר 1986 טיוטת המלצה בדבר שינוי מבנה התעריפים, אולם המלצה זו לא יושמה.

8.
אי-חישוב ההוצאות על מתן שירותים לרכבת ישראל בכלל הוצאות הנמלים, עשוי להקטין הוצאות הנמלים ולאפשר להפחית את אגרת הרציף בהתאם לכך. כמו כן ראוי שהרשות תשקול שלא להעמיס את כל ההוצאות הבלתי מתחלקות על אגרת הרציף, אלא תתמחר את ההוצאות הללו, הכוללות בעיקר את הוצאות המשרד הראשי, כשם שתמחרה את ההוצאות של מחלקות הכלכלה וכוח אדם שבכל נמל, ושייכה אותן לעלויות של שירותים שבעבורם היא גובה אגרות (כגון, אגרות ניטול ואגרות כלי שיט). באופן זה ישקפו תעריפי האגרות את מלוא ההוצאות של הרשות בעד מתן כל שירות.

9.
במארס 1997 אישרה מועצת הרשות הצעה לשינוי מבנה אגרות. לפי ההצעה, בתום חמש שנים מיום תחילת ביצוע השינוי באגרות, יהיה שיעור אגרת הרציף שתיגבה על מטעני יבוא 0.82% ושיעור האגרה על מטעני יצוא 0.5%. דהיינו, יצומצם הפער בין האגרות שמשלמים היצואנים לאלה שמשלמים היבואנים. הצעה זו אינה תואמת את המלצות ועדת המנכ"לים, שמונתה במאי 1995 בידי שר האוצר ושר התחבורה, בדבר הנהגת שיעור אגרת רציף זהה ליבוא וליצוא. גם בהמלצות מאפריל 1993 של הצוות המשותף למשרד התחבורה, למשרד האוצר ולרשות, צוין שאם יש צורך לסבסד את היצוא, מן הראוי שהדבר ייעשה ישירות, ולא באמצעות אגרות אלה. 

10.
העיוותים בתעריפי האגרות הכלולים בהצעה שאושרה לשינוי מבנה האגרות, נוצרו עקב לחצים של הגופים המשתמשים בשירותי הנמלים על נציגיהם המכהנים במועצת הרשות. רוב העקרונות בדבר שינוי מבנה האגרות בהתאם להמלצות ועדת המנכ"לים, שהמועצה החליטה עליהם ביוני 1995, לא יושמו בהצעה שאושרה. לדעת משרד מבקר המדינה צריכה הרשות, שהיא גוף עסקי, לקבוע את תעריפי האגרות על פי עלות השירות, ולא על פי כושר המיקוח של לקוחות בעלי עניין.

11.
קביעת תעריפי האגרה בהצעה שאושרה לשינוי מבנה האגרות, אינה תואמת את המדיניות שהציעה ועדת המנכ"לים, ובכך אינה משיגה המטרה שבמדיניות זו - קביעת אגרות שישקפו ככל האפשר את העלות המלאה של מתן השירות שבעדו הן נגבות.

12.
במארס 1997 אישרה מועצת הרשות את ההצעה לשינוי מבנה האגרות. ההצעה הוגשה לשר במאי אותה שנה, אולם עד סוף 1998 הוא לא אישר אותה, וממילא לא שונה מבנה האגרות שנהוג ברשות זה שנים רבות.

13.
כל שינוי במבנה האגרות בכללותו או באגרה בודדת, תלוי ביוזמה מתאימה מטעם מועצת הרשות, המורכבת מנציגים שונים של בעלי עניין. כתוצאה מכך, מדיניות הממשלה או אפשרות להכנסת תחרות ויצירת תמריצים להתייעלות, במקרים רבים, אינם ניתנים ליישום בפועל.

14.
למרות כל הפעולות שנעשו במהלך השנים כדי להביא לשינוי המתחייב בתעריפי האגרות, לא חל עד כה כל שינוי בהם.

15.
על הרשות כגוף עסקי לפעול לכך שהאגרות שהיא גובה יכסו את עלות השירותים הניתנים תמורתן. שינוי מבנה האגרות יאפשר לשנות את מבנה הרשות, וכן ליצור תחרות בין הנמלים שתביא לייעול השירות הניתן בהם, ולהוזלת התעריפים שלקוחותיהם נדרשים לשלם בעד השירות.

ב. מצב תיקון הליקויים

15-1. 
כדי לאפשר שינוי במבנה אגרות הנמלים, החליטה הממשלה ביום 12.8.1998, לתקן את חוק רשות הנמלים והרכבות התשכ"א-1961, באופן שיבוטל הצורך בקבלת הצעת מועצת הרשות לשם ביצוע שינויים באגרות הנמלים, והסמכות לקביעת האגרות תהיה בידי שר התחבורה ושר האוצר בלבד, לאחר התייעצות עם הרשות.

בקביעת חוק ההסדרים במשק המדינה לשנת 1999, שונה סעיף 21 בחוק רשות הנמלים והרכבות, המיישם את השינוי הכלול בהחלטת הממשלה האמורה לעיל.
בתיקון חוק הרשות נקבע, כי "שר התחבורה ושר האוצר, רשאים לפי הצעת הרשות או לאחר התייעצות עמה, ובאישור ועדת הכספים של הכנסת, לקבוע תשלומים או תשלומים מרביים שישתלמו לרשות".

הממשלה החליטה ביום 22.8.1999, להטיל על שר התחבורה ושר האוצר, בהתייעצות עם רשות הנמלים והרכבות, לשנות את גובה התשלומים בעד שירותי הרשות, לא יאוחר מיום 31.12.1999, על בסיס העקרונות הבאים:

א.
התשלומים ישקפו את העלות התפעולית הכרוכה במתן השירותים שבגינם הם נגבים בלבד. (כולל עלויות ההון של הציוד).

ב.
יבוטלו הסבסודים הצולבים בין התשלומים בעד שירותי הרשות השונים, כפוף לסעיף ד' להלן.

ג.
התעריפים התפעוליים יוצמדו למדד המחירים לצרכן, ויוטל עליהם מקדם התייעלות בשיעור ממוצע של 2%-3% לשנה. 

ד.
אגרת הרציף תופחת לשיעור שיאפשר כיסוי עלויות ההון של הרכוש הקבוע של הרשות (רציפים), למעט עלויות ההון של הציוד.
אגרת הרציף תגבה בשיעור קבוע מערך המטען, אך תבחן האפשרות להתחשב בעלות התפעולית של ניטול המטענים בקביעת גובה האגרה.

ה.
השינוי יבוצע בהדרגה בתוך שלוש עד חמש שנים. שר האוצר והתחבורה יהיו רשאים לשנות תקופה זו. לאחר שלוש שנים תיערך בחינה מחודשת של תעריפי הנמלים.

על בסיס החלטת הממשלה מיום 22.8.1999, הגישה הנהלת הרשות ביום 2.3.2000 למועצת הרשות הצעה מחודשת לשינוי מבנה התעריפים. ההצעה מבוססת על העקרונות הבאים:

א.
התעריפים יכסו את העלות הכרוכה במתן השירותים.

ב.
התעריפים יהיו זהים בפריקה ובטעינה של אותו סוג מטען.

ג.
התעריפים יהיו מרביים. התעריף המרבי נקבע לפי העלות הממוצעת בשני הנמלים - אשדוד וחיפה. יקבעו אמות מידה להפחתת התעריפים.

ד.
בעתיד יתכנו תעריפים שונים בנמלים השונים.

ה.
התעריפים כוללים תשואה להון בשיעור 6%.

ו.
תמלוגים לממשלה יגולמו בכל תעריף. בתחשיב הנוכחי נלקחו בחשבון 11% תמלוגים.

ז.
יבוטלו ההנחות אשר אין להן בסיס תפעולי.

ח.
חלק מהתשלומים ייגבו מבעלי המטענים וחלקם מבעלי האניות.

ט.
התעריפים יוצמדו למדד המחירים לצרכן ויקטנו מצד שני במקדם הפחתה, שישקף התייעלות (לפי החלטת ממשלה 3%-2%).
יקבע מנגנון עדכון בגלל שינוי מדד מעל רמה מסוימת, בהתאם למקובל לגבי גופים ציבוריים הנמצאים בפיקוח מחירים.

י.
התעריפים יבחנו מידי חמש שנים. שינויים במשך התקופה יבוצעו במועדי העדכון.
מועצת הרשות קיימה מספר ישיבות בהצעה המחודשת לשינוי מבנה התעריפים, אישרה את עקרונות השינויים במבנה התעריפים, אך טרם סיימה את דיוניה בפירוט עקרונות הרפורמה, ועדיין לא אישרה את ההצעה הכוללת של שינוי מבנה התעריפים.

הכפלת מסילת הרכבת בקו חיפה-בנימינה

2.
הביקורת העלתה שניהול מו"מ על שינויים בהיקף כספי שטעון אישור של הסמנכ"ל להנדסה או של מנכ"ל הרשות, אושר בידי המהנדס, ובדיעבד אושרו השינויים בידי המנכ"ל או הסמנכ"ל להנדסה. יש שאישור המנכ"ל או הסמנכ"ל להנדסה ניתן זמן רב לאחר אישור המהנדס, ואף לאחר הוצאת פקודות שינויים בעניין שסוכם באותו מו"מ. 

3.
הגדלת העבודות נעשתה באופן שאינו מתיישב עם חוק חובת המכרזים ועם נוהלי הרשות. עבודות בהיקף של כ‑7 מיליון ש"ח נמסרו בלא מכרז, אף שמסירתן טעונה מכרז. לכמחציתן נקבע מחיר גבוה מהדרוש, משום שהן בוצעו לפי מפרט מחמיר מן הדרוש. עבודות אחרות בהיקף כספי של מיליוני ש"ח, נמסרו לקבלנים בעקבות משא ומתן.

5.
לא מולאה החלטת מועצת הרשות שיש לבדוק את התחשיבים לקביעת מחירים בפקודות שינויים הניתנות לקבלנים. הביקורת העלתה, שמנהל אגף ביצוע לא בדק את סדרי אישור המחירים בפקודות שינויים, ובכלל זה אם הוכנו אומדנים ונותחו המחירים לקראת הוצאת פקודות שינויים, בסכומים ניכרים שהגיעו לכ‑30 מיליון ש"ח. 

9. 
לדעת משרד מבקר המדינה, על הרשות להפיק את הלקחים מהשגיאות שנעשו בפרויקט שנבדק, ולהנהיג בקרה נאותה, בייחוד בכל הקשור לאישור מחירים בהוראות שינויים לקבלנים, ובבדיקת תחשיבים לקראת ניהול משא ומתן עם קבלנים. 

ב. מצב תיקון הליקויים

רשות הנמלים והרכבות - רכבת ישראל

2.5.9. 
נוהל רשות הנמלים והרכבות העוסק בפקודת שינויים, עודכן ב-14.3.2000, ומטרתו להגביר את הבקרה והפיקוח על סדרי אישור מחירים בפקודות שינויים, ובכלל זה הכנת אומדנים, ניתוח מחירים ובדיקות תחשיבי קבלנים, לקראת מו"מ עימם.
3. 
בעקבות הביקורת, שונו ועודכנו נהלי הרכש לפי חוק חובת המכרזים. 

רכבת ישראל נוהגת כיום כמתחייב על פי נהלי הרשות העדכניים, תוך הקפדה על קיום מכרזים, במסגרת תקציבים מאושרים מראש.

הרשות השנייה לטלוויזיה ולרדיו
המועצה וועדותיה

החלטת הממשלה

בק/182 מיום 23 למארס 1999
א. 
שר החינוך, התרבות והספורט יבחן את ממצאי ביקורת המדינה שענינם חשש לניגוד ענינים וליקויי מינהל בפעולות מועצת הרשות השנייה ולטלוויזיה ולרדיו.

ב. 
מועצת הרשות השנייה תקיים דיון על ממצאי הביקורת. יושב ראש המועצה ידווח לאגף לביקורת המדינה על הצעדים לתיקון הליקויים.

ג. 
ועדת השרים תקיים בתוך ארבעה חודשים דיון בנושא עם גמר הבחינות דלעיל. לדיון יוזמנו שר החינוך, התרבות והספורט ויושב ראש המועצה.

ביצוע ההחלטה

משרד התקשורת

א. 
הסמכויות הנתונות לשר על פי חוק הרשות השנייה לטלוויזיה ורדיו, התש"ן-1990 ("החוק"), הועברו משר החינוך אל שר התקשורת ביום 12.10.1999.

ביום 23.1.2000 הוגשה לבית המשפט העליון עתירה באשר להליך ההיוועצות שקוימה בעניין מינוי מועצת הרשות השנייה לטלוויזיה ורדיו ("מועצת הרשות") בידי הממשלה, על פי המלצת שר החינוך דאז (בג"צ 3073/99). בפסק הדין בעתירה זו, אשר ניתן ביום 22.8.2000, קבע בית המשפט העליון כי מועצת הרשות נתמנתה שלא כדין, ולפיכך יש למנות מועצה אחרת תחתיה במהירות הראויה, קרי: תוך ארבעה חודשים מיום מתן פסק הדין.

עם מתן החלטת בג"צ האמורה, החל שר התקשורת בהליך ההיוועצות, הנדרש על פי הוראות החוק, טרם מתן המלצתו לממשלה באשר למינוי המועצה. הליך זה קוים בהתאם להוראות החוק, ובכללן הוראות סעיפים 9 ו-10 לחוק, האוסרות קיום ניגוד עניינים של חבר מועצה. 
ערי הפיתוח בדרום הארץ

תשתית התחבורה בדרום הארץ

פיתוח מערכות התחבורה באזור הדרום

64.
על אף השאיפה (שבאה לידי ביטוי בתמא/31 - תכנית מתאר ארצית משולבת לבנייה, פיתוח 
ולקליטת עלייה), להביא לשיפור הנגישות מדרום הארץ למרכזה, משנת 1991 יש מגמה של התארכות משך הנסיעה. ההרעה בנגישות מאזור הדרום לאזור המרכז מקשה על יזמים, עובדים ודורשי עבודה, להשתלב בפעילות כלכלית הנעשית באזורים אחרים. הרעה זו גם גורמת נזק כלכלי למשק המדינה בשל הפסד הזמן הנגרם מהתארכות משך הנסיעה בין אזורים אלה, העלייה בצריכת הדלק והבלאי המוגבר של כלי הרכב. 
68.
בארבעת החודשים הראשונים להפעלת הקו באר שבע-תל אביב במתכונתו המתוגברת, גדלה תנועת הנוסעים בו בכ-130% והגיעה לכ-22,000 בממוצע חודשי. הדבר מעיד לכאורה על הנחיצות של הגדלת פעילות הרכבת כנדרש בתכנית הפיתוח. אולם רנ"ר טרם הצטיידה בקרונות מתאימים להגברת מהירות הנסיעה ותדירותה. מאחר שתהליך הצטיידות נמשך כמה שנים, ספק אם הקו המשופר יופעל במלוא קיבולתו בשנים הקרובות. 
69.
רק באוגוסט 1999 השלים משרד התחבורה את תכנית האב לשדות תעופה. עד אוקטובר אותה שנה, מועד סיום הביקורת, לא דנה המועצה הארצית לתכנון ולבנייה בתכנית האב, ומכאן שלא היתה בידי גופי התכנון תכנית מנחה בנושא התעופה. 
ב. מצב תיקון הליקויים

משרד התחבורה

64.
מספר כבישים בדרום, הפכו לדו-מסלוליים. לדוגמא: כביש אשדוד-יד מרדכי ואשקלון-באר שבע.

בכוונת המשרד להרחיב את כל הכבישים המרכזיים בנגב לדו מסלוליים. לדוגמה: כביש 35 מצומת פלוגות לקרית גת, עד לאזור המחלף המיועד עם כביש חוצה ישראל, וכביש באר שבע-דימונה. הכביש המוביל מקרית גת לאשקלון הוא בתוכנית החומש.

בנגב, הופעלו קריטריונים אזוריים לבניית כבישים, בעוד שבאזורים אחרים מתחשבים בעיקר בצד הכלכלי.
68.
המסילה לבאר שבע עברה שדרוג מלא. רכישת ניידת (קרונות וקטרים) תושלם תוך עד שנת 2003. הוזמנו 12 מערכים של "דבל דק" דו קומתיים, שמיועדים לרכבות הפרברים בקו ראש העין-תל אביב, ומשם יועברו הקרונות הקיימים אל הרכבת המובילה מתל אביב לבאר שבע. בכך תגדל הקיבולת מ-38% ל-50%.

69.
תמא/15 (תכנית מיתאר ארצית לשדות תעופה) אושרה על ידי הממשלה באפריל 2000. תוכנית זו מהווה בסיס לשמירה סטטוטורית על שדות תעופה ומנחתים.

נבחנת אפשרות הפעלת שדה התעופה בנבטים במתכונת התפעול של שדה עובדה.

המועצה הארצית לתכנון ובנייה החליטה להקים ועדת היגוי, במסגרת תמא/15א' (תכנית מיתאר ארצית לנמל תעופה בין לאומי שני לישראל), במטרה להגדיר חלופות שונות, מהן יבחר נמל תעופה משלים לנתב"ג. 

פיקוח, בקרה ואבטחת מידע

ועדות היגוי למחשוב

דו"ח מספר 47 - הקמת מערכות ממוחשבות
החלטת הממשלה

בק/9 מיום 20 למארס 1997
א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.

הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

בהתאם להחלטת הממשלה, קיים האגף בדיקות מעקב ובקרה במשרדי הממשלה השונים.

להלן ריכוז הנתונים: 
	נושאים שנדונו
	הרכב הוועדה
	שם המשרד

	תוכנית עבודה לחמש שנים, תוכנית לפריסה טכנולוגית, תוכנית עבודה ותקציב נדרש לשנת 2001 ומצגת סיכום לשנת העבודה 2000
	עוזר המנכ"ל (יו"ר), מנהל האגף לטכנולוגיות מידע, יועצת משפטית, חשבת המשרד, מנהל אגף ביטחון והמבקרת הפנימית
	ראש הממשלה

	תוכנית אבטחת "מידע רגיש"
	סמנכ"ל למינהל - יו"ר, נציג החשכ"ל, חשב, אחראי תכנון ותקצוב, מבקר פנימי, נציג יחידת מערכות מידע, יועץ משפטי, קב"ט
	אוצר

	-
	סמנכ"ל, יועץ משפטי, מנהל אגף מערכות מידע, קב"ט, חשב, מבקר פנימי, תקציבן
	איכות הסביבה

	תוכנית עבודה שנתית, תקציב שנתי, סחר אלקטרוני, מערכת "סבב 2000", מערכת שיקום 2000, מערכת נזקי רכב צבאי, מערכת "חריש עמוק", החלפת מערכת ניהול מסמכים, ישום ERP
	מנכ"ל המשרד - יו"ר, סמנכ"ל לארגון ומינהל, ראש אגף מרכז לעיבוד נתונים, ראש אגף תקציבים, ראש אגף כספים, ראש אגף ארגון, בקרה ומינהל, היועץ הכלכלי למערכת הביטחון, נציג הממונה על הביטחון
	ביטחון

	הפרדת רשתות, חיבור לאינטרנט, אבטחת מידע רגיש
	סמנכ"ל - יו"ר, חשבת המשרד, עוזר בכיר ליועץ המשפטי, ממונה מערכות מידע, קב"טית המשרד, נציג יחידת הביקורת, נציג אגף תכנון ובקרה
	ביטחון הפנים

	עדכון תוכנית העבודה, מיקור חוץ, מחסון נתונים, הדרכה למחשוב, דו"ח ביצוע שנת 2000, תקציב המחשוב, מערכת פרוגרמות, מחשוב נהלי המשרד, אבטחת מידע, תוכנית עבודה משרדית, אינטרנט ואינראנט, נכסים ודיור, אכלוס
	מנכ"ל המשרד, סמנכ"ל בכיר מדיניות ובקרה, מנהל תחום בכיר מדיניות ובקרה, חשב, יועצת משפטית, סגנית יועצת משפטית, מנהל מינהל תכנון והנדסה, מנהלת אגף בכיר נכסים ודיור, מנהלת אגף בכיר פרוגרמות, מנהלת אגף בכיר מידע וניתוח כלכלי, מנהל אגף בכיר מימון ותקציבים, סגן מנהל אגף בכיר אכלוס, ממונה ניתוח מערכות מינהל, ממונה אבטחת מידע, מנהלת תחום תקציב רגיל, מנהלת אגף מערכות מידע, מנהל אגף ביקורת פנימית, מנהל מחוז גליל, סגן מנהל מחוז ירושלים, נציג אגף החשב הכללי באוצר, נציג אגף התקציבים באוצר
	בינוי ושיכון

	מיפוי נושאים, עדכון רשימת הסמכות, שילוב קב"טים בבתי חולים באבטחת מידע
	סמנכ"ל למינהל - יו"ר, סמנכ"ל תקציבים, יועץ משפטי, חשב, קב"ט, מבקר פנימי, מנהל אגף שירותי מידע, סמנכ"ל קשרי חוץ
	בריאות

	-
	-
	דתות

	הקמת מאגר מידע מרכזי, הסבת מערכת דואר, הסבה מ"דוס" ל"חלונות", מעבר למחסן נתונים מרכזי, מדיניות שימוש באינטרנט, מדיניות שקיפות מידע, מדיניות מחשבים ניידים, פיתוח אתר אינטרנט, שימוש במחשבי כף יד, הסבה לשיטות עבודה ממוחשבות
	סמנכ"ל למינהל, ראש אגף תקשוב, סגן הממונה על הביטחון, ראש חטיבת תיאום, מנהל מחלקת תביעות, ראש חטיבת תקציבים, נציג המשתמשים
	חוץ

	הגנה על קישוריות, זיהוי משתמשים, הגנת מידע באינטרנט ובדואר אלקטרוני, מודעות לאבטחת מידע, רישום אצל רשם מאגרי המידע במשרד המשפטים
	-
	חינוך

	-
	סמנכ"ל למינהל, מנהל השירות למערכות מידע, קב"ט, יועץ משפטי, מבקר פנימי, קצין תקציבים, ממונה אבטחת מידע
	חקלאות ופיתוח הכפר

	הקב"ט מונה לאחראי על אבטחת מידע
	-
	מדע, תרבות וספורט

	סיסמאות, הרשאות, מחשבים ניידים, אינטרנט, תכנית עבודה למערכות המחשוב, ביצוע פרויקטים קימים, אבטחת מידע, ביצוע תקציב ענ"א 
	סמנכ"ל, יועץ משפטי, חשבת, מבקר פנימי, קב"ט, מנהל אגף מערכות מידע, תקציבן, עוזר משפטי למנכ"ל 
	משפטים

	-
	מנהל בתי המשפט, נשיא בימ"ש המחוזי בתל-אביב, שופטת בימ"ש מחוזי בירושלים, מנהל המחשוב, אחראי אבטחת מידע, יועץ משפטי
	בתי המשפט

	סקר סיכונים, מסמך מדיניות, שימוש במחשבים ניידים, שימושים ברשת, אמצעי אבטחה וזיהוי, תוכנית עבודה לאבטחת מידע
	המשנה למנכ"ל - יו"ר, מנהל המחשוב, תקציבן עבודה, תקציבן רווחה, קב"ט, יועץ משפטי, חשב, מבקר הפנים, אחראי אבטחת מידע 
	העבודה והרווחה

	-
	מנכ"ל השירות - יו"ר, סמנכ"ל השמה, יועץ משפטי, החשב, המבקר הפנימי, הקב"ט
	שירות התעסוקה

	-
	סמנכ"ל למינהל, מנהל תחום ענ"א, מנהל מערך המחשוב, תקציבן, סגן החשב, יועץ משפטי, קב"ט, מבקר פנימי
	פנים

	הקמת ועדת משנה לאבטחת מידע התקנת Firewall Guardian, תוכנית עבודה ותקציב
	מנכ"ל, סמנכ"ל למינהל, תקציבן, מנהל מחשוב, מבקר פנימי, חשב, קב"ט, יועץ משפטי
	לקליטת העלייה

	סקר סיכונים - אבטחת מידע 
	מנכ"ל, סמנכ"ל בכיר למינהל ומשאבי אנוש, סמנכ"ל בכיר תכנון וכלכלה, יועץ משפטי, מנהלת אגף בכיר מערכות מידע, מנהל אגף ביטחון, מנהל אגף תקציבים, חשב המשרד
	תחבורה

	סקר סיכונים מערכות מידע, שדרוג חומרה, מסמך מדיניות אבטחת מידע, יישום אבטחת מידע, שימוש באינטרנט
	מ"מ מנהל אגף כלכלה - יו"ר, סמנכ"ל למינהל, סמנכ"ל פיתוח, חשב, יועץ משפטי, מנהל אגף מחשוב, מבקר פנימי
	מחלקת עבודות ציבוריות

	הוקמו ארבע ועדות היגוי: למערכת פיננסית, למערכת אחזקה, למערכת כוח אדם והדרכה, למערכת שיבוץ עובדים; הרשאות גישה, תוכנית חומש, מערכת לוגיסטית, סקר סיכונים, גיבויים, נוהל פתיחת למשתמש 
	מנכ"ל - יו"ר, סמנכ"ל למינהל, מנהל חטיבת נייד, סמנכ"ל תשתיות, סמנכ"ל כספים, מנהל אגף מחשוב, עוזר מנכ"ל
	רכבת ישראל

	תוכנית עבודה לאגף מערכת מידע, הכנסת מערכת הצפנה, אבטחת מידע
	סמנכ"ל בכיר למינהל - יו"ר, מנהל אגף מערכת מידע, יועץ משפטי, חשב, מנהל אגף כלכלה, קב"ט 
	תיירות

	העברת שירותי מידע למיקור חוץ
	מנהל מינהל היהלומים ואבני חן - יו"ר, סמנכ"ל בכיר לאמרכלות, מנהלת אגף מערכות מידע, ראש אגף ביטחון, יועץ משפטי, חשב המשרד, המבקרת הפנימית, קצין תקציבים, ממונה על מערכות מינהל והדרכה, מנהלת תחום פרסומים ומידע, עוזר המנכ"ל
	תעשייה ומסחר

	הפרדת רשתות, אבטחת מידע
	-
	תקשורת

	סקר סיכונים, מיפוי משרד ראשי, מיפוי נציבות המים, סקר סיכונים במינהל מקרקעי ישראל
	מנכ"ל המשרד - יו"ר, היועץ המשפטי, סמנכ"ל בכיר למינהל, הממונה על אבטחת מידע, מבקרת הפנים, מנהל יחידת המחשוב - מרכז הוועדה, חשב המשרד, מנהל אבטחת מידע במשרד רה"מ
	התשתיות הלאומיות

	החלפת תשתיות המחשוב, שילוב משרד ממוחשב, ניסוי עבודה ללא נייר, אישור תוכנית העבודה של אגף המידע
	ההנהלה המצומצמת של המינהל מונתה כוועדת היגוי; יו"ר - מנהל המינהל
	מינהל מקרקעי ישראל

	מדיניות אבטחת מידע, סיווג ומיפוי המידע, מעקב ותקצוב אבטחת מידע
	ועדת ההיגוי כוללת נציגי כל המינהלים במוסד
	המוסד לביטוח לאומי

	רכישת בסיס נתונים, אישור תוכנית אב למחשוב לשנת 2001
	סמנכ"ל לתקשוב - יו"ר, סמנכ"לים, מנהל בנק הדואר, מבקר פנימי
	רשות הדואר

	חיוב לקוחות, תחזוקה, מערכת מידע גיאוגרפי, מערכת משולבת סחר חוץ, ניהול מסוף מכולות, פיתוח תשתיות, אבטחת מידע, תוכנית חומש
	הנהלת רשות הנמלים משמשת כוועדת מחשוב עליונה. חברים בה: המנכ"ל, סמנכ"לים, יועץ משפטי, מבקר פנימי, דובר
	רשות הנמלים

	תוכנית האב למחשוב, הקמת ועדה לאבטחת מידע, אישור תוכנית העבודה ל-2001, הקמת נתב"ג 2000
	מנכ"ל הרשות - יו"ר, היועץ המשפטי, מבקר הרשות, ראש אגף מידע ומחשוב, סמנכ"ל לתכנון, חשב הרשות, מנהל חטיבת ביטחון, והממונה על כלכלה ותקציבים
	רשות שדות תעופה

	תוכנית עבודה שנתית למחשוב, אבטחת מידע
	סמנכ"ל כוח אדם - יו"ר, מנהל יחידת מערכות מידע, יועצת למחשוב, מנהלים נוספים בהתאם לפרויקטים
	רשות השידור

	גיבוש מדיניות אבטחה, התקנות מערכות חומרה ותוכנה לאבטחה, סקר סיכונים
	-
	הרשות השנייה לרדיו וטלביזיה


חלק  ג'

תגובות המבוקרים

הטיפול בבני נוער שבסכנת נשירה, 
התנתקות ועבריינות

המערך המסייע במשרד החינוך

הגוף המבוקר: משרד החינוך

א. ריכוז ממצאי הביקורת

1.
משרד מבקר המדינה העיר למשרד החינוך, כי ייתכן שהשינויים במערך המסייע ראויים ותורמים ושהתכניות החדשות מועילות, אלא שעדיין עלולות להתעורר בעיות של כפילויות, אי-בהירות והתנגשויות בין תפקידים שונים הן במערך המסייע והן במערך הפדגוגי, ובה ובעת עלולים להיות תחומים שלא יטופלו כיאות. לכן ראוי שמפעם לפעם תיתן הנהלת המשרד את דעתה לשינויים שנעשו, וכן תבדוק בראייה מערכתית אם אין השינויים מחייבים גם שינויים ארגוניים ותקציביים.

2.
אם מביאים בחשבון פערים בשיעור הנשירה - שאחד הכלים לטפל בהם הוא הקב"סים - מספר משרות הקב"סים שיש להקצות למגזר הערבי צריך להיות גבוה יותר. יש להוסיף משרות קב"סים למגזר הערבי, כדי להשוותו למגזר היהודי (שגם בו עדיין קיימים פערים ניכרים בין התקן הראוי לבין המשרות שהוקצו).

3.
הקצאת התשלומים המיוחדים נעשית בידי מנהלים של אגפי המשרד, מפקחים מקצועיים ומפקחים כלליים במחוזות המשרד. ואולם, בדוח 48 של מבקר המדינה כבר נאמר, כי ההחלטות לאילו רשויות מקומיות ולאילו בתי ספר יינתנו התשלומים וכמה יוקצה לכל אחד ואחד מהם, אינן מתקבלות על פי אמות מידה ברורות וגלויות, ואין מי שאחראי לחלוקתם הראויה. עוד נאמר, שיש רשויות מקומיות ובתי ספר שנהנים מתשלומים מיוחדים רבים ויש שכמעט אינם נהנים. ככל שהעלתה הביקורת, המצב טרם השתנה.

ב. תגובת המבוקר

משרד החינוך

1.
האגף לשירותי חינוך ורווחה במשרד החינוך הוא יחידת המטה, שבתחומה מצוי הנושא של יישום חוק לימוד חובה [תש"ט - 1949]. האחריות הישירה מוטלת על המחלקה לביקור סדיר, שהיא הסמכות הארצית בכל הקשור למניעת נשירה, מבחינה פדגוגית וארגונית. המחלקה מבוזרת מרמת המטה דרך המחוזות [מפקח בכל מחוז], ועד לרשויות המקצועיות [קציני ביקור סדיר]. מאחר שאופי האוכלוסיה המטופלת על ידי המחלקה מצריך ראייה מורכבת והוליסטית של בעלי תפקידים שונים בראייה בינתחומית, המחלקה פועלת בשיתוף פעולה עם הגורמים הנוגעים בדבר במשרד, ברשויות המקומיות ועם משרדי ממשלה שונים. המחלקה פועלת לשיפור שיתוף הפעולה.
2.
המשרד פועל לרענן את הנהלים באשר לדיווחים של בתי הספר והפנימיות על ביקורם הסדיר של תלמידים, והתרעה על תלמידים בסיכון לנשירה. המפקחים על ביקור סדיר ומניעת נשירה במחוזות, פועלים בשיתוף פעולה עם המפקחים הכוללים ומנהלי המחוזות, על מנת להגביר את מילוי הוראות חוזר המנהל הכללי בנושא זה, תוך שימת דגש על אכיפת חוק לימוד חובה.

3.
המשרד ירענן את הנהלים של דיווחי בתי הספר והפנימיות, בנוגע למידע על תלמידים במוסדות שמחוץ לתחומי הרשות המקומית.

תיאום ושיתוף פעולה בין משרד החינוך 
למשרד העבודה והרווחה

הגופים המבוקרים: משרד החינוך; משרד העבודה והרווחה

א. ריכוז ממצאי הביקורת

1.
היקף הפעילות של שני המשרדים ברשויות המקומיות, אין הוא מקיף את כל הרשויות: במועד סיום המעקב פעלו יחידות לטיפול בנוער וצעירים ב-131 רשויות, ויחידות לקידום נוער פעלו ב-99 רשויות; ב-11 רשויות מקומיות בלבד היו יחידות משותפות לשני המשרדים, וב-54 מהרשויות פעלו שתי יחידות בנפרד; ביותר מ-100 רשויות לא פעלה שום יחידה. 

2.
שני המשרדים החינוך, והעבודה והרווחה מייחדים משאבים לטיפול בבני נוער בסכנת נשירה, שכבר מטופלים במסגרות של בתי הספר שבהם הם נמצאים. לעומת זאת, חלק ניכר מבני הנוער המנותקים אינם מטופלים כלל.

3.
על שני המשרדים להנחות את היחידות ברשויות המקומיות המופקדות על הטיפול בנוער מנותק, להתמקד בטיפול באוכלוסיית הנוער שנשרה ממערכת החינוך, ונמצאת במצב של ניתוק מוחלט ממסגרות כלשהן, כיוון שלאוכלוסייה זו לא יוחדו גופים ומסגרות טיפוליות אחרות. בני נוער אלה מועדים לשוטטות, בטלה ואף לעבריינות, ובחלקם הגדול אינם מתגייסים לצבא. 

4.
במגזר המיעוטים שיעור בני הנוער המנותקים המטופלים קטן מאוד, ואלפי בני נוער "מנותקים" במגזר זה אינם מטופלים.

5.
חלק ניכר מהנוער המנותק, אינו מטופל בידי כל גוף שהוא. שומה להדגיש, כי עתידו החברתי והכלכלי של נוער מנותק שאינו מטופל, עלול להיפגע, והוא גם עלול להידרדר לעבריינות; מכאן שאת מחיר אי-שילובו בחברה ובכלכלה ישלמו הוא, משפחתו, הקהילה והמדינה.

6.
הממשלה, הכנסת, מבקר המדינה וועדות ממלכתיות התריעו פעמים רבות, במשך שנים רבות, על ריבוי היחידות והארגונים המטפלים בנוער במצוקה, על כפילות הטיפול בחלק מאוכלוסייה זו ועל העדר טיפול בחלקה. חלק ניכר מההתרעות עסקו בכפילות בין משרד החינוך לבין משרד הרווחה, ובייחוד בכפילות בין השירות לנוער ולצעירים של משרד הרווחה, לבין היחידות לקידום נוער של משרד החינוך. למרות זאת לא יושמו ההמלצות של הוועדות השונות, לרבות שינוי המבנה הארגוני של הגופים והיחידות העוסקים בנושא, והגברת התיאום ושיתוף הפעולה ביניהם.

7.
אוכלוסיית הנוער המנותק ראויה לתשומת לב מיוחדת, אך דווקא היקף הטיפול של משרד החינוך ומשרד הרווחה באוכלוסייה זו הוא חלקי בלבד, ואלפי בני נוער מנותקים אינם זוכים לטיפול שהם זקוקים לו.
פעולות הרשויות המקומיות להגברת הביקור הסדיר 
ולמניעת נשירה והתנתקות

הגופים המבוקרים: משרד החינוך; עיריית סח'נין; עיריית קרית אתא; עיריית רמלה

א. ריכוז ממצאי הבקורת

1.
האחריות לריכוז המידע היא על הרשות המקומיות. אולם המידע ברשויות המקומיות על הילדים ובני הנוער שבתחום שיפוטן, הוא חלקי בלבד, ואין בו כדי לשמש כלי ניהולי מהימן לאיתור חריגים לשם התערבות מוקדמת ככל האפשר. בהעדר מידע נפגעת היכולת לשבץ את כל התלמידים בגיל לימוד חובה במוסדות חינוך מוכרים, ולעקוב אחר לימודיהם עד גיל 18. 

2.
העדרו של מידע מקיף נובע גם מהעדר דיווח נאות ושיתוף פעולה של מוסדות חינוך עם הרשויות המקומיות. 

3.
הועלו ליקויים מהותיים בנוגע למידע על תלמידים הלומדים במוסדות שמחוץ לתחומי הרשות המקומית ולמעקב אחריהם. 

4.
ילדים ובני נוער שאינם מבקרים ביקור סדיר בבתי הספר, פעמים יש להשימם במסגרות חינוכיות חלופיות - חלקן פנימיות. הבדיקה ברמלה, בסח'נין ובקריית אתא העלתה קשיים בהשמה, שבחלקם נבעו מהעדר מסגרות חלופיות. 

5.
האחריות להגברת הביקור הסדיר ולמניעת נשירה והתנתקות של בני נוער, היא בידי הרשויות המקומיות. כדי לאתר בני נוער בסכנת נשירה והתנתקות ולטפל בהם מוקדם ככל האפשר, חשוב מאוד לרכז מידע על כלל התלמידים הגרים בתחום הרשות המקומית, ובכלל זה מידע על בני נוער שבסכנת נשירה ועל בני נוער שנשרו וטרם הושמו במסגרת כלשהי.

6.
המידע ברשויות המקומיות הוא חלקי בלבד, ואין בו כדי לשמש כלי ניהולי מהימן. הדבר נובע, בין השאר, מהעדר דיווח מספק של מוסדות החינוך לרשות המקומית על עזיבת תלמידים – הן במוסדות חינוך שבתחום הרשות המקומית והן מחוצה לה. סדרי העברת המידע, התיאום ושיתוף הפעולה בין היחידות השונות המטפלות בבני נוער ברשות המקומית, לוקים אף הם בחסר. הועלו קשיים בהשמתם של בני נוער שנשרו ממסגרות חינוכיות, הנובעים, בין היתר, ממחסור במסגרות חלופיות המתאימות להם. כמו כן נמצא, שיש צורך בשיפור סדרי עבודתם של קציני הביקור הסדיר.

7.
על הרשויות המקומיות לפעול להגברת שיתוף הפעולה בין הגופים השונים המטפלים בבני נוער ברשות. ראוי שהרשות המקומית, על הנהלתה ומועצתה, תהיה מעורבת יותר בתחומי חינוך ורווחה, ובכלל זה במניעת נשירה והתנתקות, תבחן את המערכות ופעולתן ותתווה מדיניות ראויה בתחומים אלה.
סדרי טיפול הרשויות המקומיות בנוער במצוקה

הגופים המבוקרים: משרד החינוך; משרד הפנים; משרד העבודה והרווחה

א. ריכוז ממצאי הביקורת

1.
כמחצית מהרשויות המקומיות הקימו גוף מרכזי או ועדה קבועה לצורך קביעת מדיניות בתחום הטיפול בנוער, ותיאום בין היחידות ובעלי התפקידים העוסקים בחינוך של בני נוער, בטיפול בהם ובשיקומם, אולם רק כשליש מהרשויות קבעו מדיניות כוללת, לכל היחידות, בנושא הטיפול בנוער.

2.
פחות ממחצית מהרשויות המקומיות עשו בשלוש השנים האחרונות בדיקה של המדיניות, המבנה, הארגון ודרכי הפעולה של היחידות השונות העוסקות בטיפול בנוער, ושל אופן שיתוף הפעולה ביניהן, וסיכמו את פעולותיהן בנושא - מקצתן באופן מלא ומקצתן באופן חלקי.
3.
הטיפול בבני נוער במצוקה ובמצבי סיכון במסגרת הרשויות המקומיות, נתון בידי מספר רב של יחידות ובעלי תפקידים, הכפופים לאגפים שונים במסגרת הרשות המקומית, ונתונים לפיקוח של משרדי ממשלה אחדים. מצב שבו מופעלים שירותים הן ברמה המקומית והן ברמה הארצית טומן בחובו בעיות: כל אחד מהגופים קובע לעצמו את מדיניותו ואת דרכי פעילותו; קשה לשמור על רצף הטיפול והתיאום בין היחידות; עלול להיווצר מצב של חפיפה וכפילות בין היחידות השונות. נתונים אלה מחייבים את משרדי הממשלה, ובעיקר משרד החינוך ומשרד העבודה והרווחה, לעשות, כל משרד בתחומו וגם במשותף, בדיקה בנדון. 

4.
במחצית מהרשויות אין גוף מרכזי שמתפקידו לתאם בין היחידות ובעלי התפקידים השונים במתן הטיפול, ומרביתן לא קבעו מדיניות כוללת לטיפול בבני הנוער, המשותפת לכל היחידות ובעלי התפקידים הפועלים בתחומי הרשות. כתוצאה מכך, אפשר שההתמודדות עם הטיפול בבני הנוער במצוקה תהיה פחות יעילה ומועילה. 

5.
במרבית הרשויות המקומיות אין גוף מרכזי אחד, האחראי לאיסוף שוטף ושיטתי של נתונים מכל היחידות על נוער במצבי סיכון. בהעדר נתונים מרוכזים, אין לדעת מהו ההיקף הכולל של האוכלוסייה הזקוקה לטיפול, כמה בני נוער טופלו ומה היו תוצאות הטיפול. לכמחצית מהרשויות המקומיות לא היה מידע מרוכז על מכלול התכניות והפרויקטים המיועדים לנוער במצבי סיכון, שאותם מציעים משרדי הממשלה וגופים אחרים. העדר מידע זה מקשה על בחירה מושכלת של תכניות המתאימות לצורכי בני הנוער שבתחום שיפוטה של הרשות. כמו כן אין לכמחצית מהרשויות המקומיות מידע מרוכז על מעשי האלימות שהתרחשו בבתי הספר שבתחום שיפוטן.
6.
ריבוי משרדי הממשלה העוסקים בנושא וריבוי התכניות המוצעות, מקשים את התיאום הבין-משרדי וגורמים לבזבוז משאבים ולכפילויות. במצב האמור יש לכאורה מקום לבדיקה מערכתית של קשרי העבודה בין משרדי הממשלה הנוגעים בדבר לבין השלטון המקומי.

7.
תמונת מצב חמורה עולה נוכח הממצאים, שלפיהם ברשויות מקומיות שהרמה החברתית-כלכלית של אוכלוסייתן נמוכה יחסית, טיב הטיפול בנוער במצוקה ובמצבי סיכון, היה נמוך מזה שברשויות מקומיות ברמות הבינוניות והגבוהות. מצב דומה בחומרתו עולה בנוגע לטיב הטיפול במגזר הערבי והדרוזי.

8.
 המערך המסייע מרובה ביחידות, בגישות טיפוליות ובתכניות. ועדות ציבוריות, ועדות מומחים וכן גופים שונים בשלטון המרכזי הצביעו במשך השנים על כפילויות וחוסר תיאום, על ניצול לא נאות של משאבים. חזרה ונשנתה ההמלצה לעשות שינויים במערך, הן במשרדי הממשלה והן ברשויות המקומיות, ולפחות להגביר את התיאום ושיתוף הפעולה בין הגופים העוסקים בתחום זה. גם הממשלה קיבלה החלטות בנדון, אך מעט מדי נעשה.

9.
עולה צורך חיוני להגביר את התיאום ושיתוף הפעולה בדרג השלטון המקומי. נמצא כי חסר מידע נאות ומקיף, יש כפילויות בתפקידים, והעדר שיתוף פעולה בין ארגונים ויחידות שבאותה רשות מקומית.

טיפול משרד החינוך באלימות בבתי הספר

רקע מחקרי-חינוכי לבחינת תופעת האלימות וסוגיה

הגוף המבוקר: משרד החינוך

א. ריכוז ממצאי הביקורת
1.
יש לפעול ביתר שאת כדי להגיע להסכמה שתאפשר אבחון של רמת האלימות ומאפייניה גם בבתי הספר במגזר החרדי, ולשתף אותם בתכניות הטיפול באלימות.
2.
מחקרים שנסקרו, משקפים תמונת מצב ארצית, והם מלמדים שהאלימות בבתי הספר בישראל היא בעיה הדורשת תשומת לב מיוחדת וטיפול מערכתי. המחקרים חשפו גם הבדלים משמעותיים בין דרגות האלימות ומאפייניה בקבוצות אוכלוסייה שונות, שיש לתת את הדעת עליהם. 
פעולות המשרד בתחום הטיפול באלימות 
בבתי הספר

הגוף המבוקר: משרד החינוך

א. ריכוז ממצאי הביקורת
1.
בתי הספר אינם מקפידים לדווח למשרד ולמחוזותיו על מעשי האלימות שנעשו בתחומם, למעט אירועים שהצריכו פנייה לחברת ביטוח. זאת, בין היתר עקב הדחקת בעיות האלימות בבית הספר והתפישה ש"אצלנו אין אלימות". כאשר יש חשש שתלמיד עבר עבירה פלילית, חוששים לעתים אנשי הצוות החינוכי בבית הספר שאם ידווחו למשטרה על המעשה, ינסו הורי התלמיד להתנקם בהם, או שהדיווח "יפגע בעתיד הילד".
2.
בירורים בשלושה מחוזות של המשרד העלו, כי לעתים מסרו להם המנהלים דיווחים בעל פה, אשר לא תועדו, ולעתים התקבלו דיווחים כתובים שלקו בחוסר בהירות. 
3.
המשרד לא עיבד את הנתונים המתקבלים במחוזותיו ובגף בטיחות, ולא צירף להם את הנתונים מן המשטרה לכדי יצירת בסיס מידע כלל-ארצי.
4.
משגיבש המשרד באמצעיו המקצועיים-החינוכיים והכספיים ערכת אבחון בית-ספרי, המותאמת למחקר שבדק את התופעה ברמה הארצית, עליו לעשות בה שימוש ממשי ולשאוב ממנה את המידע הראוי. הרחבת השימוש בערכה גם תביא לחיסכון במשאבי ציבור שמקצת בתי הספר והרשויות מוציאים על פיתוח הליכי אבחון עצמאיים.
5.
בדיקת משרד מבקר המדינה בדבר השלבים הראשוניים של טיפולו של המשרד בבעיית האלימות - איסוף מידע על מעשי האלימות בקרב התלמידים, ניתוחו ואבחון התופעה בבתי הספר - העלתה, כי במשרד קיים מידע חלקי על מעשי האלימות בבתי הספר שבתחום פיקוחו (בתי הספר מדווחים למשרד, למחוזותיו ולמשטרה), וכי הוא לא גובש למתכונת של בסיס מידע ארצי. 
6.
חשוב שכל אחד מבתי הספר ישתמש בערכת האבחון כדי לחשוף את בעיות האלימות שלו, ויפעיל תכנית מניעה המתאימה לצרכיו הייחודיים, כדי שתרומתה תהיה יותר מ"תרומה מסוימת". עד כה לא נעשו בדיקות יישום והערכה של תכניות המניעה. 
7.
בדיקת הנתונים העלתה, שבמערכת החינוך יש מחסור בעובדי תמיכה: חסרים כ-1,000 משרות של פסיכולוגים, כ-1,400 יועצים חינוכיים, וכ-540 משרות של קציני ביקור סדיר. מתברר, כי המחסור ניכר בעיקר במגזרים מסוימים של האוכלוסייה ובחינוך היסודי. 
8.
עד כה לא נעשתה פעולה ממשית של בקרה על האלימות בסרטים ובתכניות הטלוויזיה המיועדות לילדים ונוער.
9.
המשרד לא הצליח עד כה לאסוף מבתי הספר נתונים מלאים על תופעות האלימות בהם. חיוני לקיים בסיס מידע בתחום זה, כדי שיהיה ביד המשרד לקבוע סדרי עדיפויות לחלוקת משאביו לטיפול בתופעה, ולבחינת מאפייניה ומגמותיה, כדי להתוות את דרכי הטיפול בה. המשרד אמנם פיתח כלי לאבחון מידת האלימות ואופייה בבתי הספר, אך עד כה לא השתמשו בו מרבית בתי הספר, חלקם מחשש לחשיפת בעיות בקרבם. 
10.
הממצאים מצביעים על הבדלים בין מגזרים ובין גילאים בשיעורי האלימות ובאופייה. אלימות רבה במיוחד נמצאה בקרב תלמידי החינוך היסודי וכן בבתי הספר שבמגזר הלא-יהודי. עם זאת, דווקא בקבוצות אלה חסר כוח אדם במערכות התמיכה הטיפולית של המשרד, כמו יועצים חינוכיים, פסיכולוגים וקציני ביקור סדיר. מחסור זה מקשה על הצוות החינוכי בבית הספר להתמודד עם בעיית האלימות נוסף על מטלותיו האחרות. 
11.
למשרד יש מידע מועט על האלימות בבתי הספר במגזר החרדי ועל דרכי התמודדותם עמה. מאמצי המשרד לשתף מגזר זה במחקרים בנושא האלימות לא נשאו פרי. 
טיפול המשטרה בעבירות פליליות של בני נוער

הגופים המבוקרים: המשרד לביטחון הפנים - משטרת ישראל; משרד העבודה והרווחה
א. ריכוז ממצאי הביקורת
1.
פרטיהם של קטינים רבים נכללים ברישומים המשטרתיים הפנימיים, על כל המשתמע מכך, בחריגה ממדיניות המשטרה. במיוחד עלולים להיפגע קטינים שתיקיהם הפליליים נסגרו מחוסר עניין לציבור, שכן לפי חוק המרשם הפלילי המשטרה רשאית להעביר את פרטיהם לגופים המפורטים בחוק. הדבר עלול לגרום להכתמה של אותם קטינים ולפגוע בסיכוייהם להשתלב בחברה.
2.
השיעור הגבוה של הליכי אי-תביעה לא מוצדקים מעיד, לכאורה, שחוקרי הנוער נוטים להקל עם קטינים החשודים בביצוע עבירות, במקום לייחד הליך זה לקטינים שעברו עבירה לראשונה, בנסיבות לא חמורות, ויש סיכוי סביר שדי בהליך אי-תביעה כדי להרתיעם מביצוע עבירות נוספות.
3.
חריגה מן הכללים שקבעה המשטרה, המבטאים את מדיניותה, שיש לתת לקטין שמעד בפעם הראשונה הזדמנות לחזור למוטב ולהשתקם, יוצרת חוסר אחידות ויחס של איפה ואיפה כלפי קטינים. היות שלהחלטה על ההליך שיינקט כלפי קטין שעבר עבירה, עשויה להיות השפעה מכרעת על עתידו, ראוי שהחלטות מסוג זה יתקבלו אגב הקפדה מרבית על מימוש המדיניות ומטרותיה באופן עקבי ככל האפשר, וכי תקוים בקרה שוטפת על ההחלטות המתקבלות ויופקו ממנה לקחים.
4.
יש חשיבות רבה להחתמת הקטין על "טופס אזהרת קטין" במעמד גניזת חומר החקירה בהליך אי-תביעה. חתימתו על הטופס מטילה עליו אחריות למעשיו, והנוכחות של מבוגר האחראי לו נותנת להתחייבותו משנה תוקף. ויתור על החתמת קטין בנוכחות האחראים לו מחליש את ההליך עד כדי הפיכתו להליך טכני. 
5.
התמשכות חקירה עלולה לפגוע בגורם ההרתעה, וחקירת קטינים שלא על פי ההנחיות המיוחדות בעניין זה אינה עולה בקנה אחד עם מדיניות המשטרה, שלפיה יש למנוע ככל האפשר את תיוגם של קטינים כעבריינים.
6.
בדיקת התיקים העלתה שקטינים אחדים נעצרו אף שלא היתה עילה למעצר, או שלאחר המעצר לא נעשו הפעולות שלשמן נעצרו קטינים, ומעצרם היה לשווא. 
7.
קטינים לא הופנו כלל לשירות המבחן או הופנו אליו באיחור, ולא סמוך למועד פתיחת החקירה כנדרש; וטופסי הפניות של קטינים נוסחו בצורה לאקונית, שאינה מאפשרת לסווגן לפי חומרת הנסיבות של ביצוע העבירות. מהנתונים ניתן להסיק שלפחות ב-1,777 תיקים פליליים ולפחות ב-7,500 תיקי אי-תביעה נמצאו ליקויים הנוגעים לקשר עם שירות המבחן.
8.
השיעור הגבוה של תיקי החקירה שהיו בהם ליקויים בקשר עם שירות המבחן, המעיד על כך שקטינים רבים לא הופנו לשירות מבחן כנדרש, מחטיא את המטרה שלשמה הופנו הקטינים לשירות המבחן - טיפול בהם עוד קודם שנכנסו למעגל הפשיעה כדי למנוע מהם להמשיך ולעבור עבירות - הושגה באופן מצומצם בלבד.
9.
כשהמשטרה אינה מקבלת משירות המבחן חוות דעת על קטין, נפגעת יכולתה להביא בחשבון בין מכלול שיקוליה בעניין העמדתו או אי-העמדתו לדין של הקטין את התמונה הכוללת של מצבו.
10.
בתום עשר שנים לנקיטת המדיניות המשותפת של המשטרה ושירות המבחן, שלפיה גניזת חומר חקירה בהליך אי-תביעה מלווה בהפניית הקטינים לטיפול בשירות המבחן, מן הראוי שהמשטרה, בשיתוף עם שירות המבחן, תעשה מחקר הערכה מקיף לבחינת יעילות הטיפול בקטינים אלה. מחקר כזה יאפשר גם לבחון אם הרעיון הטמון בהליך האי-תביעה - גניזת חומר החקירה ומתן טיפול מקצועי שנועד לסייע לקטין ולמנוע את חזרתו להתנהגות עבריינית - אכן עומד במבחן המציאות. במחקר יש להביא בחשבון כשלים שהיו בטיפול המשטרה או בטיפול שירות המבחן בקטינים ולאתר דרכי פעולה ראויות. בהתאם לכך גם יעודכנו מדיניות המשטרה ונוהלי עבודתה.
11.
שיעור גבוה של תיקי חקירה הנוגעים לקטינים שהיו בהם ליקויים. הועלו ליקויים בסיווג תיקי חקירה: נקיטת הליך אי-תביעה אף שלא התמלאו התנאים לנקיטתו, ומנגד פתיחת תיקים פליליים לקטינים אף שהנסיבות איפשרו נקיטת הליך אי-תביעה. חריגה מן הכללים שקבעה המשטרה, שנועדו לאפשר מתן הזדמנות חד-פעמית לקטין שמעד בפעם הראשונה, אינה עולה בקנה אחד עם מדיניות המשטרה ועלולה להביא ליחס של איפה ואיפה כלפי קטינים. 
12.
היו ליקויים בהליכי החקירה של קטינים: קטינים נעצרו אף שלא היתה עילה מוצדקת למעצרם, יש שהחקירה לא מוצתה, ולכן נסגרו תיקים מחוסר ראיות, ויש שחקירות התמשכו זמן רב. על המשטרה לרענן בקרב עובדי הנוער את ההוראות הנוגעות לטיפול בקטינים. 
13.
הועלו ליקויים בקשר בין המשטרה לשירות המבחן לנוער, שאמור לתת טיפול מקצועי לקטינים שהיא מפנה אליו, לסייע בשיקומם ולמנוע את חזרתם להתנהגות עבריינית: קטינים הופנו לשירות המבחן באיחור או לא הופנו אליו כלל, ויש שהמשטרה מסרה לשירות המבחן רק חלק מהפרטים הדרושים על הקטינים שהפנתה אליו. עקב כך לא התאפשר לשירות המבחן לטפל בכל הקטינים הזקוקים לטיפולו. קטינים שלא עברו עבירות קודמות נפגעים יותר מכול אם אינם מקבלים טיפול מתאים, שכן ייתכן שמעידתם לא היתה אלא איתות על מצוקה, וטיפול במועד עשוי למנוע את הידרדרותם.
ב. תגובות הגופים המבוקרים

המשרד לביטחון פנים - משטרת ישראל

3.
הערות מהסוג הנזכר בדו"ח, זוהו על ידי המשטרה, בין השאר, בעקבות מחקר שנעשה בנושא, הביאו לתיקון ההנחייה (הנחיית מח"ק 03.300.56 – "הליך אי תביעה לקטינים") וטופס האזהרה (טופס אזהרת קטין – מ – 3120). השינויים הוצגו לראשונה ב-5.11.98, בכנס קציני נוער מחוזיים ומרחביים. במרץ 1999 נשלח הנוסח המתוקן להתייחסות יחידות השטח, והחל מיולי 1999 הונחו יחידות הנוער, ע"י רמ"ד נוער לפעול על פיו. במח"ק הוחלט על פרסום רשמי של הנוסח החדש במסגרת תקליטור הנחיות מח"ק, אשר הופץ לראשונה בינואר 2000.

התחומים בהם תוקנה ההנחיה:
א)
מדיניות אחידה וברורה, לצד החשיבות של שיקול דעת הקצין המוסמך לגנוז. 
ב)
הגבלת האפשרות לנקוט בהליך אי - תביעה (א"ת) בעבירה ראשונה בלבד, עם אפשרות לפעם אחת נוספת, בשיקול דעת קצין נוער מרחבי או מחוזי, ומנימוקים שיירשמו.
ג)
הוספת הוראה בדבר החתמת ההורים על טופס האזהרה עליו חותם גם הקטין, קביעת העדיפות לנוכחות ההורה במעמד חתימת הקטין והסדרת אופן החתמת ההורה, כאשר אין אפשרות סבירה לנוכחותו. בהתאם לכך תוקן גם טופס האזהרה.
ד)
הוספת ההבהרה כי ביצוע עבירות נוספות או המלצה מתאימה של שירות המבחן, במהלך ששת החודשים הבאים, עלולים להביא להסבת תיק הא"ת לתיק פלילי רגיל. הערה כזו נוספה גם על גבי טופס האזהרה.
ה)
רשימה מוגדרת של עבירות בהן לא יינקט הליך א"ת, נקבעה באופן מוגדר יותר.
ו)
נוספה הוראה לפיה המלצה לגנוז חומר חקירה, בעבירות מסוג פשע בהליך א"ת, תנומק בכתב ותכלול התייחסות לנסיבות המיוחדות המבטיחות שיקום.
ז)
הורחב מאוד הפרק העוסק בנוהלי רישום ודיווח – התאמה למחשוב המערכת ואופן אבטחת המידע.
ח)
נוסף פרק המסדיר את דרך הסבת חומר חקירה שסווג כתיק פלילי וגניזתו בהליך א"ת, וכן ההפך.
כדי לגשר על פער בין המותווה בהנחיות לבין אופן הביצוע בפועל, החליטה המשטרה:

א)
להקים צוות חשיבה שיכלול גם קציני נוער מיחידות הנוער, שתפקידו יהיה:

(1)
ללבן את היבטיו של הליך א"ת כפי שעולים גם בדוח הביקורת.

(2)
להמליץ על דרך פיקוח ובקרה פנימיים שיבטיחו ביצוע מלא של ההנחיות ורוחן.

(3)
להמליץ על שינויים נדרשים בהנחיות.

(4)
לבנות מערך השתלמויות ייחודי להטמעת הנושא, בקרב כל עובדי וקציני הנוער.
ב)
רמ"ד נוער ומנהלת שירות המבחן לנוער יקימו צוות משותף שיקבע את הדרך המיטבית לבחינה משותפת של יעילות הטיפול בקטינים במסגרת הליך א"ת, ושל דרכי הפעולה הרצויות להתמודדות משותפת עם הקשיים הקיימים.
ג)
להמשיך ולבנות כלי תומך החלטה לחוקר, באשר לסיווג התיק והטיפול בחשוד (בשיתוף עם אוניברסיטת בר אילן).
ד)
לוח זמנים לביצוע הפעולות הנ"ל:

(1)
הקמת צוות חשיבה – עד 1.4.01.

(2)
ישום המלצות הצוות לעניין פיקוח ובקרה – עד 1.7.01.

(3)
ישום המלצות הצוות לשינויים בהנחיות ובניית מערך ההשתלמויות – עד 1.4.02.

(4)
סיכום הכשרת כל מערך עובדי וקציני הנוער – עד 1.4.03.

(5)
הקמת הצוות המשותף לשירות המבחן ומדור הנוער – עד 1.4.01.

(6)
ישום המלצות צוות משותף לשירות המבחן ומדור הנוער – עד 1.10.01.

(7)
סיום בניית כלי תומך החלטה לחוקר – עד 1.4.02.
באשר לקשר עם שירות המבחן, משטרת ישראל לא תוכל לממש זאת כנדרש, ללא תוספת משמעותית לכח האדם בשירות המבחן.

5.
לעניין חקירת קטינים שלא ע"י עובדי נוער: 

5.1.
חקירת קטינים ע"י חוקרי נוער בלבד, איננה מחוייבת על פי החוק, בשלב זה. 

5.2.
פקודת מטא"ר 14.01.05 – "עבודת המשטרה עם קטינים", שקבעה חובה זו, קבעה גם את המקרים בהם ניתן לחרוג מכך.

5.3.
החריגה איננה מוגבלת ל"חקירה דחופה" אלא ל"פעולות החקירה הדחופות הנדרשות" כאשר אין בנמצא חוקר נוער והנסיבות דחופות או שיש חשש לשיבוש הליכי חקירה.
5.4. 
לפיכך, אין מדובר בהכרח בחקירה שלא על פי ההנחיות וגם לא בניגוד לרוחן, שכן לצורך חקירה ראשונית, שממילא תמשיך בעתיד ע"י חוקר הנוער, תהיה זו טרחה מיותרת ופגיעה נוספת בקטין, אם יוזמן לבוא פעם נוספת או יעוכב או ייעצר למשך שעות רבות יותר, עד לחקירתו של ע"י חוקר נוער.

5.5. 
דברים אלה יקבלו משנה תוקף משתיבחן סביבת העבודה של החוקרים וכן כוח האדם ביחידת הנוער בתחנה, אל מול עומס המטלות המוטל עליהם.
6.
לעניין ההפרדה בין חקירות מבוגרים לחקירות קטינים:
1)
43 יחידות נוער כבר הוצאו מתוך מבנה יחידות המשטרה, באופן היוצר הפרדה מוחלטת.
2)
נותרו 27 יחידות שטרם הופרדו.
3)
מגמת ההפרדה שעלויותיה רבות תמשך, בכפוף לתקצוב מתאים.
10.
לעניין הקשר עם שירות המבחן, הנושא ייכלל בתהליך הפקת הלקחים, המתואר בסעיף 3.
לעניין המניעה:
1)
הוצאה הנחיה בנושא מניעת עבריינות נוער, אשר הופצה ביולי 2000.
2)
ככל שניתן להתרשם מהדיווחים המתקבלים מאז, יש שיפור ניכר הן בפעולות המניעה שמבוצעות והן באיכות הדיווח עליהן.
3)
קצינת מניעה ארצית במדור נוער, ממשיכה לערוך בקרות בכל היחידות. 
4)
נבנתה הכשרה ייחודית בת שבוע לעובדי המניעה, ובמהלך שנת 2000 הוכשרו 77 עובדי מניעה בכל יחידות הנוער.

13.
א)
נבנתה הכשרה ייחודית לפקחני הנוער, הכשרה הנמשכת חודש ימים במקום 3 ימים שהיו מקובלים עד אז. באוגוסט 2000 התקיימה ההכשרה הראשונה, ובמהלך 2001 – 2002 תסתיים הכשרת פקחני הנוער בכל יחידות הנוער.
ב)
גובשה תורת פקחנות הנוער והופקה ערכה מתאימה המופצת בימים אלה לכל יחידות הנוער.
ג)
הסתיימה הגדרת תפקיד חדש – רכז מודיעין נוער, ובקרוב תחל הכשרתם של בעלי תפקידים אלה ע"י מערך המודיעין. יהיה בכך כדי לשפר את איכות עבודת הפקחנים ומיקודה.
ד)
ב–17 יחידות, מתוך 71 יחידות הנוער, התקן הוא של שני עובדי נוער בלבד – דבר שאינו מאפשר לבצע את המטלות הרבות המוטלות על יחידות הנוער, בתחומי החקירה, המניעה והפקחנות.
ה)
בחודש פברואר 2001 החליט מפקד המחוז הדרומי, לתגבר 7 יחידות שבתחומו מתוך אותן 17 יחידות, בשני עובדי נוער נוספים.

שירות המבחן לנוער

הגופים המבוקרים: משרד העבודה והרווחה; המשרד לביטחון הפנים - משטרת ישראל

א. ריכוז ממצאי הביקורת
1.
הבדיקה העלתה, שבעקבות 24% מההפניות שבהן נדרש שירות המבחן להגיש חוות דעת, החל האבחון והטיפול לאחר המועד שנקבע בנוהלי השירות: בעקבות 4% מההפניות לא הוזמנו הקטינים והוריהם כלל לפגישה עם קצין המבחן לחקירה פסיכו-סוציאלית, והטיפול בהם החל רק לאחר שהוגש נגדם כתב אישום; ובעקבות 20% מההפניות הוזמנו הקטינים והוריהם לפגישה ראשונה עם קצין המבחן באיחור - יותר מחודש ועד שבעה חודשים ממועד קבלת ההפניה. 
2.
איחור ניכר בהעברת חוות הדעת של שירות המבחן למשטרה, או אי-משלוח חוות דעת, פוגעים ביכולת המשטרה להביא בחשבון בין מכלול שיקוליה לגבי העמדתו או אי-העמדתו לדין של קטין את התמונה הכוללת של מצבו. כמו כן, בהעדר חוות דעת הנוגעות לתיקי אי-תביעה סמים, המשטרה אינה יודעת אם הקטין שיתף פעולה בתהליך הטיפולי ששירות המבחן המליץ עליו ומה היו תוצאות הטיפול. שיתוף הפעולה של הקטין בטיפול שניתן לו, אם נדרש כזה, והצלחת הטיפול הם תנאי לגניזה סופית של חומר החקירה בהליך אי-תביעה.
3.
שירות המבחן, בכוח האדם העומד לרשותו, אינו מצליח לעמוד בתפקידים שקבע לעצמו בשיתוף עם המשטרה ולטפל כראוי בכל ההפניות הנשלחות אליו, שמספרן הולך גדל. קציני המבחן אינם מצליחים להיפגש עם הקטינים שהופנו לשירות בתוך פרק הזמן שנקבע לכך ואינם מספיקים להעביר למשטרה חוות דעת על כל קטין שהופנה אליהם. בנסיבות אלה נוצרו הסדרים מקומיים, לא רשמיים, בין שירות המבחן למשטרה ואמות מידה שונות לקביעת ההפניות שבעניינן יש צורך במשלוח חוות דעת. לדעת משרד מבקר המדינה, בהתחשב במגבלות כוח האדם של שירות המבחן, על השירות והמשטרה לקבוע במשותף סדרי קדימויות לטיפול בקטינים ולמשלוח חוות הדעת בעניינם למשטרה ולעגן זאת בהנחיות. 
4.
שירות המבחן אינו מקיים חקירה יסודית ומקיפה, הכוללת איסוף מידע מרבי על הקטין, לגבי כלל הקטינים שהופנו לטיפולו: בדיקת הרישומים על פעולות האבחון והטיפול של קציני המבחן העלתה, שהשלמת המידע על מצבו של הקטין על ידי פנייה לגופים אחרים בקהילה שבקרבה הוא חי והתיאום עמם בכל הקשור להמשך הטיפול בו אינם חלק מובנה וקבוע בהליכי החקירה, הטיפול והכנת התסקירים לבית המשפט. 
5.
מבדיקת נתוני המערכת הממוחשבת של שירות המבחן עולה, כי רק חלק מהקטינים שהמשטרה הפנתה לשירות בשל תיק אי-תביעה הוזמנו לשיחה עם קצין המבחן כנדרש בהנחיית השירות.
6.
המשטרה מפנה קטינים לשירות המבחן בשל תיקי אי-תביעה במטרה למנוע את כניסתם למעגל הפשע, על ידי מתן טיפול מקצועי בשלבים הראשונים של מעורבותם בפלילים. אולם הפניית הקטינים לשירות אינה משיגה את מטרותיה, בין היתר משום שקציני המבחן לא נפגשו כלל עם לפחות כמחצית מהקטינים. כמו כן, בהעדר רישום מרוכז לא ניתן לוודא שכל הקטינים שנקבע כי הם זקוקים לטיפול אכן קיבלו טיפול בשירות המבחן או בגוף טיפולי אחר בקהילה. יתרה מזו, שירות המבחן לא ניהל מעקב שיטתי אחר סדרי הטיפול בקטינים אלה, ולפיכך לא ניתן להעריך את דרכי הטיפול בהם ואת תוצאותיו. בשל כל אלה יש להניח שקטינים רבים אינם זוכים לטיפול מקצועי בשלב המוקדם שעשוי למנוע מהם להמשיך ולבצע עבירות. את מחיר ההידרדרות של הקטינים לחיי פשע עלולים לשלם בהמשך הדרך לא רק הקטין עצמו אלא גם משפחתו, הקהילה שבה הוא חי והחברה כולה.
7.
הליך אי-תביעה "על תנאי" בעבירות סמים אמור להבטיח ששירות המבחן ייתן טיפול הולם לקטין כתחליף להליך פלילי נגדו. עולה שמטרותיו של הליך זה הושגו באופן מצומצם בלבד, שכן קציני המבחן לא נפגשו כלל עם שיעור ניכר מהקטינים שהופנו אליו, ולגבי חלק ניכר מהם אין בידיו מידע מרוכז המלמד אם הוזמנו וכיצד טופלו. 
8.
עדיין אין קשרי עבודה שוטפים בין קציני המבחן לבין בתי הספר, ושיתוף הפעולה ביניהם בטיפול בקטינים המשתמשים בסמים הוא חלקי.
9.
על שירות המבחן לנסח שאלון אבחון ולקבוע אמות מידה להפניית קטין לבדיקות שתן, להפניית קטין לגוף טיפולי מחוץ לשירות ולמתן המלצה על סגירת תיקי סמים בהליך אי-תביעה. כמו כן על השירות לקבוע נהלים להסדרת קשרי העבודה שלו עם הגופים השונים בקהילה העוסקים בנושא הסמים.
10.
השירות אינו ערוך ואינו מסוגל לטפל במידת היסודיות הראויה בכל הקטינים שהופנו לטיפולו, וכי בתחומים רבים של פעילותו אין בידיו נתונים לא על היקף הפעילות ולא על תוצאותיה. 
11.
בנוגע לקטינים רבים לא אספו קציני המבחן את המידע המרבי לצורך אבחון מצבם וקביעת דרכי הטיפול בהם, ולא מסרו למשטרה חוות דעת הכוללות את המלצותיהם בדבר המשך הטיפול בתיקי החקירה. הנהלת השירות לא הנהיגה מערכת בקרה המאפשרת לעקוב אחר ההתקדמות בהכנת חוות הדעת למשטרה ולוודא שכל חוות הדעת יימסרו. השירות גם לא פעל לבחינה מקיפה של הסיבות לאיחורים במסירת חוות הדעת למשטרה, ולא נערך כדי לעמוד בלוח הזמנים שנקבע. מצב זה פוגע הן בהמשך הטיפול המקצועי של השירות בקטין והן ביכולתה של המשטרה להחליט על המשך הטיפול בתיק החקירה על בסיס אבחון והמלצה מקצועיים של שירות המבחן.
12.
שירות המבחן לא קיים כל קשר עם לפחות כמחצית מהקטינים שהמשטרה הפנתה אליו בשל תיקי אי-תביעה. כמו כן, אין בידי השירות מידע על מספר הקטינים שבעקבות אבחונם ניתן להם טיפול בשירות או במסגרות אחרות בקהילה ועל תוצאות הטיפול. עקב כך המטרה שלשמה הופנו הקטינים לשירות - טיפול בהם עוד קודם שנכנסו למעגל הפשיעה כדי למנוע מהם להמשיך ולעבור עבירות – הושגה באופן מצומצם בלבד. 
13.
אף שהשירות אינו מצליח לעמוד במלוא המשימות המוטלות עליו, אין הוא נערך לבחון את סדרי עבודתו ולאתר את "צווארי הבקבוק" שמונעים ממנו ליצור קשר עם כל הקטינים המופנים אליו, לאבחן את מצבם ולטפל בהם.
ב. תגובות הגופים המבוקרים

משרד העבודה והרווחה -שירות המבחן לנוער

3.
סוכם בין רמ"ד עבריינות נוער ומנהלת שירות המבחן לנוער על הקמת צוות משותף לבחינה של ההנחיות הקיימות. הצוות יוקם עד לאפריל 2001 ויגיש את מסקנותיו עד לאוקטובר 2001.

4.
 נוהל חקירה פסיכוסוציאלית, אשר פורסם במרץ 1999, מדגיש את הצורך ליצור קשר עם שירותים בקהילה, הן לצורך קבלת מידע על הקטין והן לצורך הטיפול בו. נהלים אלה נמצאים בתהליך הטמעה. קציני המבחן המחוזיים הונחו לבחון ולוודא את יישום הנוהל. הנהלת השירות היתה שותפה בהכנת חוזר מנכ"ל משרד החינוך בנושא: "התמודדות באלימות" שהתפרסם ב-1.12.00. לנוהל צורף נספח המגדיר את שיתוף הפעולה בין שירות המבחן ומשרד החינוך. עד חודש יוני 2001, יפעל השירות לקיים דיון מקיף עם משרד החינוך. מספר המפגשים המועט בתהליך החקירה מושפע ממחסור בכוח אדם. מטרת הנהלים היא לייעל את תהליך החקירה הפסיכו-סוציאלית, אולם היכולת ליישמם כראוי, מותנית בכוח אדם המיועד למטרה זו. 
6.
השירות רואה בנושא אי תביעה נושא חשוב ומהותי בהתמודדותו עם עוברי חוק. המחסור בכוח אדם, הנותן אותותיו בכל פעולות השירות, משפיע גם על הטיפול באי תביעה. כדי להתמודד עם המשימות המוטלות על השירות ובמיוחד במצב של מחסור בכוח אדם, מקיים השירות דיון על סדרי עדיפויותיו; המסקנות יוגשו למנכ"ל המשרד לאישור, עם כניסת המנכ"ל לתפקידו. הליך אי תביעה אינו מחייב את הקטינים ולאור זאת, חלק מהם אינם מגיעים לטיפול. כל נושא הרישום יוסדר במסגרת שדרוג מערכת המחשוב.

9. 
הוכשרו 23 קציני מבחן לטיפול במשתמשים בסמים, במסגרת קורס דו שנתי. נוהל אי תביעה סמים שפורסם במרץ 1998, נמצא בתהליך הטמעה. שירות המבחן פיתח מערך בדיקות שתן בנפות השירות, וגובש נוהל לבדיקות שתן העומד להתפרסם. 
במחצית שנת 2001 יסיים השירות את הכנת מערך הנהלים, בכל הקשור לעבודת קציני המבחן ולשיתוף פעולה עם גורמים נוספים. במהלך שנת 2001 ייעשו פעולות להעמקת התאום ושיתוף הפעולה עם משרד החינוך ועם גורמים נוספים בקהילה, המטפלים במשתמשים בסמים.
התקבלה החלטה משרדית לבצע בשנה הקרובה מחקר על ההתערבות במופני אי תביעה סמים על תנאי.

10.
בשנת 2000 נוספו לשרות 10 תקנים של קציני מבחן, אולם אין בכך לענות על צרכי השירות.

11. 
שירות המבחן לנוער היה מהשירותים הראשונים שהנהיגו מערכת ממוחשבת למעקב אחר תוצאות הטיפול. החומרה והתוכנה מחייבות שדרוג. הצעה למערכת כזו הוכנה ע"י השירות ומכון ברוקדייל, ונדרשה תוספת תקציבית למימושה.

בתי המשפט לנוער

הגוף המבוקר: הנהלת בתי המשפט
א. ריכוז ממצאי הביקורת
1.
בהנהלת בתי המשפט אין נהוגה מדיניות, שלפיה מקבלים שופטי נוער הכשרה או השתלמות בשיפוט נוער קודם להסמכתם.
2.
פרק הזמן הממושך שממועד הגשת כתב האישום ועד מועד הקראתו, בבית המשפט בבאר שבע, המצטרף לפרק הזמן שעבר ממועד ביצוע העבירה ועד הגשת כתב האישום, עלול לגרום לדחיית תהליך השיקום של הקטין.
3.
מזכירויות בתי המשפט לא שלחו להורי הקטין, בנפרד, העתקים מכתב האישום ומההזמנה לדין כנדרש בחוק, אף כשהקטין לא התגורר בביתו.
רשות חסות הנוער

הגוף המבוקר: משרד העבודה והרווחה

א. ריכוז ממצאי הביקורת
1. 
המשרד אינו מקיים צווים של בתי משפט בעניין נערות ונערים, שחלקם עברו על החוק, הנמצאים בסיכון, ואשר בתי המשפט קבעו כי מקומם במעונות לאבחון והסתכלות או במעונות נעולים של חסות הנוער. כתוצאה מתור ארוך של קטינים הממתינים להשמה במעונות, עומדים פקידי סעד, קציני מבחן ושופטי נוער חסרי אונים, וקטינים נמצאים ללא מסגרת טיפולית, ובינתיים מידרדר מצבם והם ממשיכים לעבור עבירות.

2.
למרות הדרישה של פקידי הסעד לקלוט בני נוער במעונות החסות ולמרות צווי בתי המשפט, לא היתה תפוסת המעונות מלאה כל השנה. אמנם מספר המקומות הריקים שלא תמיד נוצל היה קטן בהרבה ממספר המתינים להשמה, אך מילוי אותם מקומות היה מצמצם במידת מה את רשימות הממתינים הארוכות.

3.
בנווה חורש נהוג לתת לחלק מהנערים העומדים לסיים את תקופת שהייתם במעון על פי צו בית המשפט, "חופשת סיום", אך המעון אינו מקבל נערים חדשים עד המועד הרשמי שבו הנערים אמורים לעזוב אותו. לדעת משרד מבקר המדינה, כיוון שחופשת הסיום ידועה מראש למעון, מן הראוי לראות את הנערים היוצאים כמי שעזבו את המעון ולקלוט במקומם נערים חדשים.

4.
מהתיקים שנבדקו במעון מכורה עולה, כי המעון פעל לסירוגין ללא ליווי של עובד סוציאלי. אף שעובד סוציאלי נעדר מהמעון לפרקי זמן ממושכים - מכמה חודשים ועד חצי שנה - לא מונה לו ממלא מקום.

5.
תפקיד המדריכים החינוכיים במעונות מחייב אותם להיות ערניים בכל שעות היום והלילה. לצורך כך, על המשמרות להיות בהיקף שעות סביר. אולם במועד הביקורת, ינואר 2000, עבדו המדריכים החינוכיים במשמרות של 24 ואף של 48 שעות רצופות. לדעת משרד מבקר המדינה, עבודה עם נערים בעלי רקע קשה כמו החניכים במקום אינה יכולה להיעשות כאשר המדריך החינוכי עובד שעות מרובות ללא הפוגה. 
6.
במעונות הממשלתיים צופיה ומסילה ובארבעה מעונות ציבוריים אין מזמנים לקראת עזיבתם של החניכים את קציני המעקב לדיון בוועדת ההערכה, ואין מעקב אחר בוגרי המעונות כפי שנקבע בחוק.

ב. תגובת הגוף המבוקר

משרד העבודה והרווחה

4.
במהלך חודש פברואר 2000 אושרה ע"י מנכ"ל המשרד תוכנית הבראה כוללת למעון מכורה לשיפור מינהל הטיפול, כמתחייב מנהלי רשות חסות הנוער, כולל איוש מלא של בעלי התפקידים בתחום הטיפול בפרט. תוכנית ההבראה אמורה להתחיל עם בחירת מנהל חדש למעון (אפריל 2001). 

6.
לאור הערת המבקר, הונחה הפיקוח לוודא זימון והשתתפות עובדי המעקב, לועדות הערכה מסכמות של החניכים.

הטיפול בקטינים עוברי חוק שאינם נושאים באחריות פלילית

הגופים המבוקרים: משרד העבודה והרווחה; המשרד לביטחון הפנים - משטרת ישראל; עיריית באר שבע; עיריית תל אביב
א. ריכוז ממצאי הביקורת
1. 
בבדיקת התיקים בתל אביב ובבאר שבע הועלה, כי בכל המקרים לא מסרו פקידי הסעד את הדיווחים הנדרשים. גם לא נמצא בלשכות שנבדקו רישום מרוכז של שמות הקטינים שאינם בני עונשין שהפנתה המשטרה ללשכות בשל ביצוע עבירות פליליות. גם במשרד אין איסוף נתונים שיטתי בעניין קטינים שהמשטרה הפנתה לפקידי הסעד בכלל, ועל קטינים שהופנו בשל חשד לביצוע עבירות פליליות בפרט. 
2.
על המשטרה ועל פקידי הסעד במשרד ובלשכות לפעול יחד לבחינת סדרי העברת המידע ביניהם, ועל המשרד לפקח על רישום נאות בידי פקידי הסעד.
3.
במערכת הרווחה - במשרד העבודה והרווחה ולשכותיו המחוזיות ובלשכות הרווחה ברשויות המקומיות - אין מידע על היקף תופעת העבריינות בקרב הקטינים שאינם בני עונשין.
4.
לגבי רוב הקטינים שהפנתה המשטרה לפקידי סעד, לא נעשה בירור כנדרש בחוק. העדר בירור ראוי עלול לפגוע במתן טיפול לקטין, בייחוד אם הוא ומשפחתו אינם מוכרים ללשכות הרווחה.
5.
על כל עובד סוציאלי המטפל במשפחה להכין למשפחה תכנית טיפולית. לגבי יותר ממחצית הקטינים שמשפחותיהם מוכרות ללשכות, לא נמצאו מסמכים המעידים שהעובדים הסוציאליים המטפלים בחנו את הצורך בטיפול בקטין החשוד בביצוע העבירה.
6.
עניינם של קטינים נדון שנה וחצי ואף שנתיים לאחר שגופים שונים, ובעיקר המשטרה, דיווחו על בעיות התנהגות קשות שלהם ועל עבירות שעברו. יישומן של דרכי הטיפול שעליהן הוחלט ארך פרק זמן נוסף, והילדים התקרבו לגיל שבו יש להם אחריות פלילית, בלי שניתן להם טיפול מונע. עוד הועלה, כי פקידי הסעד לא תמיד הפעילו את סמכויותיהם החוקיות כדי להמליץ על דרכי טיפול בקטינים וכדי להביא ליישומן של דרכי הטיפול שעליהן הוחלט בלשכה.
7.
רוב הקטינים שהמשטרה מפנה לטיפולם של פקידי הסעד, אינם מקבלים טיפול הולם למניעת המשך עבריינותם. לדעת משרד מבקר המדינה, מן הראוי כי פקידי הסעד יגבירו את פעילותם בתחום מניעת העבריינות בקרב קטינים שטרם הגיעו לגיל האחריות הפלילית.
8.
רשות חסות הנוער היא חוליה מרכזית במערכת הטיפולית-שיקומית, שתפקידה לשקם את בני הנוער המתחנכים במעונותיה ובמעונות שבפיקוחה. החסות הפחיתה במשך השנים את מספר בני הנוער שהיא מטפלת בהם, וחמור לא פחות - לא ניצלה בצורה המיטבית את המקומות במעונות. החסות לא פיקחה די הצורך על המעונות כדי לוודא שהחניכים מתקדמים ומשתקמים, ולא נעשה מעקב אחר החניכים לאחר יציאתם מהמעון. ראוי אפוא לבחון בחינה מעמיקה את מידת השגת המטרות של הטיפול במעונות, ולבחון אם בני הנוער אכן יצאו ממעגל העבריינות בעקבות שהותם במעון.
9.
על המשטרה ושירות המבחן לפעול כמערכת משולבת, ולכן על כל גוף בנפרד ועל שניהם יחד לעשות בדיקה מערכתית מעמיקה ולבחון את המדיניות ואת יישומה, את סדרי שיתוף הפעולה ביניהם; את הכלים העומדים לרשותם ואת הדרך הראויה להפעלתם. יש ליתן תשומת לב מיוחדת לאמצעים העומדים לרשות כל אחד מהגופים המופקדים על הטיפול בקטינים לביצוע משימותיו, בעיקר נוכח תוספת האמצעים שניתנו למשטרה, שהגדילה את תפוקותיה והטילה בכך על יתר הגופים עומס נוסף. כמו כן יש לבחון את ההוראות והנהלים שאינם מיושמים כנדרש ולאתר תהליכים הדורשים שיפור, כדי להביא לטיפול מועיל ויעיל יותר בבני נוער.
ב. תגובות הגופים המבוקרים

משרד העבודה והרווחה

2.
המשרד יכין טופס דווח של פקידי הסעד המקומיים אל פקיד הסעד המחוזי, ובו מידע על פניות של ילדים עבריינים שלא עמדו לדין, והמלצות אם צריך טיפול או לא צריך טיפול, אם דרושה התערבות, או שהעבירה אינה מצדיקה התערבות. לו"ז לביצוע: 6 חודשים.

6.
המשרד יגיש תכנית מיוחדת לקליטות ילדים שיש להם בעיות התנהגות קשה במועדוניות. 
7.
תגבור פעילות פקידי סעד סביב עבריינות מתחת לגיל הפלילי, מחייב תוספת כח-אדם ומשאבים לרשויות המקומיות. המשרד ביקש תוספת 900 תקנים עבור המחלקות לשרותים חברתיים ברשויות המקומיות, אך קיבל 200 בלבד לתקציב 2001 (שטרם אושר). 

המשרד לביטחון פנים - משטרת ישראל

2.
הנחיית מח"ק 03.300.37 – "הטיפול המשטרתי בקטינים מתחת לגיל 12" - תוקנה באופן המגבה את הנוהג הקיים, במחוז ת"א בעיקר. לפי הסדר בכתב בין קצין הנוער המרחבי או המחוזי ובין מנהל המחלקה לשירותים חברתיים, ניתן יהיה לשלוח את טפסי הפניה ישירות לפקיד הסעד בלשכת הרווחה באיזור מגורי הקטין ולא דרך מנהל המחלקה, אם יש בכך כדי להחיש ולייעל את הטיפול בקטין.

רמ"ד נוער ופקידת הסעד הראשית, יקימו צוות משותף, שיבחן את סדרי העברת המידע בין יחידות הנוער ופקידי הסעד, וימליצו על הדרך המיטבית לעשות כן.

צוות זה יוקם עד 1.4.01 ויגיש את המלצותיו עד ה–1.10.01.
בהתאם להמלצות יתוקנו גם ההנחיות המתאימות.
6.
פתיחת תיק, גם בעבירות שהביקורת הגדירה כ"קלות", הינה בגלל החומרה היתרה בה רואה המשטרה עבירות נגד אדם, ואין זה משנה מה גיל הקטין שביצע את העבירה. מרגע שמתברר כי מדובר בקטין שאינו בר עונשין, נגנז התיק, והקטין איננו מתויג, כי פרטיו אינם מופיעים במסוף המשטרתי, אך ביחידת הנוער שבאזור מגוריו, יתועדו האירועים. אם יהיו עוד כאלה, ניתן יהיה להפנותו לגורמי טיפול מתאימים, או לערב פקידי סעד במועד, על מנת שייטיב דרכו, בטרם יהיה בר עונשין.

עיריית תל-אביב

1. 
בנובמבר 2000 הופץ נוהל לכל פקידי הסעד בלשכות הרווחה. בנוהל מודגש, שבמקרה של קבלת הפניה משטרתית אודות קטין שביצע עבירה ואינו בר עונשין, בתום הבדיקה ידווח המקרה על גבי טופס א' לפקידת סעד הראשית והמחוזית. בלשכות הממוחשבות, עפ"י דרישה, יופקו דוחות של שמות הקטינים שהפנתה המשטרה. בלשכות שאינן ממוחשבות, יבוצע רישום ידני של כל פניות המשטרה בענין קטינים אלו.

2.
מרכזת נושא חוק הנוער בעיריית ת"א-יפו וקצינת הנוער המחוזית, בחנו את האפשרות לגבש נוהל עבודה משותף. סוכם שיש חשיבות עליונה לפיתוח נוהל אחיד ברמה הארצית ולא נהלים ברמה המקומית. מרכזת נושא חוק הנוער בעירית ת"א-יפו תקדם את הנושא מול פקידת הסעד הראשית, וקצינת הנוער המחוזית תקדם הנושא מול קצינת הנוער הארצית.

עיריית אשדוד

הגופים המבוקרים: עיריית אשדוד; משרד החינוך; משרד העבודה והרווחה
א. ריכוז ממצאי הביקורת
1.
מספר התקנים הראוי בעירייה הוא כ-15 קציני ביקור סדיר (קב"סים). בפועל אושרו לעירייה חמישה תקנים בלבד, וכולם אוישו.
2.
הקב"סים ממעטים ליזום איתור של תלמידים המשוטטים בשעות הלימודים, למרות חובתם לסייר בסביבת בתי הספר ובכל מקום אחר שתלמידים עלולים לשוטט בו בשעות הלימודים. אמנם בעיר פועלת ניידת ביקור סדיר בשיתוף עם המשטרה, שנועדה למטרה זו, אך פעילותה אינה סדירה. 
3.
משרד מבקר המדינה הדגיש לפני העירייה, כי כבר ב-1995 הוציא משרד החינוך הנחיות והן מחייבות את כל בתי הספר לדווח על תלמידים שנשרו, בין שהם בתחום שיפוטה של הרשות המקומית ובין שהם מחוץ לו. על העירייה והקב"סים לקיים מעקב כדי לוודא כי התלמיד אכן נקלט בבית הספר שאליו הופנה.
4.
בבדיקת פעולות העירייה למניעת נשירת תלמידים הועלו ליקויים, בעיקר בתחום ניהול המידע, העדר מעקב הולם אחר בני הנוער המטופלים והעדר איתור יזום של בני נוער. הקב"סים פועלים לרוב בעקבות פניות של גופים אחרים, בעיקר בתי ספר. אולם מכיוון שלא כל בתי הספר מדווחים על אי-ביקור סדיר של תלמידים, תלמידים רבים נמצאים ללא מסגרת חינוכית במשך חודשים מספר, עד תחילת הטיפול של הקב"ס בהם, והדבר מקשה את החזרתם למסגרת חינוכית.
5.
בגלל מחסור בפסיכולוגים, אין הקב"סים יכולים להיעזר די הצורך באבחונים הדרושים כדי להפנות בני נוער הנמצאים בסיכון לנשירה למסגרות חינוכיות מתאימות.
6.
משרד מבקר המדינה העיר לעירייה, למשרד החינוך ולמשרד הרווחה, כי יש למצוא דרך לעשות אבחונים פסיכולוגיים במידת הצורך גם לנוער מנותק, שאינו שייך למסגרת חינוכית.
7.
למינהל החינוך בעירייה אין מידע על נשירה במגזר החינוך החרדי, שכן מוסדות החינוך החרדיים אינם מדווחים על נשירת תלמידים או מעבר תלמידים בין מסגרות החינוך השונות.
8.
מן הראוי שהעירייה תשפר את הליכי ניהול המידע על בני הנוער, כדי לאפשר מעקב אחר הטיפול הניתן להם במסגרות השונות, לשם הבטחת רציפות הטיפול בהם ומתן הטיפול לכל בני הנוער הזקוקים לכך - והכול אגב שמירה על חובת הסודיות.
ב. תגובות הגופים המבוקרים

עירית אשדוד

2.
מתחילת שנת הלימודים תשס"א פועלת הניידת לאיתור תלמידים נושרים באופן סדיר ובתדירות קבועה אחת לשבוע. באמצע שנת 2000, מונתה מנהלת חדשה ליחידה לקידום נוער והביקור הסדיר. בין המשימות שהוטלו עליה בעת קבלת התפקיד, ניתנה גם הנחיה להקפיד על כך שניהול תיקי המטופלים יעשה בצורה שיטתית, במטרה למנוע ליקויים מהסוג שהעלתה הביקורת.

3.
בשנת הלימודים תשס"א פתחה העירייה 12 כיתות אולפן על חשבון תקציבה, במטרה להקל על קליטת התלמידים העולים.

4.
כ-250 תלמידים תושבי אשדוד לומדים בבתי ספר פנימיתיים מחוץ לאשדוד. בתי ספר אלה אינם מדווחים למינהל החינוך בעירייה על נשירת תלמידים המתגוררים באשדוד, על אף שמוטלת עליהם החובה לעשות זאת. אין למינהל החינוך אפשרות לבדוק ביוזמתו בתדירות קבועה ובפרקי זמן קצרים האם תלמידים אלה עדיין לומדים.

5.
תלמידים שנאלצים לעזוב בתי ספר מקיפים, מסיבות פדגוגיות או התנהגותיות ביוזמת בית הספר, אינם נפלטים ממערכת החינוך אלא עוברים למוסדות חינוכיים אחרים, לכן, אין צורך בשיתוף הקבסי"ם בתהליך זה. מדובר במספר מצומצם של מקרים שבהם להערכת בית הספר, אין ביכולתו להמשיך ולטפל בתלמיד באמצעים העומדים לרשותו.

בשנת הלימודים תשס"א פתחה העירייה יחד עם משרד החינוך "בי"ס לעיצוב התנהגות" שבמסגרתו לומדים כ-40 תלמידים. מטרת התוכנית לתת טיפול מיוחד לתלמידים בעלי קשיי הסתגלות או הפרעות התנהגותיות, שלא ניתן לטפל בהם במסגרות הרגילות. כמו כן נבנתה התוכנית לספורט אתגרי עבור התלמידים שהיו להם קשיי התנהגות

8.
בנוסף לשרות הפסיכולוגי החינוכי ולשרותים שמספקת מיר"ן (מענים ייחודים לרווחת הנוער), קיימת גם התחנה ליעוץ לנוער ולמשפחה שמפעיל משרד הבריאות, העוסקת בין השאר גם בטיפול פסיכולוגי ויעוצי. עיריית אשדוד הקצתה מבנה לכך ואף משלמת את שכרם של חלק מהעובדים.

בנוסף לכך, העמותה העירונית למלחמה בסמים מפעילה שירות יעוצי - טיפולי עבור אוכלוסיית מטופליה, ומרכז מידע וסיוע לנוער הועבר מהחברה למתנ"סים לאחריות העמותה. האיבחונים לבני נוער נעשים לנוער מנותק, במגבלות התקציב.

עיריית בית שמש

הגופים המבוקרים: עיריית בית שמש, משרד החינוך; משרד העבודה והרווחה
א. ריכוז ממצאי הביקורת
1.
הטיפול בנוער בסיכון בעיריית בית שמש נעשה בכמה יחידות עירוניות. נמצא, כי אין בעירייה בעל תפקיד שאחראי לריכוז שיטתי ושוטף של נתונים כמותיים, מכל היחידות השונות, בדבר נוער במצבי סיכון. עקב כך, לא ניתן לקבל תמונה מלאה על מספר בני הנוער שבסיכון ועל מאפייניהם. בעירייה אין גם בעל תפקיד ניהולי בכיר אחד לקביעת מדיניות חינוך ורווחה או לתיאום בין היחידות השונות. 

2.
במועדוניות שהפעילה העירייה נתגלו בעיות קשות בתחום התחזוקה וכן באספקת המזון לילדים. 
3.
המועדוניות המשפחתיות הן כלי שיקומי חשוב בתחום הביקור הסדיר, שמפעילים במשותף העירייה ומשרד החינוך. בחודשים האחרונים החמיר המצב בהן, ומשרד החינוך הפסיק את השתתפותו הן מבחינה כספית והן מבחינת כוח אדם – מורות חיילות; כתוצאה מכך נפגע עוד יותר תפקוד המועדוניות.
4.
העירייה מפעילה ארבע מועדוניות משפחתיות ככלי שיקומי בתחום הביקור הסדיר. בהפעלת המועדוניות התגלו קשיים בתחום ההעשרה והתחזוקה. קשיים אלה מעמידים בספק את יכולתן של המועדוניות לטפל בילדים בסיכון.

עיריית סח'נין

הגופים המבוקרים: עיריית סח'נין; משרד החינוך

א. ריכוז ממצאי הביקורת

1.
על פי אמות מידה שקבע משרד החינוך דרושים לעירייה קציני ביקור סדיר (קב"סים) ב-6.9 משרות, אך בפועל הוקצתה לה משרה אחת בלבד. על משרד החינוך לבחון את הפער הגדול בין מספר תקני הקב"סים הדרושים לעירייה, על פי אמות המידה שלו, לבין מספר התקנים שהוקצו לה בפועל. על משרד החינוך לדאוג להקצאת תקני קב"סים ההולמת את צורכי הישוב, כדי לאפשר לעירייה לפעול להשמת מרב הילדים ובני הנוער במסגרות חינוך.

2.
משרד מבקר המדינה העיר לעירייה כי היא נדרשת לעקוב ולפקח אחר כלל התלמידים הגרים בעיר עד גיל 18, כמתחייב מהנחיות משרד החינוך.

3.
ההנשרה מעצימה את בעיית המחסור במסגרות חלופיות בעיר, שכן התלמידים המונשרים אינם נמצאים עוד בכל מסגרת. מן הראוי כי העירייה תפעל להקמת מסגרות חלופיות ולשיבוץ התלמידים הנושרים בהן.

4.
לעיריית סח'נין אין מספיק כלים ומסגרות לטיפול בנוער נושר ומנותק, כגון יחידה לקידום נוער. נוכח שיעורי הנשירה הגבוהים בסח'נין, על העירייה לדאוג בשיתוף עם משרד החינוך למציאת מסגרות חלופיות לטיפול בנוער זה, כדי למנוע תופעות חברתיות שליליות כגון שוטטות של נערים ברחובות והידרדרות לעבריינות.

ב. תגובות הגופים המבוקרים

עיריית סח'נין

4.
א. 
חלק גדול מהתלמידים הנושרים מהתיכון, הם אותם תלמידים אשר היו חלשים בכיתות הגיל הרך, ולא היתה להם שליטה בשפות, ובמיוחד בערבית.

ב. 
יש מחסור בכוח אדם: במקום 6.9 קב"סים ע"פ התקן יש רק קב"ס אחד, דבר המקשה עליו לערוך מעקב יום יומי. אין מסגרות אלטרנטיביות בבתי הספר, לכן תלמידים חלשים נושרים, עוזבים את בית הספר והולכים לחפש את עתידם בעבודה.

ג. 
אין חובה על בית הספר לקבל אותם תלמידים חלשים אחרי כתה "י".

ד. 
אין חובה על התלמיד להמשיך את לימודיו אחרי כתה "י".

ה. 
אין יחידות לטיפול נוער, מתנ"סים ובתי נוער אשר קולטים תלמידים אחרי נשירתם מהמערכת בטרם עת.

עיריית קריית אתא

הגופים המבוקרים: עיריית קריית אתא; משרד החינוך

א. ריכוז ממצאי הביקורת

1.
בניגוד להוראות משרד החינוך, אין בעירייה מידע על כלל התלמידים עד גיל 18 הגרים בתחומה. נמצא, כי בעירייה מנהלים רק רשימות תלמידים הלומדים במוסדות החינוך שבתחומה, ואין לה מידע על התלמידים הגרים בתחום שיפוטה ולומדים במוסדות חינוך שמחוץ לו.

2.
מרבית הפעילות למניעת נשירה מתרכזת בילדים בני 12 ומעלה. נמצא, כי חלוקת העבודה בין קצינות ביקור סדיר (הקב"סיות) אינה מאוזנת, ובעוד האחת מטפלת בכ-400 תלמידים בני 12 ומעלה, האחרת מטפלת רק בכ-50 ילדים בגילאים אלה. משרד מבקר המדינה העיר לעירייה, כי חלוקת עומס העבודה של הקב"סיות באופן זה, אינה מביאה למיצוי אופטימלי של משאבי האנוש הנתונים לטיפול בילדים. הקב"סיות בקריית אתא אינן מנהלות תיקים אישיים לתלמידים שבטיפולן, כמתחייב מהנחיות משרד החינוך. עקב כך, אין בידי העירייה מידע מלא ומתועד על הפעולות שנעשו מטעמה למניעת נשירה של תלמידים.

3.
על העירייה לדאוג לכך שיהיו בידיה נתונים סטטיסטיים על היקף הנשירה מבתי ספר שלה לסוגיה (מעבר לבתי ספר אחרים, לעומת נשירה ממערכת חינוך בכלל), ועליה להתבסס על נתונים אלה בהכנת תכניות למניעת נשירה ולטיפול בנושרים, בהצבת יעדיה בתחום זה ובבחינת השגתם.

4.
ההנשרה מעצימה את בעיית העדר מסגרות הלימודים החלופיות לבתיה"ס העירוניים; מאחר שמדובר בתלמידים שהונשרו בידי בתיה"ס שלא ברצונם, על העירייה לפעול ביתר שאת למצוא להם מסגרת לימוד חילופית.

5.
משרד מבקר המדינה העיר לעירייה כי מן הראוי שתבחן דרכים לשיפור התיאום ושיתוף הפעולה בין הגופים ועליה לקבוע נהלים לעבודה עם הנוער המנותק, שבהם ייקבעו, בין היתר, תדירות הפניות אל נערים שלא הסכימו להשתלב בפעילות היחידה.

6.
במשך השנים לא בחנו מועצת העירייה וועדותיה את מידת היעילות של אופן תפעול המערך המסייע בעירייה ואת התיאום ושיתוף הפעולה בין מרכיביה, לשם קביעת מדיניות בעניין מניעת נשירה והטיפול בנוער מנותק. 

7.
מן הראוי שפרנסי העיר לא ידונו רק בנשירת תלמידים טובים לבתי ספר ביישובים אחרים ובאינטגרציה במערכת החינוך העירונית, אלא יקבעו מתכונת דיונים לצורך מציאת דרכים להגברת הביקור הסדיר של התלמידים בבתי הספר ומניעת נשירתם וניתוקם ממערכת החינוך, ובכך למנוע שוטטות של בני הנוער וסיכון להידרדרותם למעשים בלתי רצויים.

8.
ממצאי הביקורת מעלים ליקויים בתחום הטיפול במניעת הנשירה ובנוער המנותק: מספר משרות קב"סים קטן ממספרם לפי התקן; מחסור בתכניות מסייעות למניעת נשירה; מעקב לקוי של העירייה אחר התלמידים המתגוררים בתחומה ואחר הנוער הנושר; מחסור בנהלים בעניין העבודה עם הנוער המנותק; חוסר תיאום בין המערך העוסק במניעת הנשירה לבין היחידה לקידום נוער.

ב. תגובות הגופים המבוקרים

עיריית קריית אתא

1.
בתאריך 28/02/01 העירייה הזמינה תכנה חדשה שהוצעה ע"י משרד החינוך, האמורה לערוך מעקב אחר כל התלמידים הגרים בעיר, עד גיל 18.
2.
החל מתאריך 01/03/01 חולק עומס העבודה בין הקב"סים באופן שווה בתאום עם הפיקוח במשרד החינוך. במקביל פנתה העירייה שוב למנהל המחוז במשרד החינוך בדרישה להקצות את מלוא תקני הקבס"ים (4.6 משרות). החל מ-01/03/01 הקב"סיות מנהלות תיקים אישיים לתלמידים שבטיפולן, כמתחייב מהנחיות המשרד.
3.
מזה זמן רב קיימים בידי העירייה נתונים סטטיסטיים על היקף הנשירה של תלמידים מבתי הספר הנמצאים בתחום הישוב.

4.
החל מ-01/09/01 תימצא מסגרת לימוד חלופית בתוך מערך הלימודים המתוכנן והמתחדש בביה"ס המקיף "רוגוזין". החל מ-01/09/00 מתקיימות ישיבות צוות קבועות עם הנהלת ביה"ס התיכון "רוגוזין" והקב"סיות, לגבי רשימות מונשרים מבתי הספר.

5.
היחידה לקידום נוער עומדת בקשר קבוע מידי מספר שבועות עם נערים שלא הסכימו להשתלב בפעילות היחידה. בתום שנת הפעילות, היחידה יוצרת קשר עימם שוב, במטרה לשלבם בפעילות היחידה (הקשר הקבוע ימשך במהלך שנת הפעילות הבאה).

7.
רוב הנערים שבהם מדובר מגיעים ליחידה לקידום נוער לאחר ששהו בכל המסגרות החלופיות הקיימות מחוץ ליחידה. עם זאת, לאלו שניתן להציע להם מסגרות אחרות, מלווים אותם מדריכי היחידה לראיונות קבלה בבתי הספר, התיעוד מתוייק בתיק האישי.
8.
מנהל רשת המתנ"סים שבמסגרתו פועלת היחידה לקידום נוער, מדגיש כי מינהל החברה לנוער שבמשרד החינוך צימצם את התקנים ביחידה לקידום נוער. המשרד לא עדכן את התקנים עפ"י מספר התלמידים המופנים והמטופלים ביחידה לקידום נוער. 

החל מחודש יוני 2000 מועסקת עו"ס, דוברת רוסית, המתמחה בטיפול בנערות במצוקה.

עיריית רמלה

הגופים המבוקרים: עיריית רמלה; משרד החינוך; משרד העבודה והרווחה

א. ריכוז ממצאי הביקורת

1.
אין העירייה מנהלת כרטסת תלמידים כנדרש. 

2.
משרד מבקר המדינה העיר למשרד החינוך ולעירייה, כי נוכח הפערים בין מספר המשרות הרצוי על פי אמות המידה לבין מצבת קציני ביקור סדיר (הקב"סים), ונוכח הממצאים המפורטים להלן, מן הראוי שהם יעשו להשלמת מצבת הקב"סים.

3.
לא נפתח תיק אישי לכל תלמיד שבטיפול הקב"ס ולא נרשם מזכר על כל טיפול בתלמיד. 

4.
אין במדור לביקור סדיר מסמכים הנוגעים לטיפול בנוער מהמגזר הערבי לפני ינואר 2000, כגון רשימות של תלמידים הנמצאים בסיכונים שונים ובטיפול, תיקי תלמידים, תכניות עבודה, דיווחים, נתונים על נשירה סמויה וביקור לא סדיר ונשירה גלויה של תלמידים.

5.
השהיית הטיפול הדרוש לבני הנוער פוגעת בסיכויי הצלחת הטיפול.
6.
בבדיקת פעולות העירייה למניעת נשירת תלמידים ולהחזרת תלמידים נושרים למערכת החינוך הועלה, כי לתלמידים לא מעטים שנמצאו בסכנת נשירה ולתלמידים שנשרו ממערכת החינוך לא ניתן הטיפול הדרוש מהסיבות האלה: מספר קציני הביקור הסדיר קטן בשיעור ניכר מהנדרש; מחסור במסגרות חינוכיות מתאימות; העדר מעקב נאות, בין היתר, בגלל אי-קיום סדרי רישום ותיוק נאותים. במגזר הערבי המחסור בקציני ביקור סדיר ובמסגרות מתאימות גדול במיוחד. 

7.
לא בוצעו החלטות בדבר השמת תלמידים בפנימיות, בעיקר בגלל חוסר שיתוף פעולה שלהם ושל הוריהם, או מפני שלא נמצאו להם מסגרות מתאימות. 

8.
על העירייה לשפר את תהליכי ניהול המידע על אוכלוסיית התלמידים, לעקוב כראוי אחרי תלמידים בסכנת נשירה ולמצוא, בשיתוף משרד החינוך ומשרד העבודה והרווחה, את המסגרות הנאותות לשיבוץ התלמידים. 

ב. תגובות הגופים המבוקרים

עיריית רמלה

1.
בהתאם לחוזר מנכ"ל משרד החינוך, נמצאת כרטסת תלמידים המתקבלת מבתי הספר באגף החינוך. באמצעות כרטסת זו, הכוללת פרטים מזהים של כל התלמידים הלומדים בכל בתי הספר, ניתן לאתר תלמידים בכל מוסדות החינוך הרלבנטיים. 
נרכשה ומותקנת בימים אלה תוכנה ייעודית, המאפשרת איתור מהיר של כל התלמידים הלומדים בבתי הספר. כמו כן, ברשות אגף החינוך קובץ ממוחשב של כל התלמידים עד גיל 18 בהתאם למרשם האוכלוסין, כפי שדורש חוזר מנכ"ל משרד החינוך. העירייה תתאים את התוכנה כדי שהמערכת הממוחשבת תוכל לקלוט את נתוני המשרד וגורמים אחרים. העירייה תרכוש מחשבים לקב"סים, תכשיר את העובדים בתפעול התוכנה, ותכין תוכנית לניהול מידע ומעקב ממוחשב אחר כלל התלמידים שבטיפול מדור ביקור סדיר.

2.
קיים מחסור ניכר בקב"סים לחינוך הערבי. התקן הנדרש 2.3 משרות, ובפועל אושרה 0.5 משרה. לחינוך היהודי התקן 6.3 משרות, ובפועל אושרה 3.25 משרה, ובסה"כ הוקצו 3.75 במקום 8.61 משרות. המשמעות לכך הנה שקיים פחות מחצי התקן הדרוש, לפעילות מדור ביקור סדיר ברמלה. 

6.
העירייה תדרוש ממשרד החינוך תוספת תקנים, הדרושים לטיפול באוכלוסיית התלמידים שבסכנת נשירה, למתן מענה מלא לצורכי בתי הספר. 

8.
העירייה תכשיר העובדים לניהול מערך מידע ומעקב ממוחשב, תפעל למחשוב מדור ביקור סדיר ולשיפור התהליכים.

נסיעות לחו"ל בתפקיד

נסיעות של עובדי מדינה

הגופים המבוקרים: משרד ראש הממשלה; נציבות שירות המדינה; משרד האוצר; משרד הבריאות; משרד החינוך; משרד החקלאות ופיתוח הכפר; הנהלת בתי המשפט; משרד התיירות; משרד התעשייה והמסחר; משרד התקשורת; רשות השידור
הפיקוח של נש"מ

א. ריכוז ממצאי הביקורת
1.
הממונה על ארגון וניהול בנש"מ דרש מהמשרדים להעביר לו דיווח שנתי, ולא-חצי שנתי כנדרש, על אישור הנסיעות בידי מנכ"לי המשרדים, ועל ההחלטות וההמלצות של ועדות הנסיעות המשרדיות.
2. 
הנתון הכולל המסכם את ימי הנסיעות, שהוא הנתון היחיד שבודק הממונה על ארגון וניהול בנש"מ, רחוק מלשקף את המציאות ומוטה כלפי מטה.
3.
במשרדים שיש בהם מספר רב של נסיעות בתפקיד, מן הראוי למחשב את הרישום והדיווח על נסיעות כאלה. על המערכת הממוחשבת לכלול נתונים על הבקשות שהוגשו, על תהליך הטיפול בהן עד לאישורן, וכן על סיום ההתחשבנות הכספית והגשת דוח מקצועי על הנסיעה. 
4.
ראוי לשקול להוסיף לטופס שקבעה נש"מ לצורך הגשת הבקשה לנסיעה לחו"ל, דרישה לפרט נסיעות קודמות בתפקיד שהיו לעובד בשנים האחרונות. לנתון זה יש חשיבות בעת הדיון על אישור נסיעות לחו"ל לשם השתלמות, השתתפות בכנס או בסיור מקצועי.
5.
הממונה על ארגון וניהול בנש"מ אינו בודק את דוחות המשרדים, אינו דורש מהם לתקן ולהשלים פרטים חסרים ואינו מבקש מהם הסברים לנתונים לא סבירים שנכללו בדוחות. 
6.
נש"מ איננה מפרסמת דוח פומבי על נסיעות בתפקיד לחו"ל ואיננה מדווחת על נתונים אלה לוועדת השרים לענייני תיאום ומינהל, אף שהדבר מתחייב מהחלטות ועדת השרים. יחידת הממונה על ארגון וניהול בנש"מ מסתפקת בסיכום ימי הנסיעות בכל משרד כפי שנרשמו בדוחות המשרדים, והממונה מעביר טבלה מסכמת של נתונים אלה לנציב שירות המדינה.
7.
נש"מ לא קבעה הנחיות בעניין משלחות ספורט – כגון מי רשאי לאשר יציאה של משלחת כזו, האם יש להגביל את מספר המשתתפים במשלחת ואת עלות הנסיעה, והאם ראוי לדרוש מהנוסעים השתתפות עצמית חלקית.
8.
נש"מ לא קבעה כללי דיווח אחידים לנסיעות של משלחות, ולא הגישה לוועדת השרים דוח מרוכז ומפורט על נסיעות בתפקיד, וממילא לא פורסם דוח כזה.
9.
בנש"מ לא נבחנה משמעות הנתונים שהציגו המשרדים בדוחותיהם על נסיעות של משלחות, ולא נבדק אם יש צורך לשנות את הנהלים הנוגעים לנסיעות בתפקיד ולעשות בדיקות פרטניות במשרדים שהיקף הנסיעות בהם גדל במידה ניכרת.
10.
הממונה על ארגון וניהול בנש"מ לא בדק את דוחות הנסיעות שהגישו לו המשרדים, וכאשר דיווחו על נסיעה לסמינר או להשתלמות, הוא לא ביקש מהם להודיע לו אם הוועדה המרכזית אישרה את הנסיעה. מן הראוי שהממונה יכלול בטופס הדיווח עמודה שבה יידרשו המשרדים לציין, אם קיבלו את אישור הוועדה המרכזית לנסיעות המיועדות להדרכה והשתלמות.
11.
לדעת משרד מבקר המדינה, ראוי לקבוע מדדים והגדרות מפורטות להבחנה בין נסיעות להשתלמות והדרכה, שלגביהן נדרש גם אישור של הוועדה המרכזית, ובין נסיעות אחרות בתפקיד, הטעונות אישור של מנכ"ל המשרד בלבד. יש מקום לשקול לאצול סמכויות אישור למנכ"לים של משרדי הממשלה וליחידות ההדרכה במשרדים, כשמדובר בנסיעות לכנסים או להשתלמויות לפרקי זמן קצרים, כפי שקבעה נש"ם לגבי משרד הבריאות.
12.
כמה עובדים של משרד התקשורת נסעו לחו"ל מטעם המשרד לשם השתתפות בכנסים, בסמינרים ובהשתלמויות שעלותם היתה גבוהה במיוחד. המשרד לא החתים עובדים אלו לפני הנסיעה על התחייבות להמשיך לעבוד במשרד ולהשתמש בידע שצברו בהשתלמות, כפי שנדרש בתקשי"ר. יתר על כן, כמה עובדים בכירים פרשו מהמשרד זמן קצר לאחר שהשתתפו בכנסים ובסמינרים בחו"ל, והמשרד לא נהנה מפירות השקעתו בנסיעות אלה. 
ב. תגובות הגופים המבוקרים

נציבות שירות המדינה 

1. 
ב-31.10.2000 עדכנה נש"מ את הוראות התקשי"ר בדבר נסיעות עובדי מדינה בתפקיד לחו"ל. בהוראות אלה נקבע כי דו"ח ביצוע נסיעות בתפקיד, יועבר לנש"מ אחת לשנה, במקום אחת לחצי שנה. החלטה זו נתקבלה במסגרת הרחבת האצלת סמכויות למשרדי ממשלה. במסגרת זו נש"מ תמשיך לעקוב אחר ממצאי הדוחות ותפעיל אמצעי בקרה מתאימים בהתאם.
משרד ראש הממשלה 
1. 
נוכח העובדה כי בשנת 1999 היו יותר מ-400 נסיעות, נוצר עיכוב בהגשת הדו"ח לנש"מ.

נציבות שירות המדינה 

2. 
נש"מ תדרוש דיווח על כל הנסיעות לחו"ל, לרבות נסיעות שסמכות האישור להן הואצלה למנהלי יחידות סמך.
3. 
מיחשוב מערכת הנסיעות לחו"ל מצוי בשלבי תכנון מתקדמים. במסגרת פיתוח המערכת הממוחשבת, יובאו בחשבון אמצעי בקרה ופיקוח, שיאפשרו בדיקות ומעקבים טובים יותר. 

משרד הבריאות

3. 
נבדקת התאמת מערכת ממוחשבת למעקב נסיעות במשרד הבריאות. אם המערכת תמצא ראויה, היא תשולב במהלך שנת העבודה 2001.
משרד התיירות

4. 
בעקבות הביקורת, קבע המשרד כי עובד, המבקש לנסוע בתפקיד לחו"ל, על הממונה הישיר שלו, או מאשר הבקשה, לציין בבקשה עצמה פרטים מירביים אודות מטרת הנסיעה: לוח זמנים, עלויות, וכל פרט נוסף, המבהיר את שהותו של העובד בתפקיד בחו"ל. הנסיעה תבוצע באישור המנכ"ל וחשב המשרד.
נציבות שירות המדינה 

7. 
נש"מ פרסמה הנחיות בעניין משלחות ספורט ב-7.9.1999 וב-8.6.2000.

עלות הנסיעות וההשתתפות העצמית של עובדים, ידונו בעתיד בכל נסיעה.

10.11. 
נש"מ תנסח הגדרות והבחנות משופרות לנסיעות להשתלמות והדרכה ולאישורן, על ידי קביעת מדדים וכללים אחידים, בכל משרדי הממשלה.
תקצוב הנסיעות בתפקיד

א. ריכוז ממצאי הביקורת
1.
לדעת משרד מבקר המדינה, מן הראוי לקבוע בתקציב המאושר של הנהלת בתי המשפט, תקנה תקציבית נפרדת לנסיעות לחו"ל, כנדרש בהוראות התכ"מ. 
2.
מן הראוי היה שרשות השידור תכין תכנית שנתית של נסיעות לחו"ל, על פי מדיניות ברורה של סדרי עדיפויות, תקצה לכך את המשאבים הנחוצים ותביא בחשבון היקף מסוים של הוצאות לא צפויות. 
3.
מן הראוי שנסיעות של עובדי רשות השידור בתחום עיסוקם ייעשו על פי שיקולים ענייניים, ולא בעקבות בקשה של משרד ממשלתי ו"כבונוס על עבודה מצוינת". 
4.
ההתחשבנות עם רבים מהעובדים ברשות השידור נעשתה עד שנה ויותר לאחר שובם לארץ. 
5.
ביותר מ-70 כרטיסי חשבון של עובדים ברשות השידור (שהיו מעודכנים עד אמצע ספטמבר 2000) נשארו יתרות חובה של יותר מ-1,000 ש"ח מפני שההתחשבנות עם עובדים אלה טרם הסתיימה. בשני כרטיסי חשבון היו יתרות חובה מצטברות גבוהות במיוחד: בכרטיסו של שדר ספורט היתה יתרה מצטברת של יותר מ-120,000 ש"ח (יתרת הפתיחה ב-1.1.99 היתה 66,000 ש"ח); ובכרטיסו של מפיק בטלוויזיה היתה במשך שנה (מיולי 1999 עד יולי 2000) יתרה מצטברת של כ-139,000 ש"ח. לחלק מהעובדים אושרו נסיעות אף שעדיין לא הסתיימה ההתחשבנות אתם על נסיעות קודמות. עוד נמצא, כי ביותר מ-50% מכרטיסי החשבון האמורים היו יתרות חובה מ-1.1.99 שעדיין לא נסגרו. מקצת הכרטיסים האלה השתייכו לעובדים שעזבו את הרשות לפני זמן רב. 
6.
קיומן של יתרות חוב גדולות בגין המקדמות שקיבלו נוסעים לחו"ל מטעם רשות השידור בחשבונות המנוהלים מחוץ למסגרת התקציב, אינו עולה בקנה אחד עם כללי מינהל תקין. יש לראות בחומרה את העובדה שהרשות לא אכפה את הוראותיה, ולא ניכתה משכרם של העובדים את סכומי המקדמות שקיבלו לקראת נסיעתם. 
ב. תגובות הגופים המבוקרים

רשות השידור

3. 
ביום 12.3.2001 נכנס לתוקף ברשות נוהל נסיעות, שאושר על ידי הוועד המנהל. הנוהל קובע שאם הנסיעה אינה במימון הרשות, יש צורך בחוות דעת של היועץ המשפטי ברשות.

4. 
לאחר שהוכן ואושר נוהל נסיעות חדש ברשות השידור, ולאחר החלת טפסי התחייבות חדשים המאפשרים ניכוי מהמשכורת של עובד, שלא השלים את דוחות ההוצאות שלו בתוך 30 יום מחזרתו ארצה מהנסיעה, הופסקו הפיגורים כמעט לחלוטין. במקרים שאכן היה פיגור, ניתנה הוראה לנכות משכרו של העובד. המקרים שבהם לא הסתיימו ההתחשבנויות, נבעו מכך שלא היו עד כה כלים אפקטיביים להפחתת חובות משכרו של העובד. 

5. 
מבין 70 המקרים הישנים, שרובם, טרם החלת הטפסים החדשים, נשלם הטיפול ב-15 מקרים, והיתר טעונים קבלת החלטה אצל המנכ"ל על דרך הטיפול בהם.

יתרת החוב בכרטיסו של השדר, הצטמצמה לכ-70 אלף ש"ח. יתרה זו נמצאת בתהליך סגירה, לאחר שהגיש את מרבית הדו"חות החסרים.


לגבי המפיק, כל הדו"חות הוגשו על ידו. כרטיס החשבון שלו נסגר.

טיפול המשרדים באישור הנסיעות

א. ריכוז ממצאי הביקורת
1.
במשרדי האוצר, ראש הממשלה, התיירות והתעשייה והמסחר לא מונו ועדות נסיעות, אף שנעשות בהם בכל שנה נסיעות רבות בתפקיד.
2.
לדעת משרד מבקר המדינה, נוכח העובדה שחברי הוועדה במשרד החינוך נוסעים לחו"ל בתדירות גבוהה יחסית, ולמעשה מאשרים זה לזה את נסיעותיהם, ראוי שהמשרד יפעל בהתאם להמלצת נש"מ, לפיה ההרכב הרצוי של ועדת נסיעות משרדית הוא סמנכ"ל בכיר לאמרכלות, החשב ומנהל נוסף לפי שיקול דעתו של המנכ"ל.
3.
חברי הוועדה במשרד החינוך השתתפו בישיבות שנדונו בהן בקשות לנסיעה שהם עצמם הגישו בעבור הכפופים להם. לדעת משרד מבקר המדינה, מצב זה עשוי ליצור ניגוד עניינים.
4.
מן הראוי שנש"מ תפעל לאכיפתן של הוראות התקשי"ר המחייבות הכנת נוהל משרדי, שיכלול תחזית חצי-שנתית של נסיעות בתפקיד, וכן תקבע הוראות שמחייבות למנות ועדות משרדיות ומגדירות את פעילותן. 
ב. תגובות הגופים המבוקרים

משרד החינוך

3. 
משרד החינוך הקים צוות שבחן את נושא נסיעות לחו"ל, והכין המלצותיו לנוהל משרדי. לאחר מתן אישור לנוהל הוא יופעל במשרד. במסמך הנוהל שהכין הצוות יש המלצה להרכב חדש של ועדת הנסיעות, שהמנכ"לית אימצה:

בוועדת הנסיעות ישמשו החברים הבאים:

סמנכ"ל בכיר למינהל ולמשאבי אנוש.

חשב המשרד.

סמנכ"ל לקשרי חוץ.
חברים אחרים יהיו במעמד של משקיפים בלבד.

מקובל בוועדה, כי בעת דיון על חבר ועדה, שהצעתו אמורה להיות נדונה, הוא מתבקש לעזוב את החדר.

המשרד לאיכות הסביבה

3. 
בעקבות הביקורת, הוחלט באגף יחסים בינלאומיים במשרד לאיכות הסביבה על הכנת נוהל נסיעות משרדי העומד בימים אלה בפני סיומו. הנוהל יכלול הוראות והתייחסות לנושאים רבים, ובכללם כאלה שנדונו בדו"ח הביקורת. המשרד נוהג כיום על פי הנהלים שנקבעו בוועדת השרים לתיאום ומינהל במאי 1999, באשר להגשת בקשות לאישור נסיעות, הדרגים המאשרים והגשת כל הדיווחים הנדרשים לגורמים השונים.

טיפול רשות השידור באישור הנסיעות

א. ריכוז ממצאי הביקורת
1.
למרבית נסיעותיו נהג המנכ"ל להוסיף ימי שהייה לפגישות בענייני עבודה, בלא שהעביר זאת לאישור ועדת הנסיעות, דבר שאינו תואם סדרי מינהל תקין.
2.
החלטתו של המנכ"ל שנסיעות של עובדי הרשות לירידי סרטים הן בגדר נסיעות "מבצעיות", אינה עולה בקנה אחד עם החלטת הוועד המנהל מפברואר 1997, שנסיעות "מבצעיות" הן נסיעות לצורכי שידור, הטעונות אישור המנכ"ל בלבד, ונסיעות "אחרות" הן נסיעות לכנסים ולירידים, נסיעות בהזמנת גופים חיצוניים וכו', ועל המנכ"ל להביאן לאישור ועדת הנסיעות. כל עוד לא שינה הוועד המנהל את החלטתו, היא מחייבת את כל עובדי הרשות, ובכללם המנכ"ל. 
3.
מאז תחילת 1999 לא התכנסה ועדת הנסיעות לדון בבקשות לנסיעות, ושלושת חבריה אישרו את הבקשות בטלפון או בחתימה על דף ובו רשימת הנוסעים, שהועבר בין חברי הוועדה באמצעות פקס. לרוב צורף אליו אומדן עלותה של כל נסיעה. משום כך אין פרוטוקולים מדיוני הוועדה, שמהם אפשר ללמוד כיצד התקבלו החלטות הוועדה ומה היו הנימוקים להן. 
4.
מנכ"ל הרשות נסע לאסיפה הכללית השנתית של איגוד השידור האירופי שהתקיימה בשוויץ בתאריכים 29.6.00 – 2.7.00; ועדת הנסיעות אישרה את הנסיעה. ואולם המנכ"ל צירף לנסיעה זו, שמומנה בידי הרשות, את היועץ המשפטי של הרשות שפרש מתפקידו, במעמד של יועץ מיוחד לגיבוש תכנית הבראה לרשות, בלא להביא זאת לאישור הוועדה. כמו כן, אישר המנכ"ל לעצמו וליועץ המיוחד, בלא אישור הוועדה, עוד כחמישה ימי שהייה בשוויץ, כדי להיפגש עם מומחים באיגוד השידור האירופי ולדון עמם על תכנית הבראה לרשות. יוצא אפוא, שהמנכ"ל החליט לצרף אליו את היועץ המשפטי לשעבר לנסיעה לשוויץ, וזאת בתפקיד אחר מזה שקבעה לו הוועדה המיוחדת של הוועד המנהל של הרשות, ולאחר שהוקפא יישום ההחלטה להיעזר בעורכי דין חיצוניים בעניין החקיקה והבראת הרשות.

בהגדרה של פגישות עם מומחים באיגוד השידור האירופי כ"מבצעיות", ובהארכת ימי השהייה בחו"ל, בלא אישור ועדת הנסיעות, לשם קיום הפגישות, יש משום חריגה מסדרי מינהל תקין. יתר על כן, במסמכי הרשות לא נמצאה החלטה של מליאת הרשות ושל הוועד המנהל על אופן יישומה של תכנית ההבראה של הרשות ועל הצורך להיעזר במומחים מחו"ל. 
5.
מתפקידיו של הוועד המנהל לקבל מהמנהל הכללי דוחות על הפעולה השוטפת של הרשות, ועל המנכ"ל לפעול לפי החלטות הוועד המנהל והנחיותיו. במהלך שנת 1999 פנה יו"ר הרשות, שהוא יו"ר ועדת הנסיעות, כמה פעמים אל המנכ"ל בבקשות לקבל דיווחים מפורטים על הנסיעות שהיו, על אלה הצפויות, וכן על מצב תקציב הנסיעות, אולם בקשותיו לא נענו. מכאן, שהמנכ"ל לא קיים את הוראות החוק כאשר לא המציא לועדת הנסיעות, על פי דרישת יו"ר הוועד המנהל, דיווחים על הנסיעות לחו"ל, ובכך מנע ממנה את האפשרות לפקח על אופן פעולתה של הרשות בכל הנוגע לנסיעות לחו"ל ועל אופן ביצוע תקציב הנסיעות המאושר.
6.
מן הראוי שהרשות תיתן את הדעת על הליקויים שהועלו בביקורת ותפעל לתיקונם, בין השאר על ידי קביעת נהלים חדשים שיסדירו את כל נושא הנסיעות לחו"ל ברשות, והכנת תכנית שנתית של נסיעות ותקצובן בהתאם לנסיעות הידועות מראש, ולפי הערכה של ההוצאות על נסיעות בלתי צפויות. 
ב. תגובות הגופים המבוקרים

רשות השידור

2.
הנושא הוסדר ב"נוהל נסיעות לחו"ל" שאושר בוועד המנהל ביום 12.3.2001. קיימת בנוהל אבחנה מדויקת בין "נסיעות מבצעיות" לצורכי סיקור בלבד, ובין "נסיעות אחרות", וכן מדדים לפיהם נבחנת כל נסיעה ונסיעה.


המנכ"ל מעביר לוועדת הנסיעות גם נסיעות אותן אין הוא ממליץ לאשר, עם הנימוק הרלוונטי.

3.
ביום 29.12.2000 נכנסו לתפקידם הגופים הציבוריים החדשים ברשות השידור (מליאה וועד מנהל). ביום 11.2.2001 מינו הגופים הציבוריים ועדת נסיעות. ועדת הנסיעות מתכנסת באופן סדיר, בהתאם לנוהל הנסיעות לחו"ל - אחת לחודש, או בהתאם לצורך, בוחנת את הנסיעות לחו"ל שבסמכותה - "נסיעות אחרות" שאינן מבצעיות, מקבלת החלטות, ורושמת פרוטוקול.

נסיעות של חשבים 

א. ריכוז ממצאי הביקורת
בכמה נסיעות של חשבים, מטרת הנסיעה כפי שדווח עליה, לא היתה קשורה לתחומי אחריותו ולתפקידו של החשב. לדעת משרד מבקר המדינה, יש להקפיד הקפדה יתרה שיינתן אישור החשב הכללי שבמשרד האוצר, לכל נסיעה של חשב או סגן חשב, ושלפני מתן האישור ייבדקו היטב מטרת הנסיעה ומידת חיוניותה למילוי תפקידיהם. זאת ועוד, מאחר ששכרו של החשב וההוצאות הנלוות לשכרו משולמים מתקציב משרד האוצר, ראוי שמשרד זה גם יממן, מתקציב שייועד למטרה זו, נסיעות לחו"ל הנדרשות למילוי תפקידו של החשב. 

ב. תגובות הגופים המבוקרים

משרד האוצר

נסיעותיהם של חשבי המשרדים מאושרות על ידי החשב הכללי. במקרים המצויינים בדו"ח אושרו הנסיעות על ידי סגן החשב הכללי. בעקבות הביקורת יהודק הפיקוח בתחום זה. 

המלצת המבקר לפיה נסיעותיהם של חשבי המשרדים יבוצעו מתקציב המשרד, תיבחן על החשב הכללי, למרות הבעיות הלוגיסטיות והתקציביות הכרוכות במהלך זה.
רכישת כרטיסי הטיסה

א. ריכוז ממצאי הביקורת
1.
באגף החשכ"ל לא נמצא הסכם חתום עם חברת אל-על, בדבר הזיכוי שמגיע למשרד האוצר בגין הבלעדיות שניתנה לחברה במכירת כרטיסי טיסה למשרדי הממשלה, וכן בגין הוויתור על זכויות הנוסע המתמיד, שמעוגן בהוראות התכ"ם.
2.
מן הראוי שהחשכ"ל יפעל להגיע להסכם כתוב עם חברת אל-על באשר לתמורה שתקבל הממשלה בגין ההעדפה שהיא נותנת לחברה ברכישת כרטיסי טיסה למשרדי הממשלה, ובגין הוויתור על הזכויות הניתנות במסגרת תכנית "הנוסע המתמיד". כמו כן ראוי שתישקל האפשרות להעביר למשרדי הממשלה את הזיכוי הכספי שיתקבל מחברת אל-על – בחלקו או במלואו – כפי שנוהג אגף החשכ"ל בהתחשבנות עם משרד החוץ.
3.
בבדיקת המסמכים הנוגעים לכ-20 נסיעות של עובדי משרד האוצר, לא נמצאו אסמכתאות המעידות שהמשרד פנה לכמה סוכנויות לקבלת הצעות מחיר לכרטיסי הטיסה. בהעדר אסמכתאות כאלה, לא ניתן לוודא שהנחיית החשכ"ל אכן יושמה. 
4.
בנוהל המשרדי במשרד התמ"ס נקבע שאגף הכספים יפנה את העובד לאחת מסוכנויות הנסיעות המורשות, בסבב מחזורי. הוראה זו איננה תואמת את הוראת החשכ"ל להשוואת הצעות, ואיננה מבטיחה שהמשרד ישלם בעבור כרטיסי הנסיעה את המחיר הזול ביותר האפשרי.
5.
בפועל אין חשבי המשרדים משווים את מחירי הכרטיסים למחירי השוק, ולפיכך אין ביטחון שמחירי הכרטיסים שנרכשו באמצעות הסוכנויות שזכו במכרז היו אכן הזולים ביותר שניתן היה להשיג במועד הרכישה. 
6.
משרדי ממשלה רכשו כרטיסי טיסה גם באמצעות סוכנויות שלא זכו במכרז – בעיקר כרטיסים שנועדו לנסיעות של שרים לחו"ל.
7.
עובדים קנו כרטיסי טיסה באופן עצמאי, ולא באמצעות החשבות, והמשרד שילם בעד הכרטיסים לעובד ולא לסוכנות הנסיעות. 
ב. תגובות הגופים המבוקרים

משרד האוצר

2. 
בעקבות הביקורת, החשב הכללי בודק את כל סוגית ההסדר עם חברת אל-על. עם סיום הבדיקה יפורסמו הוראות ונהלים מפורטים בנושא זה.

5. 
בעקבות הביקורת, בוחן החשב הכללי חלופות למכרז בין סוכנויות הנסיעות לרכישת כרטיסי טיסה במחיר הזול ביותר. 

משרד הבריאות

6. 
בנוהל החדש של משרד הבריאות, נקבע מפורשות שניתן יהא להזמין כרטיסי טיסה וסידורי לינה באמצעות כל אחד ממשרדי הנסיעות אשר זכו במכרז החשכ"ל.
משרד התיירות

7. 
בעקבות הביקורת, הנחה המנכ"ל את עובדי המשרד להקפיד שלא לפנות לסוכני נסיעות באופן עצמאי.

הוצאות האש"ל בחו"ל

א. ריכוז ממצאי הביקורת
1.
לא תמיד הקפידו המשרדים לדרוש מהעובדים לצרף לחשבון של בית המלון את שובר התשלום (כאשר התשלום נעשה באמצעות כרטיס אשראי), או אסמכתא אחרת, המעידה שאכן שילמו את החשבון. כמה עובדים צירפו לדיווח שמסרו למשרד לאחר שובם מחו"ל דרישת תשלום של בית המלון, ולא חשבונית המוכיחה שהסכום שולם בפועל. לדעת משרד מבקר המדינה, ראוי שהחשבויות של משרדי הממשלה, ידרשו מעובדים שנסעו בתפקיד לחו"ל לצרף לדיווחיהם את שובר התשלום בעד הלינה במלון, שכן יש שהוצאות הלינה כלולות בתשלום בעבור דמי השתתפות בכנס או מכוסות – במלואן או בחלקן בידי גופים חיצוניים.
2.
אין מנכים את המקדמות מעובדים שלא הגישו בזמן דוח סופי על הוצאותיהם.
3.
מימון שהיית עובדי משרד הבריאות בחו"ל בימים שאינם בתפקיד מגדיל, ללא הצדקה את הוצאות המשרד. לתחום הדרכה ופיתוח ולתחום מינהל ומשאבי אנוש במשרד הבריאות אין סמכות לאשר ימי היעדרות בשכר, החורגים מאלה שאישר המנכ"ל על פי המלצת ועדת הנסיעות. אם מתעורר צורך לאשר לעובד ימי היעדרות בשכר וימי אש"ל נוספים על אלה שאישר המנכ"ל לפי הבקשה המקורית, יש לקבל לכך אישור מוועדת הנסיעות ומהמנכ"ל. על המשרד להקפיד שבטופס הבקשה המוגש לוועדת הנסיעות יובאו פרטים מדויקים ככל האפשר על מספר ימי השהייה בחו"ל, הממומנים בידי המשרד, כדי שהוועדה תקבל תמונה מדויקת יותר על העלות הכוללת של הנסיעה ותקבל את ההחלטה המיטבית בעניין אישור הנסיעה.
4. 
על משרד הבריאות לנהוג לפי הוראות החשכ"ל, ולאפשר לעובדיו לנסוע באמצעות חברת תעופה זרה שמחיר הטיסה בה זול מזה של אל-על, אם ההפרש בין המחירים גדול מ-15%. לדעת משרד מבקר המדינה, יש לאפשר זאת בתנאי שקצין הביטחון אישר את מסלול הטיסה. 
5.
מן הראוי לעגן בתקשי"ר הוראות ברורות לגבי שיחות בין-לאומיות, וכן לגבי שיחות בחו"ל באמצעות טלפונים סלולריים.
6.
על נסיעות במונית ניתן לקבל החזר, נוסף על הקצובה. מכאן, שלעובד משתלם יותר לנסוע במוניות. מן הראוי לקבוע בתקשי"ר כללים בנושא זה. נוסף על כך, יש לקבוע בנוהל הוראות בדבר החזר הוצאות על נסיעות במונית לשדה התעופה, ולמלון ובחזרה. 
7.
תשלום יתר או תשלום חסר לעובד, בהתחשבנות הסופית עם העובדים לאחר שובם ארצה, אינם עולים בקנה אחד עם סדרי מינהל תקין. לפיכך ראוי כי משרד הבריאות יעדכן את הנוהל בהתאם להוראות התקשי"ר, ויקפיד לשלם על פיו.
8.
מאחר שנסיעות לכנסים והשתלמויות הן חלק ניכר מהנסיעות בתפקיד במשרד הבריאות, ראוי לשקול אפשרות לשלם לנוסעים למטרות אלה בלבד קצובת אש"ל יומית, בהתאם ליעד הנסיעה, בלי לדרוש מהם חשבוניות וקבלות. בדרך זו יפושט תהליך ההתחשבנות (שמצריך לעתים מסירת קבלות על סכומים פעוטים), ייחסכו ימי עבודה ויימנעו תשלומים על הוצאות חריגות, כפי שקורה לעתים בשיטה הקיימת.
9.
מן הראוי שמשרד התקשורת יברר את השירותים הכלולים בכנסים, כדי למנוע תשלום כפול בעד שירותים שנכללו בדמי ההשתתפות בכנס, כגון ארוחות.
ב. תגובות הגופים המבוקרים

משרד ראש הממשלה

2. 
משרד ראש הממשלה מקפיד לסיים ההתחשבנות עם עובדיו על נסיעותיהם לחו"ל, גם אם הדבר בוצע באיחור, וזאת עקב ריבוי נסיעות לחו"ל.

נסיעות במימון גוף חיצוני

א. ריכוז ממצאי הביקורת
1.
יש מקום לשקול קביעת כללים בהוראות התכ"ם בכל הקשור להפרדה בין הגוף המממן לבין הנוסע, ולרישומן של הוצאות הנסיעה ושל ההכנסות מגופים חיצוניים בתקציבי המשרדים. 
2.
מצב שבו עומדת לרשותה של מנהלת יחידה במשרד הבריאות "קופה קטנה" המיועדת למימון השתלמויות בחו"ל של עובדי היחידה, ולמטרות שאינן קשורות למחקר שלשמו הוקצו הכספים, אינו עולה בקנה אחד עם כללי מינהל תקין ועם ההוראות בחוזר המנכ"ל. 
3.
לדעת משרד מבקר המדינה, על משרד הבריאות לקבוע כללים ברורים בכל הנוגע לנסיעות לחו"ל על חשבון גופים חיצוניים, ולהביא את הכללים שייקבעו לידיעת כל יחידות המשרד הראשי, לרבות יחידות המשנה, שביכולתן לגייס כספים ממקורות חוץ.
4.
לדעת משרד מבקר המדינה, כל עוד ממומנות נסיעות לחו"ל באמצעות האגודה לבריאות הציבור, על משרד הבריאות למלא את הוראות התכ"ם והתקשי"ר כלשונן ולהקפיד שבעתיים כאשר מדובר במימון נסיעות להשתלמות שלא נעשו באמצעות המשרד או קרן המחקרים כנדרש, אלא באמצעות האגודה לבריאות הציבור. 
5.
לדעת משרד מבקר המדינה, ראוי שקרן המחקרים תדרוש מעובדים שנסיעתם אושרה באמצעותה, ולא באו אליה בתוך פרק זמן מסוים כדי לקבל את הסכום שהוקצה להם, להצהיר כי אין להם דרישות כספיות בגין נסיעתם, ותודיע על כך לוועדת הנסיעות לחו"ל שאישרה את הנסיעה, כדי שתבחן מאילו מקורות מומנה הנסיעה. עוד ראוי, שהקרן תקבע הוראות בדבר השימוש ביתרות הלא מנוצלות.
6.
לדעת משרד מבקר המדינה, אישור מנכ"ל משרד החקלאות ופיתוח הכפר לנסיעות מטעם מועצת הייצור ועל חשבונה, היה צריך להינתן בכתב, קודם לנסיעה. לפני כל נסיעה של העובד היה על המשרד לבקש חוות דעת משפטית כתובה בשאלה אם אין במימון נסיעה זו משום ניגוד עניינים. יתר על כן, מן הראוי שמשרד החקלאות ישקול אם יש מקום שיו"ר המועצה, שתפקידו לפקח על ביצוע המדיניות שקובע משרד החקלאות, ישתתף לעתים מזומנות בנסיעות לחו"ל מטעם המועצה ובמימונה. אם נסיעות אלה דרושות לצורך מילוי תפקידו של העובד כנציג שר החקלאות, מן הראוי שהמשרד יכלול בתקציבו את ההוצאות עליהן. 

7.
ארבעה גופים שקיבלו כספים מתקציב המדינה מימנו בשנת 1999 עשר נסיעות לחו"ל של עובדי משרד החקלאות. הדבר אינו תואם את הוראת התכ"ם שלפיה אין לאשר נסיעות של עובדי מדינה על חשבון גוף שהממשלה משתתפת בתקציבו. ההוצאות בגין שלוש נסיעות לא נרשמו בתקציבו, ולמשרד לא היה מידע על העלויות של נסיעות אלה.
8.
ב-1999 מימנו גופים מסחריים או עסקיים ישירות 13 נסיעות בתפקיד של עובדי משרד החקלאות – לאירופה, לצפון אמריקה, למזרח הרחוק ולאפריקה – בלי שהמשרד היה מעורב בכך, ובלי שההוצאות עליהן נרשמו בתקציבו. גם גופים שאינם עסקיים מימנו ישירות נסיעות של עובדי המשרד באותה שנה, וגם נסיעות אלה התקיימו בלי אישור המשרד, וההוצאות עליהן לא נרשמו בתקציבו.
9.
מימון ישיר של ההוצאות בגין נסיעות לחו"ל של עובדי משרד החקלאות, בידי גופים חיצוניים הנזקקים לשירותי המשרד, מעלה חשש לניגוד עניינים, ועלול ליצור תלות של העובדים הנוסעים בגופים אלה.
10.
למשרד החינוך לא היה פיקוח על ההוצאות בגין הנסיעות שמימנו גופים חיצוניים, ולא ניתן לדעת אם הוצאות הטיסה והשהייה בחו"ל היו בהתאם להוראות התקשי"ר. נמצא, כי אחד מהגופים שמימן נסיעה של עובד המשרד ב-1999 גם נתמך באותה עת בידי המשרד. עוד נמצא, כי עם הגופים שהשתתפו במימון הנסיעות מטעם המשרד נמנו גופים שסיפקו לו שירותים בתשלום, או גופים שהיו להם קשרי גומלין אחרים עם המשרד. לדעת משרד מבקר המדינה, אמנם התקשי"ר אינו שולל מימון נסיעות בידי גופים כאלה, אך עם זאת, על היועץ המשפטי של המשרד ומנכ"ל המשרד לנהוג במשנה זהירות בבואם לשקול מתן אישור לנסיעות כאמור.
11.
בחודשים ינואר - אוקטובר 2000 אישרו מנכ"ל רשות השידור, ולרוב גם ועדת הנסיעות, בקשות רבות של עובדי הרשות להשתתף באירועים בחו"ל, על פי הזמנת גופים חיצוניים (כמו הסוכנות היהודית, משרד החוץ, ממשלות זרות, חברת שידור, וארגון קהילות יהודיות מקומיות) ובמימונם החלקי או המלא - בלא להעביר את הבקשות לבדיקת הלשכה המשפטית לפני אישורן, כדי שתבחן אם בקבלת ההזמנה יש טובת הנאה ועלול להיווצר מצב של ניגוד עניינים. עוד הועלה, שגם כמה נסיעות "מבצעיות", שמומנו בחלקן או במלואן בידי גופים חיצוניים, אושרו בידי המנכ"ל בלא שהועברו לפני אישורן ללשכה המשפטית לקבלת חוות דעת. במרבית הנסיעות האמורות היה קשר בין המשימה שלשמה נשלח העובד לחו"ל לבין הגוף המזמין.
12.
יש להקפיד שכל בקשה של עובד לנסיעה על פי הזמנת גוף חיצוני ובמימונו החלקי או המלא, תאושר רק לאחר שתיבדק בידי הלשכה המשפטית ברשות השידור, ויימצא שהנסיעה אינה בבחינת מתן טובת הנאה ואינה עלולה ליצור מצב של ניגוד עניינים ולהשפיע על עבודתו של העובד ברשות. יש להקפיד על כך שבעתיים כשמדובר בנסיעות "מבצעיות", מאחר שהן נועדו בדרך כלל להכנת כתבות לשידור. מן הראוי להסדיר בכללים את הנושאים האמורים וכן הוראה המחייבת נתק בין הגוף החיצוני שמממן את הנסיעה לבין עובד הרשות כדי למנוע חשש לניגוד עניינים. 
ב. תגובות הגופים המבוקרים

משרד החקלאות ופיתוח הכפר 

6. 
בעקבות הביקורת, הורה מנכ"ל משרד החקלאות ופיתוח הכפר לעובד, להגיש בקשות כמקובל.
8.9. 
במשרד הוחלט שוועדת הנסיעות תבטל אישורי נסיעה במימון מועצות ייצור ושיווק, אשר לא יעבירו את כספי ההשתתפות בגין הנסיעה, לתקציב המשרד, קודם הנסיעה.

הסמנכ"לית למינהל במשרד החקלאות ופיתוח הכפר, בוחנת הקמת מערכת ממוחשבת, אשר תאפשר מעקב ופיקוח אחר העברת השתתפות כספית של גופים חיצוניים, בהתאם להחלטות ועדת הנסיעות.
משרד החינוך

10. 
משרד החינוך הקים צוות שבחן את הנושא והכין המלצותיו לנוהל משרדי. לאחר מתן אישור לנוהל הוא יופעל במשרד. בהמלצות הצוות יש סעיף שכל נסיעה, שממומנת על ידי גוף חיצוני, תיבדק על ידי היועצת המשפטית לפני אישורה.
רשות השידור

11.12. 
בעתיד לא יאושרו עוד נסיעות שיש בהן משום חשש לניגוד עניינים. בכל מקרה בו עולה חשד כזה, מועברת הבקשה לנסיעה לחו"ל, לחוות דעתה של היועצת המשפטית של רשות השידור.
הדיווח על הנסיעות לחו"ל

א. ריכוז ממצאי הביקורת
בשנים 1998-1999 היו במשרד התמ"ס 438 נסיעות. משרד מבקר המדינה בדק 20 נסיעות ומצא, כי על 8 מהן (40% מהנסיעות שנבדקו) לא הוגשו דוחות מקצועיים.

ב. תגובות הגופים המבוקרים

משרד התעשייה והמסחר

בעקבות הביקורת, מקפיד המשרד על מעקב אחר קבלת דו"חות מקצועיים לאחר כל נסיעה. נשלחות תזכורות לעובדים שלא העבירו את הדו"חות.
נסיעות של שרים ופמליותיהם

א. ריכוז ממצאי הביקורת
1.
יש לקבוע באופן ברור מי הם בגדר "מלווים" לשר, ואם רשאי השר לצרף לנסיעתו, נוסף על המלווים שאישרה הממשלה, גם משלחת של המשרד שנסיעתה מאושרת בהליך הרגיל הנהוג במשרד, לפי הוראות התקשי"ר. במקרה כזה ראוי הוא, שהשר יביא לידיעת הממשלה את המספר הכולל של עובדי המשרד שייסעו לחו"ל למטרה שלשמה הוא נוסע, שאם לא כן מה הטעם בציון מספר המלווים באישור שנתנה הממשלה. כן יש לקבוע כיצד תאושר נסיעתם של אנשי הפמליה – האם בהליך הרגיל של אישור נסיעות לחו"ל בידי מנכ"ל המשרד, לאחר דיון בוועדת הנסיעות של המשרד, או בדרך אחרת.
2.
ראוי לקבוע הוראות מפורשות לגבי המחלקה שבה רשאים לטוס שרים ולגבי המחלקה שבה רשאים לטוס מלוויהם. כמו כן ראוי לקבוע כמה מלווים של השר (אם בכלל) רשאים לטוס במחלקה שבה טס השר, ותפקידיהם. 
3.
ראוי לקבוע הנחיות ומגבלות לגבי טיסות של שרים במטוסים של חברות פרטיות, ובכלל זה לשקול אפשרות שהחשכ"ל יוציא מכרז בנושא זה, שתוצאותיו יחייבו את כל השרים, שבשל נסיבות מיוחדות יזדקקו לטיסה במטוס מיוחד.
4.
מן הראוי לקבוע הנחיות ברורות, שלפיהן עובד שמתלווה אל השר יידרש לשלם מכיסו לפני עזיבתו את המלון כל הוצאה חריגה, כמקובל לגבי עובדי מדינה שנוסעים לחו"ל בתפקיד.
5.
נושא הוצאות האש"ל לשר ופמלייתו פרוץ ובלתי מוסדר. בהוראות שנקבעו בעניין זה אין תקרה להוצאות האש"ל של השרים בזמן שהייתם בתפקיד בחו"ל; אין הוראות המחייבות הפרדה בין הוצאות השרים לבין הוצאות הפמליות; ואין הוראות המבחינות באופן ברור בין הוצאות האש"ל של השר, שהן על חשבון המדינה, לבין הוצאותיו הפרטיות והוצאותיהם הפרטיות של מלוויו. מבדיקת הנושא עלה, כי לעתים עובדים שמתלווים לשר בנסיעות לחו"ל, נהנים מקופת המדינה שלא כדין. יש לקבוע הוראות וכללים ברורים בנושא זה. לדעת משרד מבקר המדינה, כשם שנקבעה תקרה להוצאות שרים על "ביגוד אחר", כן ראוי לשקול שיטה שלפיה תיקבע לשרים תקרת הוצאות לאש"ל בחו"ל התואמת את מעמדם. סכום זה ישמש להוצאותיו האישיות של השר, בהבחנה מהוצאותיו על פעולות רשמיות בזמן שהייתו בתפקיד בחו"ל, אשר כמובן ימומנו מתקציב המשרד.
6.
ראוי לקבוע הוראות ברורות בנושא החזר ההוצאות על רכישת ביגוד רשמי, כפי שנקבע לגבי "ביגוד אחר". במסגרת הוראות אלה יש לציין אחת לכמה זמן רשאי השר להחזר הוצאה זו, ולקבוע הגדרה מעודכנת למונח "ביגוד רשמי".
7.
ראוי לקבוע כללים לשכירת כלי רכב ונהגים בעבור שר ופמלייתו השוהים בתפקיד בחו"ל, ובכלל זה את סוגי כלי הרכב. 
8.
בנסיעות של שרים ופמליותיהם לחו"ל נשכרים בעבורם מכשירי טלפון סלולריים, כדי לאפשר להם תקשורת נאותה במהלך ביקורם. נוסף על כך בחשבונות בתי המלון כלולות גם שיחות טלפון בין-לאומיות. ברוב חשבונות הטלפון שנבדקו לא צוין אם היו גם שיחות למטרות פרטיות. אי-ציון פרט זה בולט במיוחד בחשבונות על שיחות בטלפונים סלולריים, שהתשלומים בגינם מסתכמים לעתים באלפי דולר לביקור. לא נקבעו הוראות ברורות בנושא זה שמגבילות את השימוש של פמליית השר בטלפון רק לשיחות בתפקיד, ומחייבות דיווח על שיחות פרטיות. 
9.
לא פורסם מכרז לבחירת החברות שמהן ניתן לשכור טלפונים סלולריים לשימוש בחו"ל.
10.
נוכח פער הזמן הניכר בין מועד הביקור לבין מועד קבלת החשבונות, יש משנה חשיבות לקביעת אמצעי בקרה על חיובים אלה. ראוי לקבוע כי בגין כל שירות שניתן לשר ולפמלייתו תידרש חתימה של אחד המלווים המאשרת את קבלת השירות ואת הפרטים על מהותו. מסמך האישור ישמש לנציגות בחו"ל אסמכתא לתשלום החשבוניות ויסייע למשרד בארץ לקבל פרטים מלאים על כל הוצאה, ואם יידרש - לחייב עובדים לשלם את חלקם בהוצאה.
11.
יש לקבוע הוראות ברורות ומפורטות בכל הקשור לנסיעות לחו"ל של עובדי מדינה המתלווים לשרים - ובכלל זה הוראות בעניין אישור הנסיעות ובעניין החזר הוצאות האש"ל והוצאות אחרות בחו"ל, שכן המצב היום רחוק מלהיות מניח את הדעת. 
נסיעות ראש הממשלה ופמלייתו

א. ריכוז ממצאי הביקורת
1.
משרד ראש הממשלה כיבד את דרישות התשלום שהגיש משרד החוץ, בלא שבדק אותן באופן מעמיק ועמד על מהות ההוצאה. חשבות המשרד לא בדקה מי במשרד אישר את ההוצאה; האם ההוצאה היתה הכרחית; האם נתקיים בירור אם אפשר היה לרכוש את השירותים במחירים זולים יותר; האם ההוצאה מותרת על פי הוראות התקשי"ר והתכ"ם. זאת ועוד, הפרטים בדפי ריכוז ההוצאות, ורבים מהפרטים באסמכתאות, הם כלליים ביותר ולא תמיד מעידים על מהות ההוצאה. אין במשרד בעל תפקיד שעליו לחתום על החשבונות ולאשר שהכמויות והמספרים הנקובים בהם הם שהוזמנו והם שסופקו. חשבות המשרד כיבדה דרישות תשלום גם כאשר לא היה לה ברור אם הדרישות הן בגין הוצאות של הפמליה ולא של גורם אחר. 
2.
על משרד ראש הממשלה לפעול שבנוהל נסיעות לחו"ל שהוא מכין, ייקבעו כללים ברורים במכלול נושאים, ובהם: מה היא תקרת ההוצאות לאירוח פמליה, לפי פריטים (פרחים, כיבוד וכד'); אילו הוצאות יממן משרד ראש הממשלה ואילו משרד החוץ (כגון, תשלום בעד שעות נוספות של עובדים מקומיים של השגרירות), ומי יאשר הוצאות אלה.
ב. תגובות הגופים המבוקרים

משרד ראש הממשלה

1.2. 
למשרד ראש הממשלה פעילויות ודרישות מיוחדות, מסווגות ודחופות, המעוגנות בין היתר בחוקים, בהחלטות ממשלה, ובהסכמים:

א. 
במשרד ראש הממשלה מתקיימות נסיעות ברמת סיווג גבוהה, בשל סיבות ביטחון. שיקול הביטחון במשרד הינו שיקול מרכזי ומהותי, בכל הנוגע לנסיעות לחו"ל. צרכי הביטחון בנסיעות פמליית ראש הממשלה נקבעים על ידי היחידה לאבטחת אישים בשב"כ.

ב. 
במשרד ראש הממשלה מתקיימות נסיעות בהתראות מיידיות, עקב נסיבות מדיניות וביטחוניות.

ג. 
רק במשרד ראש הממשלה נעשה שימוש במטוס מיוחד, של חיל האוויר, או שכור מחברת תעופה.
ד. 
מאחר וראש הממשלה נשא בעבר גם בתיק הביטחון, הוא נזקק לעיתים לטיסות ביטחוניות, ממלכתיות או רשמיות.
גם לגבי טיסות שרים ובכירים, קיימות הנחיות של היחידה לאבטחת אישים בשב"כ.

לנושאים אלה השלכה ישירה בנושאי תקציב ובנושאים נוהליים, כגון שינויים בגודל הפמליה, לעיתים גם טרם ובסמוך לנסיעה.

שיקולי הביטחון מכתיבים את מרבית הוצאות הנסיעה, כמעט בלא שניתנת אפשרות למשרד ראש הממשלה, להפעיל שיקול דעת. מכאן, מספר רב של דברים נעשים בסמוך לאירוע, או ביעד אליו מגיע ראש הממשלה. 

למשרד ראש הממשלה אין מנגנון, הנמצא באופן קבוע במקומות בהם משרד ראש הממשלה מקיים שגרת עבודה, כדי לספק את השירותים ההולמים את הביקורים. משרד ראש הממשלה מסתמך על מנגנון משרד החוץ הפרוס בעולם, שבמשך שנים משמש כזרוע ביצועית לצרכי משרד ראש הממשלה, ופועל מתוך מקצועיות, אמינות, תום לב, תוך כפיפות מלאה להוראות ונוהלי התקשי"ר.

קציני המינהלה של משרד החוץ בחו"ל, מטפלים בארגון כולל של הביקורים לרבות: בחירת בתי המלון (בהתחשב בדרישות גורמי הביטחון), שכירת רכבים, שכירת טלפונים, הכנת קבלות הפנים ועוד. קציני המנהלה כפופים להנחיות משרד החוץ. במקרים חריגים הם מקבלים אישורים להוצאות חריגות מחשב משרד החוץ שנמצא בקשר עם חשב משרד ראש הממשלה. קציני המינהלה מארגנים את הביקור על פי תכנית הביקור, המאושרת בלשכת ראש הממשלה. קציני המינהלה בקיאים באפשרויות הרכש ובתנאי השוק המקומיים אליו מגיע ראש הממשלה לביקור. במקרים חריגים הם מקבלים אישורים להוצאות חריגות מחשב משרד החוץ, אשר נמצא בקשר עם חשב משרד ראש הממשלה.

השגרירות/הקונסוליה בודקת את החשבונות, ומבצעת התשלום בגינן. מאוחר יותר היא מעבירה למשרד ראש הממשלה את כל החשבונות, באמצעות מדור הגבייה בחשבות משרד החוץ, ובפיקוח חשב משרד החוץ בירושלים. לפיכך, עובר הדיווח ודרישת התשלום מהשגרירות, ביקורת נוספת של אגף הכספים במשרד החוץ. בחירת בתי המלון והחדרים, נעשית על פי המלצות השגרירות וגורמי האבטחה. שני גורמים אלה קובעים את המלון בהתאם לתוכנית הביקור של ראש הממשלה, אילוצי אבטחה, זמינות המלון, נכונות המלון להשכיר את החדרים למשלחת ועוד. הזמנת שאר צרכי הביקור, נעשית על ידי קציני המינהלה בשגרירות/בקונסוליה, הבקיאים בנתוני השוק המקומי ובאילוצים ביטחוניים.

כחצי שנה לאחר הביקור, עם הגעת "דרישת תשלום" ממשרד החוץ, בודקת חשבות משרד ראש הממשלה את סעיפי ההוצאות, אשר מגישה חשבות משרד החוץ, ותאימותם לביקור ראש הממשלה, לרבות: שמות המשתכנים בחדרי המלון, כרטיסי טיסה, פעילויות בהתאם לתכנית הביקור והאמצעים הנלווים לכך, כגון: שכירת רכבים, שכירת טלפונים, ועוד. כן בודקת החשבות את החשבוניות המצורפות. כשנמצאות חשבוניות שאינן שייכות לביקור ראש הממשלה, מקוזזות ההוצאות בהתאם. 

דרישות התשלום בגין הביקורים של פמליית ראש הממשלה בחו"ל, עוברות פיקוח ובקרה של חשב משרד החוץ ועובדי מדור הגבייה במשרד החוץ. קודם לכן החשבונות נבדקים ומשולמים על ידי קציני המינהלה בשגרירויות/קונסוליות. קציני המינהלה שטיפלו בהוצאות ביקור פמליית ראש הממשלה, בקיאים בתשלומים שבוצעו, ורק אותם הם דורשים ממשרד ראש הממשלה.
הקו שהנחה את החשבות במשרד ראש הממשלה היה, כי החשבונות בגין הביקורים של פמליית ראש הממשלה בחו"ל, נבדקים על ידי קציני המינהלה בשגרירויות והקונסוליות, בטרם שולמו. הסימוכין לכך הוא שדרישות התשלום אינן מגיעות באופן ישיר מקציני המינהלה למשרד ראש הממשלה, אלא מגיעות בחתימת מנהלת יחידת הגבייה באגף הכספים במשרד החוץ, ובידיעה (בהעתק) לחשב משרד החוץ.

לדעת משרד ראש הממשלה, קציני המינהלה במשרד החוץ הינם עובדי מדינה מנוסים ובכירים, אשר מעורים בכל שלבי ופרטי הביקור ובכל הוצאות הביקור. סביר לכן כי דרישת תשלום חתומה, נבדקת טרם חתימתה.

ההוצאות לגורמי חוץ נבדקות על ידי החשב, או האחראי מטעמו, לפני ביצוע התשלום. בנסיעות ראש הממשלה, קציני המינהלה בשגרירות בוושינגטון או בקונסוליה בניו יורק, המייצגים את חשב משרד החוץ, אחראים לבדיקתה ואישורה של כל הוצאה והוצאה, שהייתה במסגרת ביקורי ראש הממשלה ופמלייתו, וזאת טרם ששולמה.

משרד ראש הממשלה מחזיר למשרד החוץ את ההוצאות ששולמו לגורמי חוץ. במקרים אלה אין משרד ראש הממשלה מבצע תשלום, אלא מחזיר למשרד החוץ הוצאה שכבר בוצעה על ידו.

תוכנית הביקור מאושרת מראש לקציני המינהלה. אולם, נוכח המורכבות של הביקורים והשינויים הרבים והבלתי צפויים שחלים, ישנן סטיות בין התכנון לביצוע. משרד ראש הממשלה מקיים דיונים עם אנשי משרד החוץ על מנת לשפר את שיטת העבודה הקיימת. יקבע כי הדרישות יחתמו על ידי גורמים מטעם משרד ראש הממשלה, שייקבעו כאחראים לכך.

משרד ראש הממשלה שקל הקמת נציגות קבועה של משרד ראש הממשלה במקומות הביקור. בדרך זו העלויות היו גבוהות יותר. גם החלופה לשלוח צוותים חלוציים, מקדימים ומשלימים מוגדלים בכל ביקור, מטעם משרד ראש הממשלה, עלויותיה יקרות. לפיכך נגנזו חלופות אלו.

משרד ראש הממשלה ישלח בצוות המקדים, בכל ביקור, גורם אחראי, שיקיים פיקוח ובקרה על ההוצאות בגין הביקור. 

משרד ראש הממשלה יזום תהליך בין-משרדי, אשר ישמש להפקת לקחים ולהגברת הבקרה והביקורת, על נסיעות משלחות משרד ראש הממשלה לעבודה בחו"ל. 
נמצא בהכנה נוהל נסיעות משלחות משרד ראש הממשלה לחו"ל, שישפר וימסד תהליך עבודה נכון, ההולם את המעמד. 
מתנות לנבחרים ולעובדי ציבור

הגופים המבוקרים: משרד ראש הממשלה; משרד האוצר; משרד הבינוי והשיכון; משרד הבריאות; המשרד לעניני דתות; משרד החוץ; משרד החינוך; משרד החקלאות ופיתוח הכפר; משרד המשפטים, האפוטרופוס הכללי; משרד העבודה והרווחה; המשרד לקליטת העלייה; המשרד לשיתוף פעולה אזורי; משרד התחבורה; משרד התיירות; משרד התעשייה והמסחר; משרד התשתיות הלאומיות

רישום המתנות במשרדי הממשלה, 
ניהול המצאי והדיווח לאפוטרופוס 

א. ריכוז ממצאי הביקורת 

1. 
בנסיבות שבהן חובת הדיווח לאפוטרופוס ומסירת המתנה לידיו אינה מקוימת, מחייב המנהל התקין, כי כל עוד המתנות, שהן קניין המדינה, נמצאות ברשות משרדי הממשלה, ינהלו הללו רישום של המצאי, יפקחו עליו, ויקבעו נהלים פנימיים בעניין זה, ובכללם את הגורם במשרד שיטפל במתנות.
2. 
בשבעה מהמשרדים שנבדקו - משרדי החוץ, האוצר, הבריאות, החינוך, החקלאות ופיתוח הכפר, הקליטה והתיירות, לא נמצאו רשימות, תיקים או מסמכים מסודרים אחרים, הנוגעים למתנות שהתקבלו בשנים עברו, ואי אפשר לקבל, לא ביחידות הבנא"מ ולא בלשכות השרים, מידע מלא וראוי על מקום הימצאן של המתנות האמורות.
3. 
החשכ"ל לא קבע כללים לרישום מתנות במשרדי הממשלה ולא פיקח על רישומן, אף על פי שהן כוללות גם מתנות בעלות ערך רב. 
4. 
כמה מתנות יקרות שהתקבלו במשרד ראש הממשלה עד שנת 1996 שמורות בכספת במשרד. בדיקת תכולה של הכספת העלתה, כי המתנות לא נרשמו ברשימה מרוכזת של המתנות, שמנוהלת מאז 1995, אלא נרשמו ידנית בכרטיסיות הנמצאות בכספת, ולא תמיד יש רצף במספר הסידורי שלהן. 
5. 
כמה מהמתנות הרשומות בכרטיסיות שבכספת לא נמצאו בה, ואין יודעים היכן הן. גם לא ברור אם בכרטיסיות נרשמו כל המתנות יקרות הערך שהוכנסו לכספת.
6. 
בארון הנמצא באחד החדרים במשרד ראש הממשלה, שבו מופקדים כלי נשק שניתנו במתנה, נמצאו 17 כלי נשק ותשעה פגיונות וחרבות, מקצתם מעוטרים. אין ביחידות הבנא"מ המנהלת את רישום המתנות במשרד רישום של מתנות אלה, והטיפול בהן הוא בידי יחידה אחרת של המשרד. לגבי שמונה מכלי הנשק אין מידע מתי התקבלו ולמי מראשי הממשלה הם ניתנו במתנה. כמו כן אין יודעים מתי ולמי ניתנו במתנה הפגיונות והחרבות.
7. 
לבד מכמה דיווחים של שר האוצר מר דן מרידור, בתחילת שנת 1997, לא דיווחו שרי האוצר, בעשור האחרון, לאפוטרופוס על מתנות שקיבלו. משרד האוצר החל לדווח לאפוטרופוס מידי פעם רק במחצית השנייה של שנת 1998. 
8. 
בתשובתו לשאלון שהפיץ משרד מבקר המדינה השיב משרד הבריאות, כי מתנות שהתקבלו נרשמות במלאי המשרד אם מדווח עליהן למשרד. אולם רשימה זו לא נמסרה למשרד מבקר המדינה למרות דרישתו לקבל את רשימת המתנות שבמלאי.
9. 
במהלך 20 השנים מיום כניסת החוק לתוקף התקבל במשרד האפוטרופוס דיווח אחד בלבד ממשרד הבריאות, בשנת 1984, של רופא בבית חולים ממשלתי, על מתנה שקיבל ממשפחת חולה שהיה בטיפולו. 
10. 
בתשובותיו למשרד מבקר המדינה מאוגוסט ומנובמבר 2000 מסר משרד החינוך, כי אין ברשותו רישום מסודר של מתנות שקיבלו השרים, המנכ"לים ועובדי המשרד, וכי חלק מהמתנות מוצגות על המדפים או בחדרי לשכת השר. מכאן, שאי אפשר לדעת היכן נמצאות כל המתנות שנתקבלו. 
11. 
במשרד החקלאות ופיתוח הכפר לא נמצאו רשימות של המתנות שקיבלו שרי החקלאות ובכירי המשרד בעבר, ואין יודעים היכן הן. במהלך השנים מאז כניסת החוק לתוקף ועד שנת 1999 לא דיווח המשרד לאפוטרופוס על קבלת מתנות, ולא העביר לאפוטרופוס מתנות שקיבלו עובדים במשרד באופן אישי.
12. 
במחסן המשרד לשיתוף פעולה אזורי, נמצאות עשרות מתנות שאינן רשומות ברישומי המשרד ולא צולמו.
13. 
השוואה בין רשימת המתנות שהועברה ממשרד החוץ לבין רשימת המתנות שנמצאו במועד הביקורת בלשכת השר פרס במשרד לשיתוף פעולה אזורי העלתה, כי 50 מתנות שניתנו למר פרס כשכיהן בתפקיד שר החוץ כלולות ברשימת המתנות הנמצאות בלשכת השר לשיתוף פעולה אזורי. על מקום הימצאן של יתר 65 המתנות שברשימת משרד החוץ אין רישום, היכן הן נמצאות, לא במשרד ראש הממשלה ולא במשרד לשיתוף פעולה אזורי, ואין יודעים היכן הן. עם המתנות שאינן כלולות ברשימת המשרד לפיתוח אזורי כמצויות במשרד זה, אך רשומות ברשימת משרד החוץ מ-8.11.95, נמנות גם מתנות יקרות ערך, כגון שתי תמונות של הצייר ראובן. יצוין, כי לא נמצא שמשרד ראש הממשלה הכין פרוטוקול הנוגע להעברת המתנות.
14. 
משרדי הדתות, התעשייה והמסחר, העבודה והרווחה, הבינוי והשיכון, התחבורה, והמשרד לתשתיות לאומיות, לא דיווחו כלל לאפוטרופוס על קבלת מתנות, או דיווחו על כך פעמים אחדות בלבד במהלך כל השנים שעברו מאז כניסת החוק לתוקף. 
ב. תגובות הגופים המבוקרים

משרד ראש הממשלה 

כללי

משרד ראש הממשלה הכין נוהל מפורט ומקיף בדבר קבלת מתנות על ידי עובדי ציבור. הנוהל נותן פתרון מקיף וכולל למכלול ההיבטים הנוגעים לקבלת מתנות על ידי עובדי ציבור. הנוהל המוצע מציג באופן בהיר את הוראות הדין המחייבות, בנוגע לקבלת מתנות, ומוסיף הוראות באשר להיבטים המעשיים של הטיפול במתנה, אשר לא הוסדרו בדין.

טיוטת הנוהל הושלמה והונחה ביום 8.11.2000, על שולחנו של היועץ המשפטי לממשלה. על פי הנחיית היועץ המשפטי לממשלה, יוקם צוות בין משרדי, אשר יופקד על גיבוש הנוהל והבאתו לאישור סופי.
הנוהל יופץ בהקדם, בצרוף הוראת שעה, ויחייב את המשרדים לפעול על פיו.
הנוהל מיושם במשרד ראש הממשלה מחודש מארס 2001. הנוהל קובע כללים בנושאים הבאים:

קבלת מתנות - הגדרות

תנאים לקבלת מתנות

קבלת המתנות

קליטת המתנה

רישום המתנה

הודעה לאפוטרופוס ומכתבי תודה

שמירה על המתנה

מסירת המתנה למקבל

הצבת המתנה בלשכה

העברת המתנה לאפוטרופוס

החזרת המתנה לחדר המתנות בעקבות פרישה

ספירת מלאי ומצאי של מתנות.

נהלי העבודה שהונהגו במשרד, מבטיחים כי הוראות הדין המהותיות ותכלית החקיקה לא יפגעו, וימנעו כל חשש לפגיעה בטוהר המידות.

2. 
המשרד מקפיד עתה הקפדה יתרה, על קיומו של רישום מדויק ומלא של המתנות, ופועל להשלמת הנוהל החדש, המקיף והמסדיר את שרשרת הטיפול במתנה בשלמותה, תוך התייחסות, בין היתר, לסדרי רישום, אחסון, דיווח והעברה. 

המשרד מקפיד כי כל מתנה תרשם מיד עם קבלתה בספר המתנות של המשרד, תוך ציון פרטים בדבר תאריך קבלת המתנה, זהות הנותן, זהות המקבל, תיאור המתנה, המספר הסידורי שלה ומיקומה. בהתאם לנוהל החדש ירשם, בנוסף לפרטים הנ"ל, אומדן שווי המתנה.

בנוסף לסדרי הרישום, פועל המשרד להצגה או אחסון נאות של המתנה. מתנות שאינן מוצגות במשרד או במעון ראש הממשלה, מאוחסנות בחדר המתנות של המשרד, תוך נקיטת אמצעי בטיחות נדרשים, לשם שמירה על שלמותן. הוראות הנוהל החדש מתייחסות באופן מפורט גם לנושא זה, ומבטיחות הגנה על המתנות.

6-4.
המשרד מסר דיווח לאפוטרופוס, באשר למתנות המצויות בחדר המתנות, מתקופתם של ראשי הממשלה שמיר ופרס. 

לגבי מתנות אשר אוחסנו בכספת המשרד, נמסר דיווח לאפוטרופוס. מתנות נוספות אשר התקבלו בתקופת כהונתו של מר שמעון פרס, הועברו למשרד לשיתוף פעולה אזורי.

במשרד קיים נוהג, לפיו מתנות יקרות ערך נשמרות בכספת המיועדת לכך. בכספת זו הצטברו במשך השנים מתנות רבות אשר התקבלו על ידי ראשי ממשלה ועובדי ציבור בעבר, חלקן אף לפני עשרות שנים, ובטרם נחקק חוק שירות הציבור (מתנות), התש"מ-1979. 

עקב טעות לא נכללו מתנות אלו ברשימות המתנות שהעביר המשרד לאפוטרופוס בחודשים יולי-אוגוסט 2001, שכן אלה מתנות מן העבר שלא הופיעו ברישומי המשרד השוטפים, אלא ברישום נפרד בסמוך לכספת, על גבי כרטיסיות. המשרד תקן טעות זו באופן מיידי, העביר לידי האפוטרופוס את רשימת המתנות שבכספת, וביקש הנחיותיו באשר להעברתן של אותן מתנות שאינן בעלות משמעות סמלית או ייצוגית.

בנוגע למתנות נשק, משרד ראש הממשלה מתמודד עם סיטואציה מיוחדת. במסגרת הערכות המשרד ליישום נהלים חדשים ומתוקנים ולאור המאפיינים הייחודיים של מתנות נשק, גובש, במקביל לנוהל המתנות הכללי, נוהל מיוחד המתייחס לקבלת מתנות נשק. הנוהל שבהכנה מתייחס למכלול ההיבטים הנוגעים לקבלת כלי נשק במתנה, לרבות סדרי רישום, אחסון, רישוי במשרד הפנים, דיווח לאפוטרופוס והעברה לידיו.

המשרד לשיתוף פעולה אזורי

12.13.
בעקבות הביקורת, נמצאו רוב הפריטים שנחשבו על ידי הביקורת כחסרים, ובכללן שתי התמונות של הצייר ראובן, שהן למעשה הדפסים קטנים אשר ניתנו לשר לפני שנים. כן נמצאו הפריטים יקרי הערך. כולם צולמו ונרשמו.

עלות החיפוש אחר פריטים בודדים קטני ערך, יקרה מעלות המתנות עצמן. לכשיעשה רישום כולל של תחולת המחסן, ימצאו פריטים אלה, ירשמו ויועברו לאפוטרופוס.

ועדת היתרים 

א. ריכוז ממצאי הביקורת 

1. 
לדעת משרד מבקר המדינה, מן הראוי להגדיר מהי מתנה קטנת ערך וסבירה.
2. 
האפוטרופוס מעביר למשרד הממשלתי הנוגע בדבר העתק של כל החלטה של ועדת ההיתרים. הביקורת העלתה, שלא תמיד נמסרו לאפוטרופוס מתנות שהוועדה הורתה למסרן לו. 
3. 
האפוטרופוס לא פנה אל מי שנתבקשו להעביר את המתנה למדינה ולא עשו כן, בדרישה לקיים את החלטת הוועדה ולהעביר אליו את המתנה, ולא נוהל מעקב אחר הטיפול בהחלטות הוועדה. לדעת משרד מבקר המדינה, על האפוטרופוס לנהל מעקב אחר החלטות הוועדה, שכן לאחר שהוועדה החליטה כי מתנה תועבר לרשותו, חלה עליו האחריות לוודא שההחלטה יושמה, ואם לאו - עליו לדווח על כך למשרד שבו משרת מקבל המתנה ולנציבות שירות המדינה, כדי שיפעלו לאכיפת החוק והתקנות. כמו כן על האפוטרופוס לפנות, באמצעות המשרדים, לכל עובדי הציבור שבניגוד להחלטת הוועדה לא העבירו אליו בשנים האחרונות מתנות, ולדרוש שיעבירו אותן לאלתר.
4. 
האפוטרופוס לא נקט שיטה אחידה למתן אישור על המתנות שהועברו אליו. לעתים נעשה הדבר על ידי עובד משרדו אשר חתם על העתק מכתב שהשולח צירף למתנה. מקצת החתימות אינן מזוהות ולא צוין שם החותם. בעת האחרונה הונהג במשרד האפוטרופוס משלוח מכתבי אישור, אך במלאי של משרד האפוטרופוס לא ניתן לשייך ולהשוות בין האישורים לבין המתנות. 
ב. תגובות הגופים המבוקרים

משרד ראש הממשלה 

1. 
בהתאם להוראת סעיף 1 לחוק שירות הציבור (מתנות), תש"ם-1979, האיסור על קבלת מתנות אינו חל ביחס ל"מתנה קטנת ערך וסבירה שניתנה לפי הנהוג בנסיבות העניין". 
הנוהג במשרד היה כי מתנה ששוויה אינו עולה על 50 דולר, הינה קטנת ערך וסבירה. 
מתוך רצון להנהיג במשרד נהלים מסודרים ומאושרים, פנתה הלשכה המשפטית במשרד לכבוד השופט ענבר, יו"ר ועדת ההיתרים, בבקשה לקבל את הנחייתו באשר למשמעות המונח "קטן ערך וסביר בנסיבות העניין", תוך התייחסות ספציפית למתנות שערכן אינו עולה על 200 ש"ח, המתקבלות על ידי עובדי ציבור במהלך ביקוריהם ברשויות מקומיות.

ביום 12.4.2000, הבהיר האפוטרופוס הכללי, כי הוא מוכן לחוות דעתו בעניין, אך אין בכוונתו להכריע בסוגיה זו.

במסגרת הנוהל החדש של המשרד, יקבע כי מתנה ששוויה אינו עולה על 50 דולר תחשב כקטנת ערך. 
על מנת להבטיח שקיפות מרבית ולמנוע לזות שפתיים, גם מתנה קטנת ערך שהחוק לא חל עליה, תרשם בספר המתנות של המשרד, אלא שלאחר מכן יהיה העובד רשאי לקבלה לרשותו. 

במסגרת הדיון שהתקיים אצל היועץ המשפטי לממשלה ביום 8.11.00, הוצגו בפני הנוכחים, בין היתר, הוראות הנוהל הנוגעות למתנה קטנת ערך. 
בדיון שהתקיים בעניין זה ביום 8.11.2000, הבהיר היועץ המשפטי לממשלה, כי נהלי המשרד לעניין מתנה קטנת ערך (לרבות קביעת השיעור של 50 דולר), אינם, על פניהם, בלתי סבירים. לאחר גיבושו של הנוהל הכללי לשירות המדינה בהתאם להנחיית היועץ המשפטי לממשלה, יפעל משרד ראש הממשלה בהתאם להוראות הנוהל שיאושר. 
נהלים בדבר קבלת מתנות 

א. ריכוז ממצאי הביקורת 

1. 
מרבית המשרדים לא קבעו כלל נהלים או הנחיות בנושא קבלת מתנות. ואלה המשרדים: האוצר, הבריאות, הבינוי והשיכון, החינוך, המשפטים, התקשורת, העבודה והרווחה, הפנים, התעשייה והמסחר, החקלאות ופיתוח הכפר, המשרד לאיכות הסביבה.
2. 
מאז נחקק חוק שירות הציבור (מתנות), בשנת 1979, ומאז הותקנו התקנות לחוק בשנת 1980, ועד מועד הביקורת, לא קבע האפוטרופוס נהלים לטיפול במתנות במשרדו. כן לא קבע האפוטרופוס נהלים לדיווח על מתנות שהתקבלו בגופים שהחוק חל עליהם, מה הם הפרטים הנדרשים בדיווח, תדירות הדיווח, סדרי העברת המתנות לרשותו וכיו"ב. כמו כן לא נקבעו נוהלי עבודה בינו ובין הוועדה. נמצא, כי אין זהות בין רשימות משרד האפוטרופוס לבין החלטות ועדת ההיתרים, שאמורות לשמש בסיס נתונים משותף של הבקשות שהופנו לוועדה, באמצעות האפוטרופוס, לקבלת היתר להחזיק במתנות. 
ב. תגובות הגופים המבוקרים

משרד ראש הממשלה 

1. 
כבר בשנת 1993 יושם במשרד נוהל ראשוני בנושא קבלת מתנות ורישומן. נוהל זה קבע הוראות בדבר רישום המתנות במלאי המשרד, ודיווח לאפוטרופוס הכללי ולוועדת ההיתרים. בחודש אוקטובר 1999, משהתברר שהוראות הנוהל משנת 1993 אינן ממצות ואינן מבטיחות באופן מספק יישום מלא של הוראות הדין, הכינה הלשכה המשפטית במשרד טיוטת נוהל חדש ומפורט. 

בהתאם לנוהג במשרד, ובתיאום עם האפוטרופוס הכללי, מתנות שהינן בעלות ערך סמלי או ייצוגי, אינן מועברות לאפוטרופוס למכירה, ונשמרות בידי המשרד, תוך רישומן באינוונטר המשרד. הנוהג נועד ליתן מענה לסיטואציות בהן ניתנת מתנה בעלת משמעות סמלית או ייצוגית, אשר מן הראוי שלא תימכר במכירה פומבית לכל המרבה במחיר. מתנה מעין זו קמה לקניין המדינה, כנדרש על פי דין, אולם היא נשארת בידי המשרד, תוך רישומה באינוונטר כנדרש. 

בשנת 2000 הכין המשרד נוהל מקיף ומפורט בנוגע לקבלת מתנות על ידי עובדי ציבור. הנוהל קובע הסדרים מקיפים ובהירים בכל הנוגע לקבלת מתנות ולטיפול בהן. בדיון שהתקיים אצל היועץ המשפטי לממשלה ביום 8.11.2000, הדגיש האפוטרופוס הכללי, כי כל מתנה שמועברת לידיו מוצעת למכירה, מבלי שיבחן ההקשר בו ניתנה. בנסיבות אלו, ובהתאם לעמדת האפוטרופוס, באחריות המשרד לבחון את המתנות בטרם העברתן לידיו, ולהישמר מהעברת מתנה בעלת משמעות סמלית, אשר מכירתה עלולה להתפרש כפגיעה בנותן המתנה. 

העתק מטיוטת נוהל חדש שגובש בשנת 1999, הועבר לעיונו של האפוטרופוס הכללי, לקבלת חוות דעתו והערותיו. לאפוטרופוס הכללי לא היו הערות לנוהל, פרט לשני סעיפים, והוא לא הביע הסתייגות נוספת ממנו.

הנוהל החדש מסדיר את מכלול ההיבטים הנוגעים לקבלת מתנות, אשר לא הוסדרו באופן מלא ומפורש בחוק ובתקנות, לרבות סדרי רישום המתנות, תיעודן ואחסונן במשרד עד להעברתן לאפוטרופוס, וכן סדרי השארת מתנות בעלות ערך סמלי וייצוגי ברשות המשרד.

לאור ההסדרים המיוחדים שבנוהל, המהווים הסדר משלים ומפורט להוראות התמציתיות בחוק ובתקנות, אישר היועץ המשפטי לממשלה את יוזמת המשרד, ואף נתן הנחיות לקידום התקנת נוהל מעין זה לכלל משרדי הממשלה. 

הנוהל מיושם במשרד ראש הממשלה מחודש מארס 2001. הנוהל החדש מסדיר את מכלול ההיבטים הנוגעים לקבלת מתנות, אשר לא הוסדרו באופן מלא ומפורש בחוק ובתקנות:

קבלת מתנות - הגדרות

תנאים לקבלת מתנות

קבלת המתנות

קליטת המתנה

רישום המתנה

הודעה לאפוטרופוס ומכתבי תודה

שמירה על המתנה

מסירת המתנה למקבל

הצבת המתנה בלשכה

העברת המתנה לאפוטרופוס

החזרת המתנה לחדר המתנות בעקבות פרישה

ספירת מלאי ומצאי של מתנות.

הגורמים הרלבנטיים במשרד פועלים על פי עקרונות הנוהל החדש.

משרד החקלאות ופיתוח הכפר

1. 
בעקבות הביקורת הוכן נוהל מתנות משרדי. הנוהל עומד לפני אישור ועדת הנהלים המשרדית.
טיפול האפוטרופוס במתנות

א. ריכוז ממצאי הביקורת 

1. 
במשרד האפוטרופוס אין מידע מרוכז ושיטתי על מתנות שהועברו אליו, ואין רשימה מסודרת מקיפה ושיטתית של כל הדיווחים שנמסרו לו על קבלת מתנות, ועל מתנות שמקבליהן ביקשו להשאירן ברשותם. אין גם רשימה מרוכזת של בקשות שהופנו לוועדה באמצעותו ורשימה מרוכזת של החלטות ועדת ההיתרים.
2. 
אין ביכולת האפוטרופוס לאתר מתנות שהועברו אליו לפני שנת 1997, ואין הוא יודע היכן הן. יתרה מזו, האפוטרופוס לא יכול להצביע על הקשר בין המתנות שהועברו אליו, לבין החלטות ועדת ההיתרים. 
3. 
בדיקת מסמכי האפוטרופוס מתחילת שנות השמונים עד אמצע שנות התשעים העלתה, כי במסמכים הנוגעים לכמה מתנות נרשם שהן נמסרו לידיו אך הן אינן בכספת שבמשרדו.
4. 
מסוף שנת 1999 ואילך פנו משרדי ממשלה אחדים למשרד האפוטרופוס, בבקשה להעביר לרשותו מתנות שהתקבלו אצלם, אולם מאחר שלמשרד האפוטרופוס אין אמצעים לקלוט מספר רב של מתנות, הוא דחה את בקשותיהם. עד מועד סיום הביקורת לא נמצא במשרד האפוטרופוס מקום לאחסון המתנות.
5. 
בעקבות בקשות של ארגונים שונים העבירה לשכת שר החוץ מתנות לארגונים, לשם מכירתן במכירות פומביות, והתמורה יועדה למימון פעילותם. הדבר נעשה ללא אישור האפוטרופוס ובלא שנרשם אילו מתנות הועברו, למי ומתי. 
6. 
מפעם לפעם מוכר האפוטרופוס מתנות שהועברו לרשותו. בשנים 1997 - 2000 הוא מכר מתנות באמצעות חברות למכירות פומביות, שנבחרו במכרז. במסגרת זו הועברו למכירה מתנות בעלות ערך היסטורי או רגשי, שנתנו ראשי מדינות, מלכים ונשיאים זמן קצר לפני מכירתן. יצוין, שמכירת מתנות כאלה, בייחוד זמן קצר אחרי קבלתן, עלולה לגרום אי-נעימות אישית ואף מבוכה דיפלומטית. 
ב. תגובות הגופים המבוקרים

משרד ראש הממשלה
5. 
המשרד מקפיד שלא להעביר מתנות שהחוק חל עליהן, אל מחוץ לרשות המשרד, אלא על פי החלטה של ועדת ההיתרים. במסגרת זו נמנע המשרד גם מהעברת מתנות לכל גוף או מטרה ציבורית. הנחיה מפורשת בענין אף ניתנה על ידי הלשכה המשפטית של המשרד. 

לנוכח ריבוי הפניות לתרומת פריט כלשהו למטרות ציבוריות, ומתוך רצון לחפש פתרונות אפשריים, אשר יסייעו לקידומן של מטרות ציבוריות ראויות וחשובות, בכפוף למגבלות הדין, פנה המשרד ביום 10.9.2000 למשרד המשפטים, וביקש כי יתן דעתו לנושא זה. 

יישום חוק שירות הציבור (מתנות), התש"ם-1979 

א. ריכוז ממצאי הביקורת 

1. 
יש לשקול את האפשרות להסדיר בחוק ובתקנות את פירוט כל הסמכויות של כל בעלי התפקידים (אפוטרופוס, ועדה, נציבות שירות המדינה, משרדי הממשלה ונושאי משרה) וקביעת גורם אחראי לתיאום ופיקוח על כל בעלי התפקידים האלה.
2. 
עד מועד סיום הביקורת לא יזם משרד המשפטים תיקון לחוק, וגם לא הותקנו תקנות נוספות מכוח החוק. 
סדרי הענקת מתנות

א. ריכוז ממצאי הביקורת 

1. 
במשרדי החוץ, החינוך, החקלאות ופיתוח הכפר לא נהוגים סדרי רישום ותיעוד של מתנות שהוענקו.
2. 
בתקנות כספים ומשק שקבע משרד האוצר, נקבע כי "המתנה תהיה קטנת ערך וסבירה לפי הנהוג בנסיבות העניין, שערכה עד 300 ש"ח". הועלה, שכמה משרדי ממשלה רכשו מתנות בסכומים גבוהים בהרבה מהסכום האמור: משרד ראש הממשלה רכש לעתים מתנות בסכומים שהגיעו ל-2,500 ש"ח כל אחת, ואף ל-4,000 ש"ח; משרד הביטחון רכש מתנות בסכומים של מאות ש"ח ואף 1,000 ש"ח כל אחת; משרד החוץ רכש מתנות בסכומים של 250 - 300 דולר כל אחת; ומשרד התיירות רכש לעתים מתנות בסכומים של 1,000 ש"ח.
3. 
מן הראוי לשקול לקבוע בהוראה סכומים מדורגים בהתאם לדרג של נותן המתנה ושל מקבל המתנה.
4. 
שרים רכשו מתקציב משרדם מתנות לשמחות ולאירועים שהוזמנו אליהם. הועלה, כי לא נקבעו כללים בנדון. גם לא נקבעו כללים בדבר סכום המתנה שראוי לתת לבר מצווה, לחתונה וכיו"ב, על חשבון המשרד, ובאילו נסיבות רשאי השר להוציא את הסכום מחשבון המשרד.
5. 
בספטמבר 2000 עשה משרד ראש הממשלה ספירת מלאי של המתנות שרכש במהלך השנים לשם הענקתן. במסגרת ספירת המלאי נבדק המצאי והתברר, שהמשרד לא עשה השוואה בין מלאי המתנות הקיים לבין רשימת המלאי שנעשתה בספירת המלאי הקודמת. יוצא אפוא, שהמשרד אינו יודע אם חסרות מתנות במלאי.
ב. תגובות הגופים המבוקרים

משרד החקלאות ופיתוח הכפר

1. 
בעקבות הביקורת הוכן נוהל מתנות משרדי. הנוהל עומד לפני אישור ועדת הנהלים המשרדית.

משרד ראש הממשלה 
2. 
הוראת התכ"ם המגבילה את שווי המתנה המוענקת על ידי המשרד ל- 300 ש"ח, ניתנה באופן כללי, ובהתייחס לכל משרדי הממשלה. באופן רגיל, ובמסגרת פעילותו השוטפת של המשרד, המשרד אכן מקפיד שלא להעניק מתנות ששווין עולה על הסכום האמור. אולם, פעילותו של משרד ראש הממשלה כוללת גם מפגשים ואירועים בהשתתפות אישים רמי דרג, המחייבים הענקת מתנה רשמית מכובדת. באירועים מעין אלו המשרד נאלץ להתאים את עצמו לתקנים המקובלים בעולם לעניין זה: במפגשים מעין אלו מוענקות לרוב לראש הממשלה או לנציגים רשמיים אחרים של המדינה, מתנות יקרות ערך, אשר ערכן עומד לפעמים על אלפי דולרים. המשרד אינו מעניק בנסיבות מעין אלו מתנה שווה בערכה לזו המתקבלת, ומסתפק בהענקת מתנה רשמית מכובדת, כמתחייב מאופי המעמד.

מוכן עתה במשרד נוהל חדש לעניין הענקת מתנות, שיחליף את הנוהל הקיים משנת 1998. הנוהל נועד להסדיר את מכלול ההיבטים הנוגעים להענקת מתנות, ומתייחס בין היתר למצבים אשר בהם יש להעניק מתנה ששוויה עולה על 300 ש"ח. עם השלמת הנוהל המשרד יפנה לחשב הכללי באוצר, ויבקש את אישורו כגורם המוסמך לנוהל זה.

5. 
במשרד קיים חדר מתנות בו מאוחסנות מתנות המיועדות להענקה. בעבר, בעת הענקת מתנה נעשה רישום ידני באשר למתנה הניתנת, שוויה, זהות הנותן והמקבל, ותאריך ההענקה. אולם, עקב מגבלות של תוכנת ניהול המלאי שהופעלה ביחס לחדר המתנות, לא עודכנו נתוני המלאי בחדר בעקבות מסירת מתנה. 

במסגרת פעולות המשרד להנהיג נהלי עבודה מסודרים בכל הנוגע לקבלת מתנות והענקתן, מופעלת משנת 2000 תוכנה חדשה לניהול מלאי, המאפשרת עדכון רציף של הנתונים בזמן אמת, עם הוצאת המתנה מהחדר לשם הענקתה. המשרד יקפיד על עריכת ספירת מלאי בחדר המתנות למסירה, אחת לרבעון, תוך עריכת השוואה לנתוני ספירת המלאי הקודמת, באופן שיבטיח קיומו של מידע עדכני ומדויק, בכל הנוגע למלאי חדר המתנות למסירה. 
עמידות מבנים ותשתיות ברעידות אדמה

הגופים המבוקרים: משרד הבינוי והשיכון; המשרד לאיכות הסביבה; משרד הפנים, המועצה הארצית לתכנון ובנייה, ועדה מחוזית לתכנון ובנייה - אילת, ועדה מחוזית לתכנון ובנייה - חיפה, ועדה מחוזית לתכנון ובנייה - תל-אביב; משרד התשתיות הלאומיות; רשות הנמלים והרכבות; רשות שדות תעופה; צבא הגנה לישראל - פיקוד העורף; האגודה לתרבות הדיור; חברת בתי זיקוק לנפט

א. ריכוז ממצאי הביקורת

יישום החלטות הממשלה

1.
בנוגע ליישום החלטת הממשלה ממארס 1990, עולה, כי 11 מ-15 משרדי הממשלה שדיווחו, טרם החלו בביצוע החלטת הממשלה. ארבעה ממשרדי הממשלה דיווחו כי יישמו את ההחלטה באופן חלקי ועשו סקרים, אך לא יישמו את כל ההמלצות שהובאו בסקרים אלה בדבר חיזוק המבנים: המשרד לביטחון הפנים, משרד הביטחון ומשרד התשתיות חיזקו חלק ממתקניהם, ומשרד הבריאות עשה סקר באחד מבתי החולים שהוא מפעיל, ומתכוון לעשות סקרים בשאר בתי החולים וקופות החולים שהוא מפעיל. מכאן שבנוגע ליישום החלטות הממשלה בדבר בדיקת עמידותם של מתקנים ומבנים שבאחריות הממשלה וחיזוקם על פי הצורך - כמעט לא נעשה דבר. 

2.
תקנות הקושרות אישור תוספות בנייה לחיזוק המבנה בידי הדיירים, עשויות להיות תמריץ לבעלי הנכסים לחזק מבנים, בלא שימוש בכספי ציבור. שר הפנים דאז לא השיב על הצעת מנהלת מינהל התכנון ולא פעל להקמת הצוות המשותף של משרדי הממשלה. שר הפנים דאז לא השיב למשרד מבקר המדינה בעניין זה.

פעולות שבאחריות משרד השיכון

3.
מנתוני סקרים לבחינת עמידות מבנים במקרה של רעידת אדמה בקרית שמונה, טבריה, ובית שאן, עולה כי 2,110 דירות שבנה משרד השיכון בקריית שמונה ו-2,420 דירות שבנה משרד השיכון בטבריה, צפת ובית שאן אינן עומדות באמות המידה שקבעו הסוקרים לעמידות ברעידות אדמה. מדובר במספר רב של דירות, ומן הראוי היה שמשרד השיכון ישקול החיזוק הדרוש לכן, אך הוא לא עשה זאת. 

4.
בעקבות ממצאי סקר, הזמין משרד השיכון בשנת 1996 ממהנדס חיצוני תכנון חיזוקים לחמישה טיפוסי מבנים בקריית שמונה; החיזוקים המתוכננים כללו תוספת יסודות וחיזוק רכיבים נושאים בקומת הקרקע. במועד סיום הביקורת, נובמבר 2000, טרם החל משרד השיכון בחיזוק אותם מבנים.
5.
באוגוסט 1999 הכין פיקוד העורף תרחיש של רעידת אדמה בחוזק של 6.0 דרגות בסולם ריכטר שמוקדה בדרום ים המלח, ובו בחן במפורט את הנזקים הצפויים בעיר ערד. לצורך התרחיש סקר פיקוד העורף את כל 1,951 המבנים בערד והעלה, כי צפוי ש-13 מבנים יתמוטטו, ל-66 ייגרם נזק כבד ול-62 נזק בינוני. אף שממצאי התרחיש נמסרו למשרד השיכון ולעיריית ערד, לא פעלו גופים אלה לחיזוק המבנים הצפויים להתמוטטות או לנזק כבד. 

6.
משרד השיכון שיכלל מדי פעם בפעם את הכלים התיאורטיים לסקירת המבנים וחזר וסקר מבנים שכבר נסקרו. בה בעת, במשך יותר מעשר שנים לא חיזק המשרד ולו מבנה אחד. משרד מבקר המדינה העיר למשרד השיכון, כי אף שמדובר בסכום ניכר, פריסתו על פני שנים רבות יכולה לסייע לעמוד בנטל התקציבי של חיזוק המבנים שבבעלות הממשלה. 

7.
בדצמבר 1990 שיווק משרד השיכון מגרשים בשכונה שתכנן בחיפה. בדיקת תיקי הבנייה של 14 מבנים שנבנו בשכונה העלתה, כי לחישובים הסטטיים הנוגעים אליהם לא צורפו הנתונים הטכניים ששימשו בסיס להכנתם ובכלל זה ממצאי בדיקות קרקע וקידוחי ניסיון. 

8.
בשנת 1995 החל משרד השיכון בהקמת הוסטל ל"דיור מוגן" לקשישים באילת. בדיקת החישובים הסטטיים הנוגעים למבנה העלתה, כי הם לא הביאו בחשבון את הכוחות האופקיים הפועלים ברעידת אדמה.

פעולות שבאחריות משרד הפנים

9.
בדיקת הוראותיהן של 12 תכניות מתאר ארציות העוסקות בבנייה ותשתיות שבתוקף, אשר ב-6 מהן נעשו שינויים לאחר החלטת הממשלה ממארס 1990, העלתה כי רק באחת מהן (תמ"א 32 – תכנית מתאר ארצית למשק הגפ"מ - גז פחמימני מעובה), שאושרה ביולי 2000, הובאו בחשבון סיכונים סיסמיים. 

10.
תמ"א 31 לא כללה את הסיכונים מרעידות אדמה בין הנושאים שיש להתחשב בהם בעת דיון בתכניות במוסדות התכנון. בתשריט ההנחיות הסביבתיות של תמ"א 31 לא סומנו האזורים הרגישים לסיכון הסיסמי. לפיכך בתמ"א 31 לא הובאו בחשבון השיקולים הסיסמיים בקביעת האסטרטגיה התכנונית המשולבת לבנייה, לפיתוח ולקליטת העלייה.

11.
מפת העוצמות סיסמיות מרביות במרכז וצפון ישראל, לא כללה את השטח שמדרום לבאר שבע, שהוא כמחצית משטח המדינה. מכאן, שמתכנני תמ"א 35 לא בחנו את ארבע החלופות בהתחשב בסיכון הסיסמי בדרום הארץ, שבו נמצאת, בין היתר, העיר אילת, שבשטחה עובר השבר הסורי-אפריקני, ועל פי כל החלופות יהיה בה "מרקם עירוני מגובש". יודגש, כי אף על פי שלא היו בידיהם נתונים על הסיכונים הסיסמיים בדרום הארץ, קבעו המתכננים כי אין בסיכון הסיסמי כדי לגרום להעדפת חלופה זו או אחרת.

12.
מתכנני תמ"א 35 לא כללו בהוראות התכנית את ההנחיות הסיסמיות, למעט הנחיות הנוגעות להקמת מפעלים חדשים, וכמו כן לא כללו מפת סיכונים סיסמיים בין תשריטיה.

13.
בין יעדי ההתחדשות העירונית שצוינו בתמ"א 35, לא צוין שיפור עמידות המבנים הקיימים ברעידות אדמה, וממילא לא נקבעו בה האמצעים להשגת יעד זה. 

14.
הוועדות המקומיות של אילת וחיפה לא פעלו להכנת סקרים סיסמיים שלפי ממצאיהם ייקבעו בתכניות המתאר המקומיות של ערים אלה המגבלות על בניית מבנים חדשים וייקבע הצורך בחיזוק מבנים קיימים בשתי הערים, כדי שיעמדו ברעידות אדמה. 

15.
בדיקת הוראותיהן של תכניות המתאר המקומיות לאילת ולחיפה העלתה, כי בתכנית המתאר לאילת לא נאמר דבר בעניין חיזוק שלדי המבנים הקיימים; הוראות תכנית המתאר לחיפה העוסקות ב"שטחי שיקום" שיש בהם בניינים ישנים, אינן מתנות את מימוש זכויות הבנייה בחיזוק שלדי המבנים לשיפור עמידותם ברעידות אדמה. יודגש, כי רוב המבנים בשטחי השיקום הוקמו בטרם הוחל התקן. 

16.
נעשו סקרים סיסמיים רק לקראת תכנונן של שתי שכונות באילת ושכונה אחת בחיפה ואולם ממצאי הסקר הנוגעים לשכונה א' לא באו לידי ביטוי בהוראות התכנית ובתשריטיה.

17.
למרות ממצאי הסקרים, בהוראות התכנית לא נאמר דבר על הסיכון הסיסמי בשטח שכונה א' ועל מגבלות הבנייה שיש לקבוע על פיו, ובתשריטים לא סומנו רצועות השברים האסורות לבנייה. יוצא, שאף על פי שנעשה סקר סיסמי לגבי השטח המיועד לשכונה, תוצאותיו לא באו לידי ביטוי בהוראות תכנית השכונה.

18.
במועד סיום הביקורת לא היה התקן ל"ממונה (סקר הנדסי ותשתית)" מאויש. מינהל התכנון גם לא שילב מומחים בתחום הסיסמי בוועדות ההיגוי של תכניות המתאר הארציות. משרד מבקר המדינה העיר למשרד הפנים כי תיאור התקן בנציבות שירות המדינה לא שונה. מכל מקום, בהכנת תכניות המתאר שתוארו לעיל לא שותפו "יועצים או גורמי חוץ". 

19.
בשנת 1994 הכין משרד הפנים טיוטה לתיקון חוק התכנון כנדרש, אולם לא קידם את הליכי החקיקה, שכן לפי עמדתו, על משרד העבודה והרווחה לקבוע בחקיקה את כישורי המהנדסים הבודקים ולדאוג לרישוים, ורק לאחר מכן יוכל הוא לחייב בתקנות התכנון את בדיקת החישובים הסטטיים בידי מומחים אלה. ואילו משרד העבודה והרווחה קבע את הכישורים הנדרשים ממהנדס בודק ואת דרך רישויו, אך טרם יישם את החלטת הממשלה בדבר חקיקה בהתאם.

20.
15 שנים לאחר שהחלה הממשלה בדיונים לקביעת הליך של ביקורת תכניות בנייה, טרם יושמה החלטתה בעניין זה, וממילא טרם יושמו סעיפי התקן העוסקים בחובת הביקורת על התכנון ועל הביצוע בידי מהנדס בודק. 

21.
עד מועד סיום הביקורת, נובמבר 2000, לא יישם משרד הפנים את החלטת הממשלה בדבר חיוב התקנת מדי תאוצה במבנים רבי קומות באזורים שיש בהם סיכון סיסמי גבוה.

22.
עד מועד סיום הביקורת, נובמבר 2000, לא הכין משרד הפנים את רשימת המתקנים הרגישים, כמתחייב מהחלטת הממשלה.

פעולות שבאחריות המשרד לאיכות הסביבה
23.
בדיקת ההנחיות להכנת תסקירים בנוגע ל-119 תכניות בנייה ופיתוח, שהוציא אגף התכנון במשרד לאיכות הסביבה, בשנים 1995 – 2000, העלתה, כי רק בנוגע ל-28 תסקירים ניתנו הנחיות לבחינת סיכוני רעידות אדמה. בין היתר לא נדרשה בחינת הסיכון הסיסמי בהנחיות הנוגעות לתכנית לתחנת הכוח בקריית שמונה שניתנו בדצמבר 1995 ובהנחיות הנוגעות לתחנת הכוח גזר שניתנו בינואר 2000. יצוין, כי על פי מפת התקן, הסיכון הסיסמי באזור קריית שמונה הוא הגבוה ביותר בארץ. המשרד לאיכות הסביבה לא דרש בחינת הסיכון הסיסמי גם בהנחיות הנוגעות למפעלים ואזורי תעשייה הממוקמים באזורי סיכון סיסמי גבוה, ובהן ההנחיות הנוגעות למפעלים פטרוכימיים בחיפה מיולי 1998 וההנחיות הנוגעות לתכנית המתאר של מפעלי ים המלח מאוגוסט 1999.

24.
באפריל 2000 דיווח מנהל אגף רישוי עסקים ותשתיות במשרד לאיכות הסביבה לוועדת ההיגוי, כי אין בידי המשרד הידע הדרוש לבדיקת נתוני התסקירים. מכאן, שגם כאשר עסקו התסקירים בסיכון הסיסמי, לא בדק המשרד לאיכות הסביבה את משמעותם, וממילא לא קבע על פיהם הוראות תכנוניות מתאימות. 

פעולות שבאחריות משרד האוצר

25.
על הצורך בבדיקת התוצאות האפשריות של רעידת אדמה בישראל עמדה הממשלה בהחלטתה ממארס 1990, והיא הטילה בה על משרד האוצר "לבחון את המשמעויות הכלל-משקיות העלולות להיגרם עקב רעידת אדמה; לבחון משמעויות חברתיות-כלכליות; לבחון את הערכות המערכות השונות לצורך כך יקים משרד האוצר ועדה בראשות נציג המשרד ... הוועדה תגיש לועדת השרים את מסקנותיה תוך שנה". משרד האוצר הסתפק בכך שדיווח לוועדת ההיגוי, כי לא הקים את הוועדה כמתחייב מהחלטת הממשלה. משרד האוצר לא השיב למשרד מבקר המדינה בעניין זה.

ב. תגובות הגופים המבוקרים

משרד הפנים

5-4.
בעקבות הביקורת, פנתה לשכת התכנון המחוזית בחיפה למכון הגיאופיזי והגיאולוגי לקבלת מידע ותשריט סיכונים, לשם הטמעתו בתוכנית מיתאר מחוזית למחוז חיפה, מספר 6. התקיימה פגישה בין הצדדים, שבעקבותיה הובטח ע"י נציגי המכונים, להעביר לוועדה המחוזית את החומר.

בהכנה, לקראת הפקדה, תכנית מיתאר מחוזית למחוז חיפה, מספר 6. היות ותכנית זו נמצאת בתהליך תכנון והפקדה, ניתן לכלול בה סעיפים והנחיות למיזעור פגיעה אפשרית מרעידות אדמה.

בפרק מספר 10 "הוראות לגבי איכות סביבה ותשתיות" נכלל סעיף רלוונטי כלהלן: 

"10.4.3 סקר סייסמי

לא יאשר מוסד תכנון תכנית באזור בעל רגישות סייסמית, המייעדת שטח לשימושים ולמתקנים, בהם ריכוז גבוה של חומרים מסוכנים וחומרים מזהמים, אלא בליווי תזכיר סייסמי, הקובע הנחיות הנדסיות בהתייחס לעוצמה ולתדירות הפעילות הסייסמית בתחום התכנית."

הוועדה המחוזית לתכנון ולבנייה חיפה, דנה בתמ"מ 6 בישיבה מספר 16 מיום 02.01.2001, והחליטה בין היתר כלהלן:

"הוועדה מחליטה להוסיף השלמות ותיקונים נוספים להחלטת הוועדה כלהלן:

1.
סקר סייסמי:

1.1
להעביר ההוראה לפרק מיוחד במקום סעיף בתוך פרק ההוראות לאיכות סביבה.

1.2 
ייבחן עם המכון הגיאולוגי והמכון הגיאופיסי נוסח ההוראה, וצורך בהשלמות והאפשרות לסימון בתשריט התכנית, את השטחים הרגישים מבחינה סייסמית."

12.
הסעיף בהוראות תמ"א/35 בנושא חידוש עירוני, הורחב, וכולל "טיפול במבנים מסוכנים וחיזוק מבנים שאינם עומדים בתקן לרעידות אדמה.

20.
הקהילה המקצועית: לשכת המהנדסים והאדריכלים, איגוד המהנדסים לבנייה ותשתיות, הפקולטה להנדסה אזרחית בטכניון וגורמים נוספים, ממשיכים בדיון בנושא ביקורת תכניות בנייה. אין עדיין הסכמה על הדרך הרצויה והיעילה לביקורת. משרד הפנים יישם ויחייב בתקנות התכנון והבנייה כל פתרון שייקבע על ידי הגורמים שנושא זה באחריותם. עמדת משרד הפנים היא כי משרד העבודה והרווחה צריך לקבוע את הכישורים הנדרשים למומחיות זו, ולרשום את המהנדסים הבודקים.

ועדת ההיגוי להיערכות לטיפול ברעידות אדמה

20.
בדיון בבג"צ שנערך לקראת סוף 2000, בעקבות עתירה של מומחים ליציבות מבנים שדרשו חיוב ביקורת על תכנון וביצוע בידי מהנדס בודק, צירף בג"צ את ועדת השרים כצד למשיבים. בעקבות זאת, קיימה ועדת ההיגוי דיון בהשתתפות נציגי משרדי הפנים, עבודה ורווחה ובינוי ושיכון, לצורך הבהרת עמדותיהם. דיון שני נערך בהשתתפות נציגי המשרדים והעותרים לבג"צ. דיון שלישי עתיד להיערך ב-2 באפריל 2001, ובו ישתתפו גם נציגי ארגוני המהנדסים, האדריכלים וההנדסאים. המטרה הינה לשמוע את דעתם לגבי ארבע הצעות שונות לאכיפת תקן הבנייה לעמידות מבנים ברעידות אדמה. עם סיום הדיונים תגבש ועדת ההיגוי את המלצותיה, ותקבע את השיטה הישימה ביותר שתבטיח את התכנון האנטי סייסמי.


ועדת ההיגוי תקיים יום עיון למקבלי ההחלטות בחיפה והסביבה, לצורך העלאת המודעות שלהם בנושא. בנוסף, תרגיל מל"ח לרעידת אדמה, מתוכנן השנה לאיזור חיפה והצפון.

המשרד לאיכות הסביבה
23. 
עפ"י החלטת ממשלה חמ/26, החל המשרד לאיכות הסביבה, מדצמבר 2000, לשלב בכל ההנחיות לבצוע תסקיר השפעה על הסביבה, הנחיות בנושא רגישות סיסמית על פי הפירוט הבא:

תת סעיף חדש, סייסמולוגיה

יש לזהות את רמת מקדם העוצמה הסייסמית, ע"פ המצוין בתקן הישראלי 413.

יש להתייחס לאפשרות קיומם של שברים גיאולוגים פעילים בתחום הפרויקט.

יש להתייחס לתופעות של הגברת התנודות הסייסמיות עקב תנאי תשתית או התנאים הטופוגרפיים (ניתן להיעזר במפה ליטולוגית להגברה של תנודות הקרקע של המכון הגיאולוגי).

יש להתייחס לתופעות של כשל גיאוטכני, כגון גלישת קרקע או התנזלות קרקע.
פרוט הסיבות לעדיפות המיקום המוצע

במקרה של חלופות, יש להוסיף גם בחינת חלופות בהתייחס לרגישות הסייסמית.

מבנים ומתקנים

יש לפרט את השיטות והחומרים, המבטיחים עמידות המתקן המתוכנן לרעידות אדמה, כמו למשל משככים, משקולות וכדומה.

פרוט והערכה של השפעות סביבתיות

תיאור ההשפעה על הסביבה כתוצאה מרעידת אדמה, בהתייחס לזיהום קרקע, אויר, מים, ים או ארוע חמ"ס.

תאור האמצעים הספציפיים למניעת הזיהומים הנ"ל או ארוע חמ"ס, במקרה ותתרחש רעידת אדמה.

תאור האמצעים הספציפיים לטיפול בזיהומים הנ"ל או ארוע חמ"ס, במקרה והתרחשה רעידת אדמה.

הצעה להוראות התכנית

תתוסף בקשה להוראות לתקנון התכנית, אשר יכללו את ההנחיות ההנדסיות והשיטות העדכניות ביותר לעמידה ברעידות אדמה, ולמזעור הנזק האפשרי כתוצאה מרעידת אדמה.

כמו כן קבע המשרד באלו מקרים יש להוסיף הנחיות אלו.

המשרד הוסיף את ההנחיות הנ"ל לתסקירים של:

- עורף נמל חיפה.

- פי גלילות.

- תחנות קבלה חופיות לגז טבעי: קצ"א, אשקלון, אשדוד, רידינג, חיפה.

- טרמינל עין עברונה.

24. 
כדי לבדוק ולהעריך את הנתונים שבתסקירים, יועברו התסקירים לבדיקה למומחים מהמכון הסייסמולוגי. נושא זה סוכם עם מנהל המכון הסיסמולוגי, שיבדוק את שני התסקירים הראשונים ללא תמורה. 


למשרד לאיכות הסביבה אין תקציב למימון בדיקת כל התסקירים שיוגשו והמשך הבדיקה מותנה בתקציב מיוחד.

עמידות מפעלים ותשתיות באזור מפרץ חיפה 
ברעידות אדמה

א. ריכוז ממצאי הביקורת

1.
על תמ"א 35, שהיא תכנית משולבת, להביא בחשבון את הסיכונים הסיסמיים בנוגע למפעלים ותשתיות לחומרים מסוכנים ודלקים באופן מלא. על הממשלה להשלים בהקדם את ניסוח הצעת "חוק קווי תשתיות", שיש בו כדי לתרום להקטנת סיכוני שינוע חומרים מסוכנים.
2.
במועד סיום הביקורת, נובמבר 2000, טרם השלים המשרד לאיכות הסביבה את נתוני הסיכון הסיסמי החסרים, וממילא טרם השלים מינהל התכנון את הליכי תכנונה ואישורה של תמ"א 30 (הכנת תוכנית מתאר ארצית לדרום מפרץ חיפה).

3.
במשך השנים הוקמו מפעלים ותשתיות באזור סיסמי רגיש ובסמיכות לאזורי מגורים צפופים בלא התחשבות בבעיות גיאוטכניות וללא פיקוח ובקרה נאותים של מוסדות התכנון; גם כשהחליטה הממשלה על הצורך בבחינת הסיכונים הסיסמיים הדבר לא הופנם ולא בוצע.

4.
הוועדה המחוזית חיפה לא עשתה סקר סיכונים סיסמיים כבסיס לתכנון ולא בחנה אפשרויות לקבוע שימושים אחרים בשטח הזיכיון ולהעתיק את המפעלים מאזורי הסיכון הסיסמי ומריכוזי האוכלוסייה. הוראות התכנית לא כללו כל הנחיות להבטחת עמידות המתקנים באופן שיקטין את הסיכון ברעידות אדמה ולא התנו פיתוח נוסף של המפעלים בשיפור עמידותם של המתקנים הקיימים.

5.
בדיקת ארבע תכניות מפורטות להקמת מפעלים ומתקנים בשטח הזיכיון, שהוכנו בשנים 1982–1998, העלתה כי בהוראותיהן לא נכללו הנחיות לצמצום הסיכון הנובע מרעידות אדמה. בהחלטת הממשלה ממארס 1990 לא נאמר דבר על מתקנים שאושרו והוקמו עוד לפני קבלתה; אחת התכניות אושרה לאחר החלטת הממשלה. מכאן שבכל הנוגע לתכנית זו לא יישמה הוועדה המחוזית את החלטת הממשלה ממארס 1990. 

6.
מעיון בסקר סיכונים סיסמי שבדק מתקנים שנבנו לאחר 1978 עולה, כי לגבי 11 מ-20 המתקנים שנבדקו ב-1991, ציינו מכיני סקר סיכונים ב' עבודות שיש לבצע כדי לחזקם לשם שיפור עמידותם ברעידת אדמה. במועד הביקורת טרם יישמה בז"ן את המלצות סקר סיכונים ב' במלואן, ובכלל זה, ביצוע סקר תגובת הקרקע לרעידות אדמה. 

7.
בסקר סיכוני רעידות אדמה שהזמינה בז"ן בשנת 1978 ובסקר סיכונים סיסמי שבדק מתקנים שנבנו לאחר 1978, נבדקו "נזק סטרוקטורלי ישיר" בלבד, קרי הנזק למתקני בז"ן עצמם. בז"ן לא עשתה סקר להערכת אבדן חיי האדם, הנזקים הצפויים לאוכלוסייה שבקרבת המפעלים, הנזקים לאיכות הסביבה והנזקים למי התהום כתוצאה מן הפגיעה במתקניה ברעידת אדמה. גם הרשויות האחראיות לטיפול באסונות טבע, ובהן המשרד לאיכות הסביבה, פיקוד העורף ואיגוד ערים חיפה, לא דרשו מבז"ן לעשות סקר כזה ואף לא עשו סקר כזה בעצמם. על כן אין בידם מידע היכול לשמש בסיס לקביעת סדרי היערכות נאותים לטיפול באירוע של רעידת אדמה. 
8. 
גם אם מבנים ומתקנים במפרץ חיפה תוכננו בשעתם לפי התקן, תכנון זה אינו מתאים לרמת הסיכונים הסיסמיים הצפויה באזור לפי ההערכות העדכניות. לדעת משרד מבקר המדינה, הערכות המומחים בדבר הכפלת שיעור הסיכון הסיסמי באזור מפרץ חיפה מחייבות לבחון את עמידותם של המבנים הקיימים, ובמיוחד של מפעלים ומתקנים המכילים דלקים וחומרים מסוכנים, ברעידות אדמה. 

ב. תגובות הגופים המבוקרים

משרד התשתיות הלאומיות

1.
עקרונות "חוק קווי תשתיות" נוסחו במשותף על ידי משרדי התשתיות ואיכות הסביבה. משרד התשתיות יסיים את ניסוח הצעת החוק במהלך שנת 2001, ויעבירו לאישור הממשלה.

המשרד לאיכות הסביבה

2.
ביצוע הסקר מותנה במציאת התקציב הנדרש. אין בכוונת וביכולת המשרד לאיכות הסביבה לממן ביצוע סקר זה, מלבד הליווי המקצועי בבחירת הגורם המבצע, הביצוע, הבדיקה והאישור של הסקר.


לאחר שהסקר יבוצע, יעביר המשרד לאיכות הסביבה את הנחיותיו בנושא מיגון מתקנים בפני רעש אדמה (עפ"י המלצות הסקר), לכל המפעלים הרלוונטים, באמצעות הטלת תנאים נוספים בהיתר רעלים וברשיון עסק.

עמידות מבנים באילת ברעידות אדמה

א. ריכוז ממצאי הביקורת

1.
בסיור שעשו נציגי משרד מבקר המדינה במאי 2000, נבדקו 6 מ-20 המבנים ששלדם נפגע ברעידת האדמה ושחיזוקם נכלל בחוזה עם חברת התכנון. הועלה, כי אף לא במבנה אחד לא תוקנו נזקי רעידת האדמה. העירייה לא פעלה לתיקון הנזקים או לחיוב הדיירים לתקן אותם. 
2.
רוב המבנים ששופצו אינם דווקא המבנים ששלדם נפגע ברעידת האדמה. עוד הועלה, כי במבנים ששלדם נפגע וששופצו בסיוע העירייה והאגודה לתרבות הדיור, לא כלל השיפוץ את חיזוק שלד המבנה. התוצאה היא כי לא בוצעה המשימה - חיזוק המבנים ששלדם נפגע ברעידת האדמה. 
3.
משרד מבקר המדינה גם בדק את הליכי אכיפת תקנות התכנון והתקן בהליכי הרישוי וההקמה של שלושה מבנים שנפגעו ברעידת האדמה והעלה, כי שלושת המבנים הוקמו שלא לפי היתרי הבנייה שהוציאה הוועדה המקומית. מתכנני שלדי המבנים ביקשו להסיר את אחריותם להקמת המבנים, לאחר שהם, או מחלקת הפיקוח על הבנייה, גילו כי המבנים הוקמו בשונה מן התכניות שהכינו ואשר אושרו. בדיקת תיקי הבנייה של שלושת המבנים העלתה, כי באחד מהם לא נמצאו חישובים סטטיים, ובשניים החישובים הסטטיים שנמצאו לא כללו חישוב הנוגע לרעידות אדמה. בשלושת התיקים נמצאו בדיקות איכות בטון חלקיות; בשני תיקים היו חלק מבדיקות איכות הבטון לא תקינות. נתונים אלה, שהיו ידועים לוועדה המקומית, לא מנעו ממנה לאשר את אכלוס המבנים.

4.
נוכח מצב המבנים בעקבות רעידת האדמה, מן הראוי היה שמשרד השיכון יקבל החלטות אופרטיביות בדבר תיקון הנזקים, אך הדבר לא נעשה. 

5.
העירייה והוועדה הבין-משרדית לא פעלו בסמוך לקבלת הדוח להבטחת עמידות בית מלון א', ברעידת אדמה.

6.
מהנדס המלון המליץ למפות את כל המקומות שנפגעו במלון, אך הדבר לא נעשה. גם לאחר שניזוק המלון, לא עמדה העירייה על קיום בדיקה מעמיקה של עמידותו ברעידות אדמה ועל חיזוקו על פי הצורך. המלון ועיריית אילת לא השיבו למשרד מבקר המדינה בעניין זה.

7.
אף שאילת ממוקמת באזור סיסמי רגיש, הוראות תכנית מתאר אילת אינן עוסקות בהשפעת הסיכון הסיסמי על הבנייה בתחומה. לדוגמה, תכנית מתאר אילת מאפשרת הכנה ואישור של תכניות מפורטות להקמת בתי מלון רבי קומות בתחום קו השבר שבחוף הצפוני, אף על פי שהבנייה על קו השבר אסורה לפי התקן.
8.
הוועדה המקומית אישרה את הבקשה בפברואר 1997 בלא שדרשה לשנות את מיקום המבנה כדי שלא ייבנה על רצועת קו השבר, והוא הוקם בתחום האסור לבנייה. עוד הועלה, כי בעל המגרש בנה את המבנה בסטייה מהיתר הבנייה שקיבל, ולמרות זאת לא מנעה הוועדה המקומית את אכלוס המבנה. יש לראות בחומרה את העובדה שאף על פי שנעשתה הערכה של הסיכון הסיסמי בשטח הרובע, לא סומן אזור הסיכון הסיסמי במלואו, וכן את אישור הוועדה המקומית להקמת בית מגורים על רצועת קו שבר פעיל, שהבנייה בה נאסרה. 
9.
התקן קובע כי יש למנוע הקמת מבנים משני עברי שבר גיאולוגי מאובחן. למרות זאת שדה התעופה של אילת ממוקם בתחום רצועת השבר האסורה לבנייה על פי התקן. הועלה, כי בשנים 1987-1988 בנתה רש"ת בשטח מסוף הנוסעים של שדה התעופה אילת ללא היתר בנייה, ובנובמבר 1994 התחילה בעבודות הרחבה של המסוף, ללא היתר בנייה. כעבור שנה ממועד תחילת הבנייה הגישה המדינה לבית משפט השלום כתב אישום נגד רש"ת ונגד המתכננים והקבלן שעסקו בתכנון העבודות ובביצוען ללא היתר. באוגוסט 1996 נתנה הוועדה המקומית לרש"ת היתר בנייה אף על פי שלא קיבלה את החישובים הסטטיים הנוגעים לעבודות הבנייה. 
10.
מניתוח קווי השבר שסומנו בתכניות המפורטות של רובע שחמון עולה כי קיימת סבירות שמתחם בית החולים נמצא בתחום קו שבר גיאולוגי שחלקים ממנו מופו; למרות מידע זה, לא פעלה הוועדה המקומית אילת להשלמת מיפוי השברים, לשם קביעת מגבלות על בניית מבנים חדשים ולבדיקת הצורך בחיזוק המבנים והמתקנים במתחם בית החולים. על אף האמור, העלתה הביקורת כי בשטח בית החולים הקימה קופת החולים מבנה ציבור, המוצב על גבי קומת עמודים, ללא היתר בנייה. הוועדה המקומית אילת לא נקטה הליך משפטי נגד קופת החולים.

11.
בבדיקת הסיבות להיווצרות הסדקים שעשו נציגי משרד מבקר המדינה, במאי 2000, התברר, שבניגוד לתכניות לא הוקם עמוד בטון בפינת המבנה, וייתכן שהדבר פוגע ביציבות שלד המבנה. עוד הועלה שהוועדה המקומית נתנה היתר לבניית המרכז המסחרי אף על פי שהחישובים הסטטיים שנמצאו בתיק המבנה לא עסקו בכוחות האופקיים הפועלים בעת רעידת אדמה, ולא כללו נתוני ביסוס, מידע על סוג הקרקע, ממצאים של קידוחי ניסיון והמלצות של מהנדסי קרקע, כנדרש בתקנות התכנון. מכאן שלא היו בידי הוועדה המקומית הנתונים הדרושים להוכחת יציבות המבנה, ואסור היה לה לתת היתר לבנייתו. 

אכיפת תקנות התכנון והתקן

א. ריכוז ממצאי הביקורת

1.
11 מ-25 תיקי הבנייה הרשומים בכרטיסיות במשרדי הוועדה המחוזית חיפה, אינם נמצאים במשרדי הוועדה המחוזית. בהעדר תיקי רישוי אין הוועדה המחוזית יכולה לבדוק אם הקמת מתקנים חדשים או ביצוע שינויים במתקנים הקיימים תואמים את היתרי הבנייה שניתנו בעניינם. 

2.
הקמת מבני ציבור ומבני מגורים, מפעלים ומתקנים, לא נמנעו הוועדות המקומיות של חיפה, אילת ותל אביב והוועדה המחוזית של חיפה מלתת היתרי בנייה למבקשים. לדעת משרד מבקר המדינה, על הרשויות השלטוניות למצוא את הדרך הראויה לבדוק אם החישובים הסטטיים והקמת המבנים עומדים בתקן, כדי למנוע הקמת מבנים העלולים להתמוטט ברעידת אדמה.
3.
בעיריית חיפה בדק משרד מבקר המדינה 17 תיקי בנייה ואת הנחיות העירייה ליזמים המקימים מבנים בתחומה, ובעיריית אילת בדק 27 תיקי בנייה. הועלה, כי הוועדה המקומית אילת והוועדה המקומית חיפה לא עמדו על קבלת בדיקות בטון סמוך למועד עריכתן.

משרד ראש הממשלה
הטיפול בבקשות לתמיכה מכספי עיזבונות 
וסדרי התמיכה בשתי עמותות

הגוף המבוקר: משרד ראש הממשלה

א. ריכוז ממצאי הביקורת

1.
עד מועד סיום הביקורת בנובמבר 2000, לא הכין המשרד את המבחנים למתן חוות דעת והמלצה בעניין התמיכה.
2. 
ועדת התמיכות המליצה ל"ועדה הציבורית לקביעת ייעודם של עיזבונות לטובת המדינה", לאשר בקשות לתמיכה מכספי עיזבונות שנגעו לתחומים שאינם כלולים ברשימת התחומים המועדפים של המשרד, וכי לא תמיד נימקה ועדת התמיכות המלצות אלה.
3. 
ברשימת הבקשות לתמיכה שאישרה הוועדה הציבורית והעבירה למשרד בשנים 1998 ו-1999 נמצאו ארבע בקשות שנגעו לתחומי אחריות של משרדי ממשלה אחרים. לפי הפרוטוקולים של ועדת התמיכות של המשרד, המליצה אמנם ועדה זו להעביר את ארבע הבקשות לטיפול משרדי ממשלה אחרים, ואולם למרות זאת המשיך המשרד לטפל בבקשות אלה והעביר בעצמו את כספי התמיכה למגישי הבקשות. לדעת משרד מבקר המדינה, היה על המשרד לפנות אל הוועדה הציבורית, להפנות את תשומת לבה לארבע בקשות אלה, ולפעול שהעברת כספי התמיכות למגישיהן תיעשה באמצעות המשרד הייעודי.
4.
על המשרד היה לבדוק אילו מהעיזבונות שברשימת העיזבונות המיועדים יועדו למטרות הנוגעות לתחומים שהוא נתן להם עדיפות, לפנות לוועדה הציבורית בעניינם ולהשתמש בהם לקידום תחומים אלה. 
5.
הנהלת המשרד לא קבעה כללים לפיקוח על הגופים הנתמכים כנדרש בנוהל התמיכות, בהוראות התכ"ם (תקנות כספים ומשק) ובתוספות המיוחדות שבכללי הוועדה הציבורית. כמו כן לא תיאם המשרד עם משרדי ממשלה אחרים סדרי פיקוח בנוגע לגופים שקיבלו תמיכה מכספי עיזבונות לאותה תכנית מכמה משרדי ממשלה.
6.
המשרד לא הכין תכנית עבודה שמפורטים בה, בין היתר, הגופים הנתמכים, סכומי התמיכות שקיבלו במשך השנים, סדרי עדיפות לביצוע ביקורות, מועד הביקור האחרון בכל אחד מהגופים וכד'; כדי שיתאפשר פיקוח שיטתי, מקיף ויעיל. מספר הביקורות שעשה המשרד בגופים הנתמכים היה מועט ביותר. 
7.
במשך שנים רבות כמעט שלא עשה המשרד ביקורת על הגופים הנתמכים - לא ביקורת כספית ולא ביקורים בשטח - ובפעמים המעטות שבהן קיים פיקוח על גופים אלה, הוא לא פעל שהליקויים שנמצאו בהם יתוקנו.
8.
המשרד לא נקט צעדים של ממש כדי לוודא, כי הליקויים, ובהם ליקויים חמורים, שהעלו רואי החשבון בדוחות שהגישו לו, אמנם תוקנו.
9.
בכללי הוועדה הציבורית לקביעת ייעודם של עיזבונות לטובת המדינה, לא פורטו הוראות מיוחדות בקשר לפיקוח על תכניות פעולה שהמשרד מופקד עליהן וקיבל בעבורן כספי עיזבונות.
10.
השיטה שבה תקצב המשרד את שתי העמותות - "המועצה הלאומית להתנדבות בישראל" ו"יד לוי אשכול", היא בניגוד לחוק.
שימור מפות ותצלומי אוויר

הגופים המבוקרים: משרד ראש הממשלה - גנזך המדינה; משרד הבינוי והשיכון - המרכז למיפוי ישראל; משרד החוץ; משרד החקלאות ופיתוח הכפר; צבא הגנה לישראל - ארכיון צה"ל, חיל האוויר

א. ריכוז ממצאי הביקורת 

1. 
מספר מפות מקוריות שנוצרו בשנים שקדמו לחקיקת החוק ולהנחיות היועץ המשפטי לממשלה, אינן נמצאות בגנזך המדינה. מפות אלה לא נמצאו במשרד ראש הממשלה, במשרד הביטחון, במשרד הבינוי והשיכון, בצה"ל ובמוסדות אחדים של מערכת הביטחון שמשרד מבקר המדינה פנה אליהם בעניין זה.
2. 
באפריל 2000 הודיע הגנז למשרד מבקר המדינה שהטיפול במפות המודפסות המועברות אליו לפי החלטת הממשלה אינו עומד בראש סדר העדיפויות שלו. הודעה זו עומדת בסתירה להחלטת הממשלה (מספר 823) מספטמבר 1967.
3. 
המרכז למיפוי ישראל (מפ"י) אינו מנהל רישום קטלוגי שממנו אפשר לדעת כמה מפות הפיק, באילו קני מידה הופקו, וכמה מהן נמצאות ברשותו. על המפות שהופקו מאז הקמת המוסד ב-1920 ועד 1990 נרשם מספר סידורי רציף, ולפיו הופקו במפ"י באותן שנים כ-5,000 מפות. ב-1990 הפסיק מפ"י את רישום המספר הסידורי על המפות, ומאחר שלא הונהג במקומו רישום אחר, אין למעשה בידי מפ"י כלי מינהלי המאפשר לעקוב אחר כל המפות שהדפיס במשך עשר השנים האחרונות ולבדוק אם השתמרו עותקים מהן במוסד עצמו או במוסדות אחרים, כגון בית הספרים הלאומי או הכנסת, ובאוספים של מוסדות המחקר האקדמיים. 
4. 
דרישות חוזרות ונשנות של הגנז ממפ"י להפקיד בגנזך את החומר הארכיוני שנמצא ברשותו לא נענו. 
5. 
מרבית החומר שנוצר במחלקת המדידות לפני קום המדינה ולא היה בשימוש, נעלם בעקבות ביעור מקיף שעשה מפ"י במתקניו בסוף שנות השמונים. באותה פעולה בוער גם החומר הארכיוני של היחידה הצבאית "שירות מיפוי וצילום" ששכנה בעבר במבנה מפ"י, שכלל מפות ומסמכים שיצרה היחידה במלחמת השחרור. הביעור נעשה ללא קבלת אישור מגנז המדינה כנדרש בחוק, ובלי שקדמה לו הכנת רשימות של החומר המיועד לביעור. בהעדר רשימות כאלה לא ניתן לדעת מה בוער ומה עדיין מונח במחסנים כאבן שאין לה הופכין. 
6. 
מפ"י אינו מעביר מפות לגנזך המדינה; לדבריו, הוא אינו עושה כן מאחר שגנז המדינה אינו אמור לטפל במפות. משרד מבקר המדינה העיר למנהל מפ"י שמחובתו למלא אחר הוראת הממשלה בעניין זה. 
7. 
במפ"י יש כמיליון תצלומי אוויר, ולחלק ניכר מהם אין עותק נוסף. התצלומים עשויים מחומרים דליקים, והדבר מחייב נקיטת אמצעים מיוחדים לשמירתם. הביקורת העלתה, כי התשלילים והדפסות נייר של תצלומי האוויר נשמרים יחד במקום שרצפתו ותקרתו עשויים גם הם מחומרים דליקים; וכי אין במקום זה אמצעים מספיקים להבטחת הישרדותם של תצלומי האוויר בעת שריפה ומתקנים לשימורם בתנאי הטמפרטורה והלחות הדרושים. 
8. 
על יחידת המיפוי לשמר את הגרסות השונות קודם שחל בהן שינוי בעקבות העדכון הממוחשב, ולפעול בעניין זה בהתאם לחוק ולפקודות מטכ"ל בעניין גניזה וביעור של רשומות. 
9. 
בצה"ל נעשים צילומי אוויר מאז הקמת המדינה. בביקורת הועלה כי במשך עשרות שנים לא נשמרו הסרטים כראוי. עקב כך נשרף חלק ניכר מהם, וחלקם הולך ומתבלה בשל תחזוקה לקויה. בסיור שעשה משרד מבקר המדינה בסוף 1999 נמצא שהסרטים עדיין מוחזקים בתנאים ירודים. 
10. 
ענף התגוננות בחיל האוויר המליץ בסוף 1995 להתקין מערכות התרעה וכיבוי אש בשלושת המתקנים שבהם מאוחסנים הסרטים, אך חיל האוויר התקין את הציוד רק באחד מהם. 
11. 
משרד מבקר המדינה ביקש מחיל האוויר ומארכיון צה"ל למסור לו אילו פעולות נקט צה"ל בעקבות השריפה במתקנים שבהם נשמרים הסרטים שצילם חיל האוויר, האם הוקמה ועדה לבדיקת נסיבותיה, ואם כן - מה היו מסקנותיה. עד מועד סיום הביקורת לא נמסרו למשרד הנתונים האמורים.
12. 
חיל האוויר עדיין אינו מכין ואינו שומר עותקים של הסרטים כדי להבטיח שהמידע האצור בסרטים חשובים לא יאבד, אם יינזקו מסיבה כלשהי. לדעת משרד מבקר המדינה, יש גם לפעול שיישמר במתקן צה"ל נוסף, כגון ארכיון צה"ל, העתק הרישום של מלאי הסרטים. 
13. 
בחיל האוויר נמצאים מאות סרטי ירי המתעדים הפלות מטוסים, ואלפים רבים של סרטים ותצלומים בנושאי הדרכה ומאירועים שונים של חיל האוויר. סרטים ותצלומים אלה הם חומר ארכיוני שעל פי פקודות מטכ"ל יש להפקידו בארכיון צה"ל. בביקורת הועלה שהחומר לא הופקד, והוא מאוחסן באותם תנאים לא ראויים שבהם מאוחסנים סרטי התשלילים של תצלומי האוויר; עוד הועלה, שהיחידה אינה מפקידה בארכיון את עזרי המודיעין ואת המפות המקוריות שהיא מפיקה, וכי היא מבערת את מהדורות המפות הלא מעודכנות בלי לשמור עותקים מהן לפני ביעורן. 
14. 
ב-1994 הודיעה הנהלת ארכיון צה"ל לחיל האוויר כי הארכיון יקלוט את סרטי הצילום שברשות החייל, בתנאי שחיל האוויר יעביר לו מיליון ש"ח למימון מתקני אחסון בעבורם. לדעת משרד מבקר המדינה, יש לראות בחומרה את העמדה שנקט הארכיון בכל הנוגע לאחסון הסרטים. משרד מבקר המדינה העיר להנהלת הארכיון שעמדה זו אינה עולה בקנה אחד עם הוראות החוק ופקודות מטכ"ל. על מערכת הביטחון להבטיח שחומר בעל ערך יישמר בארכיון צה"ל, כפי שנקבע בפקודות מטכ"ל.
ב. תגובות הגופים המבוקרים

משרד הבינוי והשיכון - המרכז למיפוי ישראל 

3. 
ב-1998 החליטה ממשלת ישראל על הקמת ארכיון לאומי למפות ולתצלומי אויר במרכז למיפוי ישראל (החלטות 3982 ו-3983). בהתאם לכך, הקים מפ"י ארכיון לאומי, שיפתח לקהל בקרוב.


מפ"י מקטלג את המפות ההיסטוריות הנמצאות ברשותו. הארכיון מכיל 
כ-13,000 רשומות מקוטלגות, בעלות עותק אחד או יותר. סך הכל מוינו 
כ-100,000 מפות (לא כולל מפות קדסטר), מהן כ-50,000 נמצאו ראויות לשימור. 


מפ"י ממשיך במיון וקטלוג של כ-5,000 מפות נוספות, וממשיך לאתר מפות היסטוריות נוספות ממקורות חיצוניים.


במפ"י הוחלט שאין צורך להדפיס את נתוני הכמויות. לפיכך, מצוין מספר סידורי רק על חלק מסדרות המפות. מפ"י מנהל רישום קטלוגי בעזרת מערכת תמחיר, שהיא חלק מבסיס הנתונים המרכזי בארגון. מערכת זו מאפשרת מעקב אחר תהליכי העבודה השונים, הכוללים הפקה, הדפסה ועדכון של המפות. כל פרוייקט חדש נרשם במערכת וממוספר, ומכיל נתונים שונים המתעדכנים בהתאם להתקדמותו. ניתן לקבל מידע מפורט ומעודכן לגבי כל פרוייקט בנפרד (כגון: גורם מזמין, שלבי עבודה, עלויות, קני מידה ועוד). מכל מפה מודפסת מועברים חמישה עותקים לארכיון המפות שבמפ"י.

4. 
החל משנת 1996, הפקיד מפ"י את כל הספרים והפרסומים שהפיק, בגנזך המדינה ובבית הספרים הלאומי. "חומר ארכיוני" הנאסף במפ"י, משמש כ"רשומה פעילה", ועל כן אינו מופקד בגנזך המדינה, אלא נשמר בארכיון הלאומי במפ"י, ומיועד לקטלוג בהמשך. 


במפ"י נקבע נוהל פנימי, שלפיו מועברים מכל מפה מודפסת חמישה עותקים לארכיון המפות שבמפ"י. כל החומר שנאסף בתהליך ייצור המפות, נשמר במפ"י, ומשמש כ"רשומה פעילה" להמשך העבודה השוטפת. נהלים פנימיים לגבי "תיקי עבודה" דיגיטליים, יקבעו בעתיד.

5. 
לחלק מהחומר נשמרו העתקים, הן בארכיון מפ"י והן בספריית המפות של אוניברסיטת תל אביב. על מנת למזער את הנזק שנגרם, נחתם הסכם שיתוף פעולה בין מפ"י לבין אוניברסיטת תל אביב. במסגרת ההסכם מבוצע קטלוג של החומר הנמצא בספריית המפות של האוניברסיטה, ובמקביל מבוצעת בדיקה מדוקדקת של המפות הקיימות באוניברסיטה והחסרות במפ"י. כל המפות החסרות שימצאו, יועברו לשמירה בארכיון המפות של מפ"י. 

6. 
מפ"י יפקיד בגנזך המדינה שני עותקים מכל מפה שהוא מפיק.

7. 
אין למפ"י אפשרות לבצע העתק לכל תצלומי האוויר הנמצאים ברשותו. חלק מתצלומי האוויר מתחילת המאה הקודמת, נסרקו והועברו למדיה מגנטית מודרנית. כל סרטי הצילום מופרדים לנגטיבים בודדים, הנשמרים במקום נפרד לחלוטין מהמקום בו נשמרות הדפסות הנייר של תצלומי האוויר. מקומות האחסון מאובזרים במערכת אתרעה כנגד עשן/אש.

צבא הגנה לישראל

8. 
בעקבות הביקורת, נשמרות גרסות קודמות, לאחר שחל בהן שינוי בעקבות עדכון ממוחשב.

12. 
יצור עותקי ביטחון יביא להכפלה של שטח האכסון הנדרש (סרט מקור ועותק ביטחון); אין גם יכולת טכנית להעתיק סרט של צילום אויר ללא ירידה באיכותו.

13. 
היחידה אינה מיצרת מפות חדשות, אלא מדפיסה רובדי מידע על מפות קימות. 

משרד האוצר

תכניות לשירותי בריאות נוספים 
וביטוחי בריאות מסחריים

הגופים המבוקרים: משרד הבריאות; משרד האוצר - אגף שוק ההון, ביטוח וחיסכון, אגף תקציבים

א. ריכוז ממצאי הביקורת

1. 
בעקבות התיקון לחוק, מציעות הקופות לציבור תכניות שהן מפעילות בעצמן, למעט קופה אחת המפעילה שרותי בריאות נוספים (שב"ן) באמצעות חברה בת (שאינה מבטח כמשמעותו בחוק הפיקוח). עד מועד סיכום הביקורת, ינואר 2001, לא אישר השר את תכניות השב"ן. 
2.
לא נקבעו בחוק או בתקנות כללים בדבר מתן טופס 17 על חשבון תקציב הסל של הקופה, כשחבר הקופה זקוק לשירות הכלול בסל, אך מחליט לקבל את השירות באיכות משופרת (בעיקר טיפול בידי רופא שהחבר בחר בו) לפי זכויותיו בתכנית שב"ן או בפוליסת ביטוח מסחרית, או תמורת סכום שהחבר משלם על חשבונו. 
3.
הקופות מספקות את השירותים הכלולים בסל ובשב"ן באמצעות כוח האדם הרפואי והמינהלי שלהן והתשתית הפיזית שלהן (בעיקר סניפיהן). משרד הבריאות לא קבע הנחיות בדבר זקיפת עלויות של כוח אדם ותקורה לחובת תכניות השב"ן. בדוחות הכספיים של הקופות אין ביאורים בדבר השיטה והמחירים שלפיהם נעשית ההתחשבנות. בנסיבות אלו מוטלת בספק משמעותו של עודף ההכנסות על ההוצאות שנוצר עד כה ברוב תכניות השב"ן. ייתכן שתכניות השב"ן צוברות עודפים בשל סבסוד סמוי על חשבון המשאבים המיועדים להספקת שירותי הסל (אם ההתחשבנות אינה מבוססת על זקיפת עלויות כוח אדם ותקורה ריאליות לחובת השב"ן), ואילו העודפים המדווחים של השב"ן משמשים מקור למימון תקציבי הסל. 
4.
מהדוחות הכספיים של הקופות עולה, שעודפי ההכנסות בתכניות השב"ן שימשו למעשה למימון הגירעונות מפעילותן השוטפת של הקופות במסגרת הסל (באחת הקופות - להגדלת עודף ההכנסות בתקציב הסל). אחת הקופות חישבה את עודף ההכנסות על ההוצאות בתכנית השב"ן לאחר רישום הוצאה ליצירת עתודות ביטוח במסגרת חשבונות תכנית השב"ן שלה.

מן הראוי שמשרד הבריאות ומשרד האוצר יתנו את דעתם על הצורך לקבוע בהקדם הוראות בדבר ייעוד העודפים בתקציבי השב"ן של הקופות.
5.
מאחר שתחום הפיקוח של משרד הבריאות אינו כולל את ביטוח הסיעוד ואגף שוק ההון לא נתן למכבי מגן רישיון מבטח, נמצא ביטוח הסיעוד של מכבי מגן "נופל בין הכיסאות", ואין עליו כל פיקוח. נוכח מספרם הגדול של המבוטחים בביטוח הסיעוד של מכבי מגן, מן הראוי שהמפקחת תפעל בדחיפות למציאת פתרון שיהיה בו כדי להסדיר את ביטוח הסיעוד שמפעילה מכבי מגן ואת הפיקוח עליו ולמנוע כל פגיעה בזכויותיהם של כמיליון המבוטחים בו. 
6.
מן הראוי שהמפקחת תחייב את המבטח לברר אם בין המבוטחים בביטוח הסיעוד האמור יש מי שאינם זכאים להיות מבוטחים בו מפאת ליקויים במצב בריאותם, ואם כן - להפסיק את תשלומי הפרמיות שלהם ולהחזיר להם את הפרמיות שכבר גבה. 
7.
אין בשינויים שנעשו בטופס ובעלון שהופצו, לדברי כללית, החל באוגוסט 2000, כדי לקיים את הוראות משרד הבריאות מיוני 1999 ומדצמבר 2000; מן הראוי שהמשרד ידאג שהוראותיו יקוימו במלואן.
8.
בביטוח בריאות יש חשיבות רבה עוד יותר מבביטוח חיים לאפשר למבוטח ולמבוטח בכוח להעריך את הכדאיות היחסית של הפוליסות בהתחשב, בין השאר, בקנה המידה של שיעור ההעמסה לכיסוי עלויות הניהול והשיווק מכלל הפרמיות. מן הראוי שמבוטח יקבלו מידע נאות על רכיב ההעמסה בפוליסה ושאגף שוק ההון יפרט בדוחותיו את נתוני העלויות לפחות לפי ביטוח קבוצתי וביטוח פרט. כמו כן, מן הראוי שמשרד הבריאות, לכשינחה את הקופות כיצד לזקוף עלויות כוח אדם ותקורה לתכניות השב"ן (ראו לעיל), יגדיר במסגרת זו את עלויות הניהול והשיווק שלהן, יוצגו לציבור ויפורסמו בעלוני תכניות השב"ן. 
9.
אגף שוק ההון הנהיג כללים מחייבים בתחומים של ביטוח בריאות קבוצתי ושל ביטוח סיעוד לפרט, אך טרם סיים את גיבוש הכללים המחייבים שהוא מתכוון להנהיג בתחום של ביטוח סיעוד קבוצתי, ולא הקצה משאבים לפיקוח פרטני על ביטוח בריאות קבוצתי ועל ביטוח סיעוד קבוצתי. 
10.
מן הראוי שהמפקחת על הביטוח תנקוט צעדים למניעת הצטרפות חברי קופות, ובייחוד חברי כללית, לביטוח סיעוד שאינם זכאים להיות מבוטחים בו מפאת ליקויים בבריאותם, וכן לאיתור מבוטחים שאינם זכאים לכך (אם ישנם כאלה), להפסקת תשלומי הפרמיות שלהם ולהחזרת הפרמיות שכבר שילמו. 
11.
משרד הבריאות טרם קבע כללים מחייבים בדבר זקיפת עלויות כוח אדם ותקורה לתקציבי השב"ן, בין השאר כדי למנוע סבסוד השב"ן על חשבון תקציבי הסל. כמו כן, טרם קבע כללים מחייבים בדבר ייעוד עודפי הכנסות בתקציבי שב"ן; בקביעת כללים כאלה, מן הראוי שתישקל, בין השאר, האפשרות לייעד מקצתם ליצירת עתודות לחיזוק יציבות תכניות השב"ן. 
ב. תגובות המבוקרים

משרד האוצר - אגף שוק ההון, ביטוח וחיסכון

5.
חוזר מעודכן עם הנחיות בביטוח סיעודי מגובש בימים אלה.

6.
במקרה שמתגלה כי לא ניתן גילוי נאות למבוטח בנוגע למגבלות הרפואיות בכיסוי, בעת ההצטרפות לביטוח בריאות ולא הוצגו למבוטח תנאי הקבלה לביטוח, משרד המפקח על הביטוח פועל להחזרת הפרמיות למבוטח.

8.
בדו"ח השנתי של האגף מספר 4 לשנת 1999 פורסמו נתונים על העמלות בענף מחלות ואשפוז. העמלות משקפות את התמורה שמקבל הסוכן עבור העסקים שהוא מביא לחברה: ב-1997 17.9%, ב-1998 22.4% וב-1999 21.1%.

הטיפול של רשויות המס בהעברת כספים להסתדרות העובדים הכללית החדשה באמצעות מוסדות ציבוריים הקשורים אליה

הגופים המבוקרים: משרד האוצר - אגף מס הכנסה ומיסוי מקרקעין, אגף המכס ומע"מ

א. ריכוז ממצאי הביקורת

1.
אגף המכס ומע"מ אינו נוקט כמעט פעולות יזומות לאיתור מלכ"רים כדי לוודא שהם אינם "עוסקים" במהותם, וכן כדי לאתר גופים שהם מלכ"רים במהותם אך נרשמו כ"עוסקים" במגמה ליהנות מניכוי מס תשומות. האגף לא תיאם עם הנציבות כי היא תעביר אליו מידע שנמצא בביקורותיה על פעילות עסקית של גופים הרשומים כמלכ"רים החייבת במע"מ. 
2.
הנציבות לא הגדירה בכתב את תפקידיה ואת דרכי פעילותה של המחלקה למוסדות ציבור ומלכרי"ם, ואין זה ברור אם תפקידה מתמצה בגביית מסים ממוסדות ציבוריים, או שמא עליה להיות רגולטור הקובע כללים לפעילותם של מוסדות אלה, מפקח על העמידה בכללים ומתערב בעצמו, או בשיתוף פעולה עם גופים אחרים המפקחים על מלכ"רים, כאשר מוסד סוטה מהכללים.
3.
רוב הדוחות השנתיים המוגשים למחלקה למוסדות ציבור ומלכ"רים (ממצו"ם) אינם נבדקים. משום כך לא מנוצל מידע רב חשיבות על פעילותם והכנסותיהם של מלכ"רים ומוסדות ציבוריים, הנמצא לעתים בדוחות ויכול לסייע לבדוק אם גופים אלה אמנם פועלים למען מטרות ציבוריות, וכן לסייע באיתור הכנסות חייבות במס הכנסה ובמסים אחרים.
4.
הנציבות היתה צריכה להביא בחשבון את האפשרות שפנייתן של הקרנות אליה נועדה להשגת הסכמה לפטור ממס סכומים גדולים חד-פעמיים שיועברו להסתדרות, שמקורם במכירת נכסים של גופים עסקיים הקשורים אליה, ואין מדובר ב"מוסד צינור" בעל מאפיינים של עמותת ידידים המגייס באופן שגרתי תרומות ממקורות חיצוניים. לכן מן הראוי היה כי היא תבלום את תהליך אישורן של הקרנות כמוסדות ציבוריים לעניין סעיף 46 לפקודה; ואולם הדבר לא נעשה.
5.
הנציבות לא התנגדה למתן מעמד של מוסד ציבורי לפי סעיף 46 לפקודה לשתי קרנות, אף שעל פי הקריטריונים המקובלים לא היה מקום לכך, שכן הקרנות לא הסתירו כי בכוונתן להעביר כספים להסתדרות כדי שתוכל לעמוד בהתחייבויותיה לקופת חולים. 

"מוסד צינור" מאושר כמוסד ציבורי רק אם הוא מתכוון להעביר כספים לגופים שאושרו אף הם כמוסדות ציבוריים לעניין סעיף 46 לפקודה. אולם הנציבות התירה לקרנות להעביר כספים להסתדרות אף שההסתדרות אינה מוסד ציבורי.
6.
היתר זה ניתן אף על פי שבאותה עת ידע הנציב על ההסדר של התמורה ממכירת מניות של חברה תעשייתית, ועל העברת מניות בנק ומניות חברת בנייה לאחת מהקרנות האמורות שקיבלה מעמד של מוסד ציבורי הפטור ממס, ועל הכוונה להעביר את התמורה בפטור ממס להסתדרות.

7.
הנציבות אישרה הסדר יוצא דופן שהביא לכך שלהסתדרות הועבר בפטור ממס סכום של יותר ממליארד שקל. לא נקבעו מטרות לשימוש בכספים אלו ולא דרכי פיקוח שהכספים ישמשו למטרות ציבוריות.

ב. תגובות הגופים המבוקרים

אגף המכס ומע"מ

1.
במידת הצורך יועבר מידע בין אגף המכס ומע"מ לבין אגף מס הכנסה.

נציבות מס הכנסה ומיסוי מקרקעין

3.
בסוף שנת 2000 בוצע שינוי ארגוני במבנה המחלקה למוסדות ציבור ומלכ"רים (ממצו"ם), לפיו הועברו כל תיקי המלכ"רים והטיפול בהם במישור המינהלי, המקצועי - שומתי והפיקוח על ניהול פנקסי חשבונות, לפקיד שומה ירושלים 3.

4.
לעניין הצטברות מידע וניצולו, יצויין כי בעקבות המלצות דו"ח הוועדה למיכון שהגיש מנהל ממצו"מ ב-4/2000, הוחל בבניית מערכת ממוחשבת לקליטת המידע מתוך הדו"חות במחשב. השלמת מיכון המערכת יאפשר שימוש נרחב ויעיל במידע שהצטבר.

פטורים ממסי מקרקעין למוסדות ציבוריים

הגופים המבוקרים: משרד האוצר, אגף מס הכנסה ומיסוי מקרקעין, אגף המכס ומע"מ
א. ריכוז ממצאי הביקורת

1.
הבקרה של אגף מס הכנסה ומיסוי מקרקעין על השימוש בנכסים שבגינם ניתן פטור למוסדות ציבוריים לא היתה מספקת, ויש שניתן פטור למוסדות ציבוריים שלא היו זכאים לקבלו. חוסר הבקרה על מוסדות ציבוריים בולט בתחום הפטורים החלקיים במס רכישה. 
2.
הקלות אלה ניתנות על סמך הצהרה של המוסדות בעניין השימוש שהם מתכוונים לעשות בנכסים שרכשו, הניתנת בעת הגשת הבקשה לפטור לרשויות המס; ואולם לאחר מתן הפטורים רשויות המס אינן בודקות, ולו בדיקה מדגמית, את מהות השימוש שנעשה בנכסים.
3.
לגבי אגף המכס ומע"מ נמצא, כי הוא לא איתר את התופעה שמלכ"רים לא שילמו מע"מ על עסקות אקראי במקרקעין שעשו, אף שלרשויות המס יש מידע על עסקות אלה. בשל העדר בקרה נגרם אבדן הכנסות למדינה.
4.
על הנציבות לשקול תיקוני חקיקה שיאפשרו לרשויות המס להתנות את מתן הפטור ממס בהגשת דוחות כספיים במועד, בניהול פנקסים כחוק ובתשלום מסים כנדרש. בנסיבות קיצוניות, כמו אי-דיווח מתמשך, או כאשר מוסד אינו פועל למען מטרה ציבורית, ראוי לשקול מתן אפשרות לרשויות המס למנוע מהמוסד את הפטור ממס או לבטל מעמדו כמוסד ציבורי. 
ב. תגובות הגופים המבוקרים

משרד האוצר - נציבות מס הכנסה ומיסוי מקרקעין

1.
מדיונים שהתקיימו התגבשה הדעה, ליזום שינוי חוק שיאפשר הליך ביטול פשוט יותר של מעמד מוסד ציבורי.

2.
אגף מס הכנסה ומיסוי מקרקעין יוציא הוראת רענון בנושא מוסדות ציבור ואישור פטורים שתכלול הדגשה על מילוי טופס 6120 והעברתו ליחידת המלכ"רים ומוסדות ציבור.

4.
תזכיר החוק הנוגע לענינים שונים הקשורים למוסדות ציבוריים מצוי בבדיקה מחודשת בלשכה המשפטית - בנציבות מס הכנסה, הן בעקבות הערות משרדי הממשלה ובמיוחד משרד המשפטים, והן בעקבות הערות מבקר המדינה.

אגף המכס ומע"מ

3.
האגף פנה בבקשה לשע"מ להפיק את דו"ח המלכ"רים שביצעו עסקות מקרקעין - על ידי הצלבת קובץ המלכ"רים עם זה של עסקות מס שבח ומס רכישה.

שע"ם - ביצוע עבודות לאגפי המסים

הגופים המבוקרים: משרד האוצר - אגף כלכלה והכנסות המדינה, נציבות מס הכנסה, אגף המכס ומע"מ

א. ריכוז ממצאי הביקורת

1.
נציבות מס הכנסה הגישה לשע"ם (שירות עיבודים ממוכן) באיחור רשימות מרוכזות של הזמנות עבודה להכנת תכנית העבודה השנתית: רק באפריל 1998, במאי 1999 ובמארס 2000 הוגשו הרשימות לכל שנה. האיחורים נבעו מהעובדה שאחדים מהממונים בנציבות לא העבירו בזמן את הזמנות העבודה. בשל האיחור לא היה שע"ם יכול להיערך בצורה נאותה להכנת תכנית העבודה ובשל כך שובשה הקצאת ימי העבודה בשע"ם.
2.
בדוח של הצוות לאישור הזמנות עבודה צוין, בין היתר, כי שע"ם לא הקפיד על קבלת מפרט הדרישות מהנציבות וכי לעתים נמסרו מפרטים חלקיים, או שהזמנות עבודה נמסרו בעל פה ממנהל יחידה בנציבות למנהל היחידה בשע"ם שאמורה לבצע את העבודה; בשל כך חלק מן העבודות שביצע שע"ם לא התאימו לצורכי אגף מס הכנסה.
3.
על הגופים האחראים לשע"ם - הנהלת המשרד והנהלת אגף כלכלה והכנסות המדינה - לסיים בהקדם את הדיון בדוח הדן בבעיות מבניות שפוגמות בתיפקוד של שע"ם כדי להגיע להחלטות בדבר מעמדו של שע"ם וסדרי עבודתו עם אגפי המסים.
4.
לצורך ביצוע חלק מהזמנות העבודה של אגפי המסים משתמש שע"ם בנתונים המרוכזים במאגרי מידע שמנהלות היחידות השונות שלו; לשם כך נדרש שיתוף פעולה מקצועי בין היחידות. נמצא, כי שתי עבודות חשובות שהוזמנו לא בוצעו בשל העדר שיתוף הפעולה הנדרש.

5.
שע"ם מספק שירותי מחשוב לאגף מס הכנסה ולאגף המע"מ, לניהול חשבונות המס של נישומים ושל עוסקים. שע"ם, חרג בהרבה מתכנית העבודה שלו. גם לאגפי המסים היה חלק במצב הזה, שכן הם לא העבירו בזמן לשע"ם את הזמנות העבודה שלהם. לא פעם חסר שיתוף פעולה בין שני גופים ומערכות ממוחשבות שתוכננו לא פעלו כנדרש. הפועל היוצא של כל אלה היה פגיעה בשירותים לציבור הנישומים והעוסקים.
ב. תגובת הגופים המבוקרים

נציבות מס ההכנסה ומיסוי מקרקעין

1.
הנציבות תשפר ותשכלל את נוהל העבודה עם ש.ע.מ בכל הנוגע לאישור הזמנות העבודה ומעקב אחר ביצוען. במקביל נציבות מס הכנסה ממשיכה במגעים שוטפים עם ש.ע.מ בכל הקשור לקידום פרוייקטים המצויים בעבודה. תוגבר מעורבותו של אגף מס הכנסה במעקב השוטף אחר ביצוע הזמנות העבודה, ביצירת כלי ניהול שיביאו לקביעת סדר עדיפות נכון ומושכל יותר.

2.
המערכת החדשה החלה לפעול בסוף ינואר 1999.


ביום 26.3.00 נערך דיון בלשכתו של נציב מס הכנסה ובו נקבע לו"ז להמשך עבודה על פיתוחים שונים של המערכת. מאז, חלק גדול מהבעיות בא על פתרונן.

3.
בתחילת שנת 1999, לאחר החלטת ש.ע.מ על הורדת המערכת הישנה והפעלת החדשה במקומה, ולאחר שהחלו להתברר הנזקים בעטיה של החלטה זו לציבור הנישומים ולאגף, זורזו הדיונים, והוקמה ועדת היגוי בהשתתפות מנהל ש.ע.מ וסגני הנציב למודיעין ולשומה שליוותה באופן צמוד את פיתוח המערכת. 

שירות עיבודים ממוכנים 

1.
כדי לא לעמוד בפני מצבים דומים בעתיד שופרה טכניקת הקצאה של ימי העבודה להזמנות, שתביא לידי ביטוי את השינויים המבוצעים במפרט הדרישות, שלא באו בחשבון ההקצאה הראשונה של ימי עבודה.

2.
עקב בנייתן של מערכות חדשות בשע"מ, הנהלת חשבונות וגבייה וניהול תיקי נישומים, ניתן מענה הולם, לחלק ניכר מהבעיות שהרשת המרכזית היתה אמורה לפתור.

3.
הקמת המערכת המיכונית הסתיימה, הפעלתה תחל לאחר סיכום אופי ההתקשרות בין הנהלת בתי המשפט לנציבות מס הכנסה.

4.
בשנים המבוקרות, טופל נושא "באג 2000" והטיפול בא על חשבון מערכות אחרות.

אגף המכס ומע"מ

4.
"מטה המיחשוב" של האגף מיסד את פעולות הוועדה לתיאום המיחשוב, והוכנה תוכנית עבודה שנתית. הוועדה לתיאום המיחשוב, אישרה את ביצועה ע"פ חתכי משנה של כל יחידות האגף.


באגף המכס נערך דיון עם הנהלת שע"מ והובהר כי העבודות שיבוצעו, הם על בסיס תוכנית העבודה השנתית ו/או תוכנית שאושרה בוועדה. הוכן נוהל חדש להזמנות עבודה.

המשרד לאיכות הסביבה

אספקת חול

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הפנים; המשרד לתשתיות לאומיות, מינהל מקרקעי ישראל; הרשות לשמירת הטבע והגנים הלאומיים

א. ריכוז ממצאי הביקורת 

1. 
ההליכים עד לשיווקם של אתרים במישור החוף, שהיו אמורים לספק את הצרכים בטווח המיידי, התמשכו וטרם הושלמו. במועד סיום הביקורת, סוף שנת 2000, עדיין אי אפשר לממש את מלוא המשאבים של כל האתרים האמורים, ועקב כך נוצר מחסור יחסי שהביא לעליית מחירי החול.
2. 
השלמת הליכי התכנון הנדרשים הם תנאי מוקדם למתן היתרים ולפרסום מכרזים פומביים להפקת החול ממישור רותם. לדעת משרד מבקר המדינה, גם בכך אין די, שכן יש למצוא את הפתרון לשינוע החול שייכרה לאזורי הצריכה במרכז הארץ, ואף להתאים את התקן הישראלי לסוג החול שייכרה במישור רותם. עד מועד סיום הביקורת לא נפתרה הבעיה.
3. 
חל עיכוב בהיערכות לאספקת חול בטווח המידי, וכן עוכב התכנון והשיווק של אתרים זמינים הסמוכים לאזור הצריכה. כל אלה הביאו אף לעלייה במחירי החול, ועלולים להביא לעליית מדד תשומות הבנייה. יתר על כן, בשל אזילת אתרים מורשים לכרייה בסמוך לאזורי הצריכה ובשל העדר מקורות חלופיים זמינים, עלולה להתגבר תופעת הכרייה הבלתי חוקית, הפוגעת פגיעה חסרת תקנה באיכות הסביבה.
4. 
ממסמכי צוות היגוי ומעקב לתכנית האב לאספקת חול, ומבירורים שעשה משרד מבקר המדינה עולה, שלצוות לא היו סמכויות להניע ולקדם טיפול בנושאים שבהם דן, והאחריות ליישום המלצות התכנית ובעיקר למציאת פתרונות מהירים לכריית החול היא של הנהלת משרד התשתיות הלאומיות.
5. 
עקב התמשכות הטיפול בעריכת הסקרים הגיאולוגיים ובהליכים התכנוניים והסטטוטוריים, יש חשש שהאתרים הפוטנציאליים לכריית החול התת קרקעי יתוכננו לצרכים אחרים ואף עלולות להיעשות בהם פעולות פיתוח ובינוי, שימנעו בעתיד אפשרות לנצל את הקרקע לכריית חול. 
6. 
המבצעים המשולבים עם המשרד לאיכות הסביבה, הסיירת הירוקה, ממ"י ועוד, אינם מספיקים ולא הצליחו לקיים שגרת אכיפה שתביא להפסקת הגניבות של חול.
7. 
עד נובמבר 2000 לא הוקמה היחידה הייעודית במשטרה, שתטפל בנגע גניבות החול במישור החוף, אף על פי שגניבת החול גורמת למדינה הפסד כספי ניכר בגין אי-תשלום אגרות, מסים ותמלוגים, נוסף על פגיעה באיכות הסביבה, שכן כמות החול הנגנב נאמדת ביותר מ-1.2 מיליון טון חול בשנה, דהיינו 
בכ-10% מהכמות הנדרשת למשק.
ב. תגובות הגופים המבוקרים

מינהל מקרקעי ישראל 

1. 
ההליכים לשיווקם של אתרי מישור החוף הושלמו על ידי מינהל מקרקעי ישראל. השיווק מתעכב בשל המתנה לפסק-דין של בג"צ.
משרד התשתיות הלאומיות

1.3. 
הגורמים המקצועיים של המשרד העריכו שצפויה עלייה במחיר החול בגלל מחסור באתרי כרייה במישור החוף, ומעבר לשיווק אתרים באמצעות מכרזים. לדעת משרד התשתיות הלאומיות, לעליית המחירים היה פן חיובי מסוים: השינוי בסביבה העסקית נתן דחף למימוש חלק מהחלופות שצוינו בתכנית האב לאספקת חול, כחלופות לטווח הבינוני. עליית המחירים תרמה לגיוון מקורות החול במדינה, כולל שימוש בתחליפי חול, אספקת חול ממקורות מרוחקים מהמרכז (כגון, מישור רותם), והתאפשר ייבוא חול.
צמצום מקורות חול זמינים במישור החוף מעניק לחול מיובא תפקיד חשוב במערך האספקה הארצי. כמויות החול המיובאות מירדן הולכות וגדלות, ומתקרבות כיום למיליון טון בשנה. מעבר נהר הירדן (גשר שייח חוסיין) הפך מרכזי, והוא אטרקטיבי במיוחד ליזמים. הדבר התאפשר לאחר שביוזמת משרד התשתיות הלאומיות הוסרו קשיים במישור המדיני, והופחתו היטלי המעבר של רשות שדות התעופה. גובר המעבר דרך גשר אלנבי, והוא מיועד בעיקר לאספקת חול לרשות הפלשתינאית. לאור עתודות עשירות של חול ירדני בקרבת המעבר, יש ציפייה להגברת ייבוא חול גם בדרך זאת.
באשר ליבוא חול ממצרים, במעברים היבשתיים ברפיח ובניצנה, הוכנה התשתית הנדרשת ונקבעו ההיטלים המוזלים, בדומה למעברי הגבול עם ירדן. אולם ייבוא חול ממצריים עדיין אינו מתממש מסיבות מדיניות, למרות ההכנות שנעשו. משרד התשתיות הלאומיות נמצא בקשר רציף עם משרד החוץ, המנסה לסייע בנושא.

אגף המסופים של רשות שדות התעופה והנהלת המכס, משתפים פעולה עם משרד התשתיות הלאומיות, ומוכנים להרחיב ככל שיידרש את התשתיות ואת הפעילות במעברי הגבול. סיכום בעניין זה הושג בספטמבר 2000.
המשרד פועל להכנת תשתית לייבוא חול ממקומות שונים בעולם, באמצעות הובלה ימית. הפעילות העיקרית מתבצעת הן במישור הלוגיסטי והן במישור הפחתת היטלי המעבר, בדיונים מול הנהלת רשות הנמלים והרכבות. 

2. 
מינהל מקרקעי ישראל (להלן, ממ"י) פרסם בפברואר 2001 שני מכרזים להפקת חול במישור רותם. בהמשך יתפרסמו מכרזים לאתרי כרייה נוספים.
שינוע מסילתי של החול ממישור רותם למרכזי הצריכה מטופל על ידי המשרד. עד אמצע שנת 2001 תגובש תוכנית אסטרטגית עם לוח זמנים. המשרד מתייחס לנושא העלויות, נפחי השינוע, האופציות להרחבת המערך המסילתי, מסופי פריקה והפצה לאורך המסילה, ועוד.
חלק מהחול ממישור רותם יחייב דילול, והפקתו תהיה כרוכה בהפרדת המרכיבים הדקים. קיימות טכנולוגיות הפרדה ("קונבנציונליות" וחדשניות), המאפשרות להתאים את החול לתקן, על מנת להגביר מודעות היזמים לאפשרויות הפרדה שונות באתרי ההפקה. 
המפקח על המכרות מתואם עם גורמי התכנון ועם מינהל החשמל של המשרד, כדי להבטיח הפקת חול גם מן האתרים שבהם יוקמו תחנות כוח במחזור משולב.

המשרד לאיכות הסביבה 

3. 
בעקבות הכנת תכנית האב לאספקת חול, יזם המשרד לאיכות הסביבה בשיתוף הגופים הירוקים: רשות הטבע הגנים, החברה להגנת הטבע וקק"ל, ובשיתוף השירות ההידרולוגי, הכנת מסמך מדיניות לשימור ופיתוח חולות מישור החוף. טיוטא סופית של המסמך הוצגה בתחילת חודש פברואר 2001. המסמך כולל מיפוי של החולות, אפיון והערכה של ערכי הטבע והנוף בחולות, עקרונות אקולוגיים ונופיים לתכנון וממשק של שטחי החולות, חשיבות החולות למשק המים ועוד. המסמך יאפשר לגופים העוסקים בשמירת הסביבה והטבע, כולל לגופי האכיפה, להבין טוב יותר ולהפנים את החשיבות והנחיצות בשמירת שטחי החולות שעדיין נותרו במישור החוף.

מינהל מקרקעי ישראל 

3. 
הסיבה העיקרית לעליית מחירי החול, נובעת מהמעבר ממחיר מסובסד של החול ("זיכיון" בו משולם תמלוג על פי מחירון), לשיטת המכרז, בו הניגשים למכרז, מציעים מחיר, המשקף את מצב השוק ומחירו האמיתי של המוצר.
משרד התשתיות הלאומיות

4. 
התברר למשרד כי אין הצדקה להמשך פעילות צוות ההיגוי לאספקת חול, וניתן לקדם את הנושא באמצעות גופי המשרד, יחידת המכרות ומינהל מקרקעי ישראל. דרך זאת העניקה למשרד שליטה על היקף הפעילות וכלים לפיקוח על קצב ההתקדמות, ויישום החלופות שנמנו בתוכנית האב, במשאבים מזעריים.
מינהל מקרקעי ישראל 

5. 
האתרים הפוטנציאליים לכריית חול תת-קרקעי, מצויים רובם מחוץ לאזורים הצפופים והמעויירים של מרכז הארץ. הימצאותם בשפלה הפנימית, בדרום ובצפון הנגב, ב"שטחי-משבצת" ובשמורות טבע ונוף, מפחיתה את החשש לפעילות פיתוח ובינוי, שתמנע אפשרות לניצול אתרים אלו בעתיד.
הרשות לשמירת הטבע והגנים הלאומיים

6. 
מאז התקבל התיקון לפקודת המכרות באוגוסט 2000, פועלת היחידה לפיקוח על השטחים הפתוחים - הסיירת הירוקה, יחד עם משטרת ישראל, באופן מוגבר ובתכניות יזומות לתפיסת גנבי חול. החמרת הענישה מרתיעה את העבריינים.

המשרד לאיכות הסביבה 

7. 
בעקבות הביקורת, הודיע המשרד לאיכות הסביבה למשטרת ישראל, כי יממן פעילות של שוטרים בשכר במבצעים נגד גנבי חולות.

המשרד לביטחון הפנים - משטרת ישראל

7. 
בינואר 2001 הוקמה יחידה משטרתית לאכיפת חוקי איכות הסביבה, במימון המשרד לאיכות הסביבה.

ביחידה ששה תקני שוטרים. עד סוף פברואר 2001 אוישו חמישה תקנים.

היחידה תעסוק באכיפת חוקי איכות הסביבה ותיתן דגש מיוחד לנושא גניבות חול.

במהלך שנת 2000 נפתחו במשטרת ישראל 94 תיקים בגין גניבות חול, בהתפלגות הבאה:

1)
מחוז מרכז - בעיקר תחנת רחובות 
- 
33 תיקים

2)
מחוז דרומי – אשקלון, אשדוד וקרית מלאכי
-
39 תיקים

3)
מחוזות תל אביב וצפוני 
-
22 תיקים

במהלך הפעילות המשטרתית נתפסו 74 משאיות, 18 שופלים ו-25 עגלות (טרילר). רובם הוחזרו לבעליהם על פי החלטות שיפוטיות.
הובלת דלק במפרץ אילת

הגופים המבוקרים: המשרד לאיכות הסביבה; משרד התשתיות הלאומיות

א. ריכוז ממצאי הביקורת

1. 
חברת קו צינור הנפט אילת אשקלון (קצא"א), אמורה לפרוס חוסם קבוע הנקשר למצוף מחוץ למסוף, אולם היא אינה עושה זאת. המשרד לאיכות הסביבה הודיע בתשובתו כי בעניין זה הוא מקיים דיונים עם קצא"א.
2. 
אין לתחנה של האגף לים וחופים במשרד לאיכות הסביבה באילת אמצעים למנוע התפשטות של כמויות דלק גדולות במפרץ. יתרה מזו, עקב הרוחות והזרמים שבמפרץ אילת, לא תהיה התחנה מסוגלת לטפל באמצעיה בזיהום בהיקף גדול העלול להתרחש בלב ים (ולא רק בעת הפריקה במסוף), כתוצאה מהתנגשות מכליות או בקע בדופנותיהן בטרם התחברו למסוף.
3. 
טרם הושלם הציוד הנדרש המתאים לתרחישים שונים של זיהום הים בהיקף בינוני ובהיקף גדול. 
4. 
במסגרת שיתוף הפעולה האזורי נערך במארס 1998 תרגיל ימי עם היחידה ללוחמה בזיהומי ים של ירדן. עד מועד סיום הביקורת לא נערכו תרגילים נוספים. 
5. 
מינהל הספנות והנמלים במשרד התחבורה (מספ"ן) אינו אמור להשתתף בפעולות הנצלה והצלה בעת אירוע. לדעת משרד מבקר המדינה, מן הראוי לשקול לשלב את מספ"ן בהיערכות לפעולות אלה גם במפרץ.
6. 
ראוי לשקול לעשות מחקר כפי שהמליץ צוות בין-משרדי, שבחן את נושא מניעת זיהום הים בדלק במפרץ, ועל פי תוצאותיו לשקול דרכי פעולה לצמצום הסכנה של זיהום ים.
7. 
עד אוקטובר 2000 עדיין לא הותאמו דרישות הבטיחות ממכליות, הפוקדות את המפרץ ומאלה הפוקדות את נמלי ישראל האחרים, להמלצות הצוות הבין-משרדי.
8. 
אין כיום למדינת ישראל כיסוי ביטוחי מספיק נגד זיהום ים שהיקף הפיצויים בגינו ניכר, והליכי החקיקה גם בעניין זה טרם הושלמו.
ב. תגובות הגופים המבוקרים

משרד התחבורה

5. 
נושא הנצלה והצלה בעת אירוע, נמצא בתהליכי עבודת מטה, ומותנה בהסכמה בין משרד הביטחון למשרד התחבורה.
7. 
דרישות הבטיחות בישראל הינן לפחות ברמה האירופאית ואף יותר. ישראל חתומה על אותן אמנות בתחום הובלת הדלק, שחתומות עליהן גם מדינות מערב אירופה, ומבצעת את כל בדיקות הבטיחות בהתאם. בנוסף לפעילות זו המבוססת על אמנות בינלאומיות, מתקיימות בארץ דרישות בטיחות נוספות, כמו חיוב מיכליות בשימוש בגוררות בכניסה לנמל, ותהליך חקיקה, המקדים את אירופה, לגבי הגבלת גיל המיכליות הפוקדות את נמלי ישראל. 


כאינדיקציה לפעילות משרד התחבורה, ניתן לציין שאחוז האניות הזרות המעוכבות על ידי משרד התחבורה מסיבות בטיחות, הינו הגבוה בעולם: כ-25% מכלל האניות הזרות הפוקדות את נמלי ישראל נבדקות על ידי מפקחי משרד התחבורה, וכ-40% מהן מעוכבות על רקע בטיחותי.

המשרד לביטחון הפנים 

משטרת ישראל
התביעה הפלילית - בפרקליטות ובמשטרה

הגופים המבוקרים: המשרד לביטחון הפנים - משטרת ישראל; משרד המשפטים

א. ריכוז ממצאי הביקורת

1. 
יש צורך לבחון מחדש ומהיסוד את המבנה הקיים, את עצם ההצדקה לקיומם של שני גופי תביעה נפרדים, את חלוקת העבודה ביניהם ואת סדרי העבודה, באופן שיבטיח מדיניות תביעה אחידה ויאפשר אמצעי פיקוח ובקרה נאותים ליישומה. 
2. 
בישראל, כ-85% מכלל תיקי התביעה הפלילית מטופלים בידי התביעה המשטרתית. אולם במובחן מן התובעים בפרקליטות, הנהנים מעצמאות ארגונית, כפופים התובעים המשטרתיים לקציני החקירות במרחבים ובמחוזות ולפיקוד הטריטוריאלי של המשטרה. הימצאותה של התביעה המשטרתית במערך החקירות המשטרתי מעוררת חשש בדבר יכולתה לקבל החלטות באופן עצמאי. 
3. 
במסגרת שיטת הניהול לפי היעדים והמדדים, הנקוטה במשטרה, הכוללת קביעת יעדים לכל אחד מתחומי הפעילות במשטרה, נקבעו לתביעה המשטרתית יעדים כמותיים. יעדים אלו נקבעו בהתאם לאינטרסים המשטרתיים בתיאום עם קציני אגף חקירות, במרחבים ובמחוזות, ובאישורם. יעדים אלה אינם תואמים בהכרח את תפקיד התובע - להעמיד לדין רק בהימצא ראיות מספיקות וכשקיים אינטרס ציבורי. 
4. 
יש לפעול לקידום הנושא של צירוף התביעה המשטרתית לפרקליטות. בשלב ביניים, יש לשקול פתרונות חלופיים במסגרת המשטרה, שיבטיחו כפיפות נורמטיבית לפרקליטות וביטול הכפיפות של התביעה המשטרתית לגורמי חקירה, ובכך להבטיח את עיקרון ההפרדה בין הגוף החוקר לגוף התובע. 
5. 
לא נקבעו הנחיות כלליות המסדירות את הליכי העבודה, חלוקת העבודה, ואת אופן העברתם של תיקי פשע מהפרקליטות לתביעה המשטרתית, נוכח השינויים הסטטוטורים בתחומי הסמכות.
6. 
הנוהג ברובן המכריע של ההחלטות על העמדה לדין ועל סגירת תיקי פשע אינו מעוגן בחקיקה; וכל מחוז נערך הסדר מקומי לעניין זה. ההצעה, שנועדה לקבוע הסדרים חקוקים חדשים ואחידים לצורך עיגון בחוק של הפרקטיקה הקיימת, מתעכבת זה שנים, ולא הגיעה לידי חקיקה. משמע, כי כל עוד לא שונה החוק, לא ניתן להעביר תיקים בעבירות מסוג פשע להחלטה בדבר העמדה לדין, ישירות מיחידות החקירה לתביעה המשטרתית.
7. 
ספק הוא, אם במתן אישור מראש להעמדה לדין ובהעברה אוטומטית מהפרקליטות לתביעה המשטרתית של תיקים בעבירות המפורטות ברשימה שעורכים פרקליטי המחוז, יש מענה להוראת החוק, שכן במקרים אלה פרקליט המחוז אינו מבצע את הליך שקילת הראיות ובחינת העניין לציבור, הדרוש להחלטה להעמיד לדין. נוסף על כך אין בידי פרקליט המחוז לפי שיטה זו, אפשרות לפקח על עבודת התביעה המשטרתית.
8. 
מהשאלונים שהופצו לראשי לשכות התביעה עולה, שבארבע מבין חמש לשכות שהשיבו לשאלון, לא נעשה עיון ראשוני בתיק החקירה. במצב זה אין לדעת אם התיקים מטופלים לפי השיקולים המפורטים בהנחיית היועץ המשפטי לממשלה.
9. 
בהעדר רישומים בתיקי התביעה המשטרתית בדבר הערכת טיב הראיות, על סיכויי ההרשעה ועל העניין לציבור, אין לדעת אלו שיקולים נשקלו בטרם הכנת כתב האישום; אי אפשר לוודא שננקטת מדיניות תביעה אחידה; ואי אפשר לפקח על עבודת התובעים. לדעת משרד מבקר המדינה, ראוי לשקול החלת הפרוצדורה הנהוגה בפרקליטות וביחידת התביעות בירושלים, בדבר פירוט טיבן ומשקלן של הראיות ומידת העניין לציבור, בטרם הגשת כתב האישום, גם בכל יחידות התביעה המשטרתית. עומס התיקים הרב כשלעצמו אינו יכול להצדיק העדר רישום לגבי טיב הראיות והשיקולים הנוגעים לעניין לציבור, כמעט בכל תיקי התביעה המשטרתית. באופן כזה ניתן להבטיח מדיניות תביעה אחידה ופיקוח על עבודת התובעים. בכך גם יהיה כדי להבטיח שקיפות לגבי אופן קבלת ההחלטות.
10. 
לעניין הסמכות לסגור תיקים בעבירות מסוג פשע קבעו פרקליטי המחוז הסדר שונה בכל מחוז. ההסדרים נבדלים בסוגי העבירות שתובעים משטרתיים רשאים לסגור ובעילות הסגירה. מהאמור לעיל עולה, שההרשאות שנתנו חלק מפרקליטי המחוז לסגירת תיקי פשע, יוצרות הסדר שאינו תואם את הוראות חוק סדר הדין הפלילי .
11. 
לעניין הבחינה הראייתית ושיקול הדעת קודם להחלטה על הסגירה - נמצא, כי בתיקים המטופלים בידי הפרקליטות מפורטים סיכום ממצאי החקירה, ניתוחם והסקת מסקנות לגבי הסגירה ועילת הסגירה הראויה. לעומת זאת, בבדיקת הליך סגירת תיקי חקירה בידי התביעה המשטרתית עלה מניתוח נתוני המדגם שנבדק, שלכל הפחות ב-12% מכלל התיקים שנסגרו במשטרה אין הנמקת סגירה. לדעת משרד מבקר המדינה, הליך זה יוצר למראית עין את הרושם שלא מתקיימת המידה הנדרשת של ניתוח הראיות והסקת המסקנות. כאמור, חלק ניכר מהתיקים נסגרים בתביעה המשטרתית בלי לקבל אישור מהפרקליטות כלל. 
12. 
בכ-18% מהתיקים שסגרה התביעה המשטרתית ובכ-6% מהתיקים שסגרה הפרקליטות, לא נשלחו לחשודים ולמתלוננים (אם היו) הודעות על הסגירה.
13. 
בכ-10% מתיקי המדגם שסגרה התביעה המשטרתית הופעל שיקול דעת מוטעה לעניין עילת סגירת התיק. 
14. 
במקרים רבים מוגשים בידי התביעה המשטרתית כתבי אישום בעבירות קלות בניגוד להנחיות, וכי ישנה שונות רבה בין המחוזות בעניין זה. לדעת משרד מבקר המדינה, ראוי שכל לשכות התביעה יישמו מדיניות תביעה אחידה המאפשרת בקרה.
15. 
במובחן מהפרקליטות, במרבית יחידות התביעה המשטרתית נעשים הסדרי טיעון בידי התובע ללא אישור מראש של ראש לשכת תביעות. מניתוח נתוני המדגם עולה, שבכ-70% מהתיקים של התביעה המשטרתית לא פורטו בתיק ובבית המשפט הסיבות והשיקולים לעריכת הסדר הטיעון. במצב זה אין אפשרות לממונים על התביעה לדעת את הסיבות להסדר הטיעון ולהעריך האם הוא ראוי וסביר. עוד הועלה, שבתביעה המשטרתית ובפרקליטות אין נתונים מרוכזים על התיקים שהסתיימו בהסדרי טיעון, על הסיבות והשיקולים לעריכתם וכיוצא באלו נתונים כמפורט בהנחיות, המאפשרים פיקוח על הסדרי טיעון. לא נערך מעקב אחר אופן יישום ההנחיות של פרקליטת המדינה בתחום זה, ואין לדעת אם אחידות הענישה מיושמת. בהעדר תיעוד בתיק החקירה אם היה הסדר טיעון, אין לדעת באלו מקרים היתה ההודאה במסגרת הסדר טיעון, ובאלו מקרים הוא הודה מסיבות אחרות.
16. 
ככל שהשימוש בהסדרי הטיעון הופך לנפוץ יותר, ראוי שהדיווח והמעקב על אופן עריכתם יהיה מפורט יותר, כך שיבטיח אחידות במדיניות התביעה, שוויוניות ברמת הענישה ושקיפות. לשם כך, על התובע המשטרתי לקיים כלשונן את הנחיות פרקליטת המדינה לעניין פירוט השיקולים להסדר הטיעון וטיבו, לעניין הצגת תוכנו לבית המשפט ולעניין הדיווח עליו. שיעורם הגדול של התיקים שבהם אין חוות דעת לכתב האישום, או שאין הנמקה להסדר הטיעון, או שרישומי התביעה לקויים או חסרים, יוצר קושי בפיקוח של הפרקליטות על עבודת התביעה המשטרתית.
17. 
עומס העבודה גורם, בין היתר, להתמשכות הזמן של העדר טיפול בתיקים: משך זמן ארוך אשר חולף עד סגירתו של תיק או עד הגשת כתב אישום, פוגע באכיפת החוק ובכוח ההרתעה של המשפט הפלילי, וגורם עינוי דין לחשודים שעניינם תלוי ועומד. עצם חלוף הזמן יכול לגרום לסגירת תיק ולהקשות את השלמת החקירה. 
18. 
הטיפול בתיק בתביעה המשטרתית ממושך מזה שבפרקליטות - בשני סוגי הטיפול: הכנת כתבי אישום וסגירת התיק; ההבדל בולט בייחוד במשך הטיפול עד סגירת התיק. בכרבע מהתיקים שבמדגם (כ-20% בפרקליטות וכ-25% בתביעה המשטרתית) הוגש כתב אישום כעבור 6-12 חודשים ממועד הגעתם לגוף התובע; בתיקים שנסגרו המצב חמור אף יותר: שיעור התיקים שמשך הטיפול בהם עד סגירתם היה 6 חודשים ויותר הגיע בפרקליטות לכדי כ-30%, ובתביעה המשטרתית לכדי 60%.
19. 
יש לבחון בחינה מעמיקה את בעיית העומס ותת-התקנון שבה פועלת מערכת התביעה הפלילית שנים ארוכות. תוספת תקנים לבדה לא פתרה ועלולה שלא לפתור את בעיית העומס, ולכן יש לשקול פתרונות נוספים - מהם שהוצעו בדוח "פרקליטות 2000" ומהם שיושמו באירופה - כדי להקל את עומס העבודה על התובעים. בכך יהיה גם לתרום לאיכות עבודת התובע ולמערכת אכיפת החוק כולה.
20. 
חלוקת העבודה בין המשטרה לבין הפרקליטות כרוכה בחוסר ראייה מערכתית של המשאבים הדרושים למערכת התביעה הפלילית כולה ושל הקצאתם המיטבית במסגרתה. הדבר מתבטא, בין היתר, במחלוקת מתמשכת בין הפרקליטות ובין התביעה המשטרתית ביחס למוקדי העומס ולאופן הקצאת המשאבים. 
21. 
עד נובמבר 2000 לא הוספו תקנים לתביעה המשטרתית לטיפול בעבירות של קבלת דבר במרמה.
22. 
העדר ראייה מערכתית בנוגע להקצאה מיטבית של משאבים במערכת התביעה הפלילית כולה באה לידי ביטוי גם בפערי שכר בין תובעים משטרתיים לפרקליטים: שכרו של תובע משטרתי בדרגה השכיחה גבוה 
בכ-32% משכרו הממוצע של פרקליט בטווח הדרגות השכיחות. יוצא אפוא, כי המגמה להעביר יותר תיקים לטיפול המשטרה מביאה, בסופו של דבר, לגידול בעלויות במקום לחיסכון.
23. 
ראוי לבחון באופן יסודי, בשיתוף בין שני גופי התביעה והמשרדים המופקדים עליהם, את המשאבים הנדרשים למערכת התביעה ואת הקצאתם היעילה. האפשרות להשתמש בסל המשאבים הקיים באופן יעיל יותר מחייבת אף היא את הצורך לבחון את העברת התביעה המשטרתית לפרקליטות.
24. 
התביעה המשטרתית, שהיא חלק מהמערך המשטרתי, כפופה ליחידות החקירה. היא עלולה להימצא עקב כך במצב של ניגוד עניינים, ובכך גם נפגעת עצמאותה. למרות העברת מרבית התיקים בעבירות מסוג פשע לטיפול התביעה המשטרתית ולמרות כפיפותה לגורמי החקירה, לא נעשו פעולות לחיזוק הקשר המקצועי בינה ובין הפרקליטות.
ב. תגובות הגופים המבוקרים

המשרד לביטחון הפנים - משטרת ישראל

2. 
הוקם צוות בינמשרדי לענין היעדר הפרדה בין הגוף התובע לגוף החוקר בראשות נציג פרקליטות המדינה. צוות זה אמור להמליץ על איחוד הדרגתי של התביעה המשטרתית עם פרקליטות המדינה, או על פתרונות חלופיים, תוך הגברת הפיקוח על התביעה המשטרתית מצד הפרקליטות.

5. 
כיום מצוי בהליכי חקיקה תזכיר חוק סדר הדין הפלילי (תיקון - העמדה לדין וסגירת תיקים), התש"ס-2000, האמור להסדיר בחוק באופן מפורט, את סמכויות ההעמדה לדין וסמכויות הסגירה של תיקים פליליים. על פי התיקון המוצע, תיקבע רשימת עבירות מסוג פשע אשר, הטיפול בהן יהיה בידי התביעה המשטרתית, הן בהיבט של ההעמדה לדין, והן בהיבט של סמכות הסגירה.
משרד המשפטים - פרקליטת המדינה

6.10. 
בישיבת פרקליטי המחוז הקרובה, תביא פרקליטת המדינה את ממצאי ביקורת המדינה בפני פרקליטי המחוז, ותבקשם כי יבחנו האפשרות, עד שינוי החקיקה, לבטל ההסדרים הקיימים, ובמידת האפשר לטפל באותם תיקים באופן אישי.

המשרד לביטחון הפנים - משטרת ישראל

9. 
על פי הקבוע בחוק סדר הדין הפלילי, מוענק לתובע שיקול דעת עצמאי לעניין הגשת כתב אישום בכל תיק שבטיפולו. שיקול דעת כזה אכן מופעל על ידי כל תובע, ביחס לכל תיק המגיע לטיפולו לשם הכנת כתב אישום.

לדעת המשרד לביטחון הפנים, בהעדר חובה חוקית, או חובה שבנוהל, למתן הנמקה להגשת כתב אישום, מנהיגה כל יחידת תביעות משטרתית נהלי עבודה פנימיים משלה, ובכלל זה נהלי היוועצות/קבלת אישור מגורם ממונה. החלת נוהל המחייב הנמקה בכתב בכל תיק, תעכב את הטיפול בתיקים ותגדיל את הפיגורים המצטברים בחלק מיחידות התביעה. 
10. 
חוסר האחידות בהרשאות שנתנו פרקליטי המחוזות השונים, ביחס לסגירת תיקי פשע, ואי ההתאמה בין פרקטיקה זו לבין הוראות החוק, אמורים למצוא את פתרונם בתיקון חוק סדר הדין הפלילי (סגירת תיקים והעמדה לדין) התש"ס-2000.

11. 
פיקוד המשטרה יחזור וידגיש בפני ראשי יחידות התביעה, את הצורך בהנמקה סגירה, על מנת להבטיח שקיפות ההחלטות ויכולת פיקוח על איכותן.
13. 
עצם ההחלטה על סגירת תיק חקירה, וכן בחירת העילה מכוחה ייסגר התיק, הן החלטות מורכבות המחייבות שקילה ואיזון של פרטים רבים, ובהם למשל, השפעת ההחלטה על הרישום הפלילי, אשר יוותר לחובת החשוד לאחר סגירת התיק. מכאן, במקרים רבים ניתן להגיע ליותר מאשר הכרעה נכונה אחת, ביחס לעילה הראויה לסגירת תיק זה או אחר.

14. 
לדעת המשרד לביטחון הפנים, מדיניות אחידה אינה תמיד ישימה; תיתכנה תופעות פשיעה שהן בעלות היקף רחב באזור מסוים כזה או אחר, ואשר עקב היקפן באותו אזור יש להפעיל ביחס אליהן אכיפה מחמירה, גם אם במקום אחר ובזמן אחר אין עניין ציבורי רב בהעמדה לדין עליהן.
15. 
לדעת המשרד לביטחון הפנים, נוכח היקף התיקים, בהם מופיע תובע משטרתי בכל יום הופעות בבית המשפט, קביעת חובה לקבל אישור ראש יחידת התביעות, לכל הסדר טיעון בתיקים של יחידתו, תפגע ביעילות ניהול התיקים בבית המשפט.


תפורסם הנחיה ליחידות התביעה המשטרתית להקפיד על תיעוד מלא של עריכת הסדר טיעון ושל הנימוקים אשר הדריכו את התובע להסכים לו.

19. 
חוסר איזון והקצאה בלתי יעילה של משאבי כוח-אדם בין יחידות התביעות השונות, אמור לבוא על תיקונו במסגרת תוספת תקנים, שאושרה למשטרת ישראל לשנת 2001. לדעת המשרד לביטחון הפנים, במצב החוקי הקיים, על פיו למעלה מ-85% מכלל התיקים הפליליים מטופלים על ידי התביעה המשטרתית, לא ניתן להביא להקלת העומסים ביחידות התביעה, אלא בדרך של הוספת תקנים.

משרד הבינוי והשיכון
פיקוח על מתן הלוואות לעולים

הגופים המבוקרים: משרד הבינוי והשיכון; משרד האוצר; משרד הפנים; המשרד לקליטת העלייה

א. ריכוז ממצאי הביקורת

1.
מדיון שהתקיים בפרקליטות המדינה ביולי 1999, בהשתתפות נציגים מהמשרד, ממשרד הפנים, מהמשטרה, ממשרד הקליטה וגורמים נוספים, עולה, כי קיים שימוש בזכויות המוענקות לעולים תוך מרמה וגניבה של כספי המדינה; לפיכך הוחלט על הקמת ועדה בין-משרדית לגיבוש תכנית פעולה למלחמה בתופעת "העולים הפיקטיביים". הועלה, כי הוועדה הבין-משרדית שהוקמה באוגוסט 1999 לצורך מעקב ובדיקה אחר כספי הסיוע לעולים, לא פעלה כמתבקש מהחלטת פרקליטת המדינה מיולי 1999, כאמור.
2.
בעקבות הביקורת סוכם עם החשב הכללי במשרד האוצר, שרואי חשבון המועסקים במשרד האוצר יעקבו אחר ביצוע הנחיות המשרד בנוגע לגביית כספי הסיוע. המשרד הוסיף, כי החליט על הקמת יחידת אכיפה באגף האכלוס שפעולותיה יתמקדו, בין השאר, בייזום בדיקות ואימותים, ומעקב אחר טיפול מחוזות המשרד במי שנתפס מכזב.
3.
לא נמצא, כי המשרד נקט אמצעים הדרושים, כדי לגבות את כספי ההלוואות במקרים שנמצאו בלתי תקינים.
4.
הצלבת נתונים בין שני הקבצים של משרד הבינוי ושל משרד הקליטה העלתה, כי מקרים שבהם ניתן למבקשים סיוע ממשרד הבינוי לרכישת דירה כעולים חדשים, לא נמצא רישום אודותם בקובץ הנתונים של משרד הקליטה. 
5.
הבקרה והפיקוח על סיוע בהלוואות לרכישת דירה לעולים אינם משביעים רצון. שיתוף הפעולה בין משרד הבינוי והשיכון לבין משרד הקליטה ומשרד הפנים, שעל המידע שברשותם אמור המשרד להתבסס בבואו לאשר את הסיוע לעולים הפונים אליו, לוקה בחוסר: מידע חיוני בדבר ביטול אשרת עולה וזהויות כפולות של עולים אינו מוזרם אליו באופן שיטתי. 
6.
יתר על כן, גם כאשר מגיע מידע על כך למשרד, הוא לא תמיד דואג להעבירו לבנקים למשכנתאות, שהם נאמני המדינה למימוש הסיוע ועליהם לנקוט צעדים המתבקשים להעמדת הסיוע לפירעון מידי או מימוש השעבוד על ידי מכירת הנכס במקרה הצורך.
7.
חלק מן העולים שחתמו לכאורה על חוזי ההלוואה, שהו בחו"ל בעת החתימה, ובמקרים נוספים לא הקפידו הבנקים למשכנתאות על קיום הוראות המשרד בדבר הבדיקות והמסמכים שעליהם לדרוש לצורך הענקת הסיוע. 
ב. תגובות הגופים המבוקרים

משרד הבינוי והשיכון

1.
בתכנית העבודה לשנת 2001 הוחלט על הקמת יחידת אכיפה באגף האיכלוס ותפקידה לחזק את מנגנון הבקרה לאכוף ביצוע נהלים על ידי הבנקים, הגשת תלונות למשטרה והגשת תביעות משפטיות נגד פונים שקיבלו זכאויות שלא כדין.

3.
המשרד הורה לבנקים להעמיד לפירעון כל משכנתא שניתנה לעולים שכנגדם הוצא צו גירוש. המשרד ימשיך להעמיד לפירעון את כל המשכנתאות שניתנו לכל מי שנתקבל לגביו מידע על הוצאת צו גירוש. המשרד יעמיד לפירעון את הפרשי הסיוע לכל מי שמעמדו החדש יהיה תושב קבוע או תושב ארעי.

4.
בעקבות הערות הביקורת המשרד יצליב הנתונים עם משרד הקליטה.

5.
לגבי העתיד סוכם כי משרד הפנים יעדכן את משרד הבינוי והשיכון על ביטולי אשרות עולה, תוך ציון המעמד החדש, עד כה הסיכום אינו מופעל על ידי משרד הפנים.

7.
בעקבות הערת הביקורת ירעננו את הנהלים המחייבים את הבנקים, לאמת כי מבקשי הסיוע הם החותמים באופן אישי על הבקשות לסיוע. המשרד העביר לרואה החשבון את בחינת אופן טיפולו של הבנק. על פי ממצאיו יוחלט על אופן הטיפול, כדי למנוע הישנות מקרים דומים בעתיד.

הקמת שכונת תל ציון ביישוב כוכב יעקב

הגופים המבוקרים: משרד הבינוי והשיכון; ההסתדרות הציונית - החטיבה להתישבות

א. ריכוז ממצאי הביקורת

1.
בדוח שנתי 47 בחנה מבקר המדינה דאז את הצורך בארגון מחדש של המינהל לבנייה כפרית ואת ההצדקה להמשך קיומו כיחידת סמך נפרדת במשרד. בעקבות הדוח הביע משרד האוצר את עמדתו, בינואר 1997, כי יש להטמיע את המינהל לבנייה כפרית במשרד, הן ברמת המטה והן ברמה המחוזית, כדי להפחית במידה ניכרת בכוח אדם. 
2.
לא נחתם הסכם הרשאה לפיתוח ולא הסכם בר-רשות בין ההסתדרות הציונית לבין הממונה - וממילא לא הוקצתה קרקע ולא הוקצו זכויות של בר-רשות לאגודה. על אף זאת, הועברה החזקה בקרקע למעשה לעמותה; העמותה העבירה את החזקה ליזם, והוא החל לבנות דירות בלא שהיו לו זכויות בקרקע.
3.
הגורמים שיש להם תפקיד בהקצאת מקרקעין באזור יו"ש ובהענקת ההרשאה לניצולם, לא הקפידו על קיום הנהלים וגם לא דאגו שמי שקיבל חזקה במקרקעין ישלם תמורתה למדינה. 
4.
העמותה הסבה את הקרקע לחברה בשליטת יו"ר העמותה, ומההטבות הנובעות מכך לפרויקט ייהנו הבעלים של החברה, ולא חברי העמותה שלהם הוקצתה הקרקע למעשה.
5.
המשרד חרג מהחלטת הממשלה בדבר שיעור הסבסוד המרבי עבור הוצאות פיתוח, בכך שהעלה את רמת הסיבסוד של הפיתוח בתל ציון מעל 50% דהיינו מעל רמת הסיבסוד המאושרת. 
6.
על קרקע המדינה הוקם יישוב תל ציון שעל יד כוכב יעקב ללא הליכים מינהליים ומשפטיים מתחייבים, בלי שהיו לגורמים המיישבים זכויות מוסדרות על הקרקע. כפועל יוצא, בונה יזם פרטי אלפי דירות בלי שהקרקע הוקצתה לו כדין ובלי שהוא שילם עבורה תשלום כלשהו למדינה. המשרד סייע מתקציבו בפרויקט, ואף העניק לו, בלא סמכות, הטבה כספית ייחודית מעל למקובל. 
ב. תגובות הגופים המבוקרים

משרד הבינוי והשיכון

1.
החל מיום 1.1.2001 תועבר האחריות לניהול הדירות בהתיישבות מהבנייה הכפרית לבנייה העירונית, על מנת לרכז את ניהול הדירות באגף אחד. המשמעות היא שכל הרכוש, דירות ונכסים אחרים, ינוהלו על ידי אגף נכסים ודיור בבנייה העירונית. 


הניהול יכלול: טיפול שוטף - תיקוני רכוש ואיכלוס חוזר. הזמנות ותשלומים - התחייבויות כספיות לחברות המאכלסות, אישור חשבונות ותשלומים. חוק הדיור הציבורי - הנחיות למכירת דירות במסגרת חוק הדיור הציבורי, כולל מעקב אחרי מכירות והכנסות. רכוש בניהול החטיבה להתיישבות - הסדרת כל נושא התחשבנות עם החטיבה והסדרת כל מערכת הדיווחים והכללים לניהול הרכוש. חוק זכויות הדייר - הנחיות לתיקון הדירות במסגרת התקנות והכללים. קרוואנים ומגורונים - שמירה ושינוע.

2.
ההרשאה תינתן רק לאחר שתסדיר החטיבה להתיישבות את נושא הקצאת הקרקע עם הממונה על הרכוש במינהל האזרחי. החטיבה להתיישבות פנתה לממונה שהודיע לה כי הנושא יוסדר לאחר קביעת דמי החכירה.

ההסתדרות הציונית - החטיבה להתיישבות

2.
החטיבה להתיישבות ראתה עצמה כמי ש"נכנסה בנעלי" משרד הבינוי והשיכון אשר החזיק בהרשאה לתכנון ופיתוח השכונה ואף קיבלה לכך את הסכמת הממונה על הרכוש הנטוש הממשלתי.

3.
החטיבה להתיישבות דאגה שמשרד הבינוי והשיכון יעביר לממונה נתונים על עלויות הפיתוח, על-מנת שזה יוכל לערוך את שומת המקרקעין. הממונה מתכוון להשלים את עריכת השומה ובהתאם יערוך הסכם פיתוח לחתימה.

4.
הרשאה לפיתוח אינה מהווה זכות במקרקעין. ואולם, גם על-בסיסה מוכנים הבנקים למשכנתאות להעניק הלוואות. זאת מתוך הנחה שאם וכאשר יבנה הבית ויסתיימו כל ההליכים יוענקו בעתיד הזכויות. בפועל, מוענקות הזכויות למשתכנים, שנים רבות לאחר סיום הפרויקט ועד לאותה עת יש בידיהם רק חוזים זמניים. 

ניהול רכוש המשרד באזור יהודה והשומרון

הגופים המבוקרים: משרד הבינוי והשיכון; ההסתדרות הציונית - החטיבה להתישבות 

א. ריכוז ממצאי הביקורת

1.
משרד מבקר המדינה רואה בחומרה את מחדלו המתמשך של המינהל לבנייה כפרית בפיקוח על ניהול הרכוש בידי החטיבה להתיישבות של ההסתדרות הציונית. זאת, בייחוד כאשר על פי דיווחים שנתיים שהוא קיבל, היה ידוע לו כי החטיבה מוכרת דירות, ובשנים 1992 - 1998 לא העבירה את התקבולים בגין המכירות. על אף זאת, לא נמצא כי המינהל לבנייה כפרית התריע על כך או שנעשו פעולות מצדו לקבלת תקבולים אלה.
2.
בעקבות ממצאי הדוח התקיימה ישיבה ביולי 2000 בלשכת מנכ"ל המשרד, ובה הוחלט, בין היתר, כי טיפול המשרד בניהול הדירות יועבר מהמינהל לבנייה כפרית "לאגף העירוני", וכי החטיבה תמשיך לנהל את הדיור הציבורי, שנמסר לה כנאמן, במשך שישה חודשים ובתום תקופה זו יתקיים דיון נוסף אצל המנכ"ל.
ב. תגובות הגופים המבוקרים

משרד הבינוי והשיכון

1.
הוחלט להעביר את הטיפול ברכוש המינהלי של הבנייה הכפרית לאגף נכסים ודיור בבנייה העירונית. החל מ-15.3.1001 תבוצע העברת הטיפול, והודעה על כך נמסרה לכל החברות המאכלסות.

בתקופת הביניים עד לביצוע (15.3.2001) בוצעו פעולות הבאות במינהל לבנייה כפרית:

נקבעו תחומי אחריות לכל אחד מעובדי המחלקה. סוכמו נהלי הדיווח בהתאם להמלצות דו"ח מאירי עם החשבות ועם גורמים בחטיבה להתיישבות. סוכמו נהלי עבודה עם סמנכ"ל עמיגור.  גובשו נהלי עבודה לגבי חברת שיכון ופיתוח וחברת עמידר המטפלות ברכוש בישובים הכפריים. ישופר המעקב והדיווח הן בנושא הנכסים עצמם והן בנושאים התקציביים. גובשו נהלי עבודה עם נציגי אגף החשב הכללי במשרד האוצר, וכן טיפול בבעיות שוטפות כמו: גיבוש מדיניות בנוגע לסרבני תשלום שכ"ד, מימוש הסכם הליסינג בקיבוצים, טיפול בנושא הפלישות לדירות, חילוט ערבויות לקבלנים.

ההסתדרות הציונית - החטיבה להתישבות

1.
בבירור שנערך עם האנשים שניהלו את היחידה לאיכלוס בשנים 96-92 הובהר כי התקיים נוהל קבוע של פגישות עבודה עם המינהל לבניה כפרית במסגרתו נמסר דווח, הוצגו הנתונים לגבי היקף המכירות, ואז אושרו פעילויות היחידה, על ידי משרד השיכון.

2.
החטיבה מדגישה כי הכסף שימש לשיפוצי בתים, תחזוקה ותקורות בתיאום עם משרד השיכון. ביום 14.5.00 נחתם על ידי משרד האוצר והחטיבה להתיישבות הסכם המסגרת. ב-1.2.01 מונה חשב החטיבה כחשב משרד האוצר על ידי החשב הכללי.

משרד הבריאות
היערכות המשרד לטיפול בנפגעי טראומה בבתי החולים

הגוף המבוקר: משרד הבריאות

א. ריכוז ממצאי הביקורת

1.
על המשרד לפעול לכך שהוועדה לבדיקה חוזרת של מרכזי טראומה (הוועדה) תסיים בהקדם את בדיקת כל המרכזים, ולאחר מכן לדון בתוצאות הבדיקה ולוודא שהמרכזים עומדים בתנאים הנדרשים להמשך פעילותם.
2.
יש מרכזי טראומה שבהם לא מאוישים כמה מהתפקידים הנדרשים על פי המלצות ועדת רווח, וכי היו פעמים שבהן לא היו במרכז כל אנשי הצוות הנדרשים לקבל פצועים קשה. 
3.
יש חשיבות רבה לרישום מלא של פרטי הטיפול ושל זמני הטיפול בנפגע טראומה. בהעדר נתונים נמנעת היכולת לבדוק את איכות הטיפול, ובכלל זה אם קיבל הפצוע את הטיפול הנכון בזמן, מה היה משך שהייתו בחדר הטראומה, שהוא מדד חשוב במיוחד בקביעת איכות הטיפול בטראומה קשה ורב-מערכתית, ואם נעשו הבדיקות החיוניות בתדירות הנדרשת. 
4.
על בתי החולים להתמיד בריענון הידע של העובדים בחדרי המיון ובחדרי הטראומה על כל דרגיהם, כדי לאפשר הכוונה נכונה ומהירה של נפגעים לטיפול בחדר טראומה.
5.
על בתי החולים לגייס את המשאבים הנחוצים לטיפול בנפגעי הטראומה, הן כדי להבטיח ציוד זמין במרכז והן כדי לוודא שניתן לנפגעים טיפול מתאים אחרי שהם משתחררים מחדר הטראומה.
6.
על המשרד לפעול שכל המטפלים בנפגעי טראומה יעברו את הקורס לטיפול בטראומה וכן לפעול לעדכון הידע של הרופאים שהשתתפו בקורס בעבר.
7.
מן הראוי שהמשרד ובתי החולים ייתנו את דעתם לרמת ההכשרה של העובדים הסיעודיים בתחום חשוב זה של הרפואה, ויפעלו בנחישות לקידום הכשרתם ולהשלמתה.
8.
המשרד לא הגדיר כללים לאבטחת איכות בתחום הטיפול בנפגעי טראומה ברמה הארצית, ולא הקים גופי בקרה כלליים. 
9.
מאגר הנתונים של פרויקט רישום הטראומה יכול לסייע רבות באבטחת האיכות במרכזי הטראומה ובקביעת המדיניות בתחום הטיפול בטראומה ברמה הלאומית. 

על המשרד להסדיר את פעולות הרישום, הקליטה והעיבוד של הנתונים על נפגעי טראומה בבתי החולים, כדי לשפר את היכולת להפיק לקחים מהמידע שנאגר.

10.
המשרד לא הוציא נוהל בנושא מערך הטראומה בבתי חולים פריפריים, ורוב המלצות הוועדה לא מולאו: לא הוקם פורום של מנהלי בתי חולים לדיון בטיפול בטראומה, לא הוקם גוף משותף שידון בבקרת איכות הטיפול בנפגעי טראומה ולא הוקמו בבתי החולים ועדות מוסדיות לטראומה. 
11.
המשרד לא קבע נהלים להפעלת מרכזי הטראומה; בכמה מהמרכזים חסרו מנהלי מרכזים וכוננים ייעודיים; לא היתה הקפדה על מתן הכשרה ראויה לצוותים הרפואיים ולצוותים הסיעודיים בחדרי הטראומה ועל ריענון הידע שלהם; לא תמיד נעשו בקרת איכות ואבטחת איכות מקיפים ויסודיים, ובתי החולים לא מילאו תנאים אחרים, שנקבעו בדוח ועדת רווח ואושרו בידי מנכ"ל המשרד דאז, להפעלת מרכזי טראומה. 
ב. תגובת הגוף המבוקר

משרד הבריאות

1.
בעקבות המלצת הועדה לתכנון, להקמה ולהפעלה של מרכזי טראומה ברחבי הארץ ("ועדת רווח"), הקים משרד הבריאות את מערך הטראומה בכל בתי החולים בישראל. כמו כן, הקים המשרד מועצה לאומית ייחודית לטראומה.

11.
יקבעו, תוך שישה חודשים, סטנדרטים אחידים למרכזי טראומה בישראל שיתייחסו לנושאים הבאים: הקצאת כח אדם, הכשרת צוותים רפואיים, הצטיידות, ואבטחת איכות.

רישוי לרישום יחידות טראומה בבתי חולים יינתן בעתיד, רק ליחידות שתעמודנה בסטנדרטים אלה.
המשרד רואה חשיבות רבה בהמשך שיתוף הפעולה והתקצוב שניתן על-ידי משרד התחבורה בשנים הקודמות למערך הטראומה. התיקצוב הופסק בשנים 1999/2000.
השתלת איברים

הגופים המבוקרים: משרד הבריאות; משרד העבודה והרווחה

א. ריכוז ממצאי הביקורת

1.
עקב החשיבות הרבה הנודעת לאבחון מצב של מוות מוחי וזיהוי אפשרות של תורם איברים פוטנציאלי במועד, על המשרד לפעול לכך שהנושא יובהר לכל הצוותים הרפואיים בכל בתי החולים, ויונהג נוהל אחיד לקביעת מוות מוחי.
2.
יש מקום שהמשרד יסייע לבתי החולים לרכוש מכשיר דופלר (הבודק בין היתר את זרימת הדם למוח) - אם אין להם - ולעודד את השימוש בו לקביעת מוות מוחי במקרים המתאימים.
3.
רק בבתי החולים בילינסון ואיכילוב יש מיטות תקניות לצורך השתלה; ברוב בתי החולים כוח האדם התקני לצורכי השתלות אינו מספיק.
4.
מן הראוי להקצות משאבים רבים יותר לפרסום והסברה, בנושא השתלת איברים, כיוון שהדבר עשוי להשפיע לטובה על הסכמת הציבור לתרום איברים. לפיכך, דרוש שתהיה הקצאה כספית מתאימה לנושא, כדי שיהיה ניתן להכין תכניות רב-שנתיות. 
5.
בתקופת הביקורת לא היתה במרכז הלאומי לתיאום וניהול תורמים והשתלות (המרכז), ועדה לנושא "קצירת איברים" ולא היה נוהל המסדיר את קצירת האיברים וקובע: מי הם הרופאים הקוצרים, וכיצד יתוגמלו, למי עליהם לדווח אם הם נעדרים מהעבודה, מי מחליף אותם בהעדרם, וכדומה. הועלה, שלעתים היה קושי לאתר רופאים כדי לבצע קצירת איבר. 
6.
על המשרד והמרכז לקבוע נהלים לכל תחומי הפעילות של המרכז.
7.
המשרד לא קבע מדיניות לגבי בתי החולים שיורשו לשתול איברים. 
8.
בשנת 1996 ניסה המרכז לבצע בקרת איכות בתחום ההשתלות, ללא הצלחה. העובדה, שחמש שנים לאחר מכן עדיין עסוקים באיסוף נתוני השלמה של נתונים שלא נמסרו למרכז במועד, מעידה על התארגנות לקויה של המשרד. לדעת משרד מבקר המדינה, על המשרד היה לפעול לביצוע בקרת האיכות זה מכבר.
9.
מאגרי המידע של המרכז לא היו רשומים בהתאם לדרישות החוק. עליו להסדיר תחום זה בהקדם.
10.
משרד מבקר המדינה ממליץ למשרד העבודה והרווחה לבחון החלת חוק דמי מחלה (היעדרות בשל מחלת ילד), התשנ"ג-1993, גם על הורים המטפלים בילדים עם מחלות קשות אחרות. 
11.
יש לשקול פרסום נהלים בעניין העברת מסתמים בין בתי החולים, כדי לצמצם את יבוא המסתמים מחו"ל.
12.
יש לבצע בקרת איכות לכל סוגי הרקמות - הן באשר לאיכות הרקמות עצמן ותנאי האחסון שלהן והן באשר לאיכות ההשתלה.
13.
נמצא, שהמשרד לא קבע מדיניות ארצית בדבר בתי החולים שיורשו לשתול איברים. המרכז הלאומי לתיאום וניהול תורמים והשתלות הסתפק בדיון בבקשות של בתי חולים למתן אישור לשתילת איברים. 
14.
על המשרד לפעול להפעלה מלאה של בקרת איכות בכל התחומים של ניתוחי השתלת איברים.
ב. תגובות הגופים המבוקרים

משרד הבריאות

1.
מתוכנן קורס לצוותים רפואיים (ביחידות לטיפול נמרץ) ע"י ארגון DONOR ACTION, המתמחה בנושא ופועל בכל מדינות המערב בהצלחה רבה. תקציב הקורס 100,000 ש"ח לא אושר עדיין. מינהל הרפואה הוציא חוזר לבתי החולים המחייב את הצוותים ליידע את מתאמת ההשתלות לגבי כל מועמד אפשרי לתרומה.
13.
מתאמות ההשתלה בבתי החולים מקיימות אירועי הסברה והדרכה, ומאיישות אתרי החתמה באירועים שונים. כמו כן מתקיים שיתוף פעולה עם משרד החינוך לקידום ההסברה בבתי ספר, ושיתוף פעולה עם הצבא, ומתקיימות פעילויות מגוונות בקרב החיילים והמשתחררים. מונה משתיל בכיר אשר מרכז את כל תחום הנצלת האיברים.
14.
הוחל בבדיקת בקרת איכות להשתלת הכליות, ומיד לאחריה יחלו לבדוק גם את בקרת האיכות להשתלות הכבד, הלב והריאות. מערך המתאמות הוקם רק בסוף 1997, ואז הוחל באיסוף נתונים. כיום, לאחר שנתיים ושלוש ממועד ההשתלות, ישנה אפשרות לנתח את הנתונים.

מכונים לרפואה גרעינית

הגופים המבוקרים: משרד הבריאות; משרד העבודה והרווחה

א. ריכוז ממצאי הביקורת

1.
נקבע כי רופא המכון לרפואה גרעינית יהיה נוכח במכון בעת שנקבע ובעת שניתן החומר הרדיואקטיבי לנבדק או למטופל. כן נקבע כי טכנאי רפואה גרעינית רשאי להזריק חומר רדיואקטיבי רק בנוכחות רופא במכון. הוראות אלה אינן מיושמות.
2.
המשרד לא דרש, בכל שנה, מהמכונים לרפואה גרעינית לחדש את ההיתר לניהולם ולהפעלתם, וכולם פועלים מכוח ההיתר שניתן להם לאחרונה בשנת 1992, לאחר שהוצאו הנהלים וההנחיות. חידוש ההיתר מותנה בעמידה בתנאים שקבע המשרד להפעלת מכונים לרפואה גרעינית. פעילות המכונים ללא חידוש ההיתר עלולה להביא לחשיפת העובדים והנבדקים לקרינה מייננת.
3.
עד ספטמבר 2000 כמעט לא היה פיקוח מטעם היחידה הארצית לרישוי ופיקוח על מכשירי קרינה, על הפעלת המכונים ועל יישום הנהלים, לא נבדקה בטיחות הקרינה במכונים ולא נבדק תהליך בקרת האיכות של המכשירים ושל הבדיקות הרפואיות.
4.
על המשרד לפעול לכך שכל המכונים יקבעו נוהלי עבודה שיתאימו למינימום הנדרש בחוזר המשרד מנובמבר 1986, בנושא בטיחות קרינה - המלצות הוועדה להכנת נוהלי קרינה מעשיים בעת השימוש בחומרים רדיואקטיביים להדמיה.
5.
על משרד העבודה והרווחה לפעול לכך שהמכונים יתקנו את הליקויים שהועלו בידי הבודקים המוסמכים, ויעמדו בדרישות שנקבעו בתקנות הבטיחות בעבודה בנושא הגנת העובדים בקרינה מייננת.
6.
על המשרד לפקח על כך שהמכונים יעמדו במינונים המומלצים על ידו של החומרים הרדיואקטיביים המוחדרים לחולה או לנבדק. זאת, כדי למנוע חשיפת יתר של הנבדק לקרינה מיותרת בתהליכי האבחון ברפואה גרעינית. 
7.
המשרד לא קבע תכנית לבקרת איכות של הציוד. כמו כן, מהבדיקות של הבודקים המוסמכים עולה, כי המכונים לא דאגו לכך שהחברות המספקות את הציוד יבצעו את הבדיקות בתדירות הנדרשת. 
8.
במכונים לא נעשית בקרת איכות של תהליך האבחון הרפואי. אין למכונים נתונים מפורטים על זמן ההמתנה לביצוע הבדיקה, משך זמן הצילום, מספר המבטים וסוגיהם, וכיצד ומתי נערך פענוח הצילום. בהעדר נתונים אלה לא ניתן לערוך בקרת איכות של הבדיקה. עוד הועלה, כי בהוראות שנקבעו בחוזר החדש לא נכללו הנחיות בנושא בקרת איכות של ביצוע הבדיקות.

9.
עדיין לא הוגדרו התנאים המחייבים שבהם רופא מומחה בקרדיולוגיה יוכל לעסוק ברפואה גרעינית, ואין תכנית הדרכה לרוצים לעסוק בקרדיולוגיה גרעינית. כמו כן, לא נעשית בקרה להבטחת איכות של הבדיקות לקרדיולוגיה גרעינית.
10.
יש להגדיר בדחיפות את התנאים שבהם רופא מומחה בקרדיולוגיה יכול לעסוק ברפואה גרעינית. 
11.
על המשרד לקבוע הנחיות לבקרת איכות של ביצוע הבדיקות ברפואה גרעינית, כפי שהדבר נעשה בארצות אחרות, לצורך קבלת תוצאות אמינות של הבדיקות.
ב. תגובות הגופים המבוקרים

משרד הבריאות

3.
בחודש מאי 2000 מונה מפקח ארצי על המכונים לרפואה גרעינית, שביקר בכל המכונים. בימים אלה מעביר אליהם המפקח, בעקבות הביקורים, דו"ח ליקויים תוך מתן זמן לתיקונם. מכון שלא יעמוד במרבית הסטנדרטים שנקבעו, לא יקבל אישור לחידוש הפעלה והיתר לרכוש חומרים רדיואקטיביים.
6.
לפי סעיף ה' (1) ב"חוזר מינהל רפואה" בנושא, חובה לקיים רישום, בין השאר של מינון החומרים הרדיואקטיביים המוחדרים לחולה או לנבדק, כדי למנוע חשיפת יתר של הנבדק לקרינה מיותרת בתהליכי האבחון ברפואה גרעינית. בכוונת משרד הבריאות לבצע פיקוח על עמידה באמות המידה שנקבעו.
9.
משרד הבריאות מאמץ את הצעתה של המועצה המדעית של ההסתדרות הרפואית (הר"י), לקבוע מסלול הכשרה לקרדיולוג, הרוצה לעסוק בקרדיולוגיה גרעינית, ולמומחה ברפואה גרעינית, הרוצה לעסוק בקרדיולוגיה גרעינית.

משרד העבודה והרווחה

5.
אגף הפיקוח על העבודה שבמשרד, נערך להדק את הפיקוח על המכונים לרפואה גרעינית, ומקומות עבודה אחרים, בהם קיימת חשיפה לקרינה מייננת. הוחלט לפצל את הטיפול בנושא הקרינה לביקורי פיקוח והטלת צווים, ולמעקב אחרי דרישות בודקי קרינה מוסמכים.

המשרד לאיכות הסביבה

1.
המשרד ממליץ כי הטיפול בתחום הקרדיולוגיה יכלול גם את תהליכי הטיפול בריסטנוסיס, בנוסף למיפויים.

2.
המשרד דורש מכל מכון לרפואה גרעינית לחדש את רשיונו אחת לשנה. הרשיון מתחדש אם המכון עומד בדרישות בטיחות הציבור והסביבה, ואם הממונה על הקרינה הרפואית אישר כי ניתן לחדש מבחינתו את ההיתר.

3.
בשנים 1999 ו-2000 נערכו 23 ביקורות על ידי מפקח איכות הסביבה, והוצאו עוד 31 מכתבי התראה בעקבות דוחות של בודקים מוסמכים. במקרים מסויימים לא חודש ההיתר, עד לתיקון הליקויים. 

המשרד לענייני דתות
מועצות דתיות

הגופים המבוקרים: המשרד לענייני דתות 

א. ריכוז ממצאי הביקורת

1.
עד לסוף חודש אוקטובר 2000, כשנתיים לאחר הבחירות האחרונות לרשויות המקומיות, הסתיימה הרכבתן של 16 מועצות דתיות בלבד, מבין 113 המועצות הדתיות הפועלות בתחום שיפוטה של רשות מקומית.
2.
הגם שכינונה של מועצה דתית הוא מעשה בעל סממנים פוליטיים מובהקים, הרי עצם העובדה שהמפלגה שהשר לענייני דתות משתייך אליה היא זו המקבלת את מרבית עמדות הכוח במועצות הדתיות, מעידה על פגם בתהליך הרכבת המועצות הדתיות.
3.
מאז פסיקת בג"ץ ביולי 1999 בעניין קביעת מספרם של חברי המועצות הדתיות ועד מועד סיכום הביקורת, אוקטובר 2000, התכנסה ועדת השרים ארבע פעמים בלבד: באפריל 2000 דנה הוועדה בחידוש הרכבן של ארבע מועצות דתיות. ביולי אותה שנה המתינו עוד 28 מועצות דתיות לדיון בעניינן בוועדת השרים, אך בשלושת הדיונים הנוספים של הוועדה היא דנה בחידוש הרכבן של שבע מועצות דתיות בלבד.
4.
משהוגש ערר בידי שר קמה על הממשלה חובה, לפי הוראתו המפורשת של המחוקק, לדון ולהחליט בו; אין לראות בהתפטרות השר כמשמיטה מניה וביה את נימוקי ערעורו, ואין בסמכותו של בעל תפקיד מינהלי להחליט כי לאחר התפטרות השר אבד הכלח על הערר, ואין להביאו להחלטת הממשלה.
5.
פעמים הנתונים שהיו בידי הוועדה שלפיהם הוחלט על תוספת תקני עובדים היו "מוטים כלפי מעלה" לעומת הנתונים שמסרו המועצות הדתיות לממונה על תחום תקציבים במשרד. עקב כך הגדילה הוועדה את מספר התקנים למועצות דתיות יותר מהנחוץ. 
לדעת משרד מבקר המדינה, על ועדת התקנים מוטלת החובה לנסות ולאמת את הנתונים שלפיהם היא קובעת את תקני העובדים במועצות הדתיות. על הוועדה להביא בחשבון שלקבלת עובד חדש במועצה דתית יש השלכות כספיות לטווח ארוך. 

6.
ועדת התקנים אישרה תקנים של רבני שכונות בניגוד לקריטריונים, ובלי לציין "נימוקים מיוחדים" לכך.
7.
אין הצדקה להצמדת שכרם של ראשי מועצות דתיות לשכר שר בשיעורים כה גבוהים (%80 - 95%)". טבלת שכר ראשי המועצות הדתיות שנבחרו לאחר 1.12.98 מראה שהגם ששכרם הופחת, הוא עדיין מטיל נטל כבד על תקציב המועצות הדתיות.
8.
עלות שכרם של ראשי המועצות הדתיות וסגניהם, שכיהנו אותה שנה ב-147 משרות, נאמדה בכ-58 מיליון ש"ח - 12.4% מכלל תקציב המועצות הדתיות לאותה שנה. נמצא, כי ב-22 מועצות דתיות היה שכרם של ראשי המועצות וסגניהם יותר מ-20% מתקציבי המועצה לאותה שנה, ב-27 מועצות הוא היה בין 15% ל-20% מהתקציב וב-37 מועצות בין 10% ל-15% מהתקציב.
9.
ב-36 מועצות דתיות היה היקף המשרה של ראש מועצה או סגניו גדול מזה שנקבע בקריטריונים. בשנת 2000 תקצב המשרד בסה"כ 14.7 משרות שאושרו בחריגה מהקריטריונים. עלות המשרות הגיעה לכ-6 מיליון ש"ח; 
ב-13 מועצות דתיות נע שיעור החריגה בין 9% ל-15% מהתקציב השנתי.
10.
יש מקום לשקול שינוי הקריטריונים שקבע המשרד לקביעת היקף המשרה בשכר לראשי מועצות דתיות ולסגניהם. זאת מאחר שהמדד לקביעת היקף המשרות של ראשי מועצות דתיות וסגניהם הוא אך ורק גודל היישוב, ואין מובאים בחשבון גורמים אחרים, כגון היקף פעילותה של המועצה הדתית, שירותי הדת שהיא מעניקה ומצבה הכספי. עם זאת, אין להתעלם מכך כי המספר הגדול של המשרות שאישר המשרד בחריגה מהקריטריונים מעורר תהיות.
11.
הגדלת היקף המשרות של הנבחרים בחריגה מהקריטריונים כדי שישמשו גם "תחליף" לעובדים מקצועיים, כפי שנעשה בכמה מועצות דתיות, היא פסולה. שכן המיומנויות הנדרשות מהנבחרים אינן בהכרח דומות לאלה הנדרשות מעובדים מקצועיים, ועלות שכרם של הנבחרים גבוהה בהרבה מעלות שכרם של העובדים המקצועיים.
12.
כבר בדוח שנתי 44 קבעה מבקרת המדינה דאז כי "מן הראוי לבחון את סוגיית מספר הסגנים במועצות הדתיות ולפעול לצמצומו". ועדת צדוק גם היא המליצה "לשנות את המצב הקיים כך שב-3 הערים הגדולות יכהנו עד 3 סגנים ליושב ראש, שאחד מהם בלבד יכהן בשכר". עוד המליצה הוועדה, כי "במועצות דתיות אחרות, שהן בתחום שיפוטה של עירייה, יכהנו שני סגנים בלא שכר". 
13.
נושא כפל התפקידים של רבני עיר מחייב קביעת עמדה עקרונית, ובמידת הצורך יוזמת חקיקה בנדון, תוך מתן משקל לדעות שהובעו במועצת הרבנות הראשית, ולעמדתו של הראשון לציון. 
14.
עלות שכרם של רבני העיר, ששימשו באותה שנה ב-140 משרות, נאמדה ב-61 מיליון ש"ח, המהווים 13% מכלל תקציב המועצות לאותה שנה. נמצא כי ב-20 מועצות דתיות היה שכר רבני העיר יותר מ-40% מתקציב המועצה לאותה שנה, ב-18 מועצות הוא היה בין 30% ל-40% מתקציב המועצה, ב-27 מועצות בין 20% ל-30% מהתקציב וב-23 מועצות - בין 10% ל-20% מהתקציב. 
15.
הגם שרב מקומי הוא חלק משירותי הדת הניתנים במקום יישוב, יש לחזור ולבחון אם די בקריטריונים שנקבעו בתקנות כדי להחליט בדבר הצורך בבחירת רב עיר ליישוב. במסגרת בחינה זו מן הראוי שייבחנו חלופות אפשריות לשירותי הדת שמספקים רבני העיר, בעיקר ביישובים קטנים שהמועצות הדתיות בהם אינן מסוגלות לעמוד במעמסת שכרו של רב עיר. כך, למשל, יש מקום לקבוע שיישוב קטן יסתפק בשירותיו של רב שכונה, או של רב אזורי, שעלות שכרם קטנה בהרבה מזו של רב עיר, ואילו שירותי הדת הניתנים באותו יישוב לא ייפגעו עקב כך.
16.
בשנים 1995-1999 נבנה התקציב של כל אחת מהמועצות הדתיות כך ש-80% - 85% ממנו יהיה לתשלומי שכר, והשאר להוצאות אחרות, כמו סולר לחימום המקוואות, עריכת אירועים תורניים בחגים והפעלת מכון בר מצווה. תקציב תשלומי השכר נקבע על פי מצבת כוח האדם (כולל נבחרים) בכל מועצה דתית, ולא על פי בדיקה מעמיקה של שירותי הדת הנדרשים או ניתנים בכל מקום ושל עלותם. 
17.
כבר בשנת 1995 מצא משרד מבקר המדינה כי "התקן הנוכחי של כוח האדם לא תמיד נקבע על פי הצרכים האמיתיים של המועצות הדתיות ... פעמים רבות תקן כוח האדם הוא תוצאה של התפתחות היסטורית". לדעת משרד מבקר המדינה, יש לקבוע את תקני העובדים לפי צרכים אמיתיים, ולא לראות בתקן הקיים את הקריטריון שלפיו ייקבע התקציב. 
18.
לא זו בלבד שלא כל מוסדות הדת נבנו לפי אותם קריטריונים, אלא שגם עלות תחזוקתו של מקווה גדול שונה מעלות תחזוקתו של מקווה קטן; ואינו דומה בית כנסת גדול שבו מתפללים רבים, לבית כנסת קטן, שמספר המתפללים הקבועים בו מועט. תמוה הוא תקצוב המועצות הדתיות בעבור משרת נבחר שאינה מאוישת. אם סבור המשרד שמשרות הנבחרים - כולן או חלקן - מיותרות, מן הראוי שיבטלן.
19.
הודעות חוזרות ונשנות של המשרד במהלך השנה, זמן רב לאחר תחילתה, על שינויים בחלקו בתקציב המועצות הדתיות מקשות על המועצות הדתיות לקבל את הסכמת הרשויות המקומיות לתקציבן.
20.
אל לחילוקי דעות פנימיים בין חשב המשרד לבין הממונה על התקציבים לעכב הוצאת אישורי תקציב במועד. חילוקי הדעות בעניין האמור פגעו בסדרי העבודה במשרד והשפיעו לרעה על סדרי העבודה בכל המועצות הדתיות. 
21.
רבות מהרשויות המקומיות לא נתנו את הסכמתן למסגרת התקציב שאישר השר, ולפיכך הן קבעו את חלקן בתקציב המועצות הדתיות לפי סדרי העדיפויות שלהן, והסכום שקבעו היה נמוך מהסכום שנגזר מאישור השר. היות שהשר אישר את מסגרת תקציב המועצות הדתיות בעיקר לפי שכר העבודה הצפוי בשנת הכספים, והיות שהרשויות המקומיות לא העבירו את הסכום שנגזר מהתקציב שקבע השר, נגרמו למועצות רבות גירעונות כבדים, ומקצתן אף התקשו לשלם משכורות לעובדיהן.

22.
אם מתגלעים חילוקי דעות בין המועצה הדתית לבין הרשות המקומית, על השר לענייני דתות ושר הפנים להכריע בדבר. נמצא, כי כאשר הגיע מועד אישורם של תקציבי המועצות הדתיות לכל אחת מהשנים 1998 - 2000, עדיין לא דנו השרים במרבית חילוקי הדעות שהתגלעו לגבי שנות הכספים הקודמות. השר עצמו לא הביא בחשבון, בעת אישור התקציב לכל אחת מהשנים האמורות, את התנגדויות הרשויות המקומיות לתקציבי שנים קודמות, וחזר ואישר מסגרת תקציב לפי שיקוליו הוא. עקב כך גם בשנים שלאחר מכן לא הסכימו רשויות מקומיות לתקציב שאישר השר, וגירעונות המועצות הדתיות הלכו ותפחו.
23.
נמצא, שרוב ההחלטות שקיבלו נציגי השרים בנוגע לתקציב המועצות הדתיות לא בוצעו.
24.
במהלך השנים 1999 ו-2000 הצטברו בלשכת השר פניות ממועצות דתיות רבות שביקשו כי השרים ידונו בעניינן. נמצא, כי עד אוקטובר 2000 התכנסו נציגי השרים לדיונים בעניינים אלו לעתים רחוקות בלבד.
25.
היות שהמועצה המקומית בגבעת עדה אינה מעבירה את מלוא חלקה בתקציב, והמועצה הדתית אינה מתאימה את תקציבה לסכומים המועברים לה, נקלעה המועצה הדתית לגירעון כבד, ועקב כך אין היא יכולה לשלם את משכורות עובדיה בזמן.

המציאות הנוכחית בה משלמת המועצה את הדתית את משכורות עובדיה באיחור (ולעתים באיחור רב) אינו יכול להמשך, ויש למצוא לכך פתרון. בין היתר על המשרד לחזור ולבחון אם יש הצדקה לקיומה של מועצה דתית ביישוב כה קטן, ואם בנסיבות אשר כאלה אין מקום ששירותי הדת יינתנו בידי המועצה המקומית או, ברוח ההמלצות שהגישה ועדת צדוק בשנת 1993, בידי מועצה דתית מחוזית.

26.
משנבחר רב העיר הספרדי באבן יהודה לכהונתו, דינו כדין כל עובדי המועצה הדתית, והיא חייבת לשלם לו שכר. עם זאת, הסיבה העיקרית לגירעון הכבד בתקציב המועצה הדתית נעוצה בקיומן של שתי משרות של רבני עיר ו-75% משרה של ראש מועצה דתית. המציאות הנוכחית מחייבת את המשרד לשקול אם יש הצדקה לקיומה של מועצה דתית ביישוב קטן כאבן יהודה, ואם אין מקום לחלופה אחרת שתספק את שירותי הדת לתושבים במקום.

27.
אין מקום להנציח את המצב הקיים בבחירה תפקוד ותקצוב המועצות הדתיות והוא דורש תקנה. על הרשויות הנוגעות בדבר לפעול בדחיפות לשינוי המצב, ולגבש מדיניות כוללת שתבטיח מתן שירותי דת ברמה נאותה לכלל האוכלוסייה היהודית בארץ, זאת, על ידי יוזמת חקיקה מתאימה, או במציאת חלופות אחרות.
תמיכות בהקמת בתי כנסת ומקוואות בשנים 
1998 – 2000

הגופים המבוקרים: המשרד לענייני דתות; משרד המשפטים; המועצות הדתיות: ירושלים, ביתר עילית, גבעת עדה

א. ריכוז ממצאי הביקורת

1.
במשרד לא היו כתבי מינוי לחברי ועדת המשנה לשנת 1998. לתשובתו מנובמבר 2000 למשרד מבקר המדינה צירף המשרד כתבי מינוי, אולם הם לא נשאו תאריך ולכן לא היה אפשר לדעת לאיזו שנה הם ניתנו. כפי שעולה לכאורה פעלה ועדת המשנה, שהמליצה בשנת 1998 על חלוקת תמיכות בסך 70 מיליון ש"ח, בלי שחבריה מונו לתפקידם כנדרש בנוהל.
2.
בהודעה שפרסם המשרד לא פורט היכן אפשר לקבל עותק מהמבחנים והיכן הם פורסמו. בהעדר המידע האמור, אין המוסדות המעוניינים בתמיכה יכולים לבדוק אם הם עומדים במבחנים, לאמוד את הסיכויים שלהם לקבל תמיכה ולשקול אם יש טעם להגיש בקשה.
3.
בדיקת טופסי הבקשה העלתה, שהתאריך שצוין על מקצתם היה לאחר המועד האחרון שנקבע להגשת הבקשות. אף על פי שהבקשות הוגשו באיחור קיבלה אותן המחלקה בלי שנמצא שהיו נסיבות מיוחדות המצדיקות דיון בהן. משרד מבקר המדינה היפנה את תשומת לב המשרד לבקשות שבהן דן ואישר, אף שהוגשו באיחור של חמישה חודשים ויותר.

העובדה שהמשרד איפשר למבקשים להגיש בקשות לאחר המועד האחרון שנקבע, נוגד כללי מינהל תקין. 

4.
ועדת המשנה המליצה לתת תמיכה גם למבקשים שלא מילאו טופס בקשה כנדרש, ולא צירפו לבקשתם את כל המסמכים הדרושים על פי נוהל תמיכות.
5.
המחלקה החזירה את טופסי הבקשה למבקשים שוועדת המשנה לא המליצה להיענות להם. על פי כללי מינהל תקין, מן הראוי היה לשמור את הבקשות במשרד, כדי שיהיה אפשר ללמוד מהן על השיקולים והנימוקים שהביאו את ועדת המשנה לדחות את אותן בקשות.
6.
המבחנים שפורסמו הם כלליים ובהעדר ניקוד או מדד שלפיו ייקבע משקל יחסי לכל מבחן, אי אפשר לקבוע סדרי עדיפויות אחידים ושוויוניים, ואת סכום התמיכה לכל מבקש.
7.
ועדת המשנה החליטה לתת תוספת תמיכה לפי "שיקולי הוועדה", בהם "ייחודיות סגנון התפילה" או "פעילות תורנית". זאת, כש"שיקולי הוועדה האמורים אינם תואמים את המבחנים.

האופן שבו פעלה ועדת המשנה פגע בעקרון של "שקיפות" המבחנים ובכך נפגע גם עקרון השוויון בין הגופים המבקשים תמיכה.

8.
הוועדה לא המציאה לוועדת המנכ"לים את נימוקיה להמלצה לאישור התמיכה, ואף לא את רשימת המבקשים שאת בקשתם דחתה. ועדת המנכ"לים הסתפקה בטבלת בתי הכנסת ובטבלת המקוואות, ואישרה את ההמלצות בלי לראות ולשקול את הנימוקים להן.
9.
נמצאו 95 בקשות שצברו יותר מ-10 נקודות ולמרות זאת לא המליצה ועדת המשנה לתת למגישיהן תמיכה בסכום האחיד. לעומת זאת היא המליצה לתת להם תוספת חריגים, למקצתם קטנה מהסכום האחיד ולמקצתם גדולה ממנו. יוצא אפוא, שלא תמיד פעלה ועדת המשנה לפי הכללים שקבעה לעצמה.
10.
ועדת המשנה לא קבעה מדדים או ניקוד ל"שיקולי הוועדה". נמצא, שבהעדר מדדים היא נתנה תוספת חריגים באופן לא שוויוני. 
11.
מלבד הפרוטוקולים של שתי הישיבות שקיימה ועדת המשנה, לא נמצאו במשרד מסמכים המעידים על דיונים נוספים והמלצות של ועדת המשנה לתמיכה בקמת מקוואות. אף על פי שלכאורה לא קיימה ועדת המשנה דיונים נוספים, היא הגישה בסוף 1998 המלצות לתת תמיכה לעוד 141 מקוואות.
12.
ועדת המשנה לא קבעה ניקוד, מדד או משקל יחסי למבחנים למתן תמיכה בבניית מקוואות. בדיקת טבלת המקוואות העלתה שהיו הבדלים גדולים בין הסכומים שהיא המליצה לתת למקוואות שונים לאותה מטרה. 

לא היה מקום שוועדת המשנה תמליץ והמשרד יחלק תמיכות לבניית מקוואות בסכום כולל של 36 מיליון ש"ח, על פי "שיקול דעת" גרידא, שלא מפורט מה טיבו.


בדיקת סכומי התמיכות העלתה שלכמה מבקשים המליצה ועדת המשנה לתת תמיכות בסכומים גבוהים מאלה שהם עצמם ביקשו.

13.
לא היה מקום שוועדת המשנה תמליץ על הקמת 12 מקוואות בביתר עלית וועדת המנכ"לים תאשר תמיכות למספר כה גדול של מקוואות, שלא בהתחשב בגודלו של היישוב וללא כל מבחנים.
14.
המשרד לא בדק אם כספי התמיכה שימשו למטרה שלשמה ניתנו.
15.
למרות הוראות התכ"ם ולמרות דברי נציגת היועץ המשפטי של המשרד ולמרות המלצת מנהל המדור, לא קיים המשרד ביקורים באתרים שבהם מוקמים המקוואות, ולא תמיד היה לו מידע מלא על השימוש שנעשה בכספי התמיכה.
16.
למרות האמור בנוהל תמיכות, לא העבירה ועדת המשנה לבדיקת ועדת המנכ"לים ולהחלטתה את יתר 716 הבקשות שהיא דחתה.

עוד נמצא שמרכזת ועדת המשנה נהגה לרשום בכתב יד את נימוקי ועדת המשנה, אולם בעקבות הדיונים לא הוצאו מסמכים ערוכים ומודפסים שבהם מפורטים נימוקי הוועדה. יתר על כן, גם הנימוקים שנרשמו בכתב יד לא הועברו לוועדת המנכ"לים.

17.
לכאורה לא מילאו שלושת המנכ"לים של משרדי הפנים, בינוי ושיכון ודתות את חובתם הציבורית ולא דנו בהמלצות ועדת המשנה. כתוצאה מחוסר פעולתם לא נתן המשרד בשנת 1999 תמיכות להקמת בתי כנסת ומקוואות. גם לאחר פניית משרד מבקר המדינה אל המנכ"לים לא הוברר עד תום מדוע הם לא דנו בהמלצות.
משרד החוץ
ענייני כוח אדם

הגוף המבוקר: משרד החוץ 

א. ריכוז ממצאי הביקורת

1. 
משרות השליחים בחו"ל בכל דרג ובכל סוג שירות רשומות בתקן בצורה כוללנית ואינן ממוינות לפי מקום השירות. 
2. 
בשל בעיות פוליטיות, מינויים חשובים בשירות החוץ נותרו לא מאוישים במשך זמן רב.
3. 
על משרד החוץ לפעול ביתר נחישות, ולפעול לשיבוצם של עובדים החוזרים משליחות, עוד בטרם הגיעם ארצה.
4. 
יש משרות המובאות לדיון בוועדות המינויים לאחר שהחטיבה או הנהלת המשרד כבר סיכמו מראש, לכאורה, מי ימלא אותן.
5. 
עד יוני 2000 לא מונה קצין מינהלה אזורי לאמריקה הלטינית.
6. 
בתקנון שירות המדינה (תקשי"ר) מצויה הוראה שלפיה תקופת שירות של עובד מדינה בחו"ל לא תפחת משנתיים ולא תעלה על ארבע שנים, ואם הנהלת משרד מעוניינת להאריך או לקצר את משך השירות של העובד בחו"ל, עליה להגיש לנציב שירות המדינה בקשה מנומקת בכתב בעניין זה. אולם המשרד אינו נוהג בעניין זה בכפוף להוראות התקשי"ר.
7. 
ועדות המינויים ממנות את שליחי המשרד לחו"ל בלא להגדיר את משך שירותם שם. לאחר תקופת כהונה של שלוש או של ארבע שנים, לפי העניין, שולחת החטיבה לשליח הודעה שגרתית על סיום שירותו. הארכת משך השירות של שליח נעשית בידי החטיבה על פי בקשתו או ביוזמת החטיבה, ללא מעורבות של ועדת המינויים. 
8. 
על משרד החוץ לקבוע בתקנון שירות החוץ נוהל ברור על בסיס הוראות התקשי"ר, בעניין תקופות שירות בחו"ל, ולהקפיד על קיומו.
9. 
כדי לאפשר העסקת מספר רב יותר של בני זוג, יש שפוצלו משרות. 
10. 
בבדיקה הנוגעת לחודשים ינואר-יוני 2000 נמצא שהמשרד נענה לכמה בקשות להעסקת מקורבים בנציגויות בארה"ב. 
11. 
על המשרד היה לפרסם את דבר קיומה של משרה פנויה של "עוזר תרבות" בקונסוליה, כדי שתינתן הזדמנות שווה למועמדים נוספים וייבחר המועמד הראוי ביותר.
12. 
למשרד לא היתה תכנית כוללת לטווח ארוך בכל הקשור לכוח אדם בנציגויות ולא נמצאו מסמכים המעידים שכוח האדם בנציגויות נקבע בהתבסס על ניתוח הצרכים והגדרת תפקידים. 
13. 
להחלטות בענייני כוח אדם שהתקבלו במשרד, בהן החלטות עקרוניות, לא קדמו הבדיקות המתאימות וכי הנימוקים לקבלתן לא תועדו. כן נמצא, כי משרות בכירות בשירות החוץ נותרו פנויות זמן ממושך בשל חוסר הסכמה בדרג הפוליטי בעניין המועמדים המתאימים.
14. 
כמה עובדים מקומיים ישראלים בנציגויות הנמצאות במקומות מבוקשים, הועסקו, לכאורה, בעקבות בקשות של אישים שונים להעסיק את מקורביהם, בלי שתינתן למועמדים נוספים הזדמנות שווה להתמודד על התפקיד.
תגובת הגוף המבוקר

משרד החוץ

8. 
נציבות שירות המדינה הודיעה למשרד מבקר המדינה ולמשרד החוץ, כי הוראות התקשי"ר בדבר תקופת שירות של עובדי מדינה בחו"ל, נמצאות בהליך עדכון. לאחר עדכון התקשי"ר יכלל התיקון גם בתקנון שירות החוץ.

משרד החינוך
מסעות בני נוער לפולין ולצ'כיה

הגוף המבוקר: משרד החינוך

א. ריכוז ממצאי הביקורת

1.
המשרד לא עשה כל מעקב או הערכה בקרב התלמידים כדי לבחון את ערכם החינוכי של המסעות ואת משמעותם לתלמידים.
2.
מבדיקה שעשה משרד מבקר המדינה במחלקת רכישות של המשרד, עולה, שנוסח החוזה, שנחתם בין המשרד לבין חברה א', לא צורף למסמכי המכרז. המשרד פעל בניגוד לתקנות חובת המכרזים (סעיף 17 ב' (3 ) הקובעות שמסמכי מכרז פומבי יכללו את נוסח החוזה.
3.
מרבית המלגות מהקרן ניתנו לתלמידים שנסעו במשלחות המשרד. רק תלמידים מעטים ממשלחות בתי הספר, שפנו למשרד ביוזמתם, קיבלו מלגות. המשרד לא הביא לידיעת בתי הספר ששיגרו משלחות עצמאיות כי הוא מחלק מלגות, וכי התלמידים יכולים לפנות אליו בבקשה לקבל מלגה.
4.
מן הראוי שהמשרד יפעל למציאת דרכים להוזלת מחירי הטיסה באמצעות חברות המפעילות טיסות סדירות או באמצעות חברות המפעילות טיסות שכר. על המשרד לפעול שבכל פעולה שהוא נוקט להורדת מחירי הטיסות יישמרו במידה שווה האינטרסים של התלמידים הנוסעים במסגרת משלחות המשרד ושל אלו הנוסעים במשלחות בתי הספר.
5.
על המשרד לבדוק את הסיבות לעלויות הגבוהות של משלחות המשרד ולייעל את המערך הארגוני שלו, כדי לצמצם את עלויות הנסיעה הממומנות מתקציב המשרד. 
6.
במכרזים, לארגון המסעות לפולין, לא היתה שקיפות מלאה בכל הקשור לתנאי התשלום לחברה שתזכה בו, ודבר זה מנוגד לדיני המכרזים, ואף פגע בעיקרון השוויון בהתמודדות על המכרז. 
7.
המשרד השקיע את עיקר מאמציו להוזלת הנסיעות של המשלחות מטעמו. אי-השוויון בטיפול המשרד במשלחות לפולין התבטא גם בעובדה שתלמידים שהשתתפו במשלחות בתי הספר לא קיבלו מלגות מהמשרד, והוא אף לא סבסד את מסעותיהם. יתרה מזו, משלחות בתי הספר לא נהנו מההנחות ומההטבות שקיבל המשרד מ"אל על". 
הפעלת מתנדבות לשירות לאומי במוסדות חינוך

הגופים המבוקרים: משרד החינוך; משרד העבודה והרווחה

א. ריכוז ממצאי הביקורת

1. 
במכרז לגיוס, לשיבוץ ולהפעלה של מתנדבות במוסדות חינוך, זכתה, בין היתר, החברה למתנ"סים שלא היה לה אישור תקף, מטעם שר העבודה והרווחה. התברר, שהמשרד לא ביקש שהיא תקבל ותציג את האישור הדרוש, דהיינו מסר בידיה את הטיפול במתנדבות אף על פי שאינה מורשה לעשות זאת.
2. 
המשרד לא קבע נוהל בדבר הגשת בקשות להקצאת מתנדבות למוסדות חינוך, לסדרי הדיון בהן, ומבחנים להקצאה, שיביאו לכלל ביטוי את העקרונות ומטרות של השירות הלאומי, כפי שנקבעו בחוק ובתקנות.
3. 
מתיקי האגף לתפקידים מיוחדים ולחינוך פנימייתי (האגף) אין לדעת על יסוד מה נקבעו הרשימות של בתי הספר ותקני המתנדבות הדרושים להם, מדוע שונו מדי פעם בפעם, אילו דיונים קיים האגף בבקשות האלה ומדוע הקצה תקנים יותר מהמבוקש.
4. 
האגף אינו מפקח על מילוי תנאי ההסכם, שנחתם בין העמותות לבין המשרד לגיוס ותפעול מתנדבות, לרבות תנאי השירות של המתנדבות, בין בדרך של קבלת דוחות בכתב ובין בדרך של ביקורות בשטח. יתר על כן, הוא גם אינו מטפל בתלונותיהן של מתנדבות המגיעות לשולחנו מפעם לפעם בנוגע לתנאי השירות, ומשיב להן טלפונית כי אינו צד בעניין. משרד מבקר המדינה רואה בחומרה רבה את התנערותו של האגף מחובתו לקיים בקרה ופיקוח על הנעשה בתחום שהוא מופקד עליו.
5. 
יש צורך דחוף בתיאום בין המשרד ומשרד העבודה והרווחה בכל הקשור לפיקוח במוסדות חינוך, שכן פיקוח כזה הוא חיוני ואין לפגוע בו עקב ריב סמכויות.
6. 
בעקבות התקנות לשירות לאומי היה המשרד צריך להתחיל לשלם את דמי הכלכלה של המתנדבות במשך 11.5 חודשים בשנה לפחות, אולם הוא לא עשה כן. מכאן שהוא ממשיך לקפח את המתנדבות.
ב. תגובות הגופים המבוקרים

משרד החינוך

1. 
במכרזים שהמשרד עומד לפרסם, יוקפד שהגופים אשר יגישו את מועמדותם להפעלת שירות לאומי, יהיו מצויידים באישור מטעם שר העבודה והרווחה.

משרד העבודה והרווחה

2.
מועד הגיוס והשיבוץ של מתנדבות, מתקיים בכל שנה מנובמבר עד יולי, לקראת פתיחת שנת הלימודים בחודש ספטמבר. לכן, משהחל תהליך הגיוס והשיבוץ, הובטחו השיבוצים למתנדבות, ובמקביל אושרו התקנים למוסדות, לא ניתן היה לעצור את התהליך באמצע חודש מאי ועד סוף חודש אוגוסט. את מסקנות הצוות ניתן ליישם לקראת שנת הלימודים התשס"ב.

6.
החובה לתשלום ולהפעלת המתנדבות בחודש ה-12 חלה על הגוף המוכר. יחד עם זאת פועל המשרד על מנת לתקן את המצב כבר בחודשים יולי ואוגוסט 2001.

משרד העבודה והרווחה

5.
משרד העבודה והרווחה הודיע למנהל האגף לתפקידים מיוחדים ולחינוך פנימייתי, על המשך הביקורת במוסדות חינוך, כל עוד לא יוכל משרד החינוך להמציא רשימה מפורטת של מתנדבות המשרתות במוסדות חינוך, עם כל הפרטים המבוקשים, כולל העדרויות ועזיבות.
6.
המשרד הוציא הנחיה ב-7 בינואר 2001 לעמותות המפעילות את השירות הלאומי, על חובתן לשלם את דמי הקיום במלואם לבנות השירות במשך 12 חודש בשנה, בהתאם לחוק ולתקנות שפורסמו בעקבותיו. כן נמסרה הודעה מתאימה למשרדי הממשלה, ולוועדה המייעצת לשר בעניין השירות הלאומי.

מרכז ההסברה - היבטים תקציביים
הגופים המבוקרים: משרד החינוך - מרכז ההסברה; משרד האוצר

א. ריכוז ממצאי הביקורת

1.
העלות בפועל של האירועים הממלכתיים הקבועים היתה גבוהה במידה ניכרת מהתקציב והגיעה לכ-3 מיליון ש"ח בכל אחת מהשנים שנבדקו. 
2.
משיחות עם עובדי מרכז ההסברה (המרכז) וממסמכי המרכז התקבל הרושם שהעדר תקציבים פנויים לביצוע המשימות, בגלל הליכי התקצוב, והצורך להשקיע חלק מזמנם של העובדים במציאת פתרונות לבעיות המימון, מקשים על המרכז לתפקד ולעמוד בלוח הזמנים הנדרש, בייחוד בפעולות שצריכות להיעשות במועדים קבועים ואינן סובלות דיחוי.
3.
המרכז לא קבע מדיניות ברורה בעניין תחומי הפעולה והיקף הפעולות שהוא מבצע בשביל גופים חיצוניים. יתרה מזו, המרכז לא קבע סדרי עדיפות לביצוע פעולות, כגון לפי נושא או קהל יעד, ולא כללים להשתתפותו במימון הפעולה שהזמין הגוף.
4.
כל עוד לא הוחלט על שינויים בתפקידיו ובסמכויותיו של המרכז, דרוש שהגורמים אשר להם היכולת להשפיע על תקציבו יאפשרו לו לפעול באופן שוטף ותקין: מן הראוי שהתקציבים הנדרשים לטקסים הקבועים המתקיימים מדי שנה בשנה ייכללו בבסיס התקציב של המרכז, וסכומי ההשתתפויות של משרדי הממשלה בעבור הפעילויות הקבועות שהם מזמינים מהמרכז ייקבעו בתקציב המקורי. כל זאת כדי לצמצם את תלותו בתקציביהם של המשרדים האחרים. 
5.
על המרכז לתכנן ולבצע את פעולותיו, לרבות הפעולות המשותפות עם גורמי חוץ, לפי תכנית עבודה שתקבע את תחומי פעולותיו והיקפן, את סדרי העדיפויות שלו ואומדן של מסגרת התקציב. עוד נדרש שהמרכז יספק את שירותיו לגורמי חוץ לפי קריטריונים שהוא יקבע. 
ב. תגובות הגופים המבוקרים

משרד החינוך - מרכז ההסברה

3.
מרכז ההסברה הכין מסמך הקובע את תחומי הפעולה המוגדרים, לצד הקריטריונים לשיתוף פעולה עם גופים חיצוניים. הנוהל מופעל החל מנובמבר 2000. 

4.
תהליכי ההזמנות והרכישות מספקים, מתנהלים על פי חוק חובת המכרזים והתכ"מ. סוגיית התקציב לטקסים ממלכתיים ובכלל זה טקס הדלקת המשואות - טרם מצאה את פתרונה הסופי, ועדיין חסרים כמליון ₪.
5.
מרכז ההסברה מכין תכנית עבודה שנתית, אשר תשתלב החל משנה זו בנוהל המסדיר את אופן שיתוף הפעולה עם גורמי חוץ, וקובעת קריטריונים לכך.

משרד העבודה והרווחה

תקצוב שירותי רווחה לרשויות מקומיות 

הגופים המבוקרים: משרד העבודה והרווחה; משרד האוצר - אגף התקציבים; משרד הפנים

א. ריכוז ממצאי הביקורת

1. 
עד למועד סיום הביקורת, ביולי 2000, קבע המשרד בתע"ס קריטריונים להקצאה של כרבע בלבד מתקציב הרווחה לשנת 2000. עוד הועלה, כי ישנם תקציבי רווחה אשר נקבעו להם קריטריונים, אולם הם לא פורסמו בתע"ס. כגון: קריטריונים להשתתפות המשרד במימון העסקה של עובדי לשכות הרווחה. בקביעת קריטריונים לא די, ויש לפעול ליישומם.
2. 
הקצאת כספים שיועדו לטיפול בילדים בסיכון, צריכה היתה להיעשות מלכתחילה על פי קריטריונים ברורים התואמים את המטרה, ותוך הקפדה על יישומם. 
3. 
כתוצאה משינויים שעשה המשרד, הקצאת משרות היסוד לרשויות המקומיות כיום מטיבה הן עם רשויות מבוססות יותר והן עם רשויות גדולות יותר, על חשבון רשויות חלשות יותר וקטנות. 
4. 
יש צורך שהמשרד יפעל לבחון את התקיפות ואת המהימנות של מדד המצוקה שעל פיו מחושב התקן החדש, וכן ראוי שיעשה ליישום התיקון בבואו לממן בפועל משרות יסוד לרשויות המקומיות.
5. 
על המשרד מוטלת האחריות להבטיח, כי ייקבעו קריטריונים ראויים להקצאה של כספי התקציב, כדי לוודא שהרשויות המקומיות החלשות לא יופלו, ופעמים אף יועדפו - לפי מבחנים ראויים, בקבלת תקציבי רווחה של המשרד.
6. 
בקרב הרשויות המקומיות החלשות ביותר, עד הבינוניות ההוצאה לרווחה לנפש בקרב הרשויות המקומיות שבהן יש רוב יהודי היתה 428 ש"ח בממוצע - כפולה - מההוצאה לרווחה לנפש ברשויות המקומיות שבהן גרים בני מיעוטים - 201 ש"ח בממוצע. מן הראוי שהמשרד יבחן אם יש למגזר המיעוטים ולמגזרים אחרים באוכלוסייה, צרכים ייחודיים ויתאים את תקציב הרווחה, עד כמה שניתן, לצרכים אלה.
7. 
נוכח העדר קריטריונים לחלוקה של מרבית תקציב הרווחה של המשרד, ובשים לב לפערים שהועלו בין ההוצאות לרווחה שהמשרד מימן לרשויות מקומיות ברמה חברתית-כלכלית נמוכה, לבין אלה שהוא מימן לרשויות מקומיות ברמה חברתית-כלכלית גבוהה, מן הראוי שהמשרד יפעל ביתר שאת לקביעת קריטריונים הולמים, שוויוניים וגלויים לתקצוב הרשויות המקומיות.
8. 
ראוי לשקול אם שיעורי המימון שנקבעו לפני שנים רבות מוצדקים, או שיש צורך לשנותם. כמו כן, יש לשקול שיעור מימון פרוגרסיבי לפי מצבה החברתי-כלכלי של כל רשות מקומית. דהיינו, שייקבע תקן ונטל מימון ראוי לכלל הרשויות המקומיות לפי דירוגן החברתי-כלכלי. 
9. 
כדי להבטיח ששירותי הרווחה יינתנו בהתאם לתמורות שחלו במהלך השנים, ראוי לבחון, מפעם לפעם, את המדיניות, את המפתחות ואת הקריטריונים הקיימים לחלוקת התקציב ולתקן כוח האדם, במטרה לשפרם, לעדכנם ולהשלימם. בכלל זה יש לבחון את שיעורי השתתפותו של המשרד בכיסוי עלויות השירותים, ואת סדרי האבחון של צורכי הנזקקים.
ב. תגובות הגופים המבוקרים
משרד העבודה והרווחה

1.
היקף הקריטריונים להקצאת תקנים לרשויות המקומיות רחב מכדי שניתן יהיה לפרסמם בתע"ס. הקריטריונים פתוחים לעיון הציבור, מצויים בספריות באוניברסיטאות, הוצגו בבג"צ בשנת 2000, ונשלחים לכל דורש. הפרסום כולל את התחשיבים וההקצאה לכל רשות ורשות. 

5.
מדובר בהוצאות בפועל ולא על הקצאות המשרד. רשויות מקומיות שמודעות לנושא הרווחה ויש להן יכולת, יוציאו יותר מאשר רשויות מקומיות אחרות. הפער הוא בין הוצאה של 196 ש"ח לנפש (ברשות מקומית "חלשה") להוצאה של 220 ש"ח לנפש. 

8.
מימון 75% ע"י המשרד ו-25% ע"י הרשויות המקומית, נקבע לאחר ניסיון כושל של סיווג שונה בין רשויות שונות, סיווג שלא ניתן לשנותו לפי השינויים בפועל במצב הרשויות. רשות שתזכה בסיווג גבוה ביותר לא תאפשר לשנות את סיווגה, גם כאשר מצבה ישתפר. האחריות והסמכות בענין איזון תקציב הרשויות המקומיות וניהולו היא על משרד הפנים. המשרד לא יקים מערכת מקבילה למשרד הפנים, לסווג 265 רשויות מקומיות.

9.
המשרד כבר תיקן את אחד מהמרכיבים בנוסחה להקצאת כוח-אדם בעקבות דו"ח מבקר המדינה. 200 תקנים הוקצו בשנה זו בהתאמה לנוסחה, ובכך צומצמו הפערים. המשרד יפעל למען החלת קריטריונים במהלך שנת העבודה 2002 גם על סעיפי תקציב אחרים המוקצים לרשויות מקומיות. 

פיקוח על העסקת עובדים על ידי קבלני כוח אדם
הגוף המבוקר: משרד העבודה והרווחה

א. ריכוז ממצאי הביקורת
1.
במקרים רבים לא צירפו קבלנים אישורים להצהרתם על ניסיונם. משרד העבודה והרווחה (העו"ר) המחלקה לרישוי קבלני כח אדם (המחלקה) לא בדק אם אכן היה לקבלן הניסיון הנדרש. 
2.
מחלקה מבקשת ממשטרת ישראל מידע על רישום פלילי על קבלני כוח אדם (כ"א) וממלאי תפקיד בכיר בעסק רק לצורך מתן הרישיון הראשון, אך לא לצורך חידוש הרישיון. עוד הועלה, כי משרד העו"ר לא קבע מי הם ממלאי התפקידים הבכירים שלגביהם יש לבדוק את הרישום הפלילי. כך חופשיים קבלני כ"א לקבוע מי מקרב הבכירים ייבדק בידי המחלקה לצדו של קבלן כ"א. 
3.
המחלקה מסתפקת בדרך כלל בהצהרות של קבלני כ"א, לגבי תנאים פיזיים וסביבתיים נאותים, וכמעט אינה בודקת את התנאים במשרדים ואת אמינותן של הצהרות הקבלנים. בדיקת 25 התיקים שנכללו במדגם העלתה, כי אצל ארבעה קבלנים בלבד (16%) ביקרו מפקחים מטעם המחלקה שבדקו ודיווחו על התנאים הפיזיים במשרדים. אצל שישה קבלנים נוספים ביקרו מפקחים, אולם הם לא בדקו את התנאים הפיזיים במשרדים.
4.
בדיקה שעשה משרד מבקר המדינה ב-25 התיקים שבמדגם העלתה, כי ב-10 תיקים לא נמצאו צילומים של טופסי הדיווח שנדרש לצרפם לטופס הכנת ערבות. בשני תיקים לא נמצאה הבקשה לרישיון עם טופס הכנת ערבות, ולא ברור על סמך מה נקבעה הערבות לקבלן.
5.
המחלקה לא הצליחה לאכוף את התקנות בדבר ערובה למילוי חובות של קבלן כ"א כלפי עובדיו. בכך נפתח פתח כי חברות כוח אדם הנמצאות בקשיים כלכליים או עומדות לפני פירוק, יאריכו את תקופת המעבר בה אין ערובה תקפה ולנצלה לרעה. לדעת משרד מבקר המדינה, על המחלקה לבדוק ולגבש דרכים שיבטיחו שלא תהיה תקופת מעבר, בה אין ערובה כנדרש להגנת העובדים.
6.
על משרד העו"ר לשנות את נוסח הודעותיו על כוונה לתת רישיון ועל חידוש רישיון - עדכון ערובה, באופן שיבהיר כי מלבד ערבות בנקאית ניתן להמציא ערובה מתאימה אחרת, כמפורט בתקנות ערובה. 
7.
מן הראוי שמשרד העו"ר ישקול אם הקנס שהוא ביקש להטיל יש בו כדי להרתיע, או שיש לבקש, במסגרת הטיעונים לעונש, הטלת קנסות גדולים יותר מאלה שמבקשת התביעה כיום בבית המשפט. 
8.
ביקורי הפיקוח של המחלקה מתבססים בדרך כלל על שיחה עם מנהל החברה הסגורה, ואינם נערכים לפי שאלון מובנה המדריך את המפקח ומכתיב את נושאי הבדיקה ואת אופן ביצועה. במקרים רבים אין ביקורים אלה מספיקים, כדי לקבוע במידה סבירה של ביטחון כי החברה הפסיקה את פעילותה כקבלן כ"א. 

לדעת משרד מבקר המדינה הגברת שיתוף הפעולה בין יחידת האכיפה, הממונה על אכיפת חוקי עבודה, לבין המחלקה, יכולה לתרום לשיפור הפיקוח בתחום זה. כיום אין המחלקה נעזרת ביחידת האכיפה לאיתור קבלני כ"א שפועלים בלי רישיון.

9.
המספר הרב של קבלני כ"א, אותם לא בדקו מפקחי המחלקה מדגיש את הצורך לערוך תכנית של ביקורי פיקוח, שנתית או דו-שנתית, שתבטיח פריסה רחבה ככל האפשר של ביקורי פיקוח. תכנית כזו צריך שתקבע תדירות רצויה של ביקורי פיקוח לקבוצות שונות של קבלני כ"א, ואולי אף לנושאי פיקוח שיש להדגישם. תכנית כזו לא קיימת כיום במחלקה.
10.
בבדיקת הפרוטוקולים של ביקורי הפיקוח אצל קבלני כ"א שבמדגם, מורה, כי הנושא של מילוי חובות קבלן כ"א כלפי עובדיו אינו מקבל תשומת לב מספיקה. ביקורי הפיקוח הם מעטים, והבדיקה שנעשית בנוגע למילוי חובותיו של קבלן כ"א כלפי עובדיו היא קצרה, שטחית וחלקית. 
11.
ראוי כי משרד העו"ר יהיה קשוב לאפשרות כי תלונה יחידה מלמדת על הכלל ופוגעת בעובדים רבים. המחלקה לא ערכה רישום מסודר, שיטתי ושוטף של מכלול התלונות שהתקבלו אצלה, ולא מעקב מרוכז אחר הצעדים שנקטה בעקבות קבלת התלונה ותוצאותיהם. לכן, לא היו למחלקה נתונים בהישג יד על מספר התלונות שהתקבלו אצלה, והיא חסרה כלי ניהול , בקרה ופיקוח שיאפשר לה להפוך את התלונות למרכיב חשוב בתכנון פריסת ביקורי הפיקוח, ולמעקב אחר הצעדים שננקטו בכל תלונה ותלונה. מינהל תקין מחייב שהחלטות והנמקות בעקבות תלונות יהיו בכתובים. 
12.
בבדיקת מילוי חובותיו של קבלן כ"א כלפי עובדיו - קיימת חפיפה בין המחלקה לבין יחידת האכיפה המחייבת העברת מידע שוטף ועדכני ביניהן ויצירת דפוסי תיאום ושיתוף פעולה, שיאפשרו למחלקה להיעזר במפקחי יחידת האכיפה. בתחום העסקת עובדים זרים - עוסקת יחידת האכיפה באופן בלעדי; עם זאת, יש צורך בתיאום והעברת מידע בין יחידת האכיפה למחלקה, לפחות לצורך החלטה על מתן רישיון לקבלני כ"א. שיתוף פעולה בשני התחומים עשוי לתרום לתכנון ביקורי פיקוח אצל קבלני כ"א ולאיתור קבלני כ"א הפועלים בלי רישיון.
ב. תגובת הגוף המבוקר

משרד העבודה והרווחה

1.
החל מתאריך 1.1.2001, נדרשו קבלני כ"א להמציא אסמכתאות בדבר נסיונם בניהול משאבי אנוש.
2.
בטפסי הבקשה לרשיון, נוספה הגדרת עובדים בכירים בחברה, כפי שמופיע בחוק, הכוונה למנהלים וסגניהם. כל 3 שנים יבדק הרישום הפלילי לכלל העובדים הבכירים בחברות כח אדם, כולל אלה שנבדקו בעת הגשת הבקשה לרשיון.
3.
בביקורת במשרדי קבלני כ"א, נבחנים עתה התנאים הפיסיים. לאור הערת המבקר הוכן טופס מובנה לביקורים אצל קבלני כ"א, הכולל התייחסות לנושא זה.
4.
כל קבלן כ"א נדרש לדווח באמצעות טפסים להכנת הערבות, שתואמו עם לשכת רואי חשבון ויועצים משפטיים. כל קבלני כ"א אכן ממלאים טפסים אלה. 
5.
מועד פקיעת הערובה זהה למועד פקיעת תוקף הרשיון. לא יכול להווצר מצב בו יהיה לקבלן כח אדם רשיון ללא ערובה מתאימה. נתקיימו דיונים עם גורמים מקצועיים במטרה לקצר החפיפה בין מועדי פקיעת הרשיון והערובה, למול המערכת הבנקאית ורואי חשבון. עד כה לא נמצא לכך פתרון מעשי.
7.
לאור האפקטיביות המוגבלת של הענישה, נבחנת אפשרות שימוש בקנסות מנהליים.
8.
הוכן טופס מובנה לביקור פיקוח, כולל האמצעים לאימות המידע המתקבל מקבלני כח אדם. מאז עריכת הביקורת, קיים היזון הדדי בין יחידת האכיפה של המשרד, לבין המחלקה לרישוי קבלני כח אדם.

9.
בשנת 2001 הוכנה תוכנית עבודה מפורטת לביקורי המפקחים, ונבנה טופס למילוי בעת עריכת הביקורות. 

11.
קיים עתה נוהל למעקב אחר הטיפול בתלונות עובדים. "מעקב התלונות" הוצג למבקר לקראת תום הביקורת.
אימוץ בין-ארצי

הגופים המבוקרים: משרד העבודה והרווחה; משרד המשפטים; משרד הפנים - רשם העמותות

א. ריכוז ממצאי הביקורת

1.
כדי לאפשר איתור ילדים עם מחלות קשות ולהביא לפני מבקשי האימוץ את כל המידע הדרוש להחלטתם, על הגופים המטפלים לקבוע כללים מחייבים בנושא האימוץ הבין ארצי.
2. 
יש לשקול את האפשרות שעמותה מוכרת תיתן ערבות כספית לא רק לרשות המרכזית אלא גם למבקשים לאמץ באמצעותה, כדי להבטיח את כספי המבקשים לאמץ עד השלמת הליך האימוץ.
3. 
עד אוגוסט 2000 לא הנחתה הרשות המרכזית את העמותות המוכרות בנוגע למתכונת הרצויה של דוח המעקב ולנושאים שעל העובד הסוציאלי לפרט בו, כגון: מידת היקלטות הילד בבית ובסביבה, התפתחותו, בריאותו ושינויים שחלו במשפחה המאמצת. בבדיקת דוחות מעקב שנמצאו ברשות המרכזית עולה, שבהעדר קו מנחה, איכות הדוחות אינה אחידה, בחלקם מידע מועט בלבד, ואין אחידות בנושאים המדווחים.
4. 
ראוי להביא לידיעת הציבור את העובדה שהכרה בעמותה מסוימת לא חודשה, גם אם אין חובת פרסום.
5. 
עד מועד סיום הביקורת לא יזם משרד המשפטים תיקונים להגדרה של "תושב ישראל", או לסעיפים נוספים המוזכרים בפנייתה של המחלקה המשפטית של המשרד.
6. 
לא נמצאו ברשות המרכזית נהלים כתובים המסדירים בשיטתיות את דרכי הפיקוח, בין השאר, בנושאים אלה: תפקודה המקצועי של העמותה; דרך הטיפול בתלונות ומתן מענה לפונים; דרך שיתוף הפעולה של הפיקוח עם גורמים אחרים (משרד הפנים, רשם פנקס האימוצים, ומשרד החוץ); והעניינים שיכלול דוח פיקוח שנתי מסכם על העמותות המוכרות.
7.
מן הראוי שהמשרד ומשרד המשפטים ישקלו במסגרת הכללים וההנחיות המקצועיות בנדון, חובת דיווח של העמותה המוכרת לרשות המרכזית ולציבור, על מספר החברים בה וחובת הצהרה על קרבת אינטרסים וקרבת משפחה בין חבריה ונושאי תפקיד בה.
8. 
בחמש עמותות מוכרות, חברי העמותה או המקורבים להם הם נותני השירותים המקצועיים לעמותה. לדעת משרד מבקר המדינה, על המשרד ומשרד המשפטים לבחון באיזו מידה ראוי הוא כי חברים בעמותה מוכרת, גופי ניהול ובקרה של עמותה מוכרת, או מקורביהם, ייתנו שירותים מקצועיים, תוך מתן הדעת לכך שלא תיפגע אי-תלותו של נותן השירות המקצועי.
9. 
מבחינת השקיפות והעניין הציבורי, קיימת חשיבות רבה בגילוי נאות של כל התשלומים שעמותה מוכרת שילמה לצדדים קשורים, לרבות השכר או טובות ההנאה שקיבלו ממנה בגין פעילותם. ומן הראוי, שהכללים וההנחיות המקצועיות בנדון ידגישו שהעמותות נדרשות לדווח על עסקאות אלה.
10. 
בהתאם לסעיף 28 לחוק האימוץ, רשאים השרים לקבוע כללים לפרסום מידע ענייני על עיקרי פעילותה של עמותה. עד מועד סיום הביקורת טרם פרסמו השרים הוראות בדבר המידע הענייני שעל העמותה לפרסם בדבר עיקרי פעולותיה.
11. 
ראוי כי המשרדים המטפלים ייזמו תיקונים והשלמות בחוק, בתקנות מכוחו, ובכללים ובהנחיות לפעילות עמותה מוכרת.
ב. תגובות הגופים המבוקרים

משרד העבודה והרווחה

1.
עם קבלת רשימת בדיקות ממשרד הבריאות שחובה לקיימן עפ"י דרישותיו, לילדים המועמדים לאימוץ, יועבר המידע לעמותות וללקוחות. 
2.
כיום, עמותה שאינה מציגה ערבות אינה רשאית לקבל פניות. 9 מתוך 15 עמותות מורשות כבר הציגו כתב ערבות. חשב המשרד מחזיק בידיו את הערבויות ומנחה את היועץ המשפטי ואת השירות למען הילד, לגבי הליכי חידוש הערבות (ע"י פניה ישירה לבנק). סכום הערבות הינו כ- 500,000 ש"ח, בהנחה שהסכומים הנגבים מהמאמצים נגבים בשלבים בהתאם להליכי הטיפול, וכי בדרך כלל, אין בו זמנית מספר רב של ילדים בהליכי אימוץ. המשרד שוקל להעלות את סכום הערבות, אולם בגלל העלות הגבוהה לעמותות, ספק אם הדבר אפשרי, ללא הגדלת ההוצאה על המאמצים.

3.
עד אוגוסט 2001 תוצענה הנחיות למתכונת הרצויה של דו"ח מעקב. במידת הצורך הם יעוגנו בתקנות.

4.
ע"פ החוק אין כל חובה לפרסם בעיתונות או ברשומות, כי תוקף הכרתה של עמותה פג, כיוון שחלפו שנתיים מיום הכרתה הראשונית. אם המשרד היה מזדרז ומפרסם, משפחות שהיו בהליכי אימוץ היו נפגעות. 

5.
משרד המשפטים ביחד עם משרד העבודה והרווחה, פועלים לתיקון ההגדרה של "תושב ישראל" בחוק. 
7.
המשרד יחד עם משרד המשפטים, לאחר דיון בוועדה המייעצת, ישקול שינוי החוק, כך שתיפתח אפשרות לעמותות ולחברות לעסוק באימוץ בינארצי. תיבחן בוועדה המייעצת שאלת הפעלת קרובי משפחה בעמותה או חברה בתחום האימוץ הבינארצי. 

10.
המשרד יכלול בנהלים את המידע הענייני, שעל העמותה לפרסם בדבר עיקרי פעולותיה.

משרד המשפטים

2.
נושא הערבות הבנקאית והביטוח נדון על ידי הוועדה המייעצת, והוחלט לפנות למומחים בנושא על מנת לשקול מהי החלופה המתאימה, אשר תבטיח מחד את כספי מבקשי האימוץ, ומאידך תאפשר לעמותות לפעול. בין השאר נשקלת גם האפשרות של מתן ערבות למבקשים לאמץ.

5.
כל עוד לא הוכח כי אכן יש הצדקה לשנות את החוק, אין מקום ליזום תיקון בחוק. בעקבות המלצות הוועדה המייעצת, מכין משרד המשפטים תזכיר חוק בנושא, בעצה אחת עם משרד העבודה והרווחה.

מעונות חסות הנוער - פיקוח, סדרי מינהל וכספים

הגוף המבוקר: משרד העבודה והרווחה

א. ריכוז ממצאי הביקורת

1.
בדצמבר 1997 פורסם קובץ "נוהלי רשות חסות הנוער - נהלים זמניים". במועד הביקורת לא היה הקובץ מעודכן ולא התאים למצב השורר ברשות בחסות הנוער (החסות). הקובץ עוסק במעונות בלבד, ולא בהוסטלים ובמרכזים להתערבות במשבר, הפועלים במסגרת החסות זה שנים רבות; חלק גדול מהמוסדות הקשורים לחסות מופעלים באמצעות עמותות, אך אין לדבר זה כל ביטוי בנהלים; אין נהלים בעניין חניכי מעונות הלומדים או עובדים מחוץ למעון, בעניין הקשר עם בית הספר או עם מקום העבודה שלהם, ובעניין הטיפול בכספי חניכים עובדים. 
2. 
על פי נהלי החסות, על המעונות לקבוע נהלים פנימיים המבוססים על נוהלי החסות. הביקורת העלתה כי רק ב-4 מ-14 המעונות שנבדקו נקבעו נהלים פנימיים כנדרש.
3.
חלק מהמעונות לא דיווחו כלל על נוכחות החניכים, וחלק מסרו דיווחים לא מלאים. הדיווחים שאינם מלאים אינם מאפשרים לקיים פיקוח, בין היתר, על הטיפול באירועים הקשורים בחניכים, כגון אי-חזרה מחופשה, בריחה, מעצר ואשפוז. עוד הועלה, שרק במחוז הצפון היו דיווחי המעונות חתומים בידי המפקח המחוזי, ואילו במחוזות ירושלים ותל אביב לא נחתמו הדיווחים בידי המפקחים המחוזיים. 
4.
החסות מעבירה תשלומים חודשיים לגופים המפעילים את המעונות בעבור שהות חניכים, גם אם אינם מדווחים, או אינם מדווחים כראוי על נוכחות החניכים במעון. הנהלת החסות אף אינה בודקת את הדיווחים הנמסרים, ואינה מצליבה את נתוניהם עם נתוני קובץ התשלומים. 
5.
החסות טוענת שחסרים מקומות לקליטת בני נוער במעונות - בעיקר מעונות נעולים או מעונות לאבחון והסתכלות - מחוסר תקציב; אולם היא משלמת כספים רבים להוסטלים ומעוניות עקב תת-תפוסה. משמעות הדבר היא כי ישנם נערים ונערות ללא מעון, על אף שיש מקומות פנויים במוסדות. 
6.
המחלקה למינהל ומשק פרסמה, בנובמבר 1999, נהלים בתחום הפיקוח וההדרכה. בתחומים רבים, כגון רכישות, בטיחות ומזון, אין נהלים.
7.
המפקחת הארצית על התזונה במחלקה למינהל ומשק אחראית לפיקוח על המטבחים והמזון ב-13 בלבד מ-47 מעונות החסות. ביתר המעונות, ובהם מעונות ממשלתיים, אין פיקוח על התזונה.
8.
במכרז הסטנדרטי לאספקת שירותי הזנה במעונות פורטו הסנקציות שאפשר לנקוט נגד קבלן מזון שאינו עומד בהתחייבויותיו. הועלה, כי אף שהתזונאיות ציינו בעשרות דוחות ליקויים, כגון: מזון לא מספיק, ציוד לא תקין, מספר עובדי מטבח קטן מהנדרש על פי החוזה ומזון מוקפא שפג תוקף השימוש בו, לא נמצאו מסמכים המעידים שהמחלקה נקטה צעדים נגד קבלני מזון שלא עמדו בהתחייבויות שפורטו בחוזה עמם.
ב. תגובת הגוף המבוקר

משרד העבודה והרווחה

1.
בחודש יולי 2000 הופץ קובץ נהלים קבועים לכל מסגרות רשות חסות הנוער, ובו נהלים המותאמים לפנימיות, להוסטלים ולמרכזים להתערבות במשבר. מספר נושאים לא "כוסו" עדיין בנוהל, כגון נוהל כספי חניכים ועבודה עם מעונות. כתיבת הנהלים תושלם עד ינואר 2002.
2.
המעונות הונחו לקבוע נהלים פנימיים המבוססים על נהלי החסות, עד אוגוסט 2001.
3.
המפקחים על המעונות הונחו לוודא ביצוע רישום נוכחות חניכים במעונות, ולדווח להנהלת רשות חסות הנוער לאחר חתימתם.
4.
המפקחים על המעונות והאחראית על התשלומים ברשות, הונחו להקפיד על בדיקת התשלומים מול הביצוע. 

5.
עד יוני 2001 ינוסחו אמות המידה למתן פיצוי בגין תת-תפוסה.

6.
קבוצה נוספת של נהלים, כולל נהלי הפיקוח על התזונה, נמצאים לפני הפצה. נהלים אלה יופצו עד דצמבר 2001.

משרד הפנים 
קביעת תעריפי ארנונה

הגופים המבוקרים: משרד הפנים; משרד האוצר

א. ריכוז ממצאי הביקורת

1. 
לשם ביצוע החלטת הממשלה מאוגוסט 1993, שהורתה לשר הפנים ליישם את החלטות ועדת סוארי, היה על המשרד לפעול לביטול ההסדרים הנוגעים להקפאת הארנונה. אולם המשרד לא פעל לביטול ההסדרים. הסטגנציה שנוצרה לא היתה תוצאה של החלטת מדיניות שקדמה לה עבודת מטה כלשהי. המשרד חישב את המענק לאיזון לפי תעריף הארנונה המוקפא, הממוצע בכל רמה חברתית-כלכלית, מתוקן לפי מפתחות שהמשרד קבע.
2. 
מניתוח תעריפי הארנונה למ"ר עולה, שאין מתאם בין תעריף הארנונה לבין הרמה החברתית-כלכלית של הרשות המקומית.
3. 
יש הבדלים גדולים בתעריפים בין רשויות מקומיות באותה רמה חברתית-כלכלית, ולפעמים גם כאלה שיש בהן אותו מספר אוכלוסין. 
4. 
תושבי רשויות מקומיות ברמה חברתית-כלכלית בינונית עד גבוהה משלמים ארנונה כמו תושבי הרשויות המקומיות ברמה חברתית-כלכלית נמוכה, או אף פחות מזה.
5. 
מניתוח של חיובי הארנונה למגורים - בחישוב לנפש, עולה, שאין מתאם בין חיובי הארנונה מגורים לנפש לבין הרמה החברתית-כלכלית של הרשות המקומית; וגם בתוך כל רמה חברתית כלכלית יש הבדלים גדולים בחיובי הארנונה למגורים לנפש. כלומר, בחישוב לנפש - חיובי הארנונה למגורים של רשויות מקומיות ברמות כלכליות-חברתיות נמוכות יחסית, שווים ולעתים גבוהים מאלה של רשויות מקומיות שרמתן החברתית-כלכלית גבוהה יותר ופעמים גבוהה מאוד. גם בחישוב כלל חיובי הארנונה לנפש (מגורים ושימושים אחרים) עולה, שאין מתאם בינם לבין הרמה החברתית-כלכלית של היישוב.
6. 
כשאין מתאם בין הארנונה לבין הרמה החברתית-כלכלית, נפגעת המועילות והיעילות של מענק האיזון - בין ההכנסות מארנונה לעלות השירותים המזערית; נפגעות בעיקר רשויות מקומיות חלשות, שתעריפי הארנונה שלהן גבוהים יחסית והמענק לאיזון קטן יחסית. 
7. 
היקף הבקשות המאושרות לשינוי בתעריפי הארנונה, כהיתר חריג, הופך את החריג לכלל ואינו תואם את מטרת החקיקה לאפשר העלאה חריגה שלא כדבר שבשגרה.
8. 
מצב שבו נדרש אישור חריג לארנונה ברשויות רבות מאוד מעיד על הצורך לבחון מחדש את השיטה לקביעת תעריפי הארנונה, ולשקול את האפשרות שהפיקוח של השלטון המרכזי ייעשה לאו דווקא באמצעות עדכון תעריפים שהוקפאו לפני יותר מ-15 שנה.
9. 
ראוי שהמשרד יבחן מחדש את שיטת הארנונה ושיעוריה, את הקשר בינה לבין מדדים חברתיים-כלכליים ומדדים אחרים כגון עלויות חינוך ורווחה, ויפעל לתיקון כולל, שיטתי ופרוגרסיבי לכל הרשויות המקומיות במקום לאשר תיקונים באופן אקראי ורק לרשויות המגישות בקשה לכך. הסדרה של נושא קביעת הארנונה בכללותו ממילא תייתר את הצורך בנקיטת אמצעים עקיפים לאישור הסדרי ארנונה לרשויות המקומיות שתקינותם מוטלת בספק. 
10. 
ראוי לשקול, במסגרת הבחינה הכוללת של אופן קביעת הארנונה, גם דרכים לעודד את הרשויות המקומיות להתייעל ולהגביר את האוטונומיה שלהן, שיש בהן כדי לגרום להתייעלות וליתר אוטונומיה של השלטון המקומי.
11. 
במשך עשרות שנים נהנים עשרות מוסדות מפטורים מארנונה, בלי שנבחן אם יש נימוקים כלכליים וחברתיים המצדיקים מתן פטורים.
12. 
ההסדר הקבוע בתקנות ההסדרים במשק המדינה, בהן נקבע שיעור הארנונה הכללית לנכסים שאינם נכסי המדינה, הוא הסדר זמני בלבד, ואיננו בגדר הסדר מקיף שמטרתו הסדרת גביית הארנונה ממי שפטור בפקודת מסי העירייה ומסי הממשלה (פיטורין), 1938. כמו כן, יש בתקנות אפליה לרעה של מוסדות ששילמו בעבר ארנונה למרות הפטור הקבוע בחוק, לעומת מוסדות שלא שילמו ארנונה בעבר.
13. 
על המשרד ביחד עם משרד האוצר, לבחון אם אין מקום להתייחס למתן פטורים מתשלום ארנונה, כאל הענקת תמיכה במוסד ציבור, כמשמעותו בסעיף 3א לחוק יסודות התקציב - התשמ"ה-1985, ולנהוג בהם בהתאם. התמיכה במוסדות, אם יש בה צורך, מן הראוי שתיעשה תוך בחינת השיקולים הרלוונטיים לכל סוג של מוסד - דת, רווחה, בריאות, תרבות, חינוך וכיו"ב, ועל ידי גופים המופקדים על אותם תחומים, בראייה מערכתית כוללת של כלל הסיוע מכספי הציבור לכל מוסד ומוסד.
14. 
לצורך חישוב הארנונה אין הרשויות נוקטות שיטה אחידה למדידת שטח הנכס. על משרד הפנים לפעול לקביעת שיטת מדידה אחידה, כדי למנוע שחישוב הארנונה יושפע מעצם שיטת המדידה, וכדי שתהיה שקיפות בעניין זה כלפי תושבי הרשות.
15. 
יש לפעול לצירופם של שטחים חסרי שיוך מוניציפלי לרשויות מקומיות; באופן זה יחויבו בעלי נכסים בשטחים אלה בתשלום ארנונה. הדבר יאפשר לרשויות מקומיות להזדקק למענק לאיזון קטן יותר - מענק שאותו מממנים כלל התושבים באמצעות תקציב המדינה.
חלוקת כספי תמיכות לקריות חינוך

הגופים המבוקרים: משרד הפנים; משרד האוצר; משרד המשפטים
א. ריכוז ממצאי הביקורת

1. 
המשרד שינה את המבחנים לחלוקת כספי תמיכות, למוסדות ציבור שהם קריות חינוך, אך בניגוד לחוק יסודות התקציב וחובת הפרסום לא פרסם ברשומות את המבחנים המתוקנים, שעל פיהם חילק המשרד כספי תמיכות לקריות חינוך. אי-פרסומם של מבחנים אלה הוא, למצער פגם מינהלי חמור, ומטיל ספק בתקפותם.
2. 
בפברואר 1995 העביר מנכ"ל המשרד ליועץ המשפטי לממשלה דאז, לשם התייעצות, בהתאם לחוק יסודות התקציב, הצעה לתיקון המבחנים לחלוקת כספי תמיכות, למוסדות ציבור שהם קריות חינוך. התיקון המוצע ביקש לבטל את מבחן התמיכה בעד הוצאות חינוך בלתי מכוסות, ולייעד את התמיכה אך ורק להוצאות מוניציפליות. על אף שהתיקון לא פורסם ברשומות, בפועל ניתנה התמיכה להוצאות מוניציפליות בלבד, וחישוב סכום התמיכה לכל קריית חינוך מכל התקציב לתמיכה נעשה על פי גודל האוכלוסייה בקריית החינוך (50%) ושטח הקריה (50%). 
3. 
ביולי 1998 פנה עוזר שר הפנים ליועץ המשפטי לממשלה, וביקש כי יבוטל התנאי המוקדם בדבר קיום פנימייה שלפחות 40% מעלותה אינם מכוסים מתקציב הממשלה או הרשות המקומית. גם את התיקון הזה לא פרסם המשרד ברשומות. בפועל חולקו כספי התמיכות, בלי שנבדק התנאי המוקדם בדבר קיום פנימייה שלפחות 40% מעלותה אינם מכוסים מתקציב הממשלה או הרשות המקומית. כתוצאה מכך אפשר שגופים זכאים קיבלו תמיכה קטנה יותר מזו שהיו מקבלים לו נבדק תנאי מוקדם זה.
4.
המשרד לא יישם את המבחנים שהוא פרסם ובה בעת חילק כספי תמיכות שלא על פי המבחנים התקפים. בפועל חולקו התמיכות על פי מבחנים שאותם לא פרסם המשרד ברשומות. כן נהג המשרד לשלוח מדי שנה רק לכ-30 קריות חינוך שקיבלו בעבר תמיכה מהמשרד הודעות על המועד האחרון להגשת בקשה לתמיכה. להודעות צורפו טפסים והוראות להגשת בקשות התמיכה.
5. 
בסקר שערך משרד מבקר המדינה בקרב 20 מוסדות חינוך פנימייתיים שלא קיבלו תמיכה מהמשרד, נמצא, ששלושה מוסדות עמדו, לכאורה, בתנאים המוקדמים לקבלת כספי תמיכה בהתאם למבחנים שעל פיהם חילק המשרד כספי תמיכה בפועל. מוסדות אלה מסרו למשרד מבקר המדינה, שהם לא פנו למשרד בבקשה לקבלת תמיכה, כיוון שלא ידעו כלל על דבר התמיכה של המשרד בקריות חינוך לצורך הוצאות מוניציפליות, ועל כך שמוסדותיהם מקיימים, לכאורה, את התנאים שעל פיהם מחלק המשרד בפועל את כספי התמיכה לקריות חינוך. מכאן, הפעולות של משלוח המכתבים למוסדות אחדים בלבד והפניית כלל המוסדות, על ידי פרסום בעיתונים, למבחנים אשר אינם מיושמים בפועל - פגעו בעקרון השוויוניות בחלוקת תמיכות בידי המשרד לקריות חינוך. 
6. 
המשרד נתן תמיכה לפיתוח מיוחד לקריות חינוך שהיו בהן פרויקטים מיוחדים, אף אם כספי התמיכה לא שימשו למימון פרויקטים אלה. לדעת משרד מבקר המדינה, לנוכח עמימות המבחן בדבר תמיכה לפיתוח מיוחד, יש לשקול את ביטולו, או לחלופין להגדיר באופן ברור את הקריטריונים למתן תמיכה לפיתוח מיוחד.
7. 
המשרד לא בדק, עובר לאישור התמיכה, אם קריית החינוך המבקשת את התמיכה לכיסוי הוצאות מוניציפליות שוטפות נמצאת בתחומי רשות מקומית שנושאת או משתתפת בהוצאות כאלה של מוסדות חינוך אחרים (שאינם קריות חינוך) באותו יישוב. שכן אם קריות חינוך הן בגדר מוסדות חינוך מהסוג שהרשות המקומית אינה מתקצבת, עלולה תמיכת המשרד בקריות החינוך ליצור אי-שוויון ואפליה בין מוסד חינוך למוסד חינוך באותו יישוב. לדוגמה: תמיכת המשרד בקריות חינוך שהן מוסדות חינוך על-תיכוניים יוצרת, בירושלים, אפליה לרעה של מוסדות חינוך על-תיכוניים שאינם קריות חינוך, לעומת מוסדות שהם קריות חינוך. 
8. 
המשרד לא ביקש מהמוסדות הנתמכים דוחות ביצוע על העבודות בגינן נתבקשו תקציבי הפיתוח, בחתימת מורשי החתימה של הקריה ובצירוף אישור מהנהלתה.
9. 
בביקורת הועלה, כי קריית חינוך אחת שהיא הקדש, ולא תאגיד, קיבלה תמיכה מהמשרד. 
10. 
במרבית קריות החינוך (16 מבין 28) היתה אי-התאמה בין גודל השטח הבנוי כפי שקריות החינוך הצהירו עליו בשנת 1999 ואשר שימש בסיס לחישוב התמיכה, לבין גודל השטח הבנוי כפי שהצהירו עליו בשנים קודמות. המשרד לא בדק את אי-ההתאמה ואת סיבתה.
11. 
במקרה אחד חישב המשרד את סכום התמיכה על פי שטח בנוי הגדול פי עשרה מהשטח הבנוי שעליו הצהירה קריית החינוך (296,588 מ"ר לעומת 28,585 מ"ר); קריית חינוך זו קיבלה, על כן, בשנת 1999 תמיכת יתר בסכום של כ-590,000 ש"ח. המשרד לא דרש מהקריה להחזיר את הכספים שניתנו לה על סמך מידע לא נכון.
12. 
הקצאת התמיכות, על סמך מידע שאינו נכון ומדויק, לא זו בלבד שהביאה למתן כספים ביתר למוסד מסוים, אלא גם לחלוקת כספים מקפחת לקריות החינוך האחרות הזכאיות לתמיכה בהתאם למבחנים.
13. 
הואיל והממשלה החליטה שיש לבצע ביקורת בידי שני גופים - רואי חשבון והביקורת הפנימית - בנושאים שונים, אין ביקורת שנעשתה בידי גוף אחד בנושא אחד, מייתרת את האחר. 
14. 
מדוחות רואי החשבון, שהוגשו למשרד באוקטובר 1998, עלה שארבע קריות חינוך לא עמדו אותה שנה בתנאים המוקדמים הקבועים במבחנים ולא היו זכאיות לתמיכה - כיוון שלא עמדו בתנאי המוקדם על פיו המספר הכולל של תלמידים בפנימיית המוסד ואנשי צוות המתגוררים בתחומה הוא 500 לפחות. לנוכח ממצאים אלה ביקש חשב המשרד מרואי החשבון לבדוק את זכאותן לתמיכה של אותן קריות בשנים 1995 - 1997. מדוחות רואי החשבון עלה, שכולן לא עמדו בתנאים המוקדמים גם בשנים אלה, ולא היו זכאיות לתמיכה. 
15. 
העובדה שהמשרד איפשר לקריות חינוך לכלול במניין 500 תלמידי קריה גם את בני משפחותיהם, אינה מתיישבת כלל עם מטרת מבחן התמיכה: סיוע לקריות חינוך הקולטות תלמידים שמקום מגוריהם הקבוע הוא ביישובים אחרים. כלילת בני משפחה של תלמידים, המתגוררים כולם בשטח השיפוט של הרשות המקומית בה נמצאת קריית החינוך, אינה יכולה להיחשב יישום מבחן התמיכה, לא ככתבו ולא כרוחו.
ב. תגובות הגופים המבוקרים

משרד הפנים
6. 
בעקבות הביקורת, כספי התמיכות ניתנים עתה רק לפי המבחנים שנקבעו.

באפריל 2000 מינה שר הפנים ועדה ציבורית, בראשות ד"ר יעקב נאמן, שתבחן את מכלול הנושאים הקשורים בתקצוב קריות חינוך באמצעות משרד הפנים. ועדת נאמן התבקשה להמליץ על הדרכים והקריטריונים המתאימים לתקצוב קריות חינוך.

משרד הפנים יפעל לפי המלצות הוועדה.

ועדות מחוזיות לתכנון ולבנייה - ניגודי עניינים 
וסדרי מינהל

הגופים המבוקרים: משרד הפנים; המשרד לאיכות הסביבה; משרד התחבורה; משרד התיירות 
א. ריכוז ממצאי הביקורת

1. 
אדריכל, שהוא חבר הוועדה המחוזית-מרכז, השתתף בדיון של הוועדה אשר במהלכו פעל לקדם את הפקדתן של תכניות אשר אמנם תואמות את תכנית האב שהוא תכנן אבל אינן עולות בקנה אחד עם תמ"מ מרכז; מה גם, שמעסיקתו - עיריית ראשון לציון - היתה מבעלי הקרקע באחת מהן. משרד מבקר המדינה ציין, כי לאדריכל היה אינטרס עקיף, לפחות באחת התכניות המפורטות, כיוון שעיריית ראשון לציון אשר היתה מבעלי הקרקע, העסיקה אותו כמתכנן תכנית האב ותכנית המתאר אשר לפיהן כאמור נבחנה תכנית זו. לדעת משרד מבקר המדינה, ראוי היה שהאדריכל יימנע מלהשתתף בדיוני הוועדה המחוזית ובדיוני ועדת ההיגוי בכל הנוגע לתכניות הקשורות לראשון לציון ולרחובות. 
2. 
הצגתה של תכנית לפני הוועדה המחוזית היא חלק מהדיון בה. המחוקק הבליט בסעיף 47 (א) (2) לחוק התכנון והבנייה, התשכ"ה-1965, כי מי שמצוי בניגוד עניינים לא זו בלבד שלא יצביע בהחלטה על כל שאלה בקשר לעניין, אלא גם "לא יהיה נוכח בדיוני המוסד או הוועדה באותו עניין". יתרה מזאת, מעיון בפרוטוקול הישיבה עולה, שחבר הוועדה לא הסתפק בהצגה אינפורמטיבית של התכנית, אלא הוסיף ביטויים שיש בהם משום שיפוט ערכי שלה. יתרה אף על זו, יציאתו של חבר הוועדה מן החדר לאחר מכן לא נרשמה בפרוטוקול הוועדה, כשבנושא ניגוד עניינים מראית פני הצדק מהותית לא פחות מן הצדק עצמו. לדעת משרד מבקר המדינה, חבר הוועדה היה מנוע מלהשתתף לא רק בשלב קבלת ההחלטה אלא בדיון כולו.

3. 
ב-13.2.2000 דנה הוועדה המחוזית-ירושלים בהפקדת תכנית פרויקט הנופש. בעיון בפרוטוקול הדיון נמצא, שחבר הוועדה השתתף בדיון, ואף פעל כדי לשכנע את שאר חברי הוועדה לתמוך בהפקדתה של התכנית. עוד עולה מהפרוטוקול, כי הוא אף הטעה, לכאורה, את שאר חברי הוועדה המחוזית כשהודיע להם, במפורש, שלקיבוץ אין קשר לתכנית פרויקט הנופש. יוצא, שחבר הוועדה פעל במסגרת הוועדה המחוזית-ירושלים לקדם את תכניות הבנייה של הקיבוץ שהוא חבר בו. חבר הוועדה השתתף בדיונים של הוועדה המחוזית תוך ניגוד עניינים, ובכך פעל בניגוד להוראת סעיף 47 (א) לחוק התכנון והבנייה. 

4. 
יועץ תחבורה א’ הועסק בתחילת שנת 2000, בידי חברה לתכנון תחבורה, בפרויקטים תחבורתיים שונים, אמנם בתחומה של ועדה מחוזית אחרת, אולם ייעץ ללשכת התכנון של הוועדה המחוזית-מרכז, בנוגע לתכנית אשר חברת התכנון תכננה את החלק התחבורתי בה. מהאמור יוצא, שיועץ תחבורה א' היה במצב של ניגוד עניינים כמשמעותו בסעיף 47(ב) בחוק התכנון והבנייה, בכל הקשור במתן ייעוץ לוועדה המחוזית בתכנית אשר חברת התכנון - מעסיקתו - תכננה את החלק התחבורתי בה, והיה עליו להימנע מלייעץ לוועדה בתכנית זו. משרד מבקר המדינה מעיר, כי אם משרד הפנים החליט להעסיק את יועץ תחבורה א', היה עליו לדרוש ממנו להימנע מלייעץ לוועדה המחוזית בפרויקטים של חברת התכנון כל אותם חודשים שהיה עדיין קשור אליה.

5. 
מינואר 1996 ועד פברואר 2000 דיווח יועץ תחבורה ב' לוועדה המחוזית-תל אביב על 21 תכניות, שבהן הוא נתן שירותי ייעוץ תחבורתי ליזמים שונים בתחום המחוז. יוצא, שהוא השתתף, בישיבות שונות, בלשכת התכנון, בשבוע אחד כיועץ ללשכת התכנון ובשבוע שלאחר מכן כנציג היזמים. כמו כן נמצא, כי מצד אחד - הועסק יועץ תחבורה ב' בידי יזם ציבורי בפרויקטים שונים בוועדה המחוזית-תל אביב, ומצד אחר - בתפקידו כיועץ תחבורה לוועדה המחוזית-תל אביב, הוא חיווה דעתו על פרויקטים אחרים של אותו יזם בוועדה המחוזית. מהאמור יוצא, שיועץ תחבורה ב' היה במצב של ניגוד עניינים כמשמעותו בסעיף 47 (ב) לחוק התכנון והבנייה. 

6. 
לנוכח מספר התכניות בתחום המחוז להן נתן יועץ תחבורה ב' שירותים ליזמים, יש חשש לניגוד עניינים בין עיסוקו הפרטי לבין היותו יועץ ללשכת התכנון. יש לציין, שהנחיית היועצת המשפטית של משרד הפנים מיולי 2000 נועדה למנוע מצב מעין זה. בכל מקרה היה על היועץ להימנע מלייעץ ללשכת התכנון לגבי תכניות שהוגשו בידי היזם הציבורי לוועדה המחוזית. 

7. 
במשרד הפנים לא נמצא, שהדיונים באשר למינוי חברי הוועדות המחוזיות, תועדו. גם לא נמצא פירוט השיקולים אשר לפיהם החליט מנכ"ל המשרד למנות נציג רשות מקומית זו או אחרת. 

8. 
הועלה, שכמה מינויים נעשו שלא בהתאם לעקרונות ייצוגיות ושוויוניות.

9. 
מבין חמישה חברי ועדה מחוזית מומלצי הרשויות המקומיות, יש בוועדה המחוזית-צפון רק נציג אחד של רשות מקומית שתושביה ערבים, ואילו בוועדה המחוזית-דרום, אשר בתחומה העיר רהט ושבע מועצות מקומיות בדואיות, אין אפילו נציג אחד לרשות מקומית שתושביה בדואים.

10. 
ניהול רשות מקומית בידי ועדה ממונה אינה יכולה להיות סיבה להעדר ייצוג האינטרסים של רשויות אלה בוועדות המחוזיות.

11. 
ראוי שבוועדה מחוזית יינתן ביטוי מאוזן יותר לאינטרסים של כלל הרשויות המקומיות שבאותו מחוז.

12. 
כיוון שכמעט בכל תכנית שמובאת לפני ועדה מחוזית יש היבטים של איכות סביבה ותחבורה, מן הראוי שיימצאו במשרדים הפתרונות הראויים לאיוש התפקיד של הנציגים הקבועים. מן הראוי היה שאישורים משר הפנים לתפקיד נוסף לא יינתנו באופן גורף, אלא במקרים היוצאים מן הכלל.

13. 
במשרד הפנים אין הנחיות המסדירות את ההליך המינהלי - דיון ההפקדה. בפועל, הפרקטיקה של ניהול ותיעוד הדיונים שונה מוועדה לוועדה. 

14. 
למרבית חברי הוועדות המחוזיות בתל אביב ובירושלים מגיע המידע רק עם הצגת התכנית במהלך הדיון, כאשר הם מקבלים גם את חוות דעתה של לשכת התכנון לתכנית. לדעת משרד מבקר המדינה, היות שבוועדות המחוזיות מתקבלות החלטות, אשר לא פעם השפעתן על האוכלוסייה גדולה ותוצאותיהן הכלכליות כבדות משקל, מן הראוי הוא לשקול הסדר, שלפיו יקבלו חברי הוועדה מידע רחב יותר מן המידע הבסיסי, שאין בו די כדי לקיים דיון של ממש, בגלל ההכנה המועטה שלפני הדיון.

15. 
ראוי שהתיעוד המזערי הסביר של דיוני הוועדה המחוזית יהיה פרוטוקול שיכלול את פירוט הנוכחים בדיון, את הנעדרים ממנו, תמצית העמדות שחברי הוועדה הביעו בדיון, וכן ציון שמות החברים, שתמכו בהחלטה ספציפית והחברים שהתנגדו. נוסף על כך, ראוי שיהיה הליך של אישור הפרוטוקול, דבר שיאפשר בקרה של חברי הוועדה על תיעוד הדיונים וההחלטות.

16. 
אין במשרד הפנים נוהל מחייב הקובע את דרך תיעודן של החלטות בוועדות המחוזיות ואת סדרי אישורם של פרוטוקולי הדיונים. כך שבפועל, בכל ועדה מחוזית תיעוד דיוני הוועדה שונה.

17. 
בכמה פרוטוקולי החלטות הוספו תיקונים, שלכאורה היה בהם כדי לשנות את מהות ההחלטות. לדעת משרד מבקר המדינה, על משרד הפנים לשקול קביעת הליכים טכניים ומהותיים - ובכלל זה אישור פרוטוקולים בידי חברי הוועדות המחוזיות - שיהיה בהם מתן פתרון בנדון. 

18. 
על אף שכמה מחברי הוועדות המחוזיות של ירושלים והמרכז לא נכחו בישיבות רבות, לא הקפידו יושבי הראש של ועדות אלה ליישם את הוראות החוק, ולא הודיעו לחברי ועדות שנעדרו מעל לשלוש ישיבות, על פקיעת חברותם. חמורה במיוחד היעדרותה של נציגת שר התיירות בוועדה המחוזית-מרכז בין מארס 1999 למארס 2000. נציגה זו נעדרה מ-85% מהישיבות.

19. 
אדריכל א' הועסק מאז ינואר 1997 בלשכת התכנון של הוועדה המחוזית-מרכז, כיועץ לתכנון פיזי במסגרת חוזה עם משרד הפנים, וכי גם לאחר מינויו לתפקיד ממלא מקום יו"ר הוועדה המחוזית לעניין ועדת המשנה להתנגדויות המשיך משרד הפנים להעסיקו כיועץ ללשכת התכנון. 

20. 
ככלל, אין משלמים שכר לחברי ועדות מחוזיות עבור השתתפותם בדיוני הוועדות. אולם, הועלה, שגם לאחר מינויו ליו"ר ועדת המשנה להתנגדויות, המשיך המשרד לשלם את שכרו של אדריכל א', לפי החוזה שנחתם עמו. חלק משכרו שולם עבור הייעוץ השוטף ללשכת התכנון בתחום התכנון הפיזי, וחלקו עבור השתתפותו בדיוני ועדת ההתנגדויות. 
ב. תגובות הגופים המבוקרים

המשרד לאיכות הסביבה

5. 
בסוגיות הנוגעות לניגוד עניינים בהעסקת יועצים למוסדות התכנון או למינהל התכנון והלשכות המחוזיות, מתייחס המשרד לאיכות הסביבה, בין היתר, לסוגיות הבאות:

 - 
עיסוקו בשוק הפרטי של יועץ לועדה ברמה ארצית (כגון: מועצה ארצית וועדות מטעמה, ועדה למימי חופין). 

 - 
העסקת יועץ שהגיש הצעה למתן יעוץ ליזם והפסיד את העסקה, ולכן הוא בודק עבור מוסדות התכנון את עבודתם של מתחריו בשוק הפרטי. 

- 
ייצוג משרד הפנים בועדות בעלות סמכות לקבלת החלטות על ידי יועצים שהם גם מועסקים בשוק הפרטי. 

- 
העמדת חוות דעתו של יועץ, המועסק גם בשוק הפרטי, מול חוות דעתו של המשרד הממשלתי המופקד על ידי הממשלה על נושא בנדון, קרי, חוות דעת יועץ סביבתי המועסק על ידי משרד הפנים מול חוות דעת שגובשה על ידי המשרד לאיכות הסביבה, על כל עובדיו. 

המשרד לאיכות הסביבה מקפיד שמוסד תכנון ולשכות התכנון יתייעצו ככל האפשר עם הגורמים הממלכתיים המופקדים על הנושא הנדון. במידה ואין באפשרותם לעמוד בלוח הזמנים הנדרש, יתוגברו בכוח אדם מקצועי. רק במקרים חריגים, שבהם לא ניתן להשיג יעוץ מקצועי מגוף ממלכתי, יועסקו יועצים מהשוק הפרטי, תוך הנמקת הסיבות למה לא ניתן היה לקבל יעוץ מגורם ממלכתי.

הוועדה לשמירת קרקע חקלאית 
ושטחים פתוחים
הגופים המבוקרים: משרד הפנים; המשרד לאיכות הסביבה; משרד החקלאות ופיתוח הכפר; מינהל מקרקעי ישראל; הרשות לשמירת הטבע והגנים הלאומיים
א. ריכוז ממצאי הביקורת

1. 
מבין ששת מחוזות משרד הפנים, רק למחוז הדרום (שברובו אין קרקע חקלאית מוכרזת) יש תכנית מתאר מחוזית סטטוטורית חדשה, שאושרה בתחילת שנת 2000. תכניות מתאר למחוזות תל-אביב, חיפה וירושלים נמצאות בהכנה (במחוזות תל-אביב וחיפה לא היתה מעולם תכנית מתאר מחוזית בתוקף), למחוז הצפון הוכנה תכנית ב-1992, אולם היא לא הופקדה, ואילו תכנית המתאר למחוז המרכז, שהכנתה החלה כבר בשנות השמונים נמצאת בהפקדה.
2. 
אישור תמ"א 35 - תכנית מתאר ארצית משולבת לבנייה, לפיתוח ולשימור - יחייב עשיית שינויים בתכניות המתאר המחוזיות שנמצאות בשלבים שונים של הליכי תכנון ואישור סטטוטורי. מכאן, שאף כי המדיניות בנושא הגנת השטחים הפתוחים כבר גובשה בתכניות שבהכנה או בהליכי אישור, עדיין אין לה תוקף מחייב. למצב זה של העדר הסדרה תכנונית בעלת תוקף סטטוטורי במדינה צפופה כישראל, המאופיינת בלחצי פיתוח, בייחוד במרכז הארץ, שהוא אזור הביקוש העיקרי, עלולות להיות השלכות שליליות, בין השאר על עתיד השטחים הפתוחים. 
3. 
תפקיד הוועדה לשמור על איזון בין צורכי הפיתוח הגדלים עם גידול האוכלוסייה והפעילויות הכלכליות, לבין הצורך לשמור על שטחים חקלאיים ופתוחים. לפיכך, על הוועדה להפשיר קרקעות חקלאיות לצורכי פיתוח בצורה מבוקרת ומאוזנת. 
4. 
נציג הרשויות המקומיות אינו מייצג את המגזר העירוני אלא דווקא את מגזר המועצות האזוריות, ולפיכך ראוי לדעת משרד מבקר המדינה, לשקול אם אין בכך לשנות את האיזון הנכון בהרכב הוועדה.
5. 
עדכון רשימת הקרקעות שהוכרזו קרקעות חקלאיות, אגב גריעת החלקות שהופשרו ואושרו לבנייה בוועדות התכנון, נעשה בידי ועדת המומחים לקרקע חקלאית רק אחת לכמה שנים, ורק לאחר שתכניות מאושרות אכן מומשו. כתוצאה מכך, הוועדה נדרשת לשוב ולדון בתכניות שבהן קרקעות שעדיין מוגדרות כחקלאיות, אף שהיא כבר אישרה את הפשרתן. 
6. 
בדרך כלל גם אין ברשות הוועדה מפה עדכנית ומידע כמותי, אשר יתנו תמונה כוללת של הפשרות שכבר נעשו במרחב הכולל את התכניות הנדונות, וישמשו את הוועדה לבקרה על ההשפעה המצטברת של החלטותיה. 
7. 
אין כיום ברשות הוועדה וברשות נציגי משרד החקלאות מפה המסווגת את הקרקעות לפי הפוטנציאל החקלאי שלהן (במועד הביקורת היתה מפה כאמור למחוז המרכז), ואין "קווים אדומים" התוחמים קרקעות חקלאיות חיוניות שאין להפשירן. לדעת משרד מבקר המדינה, זהו כלי הכרחי למילוי תפקידה של הוועדה.
8. 
על פי הוראות תיקון 43 לחוק התכנון והבנייה, התשכ"ה-1965, הקימה הוועדה ועדת משנה ובה חמישה חברים, אשר תפקידה למיין את התכניות ואת הבקשות להיתרי בנייה ולשימוש חורג בקרקע חקלאית המועברות ממוסדות התכנון לאישור הוועדה. רק משלהי 1998 החלה ועדת המיון לנמק, אם כי לקונית, חלק מהחלטותיה שלא להעביר תכניות למליאת הוועדה, בהתבסס בעיקר על שני מדדים: "התאמה לדוח קדמון" (לעניין "פעילות יצרנית נוספת במשק המשפחתי" מ-1994, שנועד להסדיר הקמה והפעלה של מבנים ועסקים שהם בגדר שימוש חורג, אם הם עומדים בקריטריונים שקבעה ועדה זו), בכל הנוגע לשימושים חורגים, או מסיבה של "פרויקט נקודתי" (משמע - קטן בהיקפו). אולם, גם הנמקות אלה ניתנו רק לחלק מההחלטות. 
9. 
ראוי לבחון גם לגבי ועדת המיון אם האיזון בין הגופים המיוצגים בה נשמר, והאם אין מקום לשנות את הרכבה. 
10. 
בשלוש השנים הראשונות מארבע שנות קיומה של הוועדה נעדרו חלק מחבריה, ובייחוד נציגי התאחדות האיכרים והמרכז החקלאי, ברבע עד מחצית מהדיונים, לפעמים אף ביותר משלושה דיונים רצופים.
11. 
במועצה הארצית לתכנון ולבנייה חברים גם מנהל הרשות לשמירת הטבע והגנים הלאומיים ונציג ארגון הגג של הגופים הציבוריים שעניינם שמירת איכות הסביבה, אך אלה אינם חברים בוועדת הערר, אף כי הארגונים שהם מייצגים אמונים על שמירת השטחים הפתוחים.
12. 
בכמה מקרים, התקבלו החלטות ועדת הערר, אשר שינו את החלטות הוועדה לסרב לתכניות, ללא הנמקה כלשהי. זאת, על אף שהכרעה בהתנגדות או בערר היא הליך מנהלי מעין שיפוטי. 
13. 
מהשוואה בין ההקצאות של קרקעות לשטחים ציבוריים פתוחים בערים בישראל ובערים בעולם המערבי עולה, שבארץ ההקצאות מצומצמות הרבה יותר מאשר בעולם המערבי. על פי נתוני המשרד לאיכות הסביבה, בערים בישראל יש בפועל רק 2-6 מ"ר שטח ציבורי פתוח לנפש, לעומת 20-40 מ"ר בעולם המערבי. יתרה מכך, גם הנורמות התכנוניות בישראל הן נמוכות - כשליש מהמקובל בעולם המערבי. יצוין, שהנורמות בישראל אינן סטטוטוריות, ולכן אינן מחייבות.
ב. תגובות הגופים המבוקרים

משרד הפנים

1. 
תכניות מתאר מחוזיות, גם אם אינן עדיין בתוקף, אך אומצו והומלצו בוועדה המחוזית, ו/או במועצה הארצית או בוועדה לשמירת קרקע חקלאית ושטחים פתוחים, הן מסמכי המדיניות המרכזיים המנחים את קבלת ההחלטות במוסדות התכנון.

המשרד לאיכות הסביבה 

1. 
המשרד לאיכות הסביבה, בשיתוף עם מינהל התכנון במשרד הפנים והגופים הירוקים, יכינו מסמך מדיניות להגדרת כלים ואמצעים לשמירה על שטחים פתוחים, במהלך שנת 2001, ויכינו תכניות מתאר לאזורי התכנון במרקמים מוטי השימור, על פי תמ"א 35. בשנת 2001 יתפרסמו המכרזים, ויתחיל הליך התכנון בארבעה אזורי תכנון. 

משרד הפנים

2. 
תמ"א 35 - תכנית מתאר ארצית משולבת לבנייה, לפיתוח ולשימור, והתכניות המחוזיות, משלימות אלה את אלה. מסמכי תמ"א 35 יחיבו את התכניות המחוזיות.

המשרד לאיכות הסביבה 

2. 
במסגרת המנהלה לשיקום נחלי ישראל, מקדם המשרד לאיכות הסביבה תכניות אב ומתאר ל-12 נחלים, הכוללות גם שטחים פתוחים איכותיים, באגני ההיקוות של הנחלים.

משרד הפנים

4. 
מינהל התכנון במשרד הפנים ימליץ בפני שר הפנים לשנות את הנציגים בוועדה.

המשרד לאיכות הסביבה 

4. 
המשרד לאיכות הסביבה יפעל לשנות את הנציגות הקיימת של הגופים והמוסדות בוועדה: למנות כנציג המועצה הארצית לתכנון ובנייה בוועדה - את נציג רשות הטבע והגנים, או את נציג ארגון הגג "חיים וסביבה". כנציג 'המוסדות המיישבים' ניתן למנות נציג של הקרן הקיימת לישראל. המשרד יפעל למינוי אדריכל נוף כנציג ארגון המהנדסים והאדריכלים, וכמשקיפים את נציגי רשות שמורות הטבע והגנים הלאומיים.

משרד הפנים

7. 
חומר הרקע המשמש את הוועדה לשמירת קרקע חקלאית ושטחים פתוחים, הוא סקר השטחים הפתוחים.

המשרד לאיכות הסביבה 

7. 
המשרד לאיכות הסביבה הכין מסמך ומפה של הרגישות הנופית והסביבתית של השטחים הפתוחים. המפה מסווגת את רגישות השטחים הפתוחים לפי שש קטגוריות - מרגישות נמוכה ועד רגישות גבוהה-קיצונית. הערכת הרגישות בוחנת, בין השאר, גם את קיום החקלאות בכל אחת מיחידות הנוף של ארץ ישראל. המפה תשמש את חברי הוועדה בעת קבלת ההחלטות בדיוניה.

משרד הפנים

8. 
בעקבות הביקורת, נרשמים עתה פרוטוקולים מפורטים.

המשרד לאיכות הסביבה 

9. 
המשרד לאיכות הסביבה יפעל לצרף לוועדת המיון נציג של רשות הטבע והגנים הלאומיים.

משרד הפנים

10. 
מינהל התכנון במשרד הפנים יקיים מעקב על השתתפות החברים בוועדה, בדיוניה.

המשרד לאיכות הסביבה 

11. 
המשרד לאיכות הסביבה, יפעל לצרף לוועדת הערר את נציג השר לאיכות הסביבה, כחבר מן המניין בוועדה.

משרד התחבורה 
פיקוח על שירותי המוניות

הגופים המבוקרים: משרד התחבורה; המשרד לביטחון הפנים - משטרת ישראל
א. ריכוז ממצאי הביקורת

1. 
משרד התחבורה אינו מעביר לוועדת המוניות, שבסמכותה לתת רישיון הפעלה, את רישום העבירות שבהן הורשעו מבקשי רישיונות בעקבות אישומים שהגיש נגדם המשרד באמצעות מחלקת התביעות שלו. מדובר בהרשעות בעבירות על הפקודה והתקנות ועל חוק הפיקוח על מצרכים ושירותים, התשי"ח-1957, ועל התקנות והצווים שניתנו על פיו, ובהן סירוב להסיע נוסע, הפקעת מחיר, אי-הפעלת מונה, ועוד. עקב זאת בידי ועדת המוניות רק מידע חלקי על העבירות שבהן הורשע המבקש, ודווקא על העבירות הייחודיות לנותני שירותי הסעה ציבוריים, אין בידיה מידע. חסר זה עלול לפגום בשיקולים בעניין מתן או אי-מתן רישיון הפעלה. לדעת משרד מבקר המדינה, על המשרד לקבוע נוהל, שיבטיח את קיום הוראות החוק, ובכך לאפשר לוועדה לקבל את החלטתה על יסוד מלוא המידע הרלוונטי.
2. 
משרד התחבורה אינו מעביר פרטים על הרשעות למשטרה כדי שיירשמו בגיליון ההרשעות המשטרתי. 
3. 
מכוח תקנה 505א לתקנות התעבורה, התשכ"א-1961, מזמין המשרד מדי שנה בשנה מאות בעלי רישיונות הפעלה ונהגי מוניות למסירת פרטים בעקבות דוחות שרשמו להם מפקחי המשרד. בעלי רישיונות רבים ציינו כי אין להם כל קשר עם הנהגים הנוהגים במונית הרשומה על שמם ואחדים מהם ציינו, שהם אינם מתמצאים בחוקים ובהוראות השונות החלים על הפעלת מונית. המשרד אינו מעמיד לדין רבים מבעלי רישיונות ההפעלה הללו, משום שלטענתו אין די ראיות לקשר שלהם ולמידת מעורבותם בהפעלת המוניות. לדעת משרד מבקר המדינה, אין המשרד מיישם נכון את הוראת סעיף 27ב לפקודת התעבורה [נוסח חדש], התשכ"א-1961, ומסכל בכך את כל מטרתו של סעיף זה.
4. 
מהפרטים שמסרו הנהגים התברר גם, שחלק מהם נוהגים שנים במוניות שבעליהן נפטרו, והמשרד לא עמד על כך שרישיון ההפעלה של הנפטרים יועבר לאחרים, ואף לא קבע פרק זמן להעברת הרישיונות לאחרים כדי להבטיח קיומו של בעל רישיון הפעלה, שיהיה אחראי לשירות שניתן באמצעות המונית. 
5. 
לעובדה שלבעלי רישיון הפעלה אין מידע על נהגי הרכב אין כל נפקות לעניין העמדתם לדין בגין העבירות שנעברו, וברור כי הבירורים הממושכים שהמשרד עושה עם בעלי הרישיונות לשם איתור הנהגים שנהגו במונית בעת ביצוע העבירה, הם מיותרים, שכן לנוכח החזקה בפקודה, בעלי רישיון ההפעלה הם אלה שיש להם אינטרס להוכיח מי נהג ברכב, כדי להימנע מלעמוד לדין. הוא הדין לגבי הפעלת תקנה 505 לתקנות התעבורה, התשכ"א-1961 (לפיה יש מקום להעמיד לדין הן את בעל המונית והן את המשתמש בה בפועל, אלא אם יוכיח בעל המונית כי לא הרשה להשתמש בה אגב הפרת ההוראות שבחלק השישי לפקודה), כשאין סיבה שלא להעמיד לדין את בעל המונית, אלא אם הוכיח כי לא הרשה להשתמש במונית אגב הפרת ההוראות שבפרק השישי לפקודה.
6. 
בשנים 1994 - 2000 לא עשה המשרד כדי להשלים עריכתם של סקרים יסודיים לבחינת שירותי המוניות, כדי לעמוד על רמת השירות ולמצוא דרכים לשיפורו, אף שסקרים שעשו גופים אחרים וגם סקר חלקי שעשה המשרד עוד ב-1995 הצביעו על ליקויים רבים בשירותי המוניות. יתר על כן, גם כאשר פורסמו ממצאים ראשוניים או חלקיים שהצביעו על ליקויים, לא עשה המשרד די כדי לטפל בבעיה. 
7. 
ב-1994 החל משרד התחבורה, באמצעות חברה פרטית לסקרים, בהכנת סקר, שלפי מסמכי המשרד ועל פי ההסכם עם החברה, נועד להיות סקר מקיף, שתוצאותיו ישמשו לקביעת הסדרים ודרכי פעולה בתחומים השונים הנוגעים לשירותי המוניות, ובהם התחום המשפטי והתחום המינהלי כולל סדרי מתן הרישיונות. לפי ההסכם עם החברה, צריך היה הסקר לכלול ארבעה חלקים, והיה עליו להסתיים עד סוף 1995. במארס ובדצמבר 1995 הגישה החברה למשרד את שני החלקים הראשונים של הסקר. שני החלקים הנותרים לא הושלמו, והמשרד לא דרש את השלמתם.
8. 
מבדיקה אקראית של כ-70 דוחות פיקוח משנת 1999 שעשה משרד מבקר המדינה עולה, שפעולות הפיקוח נעשות בדרך כלל בין השעות תשע בבוקר לשלוש אחר הצהרים, שאין בהן עומס תנועה, ושעל פי הידוע למשרד, אלה השעות שבהן נוטים נהגי מוניות להימנע מנסיעות ולהפקיע את מחירי הנסיעה. המפקחים גם אינם נוהגים לבדוק את מגוון המצבים המאפיינים נסיעות במוניות. לדעת משרד מבקר המדינה, דרוש לשפר את דרכי הפיקוח ולהבטיח שהוא יבחן את מכלול המצבים הכרוכים במתן שירותי המוניות לציבור.
9. 
משרד התחבורה אינו מפקח על תחנות המוניות ועל השירות שהן נותנות לציבור, משום שאין תשתית חוקית מתאימה לביצוע פיקוח מעין זה. מכאן שהפעלת תחנת מוניות אינה כפופה לפיקוח כלשהו.
10. 
עד לדצמבר 2000 לא טופלו המלצות צוות לשיפור שירות המוניות בנושא "הסדרת עיסוק תחנת מוניות", ובידי המשרד עדיין אין כלים להסדיר את שירותי התחנות ולפקח עליהן.
11. 
עד סוף 2000, כשלוש שנים לאחר שנתקבלה, לא מולאה החלטת הממשלה מספטמבר 1997 בדבר הנהגת תחרות בתעריפי הנסיעה במוניות, והוועדות שמונו על פי החלטה זו לא הגישו את המלצותיהן כנדרש. 
12. 
המשרד מודע זה שנים לבעיית המסיעים הבלתי מורשים ולהעדר יכולת ההרתעה שלו בתחום זה בכלים העומדים לרשותו, אולם עדיין לא עלה בידיו להביא לשינוי של ממש בתחום זה. עד מועד סיום הביקורת לא עלה בידי המשרד להביא לייעול האכיפה ולהרתעת המסיעים הבלתי מורשים הפועלים בקווי השירות.
13. 
אבדן ההכנסות כתוצאה מפעילותם של המסיעים הבלתי מורשים עשוי להביא להגדלה ניכרת של הסובסידיה שתינתן לקואופרטיב לתחבורה ציבורית. ממסמכי המשרד אין לדעת אם המשרד בחן את הנתונים הללו, ומה העלו תוצאות בדיקתו.
14. 
אף שמשרד התחבורה מקבל מידע מפורט על מסיעים בלתי מורשים הפועלים במסלולי הנסיעה של אחד הקואופרטיבים לתחבורה ציבורית, לא ננקטו נגדם כל צעדים העשויים לצמצם את היקף פעילותם.
15. 
משרד התחבורה לא קבע הסדרים נאותים שימנעו ניצול לרעה של האפשרות לתת אישורים חד-פעמיים לפעול בקווי שירות בניגוד לתנאי הרישיון של תאגיד מוניות. 
16. 
לשניים מהתאגידים למוניות ניתנו רישיונות, אף כי ללא דיון בצוות מוניות, ואחד מהם לא עמד בקריטריונים. 
17. 
לאחד משני תאגידים נתן משרד התחבורה את הרישיון, אף שהגורמים המקצועיים המתאימים באגף המפקח על התעבורה קבעו שאין לתת את הרישיון, משום שמדובר במסלולים שבו פועלים קווי אוטובוס בתדירות גבוהה. המשרד הודיע לתאגיד זה שעם מתן הרישיון שבכוונתו לפרסם מכרז שבגינו ניתן הרישיון. אולם עד סוף שנת 2000 לא פורסם המכרז, ועל פי מדיניות המשרד גם אין מקום להקצות קו שירות במסלול שבו פועל התאגיד, מאחר שקווי האוטובוס פועלים בו בתדירות גבוהה.
18. 
משרד התחבורה ביקש להילחם בתופעה של שימוש בלתי חוקי בזוטובוסים מורשים, על ידי ייחוד השימוש בזוטובוסים רק לבעלי רישיונות הסעה לנסיעות שירות הפועלים במסגרת תאגיד שירות, כנדרש. הדבר נעשה בשנת 1993 באמצעות תיקון תקנה 276א(3) לתקנות, שעניינה מתן רישיונות רכב. מהמידע שהצטבר מאז תיקון התקנה מתברר, כי הפעלתה היתה לקויה, ולא עלה בידי משרד התחבורה להשיג את יעדי התיקון. 
19. 
בפועל, מאז תיקון תקנה 276א(3) לתקנות, שעניינה מתן רישיונות רכב, ניתנו 201 רישיונות רכב למוניות מסוג זוטובוס, בניגוד להוראת התיקון נמצא, כי חלק מרישיונות הרכב ניתנו למי שרכשו זוטובוס מאדם שהיה בעליו במועד הקובע, אף שהוראת המעבר נועדה לאפשר רק למי שהיו בעלי הזוטובוס במועד הקובע לחדש את רישיון הרכב, ולגבי חלקם לא עלה בידי המשרד להסביר מדוע ניתנו רישיונות הרכב בניגוד לדין.
20. 
לפחות חלק מבעלי הזוטובוסים שיש להם רישיונות הסעה לנסיעות מיוחדות, פועלים גם בקווי השירות, בניגוד לתנאי הרישיון. 
21. 
משרד התחבורה לא פרסם בציבור את דבר התקנת תאורת המצוקה על גג המונית, כדי שיוכל לזהות אותה בשעת פעולה ולדווח על כך למשטרה. בהעדר פרסום כזה, אין ערך ממשי להתקנה.
22. 
כבר בשנת 1995 פנה למשרד יושב ראש של אחד מארגוני המוניות ומסר, כי קיבל תלונות מנהגי מוניות, ולפיהן כאשר הם הפעילו את תאורת המצוקה או שהתאורה פעלה עקב תקלה, הציבור וניידות משטרה לא הגיבו על כך. כדוגמה הוא ציין מקרה שבו פעלה תאורת המצוקה במונית ללא הפסקה בנסיעה למרחק של יותר מ-100 ק"מ, ואף שבדרך היו ניידות משטרה הן לא סימנו למונית לעצור כדי לברר מדוע תאורת המצוקה מופעלת. יו"ר הארגון ביקש שיינתנו הנחיות מתאימות בנושא זה לגורמי הביטחון.
ב. תגובות הגופים המבוקרים

משרד התחבורה

2. 
נושא קליטת קבצי המידע שמשרד התחבורה מעביר למשטרה, נמצא בטיפול אגף שירותי מידע במשרד התחבורה והמשטרה.

3. 
התביעות המוגשות על ידי מחלקת התביעות, הינן בשל עבירות על חוק הפיקוח על מצרכים ושירותים התשי"ח-1957 (להלן: "חוק הפיקוח"), וצווים לפיו.

5. 
משרד התחבורה מצין שיש אינטרס ציבורי לאיתור והעמדה לדין של נהג המונית, שהוא ברוב המקרים מבצע העבירה. העמדה לדין של בעל רשיון להפעלת מונית, נעשית מכוח אחריותו לפי סעיף 39 ב' לחוק הפיקוח, אשר קובע כי מעביד או מורשה יהיה אחראי לעבירות שבוצעו, אלא אם הוכיח שהעבירה נעברה שלא בידיעתו, וזה נקט בכל האמצעים הסבירים לשמירת חוק הפיקוח.


משרד התחבורה אינו רואה מקום להעמדה לדין באופן אוטומטי של בעלי רשיונות להפעלת מונית, נוכח המציאות לפיה חלק ניכר מבעלי הרשיונות הם אלמנות, קטינים וחסויים, שאין להם כל ידע בהפעלת מונית, ואין להם קשר עם העבירה שבוצעה במונית. 

6. 
בתחום השירות שניתן על-ידי נהגי המוניות ללקוחותיהם, משרד התחבורה מצא שרמת השירות הממוצעת בענף הינה גבוהה. רוב הנוסעים במוניות, שבעי רצון מהשירות שהם מקבלים.


טענות הציבור התרכזו בשני תחומים: זמינות המוניות ורמת התעריפים. לדעת המשרד, הדרך הנכונה לשיפורים בענף, הינה פתיחתו לתחרות.


משנת 1998, בוטלו "מכסות" לרשיונות שמנעו את הכניסה החופשית לענף, והונהגה אגרת כניסה כלכלית.


לדעת המשרד, ריבוי המוניות בענף ישפר משמעותית את רמת השירות, ויגרום בטווח הארוך גם להוזלת תעריפים.

11. 
המלצות הצוות לקביעת המודל התחרותי לתעריפי המוניות, טרם אושרו. ההמלצות הוצגו בפני ארגוני המוניות, אולם אלה לא גיבשו את עמדתם בנושא.

14. 
היועצת המשפטית של משרד התחבורה סבורה, שתלונות של עובדי הקואופרטיבים לתחבורה ציבורית, אינן יכולות להוות בסיס לכתב אישום. השימוש היחידי שניתן להשתמש בו, הוא איסוף מידע.

15. 
משרד התחבורה הכין הצעת תיקון לתקנות התעבורה בעניין זה, הבאה לבטל את האפשרות לשימוש באישורים חד פעמיים. ההצעה נמצאת בוועדת הכלכלה של הכנסת.

16. 
מדובר בשני האישורים האחרונים שניתנו ללא המלצת צוות המוניות. מאז חודש ינואר 2001, כל הבקשות מובאות לדיון בפני הצוות.

מינוי צוות המוניות היה ביוזמתו של מינהל היבשה במשרד התחבורה, על-מנת לפשט הליכים ולהבטיח את שקיפותם.

נמל יפו

הגופים המבוקרים: משרד התחבורה; משרד האוצר; משרד התשתיות הלאומיות - מינהל מקרקעי ישראל
א. ריכוז ממצאי הביקורת

1. 
עד יולי 2000 לא קיבלה הוועדה המקומית לתכנון ולבנייה בעיריית תל אביב-יפו, החלטה בעניין השינויים בתכנית מתאר יפו.
2. 
במשך 18 שנים, משנת 1982, מתקיימים דיונים לקידום תכנית מתאר לנמל, אולם עדיין לא גובשה תכנית מוסכמת, ובהעדרה אי אפשר לקדם את הפרטת הנמל.
3. 
בנובמבר 1998 פנה סמנכ"ל שיווק במינהל מקרקעי ישראל (ממ"י), אל מנכ"ל משרד התחבורה, וביקש שיפעל לשנות את צו הגדרת הנמל לשטח המזערי הדרוש להפעלת המעגנה. עד סוף שנת 2000 לא שונו גבולות הנמל ולא בוטלה ההכרזה על שטחו של הנמל, ודבר זה מונע פעילות כלכלית חופשית בשטחי הנמל. 
4. 
באוקטובר 1999 פנה החשכ"ל למנכ"ל ממ"י בבקשה לבדוק שוב את החלופות של ההפרטה המתוכננת ואף את החלופה של הקצאת שטחים בנמל לעירייה כדי שהיא תאפשר את קידום תכנית בניין עיר של הנמל. על אף ההסכם מ-1998 להעברת ניהול הנמל והכנתו להפרטה לידי ממ"י, ביולי 2000 עדיין לא היתה הסכמה על חלופת ההפרטה. 
5. 
בפקודת הנמלים לא מוגדר תפקיד של מנהל מעגנה וסמכויותיו. מנהל המעגנה חותם על מסמכים בתואר "מנהל נמל" שיש לו סמכויות רחבות ביותר, והוא מינוי סטטוטורי שבסמכות שר התחבורה וטעון פרסום ב"רשומות". נמצא, כי מנהל המעגנה חותם חתימה שנייה, נוסף על חתימה ראשונה של החשב, על מסמכים המחייבים את הנמל בהוצאות שאינן קשורות לבטיחות השיט. בחתימת מנהל המעגנה יש חריגה מהסמכות שהוענקה לו בנושאי בטיחות השיט בלבד. 
6. 
הנהלת הנמל קבעה תעריפים שלא נקבעו בתקנות והיא גובה אותם בלי שיש לה סמכות לעשות זאת. כדי לגבות תשלומים אלו מן הראוי לעגן זאת בחקיקה מתאימה. 
7. 
בנמל יש מספנה לטיפול בכלי שיט, והנהלת הנמל מפרסמת מפעם לפעם מחירון לעבודות מנוף, לשירותי מספנה ולאחסנה. משרד מבקר המדינה עשה השוואה בין מחירון שפרסם הנמל באפריל 1999 למחירון שפרסם הנמל בינואר 1997. נמצא, כי אף על פי שמדד המחירים לצרכן עלה באותה תקופה ב- %17 בלבד, התעריפים שנקבעו במחירון מאפריל 1999 היו גבוהים ב-88%, וכמה מהם היו גבוהים ב-206%, מאלו שבמחירון מינואר 1997. למשרד מבקר המדינה לא הומצא תחשיב המסביר את העלייה החדה בתעריפים שנקבעו. יצוין, שהמחירון מאפריל 1999 לא הובא לאישורה של ועדת ניהול הנכסים בנמל.
8. 
מאחר שלשר התחבורה בלבד ניתנה הסמכות להתקין תקנות בכל הנוגע לגביית אגרות על רישיונות ושירותים הניתנים בנמל, הרי שכל גביית כספים שלא לפי התקנות אינה חוקית. 
9. 
משרדי התחבורה והאוצר, שהיו אחראים לניהול הנמל, לא אישרו את ההחלטה שקיבלה הנהלת הנמל לבצע עבודות בינוי במבנה בית המכס המרכזי בהיקף כספי ניכר. יצוין, שלפני התחלת עבודות הבינוי ב-1994 לא נעשתה הערכה של ההשקעה הנדרשת לעומת ההכנסות הצפויות משימושים המתאימים לייעוד המבנה. 
10. 
בדיון שהתקיים בפברואר 1997, בהשתתפות סגן החשכ"ל, חשב הנמל, סגן מנהל מחוז תל-אביב בממ"י ונציגי חברה פרטית שאמורה לקדם את הפרטת הנמל מטעם ממ"י נאמר, שמשרד האוצר מאשר להשכיר לחמש שנים את המבנה שישופץ. זאת, אף על פי שלפי תקנה 6 לתקנות הנמלים (רישיונות כניסה לנמל) התשט"ז - 1965, תקופות ההרשאה לשימוש מוגבלות לשנה אחת בלבד. משרד התחבורה, שבאותה תקופה היה אחראי לנמל, לא שותף בהחלטת האוצר.
11. 
באוקטובר 1999 אישרה ועדת הניהול של הנמל את רכישת חומרי הבניין הדרושים לסיום העבודות במבנה בית המכס המרכזי בידי עובדי קבלן התחזוקה. הבדיקה העלתה כי גם במועד האמור לא הוצגה לפני ועדת הניהול הערכה של עלות העבודות.
12. 
עבודות שונות בוצעו במבנה בית המכס המרכזי ללא תכנון, כגון: צנרת החשמל היא חיצונית והותקנה על הקירות הפנימיים, נבנו מקלחות בלי צנרת למים ולביוב, אין תכנון להתקנת מערכות מיזוג אוויר. כמו כן, הסבתו של המבנה בעוד כחמש שנים למלונאות, אם תאושר תכנית המתאר, תצריך השקעה רבה בתשתיות. 
13. 
בינואר 2000 הוצגו למשרד מבקר המדינה תכניות שלפיהן חלק ממבנה בית המכס הצפוני יוכשר למלונית. הבדיקה העלתה, כי ועדת הניהול לא דנה כלל בייעודו של המבנה, ולא הוכנו תחשיבים בדבר כדאיות השיפוץ וההכנסות שיהיו מהשכרתו.
14. 
מכיוון שהחפירה להעמקת הכניסות לנמל לא הביאה לתוצאות הרצויות, החליטה ועדת הניהול באפריל 1999 למנות את מנהל המעגנה לבדוק את ביצוע העבודה שעשה הקבלן ולהגיש את הממצאים וההמלצות בישיבה הבאה של ועדת הניהול. עוד הוחלט, כי לצורך שימור העומק הנדרש בכניסה לנמל תיבדק האפשרות לרכוש מחפר ימי שיעמוד דרך קבע בנמל, כפי שנעשה במרינה בתל-אביב, ויבצע חפירה שוטפת. הביקורת העלתה, כי בישיבות ועדת הניהול שהתקיימו אחרי אפריל 1999 לא נדונו המלצות של מנהל המעגנה ולא נדון נושא החפירה. עוד הועלה, שלא נעשתה בדיקת כדאיות של רכישת מחפר ימי לעומת ההוצאה הכרוכה בהעסקת קבלן בחפירה מחודשת של פתחי הכניסה לנמל. 
15. 
החלטות הנהלת הנמל לבצע את החפירות בשנים 1995, 1998 ו-1999 בכניסה המערבית הנסתמת בקלות רבה, מעלות תמיהות בדבר סבירותן, שכן הן התעלמו מהמלצות הגורמים המקצועיים - מנהל הנמל ומנהל מינהל הספנות - לחפור בכניסה הצפונית. החפירות שנעשו ב-1995 ו-1998 היו חלקיות, והנמל לא הקפיד שהקבלן ימלא את כל הדרישות. כתוצאה מכך נגרמו הוצאות מיותרות ולא הושגו המטרות בעניין השוקע של המעגנה. 
16. 
בדיקת שלוש התקשרויות לאספקת חומרים לבניית מזחים העלתה, כי לרכישת מצופים למזחים בסכום כולל של 284,000 ש"ח לא ביקשה הנהלת הנמל, וממילא לא קיבלה, הצעות מספקים אחרים. לרכישת עץ למזחים ביקשה הנהלת הנמל הצעות משני ספקים והתקבלה הצעה מספק אחד בלבד שהציע את סוג העץ שביקש הנמל; רכישת העץ הסתכמה ב-127,000 ש"ח. לצורך רכישת קונסטרוקציה למזחים, בסכום של 215,000 ש"ח, ביקשה הנהלת הנמל הצעות משני ספקים. כל אחת משלוש ההתקשרויות היתה בסכום שחייב פרסום מכרז או קבלת פטור ממכרז, אולם הנהלת הנמל לא ביקשה פטור ממכרז.
17. 
קבלן התחזוקה אינו רשום בפנקס הקבלנים לעבודות הנדסה בנאיות, ועל אף שהוא אמור לספק שירותי תחזוקה בלבד, הוא מבצע לפי הוראות הנמל עבודות שרשאי לבצע רק קבלן הרשום בפנקס הקבלנים, לפי חוק רישום קבלנים לעבודות הנדסה בנאיות, התשכ"ט-1969. 
18. 
הנהלת הנמל לא המציאה לקבלן את תכניות הבניין שלפיהן הוא אמור לעבוד, ולא הקפידה שהוא ינהל יומן עבודה כדי שיהיה אפשר לעקוב אחר ביצוע העבודות לפי תכנית העבודה. 
19. 
לא נחתם חוזה עם קבלן התחזוקה; בשנים 1997 ו-1998 שולמו לו בעד ביצוע עבודות שונות בנמל כ-390,000 ש"ח ו-410,000 ש"ח, בהתאמה, כלומר בכל שנה היתה חריגה של כ-80% מהיקף המכרז.
20. 
בסכומים ששילם הנמל לקבלן התחזוקה נכללו תשלומים בעד שימוש ברכב ושליחויות, שלא נכללו במכרז מפברואר 1997. בעד שירותים אלו קיבל הקבלן סכומים שהגיעו עד לכ-8,700 ש"ח בחודש. 
21. 
ועדת הניהול אישרה בנובמבר 1998 את הארכת ההתקשרות עם קבלן התחזוקה עד סוף שנת 1999, ללא מכרז, בניגוד להוראות חוק חובת המכרזים, ובעקבות האישור נחתם חוזה בין הנמל לבין הקבלן. בשנת 1999 שילם לו הנמל 550,000 ש"ח בקירוב. בדצמבר 1999 הוארך החוזה עמו עד סוף שנת 2000.
22. 
לקבלן התחזוקה שולמו במהלך שלוש השנים 1997-1999 כ-1.35 מיליון ש"ח, כמעט פי שבעה מסכום ההתקשרות המקורית. 
23. 
בהתקשרות עם קבלן התחזוקה נמצאו ליקויים רבים: נספח לחוזה שבו היו אמורים להיקבע ההיקף והפירוט של עבודות התחזוקה היה דף ריק; הנהלת הנמל לא דרשה מהקבלן דיווח חודשי על ביצוע עבודות התחזוקה; לא מונה מפקח על עבודת הקבלן וממילא חשבוניות שהגיש לא נבדקו ולא אושרו בידי מפקח וחשבוניות שהגיש הקבלן שולמו ביום הגשתן; הנהלת הנמל העמידה לרשות הקבלן דירה במבנה בנמל ולא גבתה ממנו דמי שכירות. לפי שטח הדירה ולפי מחירון השכירות של הנמל, דמי השכירות היו אמורים להגיע לכ-6,000 ש"ח לחודש. בעקבות הביקורת הודיע מנהל הנמל מטעם ממ"י לקבלן ביוני 2000 כי עליו לפנות את הדירה. הנהלת הנמל לא הקפידה שהקבלן יגיש פוליסות ביטוח אף כי הדבר נדרש בחוזה עמו.
24. 
מסעדה ששטחה 153 מ"ר הוחזקה עד 1996 בידי חברה, ובאותה שנה העבירו בעליה את החזקה עליה לשוכר חדש, וב-1998 עשה עמו הנמל חוזה הרשאה. הביקורת העלתה כי בעל ההרשאה הוא בנו של קבלן התחזוקה.
25. 
הביקורת העלתה, כי לא זו בלבד שהמסעדה הושכרה ללא מכרז, אלא שגם לא הוגשה כלל בקשה להשכרת המסעדה. 
26. 
חשב הנמל מסר לבנו של קבלן התחזוקה שטח, בלי שקיבל אישורים של מנהל הנמל, משרד התחבורה, ממ"י ומשרד האוצר. 
27. 
הנמל לא דרש מרשם החברות אישור בדבר רישום החברה, כדי לברר מי הבעלים של החברה שעמה התקשר. הדבר מעורר חשש שהדבר נעשה במטרה להסוות את מסירת השטח לבעל הרשאה חדש, בניגוד למדיניות הנמל לפנות את שטחי הנמל מהמחזיקים בהם, ולא לאפשר כניסת מחזיקים חדשים לנכסים בנמל. 
28. 
אף על פי שנכסים רבים בנמל פנויים זמן רב, לא נעשה מכרז לשיווק הקרקעות בעתיד הנראה לעין, ויש חשש ששטחים אלה יימסרו למחזיקים חדשים, כדי להגדיל את ההכנסות השוטפות בנמל, והעבודה והכספים שהושקעו בפינוי מחזיקים מהנמל, החל בשנת 1993, ירדו לטמיון.
ב. תגובות הגופים המבוקרים

משרד התחבורה

3. 
שינוי צו הגדרת הנמל, נמצא בדיונים בין מינהל מקרקעי ישראל למשרד התחבורה.

5. 
תקנות הנמלים (סדרים בנמלים ובמעגנות) אושרו על ידי משרד המשפטים, ועומדות בפני הכנסת. בתקנות מפורטים תפקידי מנהל מעגנה. 

9. 
המבנה יועד לשילוב במעגנה. על-פי הערכת חשב הנמל, ההכנסות מהשכרת המבנה, היו צריכות לתת את הבסיס הכלכלי לכיסוי עלויות התפעול של המעגנה.

15. 
עמדת מינהל הספנות והנמלים במשרד התחבורה היא, שהכניסה הרשמית לנמל יפו הנה הכניסה המערבית.


הסדרה והעמקה של הכניסה הצפונית, היתה מותנית בהקצאת תקציב מיוחד, ולפיכך נקבע כי "מהיבטים של בטיחות השיט, יש לבצע העמקה הן של הנתיב המערבי (עדיפות א'), והן של הנתיב הצפוני (עדיפות ב').
מחלקת עבודות ציבוריות
תחבורה יבשתית – היערכות לשינוים מבניים
הגופים המבוקרים: משרד התחבורה - מחלקת עבודות ציבוריות; משרד האוצר - אגף התקציבים; משרד ראש הממשלה - נציבות שירות המדינה

א. ריכוז ממצאי הביקורת

1.
לקראת העברתם של מע"ץ, חברת כביש חוצה ישראל ורכבת ישראל לאחריותו, יזם משרד התחבורה בספטמבר 1999 קבלת ייעוץ חיצוני לניתוח והצעה למבנה הארגוני של המשרד. באפריל 2000 הגישה חברה א' "הצעה לארגון מחדש של משרד התחבורה וענף התחבורה היבשתית" למשרד התחבורה. עד למועד סיום הביקורת לא נדון הדוח בהנהלת משרד התחבורה, וממילא לא נקבעה עמדת המשרד לגבי מבנהו הארגוני לאחר העברת הגופים הנוספים אליו, ובכללם - מע"צ.
2. 
המבנה הארגוני של מע"ץ כבר נבחן בשעתו: חברת ייעוץ חיצונית ערכה ביוזמת משרד הבינוי והשיכון "סקר אבחון תפעולי", והגישה את מסקנותיה בדצמבר 1993. הסקר הצביע על שיטת ניהול פרויקטים העשויה (לדעת עורכי הסקר) להיות יעילה יותר מזו שנהוגה במע"צ. על כן, מן הראוי היה שמע"צ תתייחס לסקר ותשקול את התאמתן של מסקנות הסקר לפעולתו של הארגון, דבר שלא נעשה.

3. 
ב-25.7.96 פנה מנכ"ל מע"ץ דאז לשר הממונה דאז, וציין לפניו, בין היתר, את הגידול שחל במספר העובדים בתחום הפיקוח: מ-292 בינואר 1996 ל-424 עובדים ביולי 1996. נמצא, שהנתונים על התפלגות כוח האדם במע"צ לסוף שנת 1996, הכלולים בדברי ההסבר להצעת התקציב לשנת 1997, מורים שבסוף 1996 היו במע"צ 267 עובדים בתחום הפיקוח. נתונים אלה אינם מתיישבים עם הנקבע בפנייתו של מנכ"ל מע"צ. משרד מבקר המדינה העיר, שעל מע"צ להתאים את הגדרת "עובדי פיקוח" לזו של אגף התקציבים, המבוססת על התקינה המאושרת בידי הנציבות. 

4. 
על פי החלטת הממשלה מאוגוסט 1997, היה על מע"ץ לפרסם מכרזים להעברת חלק מפעילויות התחזוקה באחת מנפות מע"ץ מביצוע עצמי לביצוע קבלני, לא יאוחר מיום 30.6.98. עד למועד סיום הביקורת, לא יישמה מע"צ את החלטת הממשלה בדבר פרסום מכרזים למסירת עבודות תחזוקה ולביצוען באמצעות קבלנים.
5. 
מפעל השלטים של מע"צ ממשיך לפעול. 

6.
מע"צ לא קבעה אמות מידה, לפיהן יימסרו עבודות תחזוקה לביצוע קבלני או יבוצעו בידי צוותים פנימיים של מע"צ. זאת ועוד, לא נמצא שמע"צ תמחרה את פעולותיה במחוזות בביצוע עצמי לעומת ביצוע באמצעות קבלן חיצוני, וממילא לא בחנה את כדאיותה של שיטה אחת לעומת השיטה האחרת. 

7.
לאחרונה הופעל במע"צ נוהל תפקוד נפה, שאחת ממטרותיו היא להסדיר את חלוקת העבודה בין המחוז לנפות, ובכך לצמצם את החפיפה בין פעילות המחוז לפעילויות ישירות של הנפות. מע"צ לא בחנה את נחיצותן של הנפות, והנוהל טרם אושר בידי הנהלת מע"צ, וממילא טרם הופעל.

8.
לצורך ניהול ופיקוח נאותים שומה על האחראים לניהול כוח האדם במע"צ ועל הנציבות לפעול לקיומם של נתוני כוח אדם אמינים, ולפעול לעדכונם של בסיסי הנתונים השונים כך שתהיה תאימות ביניהם.

9.
בהצעות התקציב לשנים 1997-2000 ובדברי ההסבר להן לא היה ביטוי לכך שמצבת כוח האדם של מע"צ חרגה משיאי כוח האדם שנקבעו בתקציב. אגף התקציבים לא ציין, בפניותיו לוועדת הכספים של הכנסת לקבלת אישור לשינויים תקציבים בסעיפי תקציב הקשורים להוצאות כוח אדם של מע"צ, את העובדה ששינויים אלה נועדו לממן תשלום שכר לעובדים הנמצאים מעל לשיא כוח אדם ומעל לחודשי עבודה שאושרו למע"צ בתקציב המקורי. בכך נפגעה יכולתם של גורמי בקרה ופיקוח, ובכלל זה – הכנסת, לעקוב אחר עלות העסקתו של כוח האדם במע"צ.

10.
ניתוח מקורות המימון של התוספות התקציביות להוצאות כוח אדם במהלך שנת התקציב 1999 מעלה, שעיקר התוספת מומנה באמצעות הקטנה של הוצאות הקשורות לתקנות תקציביות שנועדו לפעולות בתחום תחזוקת כבישים ופיתוח. מתוך כלל התוספות התקציביות לסעיפי כוח האדם שאושרו להגדלה, המסתכמת בשנת 1999 בכ-20.7 מיליון ש"ח, כ-6 מיליון ש"ח מקורם מקיטון פעולות תחזוקה מוגדרות, כ-7.2 מיליון ש"ח - מקיטון בתקנה "רזרבה לפעולות אחזקה", וכ-7.4 מיליון ש"ח - מקיטון בתקנה "רזרבה להוצאות". תקנות אלה לא נועדו בעיקרן למימון תקנות הקשורות לכוח האדם. משמעות הדבר שמע"צ נאלצה לקצץ בפעולותיה המתוכננות, ובכלל זה פעולות הקשורות לבטיחות התנועה בדרכים, למימון הוצאות של כוח אדם. 

ב. תגובות הגופים המבוקרים
משרד התחבורה - מחלקת עבודות ציבוריות 

1. 
משרד התחבורה פועל ליישום החלטת הממשלה בשיתוף כל הגורמים הרלוונטים, וכחלק אינטגרלי מהארגון מחדש של המשרד:
א. 
ב-30.10.2000, הוקם צוות עבודה משותף למשרד התחבורה ונציבות שירות המדינה, לארגון מבנה חדש לאגף לכלכלה ותכנון במשרד התחבורה. הוועדה פועלת כוועדת היגוי, תוך קיום דיונים שוטפים בנושא.

ב. 
סמנכ"ל המשרד, הממונה על האגף, הגיש ב-1.1.2001 לצוות ולמנכ"ל משרד התחבורה, הצעה ראשונית למבנה ארגוני חדש של היחידה, לאור החלטת הממשלה. המסמך הנ"ל מתאר את הרקע, השינויים וההשלכות, הנגזרים מהחלטות הממשלה על ענף התחבורה, גיבוש מדיניות ברמה האסטרטגית, קביעת סדרי עדיפויות, תיאומים, ואופן פעולת יחידות המטה של המשרד.

ג. 
ב-29.8.2000 הוקם צוות בינמשרדי בראשות מנכ"ל משרד התחבורה, לבחינת מבנה רכבת ישראל, בו חברים: נציגי משרד התחבורה, רשות הנמלים והרכבות, ואגף התקציבים במשרד האוצר. ב-10.10.2000, נערכה ישיבה ראשונה של הצוות.

ד. 
ב-28.6.2000 הגיש מנכ"ל משרד התחבורה לשר את תכנית המשרד לפיתוח תשתית תחבורתית לשנת התקציב 2001, הכוללת את כל הגורמים והתחומים בתחבורה היבשתית, בעקבות החלטת הממשלה לאחד תחת קורת גג משרד התחבורה את: מע"צ, חברת כביש חוצה ישראל, ורכבת ישראל.


התכנית הרב שנתית, והתכנית לפיתוח תשתית התחבורה היבשתית לשנת 2001, משקפות את מדיניות הממשלה למתן עדיפות גבוהה לפיתוח התחבורה היבשתית.

ה. 
במסגרת פעולות משרד התחבורה לתיאום בין כל הגורמים השונים האחראים לפיתוח התחבורה היבשתית, הוקמו צוותי עבודה משותפים למשרד התחבורה, מע"צ, רכבת ישראל, וחברות עירוניות-ממשלתיות (שבעבר טיפלו רק במערכות התחבורה העירוניות), לתכנון ובחינת כל ההיבטים והניתוחים התחבורתיים, של מערכות תחבורה בינעירוניות, והשתלבותן עם תוכניות האב לתחבורה בתחום העירוני. לדוגמא: ועדת היגוי להכנת תכנית אב לתחבורה במטרופולין תל אביב, שנועדה לגבש ראייה תחבורתית כוללת לכל מרחב המטרופולין.


כן הוחלט להרחיב את הצוות הבינמשרדי, שיטפל גם בכבישים העירוניים, הבינעירוניים ובתחבורה הציבורית, במסגרת תכנית האב לתחבורה במטרופולין חיפה.

ו. 
משרד התחבורה יבחן את הפוטנציאל להקמת "רשות דרכים", אשר תהיה אחראית לכל הדרכים הבינעירוניות ולכבישים עורקיים-ראשיים.


המשרד יטפל בנושאים הקשורים לתחבורה ציבורית, גם על ידי "הרשות לתחבורה ציבורית", על בסיס המלצות דו"ח של חברה שבחנה את המבנה הארגוני של המשרד והשתלבות מע"צ בתוכו. 
3. 
כיום קיימת התאמה בין מספר עובדי הפיקוח במע"צ, לבין מספר העובדים המוגדרים כעובדי הפיקוח, על ידי אגף התקציבים, המבוססת על התקינה המאושרת של נש"מ.
4. 
המכרז לאחזקה כוללת של כבישים שבאחזקת מע"צ , מופעל עתה בשלב ראשון בכביש מספר 90 - מטולה-אילת. בינואר 2001 נפתח מכרז אחזקה כוללת בכביש, ונבחר קבלן זוכה, על בסיס תשלום חודשי.


האחזקה של מערכות התאורה והרמזורים בכבישים שבאחריות מע"צ, הכוללת אלפי עמודי תאורה, מתנהלת על בסיס מכרז של אחזקה כוללת, כאשר על הקבלן הזוכה מוטלת האחריות לאחזקת שוטפת של מערכות התאורה, תיקון או החלפת עמודי תאורה, רמזורים ורכיבים אחרים, בעקבות תאונות, ומפגעי מזג אוויר, על בסיס תשלום חודשי.


במחוז תל אביב הופעלה יחידה של עובדי קבלן, לסיוע מיידי בכבישים ראשיים, לתיקון מפגעים במצבי חירום ובאירועים חריגים, בהיענות מהירה ביותר לתיקון המפגעים. 


במספר קטעים פועלת שיטת אחזקה כוללת, כחלק מחוזה ביצוע הכביש; לדוגמא: כביש מספר 65 מחדרה עד צומת נחל עמוד, וכביש מספר 55 מצומת הרצליה לקלקיליה.

5. 
מפעל השלטים של מע"צ, מספק את כל צרכי השילוט בתחום האחזקה - החלפת שילוט, תיקון שילוט, וכד', לכל המחוזות, ברמה מקצועית גבוהה, באמצעות ציוד מתקדם, ומבלי להזדקק לקבלנים חיצוניים.

המפעל מספק שילוט בעיתות חירום, ובמקרים דחופים, בהם יש צורך בהכנת שילוט בזמן קצר ביותר, בהתאם לדרישות.


מע"צ עם אגף כלכלה ותכנון אסטרטגי, ביצעו בדיקות כדאיות כלכלית של מפעל השלטים, באמצעות חברת ייעוץ כלכלית, כפי שבאו לידי ביטוי בדו"ח מנובמבר 1998 של החברה - "בדיקת דרך הפעלתם האופטימלית של מפעלי האספלט והשלטים של מע"צ". מסקנות הדו"ח היו שאין לסגור את מפעל השלטים, לאור איכות הייצור הגבוהה, ביחס ליצרנים פרטיים, הציוד החדיש ברמה טכנולוגית גבוהה, וקיומו כמפעל תחרותי. מחברי הדו"ח שללו את אופציית סגירת המפעל, גם מכיוון שהמפעל מהווה וסת מבחינות מחיר ואיכות, וסגירתו עלולה לגרום לעליית מחירים ולירידה באיכות.


מחברי הדו"ח המליצו על שתי חלופות: הפיכה לחברה ממשלתית או הפרטה.
6. 
ב-1999 הכינה ועדה לקביעת תעריפי פיקוח לכבישים וגשרים, מסמך מסכם, המתייחס בהרחבה לנושא הפיקוח: פרק מספר 5 - מדיניות עבודות הפיקוח במע"צ - פנים מול חוץ, בדיקות עלות-תועלת, בדיקות כדאיות, בין היתר מההיבט הכלכלי, והמלצות. הדיון המסכם בנושא התקיים בנובמבר 1999, ובו הוצגו המלצות הוועדה בנושא ניהול פרוייקטים ותעריפי פיקוח.


בהתאם להחלטת הממשלה על צמצום כוח האדם במע"צ, והעברת חלק מפעילותה לגורמים חיצוניים בתחומי הפיתוח והאחזקה השוטפת 
(OUTSOURCING), החלק המכריע של עבודות האחזקה אכן מבוצע על ידי קבלנים.


היות ובמע"צ קיים עדיין כוח אדם מצומצם אך מקצועי של עובדי אחזקת כבישים (עובדי כפיים), המדיניות של מע"צ הינה לנצל בראש ובראשונה את כוח האדם הקיים, מבלי להרחיבו וללא חידוש הציוד, אלא להסתמך על ציוד שכור. כל עבודות האחזקה שלא ניתן לביצוע על ידי עובדי מע"צ, מבוצעות על ידי קבלנים.


קיימת במע"צ מדיניות של הכוונה והסבת עובדים לא מקצועיים, כולל עובדי אחזקה, לתפקידים של טכנאים, באמצעות קורס מוסדי להסבה והסמכה של עובדים בדירוג המינהלי, לדירוג טכנאים.


מע"צ פועלת גם להסבת עובדי אחזקה לתפקידי ניהול, פיקוח ובקרה על עבודת הקבלנים, באמצעות בניית תוכנית השתלמות להסבת מנהלי עבודה בתחום האחזקה, למפקחי אחזקה.

7. 
נוהל תפקוד נפות הופעל באורח ניסיוני במחוז תל אביב והמרכז. לאחר אישורו בוועדת הנהלים, יופעל הנוהל בכל המחוזות. הנוהל ישפר את תפקוד הנפות וסדרי הפעלתן.


הנפות חיוניות להפעלה יעילה של האחזקה, ההכרה של רשת הכבישים ותנאי השטח, המאפשרת מתן מענה מהיר לבעיות אחזקה בתחום הדרך: מעקות, שילוט, תאורה, תיקונים וריבודים.

10. 
הרזרבה להוצאות מיועדת בין היתר להוצאות שכר.

קיימת תקנה במסגרת חוק התקציב, שמטרתה לתת מענה לבעיות תקציביות הקשורות לכוח אדם: תקנה מספר 05.03.01 - רזרבה להוצאות, המופיעה בספר תקנות התקציב לשנת 2000.

הפעלת פרויקטים במע"צ

הגופים המבוקרים: משרד התחבורה - מחלקת עבודות ציבוריות; משרד האוצר

א. ריכוז ממצאי הביקורת

1.
פרויקט ברמה של תקנה תקציבית מורכב משלבים שונים המבוצעים במסגרת חוזים קבלניים נפרדים. בבירור משלים שערך משרד מבקר המדינה בדצמבר 2000 הועלה, כי בהצעתה של מע"צ לבחינת אפשרות של הקמת מאגר מנהלי פרויקטים הכוונה היא למינוי מנהלים שממונים על ביצוע עבודות סלילה ובנייה, במסגרת חוזה קבלני יחיד. מע"צ המשיכה להפעיל את כל הפרויקטים שבאחריותה בלי למנות לכל פרויקט מנהל הנושא באחריות ישירה וכוללת להפעלתו. על כן, גם אם מע"צ תקבע בעתיד את סמכויותיהם של מנהלי פרויקטים, אין די בכך, ועדיין יישאר בעינו העדר האחריות הישירה והכוללת לניהול הפרויקט ברמה של תקנה תקציבית. 

2.
המשרד הראשי נהג להעביר למחוז את תכניות הפרויקטים שבביצוע קטעים קטעים, ובדרך כלל תכנון הקטעים כולם כמקשה אחת לא היה שלם דיו. בשל המתנה לקבלת תכניות משלימות, המצריכות תיאומים ומתן אישורים נוספים, התמשכו ההליכים של הפקעת קרקעות והעתקת תשתיות, והיו שינויים בכמויות חומרי בנייה וסלילה ובמשך תקופת הביצוע, לעומת אלה שנקבעו בחוזים בין מע"צ לבין הקבלנים. לפיכך, לא היה ניתן לקיים, הלכה למעשה, תהליכי ניהול וביצוע רציפים של פרויקט, בשלמותו. 


עניין זה כבר נדון בדוח שנתי 44 של מבקר המדינה, בפרק "הפעלת פרויקטים לפיתוח הכבישים הבין-עירוניים". הליקוי שעליו הצביעה מבקר המדינה לגבי הפעלת חוזים קבלניים ללא תכנון מלא, תקף למועד סיום הביקורת באוקטובר 2000 גם לגבי תכנון פרויקטים שלא בשלמותם.

3.
מע"צ לא נהגה להגדיר את תכולת הפרויקט בשלמותו, אלא של קטעים אחדים ממנו, המבוצעים במסגרת חוזים קבלניים נפרדים. 


4.
בבדיקת סדרי התקצוב של 7 פרויקטים, לגביהם נערכו בדיקות כדאיות, עולה, כי בכל אותם פרויקטים לא היתה התאמה בין התקצוב הרב-שנתי כפי שנקבע להם בבדיקות הכדאיות הכלכלית לפי נוהל פר"ת לבין התקצוב בפועל. 

5.
סדר העדיפות לביצועם של פרויקטים אמור להיקבע על פי תוצאות בדיקות כדאיותם למשק ולהתבסס על הנחות מסוימות, ובהן מועד ביצוע הפרויקט ומשכו, תזרים עלויות הפרויקט ותועלותיו (חיסכון בזמן, צמצום נזקי תאונות דרכים ועוד). אולם, מע"צ הפעילה את הפרויקטים שבאחריותה שלא על פי ההנחות האמורות, ובכך היא חרגה מסדרי העדיפות בדבר בחירת פרויקטים לביצוע בהתאם לשיקולי כדאיותם הכלכלית למשק, כפי שנקבעו בהנחיות משרד האוצר.

6.
מע"צ מפעילה מערכת ממוחשבת לניהול חוזים קבלניים, שכל אחד מהם הוא התחייבות נפרדת במסגרת תקנה תקציבית מסוימת; אולם אין ברשותה מערכת ממוחשבת לניהול כולל של הפרויקט. 

7.
מבין 27 הפרויקטים שנבדקו, שלושה פרויקטים בלבד עשויים להסתיים במועד שתוכנן או בסמוך לו. תוספת הזמן שנדרשה לביצוע יתר הפרויקטים נעה בין 6 ל-72 חודשים לפרויקט; ל-6 פרויקטים נדרשה תוספת זמן בשיעור של עד 50% על משך הזמן המקורי; ל-5 פרויקטים נדרשה תוספת זמן בשיעור של 51%-100% ול-13 פרויקטים נדרשה תוספת זמן בשיעור של יותר מ-100%. 

8.
העלות בפועל של 6 פרויקטים בלבד (כ-22%) תאמה את האומדנים שקבעה להם מע"צ. ל-9 פרויקטים אחרים (כ-33%) נדרשה תוספת בשיעור עד 50% לאומדנם המקורי, ולשני פרויקטים נוספים - תוספת בשיעור של יותר מ-50%. אומדני העלות שמע"צ קבעה ליתר 10 הפרויקטים היו גבוהים ב-10% ויותר מעלותם בפועל.

9.
 חריגה של פרויקט תחבורתי מלוח זמנים גורמת לדחייה של מועד הפקת התועלת ממנו למשק, ותוספת לעלות פוגעת בכדאיותו: על פי נתוני מע"צ, היקף איבוד התועלות למשק ב-7 פרויקטים (שנבחרו באקראי מבין 20 פרויקטים שנבדקו), כתוצאה מחריגה מלוח הזמנים שנקבע לביצועם, הגיע ל-173.2 מיליון ש"ח. לדוגמה: איחור של יותר משנתיים בהשלמת פרויקט "כביש 44, מקווה ישראל – בית דגן" גרם לאיבוד תועלת למשק בהיקף של כ-51.7 מיליון ש"ח בשנים 1998- 2000; איחור של שנה בהשלמת פרויקט "כביש 443, מכבים – גבעת זאב" גרם לאיבוד תועלת למשק בהיקף של 21.8 מיליון ש"ח.

10.
בהתאם לנוהל בדיקת כדאיות כלכלית של פרוייקטים בתחבורה יבשתית (פר"ת), על מע"צ לקבוע את אומדני העלות ומשך ביצוע הפרויקט בשלב התכנון המפורט; וזאת, לאחר שהושלם ההליך הסטטוטורי, נקבעה התצורה הגיאומטרית של הפרויקט (כביש, מחלף, גשר), והובהרו הצורך וההיקף של ההפקעות ושל פינוי מערכות התשתית. קביעת אומדנים לפני השלמת התכנון המפורט, מעוותת את התוצאות של בדיקות הכדאיות הכלכלית של פרויקטים, בהן מסתייע אגף התקציבים בהחלטותיו להעדיף תקצוב פרויקט אחד על פני אחר. בעיכובים אין לראות "גזירה משמים", אלא פעמים רבות פועל יוצא של סדרי תכנון וניהול של פרויקטים, הנהוגים במע"צ. על מע"צ לפעול על פי נוהל פר"ת, ובהתבסס על ניסיונה רב השנים, כך שיינתן באומדניה ביטוי ראוי למשך הביצוע ולעלויות הפרויקטים שבאחריותה. 

11.
מע"צ חתמה בספטמבר 1998 על חוזה קבלני לביצוע קטע מדרך 444, בין צומת ג'לג'וליה לצומת קלקיליה, שמונה חודשים לאחר שנקבע הקבלן הזוכה לביצוע קטע מכביש 6, שבתחומו כלולות העבודות שבחוזה הקבלני של מע"צ. במצב עניינים זה, היה על מע"צ לבחון את כדאיות הביצוע של הקטע מדרך 444, דבר שלא נעשה.

12.
מבין חמש התכניות לביצוע פרוייקט "צומת קסם - צומת ניצני עוז", אישרה הוועדה המחוזית למועד סיום הביקורת תכנית אחת בלבד - "כביש עוקף ג'לג'וליה", שהוא קטע של כ-3.8 ק"מ מפרויקט באורך 23 ק"מ. למרות זאת, ביצעה מע"צ את רוב הפרויקט, ובו - קטע בין צומת אייל לצומת שער אפרים באורך של כ-8 ק"מ וקטע בין צומת קסם לצומת ג'לג'וליה באורך של כ-5 ק"מ. ביצוע עבודות הסלילה בידי מע"צ בקטעים אלה, עוד לפני שהושלם במוסדות התכנון ההליך הסטטוטורי לאישור תכניותיהם של אותם הקטעים, הוא בניגוד לחוק התכנון והבנייה.

13.
סעיף 27 לחוק התכנון והבנייה קובע, בין היתר, כי "מתפקידה של הוועדה המקומית.... להבטיח את קיומן של הוראות חוק זה וכל תקנה על פיו". הועלה, כי ועדות התכנון המקומיות (טייבה, טירה ודרום השרון), שבתחומן ביצעה מע"צ עבודות סלילה ללא תכנית מאושרת, לא פעלו למניעת העבודות. 
14.
תחילת הפרויקט "צומת קסם - צומת ניצני עוז", נקבעה לשנת 1995 ומועד סיומו לדצמבר 1997 (משך הביצוע כ-36 חודשים). לעומת זאת, לפי הצעת התקציב לשנת הכספים 2000, הגיע אומדן עלות הפרויקט לכ-110 מיליון ש"ח, ומועד סיומו הצפוי נקבע ליוני 2001, תוספת של 42 חודשים למשך הביצוע שתוכנן במקור. מעיון בדברי ההסבר להצעות התקציב בנוגע לפרויקט עולה, כי במהלך השנים 1995-2000 לא השתנתה התפיסה התחבורתית של הפרויקט, לפיה: דרך 444 תשוקם ותורחב כדי לשמש "דרך שירות לכביש חוצה ישראל לכשיקום" ו"ציר מרכזי באזור בו חל לאורך השנים האחרונות גידול בהיקף הבנייה למגורים". בנוגע לפיתוח העיר אלעד, יצוין, כי לפי התיעוד, יחובר היישוב לדרך 444 באמצעות צומת דו-מסלולי, דרומית לצומת קסם, דהיינו לקטע מפרויקט אחר "צומת קסם - צומת בן שמן".

15.
מע"צ התחילה בביצוע הפרויקט בלי שבדקה את כדאיותו הכלכלית למשק המדינה. על כן, לא ניתן לקבוע, אם התצורה הגיאומטרית שנקבעה לביצועו היא המיטבית, וממילא לא ניתן להשוותה לפרויקטים אחרים מבחינת כדאיותה הכלכלית.
16.
מעיון בתכנית ההשקעות עולה, כי בהתחשב בדרגת זמינות הפרויקט ובמדדי כדאיותו הכלכלית, בהשוואה לפרויקטים אחרים, נקבעה תקופת ביצוע של אחד מקטעיו (צומת קסם- צומת אייל) לשנים 2001-2003; וזאת - לעומת תקופת ביצוע בשנים 1995-1997 שקבעה לו מע"צ. הקטע האחר של הפרויקט (צומת אייל - צומת ניצני עוז) לא נכלל לביצוע בתכנית ההשקעות. מכאן, שלא היה תיאום בין תכניות הביצוע של מע"צ לבין תכנית ההשקעות של משרד התחבורה.

17.
מעיון במפת הדרכים, שהיא חלק מתכנית החומש של מע"צ לשנים 1999-2003, עולה, לכאורה, כי חלקו הצפוני של הפרויקט – קטע מדרך 444 בין צומת שער אפרים לצומת ניצני עוז, לא תוכנן לביצוע באותן השנים. וזאת, בניגוד לתכולת הפרויקט, כפי שהוגדרה בדברי ההסבר להצעות התקציב בשנים 1995-2000.

18.
בביקורת לא נמצא, כי מע"צ ערכה בדיקת כדאיות כלכלית של הפרויקט בשלמותו, למעט הבדיקות של שני הקטעים דלעיל. 

19.
145 מבין 381 התחייבויות שנרשמו לחיוב התייחסו לעבודות פיתוח, תחזוקה, שכירת ציוד ועוד, שאינן שייכות לפרויקט האמור. להלן דוגמאות: (א) ביצוע עבודות סלילה בדרך 444 - בין צומת ראש העין (מזרח) לבין צומת אל עד - בהיקף של כ-6 מיליון ש"ח, שהוזמנו בידי סגן מהנדס (לפיתוח) במחוז המרכז; (ב) ביצוע עבודות סלילה בכביש 531 – קטע בין כביש 55 לכביש 444 - בהיקף של כ-2,135,000 ש"ח; (ג) עבודות קרצוף וריבוד בכביש 5233 - בהיקף של 248,000 ש"ח. פעולות אלה של מע"צ אינן עולות בקנה אחד עם הוראות המינהל שהתקין שר האוצר לפי חוק יסודות התקציב, האוסרות שימוש בכספי תקנה לביצוע פעולות שאינן שייכות לפרויקט, שלו יועדה אותה התקנה. זאת ועוד, פעולות אלה נעשו בהעדר בקרה תקציבית נאותה, ויש בהן גם כדי לגרום לעיוות נתוני העלות של הפרויקט שתוקצב מכספי תקנה מסוימת ושל פרויקטים אחרים, שאף הם תוקצבו מכספי אותה התקנה. לפיכך, פעולות אלה עלולות שלא לשרת את המטרה - גילוי נאות של הוצאות הממשלה.

20. 
לקראת אישור התקציב השנתי בידי הכנסת, נוהגת מע"צ להציג לפניה בהצעת התקציב את היקפי השקעותיה בפרויקטים שבתחום אחריותה אשר בוצעו למועד הדיווח; מע"צ גם מדווחת על שינויים ריאליים באומדני עלות הפרויקטים ועל הסיבות לשינויים אלה. בדברי ההסבר להצעת התקציב לשנת 2000 דיווחה מע"צ לכנסת, בין היתר, כי עד סוף שנת 1999 היא השקיעה בפרויקט "צומת קסם – צומת ניצני עוז" כ-78 מיליון ש"ח. בנוגע לשינויים הריאליים באומדני הפרויקט הנדון ציינה מע"צ, כי האומדנים האלה גדלו בשנים 1998-2000, כדלקמן: בשנת 1998 - 70 מיליון ש"ח; בשנת 1999 - 90 מיליון ש"ח; בשנת 2000 - 110 מיליון ש"ח. לפי הסברי מע"צ, שינויים אלה נבעו מתוצאות המכרזים בפרויקט זה. 

21.
בחוזי הביצוע הקבלני בפרויקט זה - 14 במספר - תוצאות המכרזים היו נמוכות מהאומדן של מע"צ והפערים נעו בין 13% ל-140%. לדוגמה: בחוזה קבלני מסוים אמדה מע"צ את עלות הביצוע ב-5.1 מליון ש"ח (ללא מע"מ), והצעת הקבלן הזוכה הסתכמה ב-3.9 מיליון ש"ח (פער של 31%); בחוזה קבלני נוסף אמדה מע"צ את עלות הביצוע ב-26.3 מיליון ש"ח (ללא מע"מ), והצעת הקבלן הזוכה הסתכמה ב-21.3 מיליון ש"ח (פער של 24%). 
22.
השימוש בתקציבי התקנה לביצוע עבודות שאינן שייכות לפרויקט שלו יועדה התקנה וכן תוצאות המכרזים שהיו נמוכות מאומדני מע"צ בפרויקט זה, מלמדים כי הדיווח של מע"צ לכנסת בדבר היקף השקעותיה בפרויקט, וכמו כן בדבר הסיבות לאי עמידת הפרויקט באומדנים שנקבעו לו, לא היה מדויק.

ב. תגובות הגופים המבוקרים

משרד התחבורה - מחלקת עבודות ציבוריות 

1. 
מע"צ נמצאת עתה בתהליכי בחינה לעומק של סדרי ניהול פרוייקטים ושיטת הפיקוח, לאור המלצות ועדה שהוקמה לבחינת הנושא, מתוך כוונה להפעיל שיטה של מנהל פרוייקט האחראי על כל היבטיו של פרוייקט, החל משלבי התכנון המתקדמים - התכנון המפורט, לכל אורך תקופת הביצוע, עד לסיומו של הפרוייקט - גמר הביצוע. מנהל הפרוייקט יהיה אחראי לכל המרכיבים של הפרוייקטים, כמו: אומדנים, לו"ז, ניהול תקציבי, דיווחים, טיפול במטרדים , אבטחת איכות, וכו'.


מע"צ תפעיל את השיטה הנ"ל ותנהיגה בכל הפרוייקטים בביצועה, בצורה הדרגתית, לאחר הפעלה ניסיונית שלה במספר פרוייקטים, על מנת ללמוד לעומק את הפעלת השיטה, להפקת לקחים, ובמגמה שלא לשמוט מידי מע"צ את האחריות, הפיקוח והבקרה על ניהול פרוייקטים.


מע"צ תבדוק ניהול פרויקטים ברמה של תקנה תקציבית, ומידת התאמתה ויישומה לסדרי הפעלת הפרוייקטים הנהוגים במע"צ.


בעקבות הביקורת, מחוז תל אביב והמרכז במע"צ, ישם את המלצות הביקורת בנושא ניהול והפעלת פרוייקטים: המחוז חותם חוזים נפרדים עם חברות הפיקוח לביצוע ליווי התכנון. חברות פיקוח חיצוניות מבצעות במספר פרוייקטים את ליווי התכנון, עד ליציאה לשטח ופרסום המכרז. ליווי התכנון מתבצע בהכרת השטח והבעיות הקיימות בו, מעקב אחר התכנון המפורט והתקדמותו, הגשת עזרה בקידום זמינות, טיפול במטרדים מול הרשויות, פתרון בעיות המתעוררות בשטח ובתוואי המתוכנן, וכו', לכל תקופת ביצוע הפרוייקט. האמור לעיל מתבצע בפרוייקטים דלהלן: כביש מספר 531 מכפר סבא לירחיב, כביש מספר 55 עוקף הוד השרון, כביש מספר 5 בקטע מחלף התקווה - מורשה, כביש מספר 4 - מחלף מסובים, כביש מספר 551 מגעש לאיל, וכביש מספר 5511 - גישה לבני ציון.

בזמן ביצוע פרוייקט מתקיים "פיקוח עליון" של אגף התכנון ומחלקת הגשרים והמבנים, בכל האמור לסדרי ביצוע הפרוייקט בהתאם לתכנון (תוכניות, מפרטים, כתב כמויות וכו'). 
2. 
חוץ ממקרים מיוחדים, המכרז מתפרסם אחרי גמר תכנון מפורט, וניסוח כתב כמויות.


מע"צ נמנעת מפרסום מכרז ללא תכנון מפורט, מלבד מקרים בהם מתפרסם מכרז ללא השלמת התכנון המפורט, עקב דרישות בטיחות דחופות.


ההפקעות והטיפול בתשתיות נעשים במסגרת "קידום זמינות", שנה או יותר לפני שמתפרסם המכרז לביצוע הפרוייקט. תהליך "קידום זמינות" נעשה גם לפני גמר התכנון המפורט, ואינו משנה את הכמויות בחוזה הקבלני. 

3. 
במסגרת "תכנון מוקדם" ותכנון אסטרטגי, מתוכנן הפרויקט התחבורתי בשלמותו, ומוגדרת תכולת הפרויקט בשלמותו. הוצאת קטעי פרויקט לביצוע נעשית מסיבות שונות, כמו גידול הדרגתי של נפחי התנועה, בינוי הדרגתי של שימושי קרקע, והקצאת התקציב.


הפרוייקטים מוגדרים בתכניות החומש ובתכניות העבודה השנתיות. עקב אילוצי תקציב, הפרוייקטים מופעלים בשלבים, אולם תכולתם אינה משתנה.


בעקבות הביקורת, הורה מנכ"ל מע"צ לפעול בהתאם לתכולת הפרוייקטים, כפי שהוגדרו בתקנות התקציב ובתכניות העבודה השנתיות המאושרות, תוך איסור שינוי יעוד/תכולת הפרוייקטים, באמצעות העברת כספים מתקנה תקציבית אחת לשנייה.

4. 
תקצוב הפרוייקטים נעשה בהתאם להתקדמות הפרוייקט והאילוצים הקיימים בשטח, כגון הפקעות, סילוק מטרדים ובעיות סטטוטוריות. במהלך השנה ובשיתוף אגף התקציבים, נערכים שינויים תקציביים בהתאם להתקדמות הפרוייקט. בפרוייקטים שקידומם מזורז מתאפשרת תוספת תקציב. בפרוייקטים מתעכבים תקציביהם קטנים.


בפרוייקטים בסדרי גודל כאלה, מצוי אלמנט של התפתחויות בלתי-צפויות מראש; לדוגמא: במחלף רעננה דרום, עוכב הפרוייקט במספר שנים, עקב בעיות בפינוי בית אבות שכן. 


המנוף להקמת פרויקט תחבורתי הינו תקציב והרשאה להתחייב. 

במסגרת בדיקת הכדאיות הכלכלית, מתבצעת במע"צ גם בדיקות רגישות. הבדיקות הללו בוחנות, בין היתר, את רמת כדאיותו של הפרוייקט, במידה ואומדן עלותו יעלה ב-50% מעל האומדן המקורי.

5. 
במסגרת הכנת בדיקת כדאיות כלכלית לפרויקט תחבורתי, אגף כלכלה ותכנון אסטרטגי במע"צ מקבל, בין היתר, ממתכנן הפרוייקט ומהנדס המחוז, את מרבית המידע הרלוונטי. המידע שמתקבל הוא בהתאם לשלב התכנוני של הפרוייקט, וכולל אומדן עלות הפרוייקט, נתונים הקשורים למצבו הסטטוטורי, זמינותו לביצוע, והערכת הביצוע הפיזי (לא תקציבי) של הפרוייקט.


כל הנתונים נמצאים בדו"חות כלכליים בסעיפים רלוונטיים, בהתאם לדרישות נוהל פרויקטים בתחבורה יבשתית (פר"ת), לעריכת הדו"חות והצגת המידע.


בעת הבדיקה, המידע הזה מתורגם לתזרים עלויות, בהתאם ליכולת התקציבית המתוכננת/צפויה של מע"צ, להשקיע בפרוייקט ספציפי.

6. 
מע"צ מפעילה מערכת בקרה ממוחשבת לניהול פרוייקטים המורכבת משלוש מערכות: א) מערכת ניהול חוזים קבלניים, ממנה ניתן לקבל את כל המידע הנדרש על ביצוע הפרוייקטים ברמת החוזה, וכל החוזים השייכים לאותה תקנה תקציבית, המהווה את הפרוייקט בכללותו; ב) מערכת "מנהל" עם ממשק למערכת "בחן" שפותחה על ידי מע"צ, לצורך מעקב ובקרה ממוחשבים על התקדמות פרוייקטים וניצול תקציבים (הרשאות) של פרוייקטים, לפי חתך של תקנות, וממנה ניתן לקבל את כל המידע על הפרוייקט, ברמה של תקנה תקציבית; ג) מערכת "בחן" של החשב הכללי, המנוהלת על פי תקנות תקציביות, הנותנת את כל המידע הנדרש לגבי תזרים המזומנים, ניהול התקנה, וכו'. במערכות ב' ו-ג' ניתן לקבל מידע עדכני על יתרת ההתחייבויות של מע"צ כלפי הקבלנים/ספקים הקשורים לביצוע הפרוייקט. מע"צ משתמשת בכל שלושת המערכות הממוחשבות הנ"ל ככלי ניהול, פיקוח ובקרה, תוך הצלבת נתונים מכל המערכות, לשם ניהול אפקטיבי של ביצוע פרוייקטים.


מערכת השינויים התקציביים במהלך השנה, מתבססת ברובה על עיבוד הנתונים המתקבלים משלושת המערכות הנ"ל.

9. 
בעקבות הביקורת, הנחה מנכ"ל מע"צ ב-4.3.2001, להקפיד הקפדת יתר על ביצוע פרוייקטים בהתאם ללוחות הזמנים שנקבעו במכרזים. בנוסף, הנחה מנכ"ל מע"צ ב-25.2.2001 להכין אומדנים למכרזים, כדי שישמשו ככלי בקרה לבחינת ההצעות המוגשות במכרזים.

10. 
בדיקת כדאיות כלכלית מפורטת, מתבצעת בגמר או במהלך תכנון מוקדם. האומדן המשמש לצורכי הבדיקה, מתבסס על תכנון מוקדם. במסגרת בדיקות כדאיות כלכלית, ובהתאם לדרישות של נוהל פר"ת, מוסיפים לאומדן העלות הכולל של פרוייקט, את העלויות הבלתי צפויות. במסגרת עריכת ניתוחי רגישות, מוסיפים לאומדן העלות של הפרוייקט תוספות של 20% ו-50%, בהתאם לדרישות נוהל פר"ת.

15. 
פיתוח כביש מספר 444, נעשה כך שתינתן רמת נגישות נאותה לאזורי מגורים ותעסוקה קיימים וחדשים, מבלי לייצר חלופה ממשית לכביש מספר 6 - חוצה ישראל. כביש מספר 444 מופיע בתוכנית הרב שנתית של מע"צ לשנים 1995-1991 ו-2000-1996. הפרוייקט נבדק כלכלית, לפי הנהלים שהיו מקובלים אז.


בדיקות נוספות בוצעו ע"י מע"צ בקטעים שונים של כביש 444, כגון: קטע מחלף קסם-עוקף נווה ימין, וכביש עוקף ג'לג'וליה.


במסגרת ההמלצות בקשר לכביש מספר 444, שנתקבלו ממחקר שהוכן בשנת 1995 עבור מע"צ, על ידי המכון הישראלי לתכנון ומחקר תחבורה, הוצע כי "מע"צ תשפר בצורה ניכרת את דרך 444, כך שתוכל לשמש כתחליף חלקי לכביש 6, עד שזה ייסלל. לאחר מכן, תתפקד הדרך כדרך אזורית במקביל לכביש 6."


הבדיקות הכלכליות מורות על כך, שיש כדאיות כלכלית לשיפור כביש מספר 444, לפחות ברמה של מסלול אחד, ועוד יותר ברמה של כביש דו-מסלולי .

16. 
כל גורמי התחבורה, לרבות מע"צ, רכבת וחברת "כביש חוצה ישראל", אוחדו תחת קורת גג אחת של משרד התחבורה, בסוף שנת 1999. עד אז פעלה מע"צ במסגרת משרד הבינוי והשיכון. מע"צ פעלה אז לפי תכניות השקעות, אשר תואמו במפורט עם משרד הבינוי והשיכון.


במסגרת העברת מע"צ למשרד התחבורה, הגישה מע"צ הצעת תכניות העבודה, הן ברמה שנתית והן ברמה תלת שנתית, במסגרת תכנית משרד התחבורה לפיתוח תשתית התחבורה היבשתית. 


מע"צ מבצעת בדיקות כדאיות כלכלית לפרויקטים תחבורתיים בהתאם לצורך, הן במסגרת תכניות רב שנתיות, והן במסגרת בחינת פרוייקטים חדשים. בדיקות הכדאיות תיעשנה בתיאום עם כל הגורמים הרלוונטים, ובהתאם להנחיות מקצועיות המפורטות בנוהלי עבודה המקובלים בתחום זה.


מע"צ עדכנה בכל תוכניותיה הרב שנתיות את התיעוד בקשר לדרך מספר 444 בקטעיה השונים. העדכון נעשה בהתאם לשינויים ברשת הדרכים הבינעירוניות בכלל, ובדרך 444 בפרט, ועל בסיס החלטות שמתקבלות כל השנה במסגרת תוכניות העבודה.

18. 
בעבודה משנת 1995 שנערכה עבור מע"צ על ידי המכון הישראלי לתכנון ומחקר תחבורה, יש בדיקת כדאיות כלכלית, בין היתר, להרחבת דרך מספר 444, ולהקמת כביש מספר 6 - חוצה ישראל.

19.22. 
מנכ"ל מע"צ פרסם ב-28.2.2001, הנחיה האוסרת לשנות את יעדי תקנה, באמצעות העברת כספים מתקנה תקציבית מסויימת, לביצוע עבודות שאינן שייכות לפרוייקט שלו יועדה התקנה. מע"צ תקפיד שלא תהיינה חריגות בנושא.

משרד התיירות
סיוע להשקעות בשיפוצים בבתי מלון

הגופים המבוקרים: משרד התיירות; משרד האוצר
א. ריכוז ממצאי הביקורת

1.
לא קוימה החלטת הממשלה כי אמות המידה למתן סיוע לשיפוצים בבתי מלון ייקבעו במשותף בידי המשרד ומשרד האוצר. הצוות המשותף אוצר - תיירות נהג באופן הנוגד כללי מינהל תקין ולא רשם את סיכום הדיון וההחלטות לא אושרו בכתב. כך קבע המשרד אמות מידה למתן סיוע לשיפוצים, שיש מחלוקת אם הן תאמו את המוסכם בין המשרדים. 
2. 
לפי החלטת הממשלה, נועד הסיוע לשיפוצים לשפר את בתי המלון לקראת שנת 2000. ואילו את אמות המידה לקבלת מענקים לשיפוצים פרסם המשרד באוגוסט 1999. ועדת ההשקעות של המשרד דנה בבקשות ב-21.11.99 וב-8.12.99 והמליצה לפני המינהלה על בתי מלון הזכאים לסיוע. המינהלה דנה בבקשות ב-12.12.99. יוצא אפוא, שמלכתחילה לא יכלו המענקים לשיפוצים להשיג את מטרתם - לשפר את בתי המלון לקראת שנת 2000.
3.
אין זה מסמכות ועדת ההשקעות לחרוג מאמות המידה שנקבעו לקבלת סיוע לשיפוץ מלונות ממשרד התיירות. כדי לחרוג מאמות המידה נדרש המשרד לפרסם בציבור את ההוראה החדשה ולתת למעוניינים הזדמנות שווה לקבל סיוע על פי ההוראה החדשה.
4.
אמנם בכתבי האישור נקבעה הוראה כללית כי "קבלת המענק מותנית ... וכפופה להוראות ולנוהלי מרכז ההשקעות, כפי שיקבעו מעת לעת". אולם מאחר שלפחות חלק מההשקעה אינה מזכה לכאורה בסיוע, היה על המשרד לפעול שיצוין במפורש בכתב האישור כי לא יוכרו השקעות שנעשו לפני אוגוסט 1999. 
ב. תגובות הגופים המבוקרים

משרד התיירות

1.
המשרד מקבל ורושם לפניו ההערה כי יש לרשום פרוטוקולים גם בישיבות ובדיונים מסוג זה, כהוראה מנחה לעבודה בעתיד.
2.
הכוונה היתה להניע עבודות שיפוץ יסודיות ומסיביות אשר יאפשרו כניסתם של המלונות לשנות ה-2000, ולמנוע שיפוץ חד פעמי ושטחי.

3.
במקרים בהם הבקשה הוגשה קודם לאוגוסט 1999, התבקש טופס רישום חדש, ולפיכך לא נמצא צורך להוסיף התאריך כתנאי בכתב האישור.
משרד התעשייה והמסחר
הגנה על הצרכן: פיקוח על הצגת מחירים; 
פיקוח על תחנות דלק

הגופים המבוקרים: משרד התעשייה והמסחר; משרד התחבורה; משרד התשתיות הלאומיות - מינהל הדלק
א. ריכוז ממצאי הביקורת

פיקוח על הצגת מחירים

1.
ב-25% מבתי העסק הרשומים במאגר הממוחשב לא נעשתה ביקורת במשך שלוש שנים; ב-19% מבתי העסק שבהם נמצא שנעברה עבירה, בתקופה ינואר 1997 - מאי 1999, לא נעשתה ביקורת חוזרת כדי לוודא שבעל העסק אינו עובר עוד אותה עבירה. עוד העלתה הבדיקה שלא נגבו 25% מהקנסות המינהליים שהוטלו על בתי עסק שלא הציגו מחירים כיאות.
2.
משרד התמ"ס לא אכף כיאות את החובה להציג מחירים. כדי להגביר ולייעל את האכיפה, על משרד התמ"ס להשלים את רשימת בתי העסק הפעילים, לבצע ביקורות בבתי עסק שבהם לא נעשתה ביקורת במשך תקופה ארוכה, לבצע ביקורות חוזרות בכל בתי העסק בהם נמצא שנעברה עבירה על החוק ולפעול לגביית קנסות שלא שולמו.
פיקוח על תחנות דלק

3.
הממונה על מינהל הדלק לא הסמיך עובדים במינהל הדלק לבצע את הבדיקות על סוגי הדלק ואיכותו לפי חוק התקנים. 
4.
לדעת משרד מבקר המדינה, אם בעל תחנת דלק יכול למנוע ביצוע בדיקות לאימות דיוק אצלו בכך שהוא מסרב לשלם בעדן, והרשות המפקחת אינה משתמשת בסמכויות האכיפה המתאימות, אין היא ממלאת כראוי את תפקידה. 
5.
חמש שנים לפחות, אף גוף ממשלתי אינו מבצע בדיקה וכיול של מדי לחץ האוויר בתחנות הדלק. בשל החשיבות הבטיחותית והכלכלית של לחץ האוויר בגלגלי כלי הרכב, אין להשאיר את הנושא הזה פרוץ, ומן הראוי שתינתן סמכות לרשות ממשלתית לבצע את הבדיקות ולאכוף את תקינות מדי לחץ האוויר. במסגרת הרביזיה בפקודת המשקלות והמידות ניתן לשקול מסירת סמכות זו למשרד התמ"ס.
ב. תגובות הגופים המבוקרים

משרד התעשייה והמסחר

1.
נבנתה תוכנית עבודה שנתית וחודשית המבוססת על אזורים (ערים ורחובות), כך שבאותה ביקורת ייבדק מגוון רחב של חנויות (כלל ענפיות), בצורה עוקבת. מתוך התוכנית השנתית והחודשית נגזרת מדי שבוע תוכנית שבועית. שיטה כזו של ביקורת מסוג זה היא יעילה, ומאפשרת למשרד לקיים מעקב שוטף אחר העסקים הקיימים, ולעדכן את מאגר המידע המצוי ברשותו. 


נוסף לביקורות מסוג זה, קיימת הנחיה כיצד יש לפעול במקרה של מבצע בענף או בנושא מסוים. 


כיום נערך המשרד לשיתוף פעולה עם המרכז לגביית קנסות מינהליים, על מנת לגבות את החובות שהצטברו בגין אי תשלום קנסות.

2.
בעקבות ביקורת מבקר המדינה יוצאים כל מבקרי המשרד עם רשימות עסקים ממוחשבות, וניתנו הנחיות לבצע ביקורת חוזרת גם בבתי עסק שעליהם הוטל קנס מינהלי או שהוגש נגדם כתב אישום - והנהלים יעודכנו בהתאם.


כדי למנוע מצב שבו תתאפשר סגירת תיקים ללא הוראת הלשכה המשפטית, ניתנה הוראה לחסום בפני עובדי סחר פנים במחוזות, את האפשרות לבצע סגירת תיק, ללא הוראה מפורשת של הלשכה המשפטית.

3.
ניתנה הוראה מפורשת מקצין הביטחון של המשרד לא לבצע ביקורות במזרח ירושלים אף לא בליווי משטרתי. לגבי שתי התחנות האחרות הנמצאות בירושלים: מאז ביקורת מבקר המדינה שולמו אגרות ע"י בעלי התחנות, ולכן נערכו בדיקות אימות דיוק, וזאת בעקבות התערבות הלשכה המשפטית ומנהל מחוז ירושלים. אשר למחוז חיפה והצפון: בוצע אימות דיוק מחדש בתשע מתוך עשר תחנות הדלק שבהן לא נערכו בדיקות אימות דיוק. התחנה הנוספת נמצאת בנחל עירון, והעובדים חששו להגיע לשם מבחינה ביטחונית, המחוז מתכנן עריכת הבדיקה במהלך חודש מרץ 2001.

משרד התחבורה

3.
בדיקות תקינות מדי לחץ אוויר, צריכות להתבצע על-ידי עובדי משרד התעשיה והמסחר, המגיעים ממילא לתחנות הדלק, לבדיקת כמות הדלק. הובהר כי חברות הדלק אחראיות על הציוד בתחנות, ואי לכך באחריותן לתחזק ולכייל גם את מדי לחץ האוויר בתחנות.

משרד התשתיות הלאומיות

4.
בדיקות מדגמיות נערכות עפ"י תוכנית תקופתית של מנהל הדלק, על מנת להבטיח תקינות המוצר הנמכר לצרכן. בימים אלה מסתיים ניסוי במכשיר "זלטקס", המאפשר בדיקת איכות הדלק הנמכר בתוך התחנה, ללא העברת דגימות למעבדה המאושרת.

תמיכות במרכזי תכנון טכנולוגיים

הגוף המבוקר: משרד התעשיה והמסחר

א. ריכוז ממצאי הביקורת

1.
אף על פי שהמחסור בכוח אדם ידוע לכל וצוין גם בסקרים, לא שינה המרכז את נוהליו ולא דרש לעשות בדיקות כדאיות למשק לקראת דיוניו באישור השקעות במרכזי תכנון המבקשים סיוע במסלול החלופי. על כן סביר שבדיקת כדאיות למשק, אשר תביא בחשבון את מחיר הצל של העבודה, תצביע אם השקעה שכדאית ליזם אינה כדאית למשק, ולפיכך אינה ראויה לתמיכה שמפעל מאושר זכאי לה.
2.
הרמה המקצועית הגבוהה של העובדים בתעשיית היי-טק הפכה את ישראל לאבן שואבת למפעלים מחו"ל והם החלו להקים כאן מרכזי תכנון ופיתוח בשביל מפעלי האם שבחו"ל. מרכזים אלה, בדומה למפעלי ייצור, זכאים לתמיכת המרכז לפי החוק, תמיכה המהווה תמריץ נוסף להקמתם בארץ.

על המשרד היה לבחון מחדש אם להמשיך ולהושיט סיוע להשקעות במרכזי תכנון, ואם סיוע כזה נדרש בענף שמתפתח בקצב מהיר הן בארץ והן בעולם ואינו תואם את הקצב שבו מכשירים המוסדות להשכלה גבוהה את כוח האדם הדרוש לענף. 

3.
בבחינה היה מקום לשקול את האפשרות שמתן הסיוע מסיט את כוח האדם לפרויקטים שערך תפוקתם והרווח שלהם למשק נמוכים משל פרויקטים חלופיים.
ב. תגובות הגופים המבוקרים

משרד התעשייה והמסחר 

1.
המשך התמיכה במרכזי תכנון ופתוח נשקלת. שינויים תכופים בתנאי הטבות, בעיקר כאשר מדובר במשקיע חוץ, אינם רצויים.

2.
מרכזי פיתוח ותכנון, בעיקר אלו מהם שהוקמו ע"י חברות הענק הבינלאומיות הם אבן שואבת לעובדי הייטק מיומנים המצויים במחסור. מאידך ההכשרה בהון האנושי במרכזים אלו היא בעלת חשיבות רבה. פרישת עובדים ממרכזי פיתוח אלו הופכת את הידע וההכשרה שקנו לנכס לכלל המשק. 

משרד האוצר - אגף התקציבים

1.
מרכזי התכנון משרתים לרוב פירמות בינ"ל, שאינן בבעלות ישראלית והידע הנוצר בהם אינו נשמר בארץ ואינו תורם לתוצר או לתעסוקה בישראל. לפני כשנה יזם אגף תקציבים החלטה במינהלה, לפיה חלק מהמפעלים המגישים בקשה במסלול החלופי, נדרשים להבחן. ע"פ החלטה זו, השקעות בהיקף העולה על 10 מיליון דולר מחויבות אוטומטית בבחינה של בנק, והשקעות בהיקף 1-10 מיליון דולר יעברו סינון ראשוני ע"י ועדה של מרכז ההשקעות, שתקבע אלו מהם נדרשים להבחן. מרכז ההשקעות לא יישם החלטה זו במלואה, אך ישנם כבר מספר בחינות שנעשו על בקשות שהוגשו במסלול החלופי.

הבנק לפיתוח התעשייה

2.
לדעת הבנק, שורש הבעיה הוא בצד מחסור בהיצע כח אדם ולא בצד הביקוש מצד תעשיית ההי-טק, ועל-כן יש לרכז את המאמצים בהגדלת ההיצע ולא בצימצום הביקוש.

3.
שינויים בביקושים ובהיצעים, בשווקי המוצרים וגורמי הייצור, חלים בתכיפות גבוהה יותר. גם אם נצפה פער-זמני, בין השכר לשכר החליפי, בכל כיוון, יש להיזהר מלייחס לו משקל לטווח ארוך.

משרד התקשורת

מתן רישיונות מיוחדים לאספקת 
שירותי תקשורת

הגוף המבוקר: משרד התקשורת

א. ריכוז ממצאי הביקורת

1. 
על משרד התקשורת לפעול ללא דיחוי לתיקון תקנות הבקשה לרישיון, כדי שיכללו את מרב הפרטים הדרושים למתן הרישיונות המיוחדים ולקצר את הטיפול במתן הרישיונות.

2. 
על משרד התקשורת לקבוע בתקנות הבקשה לרישיון את מהותו של רישיון לניסוי טכנולוגי, ולפרט את הנתונים שעל מבקש רישיון כזה להמציא לו כדי לצמצם את הבירורים הנוספים. 

3. 
המשרד גובה זה שנים ממבקשי רישיונות מיוחדים, תשלומים בעד טיפולו במתן הרישיונות. מאז שנת 1992 עוסק המשרד בהכנת הצעות לתקנות בדבר קביעת אגרות בעד רשיונות מיוחדים, שבהן ייקבעו האגרות, סכומיהן, דרכי התשלום, אופן עדכון הסכומים, סדרי החזרת התשלומים למבקש הרישיון ועוד, אולם עד סוף 2000 לא הותקנו התקנות. בתשובתו הודיע המשרד כי הוא הכין טיוטת תקנות בנדון והעביר אותה למשרדי הממשלה המתאימים לשם קבלת אישורם.

4. 
אין מקום לכלול ברישיונות המיוחדים דרישה להגיש דוחות שאין בהם צורך, לדעת המשרד, ושאינו עומד על הגשתם.

5. 
עד סוף שנת 2000 לא הוסדר מבחינה משפטית נושא רישיונות מיוחדים לשירות מידע קולי, ואף על פי כן לא נתן המשרד בשנים 1998 – 2000 רישיונות מיוחדים לשירות 057 ולא חידש רישיונות כאלה, למעט לשני מבקשים - אחד מהם נקט צעדים משפטיים והשני התכוון לעשות זאת. המשרד לא פרסם לציבור שהוא איננו נותן רישיונות לשירות האמור, ועשרות גופים הגישו בתקופה האמורה בקשות לרישיונות בתחום זה, והוא דחה אותן, על אף שחלקן עמדו בקריטריונים של המשרד לקבלת רישיונות, בנימוקים של טובת הציבור ובשל הצורך לפנות את קידומת 057 לשימוש שירותי הרדיו טלפון הנייד.

6. 
נוכח השינויים שחלו בשנים האחרונות באופיים של הקיבוצים, על משרד התקשורת לבחון באיזו מידה הקריטריונים לנס"ר (נקודת סיום רשת), שהיא נקודת חיבור בין רשת בזק ציבורית שבידי מפעיל פנים ארצי לבין ציוד קצה או רשת בזק פרטית, שנקבעו ב-1994, עדיין מתאימים, ואם נכונה ההבחנה בין קיבוצים ליישובים קהילתיים.

7. 
לשירות המשולב של שירותי אלחוט ושירותי רדיו טלפון נייד בשיטה התאית, מאפיינים של שירות הטעון רישיון כללי. במתן רישיון מיוחד בתחום, ולא רישיון כללי, היה משום ויתור על החלת הכללים הנהוגים במשרד התקשורת בעניין רישיונות כלליים שעיקרם מתן הרישיון בהליך של מכרז; ויתור של משרד התקשורת על תשלום סכום ניכר של דמי רישיון; ויתור על תמלוגים למדינה מהכנסותיו של בעל הרישיון ממתן השירותים; והטלת פיקוח של המשרד על תעריפי השירות.

8. 
המשרד קובע מדיניות בדבר תחומי תקשורת שבהם יינתנו רישיונות מיוחדים, והתנאים שייקבעו בהם, אולם לא תמיד הוא פרסם את מדיניותו בציבור. עקב כך גופים שונים הגישו בקשות לרישיונות ולא נענו.

ב. תגובת הגוף המבוקר

משרד התקשורת

1. 
המשרד יעדכן במהלך שנת 2001 את תקנות הבזק (פרטי בקשה לרישיון), התשנ"ב-1992 (להלן – תקנות הפרטים), ויכלול בהן הגדרת "רישיון משולב", ודרישה למתן פרטים ונתונים הנוגעים להקצאת תדרים המבוקשת במסגרת השירות.

2. 
המשרד יכלול בעדכון תקנות הפרטים המתוכנן בשנת 2001, פרק לעניין מתן רישיון לניסוי טכנולוגי.

3. 
טיוטת התקנות אושרה ביום 25.02.2001 על ידי וועדת האגרות של משרד האוצר, ותועבר לאישורם של שר האוצר וועדת הכספים של הכנסת; עם קבלת אישוריהם, יחתמו התקנות על ידי שר התקשורת, וייכנסו לתוקף.

4. 
המשרד יבחן במהלך שנת 2001 את הדרישות להמצאת דוח"ות שנתיים של בעלי רישיון, לצמצום הדרישות מבעלי הרישיונות.

5. 
כל מבקש רישיון מיוחד לשירות מידע קולי, קיבל מכתב הסבר מנומק לדחיית בקשתו. לדעת משרד התקשורת, כל עוד לא תיקנה הכנסת את התקנות לעניין שירות מידע קולי, היתה זו חובתו של המשרד, לפי סעיף 4 לחוק הבזק, לתת משקל מיוחד ל"טובת הציבור", ולצמצם מתן רישיונות אלה. 

6. 
לדעת משרד התקשורת, יש מקום להבחנה בין קיבוץ ובין יישוב קהילתי: קיבוץ, על אף שינויים שחלו באופיו, מהווה יחידה כלכלית אחת, וחבריו, אפילו הם עובדים מחוץ לקיבוץ, מעבירים את עיקר הכנסותיהם לקיבוץ. בכך דומה קיבוץ ל"מפעל", וחבריו ל"עובדים". מאפיין זה איננו מתקיים ביישוב קהילתי, אשר איננו מתפקד כיחידה כלכלית אחת.

8. 
לאחר הקמת אתר האינטרנט של המשרד, מתפרסמים מסמכי המדיניות של המשרד באתר: www.moc.gov.il. כל מסמך מדיניות חדש יפורסם גם באתר.

תקנות הפרטים יותאמו לסוגים נוספים של רישיונות מיוחדים – רישיון מיוחד "משולב" ורישיון מיוחד לביצוע ניסוי טכנולוגי.

משרד התשתיות הלאומיות
מבנה משק החשמל

הגופים המבוקרים: משרד התשתיות הלאומיות - מינהל החשמל; משרד האוצר; משרד ראש הממשלה - רשות החברות הממשלתיות
א. ריכוז ממצאי הביקורת

1.
בהחלטה למסור את הכנת המכרז לתחנה ברמת חובב לחברת החשמל לישראל (חח"י) יש טעם לפגם, שכן הזוכה בו אמור להתחרות בחח"י בייצור ובמכירה של חשמל, דבר היוצר ניגוד עניינים. ואכן, חח"י כללה בתנאי המכרז, בידיעת המשרד ובהסכמתו, סעיף המחייב את הזוכה למכור לה את כל החשמל שייצר, בניגוד לסעיף 20(א) לחוק הקובע, כי "על פי בקשתו של יצרן חשמל פרטי, יקבע השר ברשיונו כי הוא רשאי למכור חשמל לבעל רשיון ספק שירות חיוני או למוכרו לאחר". דהיינו, הוא מאפשר ליצרן הפרטי להחליט לפי שיקוליו העסקיים, בכפוף לכללים שיקבע שר התשתיות הלאומיות למי ימכור את החשמל שייצר - לחח"י או לצרכנים סופיים אחרים.
2.
אף על פי שכל המידע היה ידוע להנהלת המשרד, היא התירה לחח"י לפרסם בתחילת אוגוסט 1997 את המכרז ובו הסעיף הכובל, בידיעה שסעיף זה מנוגד לסעיף 20(א) לחוק, ובלי שהמשרד קבע כללים כאמור בסעיף 20(ב) לחוק, וכן בידיעה שהסעיף מהווה לכאורה הגבל עסקי כהגדרתו בחוק ההגבלים העסקיים, התשמ"ח-1988, ועל כן יש לבטלו, או לבקש פטור או היתר מבית הדין להגבלים עסקיים. לדעת משרד מבקר המדינה, הסכמת המשרד לנוסח המכרז חסמה באבה התחלת תחרות במשק החשמל שהיתה עשויה להתפתח בעקבות חקיקת החוק.
3.
ממועד פרסום החוק במארס 1996 ועד לפרסום המכרז באוגוסט 1997 חלפו שנה וחצי בקירוב - זמן מספיק לקביעת הכללים האמורים שאפשר שהיו מונעים את קביעת התנאים המגבילים במכרז. מכאן, שחוסר הפעולה של המשרד בעניין זה גרם לעיכוב ניכר בשילוב יצרנים פרטיים במשק החשמל.
4.
על אף החלטת הממשלה, לא מצא המשרד לנכון לפעול ברוח ההחלטה ולדרוש מחח"י לבטל את הסעיף במכרז (שבאותה העת טרם נסגר לקבלת הצעות) המחייב את היצרן שיזכה בו למכור את מלוא תפוקתו לחח"י.
5.
לדעת משרד מבקר המדינה היות שעד למועד סיום הביקורת חלפו יותר מארבע שנים וחצי מאז הקמת הרשות, אין בטיעונים אלה כדי להסביר את ההשתהות הארוכה. 
6.
בהעדר תעריפי תשתית וגיבוי, יזם המגיש הצעה למכרז לייצור פרטי של חשמל ומעוניין למכור את תוצרתו לפי המודל המעורב גם לצרכני קצה, אינו יכול לאמוד כראוי את הוצאותיו הצפויות על הולכה וגיבוי, ולחשב את ההשפעות מכך על הצעתו במכרז. לפיכך, אי-קביעת תעריפי תשתית וגיבוי מהווה מכשול נוסף בפתיחת תחום ייצור החשמל לפני יזמים פרטיים.
7.
מצבו הקשה של משק החשמל כיום נובע, בין היתר, מהדרך שבה המשרד פועל בנושא שילוב יצרנים פרטיים במשק החשמל: פיגור של כארבע שנים בקביעת הכללים שהחוק קבע שעל השר להתקין; העברת האחריות לחח"י להכנת מכרז רמת חובב, פרסומו ובחירת הזוכה בו; והסכמה שיהיה במכרז סעיף כובל הקובע שכל הכמות שייצר היצרן הפרטי תימכר לחח"י, בידיעה מראש שהדבר נוגד את הוראות סעיף 20(א) לחוק ושיש צורך לקבל לכך היתר או פטור מבית הדין להגבלים עסקיים.
8.
עוד בסוף מאי 1995 החליטה הממשלה על שילוב יצרנים פרטיים במשק החשמל בהיקף של 10% מיכולת הייצור ו-10% נוספים מיכולת זו מחוץ לגבולות ישראל. כיוון שעד מועד סיום הביקורת אי אפשר להתבסס על אספקה אמינה של חשמל ממדינות שכנות, יש בידי השר האפשרות להגדיל עוד ב-10% את ייצור החשמל הפרטי בישראל. מכאן שבתום כחמש שנים מהחלטת הממשלה היה היקף ייצור החשמל הפרטי אמור להגיע ל-10% מיכולת הייצור המותקנת ואף ל-20% אם השר היה מחליט כך. בפועל הגיעה יכולת ייצור החשמל הפרטי בספטמבר 2000 ל-65 מגוואט בלבד, דהיינו 0.7% מיכולת ייצור מותקנת של 9,050 מגוואט בידי חח"י. הנתונים שהובאו לעיל מוכיחים שהחלטת הממשלה בדבר הגברת התחרות ושילוב יצרנים פרטיים לא בוצעה. 
ב. תגובות הגופים המבוקרים

משרד התשתיות הלאומיות

המשרד בדעה כי המעבר ממונופול מוחלט למבנה תחרותי צריך להתבצע בצורה הדרגתית, ללא זעזועים קשים במשק החשמל ותוך התחשבות בקשת רחבה של שיקולים, וביניהם, היבטים כלכליים, ארגוניים, תיכנוניים ואחרים. פעילות המשרד לשילוב יצרני חשמל פרטיים במערכת החשמל התבססה על שלושה אלמנטים מרכזיים - ניתוח ניסיון שנצבר בעולם, התמקדות על היגיון כלכלי מוצק בתכנון הפרוייקט והיצמדות ללוח זמנים קצר ככל שניתן.
המכרז הראשון לבחירת יצרן חשמל פרטי העניק לחברת החשמל זכות בלעדית לרכישת כל החשמל המיוצר ע"י יצרן פרטי. דפוס פעולה זה נחשב למכניזם התקשרות מקובל בקרב רוב המדינות בהן מתבצע מהלך של פתיחת משק מונופוליסטי לתחרות. מתכונת העסקה שאומצה במכרז ידועה כשיטה בטוחה ליישום התוכנית, לפתרון הטוב ביותר למימון תחנות כוח פרטיות ולדרך מקובלת להוזלת עלויות. 
גורמים מקצועים של המשרד פעלו בתום לב וסברו כי במצב שבו שרוי משק החשמל לא ניתן לדבר על תחרות אפקטיבית, וכיוצא בזה, אין טעם לדבר על חסימת תחרות. הם היו משוכנעים שפעילותם עומדת בדרישות החוק ושהם נותנים פירוש סביר להוראותיו ע"י מציאת דרך מעשית וקצרה ביותר ליצירת תנאים לתחרות בטווח הבינוני והארוך. 
לאור פסק הדין של בית הדין להגבלים עסקיים, המשרד פרסם כללי משק החשמל (עסקאות עם ספק שירות חיוני), התש"ס – 2000, אשר העניקו ליצרן פרטי אפשרות עקרונית למכירת חשמל לצרכני קצה.
לקראת המכרז השני, ועוד בטרם ההליך המשפטי שהתפתח בעקבות המכרז הראשון, המשרד החליט לבחון בפעם נוספת את החלופות לגיבוש מדיניות כלפי יצרני חשמל פרטיים, הפעם באמצעות חברת יעוץ בינלאומית. בתום בדיקה מקיפה וניתוח חלופות שונות הגיעו היועצים למסקנה כי הדרך המקורית שנבחרה ע"י המשרד היינה החלופה המועדפת בתנאי הארץ ומתכונת יחידה ליישום הפרוייקט. הם העריכו כי העיכובים הצפויים ממעבר למודל אחר עלולים לסכן את עצם התוכנית לשילוב יצרני חשמל פרטיים במערכת החשמל. 
התהליך הארוך שנלווה למסקנה זאת העניק הישג עיוני חשוב, אולם בעל השפעה מעשית שולית. כללי משק החשמל פתחו את החסימה המוחלטת שאפיינה תהליך התקשרות עם לקוחות חשמל פוטנציאליים, אולם השאירו ספק לגבי עצם היכולת של היזם להביא למימוש האופציה בתקופה הנראית לעין. 
הפרספקטיבה של הזמן מוכיחה כי הדרך המקורית שהתוותה על ידי המשרד, על פיה יש למכור את כל החשמל המיוצר ע"י יצרן פרטי לחברת החשמל, הייתה מחויבת מציאות, צעד ההכרחי לכניסת יצרנים פרטיים למקטע ייצור חשמל ושלב חשוב במעבר הדרגתי של משק החשמל למבנה תחרותי. במבט לאחור ברור כי המשרד פעל מתוך שיקול דעת נכון, אם כי לא מושלם.
הקשיים שהתעוררו בהכנסת יצרנים פרטיים למערכת החשמל מחייבים הפעלת תוכנית פיתוח מואצת, להגברת יכולת הייצור הזמינה ולמניעת מחסור בחשמל. השנים הקרובות הן השנים הקשות ביותר של מערכת החשמל, המחייבות תשומת לב מיוחדת. אולם המשרד סבור כי למרות העיכובים, בעוד מספר שנים ניתן יהיה להתגבר על רזרבה נמוכה במקטע ייצור החשמל, בד בבד עם ביצוע שינויים מבניים בענף החשמל.

מינהל מקרקעי ישראל
פיקוח ושמירה על מקרקעי ישראל

הגופים המבוקרים: משרד התשתיות הלאומיות - מינהל מקרקעי ישראל; משרד הביטחון; המשרד לביטחון הפנים - משטרת ישראל; משרד המשפטים; הרשות לשמירת הטבע והגנים הלאומיים - הסיירת הירוקה
א. ריכוז ממצאי הביקורת
1.
רק חלק קטן מעבודת המפקחים מושקע בפיקוח ושמירה על הקרקעות ובמניעת השתלטות גורמים שונים עליהן. זאת, אף על פי שהשתלטות על קרקעות המתגלית לאחר זמן רב יחסית, מונעת מהמינהל לנקוט צעדים לפי החוק, המאפשרים לו לסלק פולשים בלי להיזקק להליכים משפטיים רגילים.

2.
בינואר 2001 המציאה הסיירת הירוקה למשרד מבקר המדינה מסמכים שמהם עולה, כי בחודשים אוקטובר - דצמבר 2000 קיימו משרד הביטחון, המשרד לביטחון פנים, המשטרה והסיירת הירוקה, תכתובת ודיונים לצורך הושטת סיוע משטרתי לפינוי פולשים. כמו כן, הודיע מנהל הסיירת הירוקה למשרד מבקר המדינה, כי באותו מועד "(א) מספר נושאים נמצאים בטיפול משפטי. (ב) מספר נושאים נמצאים בבדיקת משטרת ישראל לקראת ביצוע".


בגלל חשיבות הנושא ורגישותו וכן מעורבותם של גופים מספר, מן הראוי שיוכן נוהל עבודה שבו ייקבעו סדרי הטיפול בנושא ודרכי התיאום בין הגופים.

3. 
הסיירת הירוקה תרמה רבות להגברת הפיקוח על קרקעות הלאום בשטחים פתוחים, בייחוד משום שמספר המפקחים של המינהל קטן מהדרוש. עם זאת, לדעת משרד מבקר המדינה, ראוי שהמינהל יבחן דרכים ושיטות להפעלתם של מפקחי הסיירת הירוקה בפיקוח על הקרקעות גם באזורים שאינם שטחים פתוחים, ושהשמירה והפיקוח עליהם אינם מספיקים בגלל המחסור בכוח האדם.

4.
בדיקת פעולות המינהל הנוגעות לפיקוח ולשמירה על הקרקעות לאורך חופי הכינרת העלתה, שכתוצאה מליקויי פיקוח ושמירה השתלטו במשך שנים גורמים שונים על שטחים נרחבים והקימו עליהם מתקנים מסחריים, כגון גני אירועים, מסעדות, מזנונים. מקצתם אף גידרו חופים וגובים דמי כניסה אליהם בלא אישור או הסכמה של המינהל. חלק מהשטחים נתפסו בידיעה ובהסכמה של רשויות מקומיות שהחופים נמצאים בשטח השיפוט שלהן, ונמסרו להן בדמי חכירה סמליים לשימוש הציבור הרחב.

5.
התופעה של תפיסת חופי הכינרת ללא רשות או שימוש חורג בהם, ידועה למינהל זה שנים; אף על פי כן, עד אמצע שנת 1999 הוא לא נקט צעדים נמרצים לבלימתה.

6.
מנתוני המינהל לשנים 1996 - 1999 על פעולות בעניין הגשת תביעות משפטיות נגד מחזיקים, הוצאת צווים לפינוי פולשים, והוצאת צווי מניעה (להלן - פעולות משפטיות), עולה כי מספרן הלך ופחת עם השנים, בשנת 1999 הסתכם מספרן ב-236 בלבד - פחות ממחצית מספרן בשנת 1996. כאמור, יחידות הפיקוח דיווחו באותן שנים על כ-5,000 אירועים.

7.
לדברי היועצים המשפטיים במשרדים המחוזיים ירושלים, צפון ומרכז, מספר עורכי הדין המועסקים במחלקות המשפטיות אינו מספיק למשימות הרבות המוטלות עליהן. כתוצאה מעומס העבודה הרב, אין המחלקות המשפטיות מסוגלות לעמוד בקצב הנדרש לטיפול בכל העניינים המועברים אליהן מיחידות הפיקוח. 

8.
יש חשיבות רבה לאיתור הפלישות בתוך זמן קצר, שכן הטיפול המשפטי בפלישה ישנה הוא הליך הנמשך בדרך כלל שנים מספר ומצריך השקעת משאבים רבים. לפי נתוני המינהל, כ-95% מן הפלישות והסגות הגבול שגילו יחידות הפיקוח הן פלישות ישנות. לפי נתוני המערכת הממוחשבת, מתחילת שנת 1995 ועד סוף אוגוסט 2000 הוציאו כל המשרדים המחוזיים בסך הכול 107 צווים לסילוק יד, בממוצע כ-19 צווים בשנה.

9.
כדי לעמוד על היקף הפעולות של המינהל לסילוק מסיגי גבול מהקרקעות, פנה ביוני 2000 משרד מבקר המדינה למשרדים המחוזיים של המינהל בבקשה לרכז ולהמציא לו נתונים על פסקי הדין ועל ביצועם, לרבות מועדיהם, משנת 1996 ואילך, אולם עד מועד סיום הביקורת המציאו לו נתונים רק המחוזות ירושלים, צפון ומרכז.

10.
מחוז ירושלים המציא למשרד מבקר המדינה רשימה חלקית, בכתב יד, בדבר 47 פסקי דין לפינויים, שהוצאו מסוף 1999 ואילך. עד מועד הביקורת בוצעו רק כמחציתם (24). 

11.
מהנתונים שהמציא מחוז צפון עולה, כי המחלקה המשפטית במחוז מנהלת רישום ומעקב בעניין פסקי הדין וצווי הפינוי שהוצאו נגד פולשים ומסיגי גבול. מהרישום עולה, כי מאז סוף שנות השבעים הוצאו 704 פסקי דין וצווי פינוי, אולם המחוז ביצע פינויים או הגיע להסדר עם הפולשים רק בקשר ל-276 (כ-39%) מהם. 

12.
יחידת הפיקוח במחוז מרכז המציאה למשרד מבקר המדינה רשימה, בכתב יד, בדבר 118 פסקי דין שהעבירה משנת 1994 עד אוגוסט 2000 לקבלן שהמינהל מעסיק לצורך ביצוע פינויים. מהרשימה עולה, כי באותה תקופה בוצעו 75 (כ-64% ) פינויים. ברשימה לא צוינו מועדי פסקי הדין, מועדי מסירת הטיפול לידי הקבלן ומועדי ביצוע הפינויים, לפיכך אין לדעת כמה זמן עבר ממועד פסק הדין או ממועד מסירת הטיפול לקבלן ועד לביצוע הפינוי.

13.
לא נמצא שהנהלת המינהל, או גורם אחר מטעמה, קיימו דיון לצורך מציאת פתרון נאות לסוגיה האמורה.

14.
הדיווחים של יחידות הפיקוח והמחלקות המשפטיות למערכת הממוחשבת, מוזנים בצורה פגומה:


מבין 2,475 פעולות שעליהן דיווחו המחלקות המשפטיות מתחילת 1995 ועד סוף אוגוסט 2000 הוזנו 1,126 (כ-56%) תחת הכותרת "אחר", דהיינו פעולות שלא נקבעו להן הגדרות במערכת הממוחשבת. אולם מהנתונים שהוזנו למערכת על אותן פעולות עולה, כי לרובן הגדול נקבעו הגדרות מדויקות. יתר על כן, רבות מהן אינן פעולות משפטיות, אלא אירועים, כגון הסגת גבול, 
בנייה בלתי חוקית, כריית מחצבים בלתי חוקית ושימוש חורג בקרקע. שיעור הדיווחים תחת הכותרת "אחר" שונה ממחוז למחוז: במחוז מרכז, למשל, כ-84% מפעולות המחלקה המשפטית הוזנו תחת הכותרת "אחר" ואילו במחוז דרום - כ-3.5% בלבד.

15.
 יחידת הפיקוח של מחוז מרכז איתרה בשנים האחרונות עשרות שימושים חורגים בקרקעות חקלאיות במושב מסוים. אולם בדיווחים למערכת הממוחשבת לא הוגדר האירוע כשימוש חורג בקרקע חקלאית, ולכן לפי נתוני המערכת הממוחשבת מתחילת 1995 ועד סוף אוגוסט 2000 היו רק שני אירועים כאלה במושב.

16.
נוכח ההיקף הגדול של הפעולות הבלתי חוקיות בקרקעות הלאום, שהלך וגדל בשנים האחרונות, ונוכח הבעיות המעסיקות את מחוזות המינהל בטיפולם בנושא, היה על הנהלת המינהל לייחד לכך דיון ממצה ומקיף על כל היבטיו, לשם מציאת פתרונות ראויים לבעיות הדחופות וקבלת החלטות בנושא. אף על פי כן, לא קיימה הנהלת המינהל דיון מיוחד לכך. 

17.
מזה שנים רבות לא הגיש המינהל למועצה דוח הכולל נתונים על היקף הפלישות, הסגות הגבול והפעולות הבלתי חוקיות האחרות שנעשו בקרקעות; ומצביע על הקשיים והבעיות המעסיקים את יחידות הפיקוח. גם לא נמצא, שהמועצה עצמה דרשה מהמינהל להמציא לה דוח כזה. 

18.
בפרק "היקף הפעולות המדווחות" שבסקירה, מובאים נתוני המערכת הממוחשבת על דיווחי יחידות הפיקוח והמחלקות המשפטיות בשנת 1988 לעומת דיווחיהן בשנת 1999. לפי הנתונים האמורים, במהלך אותן שנים היה גידול ניכר במספר הדיווחים על כל סוגי הפעולות של יחידות הפיקוח, ובדיווחים על אירועים היה גידול של יותר מ-220%. לעומת זאת, בדיווחים על הפעולות המשפטיות באותה תקופה היתה ירידה בשיעור של 70%. 

19.
בהחלטת הממשלה מאוגוסט 1995 נקבע בין השאר שיש "להטיל על ועדת השרים לענייני חקיקה ואכיפת החוק למנות צוות שיבחן את הקמתה של רשות פיקוח ארצית במסגרת משרד המשטרה, שתאגד תחתיה גופי פיקוח ואכיפה, במטרה לייעל את הליכי אכיפת החוק ולחסוך בהוצאות". החלטה זו לא יושמה. 

20.
בעקבות החלטת הממשלה מדצמבר 1999, קיים שר המשפטים בינואר 2000 דיון בנושא, בהשתתפות היועץ המשפטי לממשלה, פרקליטת המדינה ועובדים בכירים ממשרד המשפטים. בתחילת פברואר אותה שנה הכינה הממונה על ייעוץ וחקיקה במשרד המשפטים מסמך שישמש מצע לדיון עם גורמי הפיקוח ומשרדי הממשלה בעניין הקמת רשות אכיפה ארצית לעבריינות סביבתית. במסמך נאמר, בין היתר, כי בשל ההיקף העצום של תופעת העבריינות הסביבתית יש לעשות מאמץ מוגבר של כל כוחות האכיפה העוסקים בתחום האמור, במסגרת רשות אכיפה ארצית אחת. עד מועד סיום הביקורת לא הוקם צוות שיבחן הקמת רשות פיקוח ארצית.

21.
התפקיד העיקרי של יחידות הפיקוח הוא למנוע מעשים בלתי חוקיים במקרקעי ישראל, כגון הסגות גבול, בנייה בלתי חוקית, שימוש חורג בקרקע וגניבת מחצבים; ואם נתגלו מעשים כאמור, לפעול לתיקון המצב. מפקחי המינהל משקיעים את רוב זמנם במתן שירותים ליחידות אחרות, דבר שפוגע במשימה העיקרית של יחידות הפיקוח, דהיינו השמירה על קרקעות. השמירה על הקרקעות רופפת ולקויה, ודבר זה מעודד מעשים בלתי חוקיים בקרקעות הלאום.

22.
שיעור הפעולות המשפטיות שנקט המינהל קטן לעומת היקף הפעולות הבלתי חוקיות בקרקעות, שעליהן דיווחו יחידות הפיקוח. נמצא, שמחלקות משפטיות במשרדים המחוזיים לא דיווחו באופן מלא ושיטתי על הפעולות שנקטו בעקבות פניות של יחידות הפיקוח אליהן.

23.
חרף התגברות המעשים הבלתי חוקיים בקרקעות הלאום, והקשיים של יחידות הפיקוח והמחלקות המשפטיות להתמודד כראוי עם התופעה, לא קיימה הנהלת המינהל במשך שנים רבות דיון בנושא. גם מועצת מקרקעי ישראל, שהחוק הפקיד בידיה את הפיקוח על פעולות המינהל, לא קיימה שנים רבות כל דיון בנושא.

24.
שומה על המינהל המופקד על ניהול קרקעות הלאום, ועל המועצה, המפקחת עליו, לדון ולהיערך בכל הקשור להגברת השמירה על הקרקעות. להשגת מטרה חשובה זו על המינהל להכין, ללא דיחוי, תכנית פעולה מקיפה. כמו כן, עליו להקצות משאבים מתאימים להשגת המטרה ולפעול, בשיתוף פעולה הדוק עם גופים ומוסדות ממלכתיים אחרים העוסקים בהיבטים שונים של פיקוח, שמירה ואכיפה.

ב. תגובות הגופים המבוקרים
מינהל מקרקעי ישראל 

כללי

מערכת הפיקוח היא אחת מהמערכות הראשונות שפותחו במערכת המיחשוב המבוזרת.

המערכת אופיינה ונבנתה כמערכת ניהולית, והיא אכן משמשת ככזאת במשך כל השנים. 

בתכנית העבודה של אגף מידע נכלל אפיון מחדש ושיכתוב של המערכת אשר יתבצע בהתאם למשאבים ולתקציבים שיוקצו לעניין. 

לאחרונה הוכנסה לשימוש מערכת מעקב תיקים משפטיים, הבנויה בטכנולוגיה חדישה, אליה מתוכננים ממשקים ממערכת הפיקוח. 

ביום 9.1.01 התכנסה וועדת המשנה של מועצת מקרקעי ישראל:

א.
הוצגו נתונים כמותיים על מערך הפיקוח ונקודות תורפה.

ב.
חברי הוועדה ראו בחומרה את ממצאי דוח המבקר על תהליך האכיפה בכללותו, ורואים כצורך מידי להתארגן לשינוי המצב.

הוועדה החליטה לבקש מהנהלת המינהל להציג הצעה להתארגנות חדשה, אשר תפתור את בעיית האכיפה, זאת תוך התחשבות בנושאים הבאים שהועלו בישיבה:

א.
תקצוב פעולות האכיפה שיהלום את הצורך בשמירה על הקרקע.

ב.
שינויים במבנה האירגוני והערכות לביצוע האכיפה כמשימה ייחודית.

ג.
הגדרת תפקידים וסמכויות, תוך שילוב גורמי האכיפה הנוספים (סיירת ירוקה, קק"ל, משרד הפנים), והצעת פתרון לשילוב המשטרה בתהליך.

ביום 5.3.01 התכנסה וועדה מייעצת לפיקוח:

מערכת המידע החדשה לפיקוח תבוסס על מערכת מידע גיאוגרפית, ותחייב הגדרת רמת דיוק בדיווח נתונים ממוחשבים מהשטח. 

בתקציב המינהל הוקצו (בסעיף שמירה על הקרקע), סכומים ראשוניים לפעולת הפיקוח במחוזות לחודשים הקרובים. הוקצה כמחצית הסכום השנתי המיועד לכל מחוז. התקציב מיועד להזמנת עבודות פינוי והריסה, גידור, גרירות, ותפעול. 
בהכנה מפתח חישוב הוצאות הפיקוח, אשר יסייע לחשבות ולאמרכלות בתכנון התקציב ובהקצאת האמצעים.
הרשות לשמירת הטבע והגנים הלאומיים

20-18.
מכוח העובדה כי החלטת הממשלה בדבר הקמת גוף פיקוח ואכיפה ארצי אינה מתממשת, פנה מנהל היחידה לפיקוח בשטחים פתוחים – הסיירת הירוקה, אל ראש אגף תאום ובקרה במשרד ראש הממשלה בהצעה אופרטיבית.

הצעת הרשות היא להתייחס בשלב ראשון אך ורק ליחידות אשר יש להן קשר ישיר לשמירת קרקעות המדינה: הסיירת הירוקה, יחידת הפיקוח של מינהל מקרקעי ישראל, יחידת הפיקוח על הבניה במשרד הפנים, יחידת פיקוח של הקרן הקיימת לישראל, וכמסייעת לאכיפה גם משטרת ישראל.

יש להגדיר מתאם פעילויות ליחידות אלה, שיפעל מטעם מנכ"ל משרד ראש הממשלה ומטעם ועדת המנכ"לים לסיירת הירוקה. גורם זה יתאם בין היחידות לצורך הגברת הבטיחות, צמצום כפילויות וריכוז מאמצים לשמירת קרקעות המדינה.

לדעת רשות הטבע והגנים, הפעלה נכונה של מנגנון כזה תביא לתוצאות טובות יותר, אשר תשכנענה את כל הגורמים בכדאיות שבהקמת היחידה הארצית.

המשרד לאיכות הסביבה 

3.
המשרד לאיכות הסביבה הכין מסמך ומפה של רגישות השטחים הפתוחים. המפה מסווגת את רגישות השטחים הפתוחים לפי 6 קטגוריות, מרגישות נמוכה ועד רגישות גבוהה-קיצונית. הערכת הרגישות בוחנת, בין השאר, גם את קיום החקלאות בכל אחת מיחידות הנוף של ארץ ישראל. 

23.
המשרד לאיכות הסביבה בשיתוף עם מינהל התכנון במשרד הפנים והגופים הירוקים, נערך להכנת מסמך מדיניות להגדרת כלים ואמצעים לשמירה על שטחים פתוחים במהלך שנת 2001, ולהכנת תכניות מתאר לאזורי התכנון במרקמים מוטי השימור ע"פ תמ"א 35. בשנת 2001 יוצאו מכרזים ויתחיל הליך התכנון בארבעה אזורי תכנון. 

בנוסף, המשרד לאיכות הסביבה מקדם במסגרת המנהלה לשיקום נחלי ישראל, הכנת תכניות אב ומתאר ל-12 נחלים, הכוללות גם שטחים פתוחים איכותיים באגן ההיקוות של הנחלים.

לדעת המשרד לאיכות הסביבה, הרכב החברים בועדת המנהלים שהוקמה על פי החלטת הממשלה מאוגוסט 1995 אינו מאוזן. בועדה חברים נציגים של גופים / משרדים יזמים כמו מינהל מקרקעי ישראל ומשרד הבינוי והשיכון, ואילו לגופים שמטרתם שמירת השטחים הפתוחים, כמו רשות הטבע והגנים, קרן קיימת לישראל וארגון הגג "חיים וסביבה" אין נציגות בוועדה, למרות ששמה הוסב והיא מופקדת גם על שמירת השטחים הפתוחים. 

על מנת לאזן את הרכב החברים בוועדה לשמירת קרקע חקלאית ושטחים פתוחים, ניתן לשנות את הנציגות הקיימת של הגופים / מוסדות מבלי לשנות את החוק. לדוגמא, למנות כנציג 'המועצה הארצית' בועדה את נציג רשות הטבע והגנים או נציג ארגון הגג "חיים וסביבה". כנציג 'המוסדות המיישבים' ניתן למנות נציג של הקרן הקיימת לישראל. כמו כן ראוי למנות אדריכל נוף כנציג ארגון המהנדסים והאדריכלים. בכל מקרה ניתן לצרף לוועדה כמשקיפים את נציגי רשות הטבע והגנים וארגון הגג של הגופים הציבוריים 'חיים וסביבה'.

הסדר בעניין שינוי ייעודן של קרקעות 
המוחזקות בידי חברות המלח
הגוף המבוקר: מינהל מקרקעי ישראל

א. ריכוז ממצאי הביקורת
1.
ההסדר בענין שנוי יעודן של קרקעות המוחזקות בידי חברות המלח הוא הסדר מיוחד, שאין לו כל עיגון בהחלטות מועצת מקרקעי ישראל בדבר שינוי ייעוד או בנהלים כלשהם של המינהל. נוכח עובדה זו ונוכח היקפו העצום של ההסדר, בשטח ובכסף, חובה היתה על המינהל להקפיד הקפדה יתרה על עבודת מטה מסודרת טרם ההסדר ולהביא את ההסדר לאישור המועצה. אולם לא כך היו פני הדברים. 
2.
המשא ומתן שניהל המינהל עם חברות המלח לפני החתימה על ההסדר, לא התבסס על תשתית מקצועית ראויה, הנחוצה לשם הערכה מושכלת של עמדות המיקוח במשא ומתן כזה. הנושאים ונותנים מטעם המינהל לא הצטיידו בהערכה של שווין הכספי של הקרקעות ושל הזכויות שיוקנו לכל צד מכוח ההסדר, אפילו בקווים כלליים. כמו כן, הם לא הצטיידו בחוות דעת מקצועיות, הנדסיות, כלכליות ואחרות. העדרם של מסמכים כאלה פגע ביכולתו של המינהל להפיק את התועלת המרבית מן ההסדר, ופוגע בדיעבד ביכולת לקיים בחינה והערכה של תוצאותיו. 
3.
הביקורת העלתה ליקויים בבחינה של מערך הזכויות שהיו נתונות בידי חברות המלח בקרקעות שנכללו בהסדר. אין בהסדר כל ביטוי לעובדה, שחלק מהקרקעות מוחזקות על-ידי חברות המלח מכוח הרשאה, המקנה למחזיק זכות פחותה מזו שמקנה חכירה. הבדל משמעותי זה צריך היה להילקח בחשבון בעת המשא ומתן. 
4.
לא הונחו על שולחן המשא ומתן תשריטים כלשהם (או נתונים אחרים), שיאפשרו הגדרה מדויקת של הקרקעות הכלולות בהסדר, וממילא לא צורפו תשריטים כאלה להסדר שנחתם. כך, לא הובהר אם הסדר העקרונות חל גם על קרקעות חברה ב' בעין עברונה. שהרי ההסדר נקבע לצורך קידום התכנית למגורים, תיירות ומסחר, ואילו קרקעות אלה, לפי תכנית האב, מיועדות לחקלאות ימית.
5.
ב-10.6.96, יום אחד בלבד לאחר חתימת נציגי הצדדים על ההסדר, הובא ההסדר לאישור הנהלת המינהל בפורום המכונה "הנהלה מורחבת". לנוסח ההסדר שהובא לאישור ההנהלה לא צורפו ניתוחים כלכליים ומשפטיים, הערכות בדבר שווי הקרקעות הכלולות בהסדר ונתונים אחרים הנחוצים לקבלת החלטה מושכלת. ההנהלה המורחבת אישרה את העסקה, אך פרוטוקול הישיבה אינו משקף את מהלך הדיון, ואי אפשר לדעת מה היו עמדות המשתתפים בו, אילו נימוקים הושמעו וכיו"ב. 
6.
כדי לקיים כראוי את ההליך הנדרש בעסקה כה יוצאת דופן בהיקפה ובמהותה, היה על מנהל המינהל, משהחליט להביא את ההסדר לאישור ההנהלה המורחבת, לצרף לנוסח ההסדר שנמסר לחברי ההנהלה את מלוא המידע הנדרש, ולהבטיח שלפני כינוסם לדיון בהסדר לקראת אישורו, תינתן להם שהות לבדוק את פרטיו. כמו כן ראוי היה שפרוטוקול הישיבה ישקף את מהלך הדיון.
7.
חלק מהמשתתפים בישיבת ההנהלה - היועץ המשפטי של המינהל והסמנכ"ל לשיווק - הביעו, רק בדיעבד, לפני משרד מבקר המדינה את אי-שביעות רצונם מההסדר. אולם לא נמצא כי הם עשו זאת במהלך הדיון, או שמי מהמשתתפים בדיון הצביע על מחסור בנתונים ועל פרק הזמן הקצר שהועמד לרשותם לבדיקת ההסדר. היועץ המשפטי של המינהל אמר בעניין זה כי "הנהלת המינהל אישרה את סכום הדברים על רקע הסברים של מנהל המינהל ועוזרו לגבי נתונים שהם בדקו והם בחנו. בנושא סבוך כזה אין ולא היה להנהלת המינהל סיבה לפקפק בהסברי הרקע וגם לא את הכלים להעמיד את עצמה במקום אלה, שבדקו, ניהלו מו"מ והגיעו לכלל הסכמה". לדעת משרד מבקר המדינה, בכגון אלה אין די בהסברים בעל פה, ויש להביא לפני ההנהלה חוות דעת ונתונים מפורטים בכתב. יצוין שמנהל המינהל בתקופה הנדונה מסר כי, בישיבות הנהלה שהוא כינס וניהל במהלך שנות כהונתו לא אושרה ולו הצעה אחת שחברי הנהלה התנגדו לה, וכי אילו היה מי מחברי ההנהלה מביע התנגדות להסדר, ההסדר לא היה מאושר.
8.
הדברים מצביעים על פגמים מהותיים בסדרי העבודה של הנהלת המינהל, ובכלל זה שלא עלה בידיה לפעול במקרה זה כגוף מחליט ומאשר על פי סדרי מינהל תקין. הדבר חמור במיוחד משום שהמועצה, שהיא הגוף המפקח על המינהל, לא שותפה בהחלטה על ההסדר. 
9.
מנהל המינהל בחר שלא להביא את הסדר העקרונות עם חברות המלח לאישור המועצה. במכתב למשרד מבקר המדינה מיוני 2000 הסביר מנהל המינהל כי לא הביא את ההחלטה על ההסדר לאישור המועצה, שכן עסקות כאלה לא הובאו למועצה בהיותן במסלול ההחלטות הרגיל. 
10.
מאחר שההחלטה על העסקה עם חברות המלח היתה חריגה הן מבחינת היקפה הכספי ושטח הקרקעות הכלולות בה והן משום אי-התאמתה להחלטות המועצה ולנוהלי המינהל – היה על המינהל להביא את ההסדר לאישור המועצה לפני החתימה עליו, ולצרף אליו חוות דעת, ניתוחים מקצועיים ונתונים נוספים אחרים הנחוצים לקבלת החלטה מושכלת, וכן להציג לפני המועצה חלופות להסדר, ואת הסיכויים והסיכונים הכרוכים בביצועו ובביצוע כל אחת מהחלופות האלה. 
11.
יש חשיבות רבה לסיווג קרקע, אם חקלאית היא או עירונית, במקרים של שינוי יעוד. אולם אין בהחלטות המועצה או בנוהלי המינהל כללים ברורים לסיווג קרקעות כאשר יש חוסר בהירות, כיצד להגדיר את הקרקע. אין גם כללים ביחס לשינוי ייעוד של קרקעות, שאינן מתאימות ל"שיבוץ" הקיים של קרקע חקלאית וקרקע עירונית. 
12.
ניתן לטעון כי הקרקעות הכלולות בהסדר אינן "משתבצות" לכללים הקיימים בדבר שינוי ייעוד של קרקע, חקלאית או עירונית. אולם ברור הוא, כי טרם הכניסה למשא ומתן, היה על המינהל לבחון שאלה זו, ואת החלופות להסדר בהתאם לעקרונות הקיימים. כמו כן, היה על המינהל, אם הגיע למסקנה כי הכללים הקיימים אינם ישימים, להביא את תנאי ההסדר לאישור המועצה. בביקורת נמצא, כי לא כך התנהלו הדברים. 
13.
המינהל לא נתן את דעתו על כך, שלפי החוזה בין ממשלת המנדט לפיק"א, המטרה העיקרית שלשמה הוקצו הקרקעות היא חקלאות או פיתוח חקלאי; ולפי החוזה בין פיק"א לחברה א', הכפוף לתנאי החוזה בין ממשלת המנדט לפיק"א, המטרה היא תעשיית מלח והנהלת ענייני חברה א' בלבד. לפי תכנית האב לעתלית שיזם המינהל, שבה מפורט בין השאר המצב התכנוני הקיים (תמ"א 13ג'), השטח שבהחזקת חברה א' מיועד ל"בריכות לשימוש חקלאי". בחלק מהשטח המוחכר הקימה החברה בריכות דגים – שהן בגדר שימוש חקלאי . 
14.
בחוות דעת בעניין המליצה בשעתה לשכת הייעוץ המשפטי במינהל כי ראוי שתתקבל החלטת מדיניות קרקעית באשר לשינוי ייעודן של קרקעות מעין אלו, בהתחשב בגודלן, במטרת החכירה (בריכות מלח) ובכך שהקרקע נמסרה שלא על פי מכרז. הביקורת העלתה שההמלצה האמורה לא בוצעה. 
15.
מן הראוי היה שהמינהל יבחן לעמקה את שאלת סיווגן של הקרקעות כדי לגבש לעצמו עמדה בשאלה המהותית, והיא, מהן הזכויות המוקנות לחברות המלח בעקבות שינוי הייעוד. כמו כן ראוי היה שהמינהל יבחן את המשמעויות הכלכליות של כל אחת מהחלופות. בחינה כזו לא נעשתה. יש הבדלים של ממש בין תוכן ההסדר שנקבע ובין הכללים החלים כאשר יש שינוי ייעוד, הן של קרקע חקלאית והן של קרקע עירונית.

16.
לפי החלטות המועצה בעניין שינוי ייעוד של קרקע עירונית, אכן זכאי חוכר של קרקע להמשיך ולחכור אותה, ולנצלה לפי ייעודה החדש (תמורת תשלום דמי היתר, בכסף או בקרקע). אולם זכות זו מוקנית רק לחוכרים של קרקע, ואין היא מוקנית למי שמחזיקים בקרקע מכוח הרשאה. בעניין הקרקעות הכלולות בהסדר, לא נעשתה כל אבחנה בין זכויות החכירה של חברה ב' באילת, ובין זכויותיה מכוח הרשאה.
17.
לפי החלטות המועצה, הן בעניין קרקע עירונית והן בעניין קרקע חקלאית, אין החוכר הנהנה משינוי ייעוד זכאי לקבל קרקע חלופית תמורת הקרקע שייעודה שונה. ואילו בהסדר נקבע, כי המינהל יעמיד לרשות חברות המלח קרקעות חלופיות להקמת מפעלי מלח, ולא בהרשאה, כי אם בחכירה. בכך איפשר המינהל לחברות ליהנות הן מזכויות בגין שינוי ייעוד והן מקרקע חלופית. המינהל גם לא פעל למנוע את האפשרות שבעתיד, אם ישונה ייעודן של הקרקעות החלופיות, ישובו חברות המלח וייהנו מהן כעתודת נדל"ן. ההבדלים האמורים טעונים היו הסבר, ניתוח והנמקה, וכי מוטל היה על המינהל להביא את תוכנו של ההסדר לאישור המועצה.
18.
מינהל מקרקעי ישראל, כרשות ציבורית המופקדת כנאמן על ניהול מקרקעי ישראל, חייבת – גם בצוק העתים, וכשהיא נתונה ללחצים - להקפיד על סדרי מינהל תקין בעבודתה. רק כך אפשר להבטיח את האינטרס הציבורי שעליו היא מופקדת. גם אם ההסכם הוא תוצאה של פשרה ומיקוח, הרי שמשמעותו הכבדה מחייבת עבודת מטה מסודרת, בחינה מקצועית ראויה, תהליך מסודר של קבלת החלטות, שקיפות, פיקוח ובקרה. 
19.
בעניין הלחצים התכנוניים מן הראוי לציין, שעוד בינואר 1996, בזמן גיבוש תכנית האב לעתלית, המליצה החברה ששכר המינהל לצורך התכנון, כי לשם קידום התכנית יש להכין תכניות מפורטות ולפנות תחילה את מחנות הצבא, ורק בשלב אחרון לממש את "שטחי ממ"י שבחכירת [חברה א']. ובעניין זה יש לציין בפירוש שהתכנית יכולה להתמודד ולחיות גם אם לא מגיעים למו"מ על פינוי [חברה א']". עולה מכך, שלפני חתימת ההסדר היה על המינהל להביא בחשבון שמימוש הקרקעות בעתלית שבהחזקת חברה א' הוא עניין לטווח ארוך. למרות זאת כרך המינהל את הטיפול בזכויותיהן של חברות המלח בעתלית עם הטיפול בזכויותיהן באילת ללא בדיקת הכדאיות שבכך, וללא בחינת האפשרות לחתום על הסדר נפרד בגין הקרקעות בכל אחד מהמקומות האלה.
20.
בשל מורכבותן ומשמעויותיהן הכלכליות הכבדות של החלטות מסוימות, יש למסד את תהליכי קבלת ההחלטות במינהל על פי העקרונות המתחייבים בכגון אלה, אגב שיתוף הגורמים המקצועיים הבכירים בהנהלה. אולם לבד מסמכויותיהם של מנהל המינהל וסגנו, תפקידיה וסמכויותיה של הנהלת המינהל וסדרי פעולתה אינם מוסדרים בנהלים כלשהם. 
21.
בהסדר העקרונות עם חברות המלח נתגלעו ליקויים בעבודת ההנהלה. 
22.
מועצת מקרקעי ישראל היא הגוף המופקד לפי חוק מינהל מקרקעי ישראל על הפיקוח על פעולות המינהל. אולם בשום מקום לא נקבע, מהם סדרי העבודה של המועצה לצורך ביצוע תפקידה זה. יצוין, כי שרי האוצר והתשתיות הלאומיות מוסמכים לקבוע בתקנות כללים לעבודת המועצה; ואף המועצה מוסמכת, בהעדר כללים חקוקים, לקבוע לעצמה את דרכי עבודתה . ואולם תקנות או כללים בעניין זה לא נקבעו.
23.
הלקחים העולים מדוח זה בעניין הצורך להבטיח פיקוח יעיל של המועצה על פעולות המינהל, כוללים גם את הצורך לבחון את קביעתם – בתקנות או בנהלים פנימיים – של סדרי עבודת המועצה. בכלל זה יש לקבוע, מהם הנושאים שעל המינהל להביא לפני המועצה, ואת סדרי הדיווח למועצה. 
24.
מן הראוי להפיק את הלקחים הכלליים כפי שהם עולים מדוח זה בדבר סדרי העבודה של המינהל והפיקוח של המועצה עליו. 
ב. תגובות הגופים המבוקרים

מינהל מקרקע ישראל

לאחר שנערך הסדר העקרונות, פעל הצוות שמונה בזמנו ע"י מנהל המינהל, לנהל מו"מ עם החברה, לנסות ולהשיג את ההסדר הטוב ביותר עבור המינהל, לאחר שנחתם כבר הסכם העקרונות בשנת 1996.

ביום 5.2.01 התקיים דיון אצל היועץ המשפטי לממשלה, ובו נקבע שכל החלטה של התקדמות בנושא, תעשה אך ורק לאחר התייעצות עימו.

ביום 14.2.01 הועלה נושא סמכויות הנהלת המינהל והליך קבלת החלטות לדיון בהנהלת ממ"י.

הנהלת ממ"י החליטה על הקמת ועדה אשר תביא בפניה הצעה לדיון בנושא. ההצעה תכלול התייחסות לסמכויות הנהלת המינהל, ולהליך קבלת החלטות בהנהלה. חברי הוועדה: היועמ"ש למינהל, סמנכ"ל אגף מידע, וסמנכ"ל אגף רישום ובעלות. מזכיר הוועדה: ראש גף ניתוח מערכות.

בנוסף הוחלט כי יוכן ע"י מנהל אגף שיווק וכלכלה מסמך לדיון בהנהלה, בנושא "מידע המובא בפני הנהלת ממ"י לצורך קבלת החלטה".

הקצאת קרקע לסוכנות היהודית

להקמת יישובים קהילתיים ולהרחבתם

הגופים המבוקרים: מינהל מקרקעי ישראל; משרד העבודה והרווחה - אגף לאיגוד שיתופי; הסוכנות היהודית
א. ריכוז ממצאי הביקורת
1.
הקמת יישובים קהילתיים על קרקעות שבניהול המינהל, הרחבתם ואכלוסם, כרוכים במכלול שלם של פעולות. אלה רובן ככולן נעשות בלא מעורבות ממשית של המינהל, ובלא שהוא מפעיל עליהן אמצעי בקרה יעילים. 
2.
המינהל מסתפק בהקצאת הקרקע לסוכנות בלא מכרז, ומצפה שהיא תטפל בהקמתו או בהרחבתו של היישוב ותדאג לקליטת המתיישבים בו, ובלבד שבסופו של התהליך יחתמו המתיישבים על חוזים עמו וישלמו לו את דמי החכירה המגיעים לו מהם. 
3.
המינהל לא בחן את המשמעות המשפטית והתפעולית הנובעת מן העובדה שבעשור האחרון הסוכנות אינה מפתחת את הקרקעות המיועדות להקמת יישובים קהילתיים או להרחבתם, אינה מממנת פעולות אלה, ואף איננה מסייעת כבעבר על ידי מתן הלוואות למתיישבים או לגופים העוסקים בפועל בהקמת היישובים.
4.
מתכונת הפעילות הנוכחית מאפשרת מצב, שבו הקמת היישוב או הרחבתו, וייסוד אגודה שיתופית לשם כך, יהיו פרי יוזמתו של גורם פרטי חיצוני הפועל למטרות רווח; וכן - שאגודות היישובים המוסרות עבודות למתכננים ולקבלנים, יטילו על המתיישבים תשלומים כספיים נכבדים; כל זאת, בלא בקרה ראויה של הגופים הציבוריים הנוגעים לעניין. 
5.
נוכח קביעותיו העקרוניות של בג"ץ, על המינהל לנקוט את הצעדים הדרושים למימוש אחריותו לקרקעות שבניהולו. שכן, העברת תחומי פעולה לגופים אחרים (ובהם לסוכנות, ובאמצעותה לאגודות שיתופיות), אינה פוטרת את המינהל מחובותיו. שומה, אפוא, על המינהל לפעול להנהגת הסדר מקיף של היחסים בינו לבין הסוכנות בנושא; אשר במסגרתו ייקבעו, בין היתר, אמצעי הפיקוח והבקרה שיידרשו מהסוכנות על אגודות היישובים שבהקמה, וכן אמצעי הבקרה של המינהל על פעולות הסוכנות בתחום זה. הסדר כזה מן הראוי שיובא לאישורה של מועצת מקרקעי ישראל.
ב. תגובות הגופים המבוקרים
מינהל מקרקעי ישראל

המטרה שעמדה בפני מועצת מקרקעי ישראל, בעת שקיבלה את החלטותיה בענין העמדת הקרקע לצורך הקמת ישובים קהילתיים באיזורי פריפריה, שרירה וקיימת גם כיום. עם זאת, רואה המינהל צורך בבדיקה מחודשת של הנושא, בין היתר לאור פס"ד בג"צ קעאדאן.

הסוכנות היהודית שלרשותה הועמדה הקרקע למטרה הנ"ל, הינה הגוף האחראי לפעולות הנעשות בהקשר לתכנון, פיתוח והקמת הישוב, לרבות אישור קליטת המתיישבים ותנאי קליטתם.

משנודע למינהל מקרקעי ישראל על הדברים המתרחשים והמחייבים בירור ובדיקה, נעשתה מיד פניה לסוכנות לקבלת הבהרות. במקרה מסוים (חנתון), המינהל אף הודיע לסוכנות, כי עד לסיום הבירור אל לה להפנות מתיישבים למינהל לחתימת הסכמי פיתוח.

רק לאחר נקיטת סנקציה זו, קוימו מספר פגישות עם נציגי הסוכנות, בהן הובהר כי המינהל דורש פיקוח, בקרה ואישור אודות הנושאים האמורים בביקורת ונושאים נוספים. הסוכנות הסכימה לדרישת מינהל מקרקעי ישראל, והיא אמורה להכין נוהל מפורט, שיועבר למינהל לעיון והערות.

4.5. 
המינהל פנה לסוכנות בבקשה לערוך בדיקות מדוקדקות לגבי הכספים ששולמו ע"י המתיישבים בקרקע, וכן בדיקת הליכי הקמת הישובים, תכנונם, הקמת האגודות השיתופיות בהם, וכיוצ"ב, אך טרם התקבלה תגובתה.

במקביל מתארגן המינהל באמצעות צוות שיוקם מטעמו, לאיסוף הנתונים כפי שפורטו לעיל, לגבי הישובים האמורים ולניתוחם.

בעקבות החלטת מועצה מספר 897 מיום 22.1.01 למתן הנחות בישובי הצפון, אושרה הוראת אגף משותפת לאגף החקלאי ולאגף שיווק וכלכלה. מטרת ההוראה להבטיח ביצוע הנחיית היועץ המשפטי לממשלה, כי ההנחות בקרקע יגיעו במלואן למשתכנים, וכי אין תשלומים מעבר להוצאות הפיתוח המאושרות.

לאור האמור לעיל, ידרש מעתה ואילת אישור של המינהל לסוכנות לגבי הוצאות הפיתוח, על פי הוראת אגף 366, וכן תצהיר של הסוכנות היהודית כי אין תשלומים מעבר לתשלומי הפיתוח.

הסוכנות היהודית

הסוכנות היהודית לא"י ("המיישבת"), תסייע למינהל מקרקעי ישראל ככל שתידרש, על מנת להנהיג הסדר-מקיף, במסגרתו יקבעו במשותף, בין היתר, הכללים והאמצעים לפיקוח ובקרה על האגודות בתהליכי הקמה והרחבה של ישובים קהילתיים, שההרשאה לתכנונם ולפיתוחם ניתנה למיישבת.

המיישבת מקבלת באופן מוחלט, שיש לעשות את כל הנדרש, על מנת למנוע מצב בו יוטלו על מתיישבים תשלומים כספיים שאינם בגין מתן שירותים מוצדקים למה הם זכאים, כמו: הוצאות לפיתוח מגרש, השוואת תשתיות, וכד'. המיישבת תעשה כל מאמץ לסייע למינהל ליישם מדיניות אשר תימנע חיוב מתיישבים בתשלומי יתר בלתי מוצדקים.

בימים אלה מתקיימים עם המינהל ישיבות עבודה אשר מטרתן להסדיר את מגוון הנושאים בהם נדרשת מעורבות מיוחדת של המיישבת, כמו: הקריטריונים לקבלת מתיישבים, דרך הקצאת המגרש למגורים, הפיקוח והבקרה על ההתקשרות בין הישוב לבין היזם/קבלן, הבקרה והליווי הפיננסי, הבקרה, הליווי והפיקוח ההנדסי, צוותי ההיגוי, שיטת הבנייה וכו'.

המיישבת תבחן יחד עם מינהל מקרקעי ישראל את דרך הקצאת הקרקע ליזמים, כולל שאלת הרווחים הנוצרים ליזמים כתוצאה מהקצאה זו.

המיישבת תפעל להגברת הפיקוח, ותבחן את הדרכים הנאותות כדי למנוע הישנות מקרים כפי שעולה מהדו"ח, במה שקשור לתהליך הקצאת הקרקע להקמת ישוב קהילתי "א".

ללא קשר לאמור לעיל, המיישבת מבקשת להדגיש כי מעורבותה בהתיישבות הכפרית בנגב והגליל, באה לידי ביטוי, בעשור האחרון, בהשקעות של למעלה ממיליארד שקל. במסגרת השקעות אלו פעלה המיישבת בעיקר לפיתוח מקורות תעסוקה ופרנסה, לביסוס המתיישבים בישובים הכפריים, ולהקמת מבני ציבור וקהילה במסגרת גיוס תרומות ייחודיות.

אשר לפרטים ספצפיים העולים מהדו"ח, המיישבת העבירה למבקר ולמינהל את נהלי הקליטה, לפיהם נקבעו אמות המידה לקבלת המתישבים ותהליכי הקבלה, לרבות ועדות הערר. כל אגודה קובעת במסגרת תקנון האגודה, המאושר על ידי רשם האגודות השיתופיות, ואת התנאים הספציפיים לקבלת חברים באגודה.

4.5.
במסגרת התשובה לטיוטת הדו"ח, ניתנה התיחסות המיישבת לגבי עלויות הפיתוח והתשלומים בישוב הקהילתי "ב". גם לסוכנות לא ניתן הסבר מספק לגבי 25,000 $ הנגבים ממתיישבים על ידי האגודה ב"הון אגודה" או כתשלום עבור "מוניטין". המיישבת מתנגדת לגביית תשלומים מסוג זה, ותפעל ביחד עם המינהל כדי למנוע תופעה זו.

נציבות המים

פיקוח על הקצאת מכסות מים לחקלאות

הגופים המבוקרים: משרד החקלאות; המשרד לתשתיות לאומיות - נציבות המים; משרד האוצר
א. ריכוז ממצאי הביקורת
1.
על פי תקנות המים, הבסיס לקביעת מכסות המים לחקלאות בכל שנת רישוי הוא מכסות המים שנקבעו לשנת הרישוי 1989, ואלה הנציחו את המצב הקיים. אמנם נעשו שינויים במכסות, אך הם נעשו מפעם לפעם ליישובים מסוימים, ולא כבחינה כוללת של בסיס המכסות. מאז שנת 1989 חלו שינויים באגרוטכניקה ובטכנולוגיה וחלו אף תמורות מהותיות במגזר החקלאי. שינויים אלה לא מצאו את ביטוים בהקצבות. כבר מבחינה זאת יש פגם בשיטת המכסות, משום שאין בה תמריץ מספיק להתייעל ולחסוך.
2.
בעת מצוקה (שנת בצורת) מחליטה הנציבות על קיצוץ המכסות, ופעמים מדובר בקיצוץ ניכר של עשרות אחוזים. אך תהליך הקיצוץ הוא איטי ומלווה בהליכים מינהליים רבים. 
3.
ההודעות לצרכנים על הקצבות המים הסופיות לשנת 1999 נשלחו רק במאי; במועד זה לא היה ניתן לעתים לאכוף את ביצוע הקיצוץ, מאחר שלטענת גורמים במשק המים, היו מגדלים שעד המועד האמור כבר צרכו, מסיבות עונתיות, את רוב הקצבות המים. בתשובתה למשרד מבקר המדינה הודיעה נציבות המים, כי התהליך המשפטי והמינהלי לאישור הקיצוץ התארך, ולכן ניתן באיחור. 

משרד מבקר המדינה בדק את סדרי הקצבתם של המים לחקלאות לארבעה יישובים מתוכננים. נמצא, כי בשלושה מהם הוגדלה ההקצבה, בלי שהובהרה ההצדקה לכך. 

4.
יישובים מתוכננים רבים מפעילים בתי מלון או בתי הארחה. יש לציין, כי פער המחירים בין מים לחקלאות למים עבור מלונאות הוא לפחות בשיעור של 23% ב"ראש השטח". משרד מבקר המדינה בדק ב-13 יישובים מתוכננים, אם נוסף על המים שהוקצו לצריכה ביתית לנפש לפי גודל האוכלוסייה, הוקצתה כמות מים מתאימה בתעריפים גבוהים יותר גם עבור בית מלון או בית הארחה שבתחום היישוב. 

הבדיקה העלתה, שלחמישה יישובים לא הוקצו מים למלונאות בתעריף הגבוה או בתעריף לצריכה ביתית. לעומת זאת, מניתוח נתוני הצריכה עלה, שביישובים אלה צרכו בתי המלון מים במחיר מוזל, התואם למחיר מים שהוקצו במקור לשימוש חקלאי בלבד. 

5.
נוכח הפער הגדול בין ההקצאות לבין הצריכה בפועל, נוכח חילוקי הדעות על הצלחת הקיצוץ, וכדי להגדיר לעתיד יעדים ברורים וחד משמעיים, ולהשיג את המטרה - הפחתה ניכרת בצריכת המים לשימוש חקלאי, ראוי היה לפעול לשינוי בסיס הקיצוץ מהצריכה בפועל, ולא מהקצבות "היסטוריות" תוך שינוי התקנות בהתאם.
6.
למועצה מקומית יפיע הוקצו בשנים 1995 עד 1998 מים לצריכה חקלאית, אף על פי שבתחומה לא היו משקים חקלאיים הזכאים על פי התקנות לרכוש מים לצריכה חקלאית. גם למועצה המקומית ג'וליס הוקצו בשנים 1997 - 2000 מים לשימוש חקלאי, על פי דיווח המועצה על צרכנים שהם כביכול חקלאים; אולם בפועל, אין הם בעלי משקים חקלאיים. 
7.
הקצאת המים לפי מכסות, מחייבת בקרה מינהלית שוטפת, שלא תמיד, נעשית. עולה ספק אם מוצדק המשך קיומה של שיטת ההקצאות. ראוי, שהממשלה והגורמים האמונים על ניהול משק המים, יחזרו ויבחנו את דרכי הסיוע לחקלאים ובכלל זה ישקלו חלופות לסיוע ישיר להם.
ב. תגובות הגופים המבוקרים

נציבות המים

1.
נציבות המים קבעה שיש מקום לשנות את שיטת מכסות המים. לשם כך מונתה ועדת קדמון על ידי מנכ"ל משרד החקלאות. הנציבות תיישם את המלצות הוועדה.

3.
נציבות המים פנתה למשרד המשפטים, בבקשה לחקיקה מהירה, לשינויים בחוק הקיים, על מנת לקצר תהליך משפטי זה ותהליכים אחרים.

4.
נציבות המים תבדוק את חמשת הישובים שלא קיבלו הקצאות מים למלונאות, ותקצה כמויות מים מתאימות בתעריפים מתאימים, גם עבור בתי המלון או בתי ההארחה שבתחום הישובים הנ"ל.


נציבות המים החלה בביצוע של סקירה ארצית בהתיישבות המתוכננת, לאיתור בתי הארחה נוספים שלא הוקצתה להם כמות מים מתאימה למלונאות בתעריפים המתאימים. ההערכה היא שההקצבות המתוקנות יופיעו כבר ברשיונות לשנת 2002.

5.
בשנת 2001 בוצע הקיצוץ מהקצבות הבסיס - 1989 ("היסטוריות") או מהצריכה בפועל, הנמוך שביניהם.


לדעת נציבות המים, ביצוע הקיצוץ מצריכה בפועל בלבד, פוגע בחקלאים שחסכו וצרכו פחות מהקצבתם. לעומתם, החקלאים שחרגו במודע ממכסתם יוצאים נשכרים.

6.
נציבות המים עומדת לבצע סקר נרחב ברמה ארצית, לזיהוי בעלויות ושטחים בחקלאות הפרטית.


הסקר יתן תשובות לשאלות:

א) 
מהם צרכי החקלאות הפרטית בנושא המים.

ב) 
כמה חקלאות נעלמה מהארץ.


על מנת להגדיר את צרכי הסקר, שיבוצע על ידי גורמים חיצוניים, מבוצע מדגם על אזור חדרה, שיארך כחודש. בסיום המדגם יוגדרו צרכי הסקר הארצי, והעבודה תוצא לביצוע. על פי הערכת נציבות המים, סיום העבודה יהיה בחודש אפריל 2002 .

תקציב המדינה לשנת 1999 וביצועו

תמיכות במוסדות ציבור
הגופים המבוקרים: משרד האוצר - אגף החשב הכללי; משרד המשפטים; משרד הפנים
א. ריכוז ממצאי הביקורת
1.
יש חשיבות לביטולם של מבחנים חופפים לתמיכה בפעילויות זהות או דומות, כנדרש בהנחיית היועץ המשפטי לממשלה, ואין להסתפק בביטול התקצוב. רק כך, יהיה אפשר להבטיח, שאם יוחלט על תקצוב מחדש של אותם תחומי תמיכה, יעברו המבחנים מחדש את ביקורת היועץ. 
2.
עצם מתן תמיכה משני משרדים דורש פעולות תיאום ופיקוח הן של ועדות התמיכה המשרדיות שדנות בבקשות ומאשרות אותן, והן של אגפי המשרדים והחשבויות המפקחות על השימוש בכספי התמיכה. לדעת משרד מבקר המדינה, אי-פרסום הנוסח המלא של המבחנים המתוקנים, מקשה על מבקשי התמיכה לדעת מה הם המבחנים המעודכנים. כמו כן הדבר מקשה הן על מבקשי התמיכות והן על הפיקוח שאמור לאתר מבחנים למתן תמיכה לפעילויות זהות. 
3.
נוסף על קביעת התקנות התקציביות ומבחני התמיכה באופן שכל תמיכה בתחום פעילות תרוכז בידי משרד אחד, יש להקפיד על קיום הוראת נוהל התמיכות שנועדה למנוע מתן תמיכות למוסד משני משרדים, למעט במקרים יוצאים מן הכלל. יש לאלץ כל מוסד לפנות למשרד ממשלתי אחד בלבד, שבתחום אחריותו נמצאת הפעילות העיקרית של המוסד. 
4.
במסגרת החלטת ממשלה בנושא ייעול מערך התמיכות הממשלתי מספטמבר 1999 נקבעו תנאי סף אחדים למתן תמיכות למוסדות ציבור. בדיקת השינויים שפורסמו בנוהל תמיכות העלתה, שחלק מתנאי סף מהותיים טרם נוספו, ויישומם נדחה.
5.
ראוי לשקול פרסום של המבחנים באינטרנט, שכן זו הדרך הזולה והיעילה ביותר להבאתם לידיעת הציבור. אגף החשכ"ל הודיע למשרד מבקר המדינה בינואר 2001, כי פרסום מבחני התמיכה באינטרנט ייעשה בתיאום עם משרד המשפטים.
6.
אפשר לפקח על ביצוע התשלומים למוטבים גם ללא תקצוב של התמיכה לכל מוסד בתקנה נפרדת. לפיכך ראוי כי תיקבע שיטה אחידה לתקצוב ההקצבות שמאשרת ועדת העזבונות.
7.
אין מאגר מידע ממוחשב מרכזי שכולל נתונים מדויקים ואמינים על התמיכות שנתנו משרדי הממשלה והרשויות המקומיות. יתר על כן, מאחר שהרשויות אינן נדרשות לפרסם ב'רשומות' את רשימת הגופים שקיבלו מהן תמיכה, אין פרסום פומבי של נתונים אלה.
8.
מן הראוי לחייב את הרשויות להעביר למשרד הפנים רשימה של המוסדות שהן תומכות בהם, סכומי התמיכות והמספר המזהה שלהם. מאגר מידע ממוחשב יסייע לוועדות התמיכה של משרדי הממשלה בתהליך קבלת ההחלטות, ויאפשר פיקוח טוב יותר על הגופים הנתמכים.
9.
ראוי לשקול הקמת יחידת פיקוח מרכזית, כגון יחידת הביקורת של החשכ"ל, שתרכז בידיה את התכניות שיכינו המשרדים, תתאם את נושאי הפיקוח בין יחידות הפיקוח השונות, ותוודא שהמוסדות הנתמכים תיקנו את הליקויים שהעלו המשרדים. בדרך זו של תיאום ובקרה משותפת יתאפשר לעמוד, בין היתר, על מידת השכיחות של ליקויים שהעלו הבדיקות, ומה נדרש כדי לתקנם.
10.
ראוי להידרש לסוגיה של שימוש בכספי ציבור, שמקורם בתקציב המדינה, להוצאות שכר גבוהות במוסדות ציבור נתמכים. 
ב. תגובות הגופים המבוקרים

משרד העבודה והרווחה

3.
לקראת אישור מבחני התמיכה לשנת 2002, המשרד ישקול את האפשרות לדרוש ממוסדות, הפועלים במספר תחומים, להציג בדוחות הכספיים שלהם נתונים נפרדים על ההכנסות וההוצאות בגין כל סוג של פעילות.

שיא כוח אדם והוצאות שכר

הגופים המבוקרים: משרד ראש הממשלה - נציבות שירות המדינה; משרד האוצר - אגף התקציבים, אגף החשב הכללי
א. ריכוז ממצאי הביקורת
1.
נוכח השיעור הקטן של עובדים שפרשו מרצון במסגרת ההסדר שקבעה נציבות שירות המדינה מכלל עובדי המדינה, יש מקום לשקול אם ההסדר אכן השיג את היעדים שהציבה לעצמה הממשלה, ולבחון דרכים ותכניות חלופיות לצורך התייעלות וחיסכון בכוח אדם.
2.
נוכח ההיקף הגדול של התופעה והמשמעות התקציבית של מחויבות המדינה לכאורה בכל הקשור להעסקתם ולזכויות הפנסיוניות של עובדים במשרה בלתי צמיתה שמועסקים בשירות המדינה במשך תקופות ארוכות, מן הראוי שהממשלה תקבע עמדה בעניין מעמדם של עובדים אלה ותגביל את מספרם ואת משך שרותם.
3.
על שר האוצר להגיש לכנסת בתוך שישה חודשים לאחר תום שנת הכספים דוח על מספר המשרות שמולאו לעומת מספר המשרות שבסעיפי התקציב, תחומי הפעולה והתכניות שבחוק התקציב לאותה שנה. דוח כזה איננו מוגש.
4.
מבקרי המדינה העירו בכל אחד מהדוחות השנתיים האחרונים, כי התופעה של העסקת עובדים קבלניים הולכת ומתרחבת, ובו בזמן מחליטה הממשלה בכל שנה על צמצום שיא כוח אדם. למשרד האוצר ולנש"מ אין נתונים מלאים על היקף העסקתם של עובדי קבלניים ואין הגבלה על מספרם.
5.
מלבד הבקרה על היקף ההוצאה הכוללת, באמצעות מיון כלכלי במערכת התקציב, אין פיקוח של ממש על תנאי העסקתם של עובדים קבלניים ומשך ההתקשרויות עמם. מקצת העובדים הקבלניים משתכרים שכר גבוה בהרבה מהשכר הממוצע במשק, ומקצתם - שכר נמוך בהרבה מהשכר הממוצע.
מינהל הרכב הממשלתי - תקצוב ותקנים

הגופים המבוקרים: משרד האוצר - אגף החשב הכללי; משרד התחבורה
א. ריכוז ממצאי הביקורת
1.
הפרמטר של מידת הניצול של כלי הרכב, שנקבע בתכ"ם, אינו מובא בחשבון במידה מספקת בעת הדיון על תקני הרכב בהצעת התקציב של משרדי הממשלה.
2.
לדעת משרד מבקר המדינה, הטיפול של מינהל הרכב בהקצאה זמנית של כלי רכב, אינו עולה בקנה אחד עם כללי מינהל תקין ועם הוראות התכ"ם, שקובעות כי הקצאה זמנית מיועדת רק להחליף רכב מושבת. מנהל מינהל הרכב הודיע בתשובתו, כי "בימים אלה נכתב נוהל פנימי במינהל הרכב לטיפול בחיוב המשרדים בעבור רכב מוקצב".
3.
מתברר, כי בדברי ההסבר לא נכללים נתונים על ההיקף הכספי של פעילות מינהל הרכב ועל מספר כלי הרכב הממשלתיים שהמינהל מטפל בהם. נתונים על הוצאות המשרדים בגין רכישת כלי רכב והחזקתם גם אינם מובאים בנפרד בתקציבי המשרדים, שמאשרות הממשלה והכנסת, אלא רק בתקנות התקציב המפורטות, שקובע שר האוצר. 
4.
היתרה הגדולה של קרן הבלאי, והעדר השימוש בכספי הקרן לשם חידוש כלי רכב מעלים ספק בנחיצותה של הקרן, ובייחוד בנחיצותה של יתרה בסכום כה גדול למטרה זו. מימון רכישה מיוחדת מכספי קרן הבלאי עלול גם ליצור סבסוד צולב בין המשרדים, שכן סכומים שמשרדים הפרישו מתקציביהם ישמשו למטרות שאינן קשורות כלל לתחומי פעילותם.
5.
הפיקוח של מינהל הרכב על השימוש שעושים משרדי הממשלה ברכב האיגום ועל יעילות הניצול של כלי הרכב איננו מספק. 
6.
ראוי היה שמנהל הרשות הלאומית לבטיחות בדרכים ישתמש בסמכותו ויקבע תקן מתאים של קציני בטיחות במינהל הרכב, ולא יסתפק בהצעה של מנהל מינהל הרכב, שאיננה קובעת מועד ליישום ואף לא כמה קציני בטיחות ייתוספו למערך הפיקוח.

חלק  ד'

הוראות חוק; החלטות ממשלה; 
תקנון שירות המדינה
לתשומת לב הקוראים 

במסמך זה בשלושת חלקיו יוצגו: הוראות חוק מבקר המדינה; הוראות חוק הביקורת הפנימית; החלטות ממשלה והוראות התקשי"ר - תקנון שירות המדינה, המנחות את פעולות האגף הבכיר לביקורת המדינה והביקורת הפנימית.

א.  הוראות  חוק

חוק מבקר המדינה (תיקון מספר 33), התשס"א-2001

	בסעיף 14 לחוק העיקרי -
	2.
	תיקון סעיף 14

	(1)
בסעיף קטן (א), במקום "שר האוצר" יבוא "ראש הממשלה";
	
	

	(2)
בסעיף קטן (ג), המילים "שגוף מבוקר נהג בצורה המעלה" - יימחקו.
	
	

	3.
בסעיף 15(א) לחוק העיקרי במקום "לשר הכלכלה והתכנון" יבוא "לראש הממשלה", ובסופו יבוא "המבקר רשאי להמציא את הדין וחשבון בחלקים, ובלבד שעד למועד האמור יומצא הדין וחשבון במלואו."
	
	תיקון סעיף 15

	(1) 
בכותרת השוליים, במקום "שר הכלכלה והתכנון" יבוא "ראש הממשלה".

(2)
במקום סעיף קטן (א) יבוא:
	
	סעיף 16

	"(א)
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה:
	
	

	(א)
הערותיו לדין וחשבון, בענינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בענינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב) וכן דיווח על החלטות שקיבלה הממשלה בעקבות הדינים והחשבונות וביצוע החלטות אלה.
	
	

	
(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן  הכנסת.";
	
	

	
(3)
בסעיף קטן (ב), במקום "ולשר הכלכלה והתכנון לא יאוחר מיום 15 בפברואר של אותה שנה" יבוא "ולראש הממשלה לא יאוחר מהיום שבו מוגש הדין וחשבון, במלואו או חלק ממנו, כאמור בסעיף 15(א)".
	
	

	בסעיף 20 לחוק העיקרי -
	8.
	תיקון סעיף 20

	(1)
בסעיף קטן (א), בסופו יבוא "בדין וחשבון כאמור יכלול המבקר סיכום, פירוט והמלצות כאמור בסעיף 15ב";

(2)
בסעיף קטן (ב), במקום "לשר האוצר" יבוא "לראש הממשלה";

(3)
בסעיף קטן (ג), במקום "לשר האוצר" יבוא "לראש הממשלה";

(4)
במקום סעיף קטן (ד) יבוא: 


"(ד) דין וחשבון לפי סעיף זה יפורסם במועד שיקבע המבקר."
	
	

	בסעיף 21 לחוק העיקרי, בסופו יבוא "חוות דעת כאמור תפורסם במועד המבקר".
	9.
	תיקון סעיף 21

	אחרי סעיף 21 לחוק העיקרי יבוא:
	10.
	הוספת 

	בסעיף זה, "ראש הגוף המבוקר" - כל אחד מאלה:
	21א.
(א)
	"דיון בתיקון
הליקויים
	
	סעיפים 
21א 
ו-21ב

	(1)
בגוף מבוקר לפי סעיף 9(1) או 
(2) - השר האחראי על אותו גוף;

(2)
בגוף מבוקר לפי סעיף 9(4) - ראש הרשות המקומית;

(3)
בגוף מבוקר אחר - הדירקטוריון או 
גוף מקביל לו בגוף המבוקר.
	
	
	
	

	בכל גוף מבוקר ימנה ראש הגוף המבוקר צוות
 לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל  לו באותו גוף (להלן - הצוות).
	(ב)
	
	
	

	העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.
	(ג)
	
	
	

	הצוות רשאי, באישור ראש הגוף המבוקר, לדחות את תיקונו של ליקוי מסוים.
	(ד)
	
	
	

	ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג)  ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.
	21ב.
(א)
	דיווח על תיקון הליקויים
	
	

	ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או (2), על תוצאות טיפולו בליקויים אלה.
	(ב)
	
	
	

	המבקר רשאי, בכל עת, לדרוש דיווחים נוספים, על אלה המנויים בסעיף זה."
	(ג)
	
	
	


חוק הביקורת הפנימית, התשנ"ב - 1992
3.  (א)  התאמה

לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה

 (ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג. 
אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה. 

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

(1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

(2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

(3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.

(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.

(3)
המנהל הכללי של כל משרד יהא אחראי על ביצוע המכרזים ותקינותם.

ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר  ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).

ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון. 

(החלטה מספר 1740 מיום י"ג בתמוז התשמ"ו - 20 ביולי 1986)

המעקב אחר ביצוע החלטות הכנסת המתייחסות 
לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח1958-, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל6- חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודת לוועדת השרים לעניני תיאום ומינהל, ולוועדות המעקב המשרדיות

ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980. 

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת 
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור


"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

(החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - 
הטיפול בדו"ח השנתי מספר 43 של מבקר המדינה

א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח1958-, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון. 

(החלטה מספר תמ/40 מיום ב' באדר התשנ"ג - 23 בפברואר 1993)

נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל -
הטיפול בדו"ח השנתי מספר 44 של מבקר המדינה

א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב.
על מנת לפעול בהתאם להוראות סעיף 28 לחוק מבקר המדינה, התשי"ח1958-, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:-

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי  במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;


(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד - 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/228 מיום כ"ט לניסן התשנ"ד - 10 באפריל 1994)

קבלת החלטות בוועדת השרים לעניני תיאום ומינהל - 
הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063 (תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל -
הטיפול בדו"ח השנתי מספר 45 של מבקר המדינה

מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח1958-, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון. 

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע 

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.

ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:

א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.

ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן ה'תשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:


1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

 
שר המשפטים - יושב-ראש

 
שר האוצר

 
השר לביטחון הפנים

 
שר החינוך, התרבות והספורט

 
שר המדע

 
שר הפנים

 
השר לקליטת העלייה

 
שרת התקשורת.

 
מוזמני קבע: 
נציב שירות המדינה



ראש האגף לביקורת המדינה.



היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א.
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לעניני ביקורת המדינה 
בדו"ח 47 של מבקר המדינה 

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח1958-, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988),  ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' ה'תשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.

הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה.
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' ה'תשנ"ז - 20 למארס 1997)

המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח מספר 48 של מבקר המדינה 

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח1958-, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988),  ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר ה'תשנ"ח -  1 למארס 1998)

הטיפול הממשלתי באבטחת מידע 

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע  על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר ה'תשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. 

ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886(בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון ה'תשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח מספר 49 של מבקר המדינה 

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח1958-, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988),  ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט ה'תשנ"ט -  7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן ה'תשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א.
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:

השר חיים רמון - יושב-ראש

שר האוצר

השרה לקליטת העלייה
שר התיירות
שר התעשייה והמסחר
השר מיכאל מלכיאור.

מוזמנים קבועים: 
נציב שירות המדינה


מנכ"ל משרד ראש הממשלה.

ב. 
ועדת השרים תעסוק בתחומים הבאים:

- 
תיאום בין משרדי הממשלה בעניני מינהל ושירות לציבור

- 
דיון בממצאי הביקורת על פי דוחות מבקר המדינה, בהמלצותיו ובהצעות ליישומן;

- 
מעקב אחר תיקון הליקויים על פי דוחות מבקר המדינה;

- 
גיבוש המלצות להנהגת רפורמות ושינויים מבניים בשירות המדינה;

- 
ריכוז ועיבוד הצעות לחיסכון, ייעול ושיפור השירות במגזר הציבורי;

- 
גיבוש מדיניות בתחום האיכות והמצויינות במשק בכלל ובמגזר הציבורי בפרט;

- 
הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול ה'תשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה
 בדו"ח מספר 50א' של מבקר המדינה

מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח1958-, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול ה'תשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות

1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ50- רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א.
 יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי ה'תש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח מספר 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח1958- (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה

1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח1958-, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר מספר תמ/37 מיום כ"ט באדר א' ה'תש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' ה'תש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.
ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז  ה'תש"ס - 24 ליולי 2000)
אבטחת מידע - הגנה על מערכי מיחשוב
מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.
(החלטה מספר תמ/80 מיום כ"ח בחשוון  ה'תשס"א - 26 לנובמבר 2000)
ועדת שרים לתיאום, מינהל וביקורת המדינה
מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש

השר שלום שמחון, שר החקלאות ופיתוח הכפר - חבר

השר אליהו סויסה - חבר.

סמכויות הוועדה

ועדת השרים תעסוק בתחומים הבאים:

- 
תיאום בין משרדי הממשלה בעניני מינהל ושירות לציבור;

- 
דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

- 
מעקב אחר תיקון הליקויים על-פי דו"חות מבקר המדינה;

- 
גיבוש המלצות להנהגת רפורמות ושינויים מבניים בשירות המדינה;

- 
ריכוז ועיבוד הצעות לחיסכון, ייעול ושיפור השירות במגזר הציבורי;

- 
גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר ה'תשס"א - 12 למארס 2001)

 ג.  תקשי"ר  - תקנון שירות המדינה 

פרק 65 - ביקורת

הביקורת הפנימית במשרדים

65.112 סמכויותיו ותפקידיו של הממונה על הביקורת

(ב)  
הממונה מתואם מבחינה מקצועית על ידי המפקח הכללי במשרד  הכלכלה והתכנון.

(ד) 
הממונה עוסק בתפקידים המפורטים להלן:

1. קביעת תכנית עבודה שנתית לביקורת שיטתית ביחידות המשרד (למעט תחומים סודיים וביטחוניים) בתיאום עם המפקח הכללי  במשרד הכלכלה והתכנון ובאישור המנהל הכללי של המשרד;

(ו) 
3. 
הגשת דינים וחשבונות תקופתיים למנהל הכללי ולאגף הפיקוח הכללי במשרד הכלכלה והתכנון על תיקון הליקויים בעניינים שהועלו בדין וחשבון מבקר המדינה ואשר שר הכלכלה והתכנון הפנה אותם אל המשרד;

4. 
קיום מעקב אחר ביצוע החלטות הכנסת הנוגעות למשרד והגשת דינים וחשבונות למנהל הכללי ולמפקח הכללי במשרד הכלכלה והתכנון על ביצוען.

9. 
העברת תגובות המשרד על דין וחשבון מבקר המדינה אל המפקח הכללי במשרד הכלכלה והתכנון, וקיום קשר עם אגף הפיקוח הכללי בנושא זה;

התחומים לביקורת פנימית

65.122 ח.  
קיום מעקב לתיקון ליקויים בתחום שיפור השירות לציבור. הממונה על הביקורת ישלב בתכנית העבודה השנתית של היחידה, עריכת ביקורת פתע לשיפור השירות לציבור בתחום המשרד. עותקים מהדינים וחשבונות יוגשו לאגף הפיקוח הכללי.

כללים לפעולות יחידת הביקורת הפנימית

65.141  
הכללים העיקריים לעריכת הביקורת הפנימית הם:


(א)  יחידת הביקורת הפנימית פועלת לפי תכנית עבודה שנתית הנערכת בתיאום עם אגף הפיקוח הכללי במשרד הכלכלה והתכנון ואושרה על ידי המנהל הכללי;

65.142 
הביקורת תהיה מדגמית, אולם כל פרשה במידגם תיבדק בצורה אנכית החל מהתכנון וכלה בביצוע; ביקורת מלאה תערך לפי הצורך וכן במקרים בהם קיים חשד למעשה פלילי. הנושאים שיבוקרו והיקף המדגם ייקבעו על ידי הממונה על הביקורת לפי דרישות הנהלת המשרד, לפי חשיבותם היחסית של הנושאים ולפי דינים וחשבונות קודמים של הביקורת. כן תערך ביקורת מלאה, לפי דרישת המפקח הכללי במשרד הכלכלה והתכנון.

65.145 
הממונה על הביקורת ימסור למנהל הכללי דינים וחשבונות במועדים קבועים, אך לא פחות מאשר אחת לחצי שנה.


כמו כן יעביר דין וחשבון פעולות עם ממצאים עיקריים של פעולות הביקורת למפקח הכללי במשרד הכלכלה והתכנון - אחת לחצי שנה.

65.146 
הממונה על הביקורת יתאם עם אגף הפיקוח הכללי במשרד הכלכלה והתכנון את פעולות המעקב אחר תיקון הליקויים שהועלו בדין וחשבון השנתי של משרד מבקר המדינה ואת הגשת הדינים וחשבונות על תיקון ליקויים אלה וכן את פעולות המעקב אחר ביצוע החלטות הכנסת.

הוראות להפעלת יחידת הביקורת הפנימית

65.151  
האחראי במשרד יפרסם, בתיאום מוקדם עם נציבות שירות המדינה ואגף הפיקוח הכללי במשרד הכלכלה והתכנון, הוראות מפורטות בדבר הפעלת יחידת הביקורת הפנימית, על פי הוראות פרק משנה זה.

65.16 
תיאום פעולות הביקורת הפנימית במשרדים

65.161 
אגף הפיקוח הכללי במשרד הכלכלה והתכנון נקבע כגורם מטה, המתאם את יחידות הביקורת הפנימית במשרדים.

תפקידי  אגף הפיקוח הכללי במשרד הכלכלה והתכנון הם:

(א) 
ריכוז התגובות של משרדי הממשלה על דין וחשבון מבקר המדינה והחלטות הכנסת בעקבות המלצות הוועדה לענייני ביקורת המדינה של הכנסת;

(ב) 
תיאום ופרסום תגובות המשרדים, כמפורט לעיל;

(ג)
מתן ייעוץ מקצועי לממונים על הביקורת הפנימית במשרדים בהכנת תכנית העבודה השנתית;

(ד)
קבלת תכניות העבודה השנתיות של הממונים על הביקורת במשרדים, לא יאוחר מאשר חודש אחד לפני תחילת שנת העבודה;

(ה)
קבלת דין וחשבון מאת הממונים על הביקורת במשרדים אחת לחצי שנה, על ביצוע תכנית העבודה ועל הממצאים העיקריים;

(ו)
תיאום הגשת נושאים לוועדת השרים לביקורת המדינה;

(ז) 
עריכת ביקורת פתע בנושאי שיפור השירות לציבור במשרדי הממשלה והגשת דינים וחשבונות על ביקורות אלו לנציב שירות המדינה, בתוקף היותו יושב ראש הוועדה המרכזית לשיפור השירות לציבור.

פרק 60 - שיפור השירות לציבור

ועדות משנה

60.110 
ליד נציב שירות המדינה פועלת מועצה הנקראת המועצה לשיפור השירות לציבור.

60.112 
הרכב המועצה
נציב שירות המדינה ימנה את חברי המועצה והוא ישב בראשה.

60.120 
(א) 
יושב ראש המועצה ימנה ועדות משנה קבועות ומזדמנות לנושאים שיהיה בהם צורך ויקבע את הרכבן. הוא רשאי למנות לוועדת המשנה גם מי שאיננו חבר המועצה;


(ב) 
ועדות המשנה יגישו דו"חות ליושב ראש המועצה על פעולותיהן, במועדים שייקבעו בכתב המינוי.

60.121  
ד. 
ועדת המשנה לביצוע ביקורות מיוחדות (פתע) ביחידות המקבלות קהל (ראה גם פרק 65); תפקידיה הם:

- 
הכנת תוכנית ביקורים תקופתיים לביצוע ביקורות פתע ביחידות המקבלות קהל במשרדי ממשלה וביחידות סמך;

- 
קבלת דו"חות ביקורת מאגף הפיקוח הכללי במשרד הכלכלה והתכנון והמלצה על נקיטת צעדים לשיפור המצב, על ידי הנהלת המשרד הנוגע בדבר.

65.122  
ח.
(הממונה על הביקורת הפנימית במשרד הממשלתי) יקיים מעקב אחר תיקון הליקויים בתחום שיפור השירות לציבור...וישלב בתכנית העבודה השנתית של היחידה, עריכת ביקורת פתע לשיפור השירות לציבור בתחום המשרד. עותקים מהדו"חות יוגשו לאגף הפיקוח הכללי.

